
Skiriu savo Mamai ir Tėčiui 


LUBOS PAMĖLO. Vyras parduotuvėje tvirtino, kad dėl 
tamsios spalvos kambarys atrodys mažesnis. Jis klydo. 
Lubos pakilo, beveik išnyko. Tokios, kokių norėjau pats, 
kai buvau mažas - naktinis skliautas su žvaigždėmis ir 
siauru mėnulio pjautuvu tiesiai virš lango. Tąkart už 
mane pasirinko močiutė. Močiutė ir mama - berniuko 
kambarys geltonos ir baltos spalvos. 

Laimė yra kažkas, ką aš vos pamenu, lyg lengvas 
prisilietimas nepažįstamyjų būryje, išnykęs tau ne- 
spėjus atsisukti. Kai kambarys buvo baigtas, o iki jo 
atėjimo tebuvo likusios tik dvi paros, aš buvau paten- 
kintas. Laimė yra kažkas vaikiška, o man, kad ir kaip 
ten būtų, greitai trisdešimt ketveri. Tačiau aš, žinoma, 
buvau laimingas. Aš džiaugiausi. 

Kambarys buvo paruoštas. Apsižergęs mėnulį sė- 
dėjo berniukas. Šviesiaplaukis su meškere, bambukine 
lazda su virve ir plūde, o apačioje ant kabliuko užka- 
binta žvaigždė. Atliekamas aukso spalvos lašas nutįso 
plonyte linija iki pat palangės, lyg dangus būtų ėmęs 
tirpti. 

Pagaliau turėjo ateiti mano sūnus. 

JI ĖJO namo iš mokyklos. Greitai gegužės septynio- 
liktoji. Tai bus pirmoji nacionalinė diena be mamos. 
Tautinis kostiumas buvo per trumpas. Mama jį jau 
buvo porą kartų pailginusi. 

Šiąnakt Emiliją pažadino blogas sapnas. Tėtė mie- 
gojo, ji girdėjo per sieną tylų knarkimą ir prisiglaudė 
tautinį kostiumą prie kūno. Raudonasis apsiuvas sie- 
kė kelius. Ji augo per greitai. Tėtis dažnai sakydavo: 
„Tu augi kaip grybas po lietaus, brangioji.“ Emilija 
paglostė vilnonę medžiagą ir susirangė įsikniaubda- 
ma į kelius. Senelė nuolat sakydavo: „Grėtė buvo tikra 
kartis, nieko keista, kad mažylė stiebiasi.“ 

Nuo sėdėjimo susirietus Emilijai pavargo pečiai 
ir šlaunys. O tai mama kalta, kad ji tokia aukšta. Rau- 
donasis apsiuvas nesieks toliau kelių. 

Galbūt ji galėtų paprašyti naujos suknelės. 

Kuprinė apsunko. Emilija buvo prisiskynusi šal- 
pusnių tokią didelę puokštę, kad tėčiui teks surasti 
vazą. Stiebai buvo ilgi; ne taip, kaip tada, kai ji buvo 
mažesnė ir tiesiog nugnybdavo galvutes, kurios plū- 
duriuodavo kiaušinio indelyje. 

Ji nemėgo eiti viena. Martę ir Silję pasiėmė. Jos 
nesakė, kur susiruošė, tiesiog pamojavo per galinį 
Martės mamos mašinos langą. 

Šalpusniams reikėjo vandens. Kai kurie žiedai jau 
sviro suglebę ant jos pirštų. Emilija mėgino taip sti- 
priai nespausti puokštės. Vienas žiedas nukrito ant 
žemės, ir ji pasilenkė jo pakelti. 

- Tavo vardas Emilija? 

Vyras šypsojosi. Emilija atsigręžė. Kaip tik čia, 
siauručiame takelyje tarp dviejų judrių gatvių, kuris 
sutrumpina kelią namo daugiau nei dešimčia minu- 
čių, nebuvo matyti nieko kito. Ji kažką neaiškiai su- 
murmėjo ir atsitraukė. 

— Emilija Selbu? Tai tu, tiesa? 

Niekada nekalbėti su nepažįstamais vyrais. Nie- 
kada neiti su tais, kurių nepažįsti. Būti mandagiai su 
visais suaugusiaisiais. 

— Taip, - sukuždėjo ji ir pamėgino praeiti pro 
šalį. | 

Batas, naujasis sportinis batas su rožinėmis juos- 
telėmis, nugrimzdo į purvą ir mirusius lapus. Emilija 
beveik prarado pusiausvyrą. Vyras sučiupo ją už ran- 
kos. Tuomet kažką uždėjo jai ant veido. | 

Po pusantros valandos policijai buvo pranešta, kad 
dingo Emilija Selbu. 


Ž 


- MAN NIEKADA NEPAVYKO šios bylos pamiršti. 
Nešvari sąžinė galbūt. Iš kitos pusės, aš buvau nese- 
niai mokslus baigusi teisininkė tuo laiku, kai buvo 

manoma, kad mažų vaikų motinos turėtų rūpintis 
namais. Ne kažin ką tegalėjau pasakyti. 

Šypsenoje glūdėjo maldavimas leisti pabūti vienai. 
Pokalbis truko jau beveik dvi valandas. Moteris lovoje 
gaudė orą, ir ją aiškiai kankino stipri saulės šviesa. 
Pirštai susigniaužė ant antklodės užvalkalo. 

— Man tik septyniasdešimt, - sušnopavo ji. - Ta- 
čiau jaučiuosi lyg senė. Turi man atleisti. 

Inger Johanė Vik atsistojo ir užtraukė užuolaidas. 
Ji delsė atsisukti. | 

— Geriau? - pagaliau paklausė ji. 

Senutė užmerkė akis. 

— Aš užrašiau viską, - tarė... - Prieš trejus metus. 
Kai išėjau į pensiją, manydama, kad turėsiu... 

Ji pakėlė liesą ranką. 

— „daug laiko. 

Inger Johanė Vik spoksojo į aplanką, gulintį ša- 
lia knygų stirtos ant naktinio stalelio. Senutė silpnai 
linktelėjo. 

— Paimk jį. Mažai ką dabar galiu padaryti. Aš net 
nežinau, ar tas vyras dar gyvas. Tokiu atveju jam 
būtų... Šešiasdešimt penkeri. Kažkas panašaus. 

Ji užmerkė akis. Galva lėtai nuslydo ant šono. Bur- 
na šiek tiek prasivėrė, ir pasilenkusi pakelti raudonojo 
aplanko, Inger Johanė Vik pajuto nemalonų tvaiką 
virš burnos. Ji tyliai įsikišo popierius į rankinę ir nu- 
sėlino prie durų. 

— Vienas dalykas pabaigai. 

Ji krūptelėjo ir atsisuko į senutę. 

- Žmonės manęs klausė, kaip galiu būti tokia tik- 
ra. Kai kurie, matyt, mano, kad visa tai buvo senos, 

niekam nereikalingos damos idėja fiks. Aš juk per 
visus tuos metus nieko nepadariau... Kai visa tai per- 
skaitysi, būčiau dėkinga, jei galėčiau sužinoti... 

Ji silpnai kostelėjo. Akys užsivėrė. Stojo tyla. 

- Sužinoti ką? 

Inger Johanė Vik šnabždėjo, ji nebuvo tikra, kad 
senoji neužsnūdo. 

- Aš žinau, kad jis buvo nekaltas. Būtų puiku su- 
žinoti, ar tu pritari. 

— Bet ne tai aš ruošiuosi... 

Senutė lengvai trinktelėjo delnu į lovos užtvarą. 

- Žinau, ką ruošiesi. Tavęs nedomina kaltė arba 
nekaltumas. Bet mane domina. Ši vienintelė byla 
mane domina. Tikiuosi, ir tu susidomėsi. Kai visa tai 
perskaitysi. Ar gali man tai pažadėti? Kad sugrįši? 

Inger Johanė Vik šyptelėjo. Tiesą pasakius, tai 
buvo ne kas kita, kaip neįpareigojanti grimasa. 

EMILIJA YRA DINGUS!I ir anksčiau. Niekada labai 
ilgai neprapuldavo, bet vieną kartą, tai turėjo būti 
iškart po Grėtės mirties, jis negalėjo jos rasti tris va- 
landas. Visur apieškojo. Iš pradžių irzlus skambinė- 
jimas - draugams, Grėtės seseriai, kuri gyvena tik už 
dešimties minučių kelio ir yra Emilijos mylimiausia 
teta, seneliams, kurie nematė mažylės keletą dienų. 
Jis rinko naujus numerius, tuo tarpu nerimui virstant 

baime, pirštams nepataikant ant klaviatūros. Tuomet 
jis aplakstė gretimus rajonus - vis didesniais ratais - 
baimė peraugo į paniką, ir jis pravirko. 

Ji sėdėjo medyje ir rašė mamai laišką, pieštą laišką, 
kuris popierinio lėktuvėlio pavidalu turėjo būti išsiųs- 
tas į dangų. Jis atsargiai nukėlė ją nuo šakos ir paleido 
lėktuvą lanku nuo stataus skardžio. Šis nuvingiavo ir 
dingo virš dviejų didžiulių beržų, kurie nuo to laiko 
tiesiog vadinasi Kelias į rojų. Tada jis nebepaleido jos 
iš akių dvi savaites - tol, kol nesibaigė atostogos, ir 
mokykla privertė jį ją paleisti. 

Šį kartą buvo kitaip. 

Anksčiau jis niekada neskambindavo policijai; 
su trumpais ir šiek tiek ilgesniais pradingimais jam 
teko susitaikyti. Šitai buvo kas kita. Panika užliejo 
staiga, lyg banga. Jis nesuprato kodėl, bet kai Emilija 
negrįžo namo kaip turėjo, pasileido tekinas link mo- 
kyklos nepastebėdamas, kad pakeliui pametė šlepe- 
tę. Kuprinė ir didžiulė šalpusnių puokštė mėtėsi ant 
pievelės tarp dviejų pagrindinių gatvių - trumpesnio 
kelio, kuriuo ji, tiesą pasakius, niekada nedrįsdavo 
eiti viena. 

Grėtė nupirko Emilijai kuprinę mėnesį prieš mirtį. 
Emilija niekada nebūtų jos šitaip numetusi. Tėvas ją 
pakėlė, beveik nenoromis, jis galėjo klysti, tai galėjo 
būti kažkieno kito kuprinė, galbūt nerūpestingesnio 
vaiko, kuprinė buvo ta pati, bet niekas nebuvo tikra, 
kol jis nekvėpuodamas neatvertė atvarto ir vidinėje 
pusėje nepamatė inicialų. ES. Didžiulės, kampuotos 
raidės, kurios priklausė Emilijai. Tai buvo Emilijos 
kuprinė, ir ji niekada nebūtų jos šitaip palikusi. 

VYRAS, APRAŠYTAS Alvhildės Sofienberg popie- 
riuose, buvo vardu Akselis Seieris, gimęs 1935 me- 
tais. Būdamas penkiolikos jis ėmė mokytis staliaus 
amato. Popieriuose buvo mažai kas užsimenama apie 
Akselio vaikystę, nieko, išskyrus tai, kad, būdamas 
dešimties jis persikraustė iš Trondheimo į Oslą. Tėvas 
po karo gavo darbą Akerio mechanikos dirbtuvėse. 
Dar nespėjęs kaip reikiant suaugti, berniukas savo 
asmens byloje jau turėjo tris įstatymų pažeidimus. 
Nieko ypatingai rimta. 

— Bet kuriuo atveju nieko rimta matuojant šian- 
dienos mastais,- sumurmėjo Inger Johanė Vik sau 
po nosimi ir atvertė kitą lapą. Puslapiai buvo trapūs, 
pageltę nuo senumo. Teismo išrašai bylojo apie du 
įsilaužimus į kioską ir automobilio vagystę, kuri su- 
žlugo Moseveieno kelyje, kai senutėliui fordui baigėsi 
degalai. Dvidešimt vienerių Akselis Seieris buvo su- 
imtas už išprievartavimą ir žmogžudystę. 

Mergaitės vardas buvo Hedviga, kai ji mirė, jai te- 
buvo aštuoneri. Ją rado muitinės darbuotojas - nuo- 
gą ir sudarkytą drobiniame maiše prie Oslo uosto 
sandėlio. Ilgas ir įtemptas dviejų savaičių tyrimas 
baigėsi Akselio Seierio suėmimu. Tiesą pasakius, 
techninių įrodymų nebuvo. Jokių kraujo žymių, jo- 
kių pirštų atspaudų. Jokių pėdsakų ar kitų žymių, 
kurios galėtų susieti nusikaltėlį su auka. Tačiau jis 
buvo pastebėtas toje vietoje - dviejų patikimų liu- 
dininkų, kurie, aišku, nieko bloga ten tokią vėlyvą 
nakties valandą neveikė. 

Iš pradžių jaunuolis įnirtingai neigė. Po kiek laiko 
jis vis dėlto turėjo prisipažinti, kad buvo toje vietoje 
tarp Pipervikos ir Vipetangeno rajonų tą naktį, kai 
buvo nužudyta Hedviga. Šiek tiek nelegalios preky- 
bos, tik tiek. Jis atsisakė nurodyti kliento vardą. 

Praėjus keletui valandų po suėmimo, policijai 
pavyko iškasti seną skundą dėl ekshibicionizmo. Ak- 
seliui tuo metu, kai viskas vyko, buvo aštuoniolika, 
ir, jo paties žodžiais, vieną vasaros vakarą jis tiesiog 
šlapinosi girtas Ingerstrando paplūdimyje. Pro šalį 
ėjo trys merginos. Jis tik norėjęs su jomis pajuokau- 
ti, kaip sakėsi. Girti paistalai ir šiaip niekai. Jis ne 
toks. Jis neapsinuogino, tiesiog kvailiojo su trimis 
isteriškomis merginomis. 

Skundas tąkart buvo atidėtas, bet niekada nepa- 
naikintas. Jis išniro iš užmaršties lyg grūmojantis 
smilius, stigma, kurią jis manė nusitrynus. 

Kai Akselio vardas rėkiančiomis antraštėmis buvo 
paviešintas laikraščiuose, dėl ko jo motina nusižudė 
Kūčių išvakarėse 1956 metais, policiją pasiekė trys 
nauji skundai. Vienas buvo tyliai atidėtas į šalį po 
to, kai prokuratūra aptiko, jog pusamžė moteriškė 
turi įprotį kas pusmetį pranešti apie išprievartavimą. 
Kiti du buvo panaudoti kaip dera. 

Devyniolikmetė Margretė Soli su Akseliu buvo 
tris mėnesius. Ji turėjo tvirtus principus. Tai Akseliui 
visiškai nepatiko, tvirtino ji rausdama ir nuleidusi 
akis. Po daugiau nei vieno mėginimo jis jėga pasiekė 
tai, kas dera tik po santuokos. 

Pats Akselis turėjo kitą šio įvykio versiją. Jis 
prisiminė nuostabias naktis prie Sognsvano ežero, 

atsikalbinėjimus kikenant ir pliaukštelėjimus jam per 
rankas šioms slenkant nuoga oda. Jis prisiminė šiltus 
atsisveikinimo bučinius ir šaltokus savo paties pri- 
siekinėjimus susituokti, kai tik jis baigs pameistrio 
mokslus. Jis pasakojo policijai ir teismui apie jauną 
merginą, kurią, aišku, reikėjo įkalbėti, tačiau pakako 
įprasto būdo, juk būtent tokios moterys ir yra, kol 
neužsimauna žiedo? 

Trečiasis skundas atėjo iš moters, kurios Akselis 
Seieris tvirtino niekada nesutikęs. Išprievartavimas 
turėjo būti įvykdytas prieš daugelį metų, kai mergai- 
tei tebuvo keturiolika. Akselis priešinosi iš visų jėgų. 
Jis nebuvo jos nė akyse matęs. Vyras kietakaktiškai 
laikėsi savo - devynias savaites areštinėje bei ilgą ir 
žlugdantį teismo procesą. Jis niekada nebuvo matęs 
šios moters. Niekada nieko apie ją negirdėjęs. 

Tačiau jis juk melavo apie tiek daug dalykų. 

Pateikus kaltinimus, Akselis pagaliau nurodė kli- 
entą, kuris.galėjo jam suteikti alibi. Vyro vardas buvęs 
Arnė Frigordas, ir jis už dvidešimt penkias kronas 
pirkęs dvidešimt butelių geros naminukės. Patikrinu- 
si policija rado nustebusį pulkininką Frigordą savo 
namuose Frogneryje. Išgirdęs šiurkščius kaltinimus 
jis išvertė akis ir aprodė abiem pareigūnams barą. 
Vien tik taurūs gėrimai. Jo žmona, aišku, kalbėjo 
labai mažai, tačiau linkčiojo galva, kai jos šiek tiek 
rėksmingas sutuoktinis dievagojosi, kad minėtą va- 
karą buvęs namuose ir maldęs migreną bei anksti 
atsigulęs. 

Inger Johanė persibraukė per nosies kuprelę ir 
gurkštelėjo šaltos arbatos. 

Nebuvo panašu, kad kas nors būtų išsamiau pati- 
krinęs pulkininką. Vis dėlto jai pavyko pajusti ironiją 
arba galbūt veikiau sarkastišką atstumą teisėjui sauso- 
kai perteikiant policininko liudijimą. Pats pulkinin- 
kas teismo išklausytas nebuvo. Jam buvusi migrena, 
tvirtino gydytojas šitaip išvaduodamas savo ilgametį 
pacientą nuo nemalonaus jausmo susidūrus su teigi- 
niais apie pigaus spirito pirkimą. 

Inger Johanė krūptelėjo nuo iš miegamojo sklin- 
dančių garsų. Net ir po visų šitų metų, tų penkerių 
metų, kai viskas ėjosi daug geriau - mergaitė kaip 
įprasta miegojo giliu ir sveiku miegu nuo vakaro iki 
ryto ir veikiausiai buvo tik truputį peršalusi - strėnas 
persmelkdavo šaltis po mažiausio krenkštelėjimo, sil- 
pniausio mieguisto kostelėjimo. Vėl stojo tyla. 

Ypač išsiskyrė vienas liudytojas. Evanderis Jakob- 
senas buvo septyniolikos ir pats sėdėjęs kalėjime. Kai 
buvo nužudyta mažoji Hedviga, jis vis dėlto buvo lais- 
vėje ir tvirtino iš Akselio Seierio gavęs užmokestį už 
maišo nunešimą iš vienos vietos senamiestyje į uostą. 
Iš pradžių Evanderis Jakobsenas aiškino, kad Seieris 
ėjęs kartu su juo naktinėmis gatvėmis ir nenorėjęs 
nešti maišo pats, „nes tai būtų atkreipę dėmesį . Vė- 
liau pasakojimas pasikeitė. Tai ne Seieris prašęs jo 
nešti maišą, bet kitas - neįvardytas - vyriškos lyties 
asmuo. Seieris, pasak naujojo aiškinimo, pasitikęs jį 
uoste ir perėmęs maišą per daug nekalbėdamas. Maiše 
esą turėjusios būti pašvinkusios kiaulių galvos ir kojos. 
Evanderis Jakobsenas nežinojo, mat nepatikrino. Ta- 
čiau smirdėti smirdėjo, be jokios abejonės, o svoris ga- 
lėjo kuo puikiausiai atitikti aštuonetių metų vaiko. 


17 


Akivaizdžiai melaginga istorija privertė suabejoti 
laikraščio Dagbladet kriminalinio skyriaus žurnalistą. 
Jis apibūdino Evanderio Jakobseno paaiškinimą kaip 
„visiškai neįtikėtiną“ ir sulaukė paramos iš Morgen- 
bladet, kurio reporteris atvirai tyčiojosi iš prieštarin- 
gų jaunojo kalėjimo paukštelio pranešimų, skelbiamų 
iš liudytojų suolo. 

Žurnalistų samprotavimai mažai ką tepadėjo. 

Akselis Seieris buvo nuteistas už mažosios Hedvi- 
gos Gosioy išprievartavimą aštuoneriems metams. 
Paskui jis buvo nuteistas už jos nužudymą turint tiks- 
14 nuslėpti kitą nusikaltimą. 

Jam paskirta bausmė - kalėjimas iki gyvos gal- 
vos. 

Inger Johanė Vik atsargiai sudėjo popierius vieną 
ant kito. Mažąją krūvelę sudarė patys teismo išrašai 
kartu su šūsnimi laikraščių pranešimų. Jokių policijos 
dokumentų. Jokių apklausų. Jokių ekspertų ataskaitų, 
nors, kaip pasirodė, vienu metu tokių būta keleto. 

Paskelbus nuosprendį, laikraščiai liovėsi rašę apie 
bylą. 

Inger Johanei Vik Akselio Seierio byla buvo viena 
iš daugelio. Būtent istorijos pabaiga darė ją tokią ypa- 
tingą ir neleido miegoti. Laikrodis rodė pusę pirmos, 
tačiau ji tiesiog nesijautė mieguista. 

Ji perskaitė viską iš naujo. Po teismo popieriais są- 
varžėle prisegtas prie laikraščių iškarpų gulėjo nerimą 
keliantis senosios moters pasakojimas. 

Pagaliau Inger Johanė atsistojo. Lauke buvo pra- 
dėję švisti. Po keleto valandų jai reikės keltis. Mer- 
gaitė lovoje per miegus niurgztelėjo, stumiama į kitą 

kraštą, ir liko gulėti savo vietoje. Ji pati vis tiek jau 
nebeužmigs. 

- TAI NEĮTIKĖTINAS pasakojimas. 

— Taip manai tiesiogine šio žodžio prasme? Kad 
paprasčiausiai manimi netiki? 

Kambarys buvo ką tik išvėdintas. Ligonė atrodė 
žvalesnė. Ji sėdėjo lovoje, o kampe stovėjo įjungtas 
televizorius be garso. Inger Johanė Vik nusišypsojo 
ir perbraukė pirštais per lovos užtiesalą, kuris kabojo 
ant kėdės atramos. 

- Aišku, kad tikiu tavimi. Kodėl turėčiau netikėti? 

Alvhildė Sofienberg neatsakė. Žvilgsnis nuo jau- 
neskRės moters persikėlė prie nebylaus televizoriaus. 
Ekrane neramiai ir beprasmiškai šokinėjo vaizdai. 
Senoji turėjo mėlynas akis. Veidas buvo ovalus, ir at- 
rodė, kad lūpos sunyko tuose stipriuose skausmuose, 
kurie tai užeidavo, tai praeidavo. Reti plaukų kuokštai“ 
dengė siaurą kaukolę. 

Kažkada ji galbūt buvo graži. Sunku pasakyti. In- 
ger Johanė tyrinėjo sunykusius bruožus mėgindama 
įsivaizduoti, kaip ši būtybė turėjo atrodyti tūkstantis 
devyni šimtai šešiasdešimt penktaisiais. Tais metais 
Alvhildei Sofienberg suėjo trisdešimt penkeri. 

— Aš gimiau tūkstantis devyni šimtai šešiasdešimt 
penktaisiais, - staiga ištarė Inger Johanė ir pasidėjo 

į šalį aplanką. - Lapkričio dvidešimt antrąją. Praėjus 
lygiai dvejiems metams po pasikėsinimo į Kenedį. 

— Mano vaikai buvo jau paaugę. Aš kaip tik laikiau 
baigiamuosius teisės egzaminus. 

Senoji nusišypsojo - tikra šypsena - siauroje an- 
goje tarp nosies ir smakro blausiai žybtelėjo dantys. 
Priebalsiai buvo kieti, balsiai dingo. Ištiesusi ranką ji 
pasiėmė stiklinę vandens ir atsigėrė. 

Pirmiausia Alvhildė Sofienberg dirbo referente 
Kalėjimų departamente. Ji turėdavo paruošti malonės 
prašymus karaliui. Inger Johanė tai jau žinojo. Tai 
buvo parašyta popieriuose, senosios moters pasako- 
jime, kuris buvo prisegtas prie nuosprendžio ir kelių 
pageltusių laikraščių iškarpų apie vyrą, vardu Akselis 
Seieris, kuris buvo nuteistas už vaiko nužudymą. 

— Nuobodus darbas, tiesą pasakius. Tačiau taip 
atrodo žvelgiant iš dabartinės perspektyvos. Nepame- 
nu, kad man tuomet būtų nepatikę. Greičiau priešin- 
gai. Aš gavau išsilavinimą, aukštesnįjį išsilavinimą... 
Išlaikiau valstybinius egzaminus, o tai jau buvo šis 
tas. Tąkart. Bent jau mano šeimoje. 

Ji ir vėl apnuogino dantis ir pabandė sudrėkinti 
siauras lūpas liežuvio galiuku. 

- Kaip gavai visus dokumentus? - paklausė Inger 
Johanė ir iš grafino įpylė vandens į stiklinę. 

Ledukai buvo ištirpę, o vanduo silpnai atsidavė 
svogūnu. 

- Turiu galvoje, kad niekada nebuvo taip, jog ma- 
lonės prašymus lydėtų visi bylos dokumentai? Poli- 
cijos apklausos ir visa kita? Nelabai suprantu, kaip 
galėjai... 

Alvhildė pamėgino išsitiesti. Pasilenkusi virš jos 
padėti, Inger Johanė ir vėl pajuto pasenusio svogūno 
kvapą. Jis plito, tvaikas virto pūvėsių smarve, kuri 
pripildė nosies šnerves ir privertė ją žiauktelėti. Ji 
nuslėpė gerklėje atsiradusį gumulą kosuliu. 

- Aš atsiduodu svogūnu, - trumpai tarstelėjo se- 
noji. - Niekas nežino, kodėl. 

- Galbūt tai... 

Inger Johanė parodė pirštu į vandens grafiną. 

— Aš šiek tiek pajutau... 

- Priešingai, - kostelėjo senoji. - Vanduo sugeria 
kvapą iš manęs. Tau teks ištverti. Aš jų paprasčiausiai 
paprašiau. 

Ji parodė į aplanką, kuris buvo nukritęs ant grin- 
dų. 

— Kaip ten ir rašau, negaliu iki galo paaiškinti, kas 
sužadino mano susidomėjimą. Galbūt prašymo pa- 
prastumas. Vyras buvo išsėdėjęs kalėjime aštuonerius 
metus ir niekada nepripažino savo kaltės. Anksčiau 
jis buvo prašęs malonės tris kartus, ir šie vis buvo 
atmesti. Vis dėlto jis nesiskundė. Netvirtino, kad ser- 
ga, kaip darė daugelis. Neprirašė ištisų puslapių apie 
susilpnėjusią sveikatą, šeimą namuose, išsiilgusius 
vaikus ar kažką panašaus. Prašymas buvo tas pats. Du 
sakiniai. „Aš nekaltai nuteistas, todėl prašau suteik- 
ti malonę.“ Tai mane sužavėjo, todėl paprašiau visų 
popierių. Kalba sukosi apie... 

Alvhildė pamėgino pakelti rankas. 

- Beveik metrą dokumentų. Aš skaičiau ir skaičiau 
nuolat vis labiau įsitikindama. 

Iš įtampos drebėjo pirštai, ir ji nuleido rankas. 

Inger Johanė pasilenkė virš ant grindų gulinčio 
aplanko ir jį pakėlė. Rankų oda pašiurpo. Pro pravertą 
langą traukė skersvėjis. Stebėtinai staigiai sujudėjo 
užuolaida, ir ji krūptelėjo. Iš televizoriaus mirgėda- 
mos sklido liūdnos žinios, ir staiga ji susierzino, kad 
aparatas stovi įjungtas be jokio reikalo. 

— Sutinki? Jis buvo nekaltas? Jis buvo nekaltai nu- 
teistas, ir kažkas pamėgino tuo prisidengti. 

Alvhildės Sofienberg balsas įgavo aštrią intonaci- 
ją, pavojingą kampą. Inger Johanė be žodžių pavartė 
trapius puslapius. 

- Tai juk užtektinai akivaizdu, - vos girdimai tarė 
ji. 

— Ką pasakei? 

— Taip. Sutinku su tavimi. 

Atrodė, kad ligonę staiga apleido jėgos. Ji krito ant 
pagalvės ir užmerkė akis. Veidas tapo ramesnis, lyg 
skausmai pagaliau būtų nurimę. Tik lengvai virpėjo 
šnervės. | 

— Galbūt labiausiai baugina ne tai, kad jis nekaltai 
nuteistas, - lėtai ištarė Inger Johanė. - Blogiausia juk, 
kad jis niekada... Tai, kas nutiko po to, po paleidimo, 
jog jis, apskritai... Įdomu, ar jis dar gyvas. 

— Dar vienas, - pavargusiu balsu ištarė Alvhildė ir 
nusuko veidą į televizorių, nuotolinio valdymo pulte- 
lyje, kuris buvo prikabintas prie lovos užtvaros, įjungė 
garsą. - Dar vienas vaikas pagrobtas. 

Iš mėgėjiškos nuotraukos plačiai šypsojosi mas 
žas berniukas rudomis garbanomis, prie krūtinės 
spaudžiantis raudoną plastikinę gaisrinę. Už jo buvo 

galima neaiškiai įžiūrėti nuoširdžiai besijuokiantį 
suaugusįjį. 

— Turbūt mama. Vargšas Žmogus. Įdomu, ar tai 
susiję - su ta mergaite, turiu galvoje. Ta, kuri... 

Kimas Sandė Oksioy dingo iš savo namų Berume 
praėjusią naktį, pasakojo metalinis balsas. Aparatas 
buvo senas, vaizdas per daug mėlynas, o garsas sil- 
pnas. Nusikaltėlis įsilaužė į namą šeimai miegant, 
kamera apskriejo gyvenamąjį kvartalą ir sustojo ties 
langu pirmajame aukšte. Užuolaidos lengvai pleveno, 
ir kamera pritraukė išdaužtą langą bei žalią meškiuką 
lentynoje namo viduje. Policija - jaunas vyras neryž- 
tingu žvilgsniu ir nepatogia uniforma - ragino visus, 
kurie galėjo turėti žinių apie šį įvykį, skambinti 800- 
uoju numeriu arba susisiekti su artimiausiu policijos 
komisariatu. 

Berniukui tebuvo penkeri. Buvo praėjusios šešios 
dienos nuo to, kai dingo devynmetė Emilija Selbu - 
eidama iš mokyklos. 

Alvhildė Sofienberg užsnūdo. Prie siaurų lūpų ji 
turėjo mažytį randą, įtrūkimą, nuo vieno lūpų kam- 
pučio įstrižai nusidriekusį link ausies. Dėl to atrodė, 
kad ji šypsosi. Išsėlinusi iš kambario ir besileisdama 
laiptais Inger Johanė susidūrė su slauge. Ši nieko ne- 
sakė, tik stabtelėjo ant laiptų ir prisispaudė prie turė- 
klų. Slaugė taip pat atsidavė svogūnu, silpnai svogūnu 
ir skalbiamaisiais milteliais. Inger Johanę pykino. Ji 
pralėkė pro aną moterį nežinodama, ar dar kada grįš 
į namą, kur mirštančioji antrame aukšte įgavo prie 
visko ir visų limpantį puvėsių dvoką. 

ATSIRADUS NAUJAJAM BERNIUKUI, Emilija 
pasijuto didesnė. Jis buvo dar labiau išsigandęs nei 
ji. Kai prieš valandėlę vyras įstūmė jį į kambarį, ber- 
niukas buvo prisikakojęs. Nors ir buvo beveik toks 
didelis, kad galėtų pradėti lankyti mokyklą. Viename 
kambario gale stovėjo kriauklė, šalia klozeto. Įstūmęs 
berniuką, vyras įmetė rankšluostį ir gabalėlį muilo, 
ir Emilijai pavyko jį gana švariai nuprausti. Tačiau 
niekur nesimatė naujų drabužių. Ji įbruko nešvarias 
kelnaites po kriaukle, į tarpą tarp sienos ir vamzdžio. 
Berniukas turėjo vaikščioti be apatinių kelnaičių ir 
niekaip nesiliovė verkęs. 

Iki šios akimirkos. Dabar jis pagaliau užsnūdo. 
Kambaryje stovėjo tik viena lova. Ji buvo gana siaura 
ir, tikriausiai, sena. Medis rudas ir nusitrynęs, kaž- 
kas buvo apipiešęs jį tušu, kurio beveik nebesimatė. 
Pakėlusi paklodę Emilija pamatė, kad čiužinys apsi- 
vėlęs ilgais plaukais - moters plaukais, kurie lipo prie 
latekso čiužinio ir privertė ją vėl nuleisti paklodės 
kamputį į vietą. Berniukas gulėjo po antklode pa- 
dėjęs galvą jai ant kelių. Jis turėjo rudas garbanas, ir 
Emilija dvejojo, ar jis apskritai moka kalbėti. Kai ji 
paklausė, jis suvebleno savo vardą, Kimas arba Timas. 
Buvo sunku suprasti. Jis taip pat šaukėsi mamos, taigi, 
matyt, nebuvo visiškas nebylys. 

— Miega? 

Emilija krūptelėjo. Durys buvo pravertos. Per 
šešėlius buvo sunku įžiūrėti jo veidą, tačiau balsas 
skambėjo aiškiai. Ji silpnai linktelėjo. 

— Miega? 

Vyras neatrodė piktas ar susierzinęs. Jis nevampsė- 
jo kaip kartais tėtis, kai šiam reikėdavo kažko klausti 
keletą kartų. 

- Taip. 

— Puiku. Tu alkana? 

Durys buvo geležinės. Jose iš vidaus nebuvo ran- 
kenos. Emilija nežinojo, kiek laiko išbuvo kambaryje 
su klozetu ir kriaukle viename kampe, lova kitame 
ir daugiau nieko, išskyrus mūro sienas ir tviskančias 
duris. Bet kuriuo atveju, daug laiko. Ji lietė šias duris 
tikrai šimtus kartų. Jos buvo glotnios ir šaltos it ledas. 
Vyras bijojo, kad jos užsitrenks jam už nugaros. Jis 
pritvirtindavo jas kabliu prie sienos tais retais kartais, 
kai kiek toliau įžengdavo į kambarį. Paprastai, kai jis 
atnešdavo jai maisto ir gėrimo, viską pastatydavo ant 
padėklo prie pat durų. 

— Ne. 

— Puiku. Ir tu turėtum miegoti. Dabar naktis. 

Naktis. 

Sunkių užsidarančių geležinių durų garsas ją pra- 
virkdė. Nors vyras ir pasakė, kad dabar naktis, taip 
neatrodė. Kadangi kambaryje nebuvo jokio lango ir 
šviesa buvo įjungta visą laiką, buvo neįmanoma at- 
skirti dieną nuo nakties. Iš pradžių ji nepagalvojo, kad 
sumuštiniai ir pienas reiškia, jog dabar pusryčių me- 
tas, o šilti patiekalai ir blynai, kuriuos vyras padėdavo 
ant geltono padėklo, turėjo būti pietūs. Galiausiai ji tai 
perprato, bet tuomet vyras ėmė gudrauti. Kartais ji 
gaudavo duonos tris kartus iš eilės. Šiandien, po to, kai 
ją užgriuvo Kimas arba Timas, vyras du kartus patiekė 
pomidorų sriubos. Ši buvo drungna ir be makaronų. 

Emilija pamėgino liautis verkusi. Ji nenorėjo paža- 
dinti berniuko. Ji sulaikė kvėpavimą, kad nedrebėtų, 
bet jai nesisekė. 

— Mama, - sukūkčiojo ji to nenorėdama. - Ma- 
myte mano. 

Tėtė jos ieškojo. Turėjo ilgai ieškoti. Tėtė ir teta 
Beatė tikrai vis dar bėgiojo po mišką, nors ir buvo 
naktis. Galbūt senelis buvo drauge. Močiutei skaudėjo 
kojas, ir ji, matyt, sėdėjo namie ir skaitė knygas arba 
kepė vaflius, kuriuos kiti galės valgyti apieškoję Kelią 
į rojų ir Dangaus medį, tačiau niekur jos neradę. 

- Mama, - ištarė Kimas arba Timas ir ėmė šaukti. 

- Ša. 

— Mama! Tėte! 

Berniukas staiga atsistojo ir ėmė klykti. Burna 
pavirto didžiule skyle. Visą veidą iškreipė vienintelis 
garsus riksmas, ir ji prisispaudė prie sienos stipriai 
užmerkusi akis. 

— Nešauk, - ištarė ji priblokšta. - Vyras gali ant 
mūsų supykti. 

— Mama! Noriu pas tėvelį! 

Berniukas buvo bedūstąs. Jis gaudė orą, ir kai Emi- 
lija atmerkė akis, pamatė, kad jo veidas tapo tamsiai 
mėlynas. Iš vienos šnervės bėgo snarglys. Ji pačiupo 
antklodės kampelį ir atsargiai nuvalė jam nosį. Jis 
trinktelėjo jai pavymui. 

- Nenoriu, - pasakė jis ir vėl sukūkčiojo. - Ne- 
noriu. 

— Papasakosiu tau pasaką, - tarė Emilija. 

- Nenoriu. 

Jis nusibraukė rankove nosį. 

— Mano mama mirusi, - tarė Emilija ir šyptelėjo. - 
Ji sėdi danguje ir mane prižiūri. Visada. Ji tikrai gali 
prižiūrėti ir tave. 

— Nenoriu. 

Berniukas bent jau taip labai nebeverkė. 

— Mano mamos vardas Grėtė. Ji turi BMW. 

- Audi, - tarė berniukas. 

— Mama turi BMW danguje. 

- Audi, - pakartojo berniukas, nedrąsi šypsena 
padarė jį daug gražesnį. 

- Ir vienaragį. Baltą arklį su ragu kaktoje, kuris gali 
skristi. Mama gali visur skraidyti ant savo vienaragio, 
kai nenori važiuoti BM W. Galbūt ji atvyks čia. Gana 
greitai, tikiuosi. 

- Su trenksmu, - tarė berniukas. 

Emilija gerai žinojo, kad mama neturi jokio BMW. 
Jos, apskritai, nebuvo danguje, ir nebuvo jokių viena- 
ragių. Nebuvo ir jokio dangaus, nors tėtis taip sakė. 
Jam taip patiko kalbėti apie viską, ką mama ten viršuje 
turi, viską, apie ką ji visada svajojo ir kam jie niekada 
neturėjo pinigų. Rojuje niekas nieko nekainavo. Ten 
net nebuvo pinigų, šypsodamasis sakė tėtis. Mama 
galėjo gauti, ką panorėjusi, ir tėtė manė, kad Emilijai 
patinka apie tai kalbėtis. Ji tikėjo juo - ilgai - ir buvo 
gera galvoti apie tai, kaip mama, segėdama ausyse 
didžiulius lyg slyvos deimantus ir vilkėdama raudoną 
suknelę, skrajoja ant vienaragio. 

Teta Beatė burnojo ant tėčio. Emilija išėjo išsiųsti 
mamai laiško, ir kai tėtė pagaliau ją rado, teta Beatė 
pratrūko taip garsiai, kad bildėjo sienos. Suaugusieji 
manė, kad Emilija pagaliau užmigo. Buvo gili naktis. 

- Pats laikas vaikui pasakyti tiesą, Tėnesai. Grėtė 
mirė. Taškas. Ji guli urnoje su pelenais, ir Emilija pa- 
kankamai didelė, kad tai suprastų. Dabar turi liautis. 
Pakenksi jai šiomis savo pasakomis. Palaikai Grėtės 
gyvybę dirbtiniu būdu, ir aš tiesiog nebesu tikra, ką 
mėgini apgauti - save patį ar Emiliją. Grėtė mirė. 
MIRĖ, supranti tai? 

Teta Beatė verkė ir kartu širdo. Ji buvo protingiau- 
sias žmogus visame pasaulyje. Tai viską pasakė. Ji 
buvo vyriausioji gydytoja ir išmanė absoliučiai viską 
apie širdies ligas. Ji išgelbėdavo žmones nuo neišven- 
giamos mirties tik todėl, kad tiek daug žinojo. Jei teta 
Beatė sakė, kad tėčio žodžiai yra pasakos, matyt, buvo 
teisi. Po kelių dienų tėtė išsivedė Emiliją į sodą žiūrėti 
žvaigždžių. Danguje buvo atsiradusios keturios nau- 
jos skylės, nes mama norinti ją geriau matyti, kalbėjo 
jis rodydamas. Emilija neatsakė. Jis nusiminė. Ji matė 
tai iš jo akių, kai jis išsitraukė knygą ir skaitė jai ant 
lovos krašto. Ji atsisakė klausyti likusios pasakojimo 
dalies apie mamos kelionę į Dangaus Japoniją, pasa- 
kojimo, kuris truko tris vakarus ir kuris, tiesą sakant, 
buvo gan linksmas. Tėtė gyveno iš knygų vertimo ir, 
matyt, truputį per daug mėgo pramanus. 

— Mano vardas Kimas, - tarė berniukas ir įsikišo 
kumštį į burną. 

— Mano vardas Emilija, - pasakė Emilija. 

Jie užmigo nenumanydami, kad buvo pradėję 
brėkšti. 


PUSANTRO AUKŠTO VIRŠ JŲ, pirmajame namo, 
esančio mažyčio miškelio pakraštyje, aukšte, sėdėjo 
vyras ir spoksojo pro langą. Jis jautėsi stebėtinai gerai 

nusiteikęs, beveik apsvaigęs, lyg prieš svarbią užduo- 
tį, su kuria žinojo susitvarkysiąs. Buvo neįmanoma 
normaliai miegoti. Naktį kartkartėmis jį užplūsdavo 
jausmas, jog akimirkai jis buvo pranykęs, kad paskui 
vėl pašoktų išgąsdintas aiškios minties. 

Vaizdas pro langą vėrėsi į vakarus. Jis matė nakti- 
nę tamsą traukiantis link horizonto. Šviesos juostos 
užliejo kitoje slėnio pusėje stūksančias kalvas. Jis at- 
sistojo ir padėjo knygą ant stalo. 

Niekas kitas nežinojo. Už mažiau nei dviejų parų 
vienas iš vaikų rūsyje mirs. Šis žinojimas neteikė jam 
jokio džiaugsmo, tačiau pagautas pakilaus ryžto, jis 
leido sau pasimėgauti cukrumi ir šlakeliu pieno kar- 
čioje vakarykštėje kavoje. 

— SVEIKA ATVYKUSI Į STUDIJĄ, Inger Johane Vik. 
Tu - teisininkė ir psichologė, esi parašiusi daktaro 
disertaciją apie tai, kodėl žmonės padaro seksualinius 
nusikaltimus. Po to, kas dabar... 

Inger Johanė trumpam užsimerkė. Šviesa buvo 
stipri. Vis dėlto tame didžiuliame kambaryje buvo 
šalta, ji juto, kaip pašiurpo dilbių oda. 

Jai reikėjo atmesti prašymą. Ji turėjo atsisakyti. 
Tačiau ji pasakė: 

— Pirmiausia leiskite man patikslinti, kad aš visai 
neparašiau disertacijos apie tai, kodėl kažkas tampa 
seksualiniais nusikaltėliais. Niekas, kiek man žinoma, 

negali to tikrai pasakyti. Tiesa, aš lyginau atsitiktinai 
atrinktus nuteistuosius už seksualinius nusikaltimus 
ir lygiai taip pat atsitiktinai atrinktus nuteistuosius 
už turtinius nusikaltimus, norėdama ištirti socialinės 
padėties, vaikystės ir ankstyvos jaunystės skirtumus 
ir sutapimus. Mano disertacija vadinasi „Sexually 
motivated crime, a comp' 

— Ką tik čia išgirdome daugybę sudėtingų žodžių, 
Vik. Taigi tu parašei nemažą disertaciją apie seksua- 
linius nusikaltėlius. Du vaikai buvo žiauriai atplėšti 
nuo tėvų mažiau negu per savaitę. Ar gali, tavo ma- 
nymu, būti abejonių, kad tai seksualiniu pagrindu 
padaryti nusikaltimai? 

— Abejonių? 

Ji nedrįso paimti plastikinės stiklinės su vande- 
niu. Kad suvaldytų nekontroliuojamą rankų drebulį, 
sunėrė pirštus. Ji norėjo atsakyti. Balsas neklausė. Ji 
nurijo seiles. 

— Juk abejonėmis nelabai pasiremsi. Nesuvokiu, 
kaip, apskritai, galima teigti tokius dalykus. 

Laidos vedėjas pakėlė ranką, ir jo tarpuakyje įsi- 
rėžė susierzinimo raukšlė, lyg Inger Johanė būtų su- 
laužiusi kažkokį susitarimą. 

- Žinoma, tai įmanoma, - pasitaisė ji. - Viskas 
įmanoma. Vaikai galėjo būti užpulti, bet šitas reikalas 
taip pat gali suktis visai apie ką kita. Aš nesu iš polici- 
jos ir apie šias bylas Žinau išimtinai tik iš informacijos 
priemonių. Vis dėlto norėčiau manyti, kad tyrimas 
dar net nenustatė, ar šie du... pagrobimai, reikia pasa- 
kyti, kaip nors, apskritai, vienas su kitu susiję. Sutikau 
čia ateiti todėl, jog supratau, kad... 

Ji vėl turėjo nuryti seiles. Gerklė išdžiūvo. Deši- 
nioji ranka taip drebėjo, kad Inger Johanė pasibruko 
pirštus po šlaunimi. Jai reikėjo atsisakyti. 

— Tačiau tu, - žvaliai tarė laidos vedėjas ir įbedė 
akis į moterį su juodu kostiuminiu švarkeliu ir ilgais 
sidabro pilkumo plaukais. - Solveiga Grimsrud, ne- 
seniai susikūrusios organizacijos Apsaugokim mūsų 
vaikus vadovė, esi aiškiai linkusi manyti, kad susidū- 
rėme su vaikų prievartautoju. 

- Remiantis tuo, ką žinome apie tokias bylas iš 
užsienio, būtų neapsakomai naivu manyti ką kita. 
Be galo sunku įsivaizduoti kitą vaikų pagrobimo 
motyvą - vaikų, kurie visiškai vienas kitam svetimi, 
jei tikėsime laikraščiais. Žinome apie bylas iš JAV, 
Šveicarijos, ką jau kalbėti apie groteskiškas bylas Bel- 
gijoje, kurioms vos keletas metų... Mes žinome apie 
šias bylas ir žinome, kaip jos baigėsi. 

Grimsrud lengvai trinktelėjo sau į krūtinę. Čai- 
žiai sucypė mikrofonas, kuris buvo pritvirtintas prie 
švarkelio atlapo. Inger Johanė matė, kaip technikas 
anapus kameros stveriasi už galvos. 

— Ką turi omenyje sakydama... baigtį? 

— Turiu tai, ką sakau. Vaikų pagrobimai visada 
susiję su vienu iš trijų. 

Ilgi plaukai užkrito ant akių, ir Solveiga Grims- 
rud nusibraukė juos už ausies prieš pradėdama lenkti 
pirštus. 

- Arba kalbama apie gryną šantažą. Tai šių įvykių 
kontekste galime atmesti. Abiejų vaikų šeimų finan- 
sinė padėtis įprasta, jos neturi turtų. Tuomet turime 
didžiausią skaičių vaikų, kurie pavagiami iš motinos 

arba tėvo, dažniausiai pastarojo, po skyrybų. Šitai 
taip pat čia neaktualu. Mergaitės motina yra mirusi, 
o berniuko tėvai vis dar vedę. Tuomet lieka paskutinė 
galimybė. Vaikai pagrobti vieno arba keleto nusikal- 
tėlių pedofilų. 

Laidos vedėjas delsė. 

Inger Johanė jautė prie nugaros per miegus besi- 
spaudžiantį nuogą vaiko pilvelį ir mieguistų pirštelių 
kutenimą ant sprando. 

Penktą dešimtį bebaigiantis vyras su piloto aki- 
niais ir nudelbtu žvilgsniu, pradėjęs kalbėti, ėmė berti 
žodžius vienu atsikvėpimu. 

— Kaip matau, Grimsrud teorija yra viena iš dau- 
gelio. Manau, mes būsime... 

- Fredrikai Skoltenai, - nutraukė laidos vedėjas. - 
Esi privatus detektyvas, turintis dvidešimties metų 
darbo policijoje patirtį. Primename žiūrovams, kad 
Kriminalinės policijos biuro žmonėms buvo pasiūlyta 
šį vakarą čia ateiti, tačiau jie atsisakė. Skoltenai, re- 
miantis tavo didele darbo policijoje patirtimi, kokių 
teorijų policija turi dabar? 

— Kaip ir buvau bepradedąs sakyti... 

Vyras tyrinėjo tašką ant stalo paviršiaus ir deši- 
niuoju smiliumi tolygiai spaudė kairįjį delną. 

— Dabar dar visi klausimai atviri. Tačiau Grimsrud 
žodžiuose yra daug tiesos. Vaikų pagrobimai, kaip 
žinoma, skiriami į tris kategorijas, tas tris, kurias ji... 
O tos dvi pirmosios atrodo gana... 

— Neįtikėtinos? 

Laidos vedėjas pasilenkė arčiau, lyg slapto pokal- 
bio metu. 

- Ką gi. Taip. Tačiau nėra pagrindo... Šitaip iš 
karto... | 

- Pats laikas žmonėms pabusti, - nutraukė Solvei- 
ga Grimsrud. - Nes vos prieš keletą metų į seksuali- 
mumis nesusiję. Kažką, kas tiesiog vyksta ten kažkur 
toli JAV. Mes leidome savo vaikams eiti vieniems į 
mokyklą, vykti į palapinių žygį be suaugusiųjų pa- 
lydos, valandų valandas dingti iš namų, nebūdami 
tikri, kad juos kas prižiūri. Taip tęstis nebegali. Laikas, 
kad mes... 

— Man laikas pasitraukti. 

Inger Johanė nepastebėjo, kaip atsistojo. Ji spoksojo 
tiesiai į kamerą - elektroninį ciklopą, kuris stebeilijo į 
ją tuščia, pilka akimi ir privertė sustingti. Mikrofonas 
vis dar buvo prisegtas prie švarkelio atlapo. 

- Į ką tai panašu? Kažkur ten... 

Ji pakėlė link kameros smilių. 

— „„sėdi našlys, kurio dukra dingo prieš savaitę. 
Ten sėdi sutuoktinių pora. Jų berniukas buvo pavog- 
tas, pagrobtas iš jų naktį. O čia sėdi tu... 

Ji parodė ranka į Solveigą Grimsrud, ši drebėjo. 

— ir pasakoji jiems, jog įvyko blogiausia. Neturi 
jokio, kartoju, jokio pagrindo šitai tvirtinti. Tai neap- 
galvota, niekšinga... Neatsakinga. Kaip minėjau, apie 
šiuos įvykius Žinau tik iš informavimo priemonių. 
Tačiau tikiuosi... Tiesą pasakius, esu tikra, kad policija 
jokiais būdais neapsiribojo taip, kaip tu. Nieko nelau- 
kusi, galiu sugalvoti dar šešis septynis pagrobimų pa- 
aiškinimus - vienas už kitą ne ką prastesnius. Jie bent 
jau daug geriau pagrįsti, nei šis spekuliatyvus tavo 

scenarijus. Po mažojo Kimo dingimo praėjo para. 
Viena para! Neturiu žodžių... 

Šitaip ji manė tiesiogine žodžio prasme. Staiga 
nutilo. Tuomet išplėšė mikrofoną iš švarkelio atlapo 
ir dingo. Kamera nusekė ją link studijos durų - jos 
sunkius, neįprastus judesius. 

— Ką gi, - tarė laidos vedėjas, jis alsavo pravėręs 
burną, o ant viršutinės lūpos matėsi prakaito lašai. - 
Dar ir šitai. 


KITOJE OSLO VIETOJE sėdėjo du vyrai ir žiūrė- 
jo televizorių. Vyresnysis šypsojo, jaunesnysis trenkė 
kumščiu į sieną. 

— Puikumėlis. Kaip pirštu į akį. Pažįsti šią mote- 
riškę? Esi ką apie ją girdėjęs? 

Vyresnysis, Kriminalinės policijos biuro vyresny- 
sis komisaras Ingvaras Stubio, išsiblaškęs linktelėjo. 

— Skaičiau šitą disertaciją, apie kurią ji šnekėjo. 
Įdomu, tiesą pasakius. Dabar ji tiria, kaip -masinės 
informacijos priemonės vaizduoja stambius nusikal- 
timus. Kaip supratau iš vieno skaityto straipsnio, ji 
lygina tam tikro nuteistųjų, kurie sulaukė spaudos 
dėmesio, skaičių su kitais, kurie jo nesulaukė. Juos 
sieja tai, kad visi tvirtino esą nekaltai nuteisti. Ji grį- 
žo toli į praeitį. Penkiasdešimtuosius metus, atrodo. 
Nežinau kodėl. 

Sigmundas Berlis išsišiepė. 

- Šiaip ar taip, moteriškė ne iš kelmo spirta. Ne- 
manau, jog esu matęs, kad kas nors tiesiog atsistotų 
ir išeitų. Kietai! Ypač todėl, kad ji teisi! 

Ingvaras Stubio prisidegė milžinišką cigarą - žen- 
klas, kad jo darbo diena pagaliau baigėsi. 

- Ji tokia teisi, kad būtų tikrai įdomu su ja pakal- 
bėti, — tarė jis ir čiupo švarką. - Pasimatysime rytoj. 

VAIKAS, KURIS MIRS, to nežino. Jis mirties nejsi- 
vaizduoja. Grynai instinktyviai jis kovoja už gyvybę, 
kaip driežas, pajutęs išnykimo grėsmę, yra pasiryžęs 
atsisakyti uodegos. Kiekvienas tvarinys yra genetiškai 
užprogramuotas išgyventi. Vaikai taip pat. Tačiau mir- 
ties jie neįsivaizduoja. Vaikas bijo konkrečių dalykų. 
Tamsos. Nepažįstamųjų galbūt, atskyrimo nuo šeimos, 
skausmo, įtartinų garsų ir daiktų praradimo. O mirtis 
dar nesubrendusiam protui yra nesuvokiama. 

Vaikas, kuris mirs, to nežino. 

Šitaip viską ruošdamas mąstė vyras. 

Jis pylė į stiklinę kolą, stebėdamasis, kodėl, aps- 
kritai, kvaršina sau galvą tokiais svarstymais. Nors 
berniukas buvo atrinktas neatsitiktinai, tarp jų nebu- 
vo jokių jausmų. Emocijų atžvilgiu berniukas buvo 
visiškai svetimas - pėstininkas svarbiame žaidime. 
Jis ničnieko nepastebės. Berniukui mirtis bus lyg do- 
vana. Tėvų ilgėjimasis, skausmas, kuris penkiamečio 
vaiko suvokiamas ir jaučiamas, turėjo būti blogiau nei 
greita ir beskausmė mirtis. 

Vyras sutrupino valiumo tabletę ir įmetė gaba- 
lėlius į stiklinę. Dozė buvo maža, berniukas tiesiog 
užmigs. Buvo svarbu, kad mirtis ateitų jam miegant. 
Tai buvo paprasta. Praktiška. Suleisti vaikui švirkštą 

gana sunku, net jei jis ir neklykia bei nesispardo lyg 
pašėlęs. 

Žiūrėdamas į putojantį gėrimą kolos stiklinėje, 
jis pajuto troškulį. Lėtai sudrėkino lūpas liežuviu. 
Nugaros raumenis nupurtė drebulys, tam tikra pras- 
me jis visu tuo džiaugėsi - tiksliai apgalvoto plano 
vykdymu. 

Tai truks šešias savaites ir keturias dienas, jei vis- 
kas klostysis pagal planą. 

MAŽAI KAS RODĖ, kad vidurvasaris jau tik už gero 
mėnesio. Pilkas rūkas gulė ant Sognsvano ežero, o 
medžiai vis dar buvo nuogi. Vienas kitas neūžauga 
karklas turėjo kažką panašaus į kačiukus, o ant pie- 
tinių šlaitų galvas tiesė šalpusniai. Kita vertus, diena 
lygiai taip pat galėjo vadintis spalio keturioliktąja kaip 
ir gegužės keturioliktąja. Šešiametė raudonu kom- 
binezonu ir geltonais guminiais botais nusitraukė 
kepurę. 

— Ne, Kristiane. Ne į vandenį. 

— Nagi, leisk jai braidyti. Ji su botais. 

— Dieve brangus, Isakai, čia per gilu! Kristiane! 
Tik ne tai! 

Mergaitė nenorėjo klausyti. Ji niūniavo monoto- 
nišką melodiją stovėdama įsibridusi į vandenį, kuris 
liejosi per guminių botų kraštus. Jie pildėsi skleisdami 


36 


gargaliuojantį garsą. Mergaitė žvelgė tuščiu žvilgsniu 
priešais save, vis iš naujo kartodama keturis tonus. 

— Tu visiškai sušlapai, - dejavo Inger Johanė Vik 
traukdama mergaitę lauk. 

Mergaitė žvaliai nusišypsojo savo pačios pėdoms 
ir liovėsi dainavusi. 

Mama pakėlė ją ir atsisėdo ant už kelių metrų 
esančio suolelio. Iš kelioninio maišelio ištraukė sau- 
sas pėdkelnes, porą storų kojinių ir sunkius sporti- 
nius batelius. Kristianė nenorėjo. Ji sėdėjo sustingusi 
ir suglaudusi kojas, žvilgsnis ir vėl buvo įsmeigtas į 
niekur. Giliai gerklėje kaip visąlaik zvimbė tie pa- 
tys keturi tonai - dam-di-rum-ram. Dam-di-rum- 
ram. 

- Susirgsi, - tarė Inger Johanė. - Peršalsi. 

- Peršalsi, - nusišypsojo Kristianė, ir akys staiga 
susidūrė su motinos. 

- Taip. Susirgsi. 

Inger Johanė mėgino pagauti žvilgsnį, jį išlaikyti. 

- Dam-di-rum-ram, - suniūniavo Kristianė ir vėl 
sustingo. 

- Čia. Paleisk mane. 

Isakas pačiupo dukrą už pažastų ir mestelėjo aukš- 
tai į orą. 

— Tėti, - šaukė Kristianė gaudydama kvapą. - 
Dar! 

— Dar tai dar, - suriaumojo Isakas braukdamas 
permirkusius vaiko botus žeme ir vėl mestelėjo ją į 
rūką. - Kristianė yra lėktuvas! 

- Lėktuvas! Pavojingasis lėktuvas! Žmogus žuvė- 
dra! 

Inger Johanė nesuprato, iš kur ji tai ištraukė. Kris- 
tianė dėliodavo žodžius, kurių nei ji, nei Isakas nie- 
kada nevartodavo, - kiti irgi vargu ar. Tačiau juose 
visados būdavo tam tikros logikos, reikšmės, kurią, 
žinoma, tą akimirką būdavo sunku įžvelgti, tačiau 
kuri vis dėlto kėlė įspūdį apie kalbos supratimą, ge- 
rokai besiskiriantį nuo trumpų, paprastų žodžių, ku- 
riuos paprastai mergaitė vartodavo, ir tik tada, kai 
pati norėdavo. 

— Dam-di-rum-ram. 

Kelionė lėktuvu buvo baigta. Grįžo daina. Tačiau 
Kristianė dailiai sėdėjo tėvui ant kelių ir leidosi per- 
velkama. 

— Užpakaliukas šaltas kaip ledas, - tarė Isakas ir 
lengvai pliaukštelėjo prieš užtempdamas jai ant pėdų 
sausas pėdkelnes, kurių pirštai neįtikėtinai smarkiai 
susiraitė ant pado. - Kristianė visa šalta kaip ledas. 

— Kristianė šalta. Alkana. 

— Štai taip. Eime? 

Jis pastatė mergaitę priešais save. Tuomet sukišo 
šlapius drabužius į maišą. Iš kišenės išsitraukė bana- 
ną, nulupo ir padavė Kristianei. 

— Kur mes sustojome? 

Jis persibraukė ranka plaukus. Drėgnas oras juos 
sulipino. Jis pakėlė veidą. Jis visada atrodė toks jaunas, 
nors buvo tik vienu mėnesiu už ją jaunesnis. Neatsa- 
kingas ir amžinai jaunas, plaukai visada truputį per 
ilgi, drabužiai per laisvi, per platūs jo amžiui. Inger 
Johanė pamėgino nuryti įprastą pralaimėjimo kartėlį, 
nuolatinį suvokimą, kad jai kur kas prasčiau sekasi 
su Kristiane. 

— Nagi, papasakok, kaip ten buvo toliau! 

Jis padrąsinančiai šypsojosi ir krestelėjo galvą. 
Kristianė ėjo nuo jų nutolusi jau dešimt metrų į prie- 
kį jai būdinga svirduliuojančia eisena, iš kurios jau 
seniai turėjo būti išaugusi. Isakas trumpam uždėjo 
ranką Inger Johanei ant peties prieš taip pat ženg- 
damas iš vietos — iš lėto, lyg būtų dvejojęs, ar Inger 
Johanė sugebės sekti. 

— Kai Alvhildė Sofienberg nusprendė ištirti bylą 
išsamiau, - pradėjo Inger Johanė, akimis įdėmiai 
sekdama mažąją būtybę, kuri vėl prisiartino prie 
vandens, - netikėtai sutiko pasipriešinimą. Akselis 
Seieris nenorėjo su ja kalbėti. 

— O? Kodėl gi? Juk iš tikrųjų jis pats prašė malonės, 
tuomet tai turėjo jį padrąsinti, kai kažkas iš departa- 
mento nori išsamiau pasidomėti byla? 

— Reikia manyti. Neįsivaizduoju. Kristiane! 

Mergaitė atsisuko ir garsiai nusijuokė. Lėtai atsuko 
nugarą į vandenį ir nutrepsėjo link pamiškės, kažkas 
turėjo būti kritę jai į akį. 

— Bet ji nepasidavė. Turiu omenyje, Alvhildė So- 
fienberg. Pagaliau ji susisiekė su kalėjimo kunigu - 
patikimu, visko mačiusiu vyruku. Jis buvo įsitikinęs, 
kad Seieris... nekaltas. Jis taip pat. Alvhildei tai, ži- 
noma, buvo paranku. Ji nepasidavė ir vėl nuėjo pas 
savo viršininką. 

- Luktelk. 

Isakas sustojo. Jis linktelėjo į Kristianę, besidžiau- 
giančią milžiniško senbernaro draugija. Vaikas apka- 
bino gyvulio kaklą ir sukrykštė. Kalė tingiai vizgino 
uodegą. 

- Turėtum įsigyti šunį, - tyliai tarė jis. - Kristianė 
nuostabiai sutaria su šunimis. Buvimas su jais jai į 
gera. 

— Arba tu, - aštriai atšovė Johanė. - Kodėl būtent 
aš turiu, trūks plyš, prisiimti visą naštą? Visada! 

Jis giliai įkvėpė oro ir išpūtė jį pro tarpą tarp prie- 
kinių dantų. Žemas, ilgas švilptelėjimas privertė šunį 
pakelti sunkias ausis. Kristianė garsiai nusijuokė. 

— Pamiršk tai, - tarė jis ir lengvai papurtė galvą. - 
Ir kas nutiko tuomet? 

- Tau neįdomu. 

Isakas Aanonsenas persibraukė liesa ranka per 
veidą. 

- O kaipgi. Nesuprantu, kaip gali šitai sakyti. Klau- 
siausi viso tavo pasakojimo ir esu be galo susidomėjęs, 
noriu, kad papasakotum man likusią dalį. Kas tau 
darosi? 

Kristianei pavyko priversti šunį atsigulti. Dabar ji 
sėdėjo apžergusi jo nugarą ir nardino rankas į kailį. 
Savininkas nustebęs stovėjo šalia ir aiškiai išsigandęs 
spoksojo į Isaką ir Inger Johanę. 

- Viskas gerai, - garsiai pasakė Isakas ir pribėgo 
prie šuns su vaiku. - Ji savaip sutaria su gyvūnais. 

- Tai jau tikrai, - tarė vyras. 

Isakas pakėlė dukrą, ir šuo'atsistojo. Savininkas 
jį pririšo ir greitu žingsniu nuėjo šiaurės kryptimi 
kartkartėmis žvilgtelėdamas per petį, lyg būtų bijojęs, 
kad baisusis vaikas juos persekios. 

- Nagi, papasakok, - paprašė Isakas. 

- Dam-di-rum-ram, - dainavo Kristianė. 

- Viršininkas ją atstūmė, - trumpai tarstelėjo Inger 
Johanė. Jis pasakė, kad ji paliktų šį reikalą ramybėje ir 
dirbtų savo darbą. Kai ji jam tiesiai pareiškė, kad atsi- 
siuntė visus popierius ir juos nuodugniai perskaitė, jis 
aiškiai susierzino. O kai ji pridūrė, kad yra įsitikinusi 
Seierio nekaltumu, įsiuto. Ir štai svarbiausias... La- 
biausiai gąsdinantis dalykas visame šiame reikale. 

Kristianė staiga pačiupo jos ranką. 

— Mama, - džiaugsmingai sušuko ji. - Mano ma- 
mytė ir aš. 

- Vieną dieną Alvhildei Sofienberg atėjus į biurą, 
visi dokumentai buvo dingę. 

— Dingę? Jų nebebuvo? 

- Taip. Daugiau nei vienas metras dokumentų. 
Dingo be pėdsakų. 

— Vaikštinėja, - tarė Kristianė. - Mano mamytė 
ir aš. 

- Ir tėvelis, - pasakė Inger Johanė. 

- Ir tada? 

Isakui tarpuakyje įsirėžė raukšlė. Jo ir dukros 
panašumas tapo dar ryškesnis, siaura veido forma, 
suaugę antakiai. 

- Alvhildė Sofienberg beveik... išsigando? Bet 
kuriuo atveju, ji nebeišdrįso kvaršinti galvos savo 
viršininkui po to, kai jai trumpai buvo pranešta, kad 
aplankus paėmė „policija“. 

Ji nupiešė ore didžiules kabutes. 

— Tačiau visiškai slaptai, patyliukais ji sužinojo štai 
ką: Akselis Seieris buvo paleistas. 

— Ką? 

— Daugybė metų prieš laiką. Paleistas. Paprasčiau- 
siai. Tyliai ir ramiai. 

Jie priėjo didžiąją mašinų stovėjimo aikštelę prie 
sporto mokyklos, šiuo metu beveik tuščią. Telkšojo 
purvynė, skersai išilgai buvo matyti gilūs ratų rėžiai, o 
po trimis didžiuliais beržais svyruonėliais greta Isako 
Audi TT stovėjo Inger Johanės senasis Opel Kadett. 

— Leisk man šiek tiek apibendrinti, - tarė Isakas 
ir pakėlė delną. Lyg ruošdamasis šventai priesaikai. - 
Taigi kalbama apie 1965-uosius. Ne apie devyniolik- 
tąjį amžių. Ne apie karą. Kalbama apie 1965-uosius, 
tavo ir mano gimimo metus, kai Norvegija buvo kuo 
puikiausiai atstatyta po karo, biurokratija puikiai įsi- 
tvirtinusi, o teisingumas jau buvo visiems gerai žino- 
ma sąvoka. Ką? Nejaugi jis, kaip niekur nieko, atgavo 
laisvę? Turiu galvoje, juk tai skamba kuo puikiausiai - 
paleisti akivaizdžiai nekaltą vaikiną, tačiau... 

- Būtent. Čia slypi didžiulis tačiau. 

— Tėčiomobilis, - ištarė Kristianė ir pabeldė į si- 
dabro pilkumo sportinį variantą. Bilemobilis. Auto- 
mobilisbilis. 

Suaugusieji nusijuokė. 

— Tu mano šaunuolė, - pasakė Inger Johanė ir tvir- 
čiau surišo kepurę Kristianei po smakru. 

— Iš kur, po galais, ji tai traukia? 

— Nesikeik, - perspėjo Inger Johanė. - Ji surenka 
viską. Bet kuriuo atveju... 

Ji atsitiesė. Kristianė atsisėdo į purvynę ir ėmė 
niūniuoti. 

- Iš savo šaltinio, kalėjimo kunigo, ji išgirdo, kad 
pagyvenusi moteris iš Lilestriomo apsilankė Rome- 

rikės vyriausiajame policijos komisariate. Ji ilgą laiką 
nešiojo skaudžią paslaptį. Jos suaugęs sūnus, truputį 
atsilikęs vyras, kuris gyveno kartu su ja, grįžo namo 
su aušra praėjus nakčiai nuo mažosios Hedvigos din- 
gimo. Drabužiai buvo kruvini, o sūnus smarkiai su- 
krėstas. Moteris iškart jį įtarė, kai tik Hedvigos byla 
tapo Žinoma. Tačiau ji nenorėjo nieko sakyti. Tai gal- 
būt ne taip sunku... 

Ji žvilgtelėjo į dukrą. 

- Bet kuriuo atveju... Sūnus jau buvo miręs. Byla 
visomis išgalėmis slepiama policijos ir prokuratūros. 
Moteris buvo beveik nurašyta kaip isterikė. Tačiau 
kad ir kaip ten būtų buvę, mūsų draugas Akselis te- 
praėjus kelioms savaitėms buvo paleistas. Patyliukais. 
Joks laikraštis nerašė apie bylą. Alvhildė apie ją dau- 
giau niekada nieko nebegirdėjo. 

Rūkas išsisklaidė, tik žemi debesys lėtai slinko 
medžių viršūnėmis į rytus. Kaip reikiant prapliupo 
lyti. Permirkęs anglų seteris sukosi aplink Kristianę, 
amsėdamas lakstė paskui akmenis, kuriuos ji mėtė 
palydėdama susižavėjimo kupinais šūksniais. 

— Bet kodėl pasakoja ji... Alvhildė Sofienberg? 

- Mmm. 

— Kodėl ji pasakoja tau apie tai dabar? Praėjus tris- 
dešimt... trisdešimt penkeriems metams? 

- Todėl, kad pernai ji patyrė kai ką neįtikėtina. 
Byla kankino ją visus šiuos metus. Dabar, būdama 
pensininkė, ji nusprendė pasidomėti byla išsamiau. 
Kad gautų dokumentus, ji susisiekė su Regioniniu 
archyvu ir Centriniu valstybės archyvu. Jų nebėra. 

- Ką? 

- Jie dingo. Jie neguli Centriniame valstybės ar- 
chyve. Regioniniame archyve jų taip pat nėra. Oslo 
vyriausioji policijos valdyba jų neranda ir Romerikė 
taip pat. Daugiau nei vienas metras bylos dokumentų 
paprasčiausiai prapuolė. 

Kristianė atsikėlė iš savo balos. Ji kėblino link jų 
šlapia ir murzina nuo galvos iki kojų. 

- Džiaugiuosi, kad dabar nesėsi į mano mašiną, - 
tarė Isakas ir atsitūpė prieš ją. - Tačiau mes pasima- 
tysime gegužės septynioliktąją, ar ne? 

— Ar gali apkabinti tėtį prieš išvažiuodama? - pa- 
klausė Inger Johanė. 

Kristianė nenoriai leidosi apkabinama, žvilgsnis 
buvo kažkur toli. 

— Manai, kad tau tai pavyks, Isakai? 

Jis nepaleido vaiko iš akių. 

— Žinoma. Žinai, esu burtininkas. Jei Akselis Se- 
ieris vis dar gyvas, nepraėjus nė savaitei jau Žinosiu, 
kur jis gyvena. Garantuotai. 

— Gyvenime nėra jokių garantijų, - mestelėjo Inger 
Johanė. - Bet ačiū, kad pabandysi. Jei kam ir turėtų 
tai pavykti, tai tau. 

- Sure thing“... - tarė Isakas ir šmurkštelėjo į savo 
TT modelį. - Pasimatysim trečiadienį. 


JI ŽVELGĖ JAM PAVYMUI, kol mašina dingo už 
kalvos pakeliui į Kringšo. 

Isakas visada liks didelis berniukas. Ji tiesiog nesu- 
prato to užtektinai anksti. Anksčiau, prieš Kristianę, 


* Būtinai, tikrai taip (angl.). (Čia ir toliau - vertėjos pastabos.) 

ją žavėjo jo veržlumas, įkarštis, optimizmas, vaikiškas 
tikėjimas, kad viskas susitvarkys. Isakas susikūrė visą 
ateitį ant besąlygiško pasitikėjimo savimi pamato, 
įkūrė dot.com firmą, kol daugelis dar nežinojo, kas 
tai yra, ir susiprato laiku ją parduoti. Dabar kelias 
valandas per parą jis mėgavosi savo kompiuterine 
tikrove, pusę metų dalyvaudavo buriavimo regatose 
ir laisvalaikiu padėdavo krikščioniškai organizacijai 
Gelbėjimo armija ieškoti dingusių žmonių. 

Inger Johanė mylėjo šypseną, su kuria jis sutikda- 
vo pasaulį. Pečių truktelėjimai, kai dalykai tapdavo 
šiek tiek per sudėtingi, darė jį taip patraukliai kitokį 
nei ji. 

Tuomet atsirado Kristianė. Pradžioje viską užgožė 
trys širdies operacijos, nemigos naktys ir baimė. Kai 
jie pagaliau pabudo iš savo pirmo visą naktį truku- 
sio miego, buvo per vėlu. Dar vienerius metus tęsėsi 
kažkas panašaus į santuoką. Dviejų savaičių šeimos 
apsilankymas Valstybės vaikų ir jaunimo psichiatrijos 
centre bergždžiai ieškant Kristianės diagnozės, šiaip 
ar taip, baigėsi skyrybomis. Jei ir ne visai draugiškai, 
tai bent jau su abipusės pagarbos likučiais. 

Diagnozė niekada nebuvo nustatyta. Kristianė su- 
kosi mažame savo pačios pasaulyje, o gydytojai purtė 
galvas. Autistė galbūt, sakė jie, tačiau suraukdavo kak- 
tas susidūrę su akivaizdžiu vaiko gebėjimu prisirišti ir 
dideliu fizinio kontakto poreikiu. Argi svarbu, klausė 
Isakas, vaikas nuostabus, jis mūsų ir man nusispjaut į 
tai, ko jam trūksta. Jis nesuprato, kaip tai svarbu. Su- 
rasti diagnozę. Sukurti jai pamatą. Sudaryti Kristianei 
galimybę išnaudoti visą savo potencialą. 

Jis buvo toks velniškai neatsakingas. 
Problema ta, kad jis niekada iki galo nesusitaikė, 
jog yra sutrikusio vystymosi vaiko tėvas. 


ISAKAS PAŽVELGĖ Į VEIDRODĖLĮ. Inger Johanė 
dabar atrodė vyresnė. Pavargusi. Ji visada viską priim- 
davo taip sunkiai. Labiau už viską jis norėjo pasiūlyti, 
kad Kristianė pas jį gyventų nuolat, o ne kas antrą 
savaitę kaip dabar. Jis matydavo tai kiekvieną kartą: kai 
grąžindavo Kristianę po savaitės, Inger Johanė būdavo 
atsigavusi ir šiek tiek pailsėjusi. Kai po sekmadienio 
pasiimdavo dukrą atgal, Inger Johanė būdavo papilkė- 
jusi, prislėgta ir nekantri. Tai nebuvo gerai Kristianei. 
Kaip ir tas nesibaigiantis tampymas pas specialistus ir 
visažinius. Juk negalėjo būti taip be galo svarbu rasti, 
kas vaikui yra. Reikalas tas, kad širdis dabar veikė 
nepriekaištingai, mergaitė gerai valgė ir puikiai jautėsi. 
Jo dukra buvo laiminga. Tuo Isakas buvo tikras. 

Inger Johanė seniai kaip suaugusi. Anksčiau, dar 
negimus Kristianei, tai buvo patrauklu. Seksualu. In- 
ger Johanės išdidumas. Rimtumas visame kame, kad 
ir kuo ji užsiimtų. Ambicijos. Efektyvumas, jis įsimy- 
lėjo anksti subrendusį tikslo siekimą, susižavėjimo 
vertą pasisekimą studijose ir darbe universitete. 

Tuomet gimė Kristianė. 

Jis mylėjo šį vaiką. Ji buvo jo vaikas. Kristianei nie- 
ko bloga nebuvo. Ji nebuvo tokia kaip visi, tačiau buvo 
savimi. To užteko. Visų pasaulio specialistų nuomonė 
apie tai, kas iš tikrųjų vaikui negerai, visiškai nieko 
nereiškė. Tačiau tik ne Inger Johanei. Jai visada rei- 
kėdavo į viską gilintis. 

Ji buvo tokia velniškai atsakinga. 
Problema ta, kad ji niekada iki galo nesusitaikė su 
tuo, kad yra sutrikusio vystymosi vaiko motina. 

VYRESNYSIS KOMISARAS Ingvaras Stubio atrodė 
kaip amerikietiškojo futbolo žaidėjas. Jis buvo stiprus, 
gerokai apkūnus, nors ir ne aukštesnis nei vidutinio 
ūgio. Papildomi kilogramai buvo tolygiai pasidaliję 
ant pečių, sprando ir šlaunų. Krūtinė kyšojo po krei- 
dos baltumo marškiniais. Iš kišenės tiesiai virš širdies 
stirksojo du metaliniai vamzdžiai. Prieš suprasdama, 
kas tai iš tikrųjų, Inger Johanė Vik pamanė, kad vyras 
vaikštinėja apsikarstęs amunicija. 

Jis atsiuntė mašiną jos pasiimti. Tai buvo pirmas 
kartas, kai kažkas Inger Johanei Vik atsiunčia ma- 
šiną. Jai buvo nepatogu, ji paprašė nesiųsti. Galinti 
atvažiuoti metro arba taksi. Jokiais būdais, nesutiko 
Stubio. Jis atsiuntė Volvo, anonimišką ir tamsiai mė- 
lyną su už vairo sėdinčiu jaunu vyru. 

— Galima būtų pamanyti, kad tai slaptoji tarny- 
ba, - nusišypsojo ji kietai sučiaupusi lūpas ištiesdama 
Stubiui ranką. - Tamsiai mėlynas Volvo ir nebylus 
vairuotojas su akiniais nuo saulės. 

Jo juokas buvo lygiai toks pat stiprus kaip ir kaklas, 
iš kurio jis sklido. Dantys buvo balti, lygūs, o dešinėje 
pusėje blyksėjo auksinis dantis. 

— Nesuk sau galvos dėl Oskaro. Jam dar daug ko 
reikia išmokti. 

Ore tvyrojo silpnas cigarų kvapas. Vis dėlto pele- 
ninių nebuvo. Darbo stalas buvo neįprastai didelis, 
vienoje pusėje gulėjo tvarkingai sudėlioti aplankai, 
kitoje - išjungtas kompiuteris. Ant sienos už kėdės, 
ant kurios Stubio atsisėdo, kabėjo Norvegijos žemė- 
lapis, FTB atminimo lentelė ir didžiulė bėro arklio 
nuotrauka. Ji buvo daryta vasarą pievoje, priaugusioje 
laukinių gėlių. Arklys akimirksniui buvo atmetęs gal- 
vą, karčiai gaubė ją tarsi aureolė, žvilgsnis nukreiptas 
tiesiai į fotokameros objektyvą. 

— Gražus arklys, - tarė ji ir mostelėjo pirštu link 
nuotraukos. - Tavo? 

— Sabra, - pasakė jis ir vėl nusišypsojo, šis vyras 
šypsojosi visą laiką. - Nuostabus gyvūnas. Ačiū, kad 
sutikai ateiti. Mačiau tave per televizorių. 

Inger Johanė Vik svarstė, kiek žmonių per pasku- 
tines dienas jai pasakė lygiai tą patį. Kaip ir reikėjo 
tikėtis, Isakas buvo vienintelis, nė žodžiu neužsimi- 
nęs apie šį siaubingai gėdingą epizodą. Galų gale jis 
televizoriaus niekada ir nežiūrėdavo. Inger Johanės 
motina, priešingai, paskambino penkis kartus nepra- 
ėjus nė pusvalandžiui po laidos, telefono atsakiklis 
spjovė į ją cypiantį balsą vos spėjus įeiti pro duris. 
Inger Johanė nepaskambino. Paskui buvo keturi nauji 
pranešimai, vienas už kitą aršesni. Kitą dieną darbe 
jie paplekšnojo jai per petį. Kai kurie juokėsi, kiti jos 
vietoj būtų smarkiai pasipiktinę. Kasininkė netoliese 
esančioje parduotuvėje pasilenkė prie jos, tarsi no- 
rėdama patikėti paslaptį, ir sušnibždėjo taip garsiai, 
kad, matyt, išgirdo visi aplinkui: 

— Mačiau tave per televizorių! 

Laidos 21-oji redakcija žiūrovų skaičius turėjo būti 
didžiulis. 

- Gerai pasirodei, - tarė Stubio. 

— Gerai? Vargiai pavyko ką pasakyti. 

— Pasakei tai, kas buvo svarbu. Savo išėjimu pasa- 
kei daugiau nei kai kuriems kitiems... ribotų gabumų 
žmonėms pavyko iš savęs išspausti. Perskaitei mano 
elektroninį laišką? 

Ji linktelėjo. 

- Tačiau manau, kad tu šiek tiek klysti. Nemanau, 
kad galėsiu jums padėti. Nesu kaip tik... 

— Skaičiau tavo daktaro disertaciją, - nutraukė 
jis. - Be galo įdomu. Mano profesijoje... 

Tylėdamas žvelgė tiesiai į ją. Akyse atsispindėjo 
atsiprašymas, lyg jam būtų buvę nesmagu dėl to, kuo 
jis kaip tik užsiimdavo. 

— Ne visada spėjame sekti naujausią informaciją. 
Išskyrus, matyt, tai, kas tiesiogiai susiję su tyrimu. 
Kaip ir šitai... 

Jis atidarė stalčių ir ištraukė knygą. Inger Johanė 
iškart atpažino viršelį su ant bespalvio žiemos krašto- 
vaizdžio mažomis raidėmis užrašytu jos vardu. 

— Aš čia, matyt, vienintelis ją perskaitęs. Gaila. Ji 
labai aktuali. 

— Kam? 

Ir vėl jo veidas įgavo tą nedrąsią, iš dalies atsipra- 
šančią išraišką. 

- Policininko profesijai. Kiekvienam, kas siekia 
suprasti nusikaltimo sielą. 

- Nusikaltimo sielą? Esi tikras, kad nenorėjai pa- 
sakyti nusikaltėlio? 

— Puiku, profesore. Puiku. 

— Aš ne profesorė. Aš universiteto lektorė. 

— Argi tai svarbu? 

— Taip. 

— Kodėl? 

— Kodėl... 

— Taigi. Nejau iš tikro svarbu, kaip aš tave vadi- 
nu? Vadindamas tave profesore nepasakau nieko 
kita, tik tai, kad atlieki tiriamuosius darbus ir dėstai 
universitete. Argi tai ne tiesa? Ar ne būtent tuo tu ir 
užsiimi? 

— Taip, tačiau neteisinga apsišaukti kuo nesi. 

- Tapti kažkuo didesniu nei esi? Žaisti formalu- 
mais? Ar tai nori pasakyti? 

Inger Johanė prisimerkė ir nusiėmė akinius. Lėtai 
patrynė kairįjį stiklą į marškinių rankovę. Ji laimėjo 
laiko. Dabar iš vyro kitoje stalo pusėje tebuvo likęs 
pilkas dūmas, neaiški, charakterio neturinti būtybė. 

— Tikslumas - mano sritis, - tęsė beformis vei- 
das. - Tiek dideliuose, tiek mažesniuose dalykuo- 
se. Geras policijos darbas reiškia dėti akmenį ant 
akmens. Milimetro tikslumu. Jei būsiu aplaidus... Jei 
kai kurie mano vyrai pražiūrės nors plaukelį, vieną 
minutę prašaus pro šalį, niekada nenueisime tiesiau- 
siu keliu, nes mes manomės žiną kažką, kuo jokiais 
būdais negalime būti tikri, taigi... 

Pliaukštelėjimas. 

Rankos atsitrenkė viena į kitą, ir Inger Johanė vėl 
užsidėjo akinius. 

— Šitaip susiduriame su didžiuliais sunkumais, - ty- 
liai pridėjo jis. - Tiesą pasakius, man ima atsibosti. 

Tai buvo jau ne jos bėda. Tai nebuvo jos rūpestis, 
kad pagyvenusį Kriminalinės policijos biuro vyriau- 
siąjį komisarą išvargino darbas. Vyrą akivaizdžiai 
kankino kažkokie egzistenciniai klausimai, ir tai ti- 
krai nebuvo jos bėda. 

- Ne nuo paties darbo, - staiga pridūrė jis ir ištiesė 
jai dėžutę pastilių. - Visai ne. Štai, paimk. Tave erzina 
cigarų kvapas? Išvėdinti? 

Ji papurtė galvą ir šyptelėjo. 

— Ne, kvepia maloniai. 

Jis irgi nusišypsojo. Jis buvo gražus. Gražus beveik 
kraštutine prasme, nosis buvo per tiesi, per didelė. 
Akys per gilios, per mėlynos. Lūpos per ryškios, per 
dailios formos. Ingvaras Stubio buvo per senas aki- 
namai šypsenai. 

- Turbūt svarstai, kodėl norėjau su tavimi pasikal- 
bėti, - žvaliai ištarė jis. - Kai anksčiau mane pataisei... 
nusikaltimo sielą pakeitei į nusikaltėlio, pataikei kaip 
pirštu į akį. Būtent apie tai ir kalbu. 

- Ne visai suprantu... 

— Luktelk. 

Jis atsisuko į nuotrauką su arkliu. 

- Štai Sabra, - pradėjo jis ir susinėrė rankas virš 
galvos, - yra geras senas žirgas. Gali antjos pasodinti 
penkiametį, ir ji nurisnos atsargia žingine. Jei josiu ja 
pats, priešingai... Och! Užsiiminėjau su ja šokinėjimu 
per kliūtis daugelį metų. Daugiausia savo malonumui, 
žinoma, niekada nebuvau ypač geras raitelis. Noriu 
pasakyti... 

„+ Staiga jis pasilenkė prie jos, jam kvėpuojant ji jau- 
tė silpną pastilių kvapą. Inger Johanė nesuprato, ar 

staiga atsiradęs intymumas malonus, ar atstumiantis. 
Ji pasitraukė. 

— Girdėjau žmones teigiant, kad arkliai mato ne- 
spalvotai, - tęsė jis. - Gali būti, kad tai tiesa. Šiuo 
metu Sabra nekenčia visko, kas mėlyna, nepaisant 
jų kalbų. Be to, jai nepatinka lietingas oras, ji žavisi 
pašėlusiomis kumelėmis, yra alergiška katėms ir lei- 
džiasi per daug lengvai sutrikdoma mašinų, turinčių 
daugiau nei trijų litrų motorą. 

Akimirką jis susimąstė, šiek tiek pakreipė galvą 
ir tęsė toliau: 

- Reikalas tas, kad visuomet galėjau paaiškinti jos 
rezultatus. Remdamasis tuo, kokia ji yra. Kaip... Kaip 
arklys, paprasčiausiai. Jei ji nuversdavo kliūtį, man 
nebuvo būtina imtis gilesnės analizės, kaip darydavo 
daugelis kitų, rimtesnių sportininkų. Aš galėjau... 

Jis dėbtelėjo į nuotrauką. 

— Aš mačiau tai jos akyse. Jos sieloje, jei taip nori. 
Remdamasis savo žinojimu apie tai, kokia ji yra: 

Inger Johanė norėjo kažką pasakyti. Jai reikėjo 
kažką atsakyti. | 

- Čia mes taip nedirbame, - tarė jis prieš jai ką 
nors sugalvojant. - Čia einame kitu keliu. 

- Vis dar nenumanau, kam tau reikalinga aš. 

Ingvaras Stubio ir vėl sunėrė rankas, šįkart tarsi 
melstųsi, ir atsargiai nuleido jas priešais save ant ra- 
šyti skirto pagrindo. 

— Du pagrobti vaikai ir dvi sugniuždytos šeimos. 
Mano žmonės jau išsiuntė daugiau nei keturiasdešimt 
įvairių mėginių laboratoriniam tyrimui. Turime kelis 

šimtus nuotraukų iš įvykių vietų. Apklausėme tiek 
liudytojų, kad sužinojus skaičių tau įskaustų galva. 
Beveik šešiasdešimt žmonių tiria šią bylą arba, tei- 
singiau pasakius, šias bylas. Po kelių dienų žinosiu 
tai, ką galima žinoti apie patį nusikaltimą. Bijau, kad 
tai manęs niekur nenuves. Noriu žinoti ką nors apie 
nusikaltėlį. Štai kodėl man tavęs reikia. 

— Tau reikalingas nusikaltėlio psichologinio por- 
treto sudarytojas, - lėtai ištarė ji. 

— Būtent. Man reikalinga tu. 

— Ne, - atšovė ji šiek tiek per garsiai. - Ne manęs 
tu ieškai. 


BLOKUOTAME NAME Berume moteris žvilgtelėjo 
į rankinį laikrodį. Laikas nesilaikė jokių taisyklių. 
Sekundė nėjo po sekundės. Minutė negulė po minu- 
tės. Valandos susimaišė. Jos neapsakomai ištįsdavo 
ir štai staiga sutrumpėdavo. Pagaliau pasitraukusios, 
jos grįždavo, ji jas atpažindavo, jos buvo tarsi seni 
nedraugai, nenorintys palikti jos ramybėje. 

Baimė patį pirmąjį rytą bent jau buvo kažkas ap- 
čiuopiama - jiems abiem. Kažkas, ką jie galėjo nukreipti 
į telefono pokalbius, policiją, savo tėvus. Į darbą. Gais- 
rininkus, kurių bergždžias atvykimas visiškai nepadėjo 
aptikti naktį dingusio mažo penkiamečio berniuko 
rudomis garbanomis pėdsakų. Lasė skambinėjo visur, 
kur tik šovė į galvą: ligoninei, kuri atsiuntė greitąją, ši 
išvažiavo nieko nepešusi. Ji pati surinko kaimynų nu- 
merį. Jie, terasoje pamatę uniformuotus policininkus, 
skeptiškai nusiteikę sustodavo prie vartų. 

Baimę buvo galima kažkam panaudoti. Nuo to 
laiko viskas taip smarkiai pablogėjo. 

Ji suklupo ant rūsio laiptų. 

Pagalbiniai dviračio ratai buvo nukritę nuo sienos. 
Lasė kaip tik buvo nuėmęs juos nuo Kimo dviratuko. 
Kimas taip didžiavosi. Pasileisdavo iš kiemo su mė- 
lynu šalmu ant galvos. Krito, kėlėsi. Važiavo toliau. 
Be pagalbinių ratų. Jie kabojo leidžiantis į rūsį, tiesiai 
už durų - trofėjus. 

- Tada pamatysiu, ką moku, - pareiškė tėvui ir 
paklibino vos besilaikantį priekinį dantį. - Jis greit 
iškris. Kiek gausiu? 

Jiems reikėjo uogienės. 

Dvyniams reikėjo uogienės. Uogienė buvo rūsy- 
je. Ji buvo pernykštė. Kimas uogavo kartu. Kimas. 
Kimas. Kimas. 

Dvyniams tebuvo dveji metai ir jiems reikėjo uo- 
gienės. 

Priešais maisto sandėliuką kažkas gulėjo. Ji nesu- 
prato, kas tai. Pailgas paketas, ryšulys? 

Ryšulys buvo nedidelis. Gal gero metro ilgio. Kaž- 
kas buvo supakuota į pilką plastiką, o ant viršaus buvo 
palikta žinutė. Ji buvo priklijuota lipnia juosta. Rau- 
donas tušas ant didžiulio balto lapo. Ruda lipni juosta. 
Pilkas plastikas. Iš ryšulio kyšojo galva, viršugalvis, 
vaiko rudomis garbanomis galva. 

- Lapelis - sausai ištarė ji. - Ten guli lapelis. 

Kimas šypsojosi. Jis buvo miręs ir šypsojosi. Viršu- 
tinėje dantų eilėje blausiai raudonavo danties, kurio 
nebebuvo, skylė. Ji atsisėdo ant grindų. Laikas ėjo 
ratu, ir ji žinojo, kad tai pradžia kažko, kas niekada 

nepraeis. Kai Lasė nusileido į apačią jos ieškodamas, 
ji nė nenumanė, kur esanti. Nepaleido savo berniuko, 
kol nebuvo nuvežta į ligoninę ir kažkas nesuleido 
švirkšto. Policininkas atgniaužė dešinįjį berniuko 
kumštį. 

Ten gulėjo dantis, akinamai baltas su mažyčiu 
kraujo raudonumo taškeliu. 


NORS BIURAS BUVO gana didelis, oras atrodė pri- 
plėkęs. Jos disertacija vis dar gulėjo ant rašomojo sta- 
lo krašto. Ingvaras Stubio perbraukė pirštu per blankų 
Žiemos kraštovaizdį ir pakėlė jai prieš nosį. 

- Tu psichologė ir teisininkė, - neatlyžo jis. 

- Ir tai neatitinka tiesos. Ne visiškai. Aš turiu psi- 
chologijos koledžo diplomą. Iš JAV. Ne iki galo išlai- 
kytas valstybinis egzaminas. O teisininkė... Taip. 

Ją pylė prakaitas, ir ji paprašė vandens. Ją nutvilkė 
mintis, kad čia atsidūrė per prievartą, beveik pagal 
komandą, prieš savo valią, paliepta policininko, su 
kuriuo nenorėjo turėti jokių reikalų. Jis kalbėjo apie 
bylą, kuri neturėjo su ja nieko bendra. Ši byla buvo 
toli už jos kompetencijos ribų. 

— Aš jau norėčiau eiti, - mandagiai pasakė ji. - 
Deja, negaliu tau padėti. Tu, aišku, pažįsti žmonių iš 
FTB. Paklausk jų. Jie pasitelkia nusikaltėlio psicho- 
loginio portreto sudarytojus, kiek žinau. 

Ji žvilgtelėjo į ant sienos kabančią lentelę, ši buvo 
mėlyna, neskoninga ir rėkianti. 

— Aš esu mokslininkė, Stubio. Be to, turiu mažą 
vaiką. Ši byla mane atstumia. Gąsdina. Priešingai nei 
tu, turiu teisę taip galvoti. Leisk man eiti. 

Jis įpylė vandens iš butelio be kamščio ir pastatė 
priešais ją popierinį puodelį. 

— Tu buvai ištroškusi, - priminė jai. - Atsigerk. 
Tikrai taip manai? 

— Manau ką? 

Vanduo laistėsi ir ji pastebėjo, kad dreba. Šalto 
vandens lašai nuvingiavo nuo lūpų kampučio per 
smakrą ir paptelėjo ant kaklo duobutės. Ji truktelėjo 
megztinio apykaklę. 

— Kad tai ne tavo rūpestis. 

Sučirškė telefonas. Garsas buvo aštrus ir įsakmus. 
Ingvaras Stubio pačiupo ragelį. Jo Adomo obuolys 
tris kartus smarkiai šoktelėjo, lyg vyrą būtų supyki- 
nę. Jis nieko nesakė. Praėjo minutė. Tylutėlis „taip“, 
ne ką garsesnis už neaiškų krenkštelėjimą, išsprūdo 
pro lūpas. Praėjo dar viena minutė. Tuomet jis padėjo 
ragelį. Iš ant krūtinės esančios kišenės lėtai išsitraukė 
cigarų dėklą. Pirštai glamonėjo blizgų metalą. Jis vis 
dar nieko nesakė. Inger Johanė nežinojo, ką turėtų 
daryti. Staiga jis įkišo cigarą atgal ir truktelėjo ka- 
klaraiščio mazgą. 

- Rado berniuką, - kimiai ištarė. - Kimas Sande 
Oksioy. Mama rado jį nuosavame rūsyje. Susuktą į 
šiukšlių maišą. Žudikas paliko žinutę. Gavai, ko nu- 
sipelnęs. 

Inger Johanė nusiplėšė akinius. Ji nenorėjo maty- 
ti. Girdėti taip pat. Ji apgraibomis atsistojo ir ištiesė 
ranką į duris. 

- Tai viskas, kas buvo parašyta žinutėje, - tarė In- 
gvaras Stubio. - Gavai, ko nusipelnęs. Vis dar manai, 
kad tai ne tavo reikalas? 

- Leisk man eiti. Leisk man iš čia ištrūkti. 

Ji nuslinko prie durų ir apgraibomis ėmė ieškoti 
rankenos, vis dar laikydama akinius kairėje rankoje. 

- Žinoma, - iš tolo išgirdo ji. - Liepsiu Oskarui 
parvežti tave namo. Ačiū, kad atėjai. 

EMILIJA NEGALĖJO SUPRASTI, kodėl Kimas buvo 
paleistas. Tai buvo nesąžininga. Kadangi ji atsidūrė 
čia pirma, jai pirmai turėjo būti leista ir išvažiuoti. 
Be kita ko, Kimas gavo kolos, o ji turėjo gerti drun- 
gną pieną ir vandenį, kuris turėjo metalo prieskonį. 
Viskas turėjo metalo prieskonį. Maistas. Jos burna. 
Ji sučepsėjo ir ėmė čiulpti savo liežuvį. Tai buvo 
pinigų skonis, ilgai kišenėje užsigulėjusių monetų. 
Ilgai, ilgai. Ilgai ji čia buvo. Per ilgai. Tėtis daugiau 
nebeieškojo. Tėtis, matyt, pasidavė. Mama buvo ne 
danguje, o urnoje, kur iš jos buvo likę pelenai, ir 
ničniekas daugiau neegzistavo. Buvo taip šviesu. 
Emilija pasitrynė akis ir pamėgino prisidengti nuo 
stiprios šviesos, sklindančios iš lempos palubėje. Ji 
galėjo miegoti. Miegojo beveik visą laiką. Taip buvo. 
geriausia. Tuomet ji sapnuodavo, o be to, ji beveik 
liovėsi valgiusi. Pilvas susitraukė ir nebeliko vietos 
net pomidorų sriubai. Vyras būdavo piktas, kai pa- 
imdavo vis dar pilnus dubenis. Ne įsiutęs, tačiau už- 
tektinai suirzęs. 

Kimui buvo leista važiuoti namo. 
Tai buvo nesąžininga, ir Emilija negalėjo to su- 
prasti. 

INGVARAS STUBIO TURĖJO suimti save į rankas, 
kad nepaliestų nuogo kūno. Ranka tiesėsi link berniu- 
ko blauzdos. Jis norėjo paglostyti lygią odą. Jis turėjo 
įtikinti save, kad vaikas nebegyvas. Taip, kaip gulė- 
jo, - ant nugaros, užmerktomis akimis ir vos pakreipta 
galva, prie šonų ištiestomis rankomis, viena plaštaka 
lengvai sugniaužta, kita atvira ir padėta delnu į viršų, 
lyg būtų norėjęs kažką gauti, dovaną, kažką gero — 
berniukas galėjo lygiai taip pat būti gyvas. Skrodimo 
pjūvis išilgai krūtinės - T formos, besitęsiantis iki pat 
mažyčio lyties organo - buvo rūpestingai susiūtas. 
Veido blyškumo priežastis galėjo būti metų laikas: žie- 
ma buvo ką tik pasibaigusi, o vasaros dar teks palaukti. 
Berniuko burna buvo pusiau pravira. Stubio užklu- 
po save norint pabučiuoti vaiką. Jis norėjo berniukui 
įpūsti gyvybės. Norėjo paprašyti atleidimo. 

- Velniop, - sušnabždėjo jis pusiau įsikniaubęs į 
delną. - Velnias. Velnias. 

Patologas sušnairavo į jį pro akinių viršų. 

— Niekada prie to nepriprasime, a? 

Ingvaras Stubio neatsakė. Krumpliai buvo balti, 
ir jis šniurkštelėjo. 

— Aš baigiau, - pareiškė patologas ir nusitraukė 
gumines pirštines. - Gražus, mažas vaikas. Penkerių 
metų. Gali viską siųsti velniop. Tai ne ką bepadės. 

Stubio norėjo nusisukti, tačiau neįstengė. Jo de- 
šinysis delnas atsargiai slinko link berniuko veido. 
Atrodė, kad vaikas šypsosi. Stubio smilius vos lietė jo 
veidą, lėtai nuo akies kampučio iki smakro galiuko. 
Oda jau buvo įgavusi vaško tvirtumą, liečiant pirštų 
galiukais ji buvo šalta it ledas. 

— Kas nutiko? 

- Neradote jo laiku, - sausai ištarė patologas. — 
Būtent tai, trumpai tariant, ir nutiko. 

Jis apgaubė lavoną baltu apklotu. Uždengtas vaikas 
atrodė dar mažesnis. Kūnelis buvo toks mažytis, jis 
beveik susitraukė po standžiu popieriumi. Plieninis 
stalas buvo ilgas. Plieninis stalas buvo skirtas suau- 
gusiesiems. Plieninis stalas puikiai tiko suaugusiam 
žmogui, kuris pats už save atsakė, galbūt mirusiam 
nuo širdies smūgio, riebaus maisto ir per daug ciga- 
rečių, šiuolaikinio gyvenimo ir nesveikų malonumų. 
Tai nebuvo vaikiškas stalas. 

- Gal pamirškime tą toną, - tyliai ištarė Stubio. - 
Abu esame šito sukrėsti. To... 

Jis tylėjo, kol patologas kruopščiai plovėsi rankas. 
Tai panėšėjo į ceremoniją, lyg vandeniu ir muilu jis 
būtų bandęs atsikratyti pačios mirties. 

- Tu teisus, - sumurmėjo gydytojas. - Atleisk. 
Eime. 

Jo biuras buvo tiesiai virš skrodimo salės. 

- Pasakok, - tarė Ingvaras Stubio ir klestelėjo ant 
nusitrynusios dviejų dalių sofos. - Noriu visų detalių. 

Patologas, liesas, greit šešiasdešimt penkerių su- 
lauksiantis vyras, liko stovėti prie savo kėdės su išsi- 
blaškiusia, pusiau nustebusia išraiška veide. Akimirką 
atrodė, lyg jis gerai neatsimintų, ką ruošėsi daryti. 
Tuomet persibraukė per viršugalvį ir atsisėdo. 

- Jų nėra. 

Biure nebuvo langų. Vis dėlto oras buvo gaivus, 
beveik vėsus ir stebinamai bekvapis. Tylų kondicio- 
nieriaus dūzgimą nustelbė tolimos greitosios pagal- 
bos mašinų sirenos. Stubio jautėsi užspeistas į kampą. 
Čia nebuvo nieko, pagal ką būtų galima orientuotis. 
Jokios dienos šviesos, jokių šešėlių ar lekiančių de- 
besų, kurie nusakytų, kur jis yra. 

- Skrodimas atliktas penkerių metų berniukui, 
kurio asmenybė žinoma, - išgiedojo patologas, lyg 
būtų skaitęs iš nematomo raporto. - Sveikas. Norma- 
laus ūgio, normalaus svorio. Artimųjų neinformuota 
apie jokias ligas, jokių ligų neaptikta skrodimo metu. 
Vidiniai organai nepažeisti ir sveiki. Neaptikta jokių 
skeleto arba sąnarių traumų. Taip pat nerasta jokių 
išorinio smurto žymių ar kitų sužeidimų. Oda sveika, 
išskyrus nubrozdinimo žaizdą ant dešiniojo kelio, 
kuri, matyti, atsirado seniau. Mažiausiai prieš savaitę 
iki berniukui dingstant. 

Stubio pasitrynė veidą. Kambarys sukosi ratu. Jam 
reikėjo kažko atsigerti. 

- Dantys nepažeisti ir sveiki. Visi pieniniai dantys, 
išskyrus vieną priekinį viršutinėje eilėje, kuris turėjo 
iškristi likus vos kelioms valandoms iki mirusiojo... 

Jis padvejojo ir susiėmė. 

- Iki mažojo Kimo mirties, - tyliai baigė jis. - Ki- 
taip tariant... Mors subita. 

- Nežinoma jokia mirties priežastis, - tarė Ingva- 
ras Stubio. 

— Būtent. Tiesa, jo... 

Patologo akys buvo paraudusios. Perdžiūvęs vei- 
das Stubio priminė seną ožį, ypač todėl, kad vyras 
nešiojo smailią barzdelę, dėl kurios jo fizionomija 
atrodė dar ilgesnė. 

- Jo šlapime buvo šiek tiek diazepamo. Nedaug, 
bet... 

— Kaip... valiumo? Jis buvo nunuodytas? 

Stubio ištiesė nugarą ir uždėjo ranką ant sofos 
atlošo viršaus. Jam reikėjo kažkur įsikibti. 

— Ne, jokiu būdu. 

Patologas pasikasė mažąją barzdelę smiliumi. 

- Jis nebuvo nunuodytas. Aišku, mano supratimu, 
sveikas penkiametis visiškai neturėtų vartoti vaistų, 
kurių sudėtyje yra diazepamo, tačiau vis dėlto tai ne 
nunuodijimas. Žinoma, neįmanoma pasakyti, kokia 
dozė jam buvo sugirdyta pirmiausia, tačiau mirties 
akimirką galėjo būti tik mažyčiai kiekiai. Niekaip... 

Jis persibraukė per smakrą ir prisimerkęs žvilg- 
telėjo į Stubio. 

— „neužtektų jam pakenkti. Kūnas jau susitvarkė 
su didžiąja dauguma, jei jam tikrai buvo sugirdyta 
daugiau nei šis juokingai mažas kiekis. Niekaip ne- 
suprantu, kokia iš to turėtų būti nauda. 

- Valiumas, - lėtai ištarė Ingvaras Stubio, lyg žody- 
je slypėtų paslaptis, paaiškinimas, kodėl penkiametis 


61 


berniukas tiesiog ėmė ir numirė be jokios apčiuopia- 
mos priežasties. 

- Valiumas, - pakartojo patologas lygiai taip pat lė- 
tai. - Arba kas kita, kurio ta pati veiklioji medžiaga. 

— Kokia iš to nauda? 

— Nauda? Nori pasakyti: kam naudojamas diaze- 
pamas“ 

Patologas pirmą kartą susierzinęs suraukė anta- 
kius ir greitai bei atvirai žvilgtelėjo į laikrodį. 

— Tu tai Žinai. Nerviniai negalavimai. Ligoninė- 
se jis gana plačiai vartojamas prieš operacijas. Ap- 
sunksti. Tampi ramesnis. Labiau atsipalaidavęs. Jis, 
pavyzdžiui, taip pat taikomas epilepsija sergantiems 
pacientams. Kad numalšintų stiprius traukulius. Tiek 
vaikams, tiek suaugusiesiems. Kimo niekas panašaus 
nekamavo. 

- Tai kodėl gi kažkas norėtų penkiamečiui duoti... 

- Šioje vietoje šiandienai dedu tašką, Stubio. Tiesą 
pasakius, darbe esu vienuolika valandų. Rytoj gausi 
laikiną ataskaitą. Galutinė vargu ar bus baigta anks- 
čiau nei po dviejų savaičių. Prieš ją atiduodamas, pa- 
lauksiu visų rezultatų. Tačiau apskritai... | 

Jis išsišiepė. Jei jo mažytėse, viena nuo kitos ne ką 
nutolusiose akyse nebūtų buvę tos išraiškos, Stubio 
būtų įtaręs patologą šaipantis. 

- Turi velniškai didelę problemą. Šis berniukas 
paprasčiausiai mirė. Be jokios aiškios priežasties. 
Šiam kartui tiek. 

Jis dar kartą žvilgtelėjo į laikrodį, paskui nusimetė 
baltą chalatą ir apsirengė striukę, kuri buvo mačiusi 
ir geresnių dienų. Jiems jau stovint už durų, jis už- 

rakino jas dviem raktais ir draugiškai uždėjo ranką 
Stubio ant peties. 

- Sėkmės, - sausai ištarė. - Tau jos prireiks. 

Jiems einant pro skrodimo salę, Ingvaras Stubio 
nusisuko. Laimei, lauke pylė kaip iš kibiro. Jis norėjo 
eiti visą kelią namo, nors tai truktų daugiau nei gerą 
valandą. Buvo gegužės šešioliktoji. Laikrodis rodė 
po šešių. Tolumoje jis girdėjo, kaip mokyklos choras 
repetuoja Ja, vi elsker*, trūkčiojamai ir niūriai. 

KAŽKAS BUVO NUTIKĘ. Kambarys atrodė švie- 
sesnis. Slegiantis senamadiškos palatos įspūdis buvo 
dingęs. Metalinė lova buvo pristumta prie pat sienos, 
o ant jos puikavosi margas pledas ir įvairiaspalvės 
pagalvėlės. Kažkas buvo atnešęs krėslą. Jame sėdėjo 
Alvhildė Sofienberg, pasipuošusi ir užsikėlusi kojas 
ant pufo. Šlepečių galiukai kyšojo iš po apkloto. Į 
pilkas plaukų sruogas kažkam pavyko įpūsti kažko 
panašaus į gyvybę, ant kaktos krito lengva garbana. 

- Atrodai daug jaunesnė, - išsprūdo Inger Johanei 
Vik. - Alvhilde! Kaip gerai, kad ištrūkai iš lovos ir 
sėdi čia! 

Langas buvo plačiai atvertas. Pagaliau atėjo pava- 
saris. Nacionalinė diena po savęs paliko ankstyvos 


* Taip, mes mylim (norv.). Norvegų tautinė giesmė. 
P y gų g 


63 


vasaros nuotaiką, kuri tvyrojo jau dvi dienas. Pasenu- 
sio svogūno tvaiko nesijautė. Vietoj jo Inger Johanė 
užuodė iš sodo atsklidusį drėgnos žemės kvapą. Pagy- 
venęs vyriškis kilstelėjo skrybėlę jai einant per kiemą. 
Geras kaimynas, paaiškino Alvhildė Sofienberg. So- 
dininkas mėgėjas. Negalėjo žiūrėti, kaip sodas nyksta 
jai susirgus. Dabar jos šypsena lūpų kampučiuose 
buvo minkštesnė. 

— Aš visai nesitikėjau tave dar kartą pamatyti, - 
sausai ištarė ji. - Atrodei kaip nesava, kai paskutinį 
kartą buvai užėjusi. Nieko tokio, suprantu tave. Tikrai 
nekaip jaučiausi. Labai blogai, turiu pasakyti. 

Ji atmetė galvą, gestas, kurį ji akimirksniu pataisė: 

— Aš vis dar rimtai sergu. Nesileisk apgaunama. 
Keisti dalykai, jaučiu, kaip mirtis stovi prie drabužių 
spintos ir laukia ten jau kelias savaites, kad paskui vi- 
siškai nepaaiškinamai imtų ir dingtų. Galbūt šiuo metu 
ji užsiėmusi kitais. Matyt, ji greitai grįš. Kavos? 

— Taip, prašyčiau. Juodos. Įsipilsiu pati, tik... 

Inger Johanė buvo besistojanti. Alvhildės žvilgsnis 
privertė ją vėl atsisėsti. 

- Aš dar nemirusi, - griežtai tarė ji. - Štai. 

Ji įpylė iš termoso, kurį paėmė nuo šalia savęs sto- 
vinčio stalelio ir ištiesė puodelį Inger Johanei. Porce- 
lianas buvo taurus, beveik perregimas. Kava taip pat 
nebuvo labai stipri. 

- Atsiprašau dėl kavos, - tarė Alvhildė. - Tai pilvas. 
Beveik nieko nepakelia. Už ką man tokia garbė? 

Tuo buvo sunku patikėti. Pagaliau nusprendusi 
aplankyti senąją damą, Inger Johanė nebuvo tikra, 
kad ras ją gyvą. 

— Radau Akselį Seierį, - pasakė ji. 

- Šitkaip? 

Alvhildė Sofienberg pakėlė puodelį prie lūpų, lyg 
būtų norėjusi nuslėpti savo smalsumą. Šis judesys 
sukėlė Inger Johanei susierzinimą, kurio ji nelabai 
galėjo paaiškinti. 

— Taip, aš jo nemačiau, bet žinau, kur jis yra. Kur 
gyvena. Be to, jį radau ne visai aš, tačiau mano... Ką 
gi. Akselis Seieris gyvena JAV. 

- JAV? 

Alvhildė vėl nuleido puodelį nė nepalietusi jo tu- 
rinio. 

— Kaip tai... Ką jis ten veikia? 

- Šito tikrai nežinau! 

Alvhildė prisidengė burną, lyg būtų bijojusi pa- 
rodyti dantis. Inger Johanė siurbtelėjo šviesiai rudo 
skysčio mėlyname porceliane. 

— Kai tai sužinojau, pirmiausia nustebau, kad teis- 
tas asmuo apskritai gavo leidimą įvažiuoti į JAV, - 
tęsė ji. - Tokiais atvejais jie būna ypač griežti. Man 
toptelėjo, kad šeštojo dešimtmečio pabaigoje, kai jis 
išvažiavo, matyt, buvo kitos taisyklės. Tačiau taip 
nebuvo. Iš tikrųjų, Akselis Seieris yra Amerikos pi- 
lietis. 

- Tą kartą, aišku, niekas neiškilo į paviršių... 

- Tikrai taip. Tačiau tai nėra taip keista. Jis gimė 
JAV, kelionėje, tėvams nesėkmingai mėginant emi- 
gruoti. Jis pasiliko savo amerikietiškąją pilietybę, 
nors, žinoma, buvo ir Norvegijos pilietis. Kažin, ar 
nagrinėjant baudžiamąją bylą prieš jį tam buvo ski- 
riama didelė reikšmė. Ar svarstant malonės prašymą. 

Jo, matyt, tebuvo paklausta, visiškai paviršutiniškai, 
ar jis norvegas. Juk jis ir buvo. Yra, tiesą sakant. 

Alvhildė Sofienberg nugrimzdo savo mintyse. Sto- 
jo mirtina tyla, ir Inger Johanė krūptelėjo, kai atsidarė 
durys ir pro jas kyštelėjo galvą vyras su skrybėle. 

- Šiai dienai pakaks, - subambėjo jis. - Ten lauke 
ne koks vaizdas. Nemanau, kad pavyks sutvarkyti ro- 
žes. O tas rododendras, matyt yra buvęs labai gražus, 
ponia Sofienberg. Gero vakaro. 

Jis dingo nelaukęs atsakymo. Kambaryje pasida- 
rė vėsiau. Langas ėmė daužytis į vyrius, o Alvhildė 
Sofienberg, atrodė, tuoj užsnūs. Inger Johanė priėjo 
uždaryti lango. 

- Ketinu jį aplankyti, - nerūpestingai ištarė ji. 

- Ar jis to nori? Manai, jis priima svečius? Ma- 
nai priims visiškai svetimą mokslininkę iš senosios 
Tėvynės? 

— Negaliu pasakyti. Tačiau tai yra įdomi byla. Pa- 
lyginti su mano projektu, tai, tikriausiai, labiausiai... 
Akselio Seierio prakalbinimas turėtų didelę reikšmę 
mano tyrimui. 

— Na ką gi, - tarstelėjo senoji. - Aš, aišku, ne visai... 
ne visai suprantu, ką iš tikrųjų ruošiesi daryti. Tame 
savo tyrime. 

Kai Inger Johanė pirmą kartą sutiko Alvhildę So- 
fienberg - per vieną kolegą, kuris privačiai pažinojo 
Alvhildės dukrą, - jai susidarė įspūdis, kad ši serganti 
moteris tik paviršutiniškai žinojo, kuo ji užsiima. Al- 
vhildė niekada neklausė. Niekada nerodė jokio susi- 
domėjimo projektu. Jos dienos buvo suskaičiuotos, 
ir ji naudojo savo senkančias jėgas sužadinti Inger 

Johanės susidomėjimą jos byla, Akselio Seierio is- 
torija. Visa kita buvo nebūtina. Jai buvo beveik sep- 
tyniasdešimt ir ji nenorėjo švaistyti laiko rodydama 
apsimestinį susidomėjimą kitų darbu. 

“ Dabar veidas įgavo naują atspalvį, lyg ji visai ne- 
būtų ligonė ar pavargusi. Inger Johanė prisitraukė 
kėdę arčiau. 

— Aš remiuosi dešimčia žmogžudysčių, padary- 
tų 1950-1960 metais, - tarė ji ir be jokio tikslo pa- 
makalavo skystą kavos birzgalą. - Visi šie nuteistieji 
tvirtino esą nekalti. Nė vienas iš jų nepakeitė savo 
pozicijos įkalinimo metu. Jie buvo ir liko nekalti, 
kaip jie patys teigė. Mano užduotis nėra išsiaiškinti, 
ar jie sako tiesą, ar ne. Tačiau aš norėčiau ištirti, ar 
skiriasi tolesni šių žmonių likimai, tai yra remsiuosi 
įkalinimu ir galimu malonės suteikimu, paleidimu ir 
galimais pakartotiniais suėmimais. Tikslas, trumpai 
tariant, apibendrinti, kokį vaidmenį teismų proce- 
suose vaidina tai, kiek į juos įsitraukia kiti, pašaliniai 
žmonės. Fredrikas Fastingas Torgersenas, pavyzdžiui, 
kaip žinai, buvo... 

Inger Johanė susigėdusi šyptelėjo. Alvhildė Sofien- 
berg buvo suaugusi moteris, kai vyko Torgerseno teis- 
mo procesas. Inger Johanės dar nebuvo gimusios. 

— „nuteistas kalėti iki gyvos galvos už jaunos mo- 
ters nužudymą. Jis daugiau nei keturiasdešimt metų 
užsispyrusiai tvirtino esąs nekaltas. Iki pat šios dienos 
už šį vyrą nepailstamai kovojo kiti, jam visai svetimi 
žmonės. Jensas Bjorneboe, pavyzdžiui, ir... 

Ji vėl lengvai nuraudo ir pasilaikė žodžius sau. 

- Tu, žinoma, tai Žinai, - sukuždėjo ji. 

Alvhildė linktelėjo ir nusišypsojo. Ji nieko nesa- 
kė. 

- Tai, apie ką aš mėginsiu kalbėti, tam tikra prasme 
susideda iš dviejų dalykų, - tęsė Inger Johanė. - Pir- 
miausia: ar bylos, kurios susilaukia didžiulio dėmesio, 
yra kažkuo išskirtinės? Ar šios bylos yra ypač silpnos 
įrodymų prasme? O galbūt tai kaltinamojo, vėliau nu- 
teistojo, asmeninės savybės lemia, kad jo byla sužadi- 
na kitų susidomėjimą? Ar vaidina kokį vaidmenį tai, 
kaip masinės informacijos priemonės pateikia patį 
tyrimą ir teismo procesą? Kitaip tariant, kokią vietą 
užima atsitiktinumas, jei domėjimasis byla nuslūgsta 
tą pačią akimirką paskelbus nuosprendį arba metai iš 
metų gyvuoja toliau? 

Ji pastebėjo, kad pakėlė balsą. 

— Paskui, - tęsė ji, dabar jau tyliau. - Paskui pa- 
mėginsiu pažvelgti, kokius padarinius sukelia byla, 
susidomėjimas kuria išlieka. Pavyzdžiui, Torgerse- 
didelio džiaugsmo iš visos šios paramos, kurią gavo. 
Aš, aišku, suprantu... 

Inger Johanė Alvhildės veide matė didelį susido- 
mėjimą. Atrodė, kad senoji ponia sukaupė visus jėgų 
likučius, nugara buvo tiesi, lyg guvernantės, ji beveik 
nemirksėjo. Inger Johanė tęsė: 

- Aš, aišku, suprantu, kad grynai iš žmogiškosios 
pusės nepaprastai svarbu, kai kažkas ten visuomenėje 
tavimi tikrai tiki... 

- Bent jau, jei esi nekaltas, - pertraukė Alvhildė. - 
Torgerseno atveju mes juk šito nežinome. 

- Tai, žinoma, svarbus aspektas. Bendrame kon- 
tekste, turiu galvoje. Tačiau ne mano tyrime. Aš na- 
grinėsiu konkrečius pašalinių įsikišimo rezultatus. 

— Nuostabu, - pati sau sumurmėjo Alvhildė. Inger 
Johanė nesuprato, kur ji taikė. 

— Ar tau taip pat netoptelėjo, - tarė ji susimąsčiusi, 
kad užpildytų pauzę. - Turiu galvoje, argi ne keista, 
kad domėjimasis Akselio Seierio byla paprasčiausiai 
baigėsi po nuosprendžio paskelbimo, kai daugelis lai- 
kraščių visą teismo procesą vaizdavo tikrai kritiškai? 
Kodėl jie apleido šią bylą? Gal kažkas negerai su pačiu 
vyru, nemaloni asmenybė? Gal jis atsisakė bendra- 
darbiauti su geranoriškais žurnalistais? Gal Akselis 
Seieris yra tiesiog... šunsnukis, kuris buvo paliktas 
kapstytis kaip išmanąs? Pokalbis su šiuo vyru man 
būtų buvęs labai naudingas. 

Tyliai atsivėrė durys. 

— Kaip sekasi? - paklausė seselė ir tęsė nelaukdama 
atsakymo. - Šiame krėsle sėdite per ilgai, ponia So- 
fienberg. Padėsiu jums atsigulti į lovą. Matyt, turėsiu 
paprašyti jūsų draugę... 

— Galiu tai padaryti pati, ačiū. - 

Alvhildės lūpos vėl įsitempė, ir ji gindamasi ištiesė 
ranką link baltai vilkinčios moters. 

- Ar nebūtų geriau pirmiausia jam parašyti? 

Inger Johanė atsistojo ir įsikišo nepanaudotą už- 
rašų knygelę atgal į rankinę. 

- Kai kuriose situacijose aš nerašau laiškų, - lėtai 
ištarė ji ir persimetė rankinę per petį. 

— Ir kokios tos situacijos? 

Seselė atklojo lovą ir ėmė stumti šią pamėklišką 
metalinę konstrukciją grindimis. 

- Tuomet, kai bijau, kad negausiu atsakymo, - tarė 
Inger Johanė. - Jokio atsakymo - taip pat atsakymas. 
Tai reiškia „ne“. Nedrįstu rizikuoti. Ne su Akseliu 
Seieriu. Išvažiuoju pirmadienį. Aš... 

Seselė sugavo jos žvilgsnį. 

- Ką gi, - sumurmėjo Inger Johanė. - Jau eisiu. 
Galbūt tau paskambinsiu, Alvhilde. Iš Amerikos. Jei 
tik turėsiu ką papasakoti. Tuo tarpu laikykis... laiky- 
kis, kiek įmanoma. 

Nepagalvojusi ji pasilenkė virš senutės ir atsargiai 
pabučiavo ją į skruostą. Oda atrodė sausa ir šalta. Jau 
išėjusi iš pastato, ji atsargiai liežuviu sudrėkino lūpas. 
Jos buvo beskonės, tik sausos. 


14 


EMILIJA GAVO dovaną. Lėlę Barbę, kurios plaukai 
buvo galvoje ir kuriuos buvo galima ištraukti lauk bei 
suvynioti atgal pasukus sprande raktelį. Lėlė turėjo 
puošnius drabužius - rožinę suknelę su blizgučiais, 
kuri gulėjo dėžutėje kartu su Barbe, ir kaubojiškų 
drabužių rinkinį, kaip atskirą dovaną. Emilija čiupi- 
nėjo kaubojišką skrybėlę. Šalia jos lovoje išskėstomis 
kojomis gulėjo Barbė. Namuose barbių ji neturėjo. 
Mama nemėgo tokių žaislų. Tėtis taip pat, o be to, 
Emilija buvo jau per didelė tokiems dalykams. Taip 
bent jau sakė teta Beatė. 

Teta Beatė dabar tikrai niršo ant tėtės. Ji, aišku, 
sakė, jog tai jis kaltas, kad Emilija dingo. Nors ji tik 
ėjo namo iš mokyklos kaip ir kiekvieną mielą dieną, 
ir niekas jos anksčiau nebuvo pagrobęs. Juk tėtis taip 
pat negali nuolat ją ganyti. Taip, be kita ko, pasakė 
teta Beatė. 

— Tėtė... 

— Aš galiu būti tavo tėčiu. 

Vyras stovėjo tarpduryje. Jis, matyt, buvo pamišė- 
lis. Emilija išmanė apie pamišėlius. Toril iš apačioje 
esančio keturiolikto buto buvo tokia pamišusi, kad 
nuolat turėdavo važiuoti į ligoninę. Jos vaikams reikė- 
davo gyventi pas senelius, nes jų mama kartkartėmis 
manydavo esanti kanibalė. Tuomet ji sode užkurdavo 
laužą norėdama iškepti Gutormą ir Gustavą ant ieš- 
mo. Kartą Toril paskambino į duris vidury nakties, 
Emilija pabudo ir nutipeno tėčiui iš paskos pažiūrėti, 
kas ten. Ten stovėjo Gutormo ir Gustavo mama, nuo- 
gut nuogutėlė, visa išmarginta raudonais dryžiais ir 
norėjo pasiskolinti šaldymo dėžę. Emilija buvo nuga- 
benta į lovą ir nelabai žinojo, kas įvyko, tačiau, kad ir 
kaip ten būtų buvę, praėjo visa amžinybė, kol kažkas 
vėl pamatė Toril. 

— Tu nesi mano tėtė, - sušnibždėjo Emilija. - Mano 
tėtės vardas Tėnesas. Tu į jį nė nepanašus. 

Vyras pažvelgė į ją. Jo akys buvo pavojingos, nors 
veidas gana gražus. Jis, matyt, buvo pamišėlis. 

Petersenas iš žaliųjų namų kvartalo buvo pami- 
šęs kitaip nei Toril. Mama sakydavo, kad Toril ne- 
nuskriaustų ir musės, o su Petersenu iš žaliųjų namų 
kvartalo buvo prasčiau. Emilija manė, jog ne visai tei- 
singa sakyti, kad Toril nenuskriaustų ir musės, kai ši, 

kaip niekur nieko, norėjo iškepti savo vaikus ant laužo. 
Tačiau Petersenas vis dėlto buvo blogesnis. Jis sėdėjo 
kalėjime už mažų vaikų grabinėjimą. Emilija žinojo, 
ką reiškia „grabinėti“. Jai papasakojo teta Beatė. 

— Mes juk susidraugausime, - tarė vyras ir pačiupo 
lėlę Barbę. - Apsidžiaugei ją gavusi? 

Emilija neatsakė. Čia viduje pasidarė sunku kvė- 
puoti. Galbūt ji sunaudojo visą orą, spaudė krūtinę ir 
nuolat svaigo galva. Žmonėms reikalingas deguonis. 
Kvėpuojant deguonis sunaudojamas, taigi oras tam ti- 
kra prasme tampa tuščias ir niekam tikęs. Tai paaiški- 
no teta Beatė. Štai kodėl būdavo taip keblu pasislėpti 
po antklode. Po valandėlės paprasčiausiai tekdavo ją 
atkloti, kad įeitų deguonies. Nors kambarys ir buvo 
didelis, ji juk čia jau siaubingai ilgai. Daugelį metų, 
atrodo. Ji pakėlė galvą ir įtraukė oro. 

Pamišėlis šypsojosi. Jis, akivaizdu, neturėjo jokių 
kvėpavimo sunkumų. Galbūt esmė buvo joje pačioje, 
galbūt ji greitai mirs. Galbūt vyras ją užnuodijo, kad 
paskui galėtų grabinėti. Emilija iš visų jėgų traukė 
orą. 

— Tau astma? - paklausė vyras. 

- Ne, - gaudydama orą sušvokštė Emilija. 

— Pamėgink prigulti. 

— Ne! 

Jei tik ji atsipalaiduotų ir pagalvotų apie ką nors 
kita nei vyras pavojingomis akimis, galėtų lengviau 
kvėpuoti. 

Daugiau nebuvo apie ką galvoti. 

Ji užsimerkė ir atsilenkė atgal, viršutinė nugaros 
dalis atsišliejo į sieną. Minčių daugiau nebebuvo. Nie- 
ko. Tėtė, matyt, liovėsi jos ieškojęs. 

- Miegok. | 

Vyras išėjo. Emilija sugniaužė kietąją lėlę Barbę. 
Mieliau turėtų meškutį. Nors ir tam jau buvo per di- 
delė. 

Dabar, likusi visiškai viena, bent jau galėjo kvė- 
puoti. 

Vyras jos negrabinėjo. Emilija užsitraukė antklodę 
ir pagaliau užmigo. 


TĖNESAS SELBU pagaliau liko vienas. Atrodė, lyg 
jis nebeturėtų savo gyvenimo. Lyg niekas jam nebe- 
priklausytų, net ir laikas. Namuose nuolat buvo pilna 
žmonių - kaimynai, draugai, Beatė, tėvai. Policija. Jie, 
aišku, manė, kad jam su jais lengviau šnekėti čia, na- 
muose. Tiesą pasakius, pasivaikščiojimas iki policijos 
komisariato būtų buvęs tikras išganymas, pabėgimas. 
Net į parduotuvę negalėjo nueiti. Beatė ir senos Grėtės 
draugės rūpinosi viskuo. Vakar dar ir uošvė įšlepsėjo 
pas jį į vonią. Jis įsiropštė į vonią su deginančiu van- 
deniu ir lūkuriavo, kol viena ar kita moteris išdygs iš 
niekur ir numazgos jam nugarą. Nutrins jį. Jis gulėjo, 
kol vanduo tapo drungnas. Tuomet šūktelėjo Beatė. 
Galiausiai išsigandusi pabeldė į duris. 

Jis neteko savo laiko. 

Dabar buvo vienas. Jie nenorėjo jo palikti ramy- 
bėje - kiti. Jis įsiuto. Galiausiai. Nenusakomas įtūžis 
išvijo visus pro duris. Jausmas buvo geras, nes tai 
priminė, kad jis vis-dar egzistuoja. 

Jis uždėjo delną ant rankenos. 

Emilijos kambarys. 

Nebuvo čia nuo tos pačios pirmos popietės, kai 
vaikas dingo, ir jis vertė jos kambarį aukštyn kojom, 
kad rastų ženklą, raktą, kodą, kuris papasakotų jam, 
kad Emilija tik pokštauja. Ji nuėjo per toli, žinoma, 
tačiau viskas tėra mėginimas su juo pajuokauti, šiek 
tiek pagąsdinti, kad vakare galėtų pasidžiaugti, jog 
Emilija, aišku, niekada nedings. Jis ištuštino jos stal- 
čius. Knygos atsidūrė ant grindų, drabužiai krūvoje 
prieškambaryje. Galiausiai jis nutraukė patalynę ir 
nuplėšė Disnėjaus pasaulio plakatą. Nebuvo jokios 
mįslės, jokio rebuso, jokių atsakymų ir jokių pėdsakų. 
Nieko, ką galima būtų išspręsti. Emilija dingo, ir jis 
paskambino policijai. 

Šaltas metalas degino delną. Jis girdėjo savo širdies 
dūžius gaudžiant ausų būgneliuose, lyg būtų nelabai 
gerai žinojęs, kas yra už šių .puikiai pažįstamų durų 
su Emilijos vardu iš medinių raidžių. M nukrito prieš 
pusę metų, ir jis perskaitė E-ilija, E-ilija. Rytoj turės 
nupirkti naują M. | 

Beatė viską sutvarkė. Kai jis pagaliau įėjo, pamatė, 
kad viskas guli savo vietose. Knygos stovėjo gražiai 
išrikiuotos lentynose pagal spalvas, kaip būtų norėjusi 
Emilija. Lova buvo paklota. Drabužiai sudėti į spintą. 
Net ir kuprinė, kurią policija buvo konfiskavusi, gulė- 
jo savo vietoje ant grindų prie rašomojo stalo. 

Jis atsargiai atsisėdo ant lovos krašto. Ausyse vis 
dar tvinksėjo, ir jis pamėgino susikaupti, kad atsipa- 
laiduotų. 

Policija dėl visko kaltino jį. 

Ne, jie jam dėl nieko nepriekaištavo. Iš pradžių, 
pirmosiomis dienomis, jis iš dalies jautėsi tarsi psi- 

chikos ligonis, su kuriuo visi turi elgtis atsargiai, iš 
dalies tarsi stipriai įtarinėjamas nusikaltėlis. Atrodė, 
lyg jie visą laiką baimintųsi, kad jis nusižudys, ir to- 
dėl apgaubė jį beveik kankinančiu atsargumu. Kartu 
kažkas buvo tame, kaip jie į jį žiūrėjo, aštrių intonacijų 
klausimuose, kuriuos jie uždavinėjo. 

Tuomet dingo mažasis berniukas. 

Tada jie pasikeitė, tie policininkai, atrodė, lyg jie 
pagaliau būtų supratę, kad jo neviltis tikra. 

Tuomet jie rado mažąjį berniuką. 

Kai du iš policijos atėjo papasakoti, kad berniukas 
nebegyvas, rodėsi, lyg jis laikytų egzaminą. Lyg tai 
būtų jo kaltė, kad Kimas Sande Oksioy buvo nužudy- 
tas, o jis pats neatsakydavo į klausimus taip tiksliai, 
kaip jie tikėjosi, ir nutaisydavo tokią veido išraišką, 
kuri tiko šiai progai. Šiai progai? 

Jie paprašė jo sudaryti sąrašą. Visų, kuriuos jis kada 
nors pažinojo arba buvo sutikęs. Jis turėjo pradėti iš 
vidaus, nuo šeimos. Paskui artimi draugai. Tuomet 
šiek tiek tolimesni, paskui pažįstami, geri ir ne tokie 
geri, buvusios mylimosios ir vienos nakties nuotykiai, 
kolegos ir kolegų žmonos. Tai buvo neįmanoma. 

- Tai neįmanoma, - tarė jis ir skėstelėjo rankomis, 
jis buvo mintimis grįžęs į gimnazijos laikus ir prisi- 
minė ne daugiau nei keturis klasiokų vardus. - Nejau 
šitai būtina? 

Policininkė buvo kantri. 

- Mažojo Kimo tėvų prašome to paties, - ramiai 
pasakė ji. - Tuomet lyginame. Žiūrime, ar turite 
bendrų pažįstamų. Ar kada nors turėjote. Tai ne tik 
būtina. Tai labai svarbu. Mes manome, kad šios dvi 

bylos kažkaip tarpusavyje susijusios, ir todėl svarbu 
rasti galimus bendrumus tarp šeimų. 

Tėnesas Selbu perbraukė pirštais per Emilijos lovą, 
raides, kurias ji ištušavo ant šviesaus medžio, kai ėmė 
atrasti abėcėlę. Jis norėjo priglausti prie veido jos pi- 
žamą. Tai buvo neįmanoma. Jis nebūtų pakėlęs jos 
kvapo. 

Jis norėjo atsigulti į Emilijos lovą. Jam nepavy- 
ko. Atsistoti taip pat. Skaudėjo visą kūną. Galbūt 
vis dėlto turėtų paskambinti Beatei. Kažkas galbūt 
turėtų ateiti, kažkas, kas galėtų užpildyti tuštumą 
aplink jį. 

Tėnesas Selbu sėdėjo ant dukros lovos krašto. 
Jis meldėsi - karštai ir nepaliaujamai. Ne Dievui, 
kuris buvo svetima esybė, kurią jis tenaudojo pa- 
sakose, kurias sekdavo Emilijai. Jis meldėsi savo 
Emiliją, kaip buvo pažadėjęs Grėtei valandą prieš 
jos mirtį. 

VYRAS ARTINOSI prie blokuotojo namo. Raudonai 
balta apsauginė juosta, kurią buvo ištempusi policija, 
dar nebuvo pašalinta. Kai kur ji buvo atsipalaidavusi. 
Sujudintas naktinio vėjo suglebęs plastikas sušnypštė 
vyrui, kuris lėtai perlipo per užtvarą ir pasislėpė krū- 
muose. Atrodė, lyg turėtų aiškų supratimą apie. tai, 

ką daryti, tačiau nelabai žinotų, ar išdrįs tai padaryti. 
Jei kas jį matė, pirmiausia tikriausiai atkreipė dėmesį 
į aprangą. Po pūkine striuke jis vilkėjo storą vilnonį 
megztinį aukštu kaklu. Galvą dengė didžiulė kepurė 
su ausimis ir ant akių užsmukusiu snapeliu. Auliniai 
batai labiau būtų tikę kareiviui žiemos kare - mil- 
žiniški, sunkūs, suvarstyti per visą blauzdą. Iš aulų 
kyšojo pora šiurkščių vilnonių kojinių. 

Buvo gegužės dvidešimtosios naktis, ir švelnus 
pietvakarių oras atsinešė su savimi keturiolika laips- 
nių šilumos. Laikrodis rodė dešimt minučių po pu- 
sės dvylikos. Vyras stovėjo agrastų krūmo ir dviejų 
apyaukščių berželių prieglobstyje. Tuomet nusitraukė 
vieną pirštinę. Jo dešinioji ranka lėtai nuslydo į pla- 
čias kamufliažines kelnes. Jis mėgino neatitraukti akių 
nuo lango pirmajame aukšte, kur užuolaidos buvo už- 
trauktos. To būti neturėjo. Jis norėjo pamatyti žaliąjį 
meškiną. Vyras nespėjo dėl to susierzinti, sudejavęs 
susmuko. Ištraukė iš kelnių ranką. Dvi minutes sto- 
vėjo visiškai tyliai. Ausyse ūžė, ir jis turėjo užmerkti 
akis, nors ir buvo išsigandęs. Tuomet vėl užsitempė 
pirštinę, perlipo per užtvarą ir neatsisukdamas nuėjo 
siauručiu skersgatviu. 

KAI INGER JOHANĖ VIK atsikėlė šeštadienį, ge- 
gužės dvidešimtąją, buvo jau įsidienoję. Bet kuriuo 

atveju Kristianei. Vaikas pabusdavo su aušra, šiokia- 
dieniais kaip ir savaitgaliais. Nors šešiametei aiškiai 
patiko būti vienai ryto valandomis, ji nelabai nu- 
tuokė, kaip nepažadinti mamos. Ritmiškas dam-di- 
rum-ram, sklindantis iš svetainės, buvo Inger Johanės 
žadintuvas. Tačiau Kristianė nenorėjo nieko apie ją 
girdėti. Nuo šešių iki aštuonių ji atsiskirdavo nuo iš- 
orinio pasaulio. Kai Kristianė taip sunkiai nebesirgo 
ir Inger Johanė vėl pradėjo dirbti, kiekvieną rytą kil- 
davo tikras pragaras, kol suruošdavo vaiką į darželį. 
Galiausiai ji pasidavė. Turėjo leisti tas dvi valandas 
Kristianei pabūti vienai. Universitetas - patogi dar- 
bo vieta. Parašiusi prašymą ji, be kita ko, kas antrą 
semestrą būdavo atleidžiama nuo paskaitų skaitymo 
iki tol, kol Kristianei sukaks dešimt metų. Draugės 
jai pavydėjo - nagi mėgaukis, patarinėjo jos, prieš 
prasidedant dienai turi galimybę ramiai paskaityti 
laikraštį ir pati nubusti. Bėda buvo ta, kad Kristianę 
reikėjo prižiūrėti. Niekas negalėjo nuspėti, ką ji su- 
galvos. Inger Johanė žinojo, kad Isakas atlaidesnis. 
Du kartus ji užtiko jį ramiai pučiant į ūsą, o Kristianė 
tipeno aplinkui pati viena. 

Dabar šitai nutiko jai pačiai. 

Sumišusi metė žvilgsnį į rankinį laikrodį. Be pen- 
kiolikos devynios. Ji nusiplėšė antklodę. 

- Mama, - žvaliai suklegėjo Kristianė. - Mama 
atsikėlė pas savo Kristianę. 

Mergaitė stovėjo svetainės tarpduryje, jau apsi- 
rengusi. Aišku, ji išsirinko siaubingą rožinį megztinį, 
kurį gavo iš močiutės, o ant žalių aksominių kelnių 
buvo užsitraukusi škotišką sijonėlį. Plaukai buvo su- 

rišti į penkias kasytes. Tačiau ji buvo apsivilkusi, ir 
Inger Johanė pamėgino nusišypsoti. 

— Kokia šaunuolė, - sumurmėjo ji. - Mama smar- 
kiai pramiegojo. 

— Pramiegotipražiopsoti. Dam-di-rum-ram. 

Kristianė priėjo arčiau ir įsirangė motinai į glėbį. 
Ji priglaudė skruostą prie jos krūtinės ir įsikišo nykštį 
į burną. Inger Johanės dešinioji ranka ramiai slydo 
dukros nugara, į viršų ir žemyn, į viršų ir žemyn. Kai 
jos šitaip sėdėdavo, tokiomis artumo, kurio nebuvo 
įmanoma išprovokuoti arba numatyti, akimirkomis 
Inger Johanė vos pajėgdavo kvėpuoti. Ji juto vaiko 
šilumą per rožinį megztinį, saldų jos plaukų, alsavimo 
ir odos kvapą. Ji turėdavo suimti save į rankas, kad 
jos nesuspaustų. 

— Mano Kristianė, - sušnibždėjo ji kasytėms. 

Suskambo telefonas. Kristianė krūptelėjo, išslydo 
iš motinos glėbio ir ištipeno iš kambario. 

— Klausau. 

— Nepažadinau tavęs? 

- Aišku, kad manęs nepažadinai, mama. Šią savai- 
tę pas mane Kristianė. 

Inger Johanė pamėgino pasiekti chalatą. Telefo- 
no laidas buvo per trumpas. Teko pečius apsivynioti 
antklode. Pro langą traukė skersvėjis. 

— Tavo tėvas susirūpinęs. 

Inger Johanė norėjo tėkšti: tu susirūpinusi. Ji sulai- 
kė nusivylimo kupiną atodūsį ir pamėgino nutaisyti 
džiugų balsą: 

— Oo? Susirūpinęs dėl manęs? Tam nėra jokio pa- 
grindo. 

— Tas tavo elgesys neperseniausiai televizijoje ir be 
to... Jis beveik nemiega naktimis ir svarsto, ar... Viskas 
su tavimi gerai, brangute? 

— Noriu pakalbėti su tėčiu. 

- Tavo tėvas? Jis... Žinai, jis užsiėmęs. Bet paklau- 
syk, ką tau pasakysiu. Pamanėme, kad galbūt galėtum 
pasiimti trumputes atostogas. Pastaruoju metu buvo 
visko tiek daug, Kristianė ir tavo darbas ir... Ar ne- 
norėtum su mumis šiandien važiuoti į vasarnamį? 
Tuomet tikrai galėsi pasiimti laisvą pirmadienį ir 
galbūt dar antradienį. Jūs su tėvu galėtumėte žvejoti, 
o mes puikiai pasivaikščioti... Taip, aš jau pakalbė- 
jau su Isaku, ir jis nieko prieš perimti Kristianę jau 
šiandien... 

— Kalbėjai su Isaku? 

Viena buvo tai, kad Inger Johanė ir Isakas puikiai 
bendradarbiavo, rūpindamiesi Kristiane. Ji pripažino, 
kad visiems - ne ką mažiau dukrai - buvo naudinga, 
kad Isakas taip pat puikiai sutarė su savo buvusiais 
uošviais. Tačiau to jau buvo gana. Ji įtarė, kad jis už- 
sukdavo pas juos kartą per savaitę kartu su Kristiane 
ar be jos. | 

— Taip, Dieve šventas! Jis mintija nusipirkti naują 
jachtą, ar tu tai žinojai? Šįkart ne lenktyninę jachtą, 
jis sako, jam ima nusibosti... Taip, tai juk irgi labai 
susiję su Kristiane. Ji paprasčiausiai dievina jūrą, o šie 
greitaeigiai burlaiviai nėra tokie tinkami vaikams. Jis 
buvo čia vakar po pietų, ir mes juk šnektelėjome apie 
tave, Žinai, kokie susirū... 

— Mama! 

— Taip? 

— Nesirūpink. Aiškiai pasakiau. Be to, skrendu į... 

Jei ji papasakotų motinai, kad susiruošė į JAV, var- 
gu ar išsisuktų nuo puikių kelionės maršrutų ir elgesio 
taisyklių pasiūlymų. Visa tai baigtųsi tuo, kad motina 
atvyktų supakuoti jos lagamino. 

— Paklausyk, mama, kaip tik dabar aš šiek tiek 
užsiėmusi. Deja, neturiu laiko kartu su jumis važiuoti 
į vasarnamį, tačiau vis tiek dėkoju. Perduok linkėji- 
mus tėčiui. 

— Bet Inger Johane, ar vis dėlto negalėtum šįvakar 
pas mus užeiti? Pagaminčiau ką nors skanaus, o tuo- 
met su tėvu galėtumėte pažaisti... 

— Maniau, važiuosite į vasarnamį. 

- Tik tuomet, jei ir tu važiuosi drauge, nejau ne- 
supranti. 

- Viso gero, mama. 

Ji pasistengė padėti ragelį į vietą gražiai ir atsargiai. 
Mama dažnai ją apkaltindavo jį numetus. Jos tiesa, 
tačiau vis dėlto, atrodė padoriau, jei tai buvo daroma 
be triukšmo. 


DUŠAS PADĖJO. Kristianė sėdėjo ant klozeto dang- 
čio ir kalbėjosi su Sulamitu - gaisrinės mašina su 
veidu ir mirksinčiomis akimis. Sulamitui buvo beveik 
tiek pat metų kaip Kristianei ir jis buvo pametęs ko- 
pėčias bei tris ratus. Niekas kitas, išskyrus Kristianę, 
nežinojo, kodėl šis buvo taip pavadintas. 

- Sulamitas šiandien išgelbėjo arklį ir dramblį. 
Šaunuolis Sulamitas. 

Inger Johanė šukavosi šlapius plaukus ir mėgino 
nuvalyti aprasojusį veidrodį. 

— Kas nutiko arkliui ir drambliui? - paklausė ji. 

— Sulamitas ir dinamitas. Dramblysstraublys. 

Inger Johanė grįžo į miegamąjį ir užsitraukė džin- 
sus bei raudoną avies vilnos megztinį. Laimei, visus 
savaitgalio darbus atliko vakar prieš pasiimdama 
Kristianę iš darželio. Jos galėjo ilgai vaikštinėti. Kris- 
tianei reikia kelias valandas pabūti lauke, kad vakare 
būtų rami. Oras atrodė daug žadantis, ji atitraukė 
miegamojo užuolaidas ir prisimerkė priešais dienos 
šviesą lauke. 

Suskambo durų skambutis. 

— Po galais, mama! 

— Po galais, - rimtai pakartojo Kristianė. 

Inger Johanė iššlepsėjo į prieškambarį ir atplėšė 
lauko duris. 

— Sveika, - tarė Ingvaras Stubio. 

— Sveiki... | 

— Sveikas, - pasisveikino Kristianė, ji iškišo galvą 
iš už mamos klubų ir plačiai nusišypsojo. 

— Tu šiandien neapsakomai graži! 

Ingvaras Stubio ištiesė mergaitei ranką. Neįtikėti- 
na, tačiau ji ją paėmė. | 

— Mano vardas Ingvaras, - rimtai ištarė jis. - O 
kuo gi tu vardu? 

— Kristianė Vik Anonsen. Laba diena su vištiena, 
aš turiu kačiuką vieną. 

— O? Ar galiu su juo susipažinti? 

Kristianė parodė jam Sulamitą. Jam norint paimti 
gaisrinę, ji žengė žingsnį atgal. 

— Manau, tai turėtų būti gražiausias katinas kokį 
tik esu matęs. 

Vaikas dingo. 

— Tiesiog buvau netoliese ir tada... 

Jis truktelėjo pečiais. Dėl akivaizdaus melo jo akys 
susiaurėjo ir virto beveik flirtuojančia šypsena. In- 
ger Johanę suglumino nepažįstamas postūmis kūne, 
spaudimas plaučiuose, kuris privertė ją nuleisti akis 
ir sumurmėti, kad jis įeitų. 

- Čia nelabai tvarkinga, - automatiškai ištarė ji ir 
pajuto, kaip akys Žaibiškai laksto po svetainę. 

Jis atsisėdo ant sofos. Ši buvo per gili ir minkšta 
tokiam sunkiam vyrui kaip Ingvaras Stubio. Keliai 
per daug pakilo, beveik galėjo pasirodyti, kad vyras 
sėdi ant grindų. 

— Galbūt tau bus patogiau ant kėdės, - pasiūlė ji ir 
pakėlė paveikslėlių knygą, kuri gulėjo ant sėdynės. 

- Sėdžiu kuo puikiausiai, - tarė jis, tik dabar ji 
pastebėjo, kad su savimi jis turi didžiulį voką, kurį 
pasidėjo priešais save ant stalelio. 

— Aš tik... 

Ji neaiškiai mostelėjo link vaikų kambario. Ta pati 
problema kiekvieną kartą. Kadangi Kristianė atro- 
dė - o pastaruoju metu ir elgėsi - kaip sveika ir žvali 
keturmetė, Inger Johanė nuolat dvejodavo, ką turėtų 
sakyti. Kada turėtų paaiškinti, kad vaikas tiesiog ma- 
žas pagal metus, kad jai šešeri, o be to, turi smegenų 
pažeidimą, kurio niekas nesugebėjo rasti. Kad visos 
tos keistenybės, sklindančios iš dukros burnos, nebu- 
vo nei kvailumas, nei protingo ne pagal savo amžių 
vaiko įžūlumas, tačiau jungimo klaida galvoje, kurios 
joks gydytojas nesugebėjo ištaisyti. Paprastai ji lauk- 
davo per ilgai. Atrodė, lyg ji kiekvieną kartą tikėtųsi 

stebuklo. Kad dukra taps racionali. Logiška. Nuosekli. 
Arba kad ji staiga įgautų išorinį defektą, storą balsą 
ir kreivas akis plokščiame veide, kuris verstų visus 
kitus šiltai ir atpažįstamai šypsotis. Vietoj to viskas 
tapo nemalonu. 

Kristianei buvo leista žiūrėti „101 dalmantiną“ 
mamos darbo kambaryje. 

— Paprastai aš ne... 

Ir vėl ji apgailestaujamai, pusiau atsiprašomai 
mostelėjo link kambario, kur sėdėjo vaikas. 

— Viskas tvarkoje, - nuo sofos atsiliepė policinin- 
kas. - Turiu prisipažinti, kad ir pats būnu priverstas 
griebtis to paties su vaikaičiu. Jis gali būti reiklus. 
Vaizdo grotuvas - gera auklė. Kartais. 

Inger Johanė pajuto veidą užliejant raudonį ir išėjo 
i virtuvę. Ingvaras Stubio buvo senelis. 

— Kodėl čia ateini? - paklausė ji grįždama su kavos 
puodeliu, kurį pastatė priešais jį ir pakišo servetė- 
lę. - Manau, šio „buvau kaimynystėje“ paaiškinimo 
ne visai pakanka. 

- Tai vis ta mūsų byla. 

— Bylos. 

Jis nusišypsojo. 

— Teisingai. Bylos. Tavo tiesa. Bet kuriuo atveju... 
Jaučiu, kad gali man padėti. Paprasčiausiai. Neklausk 
kodėl. Sigmundas Berlis, geras bičiulis ir kolega, ne- 
gali suvokti, kodėl tave šitokiu būdu persekioju. 

Ir vėl akys susiaurėjo į kažką, kas turėjo reikšti 
flirtą. Inger Johanė stipriai susitelkė, kad dar kartą 
neparaustų. Pyragaičiai. Ji neturėjo pyragaičių. Sau- 
sainiai. Kristianė vakar suvalgė paskutinius. 

- Pieno? 

Ji buvo besistojanti, tačiau jis mostelėjo dešine 
ranka tarsi gintųsi. 

— Paklausyk, - iš naujo pradėjo jis ir išsitraukė 
šūsnį nuotraukų iš ant staliuko gulinčio voko. - Tai - 
Emilija Selbu. 

Iš nuotraukos žvelgė daili mergytė su šalpusnių 
vainiku plaukuose. Ji buvo be galo rimta, tamsiai 
mėlynos akys atrodė beveik liūdnos. Siauručiame 
smakre buvo įsirėžusi mažytė duobutė. Burna buvo 
mažytė, tačiau su putliomis lūpomis. 

— Nuotrauka visiškai nauja, daryta prieš tris savai- 
tes. Gražus vaikas, tiesa? 

— Tai jos neranda? 

Ji atsikrenkštė, balsas ją išdavė. 

— Taip. Tai Kimas. 

Inger Johanė pakėlė nuotrauką prie akių. Ta pati, 
kurią rodė per televiziją. Berniukas spaudė rankose 
raudoną gaisrinę. Raudona gaisrinė. Sulamitas. Staiga 
ji paleido nuotrauką, pakėlė nuo žemės ir pastūmė 
Ingvarui Stubio. 

— Kadangi Emilija vis dar dingusi, o Kimas... Kas, 
apskritai, priverstų tave patikėti, kad tai tas pats nu- 
sikaltėlis? 

— To klausiu ir savęs pačios. 

Šūsnyje buvo daugiau nuotraukų. Akimirką pasi- 
rodė, lyg jis būtų norėjęs jas parodyti. Tuomet akivaiz- 
džiai apsigalvojo ir sukišo kitas atgal į voką. Kimo ir 
Emilijos nuotraukos liko gulėti ant stalo, viena šalia 
kitos, abiejose veidai atsukti į Inger Johanę. 

— Emilija buvo pagrobta ketvirtadienį, - lėtai ištarė 
jis. - Vidury dienos. Kimas dingo trečiadienio nak- 
tį. Emilija - devynerių metų mergaitė. Kimas buvo 

penkerių metų berniukas. Emilija gyvena Askeryje. 
Kimas - Berume. Kimo mama ir tėvas - seselė ir san- 
technikas. Emilijos mama mirusi, tėvas yra filologas 
ir gyvena iš grožinės literatūros vertimo. Jie vieni kitų 
nepažįsta. Mes bandėme iš po žemių iškasti bendrus 
sąlyčio taškus tarp šeimų. Neradome nieko kita, kaip 
tik tai, kad Emilijos tėvas ir Kimo mama devintojo 
dešimtmečio pradžioje kurį laiką gyveno Bergene. Ir 
ten jie vienas kito nepažinojo. Apskritai... 

- Keista, - tarė Inger Johanė. 

— Taip. Arba tragiška. Viskas priklauso nuo to, 
kaip į tai pažiūrėsi. 

Ji mėgino išvengti vaikų nuotraukų. Atrodė, lyg 
abu būtų ją kaltinę už tai, kad nenori su jais turėti 
nieko bendra. 

— Norvegijoje visada yra vienas ar kitas sąlyčio 
taškas tarp Žmonių, - pasakė ji. - Bent jau kai jie 
gyvena taip arti kaip Berume ir Askeryje. Turbūt esi 
patyręs tai pats. Turiu galvoje, kai.prisėdi su kuo nors 
pasišnekėti. Kad beveik visada atsiranda vienas kitas 
bendras pažįstamas, senas draugas, darbovietė, su 
kuria abu buvo susiję, įvykis. Tiesa? 

— Taip... 

Jis dvejojo. Neatrodė susidomėjęs. Jis staigiai 
įtraukė oro, lyg norėdamas protestuoti, tačiau vis 
dėlto susilaikė. 

— Man reikia nusikaltėlio psichologinio portreto 
sudarytojo, - pratarė jis. - Profiler io. 

Jo angliškas tarimas buvo puikus, kaip amerikie- 
tiškame televizijos seriale. 

— Kažin, - griežtai atrėmė Inger Johanė, pokalbis 
krypo į tai, apie ką ji nenorėjo kalbėti. - Jei ir turėtum 

naudos iš psichologinio portreto sudarytojo, tau rei- 
kia daugiau bylų nei ši. Jeigu kalba tikrai sukasi apie 
vieną ir tą patį nusikaltėlį. 

— Apsaugok Viešpatie, - tarė Ingvaras Stubio. - 
Turiu galvoje, nuo daugiau bylų. 

— Su tuo, žinoma, sutinku. Tačiau iš šių dviejų bylų 
faktiškai neįmanoma padaryti išvadų. 

— Iš kur žinai? 

Jis nebeflirtavo. 

— Elementari logika, - griežtai tarė ji. - Savaime 
suprantama, kad... Nežinomo nusikaltėlio psicholo- 
ginis portretas remiasi žinomais jo veiksmų bruo- 
žais. Tai tarsi vienas iš tų paveikslėlių, kuriuose reikia 
sujungti taškus. Pieštukas seka numeruotus taškus, 
kol atsiranda konkretus piešinys. Jokios naudos iš 
dviejų taškų. Reikia turėti daug. Ir čia tu, žinoma, 
teisus: mums belieka iš visos širdies tikėtis, kad taip 
nenutiks. Turiu galvoje, neatsiras daugiau taškų. 

- Iš kur tai žinai? 

— Kodėl užsispyręs tvirtini, kad tai viena, o ne dvi 
bylos? 

— Manau, kad neatsitiktinai pasirinkai psicholo- 
giją ir teisę. Tai nėra įprasta. Matyt, turėjai planą. 
Tikslą. | | 

— Visiškai atsitiktinai, tiesą sakant. Tiesiog jauna- 
tviško nepastovumo rezultatas. Be to, norėjau į JAV. 
Ir Žinai... 

Ji ėmė kandžioti savo plaukus. Paslapčia nusi- 
braukė šlapią plaukų sruogą už ausies ir pasitaisė 
akinius. 

— Manau, tu klysti. Emiliją Selbu ir mažajį Kimą 
pagrobė ne tas pats vyras. 


87 


— Arba moteris. 

- Arba moteris, - vangiai pakartojo ji. - Tačiau 
dabar, tiesą sakant, kad ir kaip nemandagu tai būtų, 
turiu paprašyti tavęs... Turiu šiandien kai ką sutvar- 
kyti, nes ruošiuosi... Atsiprašau. 

Ir vėl pajuto tą patį spaudimą plaučiuose, buvo ne- 
įmanoma žiūrėti į vyrą ant sofos. Jis stebėtinai lengvai 
pakilo, nors sėdėjo nepatogia poza. 

- Jei tai nutiks dar kartą, - tarė jis ir susižėrė nuo- 
traukas. - Jei dings dar vienas vaikas. Ar tuomet man 
padėsi? 

Kruela de Ville garsiai rėkė iš darbo kambario. 
Kristianė krykštavo iš džiaugsmo. 

- Šito nežinau, - tarė Inger Johanė Vik. - Maty- 
sim. 


KADANGI BUVO ŠEŠTADIENIS ir viskas klojosi 
kaip iš pypkės, jis palepino save taure vyno. Susi- 
mąstė, kad tai pirmas kartas po daugelio mėnesių, 
kai geria alkoholį. 

Paprastai jis baimindavosi poveikio. Tapdavo van- 
gus po taurės ar dviejų. Įpusėjęs trečią tapdavo piktas. 
Ketvirtosios dugne glūdėdavo įniršis. | 

Tik vieną taurę. Lauke vis dar buvo šviesu, ir jis 
pakėlė vyno taurę priešais langą. 

Emilija buvo keista. Nedėkinga. Nors jis ir norėjo 
palikti mergaitę gyvą, bent jau kurį laiką, viskam yra 
ribos. 

Jis gėrė. Skonis buvo sodrus, vynas atsidavė rūsiu. 

Turėjo nusišypsoti iš savo paties sentimentalumo. 
Jis paprasčiausiai per daug jautė. Jis buvo per ma- 

lonus. Kodėl gi dabar turėtų leisti Emilijai gyventi? 
Kokia to prasmė? Ką gi, iš tikrųjų, mergaitė padarė, 
kad to nusipelnytų? Ji dažnai gaudavo maisto, gero 
maisto. Iš čiaupo bėgo švarus vanduo. Netgi lėlę Bar- 
bę jai nupirko, nors neatrodė, kad dėl to būtų tapusi 
labiau patenkinta. 

Laimei, ji liovėsi skundųsis. Pradžioje, ir ypač kai 
dingo Kimas, ji pratrūkdavo verkti vos jam spėjus 
ten, apačioje, praverti duris. Atrodė, lyg ji negalėtų 
kvėpuoti, kas yra visiška nesąmonė. Seniai jis įrengė 
puikią ventiliacijos sistemą, visai nesiruošė kankinti 
vaikų. Dabar ji buvo ramesnė. Šiaip ar taip, nebe- 
verkė. 

Sprendimas leisti Emilijai gyventi atėjo savaime. 
Nebuvo taip planuota; bet kuriuo atveju - ne nuo 
pradžių. Joje buvo kažkas ypatinga, nors ji, žinoma, 
pati to nesuvokė. Bus matyti, kiek tai truks. Ji turė- 
tų pasisaugoti. Jis buvo sentimentalus, tačiau ir jam 
kažkada galėjo trūkti kantrybė. 

Greitai ji sulauks draugijos. 

Jis padėjo taurę į šalį, ir jam prieš akis iškilo aš- 
tuonmetė Sara Bardsen. Jis įsidėmėjo jos bruožus, 
išmoko juos mintinai, praktikavosi su jos veidu, kol 
ėmė ją regėti bet kada ir visur. Nuotraukų jis neturė- 
jo. Nuotraukos galėjo suklaidinti. Bet jis tyrinėdavo 
ją mokyklos kieme, pakeliui pas močiutę, autobuse. 
Kartą sėdėjo šalia jos per visą kino seansą. Žinojo, 
kaip kvepia jos plaukai. Saldžiai ir šiltai. 

Jis užsuko butelį ir pastatė jį į vieną iš beveik tuš- 
čių virtuvės lentynų. Žvilgtelėjęs pro langą, sustingo. 
Tiesiai priešais, tik keletas metrų nuo namo sienos, 

stovėjo gražiai nuaugęs elnias. Gyvulys pakėlė galvą 
ir akimirką Žvelgė tiesiai į jį, paskui tingiai nuris- 
nojo link pamiškės vakarų pusėje. Akyse susikaupė 
ašaros. 

Tą trumpą laiką Sara ir Emilija sutars kuo pui- 
kiausiai. 

LOGANO TARPTAUTINIS ORO UOSTAS Bostone 
buvo milžiniška statybų aikštelė. Ligi pat žemų lubų 
tvyrojo pelėsių tvaikas ir tiršti dulkių debesys. Iš visų 
pusių rėkė perspėjimai, juodos raidės ant raudono 
pagrindo. Reikėjo saugotis- laidų ant grindų, sijų, 
kurios karojo nuo sienų, ir brezentinių uždangalų, 
kurie slėpė cemento maišymo mašinas ir statybines 
medžiagas. Keturi lėktuvai iš Europos nusileido ma- 
žiau nei per pusvalandį. Eilė prie pasų kontrolės buvo 
ilga, ir Inger Johanė Vik laukdama mėgino skaityti 
jau perskaitytą laikraštį. Kartkartėmis pastumdavo 
koja rankinį bagažą. Prancūzas tamsiu kupranuga- 
rio vilnos paltu, kiekvieną kartą jai užtrukus kelias 
sekundes per ilgai, baksnojo į nugarą. 

Linė pasirodė pavakare, su trimis buteliais vyno ir 
dviem naujais kompaktiniais diskais. Kristianė buvo 
saugiai palikta pas Isaką, o geriausia draugė buvo teisi 
sakydama, kad Inger Johanė nesuktų sau galvos dėl 
rytojaus dienos, jei jai nereikia būti Gardermoeno 

oro uoste prieš dvyliką. Aišku, nebuvo jokios pras- 
mės prieš tai eiti į darbą. Linės buteliai dingo kartu 
su ketvirčiu butelio konjako ir dviem Irish Coffee. 
Kai gegužės dvidešimt antrosios, pirmadienio, po- 
pietę traukinys įriedėjo į naujo pagrindinio oro uosto 
peroną, Inger Johanei skubiai prireikė į tualetą, kad 
atsikratytų be galo malonios nakties likučių. Kelionė 
buvo sunki. 

Laimei, virš Grenlandijos ji užsnūdo. 

Pagaliau atėjo jos eilė rodyti pasą. Ji pabandė pa- 
slėpti burną. Salsvas miego ir paros senumo pagirių 
skonis vertė ją abejoti. Kontrolieriui reikėjo bereika- 
lingai daug laiko, jis žvilgčiojo į ją, spoksojo žemyn, 
delsė. Tuomet galiausiai uždėjo štampą ant pase esan- 
čio priedo su beveik nusivylimo kupinu trenksmu. 
Rankos mostu ji buvo pakviesta į JAV. 

Anksčiau būdavo visiškai kitaip. Atvykimas į Ame- 
riką paprastai prilygdavo naštos nusimetimui. Laisvės 
jausmas būdavo visiškai konkretus, ji jausdavosi len- 
gvesnė, jaunesnė, laimingesnė. Dabar ji purtėsi nuo 
žvarbaus vėjo ir nelabai beprisiminė, kur yra stotelė. 
Užuot išsinuomojusi automobilį Logano oro uoste, 
nusprendė važiuoti autobusu iki Hajanio. Ten laukė 
Ford Taurus, ir jai nereikėjo sau sukti galvos dėl eismo 
Bostone. Kad tik rastų tą nelemtą autobusą. Lauke 
taip pat viešpatavo sumaištis - aplinkui trumpalaikiai 
kelio ženklai ir laikinos iškabos. Ją persmelkė apmau- 
das, ir vis dar šiek tiek pykino. Karštakošio prancūzo 
kvepalai buvo įsigėrę į jos drabužius. 

Du vyrai stovėjo pasilenkę prie tamsaus automo- 
bilio. Abu mūvėjo kepuraites su snapeliais ir vilkėjo 

į akis krintančias juodas striukes nuo lietaus. Jiems 
nereikėjo atsisukti, kad Inger Johanė suprastų, jog tai 
FTB su didelėmis, spindinčiomis raidėmis ant plačių 
nugarų. 

Inger Johanė Vik pati turėjo tokią striukę. Ji kabėjo 
tėvų vasarnamyje ir būdavo dėvima tik pliaupiant 
lietui. F raidė buvo pusiau nusitrynusi, B beveik ne- 
besimatė. 

FTB vyrai juokėsi. Vienas įsidėjo į burną kramto- 
mosios gumos gabalėlį, paskui pasitaisė kepuraitę su 
snapeliu ir atidarė mašinos dureles moteriai su aukš- 
takulniais, kuri paskubomis perbėgo skersai kelią. 
Inger Johanė nusisuko. Ji turėjo skubėti, kad spėtų į 
autobusą. Ji vis dar jautė nuovargį ir silpną šleikštu- 
lį. Vylėsi, kad pavyks užmigti kelionės metu. Jei ne, 
reikėtų rasti kur pernakvoti Hajanyje, vargu ar tokios 
būklės sugebės vairuoti tamsoje. 

Inger Johanė paspartino žingsnį. Lagaminas šok- 
čiojo ir strykčiojo ant per mažų ratukų. Uždususi ji 
atidavė bagažą vairuotojui ir įsiropštė į vidų. 

Jai toptelėjo, jog Akseliui Seieriui nepaaukojo nė 
vienos minties nuo to laiko, kai išskrido iš Garder- 
moeno oro uosto. Rytoj galbūt jį sutiks. Kažkodėl 
ji buvo susikūrusi šio vyro paveikslą. Jis buvo gana 
gražus, tačiau nelabai aukštas. Galbūt turėjo barzdą. 
Vienas Dievas žino, ar jis ją priims. Keliauti į JAV, 
beveik galvotrūkčiais, be išankstinio susitarimo, be 
konkrečios informacijos, išskyrus adresą Harvičpor- 
te ir seną istoriją apie vyrą, kuris buvo nuteistas už 
kažką, ko tikriausiai nepadarė,- visa tai buvo taip 
impulsyvu ir jai nebūdinga, kad ji nusišypsojo savo 

atspindžiui lange. Ji buvo JAV. Tam tikra prasme vėl 
buvo namie. 

Ji užsnūdo prieš jiems pervažiuojant Tedo Vil- 
jamso tunelį. 

Paskutinis, apie kurį ji pagalvojo, buvo Ingvaras 
Stubio. 

INGER JOHANĖ VIK BUVO praradusi laiko nuo- 
voką, kai pabudo antradienio rytą. 

Praėjusį vakarą Barnsteiblio municipaliniame oro 
uoste ji išsinuomojo automobilį. Oro uostą sudarė 
vos keletas siaurų tako juostų šalia žemo, ilgo termi- 
nalo pastato. Dama už laikraščių prekystalio padavė 
jai raktus ir susigėdusi nusižiovavo. Iki vidurnakčio 
buvo likusios dvi valandos. Nors iki iš anksto užsa- 
kyto kambario Harvičporte tebuvo vos pusvalandis 
kelio mašina, ji nerizikavo, o prisiregistravo motelyje 
Hajanisporte, penkios minutės kelio nuo oro uosto. 
Nusimaudžiusi po dušu, išėjo į vakaro tamsą. 

Krantinėse tvyrojo vasaros laukimas. Paaugliai 
berniukai nuobodžiavo visą nykią žiemą, šiąnakt 
jie plyšavo ir juokėsi laukdami, kol miestas sprogs. 
Vaikai, neturintys dešimties, spruko nuo motinų, 
raginančių eiti miegoti, - ant paspirtukų zigzagais 
tarp trosų ir senų statinių. Memorial Day* jau greitai. 


* Kritusių karuose amerikiečių pagerbimo diena. 

Per vieną savaitgalį gyventojų skaičius visame Men- 
kių kyšulyje padidės dešimteriopai ir bus toks, kol 
rugsėjis atsineš su savimi darbo dieną ir naują niūrų 
žiemos sezoną. 

Inger Johanė ištiesė ranką apgraibomis ieškodama 
laikrodžio. Šis buvo nukritęs ant grindų. 

Laikrodis rodė vos keletą minučių po šešių ryto. Ji 
miegojo penkias valandas. Vis dėlto jautėsi žvali. Atsi- 
kėlusi užsitempė per didelius marškinėlius, su kuriais 
miegodavo. Oro kondicionierius sunkiai atsidūsėjo ir 
staiga nutilo. Viduje turėjo būti dvidešimt penki laips- 
niai. Jai atitraukus užuolaidas, kambarį užplūdo ryto 
šviesa. Prisimerkusi ji žvelgė į pietvakarius. Baltas 
motorinis laivas, plaukiojantis į Martos Vynuogyną, 
išblizgintas plūduriavo prie krantinės. Vėjas pūtė nuo 
žemyno priversdamas lynus tarp krantinės ir laivo 
stipriai išsitempti. Anapus kelto, giraitės užuovėjoje, 
stovėjo didžiulis pilkas paminklas Kenedžiui. Ji buvo 
ten vakar vakare, tiesiog sėdėjo ant suoliuko ir žvelgė 
į vandenyną. Oras jau buvo apsunkęs nuo ankstyvos 
vasaros nakties, sūrus ir švelnus. Jai už nugaros buvo 
paminklas, masyvus granitas su niekuo neišsiskirian- 
čiu variniu reljefu per vidurį. Neišraiškingas miręs 
prezidentas profiliu, tarsi ant monetos - karalius ant 
didžiulio pinigo. 

- Amerikos karalius, - sumurmėjo Inger Johanė 
ir įjungė knyginį kompiuterį į tinklą. 

Tik vienas elektroninis laiškas buvo vertas dėme- 
sio - Kristianės piešinys. Trys žalios figūros apskri- 
time. Kristianė, mama ir tėtis. Rankos, kuriomis jie 
buvo susikabinę, atrodė milžiniškos, su pirštais, susi- 

pynusiais lyg mangrovių medžių šaknys. Apskritimo 
viduryje stovėjo dantų nestokojanti būtybė, į kurią 
pažvelgusi Inger Johanė iš pradžių negalėjo suprasti, 
kas ji tokia. Ji perkskaitė Isako pridėtą žinutę. 

- Jis nupirko vaikui šunį, - suaimanavo ji ir pas- 
kubomis atsijungė. 

Sėsdamasi į mašiną šiek tiek po devynių, jautėsi 
priblokšta. Jos nebuvo namuose gerą parą, ir Isakas 
nupirko šunį. Kristianė reikalaus gyvulį pasiimti su 
savimi tomis savaitėmis, kai ja rūpinsis Inger Johanė. 
Inger Johanė paprasčiausiai nenorėjo jokio šuns. 

Isakas mažų mažiausiai galėjo jos paklausti. 


SUSIERZINIMAS ne kažin kiek teatlėgo. Ji važiavo 
28-uoju keliu palei vandenyną. Jis vingiavo iš vieno 
miestelio į kitą, kartkartėmis iš už jachtų prieplaukų 
ir upės žiočių išnirdavo Nantakėto sąsiaurio vaizdai. 
Saulė spigino į akis. Ji sustojo prie tviskančios turistų 
krautuvėlės nusipirkti porą pigių akinių nuo sau- 
lės. Savo pačios akinius nuo saulės su dioptrijomis 
pamiršo Norvegijoje. Ji turėjo pasirinkti, ar matyti 
gana prastai su stiklais be dioptrijų, ar visiškai ap- 
gailėtinai akinančioje šviesoje. Pardavėjas norėjo 
jai įbrukti kaubojišką skrybėlę - lyg čia kada my- 
lios spinduliu nuo Jarmuto Masačiusetse būtų buvę 
kaubojų. Galiausiai ji pasidavė. Trisdešimt dolerių 
tiesiai į šiukšlinę, tikrąja to žodžio prasme. Ji tikė- 
josi, kad jis jos nematė, kai ji kišo galvos apdanga- 
lą į žalią kibirą. Vyras neturėjo dešinės kojos, jam, 
matyt, buvo devyniasdešimt ir 1972-aisiais jis buvo 
eilinis kareivis. 

Mid-Cape greitkelis visais atžvilgiais būtų buvęs 
tikslingesnis sprendimas keturių juostų autostrada, 
kuri dalijo pusiasalį išilgai į dvi dalis. Vis dėlto pasi- 
rinkusi pakrantės kelią, įtarė save noru tempti laiką. 
Vakar būtų nusišypsojusi iš savo impulsyvumo. Ta- 
čiau dabar jis nebebuvo toks juokingas. 

Atrodė, kad kažkas negerai su pavarų dėže. 

Ką gi ji galėjo pasakyti? 

Isakas galėjo apsirikti. Jis pridėjo prie širdies delną 
ir išsprogino akis, kai ji paprašė garantijų. Turėjo būti 
daugiau žmonių, vardu Akselis Seieris. Jei ne taip la- 
bai daug, tai nors keletas. Isakas galėjo klysti. Akselis 
Seieris iš Harvičporto galbūt niekada negyveno Osle. 
Galbūt jis taip pat niekada nesėdėjo kalėjime. Gal- 
būt jis sėdėjo kalėjime, tačiau nejaučia didelio noro, 
kad kas apie visa tai primintų. Jis galėjo turėti šeimą. 
Žmoną, vaikų, vaikaičių -nė vienas nenutuokia apie 
pater familias praeitį už grotų. Nebūtų teisinga visa 
tai kelti į dienos šviesą. Neteisinga Akselio Seierio 
atžvilgiu. Vakar būtų nusišypsojusi iš savo impulsy- 
vumo. Šiandien ji suprato, kad kelionė į JAV - lygiai 
kaip ir tiesos ieškojimas - sukasi tik apie keliavimą 
nuo kažko. Nieko rimta, greitai pridūrė sau pačiai. 
Nepaisant visko, tai nebuvo pabėgimas. Amerikoje ji 
buvo arčiausiai savęs, ir daugiausia dėl to išvažiavo. 
Tiesiog jai buvo šiek tiek neaišku, nuo ko jai reikėjo 
pertraukos. 

Prieš pasiekdama Denis Portą, geros amerikie- 
tiškos mylios atstumu nuo adreso, įspausto kitoje 
Kristianės nuotraukos, gulinčios kišenėje, pusėje, ji 
buvo beveik apsisprendusi apsisukti. Galės pavadinti 

tai nenusisekusia kelione. Alvhildė Sofienberg su- 
pras. Inger Johanė daugiau nieko negalėjo padaryti. 
Jos tyrimas galėjo tęstis be Akselio Seierio. Jo byla 
jai nebuvo būtina. Ji turėjo daug kitų bylų, už kurių 
galėjo užsikabinti, bylų, kuriose nusikaltėlius nuo jos 
biuro skyrė kelionė traukiniu arba trumputis skrydis 
iki Tromsės. 

Pavarų dėžė nemaloniai sucypė. 

Ji važiavo toliau. 

Galbūt jai tiesiog reikėtų pamatyti jo namą. Ji ne- 
privalėjo užmegzti ryšio. Nukeliavus tokį ilgą kelią, 
vis dėlto būtų neblogai susidaryti įspūdį, kaip susi- 
klostė Akselio Seierio reikalai. Namas, sodas ir gal- 
būt šalia pastatytas automobilis papasakotų istoriją, 
kurią po šios ilgos kelionės būtų verta išgirsti. 

Akselis Seieris gyveno Vandenyno alėjoje 1. 

Namą rasti buvo nesunku. Jis buvo mažytis. 
Kaip ir aplinkiniai namai, šis taip pat buvo deng- 
tas kedru, papilkėjęs nuo senumo, tvirtas, tipiškas 
šio regiono namas. Langinės buvo mėlynos. Ant 
stogo vėjyje nenoromis sukiojosi gaidys. Kresnas 
vyras plūkėsi su kopėčiomis prie rytinės sienos. Dar 
nebuvo priešpiečių metas. Inger Johanė vis dėlto 
jautėsi alkana. 


AKSELIUI SEIERIUI REIKĖJO naujų kopėčių. Jis 
ruošėsi lipti ant stogo. Senosioms trūko trijų sker- 
sinių ir jos pavojingai traškėjo. Tačiau jam reikėjo 
viršun. Gaidys buvo niekam tikęs. Akselis nubusdavo 
naktimis nuo vėjo, kuris plakė atkaklųjį paukštį, šis 
nemaloniai cypė vėjui pučiant iš pietryčių. 

- Hi, Aksel! Pretty thing you ve got there*! 

Jaunesnis vyras languotais flaneliniais marškiniais 
atsirėmė į tvorą ir nusijuokė. Akselis linktelėjo kaimy- 
nui ir iškėlė paršelį priešais save. Jis pakreipė galvą ir 
vos truktelėjo pečiais. 

- Kind of original, I guess. I like it**, 

Paršelis buvo padarytas iš oksiduoto vario, liesa 
kiaulaitė, stovinti šuns poza ant keturių strėlių, su- 
kryžiuotų visomis dangaus kryptimis. Akselis Seieris 
gavo paršelį mainais už kelis spalvotus tinklų žyme- 
klius. Lankeliai buvo išbrinkę ir niekam tikę, tačiau 
vis dar vertingi suvenyrų turguje. 

- Help me with this ladder, will you***! 

Metas Delaware turėjo didžiulį antsvorį. Akselis 
vylėsi, kad šis daug jaunesnis vyras nesisiūlys pakeisti 
gaidžio į paršelį. Galiausiai jiems pavyko pastatyti 
kopėčias į vietą. 

- I would have helped you, you know. But****... 

Metas sušnairavo į kopėčias. Jis pliaukštelėjo per 
vieną skersinį ir nusuko beisbolo kepuraitę atgal. 
Akselis kažką subambėjo panosėje. Jis atsargiai pa- 
statė pėdą ant pirmojo skersinio. Šis išlaikė. Pamažu 
užkopė iki pat viršaus. Gaidys buvo toks surūdijęs, 
kad nulūžo Akseliui bandant jį nusukti. Stogo danga 
vis dar buvo puiki. Paršelis leidosi lengvai valdo- 
mas vėjo, o nustatyti dangaus kryptis užtruko tik 
akimirką. 


* Sveikas, Akseli, neblogas daikčiukas! (angl.) 

** Visai originalus, man patinka (angl.). 

*** Nagi, padėk man pastatyti tas kopėčias! (angl.) 
*++* Žinai, būčiau tau padėjęs. Bet... (angl.) 

- Awesome, - išsišiepė Metas ir įsistebeilijo į par- 
šelį. - Just awesome, you know*! 

Akselis sumurmėjo „ačiū . Metas pastatė kopėčias 
į vietą. Akselis dar ilgai girdėjo jo prunkštimą jam 
išnykus iš akiračio už O Connors, kuri dar nebuvo 
atsidariusi vasaros sezonui, aludės kampo. 

Kažkas Vandenyno alėjoje buvo pasistatęs auto- 
mobilį. Akselis pusiau abejingai žvilgtelėjo į fordą. 
Viduje sėdėjo vieniša moteris. Čia statyti automobi- 
lius buvo draudžiama. Jai teks važiuoti į stovėjimo 
aikštelę prie Atlanto alėjos kaip ir visiems kitiems 
lankytojams. Ji nevietinė. Tai buvo akivaizdu, nors jis 
iki galo ir nesuprato kodėl. Vasaros sezonas priminė 
pragarą. Visur knibždėte knibžda miestiečių. Aptekę 
pinigais. Jie mano, kad viskas parduodama. 

— Jei gera kaina, - pasakė nekilnojamojo turto 
agentas šį pavasarį. - Name your price, Aksel**. 

Jis nenorėjo parduoti. Vienas ar kitas Bostono ry- 
klys būtų pasiruošęs užmokėti milijoną dolerių už šį 
mažytį namuką prie paplūdimio. Vieną milijoną! Ak- 
selis prunkštelėjo iš šios minties. Namas buvo mažytis, 
ir jam vos pakako pinigų kam nors kitam, išskyrus 
pačią būtiniausią priežiūrą. Daugiausia viską daryda- 
vo pats, tačiau medžiagos kainavo pinigus. Lygiai kaip 
ir santechnikai bei elektrikai. Šią žiemą turėjo nutiesti 
naują vandens vamzdį. Senasis leido vandenį. Spaudi- 
mas buvo toks žemas, kad vanduo iš virtuvės čiaupo 
vos čiurleno, o žmonės iš vandentiekio apsireiškė ir 


* Įspūdinga. Tiesiog įspūdinga! (angl.) 
** Pasakyk, kiek nori, Akseli (angl.). 

pagrasino byla, jei jis nedelsdamas ko nors nesiims. 
Kai viskas buvo baigta ir sąskaita sumokėta, Akselio 
Seierio taupomojoje sąskaitoje buvo likę penkiasde- 
šimt šeši doleriai. 

Vienas milijonas! 

Ryklys būtų nuvertęs visą balaganą. Ši vieta vi- 
liojo. Paplūdimio ruožas. Privatus paplūdimys. Su 
teise statyti milžiniškus skydus su No trespassing ir 
Police take notice. Akselis Seieris išsiuntė nekilno- 
jamojo turto agentą pro duris prašydamas daugiau 
nebesirodyti. Žinoma, jam kartkarčiais prireikdavo 
kelių šimtų dolerių, tačiau tik tada, kai pats juos už- 
sidirbdavo. Akselis nė nenumanė, ką turėtų veikti su 
tuo milijonu. 

Jis nukraustė įrankius. Moteris tebesėdėjo for- 
de. Jį tai erzino. Paprastai tokiu metu jis pereida- 
vo į begalinio atlaidumo būseną, be ko, vargu, ar 
būtų išgyvenęs vasarą. Su šia moterimi buvo kitaip. 
Atrodė, lyg ji į jį spoksotų. Iš savo automobilio ji 
negalėjo matyti vandenyno. Buvo pačiame gatvės 
gale. Per arti po didžiuoju ąžuolu, išsikerojusiu virš 
Piccola šeimos namo, šią vasarą jie turėtų ko nors 
imtis, nukirsti jį, bent jau nupjauti kelias šakas. Jos 
sviro ant stogo braižydamos malksną. Greitai pradės 
leisti vandenį. 

Moters mašinoje vandenynas nedomino. Tai jis 
kaustė jos dėmesį. Sena baimė persmelkė kūną. Ak- 
selis Seieris atsidūsėjo ir greitai nusisuko. Tuomet 
įėjo vidun ir užsirakino duris, nors dar nebuvo nė 
vienuoliktos ryto. 

AKSELIS SEIERIS BUVO TOKS, kokį Inger Johanė 
ir įsivaizdavo. Kresnas ir tvirtas. Per atstumą buvo 
sunku įžiūrėti, ar jis buvo švariai nusiskutęs, tačiau 
apie barzdą nebuvo ir kalbos. Vis dėlto atrodė, lyg ji 
būtų jį mačiusi jau tą pirmąją naktį, kai skaitė Alvhil- 
dės Sofienberg popierius, mėgindama įsivaizduoti 
senąjį Akselį Seierį, trisdešimt penkerių metų vyrą, 
po paleidimo. Tamsiai mėlynas švarkas buvo nusitry- 
nęs. Jis kėblino su sunkiais auliniais batais, nors lauke 
turėjo būti daugiau nei dvidešimt laipsnių šilumos. 
Plaukai buvo žili ir šiek tiek per ilgi, lyg jam nebūtų 
rūpėję, kaip atrodo. Net ir šimto metrų atstumu buvo 
nesunku pastebėti, kad jis turi dideles rankas. 

Porą kartų jis žvilgtelėjo į jos pusę. Ji pamėgino 
susigūžti automobilio sėdynėje. Nors ir nepadarė nie- 
ko neleistina, pajuto užliejant lengvą raudonį, kai jis 
antrą kartą išsitiesė ir prisimerkęs pažvelgė į ją. Jei jis 
tikrai įsidėmėjo, kaip ji atrodo, būtų nemalonu vėliau 
su juo šnekėti. 

Ji neturėtų su juo kalbėtis. Matė, kad jam sekasi 
gerai. Jis gyvena kuo puikiausiai. Namas buvo tikrai 
mažas ir ganėtinai apglamžytas vėjo, tačiau sklypas 
turėjo būti vertingas. Sode stovėjo mažytis sunkveži- 
mis, truckas, ne ypač senas. Jaunesnis vyras sustojo ir 
ėmė šnekučiuotis. Nusijuokė ir pamojęs ranka nuėjo 
savais reikalais. Akselis Seieris buvo savas. 

Inger Johanė buvo alkana. Mašinoje buvo nepa- 
keliamai karšta, nors ji ir stovėjo didžiulio ąžuolo 
šešėlyje. Ji lėtai nuleido langą. 

— You cant park here, sweety*! 

Vilkinti didžiulį šviesiai rožinį angoros vilnos 
megztinį senoji dama panėšėjo į cukraus vatą. Ji pla- 
čiai nusišypsojo paskendusi šioje rožinėje spalvoje, 
ir Inger Johanė linktelėjo atsiprašydama. Tuomet už- 
vedė automobilį vildamasi, kad pavarų dėžė dar parą 
atlaikys. Ji matė, kad laikrodis rodo lygiai vienuolika, 
gegužės dvidešimt trečiosios, antradienio, popietė. 


KAŽKODĖL jis įsidėmėjo, kad laikrodis rodė penkias 
valandas popiet. Kažkas ant arklidės sienos buvo pa- 
kabinęs seną geležinkelio stoties laikrodį. Trumpoji 
rodyklė buvo nulūžusi, tik nuolauža rodė kažką, kas 
turbūt buvo skaičius penki. Ingvarą Stubio persmelkė 
nerimas, ir jis dar kartą pasitikrino laiką rankiniame 
laikrodyje. 

— Eikš, Amundai. Ateik pas senelį. 

Berniukas stovėjo tarp priekinių bėro arklio kojų. 
Gyvulys nunarino galvą ir suprunkštė. Ingvaras Stu- 
bio pačiupo vaiką ir apžargomis pasodino arkliui ant 
nugaros be balno. 

— Dabar turi atsisveikinti su Sabra. Važiuosime 
namo pietauti. Tu ir aš. 

- Ir Sabra. 

— Ne. Sabra ne. Sabra gyvena čia, arklidėje. Jai nėra 
vietos senelio svetainėje. 

- Viso geriausio, Sabra! 

Amundas pasilenkė į priekį ir įsikniaubė veidu 
arkliui į karčius. 


* Negali čia stovėti, brangioji! (angl.) 

- Viso geriausio! 

Nerimas neatslūgo. Jis buvo beveik skausmingas, le- 
dinis šiurpulys per visą nugarą, kuris įsikibo į sprandą 
ir privertė jį sustingti. Jis stipriai prisispaudė berniuką 
prie kūno ir pasileido link mašinos. Juosiant Amundą 
saugos diržu, jį kankino nemalonus jausmas. Senais 
laikais, prieš nelaimę, jis jausdavosi tarsi aiškiaregys. 
Nors niekada tokiais dalykais netikėjo. Vis dėlto jam 
patikdavo, kad pamažu tai pastebėdavo kiti, budru- 
mas, kuris darė jį ypatingą. Kartkartėmis jis pajusdavo 
kūną smelkiančias ledines bangas, kurios priversdavo 
jį žvilgtelėti į laikrodį. Įsidėmėti laiką. Anksčiau jis 
manė, kad tai naudinga. Dabar jautė gėdą. 

- Susiimk, - sumurmėjo ir užvedė automobilį. 

GALIAUSIAI PAAIŠKĖJO, kad, tiesą sakant, niekas 
autobuse neatkreipė dėmesio į Sarą Bardsen. Buvo 
pats spūsties metas, ir žmonės stovėjo susispaudę prie 
vidurinio išėjimo. Visos sėdynės buvo užimtos. Tarp 
keleivių buvo daug vaikų, daugumą lydėjo suaugu- 
sieji. Apklausus daugiau nei keturiasdešimt liudy- 
tojų, aišku buvo viena - Sarą matė 20-ame autobuse 
be penkių penkios, kaip ir kiekvieną antradienį. Dvi 
mamos kolegės, kurios laukė, kol ši išlydės vaiką, ga- 
lėjo tai patvirtinti. Sarai buvo aštuoneri, ir daugiau 
nei prieš metus ji pradėjo viena važinėti pas močiutę 

Tėjene. Kelionė nebuvo ilga, vos ketvirtis valandos. 
Sara buvo apibūdinama kaip atsargi ir savarankiška 
mergaitė, ir nors dabar motina buvo visiškai palaužta 
dėl to, kad jos nepalydėjo, kažin ar kas būtų priekaiš- 
tavęs vienišai mamai, jog išleido aštuonmetę į tokią 
kelionę autobusu vieną. 

Lygiai taip pat aišku, kaip Sarą matė autobuse, 
buvo ir tai, kad ji nepasiekė kelionės tikslo. Močiutė 
laukė toje pačioje stotelėje. Sara puikiai žinojo, kur ji 
yra, paprastai ji strykteldavo tiesiai močiutei į glėbį 
tik atsidarius durims. Šįkart ji nepasirodė. Senelei 
pakako nuovokumo sulaikyti autobusą, ji pati perėjo 
visą transporto priemonę du kartus - iš lėto, nekreip- 
dama dėmesio į susierzinusį vairuotoją. Sara dingo 
kaip į vandenį. 

Kai kurie teigė matę, kaip mergaitė išlipa Karlo 
Bernerio aikštėje. Ji mūvėjo mėlyną kepurę, tvirtai 
sakė du liudytojai. Jie stovėjo prie galinių durų ir ste- 
bėjosi, kad tokia maža mergaitė važiuoja pati viena 
perpildytame autobuse. 

Sara nemūvėjo kepurės. 

Vyresnė dama teigė atkreipusi ypatingą dėmesį 
į mažytę, maždaug šešerių metų mergaitę kartu su 
suaugusiu vyru. Mergytė buvo šviesiais plaukais ir ne- 
šėsi skudurinę lėlę. Ji taip gailiai verkė, sakė moteris. 
Atrodė, kad vyras ant jos pyksta. Paauglių būrys sakė, 
jog autobuse buvo pilna verkšlenančių ir rėkiančių 
vaikų. Kompiuterių guru, turintis kažką panašaus į 
įžymybės statusą, dėl kurio, jo paties supratimu, jis, 
aišku, buvo ypač geras liudytojas, tvirtino, jog pačia- 
me autobuso priekyje pati viena sėdėjo mergaitė su 
kolos buteliuku rankoje. Ji staiga atsistojusi ir išlipusi 

nelydima suaugusiųjų, lyg būtų pamačiusi ką netikėto 
stotelėje prie Munko muziejaus. 

Saros plaukai buvo tamsūs, ir ji neturėjo su savimi 
kolos. Ji niekada neturėjo skudurinės lėlės ir, be to, 
buvo aštuonerių ir aukšta pagal savo amžių. 

Jei šie 20-ojo maršruto keleiviai tą antradienį ge- 
pastebėję vyrą, besiartinantį prie mergaitės autobuso 
gale. Jie būtų pamatę, kaip mergaitė atsistoja užleisti 
savo vietą senai moteriškei - to buvo išmokusi iš ma- 
mos. Jie būtų pamatę, kad ji šypsosi. Galbūt jie taip pat 
būtų pamatę, kad vyras atsitūpė priešais ją spūstyje, 
nusišypsojo jai ir kažką pasakė prieš pačiupdamas jos 
ranką. Jei laikrodis nebūtų rodęs lygiai penkių popiet 
ir visi nebūtų buvę alkani bei išgeibę dėl per mažo cu- 
kraus kiekio kraujyje ir todėl daugiausia galvojantys 
apie vakarienę, galbūt būtų galėję papasakoti policijai, 
kad mergaitė atrodė sutrikusi, tačiau klusniai nusekė 
vyrą, kai šis išlipo kitoje stotelėje. 

Policija turėjo daugiau nei keturiasdešimt liudyto- 
jų iš 20-ojo autobuso parodymų. Bet nebuvo panašu, 
kad nors vienas iš jų galėtų paaiškinti, kur dingo ma- 
žoji Sara Bardsen. 

ŠĮ KARTĄ ji atėjo pėsčiomis. Nors dauguma per 
anksti pradėjo sezoną, ir Harvičporte jau knibždėte 
knibždėjo svetimų turistų bei senų poilsiautojų, jis iš 

karto ją atpažino. Ji žengė Atlanto alėja, lyg iš tikrų- 
jų būtų turėjusi reikalų. Prie automobilių stovėjimo 
aikštelės, kur vaizdo į paplūdimį neužstojo namai ir 
uždari sodai, ji sustojo ir atsigręžė į pietus, į vandeny- 
ną. Vis dėlto prie tvoros nepriėjo. Ji buvo užsidėjusi 
akinius nuo saulės, ir jis galėjo prisiekti, kad iš tikrųjų 
ji žvilgčioja į jo namą. Į jį. 

Akselis Seieris uždarė sodo vartelius. Pyktis buvo 
bevirstąs įniršiu. Jei ji tikrai iš jo ko nors nori, teks 
pačiai sukaupti užtektinai drąsos jį užkalbinti. Jis 
timptelėjo megztinį, buvo karšta, artinosi popietė. Iš 
paplūdimio jis girdėjo atsklindant būrio jaunuolių, 
kurie maudėsi Nantaketo sąsiauryje, šūksnius. Van- 
duo vis dar buvo ledinis. Prieš dvi dienas gyvsidabris 
sustojo ties šešiasdešimt laipsnių pagal Farenheitą, jis 
pamatavo prieš išplaukdamas žvejoti. Moteris su vėjo 
neperpučiama striuke lėtai praėjo pro jį kita gatvės 
puse. 

- What do you want, dammit*? 

Akselis taip smarkiai suspaudė plaktuką, kad ne- 
išdrįso griebtis ko kito kaip tik jį numesti tiesiai ant 
žemės. Suskambo šiferio plokštė, ant kurios jis sto- 
vėjo. Kraujas plūstelėjo į smilkinius. Dabar baimė 
buvo jam tokia svetima, ji buvo taip toli praeityje. 
Buvo praėję metai ir viena diena nuo to laiko, kai jis 
pagaliau nugalėjo tą neįvardijamą siaubą, kuris pirmą 
kartą aplankė jį areštinėje 1957-ųjų sausį. 

Nuo suėmimo buvo praėjusios kelios savaitės. Ak- 
selio mama mirė vieniša. Jam nebuvo leista dalyvauti 


* Ko, po galais, nori?! (angl.) 

laidotuvėse. Senasis policininkas žvangtelėjo raktų 
ryšuliu ir įsispoksojo jam į akis. Visi žiną, kad Seieris 
kaltas, suurzgė jis. Raktai vis daužėsi į areštinės sieną. 
Akselis neturėjo jokios vilties būti išteisintas. Nejau 
negalėjo tiesiog prisipažinti, jei ne dėl ko kito, tai bent 
kad apmalšintų mažosios Hedvigos tėvų skausmą? 
Argi vargšeliai dar negana prisikentėjo? Policininko 
žvilgsnis buvo kupinas paniekos. Jis įniršęs persibrau- 
kė švarko rankove akis, ir Akselis suprato, kad viskas 
prarasta. Baimė neleido jam sudėti bluosto ištisas ke- 
turias paras. Galiausiai jam prasidėjo haliucinacijos, 
ir jis gavo vaistų, kad užmigtų. 

Akselis tapo naktiniu žvėrimi, kuris ilsėdavosi ke- 
lias valandas kiekvieną popietę ir per grotas skaičiuo- 
davo žvaigždes, kai kiti miegodavo. Baimė atlydėjo 
jį į bendrabutį, kur po netikėto paleidimo jis gyve- 
no aštuoniuose nuoguose kvadratiniuose metruose. 
Nusekė jį per vandenyną ir nepaliaujamai kankino. 
Iki pat vieno 1993-iųjų kovo ryto. Tuomet Akselis 
Seieris pabudo jau gerokai įsidienojus nustebęs, kad 
išmiegojo visą naktį. Pirmą kartą per trisdešimt še- 
šerius metus policininkas su žvangančiais raktais ir 
varvančiomis akimis paliko jį ramybėje. 

- What the hell do you want*? 

Moteris sustojo. Atrodė, lyg ji abejotų. Nors šir- 
dis daužėsi gerklėje ir neleido normaliai kvėpuoti, 
jam toptelėjo, kad ji graži. Nuobodžiai - lyg nela- 
bai norėtų atsiskleisti. Jai galėjo būti šiek tiek per 
trisdešimt, ir vilkėjo ji gana neutralius drabužius. 


* Ko, po velniais, nori? (angl.) 

Džinsus ir raudoną megztinį su V formos iškirpte. 
Avėjo sportinius batelius. Akselis pastebėjo, kad ją 
tyrinėja, išsaugo jos atvaizdą tolesniam naudojimui. 
Jos akys buvo rudos, jis pamatė tai, kai ji abejodama 
artinosi prie jo tuo tarpu akinius nuo saulės pasi- 
keisdama paprastais. Plaukai buvo tamsūs, pusilgiai, 
banguoti, drėgnu oru galbūt galėjo ir susigarbanoti. 
Jos plaštakos buvo siauros, pirštai ilgi, kai ji netvirtai 
perbraukė jais plaukus. Akselis prikando liežuvį. 

— Akselis Seieris? 

Baimė užėmė jam kvapą. Moteris ištarė „Akselis 
Seieris“, vardas nebuvo ištartas nuo pat 1966-ųjų. Jo 
vardas nebebuvo Akselis Seieris. Jo vardas buvo Eksel 
Sayer, ištęstas ir aptakus. Ne kietas ir aštrus: Akselis 
Seieris. 

- Whos asking“, - iškošė jis. 

Ji ištiesė jam ranką. Jis jos nepaėmė. 

— Mano vardas Inger Johanė Vik. Esu tyrėja ir at- 
vykau pašnekėti su tavimi apie tai, kaip kartą buvai 
nekaltai nuteistas už išprievartavimą ir vaiko nužu- 
dymą. Jei sutinki, aišku. Jei manai, kad galėtum apie 
tai šnekėti dabar, po šitiekos metų. 

Ji vis dar atkakliai laikė ištiesusi ranką - primyg- 
tinis gestas, kuris privertė jį praverti burną ir įtraukti 
į plaučius oro prieš ją paimant. 

- Eksel Sayer, - kimiai tarė jis. - Būtent toks dabar 
mano vardas. 

Moteris-cukraus vata šlepsėjo link jų iš paplū- 
dimio. Ji apėjo tvorą ir garsiai bei demonstratyviai 
nusižiovavo prieš mesteldama: 


* Kas klausia? (angl.) 

- Female visitor, Aksel! Ill say*! 
— Užeik į vidų, - tarė Akselis ir atsuko nugarą ro- 
žiniam megztiniui. 


INGER JOHANĖ NEŽINOJO, ko tikėjosi. Žinoma, 
ji susidarė sau aiškų įspūdį apie Akselio Seierio as- 
menį, tačiau niekada per daug negalvojo, kaip jam 
sekėsi, koks jo gyvenimas JAV iš tikrųjų buvo. Jis liko 
stovėti tarpduryje. Svetainė buvo sujungta su virtu- 
ve ir užgriozdinta daiktais. Baldas buvo tik mažytis 
stalelis prie nusitrynusios sofos ir negrabiai sukaltas 
virtuvinis stalas su vienintele pinta kėde šalimais. Vis 
dėlto buvo sunku rasti vietos kojai pastatyti. Viename 
kampe stovėjo milžiniškas šuo. Ji krūptelėjo. Ne iš 
karto pastebėjo, kad jo kailis plaukas po plauko buvo 
išraižytas medyje, o geltonos akys iš stiklo. Kampe 
priešais, prie pat žemų lubų, kabėjo statula. Ji vaiz- 
davo didžiakrūtę moterį į tolį įsmeigtu žvilgsniu ir 
tamsiai raudonomis, beveik violetinėmis lūpomis. 
Aukso spalvos plaukai gaubė stangrų kūną. Statula 
buvo gerokai per didelė šiam kambariui. Atrodė, kad 
ji kiekvieną akimirką gali nukristi nuo sienos. Tokiu 
atveju moteriškė sudaužytų kariauną kažko, kas panė- 
šėjo į alavinius kareivėlius, pasklidusius pašėlusiame 
mūšyje dviejuose kvadratiniuose grindų metruose. 
Inger Johanė atsargiai žengė link armijos ir atsitūpė. 
Kareiviai buvo iš stiklo. Mažyčiai mėlyni švarkeliai, 
rankų darbo kareiviai su durtuvais ir patrankomis, 
skrybėlėmis ir rango ženkleliais, kovojantys prieš pil- 
kai vilkinčius pietinių valstijų kareivius. 


* Matau, turi lankytoją! (angl.) 

— Taip... Taip neįtikėtinai miela! 

Ji pakėlė prie akių generolą, šis saugiai sėdėjo ant 
žirgo gerokai atokiau nuo žiaurių mūšių. Net akys 
buvo aiškios, šviesiai mėlynos, o viduryje beveik ma- 
tyti juodos lėliukės. Arklio snukis buvo putotas, ir 
atrodė, lyg ji jaustų prakaituoto gyvulio šilumą. 

— Kur... Visa tai pasidarei? Niekada gyvenime nesu 
mačiusi nieko panašaus! 

Akselis Seieris neatsakė. Inger Johanė girdėjo 
puodų barškėjimą. Jis buvo pasislėpęs už virtuvinės 
spintelės. 

— Kavos? - įsitempęs paklausė jis. 

— Ne, ačiū. Taip... Jei vis tiek virsi. Man nebūtina. 

— Alaus. 

Tai nenuskambėjo kaip klausimas. 

— Taip, prašyčiau, - abejodama tarė ji. - Mielai 
išgersiu alaus. 

Akselis Seieris atsistojo ir koja uždarė spintelės 
duris. Atrodė, kad jam palengvėjo. Šaldytuvas ne- 
patenkintas sudejavo, kai jis išėmė dvi skardines. 
Šis įkyrus ūžesys išnyko sulig dejone. Pro purvinus 
langus prasiskverbė saulės spinduliai. Dulkės šoko 
šviesiuose ploteliuose ant grindų. Virtuvėje tarsi iš 
niekur išdygo katinas. Jis murkė ir trynėsi Inger Joha- 
nei aplink kojas. Tuomet dingo pro katėms pritaikytą 
angą duryse. Šalia statulos, už kareivių, stovėjo žuvų 
statinė su surūdijusiais lankais. Ant dangčio riogsojo 
plastmasinė lėlė, vilkinti samių drabužiais. Spalvos, 
kažkada, matyt, buvusios ryškios ir aiškios, raudona 
ir mėlyna, geltona ir žalia, buvo išblukusios ir virtu- 
sios priblėsusia pastele. Lėlė buvo įsmeigusi tuščią 

žvilgsnį į sieną priešais. Ši buvo uždengta įspūdingai 
išsiuvinėta medžiaga, kuri beveik priminė sieninį kili- 
mą. Raštas prasidėjo viename kampe vaizduojamuoju 
motyvu, viduramžių riteris, pasiruošęs turnyrui, su 
šarvais ir iškelta ietimi. Toliau viskas perėjo į abstrak- 
ciją spalvoms šėlstant į dešinę ir į viršų. 

— Aš turiu... Ar tai tu padarei visus šiuos nuosta- 
bius daiktus? 

Akselis Seieris spoksojo į ją. Iš lėto pakėlė prie 
lūpų alaus skardinę. Atsigėrė ir rankove nusišluostė 
lūpas. 

— Ką sakei? 

- Ar tai tu... 

— Kai atėjai. Sakei kažką, jog aš... 

— Turiu pagrindo manyti, kad buvai nekaltai nu- 
teistas. 

Ji pažvelgė į jį ir pamėgino pasakyti kažką daugiau. 
Jis žengė žingsnį atgal, lyg saulės šviesa, sklindanti 
pro rombo formos virtuvės langą, būtų jį varžiusi. 
Jis linktelėjo galva ir plaukai užkrito ant akių sudary- 
dami šešėlį, sunkūs ir pilki. Ji žvelgė į jį ir siaubingai 
gailėjosi. 

Ji neturėjo jam ko pasiūlyti. Jokio skriaudos atly- 
ginimo. Jokio garbės sugrąžinimo. Jokios kompen- 
sacijos už prarastus metus, tiek kalėjime, tiek iš jo 
išėjus. Inger Johanė perskrido vandenyną, pusiau im- 
pulsyviai, neturėdama lagamine nieko kita, išskyrus 
šventą senyvos moters įsitikinimą ir šūsnį neatsakytų 
klausimų. Jei tai buvo tiesa, kad Akselis Seieris kartą 
buvo nekaltai nuteistas už patį baisiausią nusikal- 
timą, niekingiausią užpuolimą, - kaip gi jis jautėsi 

būtent dabar? Koks turėtų būti jausmas pagaliau, po 
šitiekos metų, išgirsti kažką sakant: „manau, tu ne- 
kaltas!“ Inger Johanė neturėjo tam teisės. Ji neturėjo 
atvažiuoti. 

- Turiu galvoje... Yra žmonių, kurie atidžiau per- 
žvelgė tavo bylą... Vienas žmogus... Ji yra... Gal galime 
atsisėsti? 

Jis stovėjo it įbestas. Viena ranka lengvai mostika- 
vosi prie šono, kiek ji galėjo spėti, tai buvo švytuokli- 
nis judesys į taktą su širdimi, pirmyn atgal, pirmyn 
atgal. Kairė plaštaka buvo vos apglėbusi alaus skar- 
dinę. Jis vis dar slėpėsi už tankių karčių, akys buvo 
trumpas blyksnis kažko, ko ji negalėjo atpažinti. 

— Manau, bus geriau, jei atsisėsime, pone Seieri. 

Iš jo gerklės pasigirdo šnarpštelėjimas. Netyčia 
išsprūdęs garsas, lyg jis iš tikrųjų būtų norėjęs nuryti, 
bet kažkas pasimaišė gerklėje. Iš pradžių ji pamanė, 
kad jis bando nugalėti verksmą. Tuomet jis šniurkš- 
telėjo dar kartą, tarsi sukūkčiojo, visas kūnas purtėsi, 
ir jis pastatė į šoną alaus skardinę. 

— Pone Seieri, - pakartojo jis, balsas buvo priki- 
męs. - Šitaip manęs nevadino niekas jau daugybę 
metų. Kas tu? 

- Žinai ką? 

Ji atsargiai pasitraukė nuo mūšio lentos ant grin- 
dų. 

- Noriu pakviesti tave į restoraną. Šiek tiek užkąsi- 
me ir pakalbėsime apie tai, kodėl aš atvykau. Manau, 
turiu tau daug ką papasakoti. 

Melas,... pamanė ji. ...Neturiu beveik nieko, ką galė- 
čiau tau papasakoti. Atvykstu su tūkstančiu klausimų, 

į kuriuos man svarbu gauti atsakymus. Man ir senyvai 
moteriškei, kuri gyva atsakymų laukimu. Aš apgaudi- 
nėju tave. Pučiu tau miglą į akis. Išnaudoju tave. 

— Kur galima gauti padoraus maisto šiame mies- 
te? — Vietoj to nerūpestingai pasiteiravo ji. 

- Eikš, - tarė jis ir žengė link durų. 

Eidama iš paskos ji užmynė generolą. Kažkas dus- 
liai trakštelėjo ant šiurkščių grindų. Nusiminusi ji 
pakėlė pėdą. Figūrėlė buvo sumalta į miltus, mėlyni 
ir geltoni gabalėliai prilipo prie jos bato. 

Akselis Seieris įsmeigė žvilgsnį žemyn. Tuomet 
pakėlė į ją akis. 

— Tikrai tuo tiki? Tiki mano... innocence*? 

Ir iškart nusisuko, nelaukdamas atsakymo. 

NAUJOSIOS MERGAITĖS vardas buvo Sara. Ji buvo 
tokio paties ūgio kaip ir Emilija, nors metais jaunes- 
nė. Buvo labai sunku ją paguosti. Visai kaip su tė- 
čiu. Mirus mamai, Emilija taip norėjo jį paguosti. Po 
laidotuvių ir po to, kai namuose nebeliko daugybės 
žmonių, turinčių jiems padėti, jis nebenorėjo verkti 
jai matant. Tačiau ji žinojo, kaip jis jaučiasi. Ji girdė- 
davo jį naktimis, kai jis manydavo, jog ji miega, ir 
užsidėdavo pagalvę ant galvos, kad būtų tikras, jog ji 


* Nekaltumu (angl.). 

negirdi. Ji norėjo paguosti, bet tai buvo neįmanoma, 
nes jis buvo suaugęs. Jis buvo didesnis už ją. Nebuvo 
nieko, ką ji būtų galėjusi pasakyti arba padaryti. Kai ji 
vis dėlto pamėgindavo, jis labai plačiai nusišypsoda- 
vo, išlipdavo iš lovos ir iškepdavo vaflių tuo pat metu 
kalbėdamas apie atostogas, kurių jie turėjo važiuoti 
vasarą. 

Kažkas panašaus buvo su Sara. Ji verkė ir verkė, 
bet buvo lyg ir truputį per didelė paguodai. Tiesą 
pasakius, Emilija džiaugėsi Saros atvykimu. Dviese 
buvo daug geriau. Ypač puiku, kad jos buvo dvi mer- 
gaitės, ir dar geriau, jog Sara buvo beveik to paties 
amžiaus kaip ir ji. Tai buvo vienintelis dalykas, ką 
Emilija žinojo apie Sarą. Koks jos vardas ir kiek jai 
metų. Kiekvieną kartą joms mėginant pasikalbėti, 
Sara pravirkdavo. Ji kažką sniaukrodavo apie au- 
tobusą ir močiutę. Galbūt močiutė buvo autobuso 
vairuotoja, ir Sara tikėjo, kad ji ateis ir jas išgelbės. 
Lygiai kaip ir pati Emilija kartais vis dar galvodavo, 
jog mama sėdi apsivilkusi raudoną suknelę su slyvos 
dydžio deimantais ausyse ir saugo ją. 

Sara dar nebuvo suvokusi, kad protingiausia būti 
vyrui draugiška. 

Nepaisant nieko, jis ateidavo su maistu ir gėrimu, o 
prieš valandėlę atnešė Barbei žirgą. Jei Emilija šypso- 
davosi, padėkodavo, būdavo maloni ir mandagi, vy- 
ras irgi nusišypsodavo. Jis atrodė tarytum laimingas 
ir labiau patenkintas, kai į ją spoksodavo. Sara jam 
įkando. Tik jiems įėjus į kambarį, ji suleido dantis 
jam į ranką. Jis subliuvo ir kaip reikiant užvožė Sarai 
per galvą. Vieta tiesiai virš jos akies kraujavo. Vis dar 

matėsi nemenkas įtrūkimas su ne visai sukrešėjusiu 
krauju. | 

- Turi būti vyrui maloni, - tarė Emilija ir atsisėdo 
ant lovos šalia Saros. - Jis ateina su maistu ir dova- 
nomis. Geriausia būti mandagiai. Manau, kad jis iš 
tiesų gana malonus. 

- Jis tr... trre... jis trenkė man, - sukūkčiojo Sara 
ir palietė akį. - Jis sakė, kad jis naujasis... 

Buvo neįmanoma išgirsti tolesnių žodžių. Emili- 
jai šiek tiek svaigo galva. Ją vėl apėmė ankstesnysis 
jausmas - šlykšti, slegianti mintis, kad rūsyje nebė- 
ra deguonies. Geriausia buvo atsigulti ir užmerkti 
akis. 

— Jis sakė, jog yra naujasis mamos mylimasis, — 
sukuždėjo Sara springdama ašaromis. 

Emilija nežinojo, ar buvo užmigusi. Ji sučepsėjo. 
Ant liežuvio juto miego skonį, o akys buvo sunkios. 

— Mama susirado naują mylimąjį, su kuriuo turė- 
jau susipažinti šį mė... mėhė... 

Emilija iš lėto atsisėdo. Dabar kvėpuoti buvo len- 
gviau. 

- Pamėgink kvėpuoti ramiai, - pasakė ji, taip saky- 
davo mama, kai ji verkdavo taip smarkiai, kad nepa- 
jėgdavo šnekėti. - Kvėpuok ramiai. Įkvėpk ir iškvėpk. 
Čia yra daugybė deguonies. Ar matai angą stoge? 

Ji parodė pirštu, ir Sara linktelėjo. 

- Iš ten jis siunčia mums orą. Vyras, turiu galvoje. 
Jis siunčia daugybę deguonies čia apačion, į rūsį, kad 
mes galėtume kvėpuoti, nors ir nėra langų. Netu- 
rėtum bijoti. Gali pasiskolinti mano Barbę. Ar tavo 
močiutė autobuso vairuotoja? 

Sara atrodė visiškai išsekusi. Baltas veidas buvo 
nusėtas raudonų dėmių, o akys taip užtinusios, kad 
matėsi tik siauručiai plyšeliai. 

— Močiutė dirba elektrike, - tarė ji, pirmą kartą 
šnekėjo neverkdama. 

— Mano mama mirusi, - pasakė Emilija. 

— Mano mama turi naują mylimąjį, - pasakė Sara 
ir nusišluostė nosį. 

- Arjis malonus? 

- Aš nežinau, turėjau susipažinti... 

- Dabar jau nebeverk. 

Emilija buvo susierzinusi. Vyras galėjo jas išgirsti. 
Nors jo ten nebuvo, galėjo būti kažkur įtaisęs mikrofo- 
nų. Emilija dažnai apie tai galvodavo. Matė tai filme. Ji 
nelabai drįso kaip reikiant apieškoti. Iš pradžių, pirmo- 
mis dienomis, ji vaikščiojo ratais po kambarį ir ieškojo 
pati gerai nežinodama ko. Nieko nerado. Tačiau yra 
mikrofonų, kurie tokie mažyčiai, kad telpa krūmi- 
niame dantyje. Jie tokie mažyčiai, jog neįmanoma jų 
įžiūrėti. Reikia mikroskopo. Gali būti, kad vyras sėdi 
kitur ir jas girdi bei mato. Yra ir miniatiūrinių kame- 
rų. Tokių mažyčių kaip vinies galvutė, o šiose sienose 
buvo daug vinių galvučių. Kartą Emilija matė filmą, 
kuris vadinosi „Brangioji, aš sumažinau vaikus“. Jame 
buvo pasakojama apie truputį pamišusį, tačiau gana 
mielą tėtį, kuris palėpėje užsiimdavo eksperimentais. 
Vaikai palietė kažką, ko nederėjo liesti, ir tapo mažut 
mažutėliais. Kaip vabzdžiai. Niekas negalėjo jų ma- 
tyti. Vyras galėjo ją matyti. Jis tikrų tikriausiai sėdėjo 
priešais televizoriaus ekraną su ausinėmis ir tiksliai 
žinojo, ką jos veikė. 

— Nusišypsok, - sukuždėjo ji. 

Sara vėl prapliupo verkti, Emilija uždengė jai ran- 
ka burną. 

— Turi šypsotis, - paliepė ji ir perkreipė lūpas šyps- 
niu. - Jis mus mato. 

Sara išsilaisvino. 

- Jis sakė, jog yra myli... myli... mylimasis... 

Emilija vėl stipriai užmerkė akis ir atsigulė į lovą. 
Ten joms abiem beveik nebuvo vietos. Ji stumtelėjo 
Sarą ir nusisuko priglausdama veidą prie sienos. Kai 
ji stipriai užmerkė akis, galvoje sakytum nušvito. Ji 
matė įvairius dalykus. Matė tėtį, kuris jos ieškojo. 
Jis vilkėjo flaneliniais marškiniais. Ieškojo jos tarp 
laukinių gėlių ant kalvos už namo, turėjo didinamąjį 
stiklą ir manė, kad kažkas ją sumažino. 

Emilija norėjo, kad Sara niekada nebūtų pasiro- 
džiusi. 

TOJE VIETOJE, kur buvo rasta Emilijos Selbu kupri- 
nė, ramiame takelyje tarp dviejų judrių gatvių, dabar 
plytėjo gėlių jūra. Kai kurios buvo apvytusios, kitos 
jau mirusios. Tarp jų mažose plastikinėse vazose buvo 
pamerkta šviežių rožių. Vaikų piešiniai tyliai plazde- 
no vakaro vėjelyje. 

Ant dviračių pasirodė būrys paauglių. Jie šūkavo ir 
juokėsi, tačiau nuleido balsus lanku aplenkdami gėles 

ir laiškus. Kokių keturiolikos metų mergaitė padėjo 
koją ant žemės ir luktelėjusi kelias sekundes garsiai 
ir aiškiai nusikeikė, papurtė galvą ir pašėlusiu greičiu 
pasileido paskui kitus. 

Vyras dar labiau užsismaukė kepurės snapelį ant 
akių. Kita ranka buvo beslystanti į kelnes. Galbūt tu- 
rėtų paeiti dar labiau į priekį? Nuo minties stovėti 
pasilenkusiam virš šitos vietos, lopinėlio, kur Emilija 
buvo pagauta, kaip tik ten, kur ji buvo pagrobta, jam 
nudegino papilvę. Jis prarado pusiausvyrą ir turėjo 
klubu atsiremti į medį, kad nenukristų. Jis sudejavo 
ir prikando lūpą. 

— Ką, po galais, čia veiki? 

Iš už nugaros pasirodė du žmonės. Jie išniro iš 
niekur, iš tankių krūmynų. Nustebęs jis atsisuko į juos 
rankose vis dar laikydamas savo organą, šis suglebo 
tarp pirštų, ir vyras pamėgino nusišypsoti. 

— Nie... nieko, - sumikčiojo jis lyg stabo ištiktas. 

- Jis... Jis smaukosi, velnias! 

Jį nukenksminti jiems prireikė dviejų minučių. Jie 
tuo nepasitenkino. Kai paramilitariniais drabužiais 
vilkintis vyras įsvirduliavo į policijos nuovadą, įstum- 
tas neseniai įsteigto savigynos būrio, dešinioji akis 
jau buvo spėjusi sutinti ir pamėlti. Nosis kraujavo, ir 
daug kas rodė, kad jo ranka buvo lūžusi. 

Jis nieko nesakė, net ir tada, kai policija paklausė, 
ar jam reikia gydytojo. 

— TU NENORI, kad kalbėtume angliškai? 

Jis papurtė galvą. Kelis kartus pasirodė, lyg būtų 
nesupratęs, ką ji sakė. Ji pakartojo panaudodama 
kitus, paprastesnius žodžius. Sunku pasakyti, ar tai 
padėjo. Jo išraiška nesikeitė. Pats mažai ką sakė. 

Akselis Seieris užsisakė filet mignon ir vieną alaus. 
Inger Johanė Vik pasitenkino Cezario salotomis ir 
stikline vandens su ledo kubeliais. Jie buvo vienin- 
teliai lankytojai The 400 Club restorane, kaimiškame 
restorano ir užkandinės mišinyje, tik septynios mi- 
nutės pėsčiomis nuo Vandenyno alėjos. Akselis Seie- 
ris buvo beeinąs prie savo automobilio, tačiau truk- 
telėjo pečiais ir nusekė pėsčiomis, kai Inger Johanė 
neatlyžo. Priešpiečiams buvo per vėlu, pietums - per 
anksti. Virtuvė veikė puse pajėgumo. Prieš maistui 
atsiduriant ant stalo, Inger Johanė spėjo papasakoti 
apie Alvhildę Sofienberg, senyvąją damą, kuri tąkart 
taip susidomėjo Akseliu Seieriu, tačiau buvo pri- 
versta palikti jo bylą ramybėje. Kaip Alvhildė dabar, 
po šitiekos metų, norėjo išsiaiškinti, kodėl jis buvo 
nuteistas ir visiškai netikėtai paleistas po beveik de- 
vynerių metų. Inger Johanė pavaizdavo bergždžias 
bylos dokumentų paieškas. Galiausiai, beveik lyg 
menkniekį, nusakė savo pačios susidomėjimo byla 
priežastis. 

Buvo atneštas maistas. Akselis Seieris pakėlė peilį 
ir šakutę. Jis valgė iš lėto, kramtė ilgai. Ir vėl leido 
kirpčiams užkristi ant akių. Tai, matyt, buvo senas 

triukas, šiurkščios, pražilusios sruogos tapo siena 
tarp jų. 

Abejingas,... pamanė ji. ...Atrodai abejingas. Kodėl, 
apskritai, atėjai čia su manim? Kodėl neišmetei manęs 
pro duris? Būčiau tai supratusi. Arba galėjai išklausyti, 
ką turėjau pasakyti, padėkoti ir atsisveikinti. Gali dabar 
atsistoti. Gali baigti valgyti, priimti nemokamus pietus 
iš praeities, kurią pamiršai ir paslėpei, ir eiti sau. Tai 
tavo teisė. Tau prireikė tiek daug metų, kad pamirštum. 
Aš žlugdau tave. Aš daužau tave į šipulius. Eik sau. 

— Ką tikiesi, kad pasakysiu? 

Pusė mėsos gabalėlio liko gulėti lėkštėje. Akselis 
įkišo peilio ašmenis tarp šakutės dantų ir ištuštino 
alaus bokalą. Tuomet atsilošė kėdėje ir susinėrė ant 
krūtinės rankas. 

Laukiu kažko panašaus į susižavėjimą,... pama- 
nė ji. „Absurdas. Jaučiausi lyg angelas, pasiuntinys, 
nešantis nepakartojamas naujienas. Aš tikiuosi... Ko 
gi aš noriu? Kai tik perskaičiau tavo istoriją - nuo 
tos akimirkos, kai supratau, jog Alvhildė teisi - įsi- 
vaizdavau esanti geroji fėja. Ta, kuri turėtų atitaisyti 
neteisybę. Aš turėjau atvykti čia ir papasakoti tai, ką tu 
jau žinai: buvai nekaltas. Esi nekaltas. Patvirtinu tau 
tai, nukanku visą kelią iš Norvegijos ir turėtum būti... 
Dėkingas. Pageidauju dėkingumo, po galais! 

- Nesitikiu visiškai nieko, - tyliai pratarė ji. - Jei 
nori, išeisiu. 

Akselis nusišypsojo. Dantys buvo lygūs, pilki ir 
nesiderino prie veido. Atrodė, lyg kas būtų iškirpęs 
susidėvėjusią burną ir prisiuvęs ją ten, kur šiai papras- 
čiausiai buvo ne vieta. Tačiau jis šypsojosi ir pasidėjo 
rankas priešais save ant stalo. 

- Įsivaizdavau, kaip būtų buvę sulaukti... 

Jis ieškojo žodžio. Inger Johanė nebuvo tikra, ar 
turėtų jam padėti. Stojo tyla. 

- Žalos atlyginimo, - tarė ji. 

- Būtent. Žalos atlyginimo. 

Jis pažvelgė žemyn į tuščią alaus bokalą. Inger Joha- 
nė mostelėjo ranka, kad atneštų dar vieną. Ji turėjo tūks- 
tantį klausimų ir negalėjo prisiminti nė vieno iš jų. 

— Kodėl, - pradėjo ji, nežinodama, ko nori. - Ar 
supranti, jog spauda gana kritiškai atsiliepė apie tai, 
kad buvai nuteistas? Ar žinojai, jog žurnalistai išjuo- 
kė... pasityčiojo iš prokuratūros liudytojų, kuriuos jie 
prieš tave surinko? 

- Ne. 

Šypsena dingo, kirpčiai vėl buvo bekrintantys ant 
akių. Vis dėlto jis neatrodė agresyvus. Ir ne smal- 
sus. Balsas buvo visiškai sutrikęs. Galbūt dėl to, jog 
jis nepratęs kalbėti. Galbūt jis kaip tik turėjo stipriai 
suimti save į rankas, kad apskritai galėtų priimti tai, 
ką ji pasakojo. 

— Aš negaudavau laikraščių. 

— Tačiau po to? Juk turėjai vėliau tai sužinoti iš 
kitų, iš kalėjimo draugų, iš... 

— Neturėjau draugų kalėjime. Tai nebuvo labai... 
friendly place“. 

— Nebuvo jokių žurnalistų, norėjusių su tavimi pa- 
sikalbėti? Atsivežiau iškarpų, galėsi jas pažiūrėti, ir, 
kiek suprantu, pora jų, matyt, bus bandę susisiekti po 
nuosprendžio. Aš pati mėginau suieškoti kritiškiausius 


* Draugiška vieta (angl.). 


121 


žurnalistus, tačiau jie abu, deja, mirę. Gal pameni, ar 
jie mėgino tave prakalbinti? 

Alaus bokalas ir vėl buvo pustuštis. Jis perbraukė 
smiliumi per kraštą. 

— Gali būti. Tai buvo taip seniai. Maniau, visi... 
Maniau, visi... 

Manei, visi linki tau blogo,... pagalvojo Inger Joha- 
nė. ...Nenorėjai su niekuo kalbėti. Leidaisi užmūrija- 
mas viduje, abiem prasmėmis, ir niekuo nepasitikėjai. 
Ir manimi neprivalai pasitikėti. Nemanyk, kad galiu 
bet ką atitaisyti. Tavo byla per sena. Nebus jokio bylos 
atnaujinimo. Man tiesiog smalsu. Turiu užduoti klau- 
simų. Norėčiau pasižymėti. Rankinėje turiu užrašų 
knygutę ir diktofoną. Juos išsitraukdama rizikuosiu, 
kad tu išeisi. Kad pasakysi ne. Kad pagaliau suprasi, 
jog būtent savo pačios interesais aš rūpinuosi. 

— Kaip sakiau viet... | 

Ji mostelėjo galva link alaus bokalo, ar jis norėjo 
daugiau? Jis papurtė galvą. 

— Aš, kaip žinia, tyrėja. Užsiimu projektu, kur ly- 
ginu... 

— Tu man tai pasakojai. 

— Tiesa. Norėjau pasiteirauti, ar... Ar nieko tokio, 
jei kai ką pasižymėsiu? 

Drūta moteriškė tėkštelėjo ant stalo sąskaitą Ak- 
seliui po nosimi. Inger Johanė pasičiupo ją šiek tiek 
per greitai. Moteris iškėlė galvą ir neatsigręždama 
nukraipė klubus į virtuvę. Akselis apsiblausė. 

— Aš sumokėsiu, - tarė jis. - Duok man šią sąs- 
kaitą. 

— Ne, ne... Leisk man. Aš gausiu išlaidų padengi- 
mą... Turiu galvoje, tai aš tave pakviečiau. 


122 


- Give me that*! 

Ji paleido iš rankų sąskaitą. Ši nukrito ant grindų. 
Jis ją pakėlė. Tuomet išsitraukė nusitrynusią piniginę 
ir ėmė iš lėto skaičiuoti banknotus. 

— Gali būti, kad norėsiu pakalbėti su tavimi vė- 
liau, - tarė jis nenuleisdamas žvilgsnio nuo pinigų. - 
Turiu šiek tiek pagalvoti. Kiek laiko čia būsi? 

— Keletą dienų, bet kuriuo atveju. 

- Keletą dienų. Thirty-one, thirty-two**. 

Krūva buvo didelė, banknotai nusitrynę. 

— Kur apsistojai? 

- Augustus Snow viešbutyje. 

— Susisieksiu su tavimi. 

Jis pastūmė kėdę atgal ir vargais negalais atsistojo. 
Mažai kuo priminė vyrą, rytą užkopusį išklerusiomis 
kopėčiomis pakeisti vėjarodžio gaidžio į paršelį. 

— Gal galiu kai ko paklausti? - paskubomis ištarė 
Inger Johanė. - Tik vienas klausimas prieš tau išei- 
nant? 

Jis neatsakė, bet taip pat nerodė ženklo, kad ruoš- 
tųsi eiti. 

- Arjie ką sakė, kai buvai paleistas? Turiu galvoje, 
sulaukei kokių nors paaiškinimų apie tai, kas atsitiko? 
Ar jie tau papasakojo, kad tau buvo suteikta malonė 
arba... 

- Nieko. Jie nesakė nieko. Gavau lagaminą daiktams 
susidėti. Voką su šimtu kronų. Bendrabučio adresą. 
Tačiau jie nieko nesakė. Except***. Buvo vienas vyras, 


* Duok šen! (angl.) 
** Trisdešimt vienas, trisdešimt du (angl.). 
*** Išskyrus (angl.). 

vienas... Jis nevilkėjo uniformos ar dar kažko. Jis pa- 
sakė, kad turėčiau laikyti liežuvį už dantų ir džiaugtis. 
„Laikyk liežuvį už dantų ir džiaukis.“ Šį sakinį pamenu 
kuo puikiausiai. Tačiau paaiškinimo? Nope. 

Jis ir vėl iššiepė dantis. Grimasa buvo atstumianti 
ir privertė ją nuleisti akis. Akselis Seieris žengė link 
laukujų durų ir dingo nelaukdamas jos, nieko kon- 
kretesnio nesusitardamas. Ji sukiojo delne vandens 
stiklinę. Mėgino kažką prisiminti. Nesisekė. 

Akselio Seierio name buvo kažkas, kas ten visai ne- 
tiko. Ji kažką matė. Kažką, į ką reagavo - po to, kai jau 
buvo per vėlu, - kažką, kas puikiai įsiliejo į neįprastą 
interjerą, tačiau tuo pačiu metu išsiskyrė. Ji užmerkė 
akis ir pamėgino atkurti Akselio Seierio svetainę. Sta- 
tula. Karo lenta. Liūdnoji samė su išblukusiais tauti- 
niais drabužiais. Riteris ant sienos. Sieninis laikrodis 
su švytuokle, padaryta iš pasagos. Knygų lentyna su 
keturiomis knygomis, ji neprisiminė nė vieno pavadi- 
nimo. Sena kavos dėžutė su smulkiais pinigais prie pat 
durų. Televizorius su kambarine antena. Ryklio formos 
toršeras, ryklys buvo nusitaikęs į grindis, o uodegoje 
degė šviesa. Kaip gyvas atrodantis labradoras iš tam- 
siai dažyto medžio. Absurdiški, akį traukiantys daiktai, 
kurie nepaaiškinamu būdu sudarė visumą. 

Tik dar kažkas kitas. Kažkas, į ką ji reagavo, bet 
neatkreipė dėmesio, kol nepasidarė per vėlu. 


AKSELIS SEIERIS ėjo greitai. Jis grįžo mintimis į vieną 
1966-ųjų pavasario dieną, kai matė Oslą paskutinį kar- 
tą. Fiordą gaubė rūkas. Jis stovėjo prie MS Sandefjord 
laivo, gabenančio į JAV chemines trąšas, denio krašto. 

Kapitonas nežymiai linktelėjo, kai Akselis papasakojo, 
koks reikalas — tiesiai šviesiai ir be jokių užuolankų. 
Kad jis atsėdėjo ilgą bausmės laiką ir kad nebemato 
jokios prasmės pasilikti Norvegijoje. Kapitonui nerei- 
kėjo sukti sau galvos, Akselis Seieris turėjo Amerikos 
pilietybę. Pasas buvo nutėkštas ant stalo ir atrodė vi- 
siškai tikras. Viskas, ko jis troško, tai būti naudingas, 
kol jie perplauks Atlantą. Jei jam bus leista. 

Jis turėjo pagelbėti laivo virtuvėje. Prieš jiems pasie- 
kiant Dyna švyturį*, jis buvo nuskutęs keturis kilogra- 
mus bulvių. Tuomet trumpam išlindo laukan. Suprato, 
kad išvyksta visam laikui. Jis verkė ir nežinojo kodėl. 

Nuo to laiko jis neišliejo nė ašaros — iki šios aki- 
mirkos. 

Jis bėgo namo. Prie vartų jis kankinosi su užsi- 
spyrusiu skląsčiu. Paštininkas sustojo, iškišo iš auto- 
mobilio galvą, parodė į paršelį ir nusijuokė. Akselis 
Seieris peršoko per žemą tvorą ir įėjo į vidų. Ten rū- 
pestingai užsirakino duris ir atsigulė į lovą. Už lango 
baisingai dejavo katinas, bet jis nenorėjo girdėti. 

— IR TAM švaistote laiką? 
Ingvaras Stubio pasitrynė veidą. Delnas sausai brū- 
žinosi į barzdos šerius. Laikrodis rodė šiek tiek po 


*  Dyna švyturys (Dyna Fyr) - švyturys Oslo fiorde. 

dviejų trečiadienio, gegužės 24-osios, naktis. Priešais 
Askerio ir Berumo policijos nuovadą Sandvikoje bū- 
riavosi dvidešimt penki žurnalistai ir beveik tiek pat 
fotografų. Jie stovėjo priešais raudonų plytų pastatą 
prižiūrimi poros policijos studentų, kurie per pasta- 
rąsias penkiolika minučių spėjo išsitraukti gumines 
lazdas. Jie lėtai žingsniavo iš vieno krašto į kitą prie- 
šais įėjimą rūščiai plekšnodami delnus lazdomis it 
karikatūriški policininkai iš Čaplino filmų. Fotografai 
šiek tiek atsitraukė atgal. Kai kurie Žurnalistai ėmė 
dirsčioti į laikrodžius. Vienas vyrukas, kurį Ingvaras 
Stubio atpažino, iš Dagbladet dienraščio, plačiai ir 
nesidrovėdamas žiovavo. Jis kažką suvampsėjo foto- 
grafui prieš nulinguodamas link Saab automobilio, 
kuris stovėjo neleistinoje vietoje. Įsėdo į vidų. Mašina 
liko stovėti. 

Ingvaras Stubio paleido iš rankų užuolaidas ir at- 
sisuko į kambarį. 

- Dėl Dievo meilės, Hermansenai, vargšelis juk 
niekada nėra nuskriaudęs nė musės! | 

— O kas sakė, kad mūsų vaikų pagrobėjas būtinai 
turi būti įtrauktas į policijos įskaitą? | 

Hermansenas išsišnypštė į delną nosį ir nusikei- 
kė. 

— Ne tai noriu pasakyti. 

- Tuomet ką, po galais, nori pasakyti? Štai pirmojo 
nusikaltimo vietoje stovi vyras, praėjus keturioms 
valandoms po dar vieno vaiko dingimo, užsimaska- 
vęs, kad būtų galima pamanyti, jog planuoja karje- 
rą CŽV, ir smauko pimpalą stenėdamas mergaitės 
vardą! Ir štai jis sėdi ir negali paaiškinti, kur buvo 

ketvirtadienį, gegužės 4-ąją, kai Emilija Selbu dingo, 
arba trečiadienį, gegužės 10-ąją, kai buvo pagrob- 
tas Kimas. Jis nė velnio nepamena, ką veikė šiandien 
penktą valandą! 

- Tai gana paprasta, nes jis ničnieko negali paaiš- 
kinti, - sausai tarė Ingvaras Stubio. - Šis vyras yra idio- 
tas. Beveik tiesiogine šio žodžio prasme. Jam sutrikusi 
psichika. Jis mirtinai išsigandęs, Hermansenai. 

Hermansenas pakėlė prie lūpų nešvarų kavos puo- 
delį. Rūgštus streso sukelto prakaito tvaikas tvyrojo 
visame kambaryje. Ingvaras nebuvo tikras, nuo kurio 
iš judviejų jis sklido. 

— Jo profesija - vairuotojas, - sumurmėjo Her- 
mansenas. - Negali būti visiškas idiotas. Vairuoja 
pasiuntinio automobilį. Ir jis buvo teistas anksčiau. 
Ne mažiau nei... 

Jis pačiupo segtuvą ir išplėšė vieną dokumentą. 

— Penkios baudos ir du nuosprendžiai už seksua- 
linius nusikaltimus. 

Ingvaras Stubio jo žodžius nuleido negirdomis. 
Vėl atsargiai žvilgčiojo į žurnalistus. Jų nebebuvo tiek 
daug. Jis suspaudė pirštais nosies nugarėlę ir pamė- 
gino apskaičiuoti, kelinta valanda dabar JAV rytinėje 
pakrantėje. 

— Ekshibicionizmas, - sunkiai atsiduso jis nežiūrė- 
damas į Hermanseną. - Vyras suimtas už ekshibicio- 
nizmą. Už nieką kitą. Ne jo mes ieškome. Deja. 


— EKSHIBICIONIZMAS. 
Ingvaras mėgino būti neutralus. Tai buvo neįma- 
noma. Tame žodyje glūdėjo neapykanta veiksmui, 

kurį jis reiškė, jį buvo galima tik išspjauti; kandus. Ko- 
mufliažinis vyras buvo virtęs skarmalų krūva. Žliaugė 
prakaitas. Vyro pečiai buvo tokie siauri, kad švarko 
rankovės slėpė plaštakas. Ant kaklo kabėjo raištis ran- 
kai parišti, tačiau jis juo nesinaudojo. Kelnių klynas 
beveik siekė kelius. 

— Penkiasdešimt šešeri metai, - lėtai ištarė Ingva- 
ras Stubio. - Tiesa? 

Vyras neatsakė. Ingvaras prisitraukė prie jo kėdę 
ir atsisėdo. Jis įsirėmė alkūnėmis į kelius ir pamėgi- 
no nesuraukti nosies pajutęs šlapimo ir įsisenėjusio 
prakaito tvaiką. Šį kartą tikrai žinojo, iš kur sklinda 
smarvė. 

— Paklausyk, - tyliai tarė jis. - Ar galiu tave vadinti 
Lafenu? Jie vadina tave Lafenu, tiesa? 

Nežymus linktelėjimas išdavė, kad vyras bent jau 
girdi. 

- Lafenai, - nusišypsojo Ingvaras Stubio. - Mano 
vardas Ingvaras. Išgyvenai sunkų vakarą. 

Vėl nežymus linktelėjimas. 

— Netrukus būsime viską sutvarkę. Man tiesiog 
reikia atsakymų į keletą klausimų. OK? 

Dar vienas linktelėjimas, šįkart beveik nepaste- 
bimas. 

— Pameni, kur buvai suimtas? Kur tie du vyrai... 
Kur jie tave rado? 

Vyras nereagavo. Akys, iš arti buvo gerai matyti, 
pūpsojo siaurame veide lyg du juodi rutuliukai. In- 
gvaras atsargiai padėjo delną vyrui ant kelio - ir toliau 
nesulaukė jokios reakcijos. 

— Tu vairuoji mašiną! 

- 1991-ųjų laidos Fordą eskortą. Mėlynos meta- 
linės spalvos. 1,6 litrų variklis, tačiau pertvarkytas. 
Garso aparatūra kainavo vienuolika tūkstančių ke- 
turis šimtus devyniasdešimt kronų. Prašmatnios sė- 
dynės ir stabilizatorius. Pats padariau. 

Balsas smarkiai džeržgė. Ingvarą apėmė jausmas, 
lyg būtų įkišęs pinigų į seną muzikos aparatą, tuo 
labiau kai vyras tęsė: 

- Pats padariau. Pats padariau. Prašmatnias sėdy- 
nes ir stabilizatorių. 

- Puiku. 

— Aš nieko nepadariau. 

— Kodėl tuomet ten buvai? 

- Šiaip sau. Aš tik... Aš tik ten stovėjau. Žiūrėjau. 
Žiūrėti neuždrausta. 

Vyras timptelėjo kairę švarko rankovę. Pasirodė 
baltutėlis gipsas. 

- Jie sulaužė man ranką. Aš nieko nepadariau. 

Laikrodis rodė pusę keturių ryto. Ingvaras Stubio 
buvo nemiegojęs dvidešimt vieną valandą. Dievai 
žino, kada suimtasis paskutinį kartą buvo sudėjęs 
bluostą. Ingvaras lengvai patapšnojo jam per kelius 
ir atsistojo. 

— Pamėgink atsigulti ten ant gulto, - draugiškai 
tarė jis. - Kai tik kaip reikiant išauš, viską sutvarky- 
sime. Tada galėsi važiuoti namo. 

Atsargiai uždaręs paskui save duris jis suvokė, kad 
vyras kamufliažiniais drabužiais gali tapti problema. 
Vargu ar jis apskritai sugebėjo ką nors planuoti. Tuo 
labiau įvykdyti tris gerai apgalvotus pagrobimus ir vie- 
ną sumanumo reikalaujantį vaiko lavono grąžinimą. 

Aišku, vaikinas turėjo sertifikatą ir todėl tikriausiai 
mokėjo skaityti bei rašyti. Titulas „vairuotojas pagal 
specialybę“, kurį Hermansenas jam suteikė, vis dėlto 
buvo grynas perdėjimas. Lafenas Sėrnesas gavo in- 
validumo pensiją ir dvi popietes per savaitę seniems 
žmonėms Stabeke nuveždavo šiltus pietus. Be atlygi- 
nimo. 

Problema buvo ne pats ekshibicionistas. Problema 
buvo ta, jog policija neturėjo nieko kita, išskyrus jį. 
Trys vaikai dingę. Vienas berniukas jau miręs. Vis- 
kas, ką policija turėjo po trijų savaičių tyrimo, buvo 
apyamžis ekshibicionistas su fordu eskortu. 

Ekshibicionistas galėjo tapti didžiule problema. 

— Paleisk jį, - tarė Ingvaras Stubio. 

Hermansenas truktelėjo pečiais. 

— Taigi taigi. Nieko neturime. Ničnieko. Pats pra- 
nešk tiems maitvanagiams lauke. 

Jis mostelėjo galva į lango pusę. 

- Paleisk ekshibicionistą namo, kai tik išauš, - su- 
urzgė Stubio. - Ir dėl Dievo meilės, surask vyrui kitą 
advokatą. Tokį, kuris geba pasirūpinti, kad jo klientui 
būtų leidžiama naktį miegoti. Tai mano patarimas. Jis 
nėra tas, kurio ieškome. O tu... 

Jis išsitraukė iš viršutinės švarko kišenės cigarą ir 
iškėlė smilių. 

— Ne man spręsti, ką jums Askeryje ir Berume 
daryti. Bet jei būčiau tavo vietoje... Uždėk baudas 
tiems šunsnukiams, sulaužiusiems jam ranką. Jei ne, 
čia turėsi laukinius vakarus dar savaitei nepasibaigus. 
Įsidėmėk mano žodžius. Prakeiktą Teksasą. 

UŽ MIESTO, ilgame slėnyje šiek tiek į šiaurės rytus 
nuo Oslo, name ant pačios kalvos viršūnės, sėdėjo 
vyras su nuotoliniu televizoriaus pulteliu rankose. Jis 
tikrino teletekstą. Jis mėgo teletekstą. Šitaip jis suži- 
nodavo naujienas, kada panorėjęs ir kaip panorėjęs: 
trumpas ir aktualias. Buvo rytas. Balta naujos dienos 
šviesa, kuri plūdo į vidų per virtuvės langą, vertė jį 
jaustis naujai gimusiu - kiekvieną dieną. Jis garsiai 
juokėsi, nors ir buvo vienas. 

Sulaikytas vyras (56) Emilijos byloje. 

Jis žaidė su televizoriaus pultelio mygtukais. Rai- 
dės padidėdavo, sumažėdavo, tapdavo platesnės. 
Siauresnės. Sulaikytas vyras. Jie manė, kad jis mė- 
gėjas? Ir kad dabar turėtų pasiusti? Turėtų prarasti 
sveiką nuovoką vien todėl, kad jie uždarė už grotų 
ne tą žmogų? Todėl, kad jo veiksmus priskyrė kitam 
žmogui? Nejau policija manė, kad jis ims skubėti, 
daryti klaidas, taps neatsargus? 

Ir vėl garsiai nusikvatojo, beveik susižavėjęs. Nuo 
plikų sienų atsimušė aidas. Jis tiksliai žinojo, kaip 
mąsto policija. Jis psichopatas, manė jie. Jis tuščia- 
garbis, kalbėdami apie jo nusikaltimus, spėjo jie. Po- 
licija norėjo jį įžeisti. Jie norėjo sugundyti jį padaryti 
klaidą. Pasipuikuoti savo darbais. Vyras su nuotoliniu 
televizoriaus pulteliu šitai žinojo, jis buvo skaitęs, stu- 
dijavęs; jis žinojo, ką policija darytų susivokusi, kad 
jis egzistuoja, tas, kuris vagia vaikus ir žudo juos jai 
nesuprantant kodėl. Jie provokuotų jį. 

Jis įsivaizdavo juos. Visa informacija apie vaikus 
ant milžiniškos lentos. Nuotraukos, datos. Kompiute- 
riai. Amžius, lytis, praeitis. Tėvų praeitis. Datos - jie 
ieškojo ryšių. Ritmo. Jie, tikrų tikriausiai, išpūtė di- 
džiulį burbulą iš to, kad Emilija buvo pagrobta ketvir- 
tadienį, Kimas trečiadienį, Sara antradienį. Jie manė 
dabar pamatę šviesą tunelio gale ir pirmadienį kažko 
tikėjosi. Jei atėjus laikui kitas vaikas dingtų sekmadie- 
nį, jie pultų į paniką. Jokio ritmo, sakytų vienas kitam. 
Jokios rutinos! Neviltis juos suparalyžiuotų ir taptų 
visiškai nepakeliama dingus dar vienam vaikui. 

Vyras priėjo prie lango. Netrukus jis turės eiti į 
darbą. Iš pradžių nuneš į apačią vaikams maisto. Ir 
vandens. Dribsnių ir vandens, jam paprasčiausiai 
baigėsi pienas. 

Emilija tikrai stengėsi. Ji buvo miela. Draugiška ir 
maloni. Visai kaip jis tikėjosi. Nors jis ir abejojo, ar 
tikrai verta ją grobti, dabar dėl to džiaugėsi. Emilija, 
aišku, turėjo kažką ypatinga. Supratęs, kad jos mama 
mirusi, jis buvo nusprendęs jos neliesti. Laimei, apsi- 
galvojo. Ji buvo dėkinga mergytė. Gražiai padėkodavo 
už maistą ir apsidžiaugė arkliu, nors kažin ar ištarė 
bent žodį, kai jis padovanojo jai lėlę Barbę. Jis vis dar 
abejojo, ką turėtų daryti su Emilija, kai viskas bus pasi- 
baigę. Tuo tarpu tai neturėjo jokios reikšmės. Jis puikiai 
leido laiką. 

Sara buvo mažytė ragana. 

Matėsi iš anksto. Įkandimo žymė ant rankos buvo 
raudona ir ištinusi, jis atsargiai paglostė odą pykda- 
mas ant savęs, kad nebuvo atsargesnis. 

Kai prisimerkęs žvelgdavo pro langą į kalvos šlai- 
tą spiginant ryto saulei, stebėdavosi, kad nepradėjo 

anksčiau. Jis per daug su viskuo taikstėsi, per ilgai. Per 
daug atidavė. Per daug pakentė. Per mažai gavo. Per 
dažnai pasiduodavo. Tai prasidėjo, kai jam buvo ke- 
tveri. Galbūt dar anksčiau, tačiau to nebeprisiminė. 

Kažkas atsiuntė jam dovaną. Jis nežinojo kas. 
Mama atsiėmė ją pašte. 

Vyras su nuotoliniu televizoriaus pulteliu mėgo 
prisiminti. Jam buvo svarbu žvelgti atgal. Jis išjungė 
televizorių ir prisipylė puodelį kavos. Tiesą sakant, 
turėtų paruošti dribsnius ir vandenį. Tačiau atmintis 
buvo jo varomoji jėga ir ja turėjo būti pasirūpinta, kai 
jai to prireikdavo. Jis užmerkė akis. 

Jis klūpojo raudonai dažytame pintame krėsle prie 
virtuvės stalo. Piešė. Priešais stovėjo stiklinė pieno, vis 
dar juto saldų skonį, kuris lipo prie gomurio, šiluma, 
sklindanti nuo krosnies kampe; buvo ankstyva žiema. 
Į kambarį įėjo motina. Močiutė buvo ką tik išėjusi į 
darbą. Paketas buvo pilkas, o popierius susiglamžęs 
bevežant. Virvelė buvo apvyniota skersai išilgai su dau- 
gybe mazgų, ir mama turėjo nukirpti ją žirklėmis, nors 
jie paprastai išsaugodavo virvelę ir pilkąjį popierių. 

Tai buvo kombinezonas. Mėlynas su užtrauktuku 
švarkelyje ir žiedeliu ant užtrauktuko. Ant krūtinės 
puikavosi sunkvežimio su didžiuliais ratais paveiks- 
lėlis. Kelnės buvo su kilpelėmis ant pėdų ir per nu- 
garą sukryžiuotomis petnešomis. Mama jį apvilko. 
Jam buvo leista stovėti ant virtuvės stalo. Jis čepsėjo 
jusdamas saldaus pieno skonį, ir atsitrenkė galva į 
lempą, kuri iš lėto suposi pirmyn atgal. Mama šyp- 
sojosi. Mėlynasis kostiumas buvo lengvas. Jis nieko 
nesvėrė. Jis iškėlė rankas, ir ji užbrėžė užtrauktuką. 
Sulenkė kelius ir patikėjo galįs skristi. Striukė buvo 

šilta, stora ir glotni, ir jis norėjo išbėgti į sniegą su 
sunkvežimio paveikslėliu ant krūtinės. Jis juokėsi 
žvelgdamas į mamą. 

Vyras paleido televizoriaus pultelį iš rankų. Laikro- 
džio rodyklė sukosi link aštuonių, ir jis turėjo mažai 
laiko. Aišku, vaikai rūsyje nenumirtų iš bado, jei jis 
praleistų vakarienę, tačiau buvo geriausia tai atlikti. 
Jis atidarė virtuvės spintelę ir išvydo save skutimosi 
veidrodėlyje, kuris kabojo vidinėje durelių pusėje. 

Grįžo močiutė. Ji buvo kažką pamiršusi ir sustingo 
jį pamačiusi. 

Kombinezonas atiteko kažkam kitam. Kitam vai- 
kui. Kažkam, kas labiau jo nusipelnė, pasakė močiutė. 
Kaip tik tai jis puikiai prisiminė. Mama neprieštaravo. 
Kažkas atsiuntė jam dovaną. Ši buvo jo, tačiau jis jos 
negavo. Jam buvo ketveri. 

Jo veidas veidrodyje atrodė murzinas nuo ašarų. 
Jis taip nesijautė. Jautėsi stiprus ir ryžtingas. Dribsnių 
dėžutė buvo tuščia. Vaikams teks pabūti alkaniems, 
kol jis grįš namo. Nieko jiems nenutiks. 

INGER JOHANĖ VIK DIRBO - pusiau susikau- 
pusi - visą vakarą. Naktiniu portjė Augustus Snow 
Inn viešbutyje dirbo vaikinas, kuris, matyt, pame- 
lavo apie savo amžių, kad gautų darbą. Barzda buvo 
aiškiai pajuodinta tušu. Per vakarą ji tapo blyškesnė. 

Bet atsirado juodų dėmių tarpuakyje, kur jis negalėjo 
palikti ramybėje spuogų. Jis davė viešbučio interne- 
tinio ryšio kodus. Inger Johanė galėjo prisijungti iš 
kambario. Jei tik iškils problemų, tiesiog skambinti 
kambarių aptarnavimui. Vaikinas plačiai išsišiepė ir 
persibraukė nykščiu bei smiliumi per barzdą. Dabar 
ši buvo beveik dingusi. 

Ji turėtų būti pavargusi. Apie tai pagalvojusi, 
nusižiovavo. Ji buvo mieguista, tačiau ne taip kaip 
paprastai. Laiko juostų pasikeitimas paprastai iš- 
vargindavo ją daug labiau nei dabar. Buvo jau antra 
valanda nakties, ir ji apskaičiavo, kiek valandų buvo 
namie. Aštuonios. Kristianė jau seniai atsikėlusi. Ji su 
naujuoju šunimi šmirinėjo aplinkui Isaką, jam tikrų 
tikriausiai miegant. Šuo visur prisiusiojo, o Isakas 
paliko išdžiūti nesukdamas sau galvos, kad reikia 
tai išvalyti. 

Suirzusi ji masažavosi sprandą, akims lakstant po 
kambarį. Ant grindų, prie pat durų, gulėjo lapelis. 
Jis, matyt, gulėjo ten dar prieš jai grįžtant. Laiptai iki 
pat trečiojo aukšto buvo seni ir smarkiai braškėjo. Ji 
nieko negirdėjo. Čia, viršuje, niekas kitas negyveno, 
kambarys priešais buvo tuščias ir tamsus. Ji pati tris 
kartus atsinešė kavos, išėjo ir įėjo į kambarį, tačiau 
nė karto neatkreipė dėmesio į lapelį. 

Šis buvo priimtas šeštą valandą popiet. 

Please call Ingvard Stubborn. Important. Any Time. 
Dont mind the time difference“. 


* Prašau, paskambink Ingvardui Stubornui. Svarbu. Bet kada. Nekreipk 
dėmesio į laiko skirtumą (angl.). 

Stubbornas. Stubio. Ingvaras Stubio. Lapelyje buvo 
trys telefono numeriai. Namų, darbo ir mobilusis, spėjo 
ji. Ji nenorėjo nė vienu iš jų skambinti. Nykščiu atsargiai 
perbraukė per jo vardą. Tuomet lapelį sulankstė. Užuot 
jį išmetusi, greitai įsikišo į kelnių kišenę ir prisijungė 
prie dienraščio Dagbladet internetinio puslapio. 

Buvo dingusi maža mergaitė. Dar viena. Sara 
Bardsen, aštuonerių, pagrobta sausakimšame auto- 
buse spūsties valandą pakeliui pas močiutę. Polici- 
ja kol kas nebuvo aptikusi jokių pėdsakų. Žmonės 
kraustėsi iš proto. Aplink sostinę, nuo Drameno iki 
Aurskugo, nuo Eidsvolio iki Drėbako visa užklasinė 
vaikų veikla buvo laikinai sustabdyta. Susiorganiza- 
vus vaikai buvo lydimi į mokyklas ir namo. Kai kurie 
tėvai reikalavo kompensacijos už buvimą namuose, 
mokyklų užklasinės veiklos įstatai negalėjo garantuo- 
ti, kad vaikai tinkamai prižiūrimi kiekvieną mielą mi- 
nutę. Trūko pastiprinimo apsaugos tarnyboms. Oslo 
taksi centras įsteigė vaikams skirtus taksi, kuriuos 
vairavo moterys, pirmenybę teikiančios vienoms su 
vaikais keliaujančioms motinoms. Ministras pirmi- 
ninkas ragino išlaikyti ramybę ir sveiką protą, o Vaikų 
teisių apsaugos tarnyba liejo ašaras per televizorių. 
Aiškiaregė matė Emiliją kiaulių garde, ir jai pritarė 
kolega iš Švedijos. Pasaulyje yra kažkas daug daugiau 
nei mes numanome, iškilmingai paskelbė Norvegijos 
ūkininkų ir smulkiųjų ūkininkų sąjunga ir pažadėjo 
prieš savaitgalį gerai apieškoti visas šalies kiaulidės. 
Vienas FrP* partijos narys iš pietinės Norvegijos vi- 


* Pažangos partija - Fremskrittspartiet (norv.). 

siškai rimtai pateikė Stortingui siūlymą dėl mirties 
bausmės įvedimo. Inger Johanė pajuto, kaip pašiurpo 
dilbių oda, ir truktelėjo žemyn megztinį. 

Aišku, kad ji nenorėjo padėti Ingvarui Stubio. Pa- 
grobti vaikai tapdavo jos pačios vaikais, kaip badau- 
jančių vaikų Afrikoje arba septynmečių prostitučių 
Tailande nuotraukose ji visada matydavo Kristianę, 
savo pačios dukrą. Išjungti televizorių, užversti lai- 
kraštį. Nenoriu matyti. Ši byla buvo tokia. Inger Johanė 
nenorėjo su ja turėti nieko bendra. Nenorėjo girdėti. 

Tačiau taip nebuvo - vis dėlto. 

Byla ją dirgino. Ji reagavo į ją kažkokiu būdu, kuris 
buvo toks groteskiškas, kad ji ėmė gaudyti orą, kai 
staiga, tarsi nepageidaujamame apreiškime, suvokė, 
jog, tiesą sakant, nori viską mesti. Inger Johanė no- 
rėjo pamiršti Akselį Seierį, nusispjauti ant naujojo 
tyrimų projekto, atsukti nugarą Alvhildei Sofienberg. 
Iš tikrųjų ji norėjo įsėsti į pirmą lėktuvą, skrendantį 
namo, ir toliau leisti Isakui rūpintis Kristiane. Paskui 
ji norėjo atsidėti vienam vieninteliam dalykui - su- 
rasti tą Žmogų, tą padarą, kuris slampinėjo aplinkui 
ir vogė iš Žmonių vaikus. 

Darbas buvo jau pradėtas. Tik trumpam ji pajėg- 
davo visiškai susikaupti prie kitų dalykų. Nuo to lai- 
ko, kai Ingvaras Stubio pirmą kartą su ja susisiekė, ji 
nesąmoningai bandė susidaryti laikiną nusikaltėlio 
paveikslą - nedrąsų, kupiną pasibjaurėjimo - ji netu- 
rėjo pakankamo pagrindo, per mažai medžiagos. Prieš 
išvažiuodama išrausė senas dėžes prisidengdama tuo, 
kad nori susitvarkyti. Užrašai iš studijų JAV laikų da- 
bar gulėjo emaliuotose lentynose biure. Jos turėjo būti 

perkeltos į kitą vietą. Pats tikriausias tvarkymosi vajus. 
Ne kas kita, pusbalsiu pratarė ji sau pačiai kraudama 
knygas į aukštas stirtas ant rašomojo stalo. 

Inger Johanė už viską labiau norėjo padėti In- 
gvarui Stubio. Byla buvo iššūkis. Akademinė mįslė. 
Intelektualus išbandymas. Varžybos tarp jos ir ne- 
žinomo nusikaltėlio. Inger Johanė žinojo, kad ji per 
daug lengvai leisis į visa tai įtraukiama, dirbs dieną ir 
naktį, kaip alinančiose varžybose: kas stipresnis - ji 
ar nusikaltėlis, kas gudresnis, sumanesnis, šaunesnis. 
Kas laimės. Kas taps geriausiu. 

Pirštai ieškojo kišenėje lapelio. Ji pasidėjo jį ant ke- 
lio ir išskleidė, išlygino popierių delno kraštu ir per- 
skaitė iš naujo prieš ūmai sudraskydama jį į trisdešimt 
dvi mažytes skiauteles ir išmesdama jas į klozetą. 

AKSELIS SEIERIS atsikėlė iškart, kai tik išaušo, nors 
nesudėjo bluosto visą naktį. Galva buvo stebuklingai 
lengva. Jis susiėmė už smilkinio ir vos nesukniubo 
keldamasis iš lovos. Katinas glaustėsi apie nuogas 
blauzdas ir romiai kniaukė. Jis jį pakėlė. Ilgai sėdėjo 
glostydamas gyvulio nugarą ir nebyliai spoksodamas 
į langą. 

Buvo vienas žmogus, kuris juo patikėjo. Seniai 
prieš šitai Inger Johanei Vik atsidanginant su gražiais 
žodžiais ir nesuprantamais dalykais, buvo viena, kuri 

suprato, kad jis nepadarė to, už ką buvo nuteistas. 
Buvo kita moteris - kitu laiku. 

Jis sutiko ją po paleidimo, per savo pirmą nedrąsų 
apsilankymą bare. Beveik devynerius metus trukusi 
abstinencija darė savo. Alkoholis siūbtelėjo tiesiai į 
galvą. Po pusės litro jis apsvaigo. Eidamas į tualetą 
krito ir atsitrenkė į stalo kraštą. Moteris prie stalo 
vilkėjo gėlėtą vasarinę suknelę ir kvepėjo alyvomis. 
Kai kraujavimo ir toliau nepavyko sustabdyti, ji pasi- 
kvietė jį namo. Gyvenu čia pat, už kampo, užsidegusi 
ištarė ji. Buvo dar ankstus vakaras. Jis tiesiog turįs 
eiti kartu, atrodo toks malonus, pasakė ji ir nusijuo- 
kė. Jos pirštai rūpestingai sutvarstė žaizdą. Vata ir 
jodas, kuris aitriai dvokė ir nuvingiavo ruda srovele 
per sprandą. Tvarstis. Susirūpinusios moters akys, 
galbūt jie turėtų važiuoti pas budintį gydytoją, juk 
siūlė ar kelios nepakenktų. Jis uodė alyvų kvapą ir 
nenorėjo eiti. Ji laikė jo ranką, o jis pasakojo savo 
istoriją, visai taip, kaip buvo, laisvėje buvo išbuvęs 
tik pusantros savaitės. Vis dar buvo jaunas ir turė- 
jo šiokios tokios vilties, kad gyvenime dar ne viskas 
prarasta. Jis sulaukė keturių neigiamų atsakymų dėl 
darbo. Vis dėlto galimybių buvo. Pasitelkus šiek tiek 
kantrybės viskas susitvarkys. Jis buvo jaunas, stiprus 
ir nesikratė darbo. Be to, kalėjime šio bei to išmoko. 

Moters vardas buvo Eva, ir jai buvo dvidešimt treji 
metai. Kai laikrodis rodė be penkių vienuolika ir jis 
turėjo eiti, nes tokia buvo namo šeimininkės tvarka, 
Eva palydėjo jį laukan. Jie vaikščiojo gatvėmis keletą 
valandų - švelniai susiglaudę. Atsargiai lytėdamas 
Akselis juto jos odą per suknelės medžiagą, jos kūno 

šiluma persismelkė per pilką vilnonį švarką, kurį jis 
paskui nusivilko ir apgaubė juo jai pečius. Ji klausė- 
si rimtai. Ji tikėjo juo ir paskubomis apkabino prieš 
pradingdama už arkos name, kuriame gyveno. Pu- 
siaukelėje mergina sustojo ir garsiai nusijuokė, pa- 
miršo grąžinti švarką. Jie tapo pora. Akselis negavo 
darbo. Po keturių mėnesių jis pagaliau suprato, kad 
tiesa jo niekur nenuves, ir sukūrė istoriją apie praei- 
tį Švedijoje. Dešimtį metų dirbęs staliumi Ternaby 
miestelyje, melavo jis, ir pagaliau gavo pagalbininko 
vietą autoservise. Tai truko tris mėnesius. Kažkas iš 
kolegų pažinojo kažką, kas jį atpažino. Jis buvo iškart 
atleistas, tačiau Eva jo neišdavė. 

Katinas nušoko nuo jo kelių, jis nusprendė išva- 
žiuoti iš Harvičporto. 

Toli nevažiuos. Patrauks į šiaurę, į Meiną. Tik ke- 
lioms dienoms. Tyrėja iš Norvegijos netrukus tikrai 
pasiduos. Jai nebuvo čia ką veikti. Nors ir atrodė pa- 
žįstanti apylinkę, ji buvo norvegė. Turėjo pas ką grįžti. 
Supratusi, kad jis dingo, ji tikrai pasiduos. Jis nebuvo 
svarbus. Akselis susiruošė į Old Orčad Bičo miestelį, 
kur Patrikas turėjo karuselės ir vasarą uždirbdavo 
gerus pinigus. Patrikas ir Akselis buvo draugai iš Bos- 
tono, iš pirmųjų dienų JAV, kai Akselis dirbo indų 
plovėju vienoje italų kavinukėje Nort Ende. Patrikas 
parūpino bičiuliui vietą žvejų laive iš Glaučesterio. 
Po gerų dviejų sezonų jie pasijuto turtingi. Patrikas 
pasiėmė paskolą ir nusipirko karuseles, kaip visada 
svajojo. Akselis kaip tik turėjo pakankamai namui 
Harvičporte, kol naujieji turčiai neišpūtė kainų, už- 
kirsdami.kelią paprastiems žmonėms įsigyti vietelę 

prie jūros Menkių kyšulyje. Seni draugai matydavosi 
retai, o jei ir susieidavo, per daug neaušindavo bur- 
nos. Tačiau Patrikas apsidžiaugs Akselio apsilanky- 
mu. Dėl to nebuvo jokių abejonių. 

Katinas siaubingai kniaukė. Anga buvo uždaryta. 
Akselis pravėrė duris į sodą ir iš miegamojo spintos 
gilumos išsitraukė lagaminą. 

Komodoje gulėjo ketverios švarios apatinės kel- 
nės. Jis jas dailiai sulankstė ir padėjo ant dugno. 
Keturios poros kojinių. Dveji marškiniai. Mėlynasis 
megztinis. Pora berankovių apatinių marškinėlių. 
Daugiau jam nereikėjo. Drabužiai gulėjo vieniši ir 
suploti lagamine, kuris net nebuvo apypilnis. Jis iš- 
tempė diržus virš megztinio, gulinčio viršuje. Tuo- 
met uždarė, prieš persigalvodamas. Jis norėjo pa- 
siimti su savimi laiškus. Niekada nebuvo pasiėmęs 
jų su savimi anksčiau - tų retų ir trumpų kelionių į 
Bostoną arba Meiną metu. Jie gulėjo ten, kur ir visada 
gulėdavo, ant šachmatų lentos, kuri niekada nebu- 
vo naudojama, nes jis niekada neturėdavo svečių, 
krūvelėje, apvyniotoje lynu. Šįkart buvo geriausia 
pasiimti juos su savimi. 

Vėl uždarė lagaminą. 

Nešinas maišeliu su trimis dėžutėmis kačių maisto 
ir lagaminu kitoje rankoje, jis išėjo laukan ir užrakino 
duris. Ponia Deivis tokiu metu nebemiegodavo. Tik 
jam prisiartinus prie mašinos, ji dirstelėjo pro virtu- 
vės duris ir žvaliai šūktelėjo, kad graži diena. Akselis 
pakėlė akis į viršų. Galėjo būti puiki diena, ponia 
Deivis buvo teisi. Žuvėdros laidė iš dangaus kriau- 
kles ir laigė po paplūdimį ieškodamos maisto. Du 

laivai išsliuogė iš Alen Harboro uosto. Saulė jau buvo 
aukštai virš horizonto. Ponia Deivis su savo amžinu 
rožiniu megztiniu nutipeno per veją ir paėmė maišelį 
su kačių maistu. Jo neužteks, paaiškino Akselis, jo 
kurį laiką nebus. Ji turėsianti užvesti sąskaitą. Jis su- 
mokėsiąs, kai tik grįšiąs. Kada? Šito jis nežinąs, tiesą 
pasakius. Turįs kai ką aplankyti. Pietuose. Naujajame 
Džersyje, sumurmėjo jis ir nusispjovė. Tai gali užtruk- 
ti. Puiku, kad ji tuo tarpu pasirūpins katinu. 

— Ačiū, - tarė jis nepastebėdamas, kad pasakė tai 
norvegiškai. 


— SORRY, SWEETY, HE'S GONE“. 

Ponia Deivis pakraipė galvą ir nutaisė liūdną miną, 
lyg būtų buvusi laidotuvėse. 

- Left this morning, I'm afraid. For New Jersey, I 
think. Dont know when he'll be back. Might take weeks, 
you know““. 

Inger Johanė spoksojo į katiną, kuris tingiai dryb- 
sojo moters glėbyje ir leidosi myluojamas. Akys buvo 
bauginamai geltonos, beveik šviečiančios, žvilgsnis — 
arogantiškas, lyg gyvulys būtų iš jos tyčiojęsis: įsi- 
brovėlė, įsivaizduojanti, kad Akselis stovės ant laiptų 
trypdamas iš nekantrumo, ką ji turinti papasakoti, 
pasiruošęs klausimams, šviežiai nusiskutęs ir užkai- 
tęs kavos. Katinas nusižiovavo. Mažytės baltos iltys 
blykstelėjo, akims pavirstant dviem brūkšniais, giliai 


* Atleisk, brangioji, jis išvykęs (angl.). 
** Išvyko šįryt. Manau, į Naująjį Džersį. Nežinau, kada grįš. Gali užtrukti 
kelias savaites (angl.). 

pasislėpusiais rusvame kailyje. Inger Johanė atsitrau- 
kė ir pasuko link mašinos. 

Vienintelis dalykas, kurį ji galėjo padaryti, tai pa- 
likti vizitinę kortelę. Akimirką ji svarstė, ar atiduoti 
kortelę mažajai damai. Tuomet pagalvojo apie krau- 
pųjį katiną ir nuėjo prie Akselio namo. Paskubomis 
pakeverzojo žinutę kitoje pusėje ir įmetė kortelę į paš- 
to dėžutę. Dėl viso pikto tarp durų įkišo dar vieną. 

— He seemed kind of upset, you know*! 

Moteris norėjo kalbėti. Ji artinosi, vis dar su katinu 
ant rankų. 

- Hes not used to visitors. Not very friendly, actu- 
ally. But his heart““... 

Katinas tingiai nusileido ant žemės. Moteriškė 
dramatiškai griebėsi už krūtinės. 

- His heart is pure gold. I tell you: Pure gold. How 
do you know him, miss***? 

Inger Johanė šypsojosi išsiblaškiusi, lyg ne visai 
suprastų. Aišku, turėtų pasikalbėti su senąja dama. 
Akivaizdu, kad niekas šiame mažyčiame gatvigalyje 
nepraslysdavo pro jos akis. Vis dėlto Inger Johanė 
pasitraukė ir įsėdo į mašiną. Ji buvo susierzinusi ir 
kartu juto palengvėjimą. Ją siutino, kad leido Ak- 
seliui išeiti iš restorano nieko tikrai nesusitarus. Ją 
provokavo, kad jis ją apgavo - išvažiavo. Kartu pra- 
dingimas reiškė sąžiningą pareiškimą. Inger Johanė 


* Žinai, jis atrodė kažkoks nusiminęs! (angl.) 

** Jis nepratęs prie lankytojų. Tiesą sakant, nelabai draugiškas. Tačiau jo 
širdis... (angl.) 

*** Jo širdis gryno aukso. Sakau jums: gryno aukso. Iš kur jį pažįstate, 
panele? (angl.) 

buvo nepageidaujama Akselio Seierio gyvenime, ne- 
svarbu, ką ji turi papasakoti. Akselis Seieris norėjo 
būti paliktas ramybėje. Ji buvo laisva. 

Buvo ketvirtadienis, gegužės 25-oji, ir ji galėjo 
važiuoti namo. Tiesą sakant, turėtų paskambinti Al- 
vhildei. Atsisėdusi į mašiną ir pasukusi link 28-ojo 
kelio, nusprendė to nedaryti. Ji turėjo taip mažai ką 
papasakoti. Net nebeprisiminė, ką buvo mačiusi ma- 
žajame Akselio Seierio name ir kas taip nustebino, 
kad ji pusę nakties nesudėjo bluosto. 

PASIUNTINIO AUTOMOBILIS artinosi prie dau- 
giaaukščių namų bloko. Dulkė lietus. Eismas pirma- 
jame žiede prie Ulevolio buvo visiškai sustojęs dėl 
automobilio avarijos. Sumaištis išplito lyg piktas au- 
glys, pasiuntinio automobiliui prireikė valandos ke- 
liui, kurį paprastai įveikdavo per dvidešimt minučių. 
Pagaliau jis priartėjo prie pristatymo vietos. Vairuo- 
tojas įsiutęs signalizavo taksi, kuris stovėjo skersomis 
užtverdamas eismą. Jaunas vaikinas išsirangęs pro 
keleivio dureles su gipsu ir ramentais, parodė pirštą 
ir įsikarščiavęs mostelėjo į policijos automobilį už 
penkiolikos metrų. 

— Po perkūnais! - užmaurojo jis. - Nejau nematai, 
kad gatvė uždaryta! 

Tik to ir trūko. Vairuotojas neturėjo jokio noro 
vilkti paketą iki pat daugiaaukščių namų bloko. Jis 
važinėjo nuo septintos ryto. Be to, buvo persišaldęs. 
Norėjo pradėti savaitgalį. Penktadienio popietė buvo 
pragaras. Jis norėjo pristatyti tą sumautą paketą ir 
parsirasti namo. Įsiropšti į lovą. Pasiimti skardinę 
alaus ir žiūrėti videofilmą. Jei tik šitas sušiktas po- 
licijos automobilis susiprastų pasitraukti. Nors jis 
buvo užtvėręs visą kelią, nepanašu, kad būtų nutikę 
kažkas dramatiška. Du uniformuoti vyrai stovėjo 
šnekučiuodamiesi prie mašinos, vienas rūkė ir pa- 
žvelgė į laikrodį, lyg jau seniausiai būtų pradėjęs 
ilgėtis namų - jis taip pat. Pagaliau taksi pavyko ap- 
sisukti, tačiau jis neapsiėjo nenulaužęs poros krūmų 
prie šaligatvio. Pasiuntinys užvedė variklį ir leido 
mašinai lėtai riedėti į priekį, tuo tarpu nuleisdamas 
langą. 

— Sveikas, - šiurkščiai pasisveikino policininkas. - 
Negali čia įvažiuoti. 

— Noriu tik pristatyti paketą. 

— Matyt, nieko nebus. 

— Kodėl? 

— Tai ne tavo reikalas. 

— Tačiau, po velniais... 

Vairuotojas trinktelėjo sau per kaktą. 

— Tai mano darbas! Turiu paketą, velniškai di- 
džiulį paketą, kuris turi būti pristatytas ten į viršų, 
pas... 

Jis mostelėjo link namų bloko ir ėmė kažko ieškoti 
ant sujauktos gretimos sėdynės. Pusiau nugerta sul- 
čių dėžutė nuvirto nuo laikiklio ant prietaisų skydo. 

Geltonas skystis išsiliejo ant grindų. Vairuotojo balso 
tonas pakilo. 

— Tai ten, viršuje! Lena Bardsen. 10 b, antra laipti- 
nė. Būk toks malonus ir pasakyk man, kaip... 

— Ką pasakei? 

Kitas policininkas prisikišo jam prie veido. 

- Paprašiau instrukcijos, kaip, po perkūnais, turiu 
atlikti savo darbą, kai... 

— Kam sakei skirtas paketas? 

— Lenai Bardsen, 10 b. Tai... 

— Išlipk iš mašinos. 

— Iš mašinos? Aš... 

- Išlipk iš mašinos. Tučtuojau. 

Vairuotojas išsigando. Jaunesnis policininkas nu- 
metė į šalį cigaretę ir atsitraukė kelis metrus atgal. 
Dabar stovėjo ir šnekėjo racija. Nors vairuotojas žo- 
džių aiškiai negirdėjo, iš balso tono buvo aišku, kad 
padėtis rimta. Kitas uniformuotas vyras, maždaug 
keturiasdešimties vyrukas su juoda barzda, tvirtai 
suėmė jį už rankos, kai jis nebesiryžo niekam kitam, 
kaip tik atidaryti mašinos dureles. Jis iškėlė rankas į 
viršų, lyg jau būtų buvęs suimtas. 

- Nusiramink, po galais! Aš tik turėjau pristatyti 
paketą! Paketą! 

— Kur jis? 

— Kur? Mašinoje, savaime suprantama. Jis guli ten 
gale, jei tu... 

- Raktus. 

- Po velnių, durys atidarytos, tačiau aš negaliu 
tiesiog leisti bet kam... 

Policininkas bedė pirštu į tašką ant asfalto, trys 
metrai nuo mašinos. Vairuotojas nerangiai nupėdino 
į šalį, pamažu nuleisdamas rankas. 

— Aš norėsiu tarnybinio numerio, vardo ir visa kita, - 
įsikarščiavęs sušuko jis. - Neturite jokios teisės... 

Policininkas nesiklausė. Vairuotojas truktelėjo 
pečiais. Šiaip ar taip, ne jo kaltė, kad paketas nebuvo 
pristatytas kaip reikėjo. Šituo turės pasirūpinti firma. 
Jis išsitraukė cigaretę. Ši nenorėjo prisidegti. Lietus ir 
vėjas sustiprėjo. Jis pasilenkė virš liepsnos ir apgaubė 
ją delnais. Tada staiga atsitiesė ir sustingo. 

— Po galais, - sušnypštė pats sau, cigaretė nukrito 
ant žemės. 

Jį išmes lauk. Išvydus policijos mašiną, aišku, rei- 
kėjo apsisukti. Jei būtų buvęs šiek tiek geriau nusitei- 
kęs, ne toks alkanas ir pavargęs, būtų apsisukęs gatvės 
pradžioje. Dėl viso pikto. 

Jie negalėjo jo išmesti. Tai tebuvo menkniekis. 
Pirmas kartas, galėjo pasakyti jis. Bet kuriuo atveju 
anksčiau niekada nebuvo sučiuptas. To juk negana, 
kad prarastum darbą! Policininkai stovėjo įkišę galvas 
į bagažinę, neliesdami vienintelio ten gulinčio pake- 
to, paties paskutinio dienos paketo. Šis buvo gana 
didelis, kokių šimto trisdešimties centimetrų ilgio ir 
gana siauras. 

— Ar jis sunkus? 

Vyras su barzda atsuko į jį veidą. 

— Taip. Užtektinai. Pakelk gi. 

Dabar jis mėgino būti draugiškas. Galbūt jie tik 
turi apžiūrėti tą prakeiktą paketą. Paklausyti jį su 


147 


kažkokiu aparatu, ar ką jie ten dabar daro, kad išsi- 
aiškintų, jog tai ne bomba. Jei jis klusniai atsakinės 
ir leis jiems užsiimti savo reikalais, tikrai galės eiti. 
Kaip tik šią akimirką jam buvo nusispjaut ant viso 
šito paketo, galėjo palikti jį ant gatvės kampo. Kad 
tik galėtų dingti. 

Tačiau jie paketo nejudino. 

Jie neturėjo jokių matavimo prietaisų. 

Vietoj to pasiuntinys išgirdo sirenas, kurios vis sti- 
prėjo. Kai jis galiausiai suskaičiavo keturis automobilius 
su tarnybiniais ženklais ir vieną policijos autobusiuką, 
suprato atsidūręs velniškai keblioje situacijoje. Kažkas 
jo viduje liepė dingti, bėk, bėk, po velniais, jie užsiėmę 
paketu, ne tavimi, dink! Tuomet nusivylęs atsiduso ir 
išsišnirpštė į delną nosį. Blogiausia, kas galėjo nutikti, 
buvo tai, kad jis praras darbą. Be kita ko, galėjo kilti 
šiokio tokio vargo su mokesčių inspekcija. Pačiu blo- 
giausiu atveju. Tačiau jie negalėjo nieko įrodyti. 

— Jie nė velnio negali įrodyti, - sumurmėjo sau 
po nosimi konsteblės draugiškai lydimas prie poli- 
cijos autobusiuko. - Arba bent jau ne daugiau nei 
šis atvejis. 


PO TRIJŲ VALANDŲ ATIDARYTAS PAKETAS 
gulėjo ant stalo. Aplink stalą stovėjo patologas su 
ožio barzdele, vyresnysis komisaras Ingvaras Stu- 
bio, kriminalinio skyriaus policininkas Sigmundas 
Berlis ir du kriminalinio techninio skyriaus parei- 
gūnai. Pakete bombos nebuvo. Tiek buvo aišku. Jo 
matmenys buvo 134 x 30 x 45 centimetrai, o svėrė jis 
trisdešimt vieną kilogramą. Kol kas atrodė, kad ant 

paketo buvo tik vieno žmogaus pirštų atspaudai. Ti- 
kriausiai jie priklausė pasiuntiniui. Jis, žinoma, dirbo 
be pirštinių. Tai išsiaiškinti užtruktų keletą dienų, 
tačiau iki tol buvo pagrindo spėti, kad paketas buvo 
kone kliniškai nuvalytas prieš jį paimant vairuotojui. 
Vienas technikų perpjovė kartoną, ilgas tiesus pjūvis 
nuo viršaus iki apačios ties viena kraštine, lyg obduk- 
cijos metu. Patologo veide nebuvo jokios išraiškos. 
Technikas atsargiai kilstelėjo dangčio kraštelį. Du 
polistireno putplasčio rutuliukai nukrito ant grindų. 
Pareigūnas atidarė paketą iki galo. 

Iš polistireno putplasčio pakuotės kyšojo vaiko 
delnas. 

Jis buvo lengvai sugniaužtas, lyg ką tik kažkas būtų 
iškritę. Ant nykščio matėsi ryškiai raudono apkram- 
tyto lako likučiai. Ant didžiojo piršto žibėjo mažytis 
netikro aukso žiedelis. Akmuo buvo mėlynas, šviesiai 
mėlynas. 

Visi tylėjo. 

Viskas, apie ką Ingvaras Stubio galėjo galvoti, buvo 
tai, kad būtent jis turės kalbėtis su Lena Bardsen. 
Akyse mirguliavo. Jis sulaikė kvėpavimą. Atsargiai 
nubraukė kelis kreidos baltumo rutuliukus, atrodė, 
lyg žarstytų sausą sniegą. Pasirodė ranka. Sara Bard- 
sen gulėjo ant pilvo, šiek tiek praskėstomis kojomis. 
Dviem vyrams atsargiai ją apvertus, pasimatė žinutė. 
Ji buvo priklijuota lipnia juosta vaikui ant pilvo, di- 
džiulis lapas su raudonomis raidėmis. 

Gavai, ko nusipelnęs. 


- NELEGALIAI, GERAI? UŽSIDIRBAU tik truputį! 

Vairuotojas šniurkščiojo, ir byrėjo ašaros. 

- Ir gal galėčiau tuoj pat gauti šiek tiek popieriaus? 
Esu velniškai persišaldęs, jei dar to nepastebėjot! 

— Patarčiau tau šiek tiek nusiraminti. 

- Nusiraminti! Sėdžiu čia penkias valandas, po 
velniais! Penkias valandas! Nesulaukiu nei nosinės, 
nei advokato. 

— Tau nereikia advokato. Nesi suimtas. Esi čia lais- 
va valia. Kad mums padėtum. 

Ingvaras Stubio išsitraukė savo paties nosinę ir 
ištiesė ją vairuotojui. 

— Padėčiau jums? Kaip? 

Vyras atrodė visiškai nusiminęs. Akys buvo rau- 
donos. Akivaizdu, kad jis turėjo karščio ir sunkiai 
alsavo. 

— Nagi paklausyk, - kreipėsi jis. - Mielai jums 
padėsiu, tačiau pasakiau viską, ką žinau! Man pa- 
skambino telefonu. Jau sakiau. I mano paties privatų 
mobilųjį telefoną. 

Jis stipriai išsišnirpštė nosį ir liūdnai papurtė 
galvą. 

- Turėjau paimti paketą. Šis turėjo gulėti Urtega- 
te gatvėje esančiame įvažiavime. Tai negyvenamas 
namas, ir vartai atidaryti. Ant paketo turėjo gulėti 
lapelis su pristatymo adresu ir vokas su dviem tūks- 
tančiais kronų. Piece of cake*! 

— Šitkaip. Ir tu pamanei, kad tai nieko tokio. 

- Visiškai nieko tokio... Mūsų užsakymai turi būti 
perduodami per centrą, ir aš žinau, kad... 


* Vieni juokai! (angl.) 

- Visai ne apie tai galvoju. Galvoju, kad svetimas 
neprisistatęs Žmogus gali priversti tave pristatyti pa- 
ketą tiesiog pamosavęs kelių tūkstančių banknotais. 
Būtent apie tai aš galvoju. Mano nuomone, tai... Gana 
sensacinga, tiesą sakant. 

Ingvaras Stubio nusišypsojo. Vairuotojas sutrikęs 
irgi nusišypsojo, kažkas su šituo policininku buvo 
ne taip. 

— Kas, jei, pavyzdžiui, pakete būtų buvusi bomba? 
Narkotikai? 

Ingvaras Stubio vis dar šypsojosi, dabar plačiau. 

- Šito niekada nepasitaiko. 

- Kurgi. Niekada. Taigi tuo užsiimi dažniau? 

— Ne, ne, ne... Ne tai norėjau pasakyti! 

— Ką gi tuomet norėjai pasakyti? 

— Paklausyk, - pradėjo vairuotojas. 

— Klausausi visą laiką. 

— Tai va, kartkarčiais paimu vieną užsakymą ar 
kelis, taip sakant. Čia nėra nieko sensacingo. Visi... 

— Ne. Ne visi. Dauguma pasiuntinių firmų orga- 
nizuotos taip, kad vairuotojai yra laisvai samdomi 
darbuotojai. Tačiau ne BigBil. Esi jų darbuotojas. Už- 
sidirbinėdamas pro šalį, apgaudinėji BigBil. Ir mane 
taip pat. Bendruomenę, tam tikra prasme. 

Ingvaras Stubio nusijuokė. 

— Tačiau šitai dabar paliksime ramybėje. Taigi ne- 
matei, iš kokio numerio buvo skambinama? 

- Šito neprisimenu. Tikrai. Aš tik atsiliepiau. 

— Nesureagavai, kad vyras... Juk tai buvo vyras? 

— Taip. 

— Jaunas ar senas? 

— Nežinau. 

- Aukštas balsas? Žemas balsas? Dialektas? 

— Bet juk į visa tai jau atsakiau! Nepamenu, koks 
buvo balsas. Kažkaip ypatingai nereagavau, kad jis 
neprisistatė. Man reikėjo pinigų! Viskas labai papras- 
ta. Dviejų tūkstančių greitai uždirbtų kronų. Labai 
paprasta. 

— Negalėjai tiesiog paimti pinigus, o paketą pa- 
likti? 

Ingvaras Stubio kilstelėjo antakius ir pasiglostė 
smakrą. 

— Aš... 

Vairuotojas nusičiaudėjo. Nosinė jau buvo per- 
mirkusi. Ingvaras Stubio nusisuko. 

— Ką tu“ 

— Jei taip darysiu, tokie žmonės daugiau nebe- 
skambins. Su naujais užsakymais, turiu galvoje. 

Dabar jis buvo ramesnis, balsas labiau nuleistas. 

— Būtent. Taigi tu suvoki, kad toks pristatymas 
neišvengiamai yra šiek tiek nešvarus? Supranti, kad 
niekas nemokėtų dviejų tūkstančių kronų už paketo 
nugabenimą tris kilometrus, kai tai galima padaryti 
už šimtinę ar kelias legaliu būdu? Taigi su tavo nuo- 
vokumu viskas tvarkoj? 

Policininkas nebesišypsojo. Vairuotojas paslėpė 
veidą nosinėje. 

— Kas buvo tame prakeiktame pakete, - susniau- 
krojo jis. - Kas, po galais, buvo pakete? 

— Manau, nenorėtum šito sužinoti, - tarė Ingva- 
ras Stubio. - Gali eiti. Turbūt, susisieksime su tavimi 
vėliau. Linkiu greit pasveikti. Skudurėlį gali pasilikti. 
Viso geriausio. 

SARA TIESIOG DINGO. Pabudusi Emilija buvo vie- 
na. Jai labai skaudėjo galvą, o kambaryje kaip tik buvo 
visiškai tamsu. Emilija, matyt, bus apakusi. Ji ilgai 
gulėjo tylut tylutėliai įbedusi akis į lubas. Atmerkdavo 
akis ir užmerkdavo, atmerkdavo ir užmerkdavo. Ne- 
buvo jokio skirtumo. Galbūt užmerktomis akimis šiek 
tiek šviesiau, jei gerai įsižiūrėdavo. Tada prieš akis 
mirguliuodavo taškeliai. Stipriai užsimerkus, taškeliai 
virsdavo didžiuliais burbulais - raudonais, mėlynais 
ir žaliais. Emilija nusijuokė - ji apako. Norėjo vėl 
miegoti. Maudė galvą, ir ji šypsojosi. Norėjo miegoti. 
Tuomet prisiminė Sarą. 

— Sara, - garsiai ištarė ji. - Kur tu? 

Niekas neatsakė. Šalia jos taip pat niekas negu- 
lėjo. Puiku. Lova, tiesą sakant, joms abiem nebuvo 
užtektinai didelė. Iš Saros, šiaip ar taip, nebuvo nieko 
gera. Ji siaubingai bliovė. Bliovė ir zirzė visą laiką. 
Negalėjo pakęsti vyro pasirodymo. Klykė ir spaudėsi 
prie sienos. Nieko nesuvokė. Nesuprato, jog tai vyras 
rūpinosi, kad jos turėtų pakankamai oro. Kai Emilija 
išpylė pomidorų sriubą į klozetą, kad vyras nenusi- 
mintų, jog jai nepatinka jo maistas, Sara pagrasino 
išplepėsianti. 

— Sara? Sarasarasarasara! 

Ne. Jos ten nebuvo. 

Šviesa blykstelėjo lyg didžiulis sprogimas. Ji sruvo 
ant jos nuo lubų. Emilija sudejavo ir užsidengė ranko- 
mis galvą. Šviesa buvo strėlės, badančios veidą, akys 
buvo besusmingančios į galvą ir beišnykstančios. 

- Emilija? 

Vyras ją šaukė. Ji norėjo atsakyti, tačiau nevaliojo 
praverti burnos. Šviesa buvo per stipri. Kambarys vi- 
siškai baltas, daugybė baltos, sidabro ir aukso spalvos. 
Tviskėjimas, kuris raižė odą. 

— Emilija, miegi? 

— Nechefišš... 

— Pamaniau, tamsa tau nepakenktų, įvairumo dė- 
lei. Labai kietai miegojai. 

Jo balso prie lovos nebuvo. Šis sklido iš tarpdu- 
rio, prie šaltųjų durų. Jis bijojo, kad durys užsitrenks. 
Šitaip būdavo beveik visada. Jis retai įeidavo į vidų. 
Emilija iš lėto nuleido rankas ant čiužinio. Kvėpuoti. 
Iškvėpti ir įkvėpti. Atmerkti akis. Į ją pataikė blyksnis. 
Ji pabandė dar kartą. Nebebuvo akla. Pasukusi veidą 
ten, iš kur sklido balsas, pamatė, jog vyras pasipuo- 
šęs. 

— Tu gražus, - tyliai ištarė ji. - Labai stilingas švar- 
kas. 

Vyras nusišypsojo. 

— Taip manai? Ruošiuosi išvažiuoti. Kuriam laikui 
liksi viena. 

— Kelnės irgi gražios. 

- Tau puikiai sekasi būti vienai. Čia pastatysiu pa- 
kankamai vandens ir duonos, uogienės ir dribsnių. 

Jis pastatė ant grindų du maišelius. 

— Teks išsiversti be pieno. Jis tik surūgtų ir viskas. 

- Hmm. 

- Jei būsi gera ir nepridarysi man nemalonumų, 
kol manę nebus, kurį vakarą galėsi užlipti į viršų ir 
su manimi žiūrėti televizorių. Galėsi per televizorių 

pažiūrėti ką nors įdomaus. Galbūt šeštadienį. Tačiau 
tik galbūt. Priklausys nuo to, kaip elgsiesi. Nori, kad 
šviesa būtų įjungta ar išjungta? 

- Įjungta, - žaibiškai atsakė ji. - Prašau. 

Jo juokas buvo keistas. Jis tarsi priklausė mažy- 
čiam berniukui, kuris nelabai žinojo, iš ko juokiasi. 
Atrodė, lyg jis verstų save juoktis, nors jam nejuokin- 
ga. Garsiai ir šiurkščiai. 

- Galima buvo įsivaizduoti, - tarstelėjo jis ir nu- 
ėjo. 

Emilija pamėgino atsisėsti. Vyras turėjo neišjungti 
oro mašinos, nors ir ruošėsi išvažiuoti. Ji jautėsi tokia 
silpna ir apsivertė lovoje ant šono. 

— Neišjunk oro mašinos, - verkė ji. - Prašau. Ne- 
išjunk oro mašinos! 

Jei tik būtų žinojusi, kuri vinies galvutė iš tikro 
yra kamera, būtų sudėjusi rankas maldai. O dabar ji 
priglaudė lūpas prie mažytės dėmelės sienoje, tiesiai 
virš lovos. 

— Prašau, - verkė ji prigludusi prie taškelio, kuris 
galbūt buvo mikrofonas. - Prašau, duok man oro. 
Būsiu pati maloniausia mergaitė pasaulyje, tik neiš- 
junk oro! 

LAIKRAŠČIAI BUVO IŠĖJĘ dviem specialiais lei- 
dimais nuo tada, kai apie antrą valandą nakties, iš 
penktadienio į šeštadienį, gegužės 27-ąją pasirodė 

pirmieji tabloidai. Pirmieji puslapiai rėkė Inger Jo- 
hanei Vik, kai ši užmetė žvilgsnį į benzino kolonėlę 
prieš įsukdama prie ICA prekybos centro netolies 
Ulevolo stadiono. Buvo sunku rasti vietos automobi- 
liui. Paprastai prekybos centras būdavo pilnas, ypač 
šeštadienio priešpietę, tačiau dabar čia vyravo tikrų 
tikriausia netvarka. Atrodė, lyg žmonės nelabai ži- 
notų, ką turi daryti. Akivaizdu, kad namuose būti jie 
nenorėjo. Jiems reikėjo laukan. Jie ieškojo kitų, kurie 
buvo taip pat išsigandę, taip pat įsiutę, draugijos. Mo- 
tinos tvirtai laikė vaikus už rankų, mažiausieji sėdėjo 
tvirtai pririšti vežimėliuose ir sportiniuose vežimuo- 
se. Tėvai, norėdami apsidrausti, sodinosi ūgtelėjusius 
vaikus ant pečių. Žmonės stovėjo būreliais ir kalbėjo- 
si - pažįstami ir nepažįstami. Visi turėjo laikraščius. 
Kai kurie įsikišę į ausis ausines klausėsi žinių, buvo 
lygiai dvylikta valanda. Susikaupę jie žvelgė į niekur 
ir lėtai kartojo aplink stovintiems: 

— Policija vis dar neturi jokių pėdsakų. 

Tada visi atsiduso. Bendras nevilties kupinas ato- 
dūsis nuvilnijo per automobilių stovėjimo aikštelę. 

Inger Johanė yrėsi per minią. Ji norėjo apsipirkti. 
Šaldytuvas po kelionės buvo tuščias. Ji blogai miegojo 
ir ją erzino vaikų vežimėliai, blokuojantys milžiniš- 
kas automatines duris. Pirkinių sąrašas nukrito ant 
žemės. Jis prikibo prie pro šalį ėjusio vyro pado ir 
dingo. 

- Atsiprašau, - tarė ji ir išsikovojo tuščią pirkinių 
vežimėlį. 

Šiaip ar taip, jai būtinai reikėjo bananų. Dribsnių 
ir bananų. Pieno, duonos, dešros ir sūrio. Produktų 

šiandienos pietums, kurie nekėlė didelių rūpesčių, 
nes ji buvo viena, ir rytojaus pietums, kai Isakas atveš 
Kristianę. Mėsos kukuliai. Pirma bananai. 

- Sveika. 

Ji retai kada parausdavo. Dabar juto šilumą 
skruostuose. Priešais ją stovėjo Ingvaras Stubio - su 
keke rankose. Jis nuolatos šypsosi, pamanė ji, dabar 
neturėtų šypsotis. Nelabai kuo turėjo džiaugtis. 

— Nepaskambinai, - tarė jis. 

— Kaip sužinojai, kur aš? Koks viešbutis? 

- Aš policininkas. Prireikė valandos tam išsiaiš- 
kinti. Turi vaiką. Niekada negali kažkur išvažiuoti 
nepalikdama po savęs daugybės pėdsakų. 

Jis įdėjo bananus į jos vežimėlį. 

— Norėjai juos pirkti? 

- Hmm. 

— Turiu su tavimi pasikalbėti. 

— Kaip sužinojai, kad aš čia? 

- Tau juk reikėjo apsipirkti. Buvai išvažiavusi. Ši 
parduotuvė arčiausiai tavo namų, kiek žinau. 

Žinai, kur apsiperku,... pamanė ji. ...Išsiaiškinai, 
kur aš apsiperku ir, matyt, esi čia jau seniai. Nebent tau 
neįtikėtinai pasisekė. Čia tūkstantis žmonių. Galėjome 
praeiti pro šalį vienas kito nepastebėdami. Žinai, kur 
apsiperku ir manęs ieškojai. 

Iš vaisių kalno ji išsirinko keturis apelsinus ir įsi- 
dėjo juos į maišelį. Buvo sunku užrišti mazgą. 

- Luktelk. Padėsiu tau. 

Ingvaras Stubio pačiupo maišelį. Jo pirštai buvo 
trumpi, tačiau vikrūs. Greiti. 

- Štai taip. Tikrai turiu su tavimi pasikalbėti. 

— Čia? 

Ji skėstelėjo rankomis mėgindama atrodyti sarkas- 
tiškai. Tai nebuvo lengva, kai veido spalva priminė 
šalia jos dėžėje gulinčių pomidorų raudonį. 

— Ne. Gal galime... Gal norėtum nueiti su manimi 
į biurą? Jis kitoje miesto pusėje, taigi jei manai, kad 
taip paprasčiau... 

Jis truktelėjo pečiais. 

Tu nori eiti pas mane namo. Dieve brangus, vyras 
nori eiti pas mane namo! Kristianė yra... Būsime vieni. 
Ne. Tik ne tai. 

— Galėtume važiuoti pas mane namo, - nerūpes- 
tingai ištarė ji. - Gyvenu visai čia pat. Bet juk tu tai 
Žinai. 

— Duok man savo pirkinių sąrašą, susidorosim su 
tuo akimirksniu. 

Jis laikė ištiesęs ranką. 

— Neturiu pirkinių sąrašo, - paskubomis ištarė 
ji. - Kodėl taip pamanei? 

- Tu panaši į tokią, - tarė jis ir nuleido ranką. = Tu- 
rėtum būti „pirkinių sąrašo tipas“. Buvau tuo tikras. 

— Na, tuomet klydai, - tarė ji ir nusisuko. 


— ČIA PAS TAVE TIKRAI JAUKU. 

Jis stovėjo vidury svetainės. Laimei, buvo susitvar- 
kiusi. Ji neryžtingai parodė į sofos pusę. Pati atsisėdo 
į krėslą. Praėjus kelioms minutėms, ji pastebėjo, kad 
sėdi tiesia nugara ant krėslo kraštelio. Lėtai, kad ju- 
desys nebūtų toks akivaizdus, atsilošė. 

- Jokios aiškios mirties priežasties, - lėtai ištarė 
ji. - Sara tiesiog mirė. 

- Taip. Mažytis įdrėskimas virš akies. Tačiau jokių 
kitų sužeidimų. Visiškai nereikšminga žaizda, bent 
jau kalbant apie mirties priežastį. Sveika ir stipri aš- 
tuonmetė. Ir šį kartą jis... turiu galvoje, žudikas, mes, 
aišku, nežinome, ar tai vyras ar... 

— Manau, gali ramiai sakyti „jis“. 

— Kodėl? 

Ji truktelėjo pečiais. 

- Pirmiausia todėl, kad taip paprasčiau, nei visą 
laiką sakyti „jis arba ji . Toliau todėl, kad esu ganėtinai 
tikra, kad tai jis. Neklausk kodėl. Negaliu to pagrįs- 
ti. Galbūt tai tik išankstiniai nusistatymai. Kažkaip 
negaliu įsivaizduoti moters, šitaip besielgiančios su 
vaikais. 

— O kas, tavo įsivaizdavimu, šitaip su vaikais el- 
giasi? 

— Ką norėjai tuo pasakyti? 

— Aš paklausiau... 

— Ne, - aš tave nutraukiau. Buvai bepradedantis 
kažką sakyti apie tai, jog ir šį kartą... 

- Ach taip. Šito vaiko šlapime taip pat rasta dia- 
zepamo. Mažytis kiekis. 

— Kokia gali būti prasmė girdyti vaiką raminamai- 
siais vaistais? 

— Norint nuraminti, manyčiau. Galbūt jis laiko... 
Galbūt jis uždaręs juos kažkur, kur jie turi būti tylūs. 
Jis turi priversti juos miegoti. 

- Jei tikslas priversti juos miegoti, juk galėtų duoti 
jiems migdomųjų. 

- Taip. Gali būti, kad jis negali jų gauti, o turi tik... 
Valiumo. 

— Kas gali gauti valiumo? 

— Ach, Dieve šventas... 

Jis užgniaužė žiovulį ir netikėtai papurtė galvą. 

- Neapsakoma daugybė, - atsakė jis ir atsidu- 
so. - Pirmiausia, visi tie, kuriems vaistas tiesiog buvo 
išrašytas gydytojo. Tokių turbūt tūkstančiai, jei ne 
dešimtys tūkstančių. Tuomet vaistininkai, gydytojai, 
seselės... Nors ligoninėje ir vaistinėje turi būti tvarka, 
čia kalbame apie tokį mažą kiekį, kad beveik nėra 
ribų... Tai tiesiog gali būti bet kas. Ar žinojai, kad 
daugiau nei šešiasdešimt procentų iš mūsų atidaro- 
me vonios spinteles, kai esame svetimame tualete? 
Nugvelbti porą trejetą tablečių - pats paprasčiausias 
dalykas pasaulyje. Jei mums kada nors ir pavyks su- 
čiupti tą tipą, tai ne todėl, kad jis turi valiumo ar 
vivalio. 

- Jei mums kada nors, - pakartojo Inger Johanė. - 
Labai jau pesimistiška. 

Ingvaras Stubio čiupinėjo žaislinę mašiną. Ridi- 
nėjo ją delnu. Priekinės šviesos silpnai švietė judant 
ratams. 

- Jai patinka tik raudonos mašinos, - tarė Inger 
Johanė. - Kristianei, turiu galvoje. Ne lėlės, ne trau- 
kiniai. Niekas, išskyrus mašinas. Raudonos mašinos. 
Gaisrinės, Londono autobusai. Nežinome kodėl. 

— Kas jai yra? 

Jis atsargiai pastatė mašiną ant svetainės stalelio. 
(Guma nuo vieno rato buvo nuplėšta, mažytis velenas 
braižėsi į stiklinį paviršių. 

— Mes nežinome. 

- Ji miela. Labai miela. 

Atrodė, kad jis buvo nuoširdus. Tačiau buvo matęs 
ją tik vieną kartą. Kol kas. 

— Ojūs nepasistūmėjote į priekį tiriant patį siun- 
tinio pristatymą... Turiu galvoje, jis juk turėjo būti 
Urtegata gatvėje esančiame kiemelyje arba pavedė 
kam nors kitam... Ką apie tai žinote? 

— Pasiuntinio automobilis. Pasiuntinio automo- 
bilis! 

Ingvaras uždėjo smilių ant mašinytės stogo ir iš 
lėto pastūmė stalu. Toje vietoje, kur trūko rato, ant 
stiklo nusidriekė plonytė linija. Inger Johanė pravėrė 
burną. Tada vis dėlto nusprendė nieko nesakyti. 

— Tai taip... taip įžūlu, - tarė Ingvaras sunkiai su- 
valdydamas įtūžį, jis nekreipė dėmesio į tai, ką iš 
tiesų darė. - Tas tipas, aišku, suprato, jog mes ne- 
leisime, kad dar vieno vaiko lavonas būtų tiesiogiai 
pristatytas motinai. Visur pastatėme sargus. Kvai- 
lystė, aišku. Daug auklių, vaikas be galvos. Po Saros 
nužudymo Oslo policija staiga atsidūrė dėmesio cen- 
tre, santykiai tarp kriminalinės policijos ir... Pamiršk 
tai. Turėjome būti daug diskretiškesni. Privilioti jį į 
spąstus. Bent jau pamėginti. Jis perprato schemą ir 
pasinaudojo... pasiuntiniu! Pasiuntiniu! O Urtegata 
gatvėje niekas nepastebėjo nieko ypatinga, niekas 
nieko negirdėjo, niekas nieko nesuprato. Paketas su 
Sara greičiausia ten buvo pastatytas viduryje baltos 
dienos. Senas triukas, šiuo atžvilgiu... 

- Niekada nepasislėpsi taip gerai, kaip ten, kur yra 
daug žmonių, - užbaigė Inger Johanė. - Sumanu. Vis 
dėlto keista, paketas juk turėjo būti... 

Ji delsė prieš tyliai pridurdama: 

— „gana didelis. 

- Taip. Jis buvo pakankamai didelis, kad galėtum 
jame patalpinti aštuonmetę. 

Inger Johanė save pažinojo. Ji buvo nuspėjamas 
žmogus. Isakui, pavyzdžiui, laikui bėgant ji atsibodo. 
Po to, kai Kristianei pagerėjo, ir gyvenimas ėmė tekėti 
sunkiu ritmu, jis ėmė skųstis. Inger Johanė buvo to- 
kia neimpulsyvi. Nagi, atsipalaiduok, sakydavo jis vis 
dažniau. Nieko čia baisaus, nusivylęs atsidūsėdavo, jai 
skeptiškai žvelgiant į šaldytą picą, kurią jis kimšo vai- 
kui kiekvieną kartą, kai nepajėgdavo pagaminti pietų. 
Isakas manė, kad ji nuobodi. Linė ir kitos merginos iš 
dalies pritarė. Ne, ko nors tiesiai jos ir nesakė. Prie- 
šingai. Jos ją gyrė. Ji tokia patikima, suokė jos. Tokia 
darbšti ir atsakinga. Inger Johane galima pasitikėti - 
visada. Nuobodi, kitaip tariant. 

Ji privalėjo būti nuspėjama. Ji buvo atsakinga už 
vaiką, kuris niekada iš tikrųjų nesuaugs. 

Inger Johanė save pažinojo. 

Ši situacija buvo absurdiška. | 

Ji pasikvietė į namus vyrą, vyrą, kurį vos pažinojo. 
Ji leido jam papasakoti policijos tyrimo detales, su 
kuriuo ji neturėjo nieko bendra. Jis sulaužė tylėji- 
mo priesaiką. Ji turėjo jį perspėti. Tiesiog mandagiai 
atsisveikinti. Ji jau buvo apsisprendusi Harvičporto 
viešbučio kambaryje, kai suplėšė lapelį į trisdešimt 
du skutelius ir nuleido į klozetą. 

- Atvirai sakant, turbūt neturėtum man šito pa- 
sakoti. 

Ingvaras Stubio giliai įkvėpė ir iškošė orą pro 
sukąstus dantis. Jis sumažėjo. Galbūt tiesiog giliau 
susmigo į sofą. 

— Atvirai sakant, turbūt neturėčiau. Bent jau kol 
mūsų bendradarbiavimas nėra formalus. Imu susida- 
ryti įspūdį, kad nieko panašaus nenori. 

Jis išspaudė šypseną, lyg būtų norėjęs pasirodyti 
ironiškas. Tuomet pasidavė ir tęsė: 

— Atvirai sakant, ši byla - pragaras. Atvirai sa- 
kant... 

Ir vėl stipriai įtraukė oro. 

— Mano žmona ir vienintelė dukra mirė prieš šiek 
tiek daugiau nei dvejus metus, - paskubomis ištarė 
jis. - Turbūt šito nežinojai. 

— Ne. Užjaučiu. 

Šito ji nenorėjo girdėti. 

— Absurdiška nelaimė. Mano dukra... Trinė jos 
vardas, jai buvo dvidešimt treji, Amundas dar buvo 
kūdikis. Mano vaikaitis. Jis turėjo... Varginu tave? Aš 
tave varginu. | 

Ūmai jis išsitiesė. Krestelėjo pečius, lyg būtų no- 
rėjęs vėl pripildyti pilkąjį tvido švarką. Tuomet šyp- 
telėjo. 

— Turi svarbesnių reikalų. 

Tačiau jis neatsistojo. Nerodė jokių ženklų, kad 
ruoštųsi eiti. Terasos lesyklėlėje buvo nutūpusi di- 
džioji zylė. 

— Ne, - tarė Inger Johanė. 

Kai jis į ją pažvelgė, ji nesuprato, ko šis norįs. La- 
biausiai už viską vyras atrodė dėkingas. Galbūt jam 
palengvėjo, nes vėl susmigo į sofą. 

— Mano žmona piktinosi užsikimšusiu stogvamz- 
džiu, - išsiblaškęs tarė jis. - Buvau pažadėjęs ką nors 
padaryti. Seniai. Niekada neprisiruošiau. Vieną po- 
pietę užėjo mano dukra ir pasisiūlė užlipti ant stogo 

ir praplauti vamzdžius. Namie žmona, matyt, laikė 
kopėčias. Trinė turbūt bus praradusi pusiausvyrą. 
Krisdama ji nusitempė dalį vamzdžio. Kažkaip jis bus 
atsidūręs po ja, nes... ją persmeigė. Ant mano žmonos 
užvirto kopėčios, su visu Trinės svoriu ant viršaus. 
Vienas skersinis pataikė jai į veidą. Nosikaulis susmi- 
go į smegenis. Kai po poros valandų grįžau namo, abi 
gulėjo ten. Mirusios. Amundas vis dar miegojo. 

Inger Johanė girdėjo savo pačios kvėpavimą, greitą 
ir negilų. Ji pamėgino nutraukti šį taktą, prisiversti 
kvėpuoti ramesniu ritmu. 

— Tuo metu buvau skyriaus viršininkas, - ramiai 
tęsė jis. - Tiesą sakant, jau seniai įsivaizdavau save 
naujojo kriminalinės policijos vadovo vietoje. Tačiau 
po šito... Paprašiau, kad man vėl būtų leista tapti vy- 
resniuoju komisaru. Niekada nebetapsiu kažkuo kitu. 
Jei ištversiu, aišku. Tokios bylos kaip ši verčia mane 
abejoti. Taigi taigi. 

Žvilgsnis blaškėsi. Šypsena buvo nedrąsi, kone 
kvailoka, lyg jis būtų padaręs kažką bloga ir nelabai 
žinotų, kaip turėtų atsiprašyti. Porą kartų pravėrė 
burną, aišku, norėdamas pasakyti kažką daugiau. 
Tuomet, užuot ką pasakęs, žvilgtelėjo žemyn į savo 
rankas. 

— Taigi taigi, - pagaliau pakartojo sukiodamas 
nykščius. - Teks pagalvoti apie atsitraukimą. 

Jis vis dar nesikėlė. Vis sėdėjo nerodydamas nė 
ženklo, kad ruoštųsi eiti. 

Neturiu tam vietos, pamanė Inger Johanė. Neturiu 
vietos tokiai bylai kaip ši savo gyvenime. Aš nenoriu. 
Neturiu vietos... 

— „tau, - pusbalsiu ištarė ji. 

— Ką? 

Ingvaras sėdėjo nugara į didįjį svetainės langą. 
Stiprioje priešpriešiais sklindančioje šviesoje buvo 
sunku įžvelgti jo veido bruožus. Tik akys buvo ryš- 
kios. Jos žvelgė tiesiai į ją. 

- Gal geriau aš pagaminsiu pietus? - paklausė ji 
ir šyptelėjo. - Turėtum būti alkanas. Aš bent jau ti- 
krai. 


JIS ATRODĖ TOKS didelis. 

Isakas, vienintelis vyras, kuris kada yra buvęs jos 
virtuvėje daugiau nei trisdešimt sekundžių, buvo ma- 
žas, beveik gležnas. Ingvaro Stubio buvo pilnas visas 
kambarys. Inger Johanei vos liko vietos. Jis nusimetė 
švarką ir pakabino jį ant kėdės atkaltės. Tuomet ėmė 
gaminti omletą - nieko neklausęs. Inger Johanė vos 
galėjo pasijudinti neatsitrenkdama į jį. Nuo jo dvel- 
kė gaivos ir silpnas cigarų kvapas, kvapas žmogaus, 
kuris buvo už ją vyresnis. Kai jis prieš pjaustydamas 
svogūną, pasiraitojo marškinių rankoves, ji pastebėjo, 
kad plaukeliai ant dilbių šviesūs, beveik auksiniai. 
Pagalvojo apie vasarą ir nusisuko.. 

- Kaip manai, ką šis lapelis reiškia? - tarė jis ir 
mostelėjo ore peiliu. - Gavai, ko nusipelnęs. Kas 
gavo, ko nusipelnęs? Vaikas? Motina? Visuomenė? 
Policija? 

- Žinutė juk abiem atvejais kažkuria prasme buvo 
skirta motinai, - atsakė Inger Johanė. - Nors žudikas, 
aišku, negalėjo žinoti, jog Kimą ras būtent mama. Juk 
lygiai taip pat tai galėjo būti tėvas, susiruošęs į rūsį. 

O dėl Saros, tai juk yra pagrindo manyti, kad žudikas 
numatė, jog paketas niekada nepasieks adresato. Jis 
nekvailas. Aš nežinau. Mano manymu, svarbiau su- 
sitelkti į Žinutės turinį, o nespekuliuoti, kam ji buvo 
taikyta. 

— Ką turi galvoje, sakydama „turinys“? 

Ingvaras įjungė viryklę, ir iš apatinės spintelės iš- 
sitraukė keptuvę nė nepasiteiravęs, kur ji yra. Inger 
Johanė sėdėjo pintame krėsle ir susitelkusi spoksojo 
į stiklinę vandens su ledo kubeliais. 

- Beje, manau, reikėtų pradėti iš visai kito galo, - 
lėtai tarė ji. 

- Šitkaip. Kokio? 

Jis nusišluostė akis. 

- Visada reikėtų pradėti nuo pačios apačios, - išta- 
rė ji, lyg būtų kažkur kitur, lyg būtų kažko ieškojusi at- 
mintyje. - Pažiūrėkim, ką turim. Faktus. Objektyvius 
radinius. Pradėti lipdyti dalis nuo apačios. Niekada 
nespekuliuoti neturint pagrindo. Pavojinga. 

— Taigi reikėtų. 

— Taip. 

Ji išsitiesė ir pastatė į šoną stiklinę. Nuo viryklės 
sklido malonus kvapas. Ingvaras išėmė lėkštes ir sti- 
klines, peilius ir šakutes. Jis atrodė labai susikaupęs, 
iš pomidoro bepjaustinėdamas dailų papuošimą. 

- Pažiūrėk, - patenkintas tarė jis ir padėjo keptuvę 
ant stalo. - Svogūnų omletas. Būtent tai vadinu tikrais 
pietumis. 

— Trys vaikai, - tarė ji lėtai kramtydama. - Jei saky- 
sime, kad Emilija tikrai pagrobta to paties nusikaltėlio 
kaip Sara ir Kimas. Tiesą sakant, negalime to sakyti, 

tačiau pamėginkime... Akimirkai. Trys dingę vaikai. 
Du iš jų grąžinami atgal. Mirę. Mirę vaikai. 

— Mirę vaikai, - pakartojo Ingvaras ir padėjo į šalį 
šakutę. - Mes netgi nežinome, nuo ko jie mirė. 

- Luktelk! 

Ji pakėlė ranką ir tęsė toliau: 

- Kas žudo vaikus? 

- Seksualiniai nusikaltėliai ir vairuotojai, - niau- 
riai sumurmėjo jis. 

- Būtent. 

- Hmm? 

- Šie vaikai nužudyti ne vairuotojo. Taip pat nėra 
nieko, kas rodytų, kad juos nužudė seksualinis nusi- 
kaltėlis. Tiesa? 

Jis linktelėjo. 

— Tuomet tai turėtų būti seksualiniai veiksmai, 
kurie nepalieka jokių pėdsakų. - Tai, aišku, galima 
įsivaizduoti. 

— Kas gi mums tuomet lieka, jei nekalbama apie 
seksą ar automobilių avarijas? 

— Nieko, - tarė jis ir įsidėjo dar vieną porciją. 

— Tu valgai per greitai, - tarė ji. - Ir tu klysti. Mums 
lieka gan daug. Jums, turiu galvoje. Jums lieka gan 
daug. 

Omletas buvo skanus. Galbūt šiek tiek per daug 
svogūno, tačiau tabasco prieskonis darė jį kitokį. 

- Faktas tas, kad vaikus žudome ne iš didelio malo- 
numo. Tiek tu, tiek aš žinome, kad didžioji dauguma 
žmogžudysčių šioje šalyje padaromos esant afekto 
būsenos. Pakartotinių nusikaltimų procentas tarp 
žmogžudžių minimalus. Žmogžudystė paprastai yra 


167 


ilgai besitęsiančio šeimos konflikto, žiauraus pavydo 
rezultatas arba... paprasčiausias nelaimingas atsitiki- 
mas. Girtų ginčas. Žodis po žodžio. Tuomet atsiranda 
ginklas, peilis arba šratinis šautuvas. Pykšt. Kažkas 
tapo žmogžudžiu. Taip jau yra. Abu tai žinome. Vaikai 
tiesiogiai su tuo susiję būna be galo retai, bent jau ne 
kaip aukos. Išskyrus perkeltine prasme, žinoma. 

- Jei neskaitysime paauglių. Šie žudo vieni kitus 
vis dažniau. Vis jaunesni ir jaunesni. Manau, keturio- 
likmetį reikėtų vadinti vaiku. Jis buvo tokio amžiaus, 
vaikinukas, uždarytas sausį. Atrodo, tai įvyko Mėler- 
gata gatvėje esančioje mokykloje. 

Inger Johanė šiek tiek išplėtė akis. 

- Taigi. Tačiau ir tose gaujų bylose viskas sukasi 
apie kovą dėl galios. Nesuprastą garbę. Jie žudo vienas 
kitą, retai kada kitus. Pašalinių neliečia. O seksuali- 
niai nusikaltėliai daugiausia žudo norėdami nuslėpti 
savo nusikaltimą. Patį išnaudojimą. Labai retas atve- 
jis, kad žmogžudystė būtų seksualinio veiksmo dalis. 
Seksualiniai nusikaltėliai žudo, nes paprasčiausiai 
privalo. Esu kalbėjusi su daugeliu jų, ir kai kurie vos 
pajėgia gyventi su mintimi apie tai, ką padarė. Jie gali 
jausti atgailą. Gėdą. Širdgėlą. Ne tiek dėl seksualinio 
veiksmo. Jie turi stebėtiną sugebėjimą jį racionali- 
zuoti. Tačiau dėl žmogžudystės. Dėl to, kad vaikas 
turėjo mirti. 

— Kur, tiesą sakant, lenki? 

Jis ištuštino stiklinę pieno ir patapšnojo pilvą. 

- Žmogus, kuris sugeba žudyti visiškai nekaltus 
vaikus... Grobti juos, žudyti ir siųsti atgal tėvams 
su groteskišku laiškeliu... Tokius veiksmus leidžia 

psichika, kuri suteikia jam galimybę pateisinti savo 
veiksmus. 

— Jo supratimu, jie paprasčiausiai pagrįsti. Taigi 
jis pamišęs. 

Ingvaras čiupinėjo krūtinės kišenėje esantį dėklą. 

— Ne. Jis nėra pamišęs. Bent jau ne tradicine šio žo- 
džio prasme. Jis nėra psichopatiškas. Tuomet jis nie- 
kada nebūtų sugebėjęs viso to padaryti. Nepamiršk, 
kaip... rafinuotai jis nusikalsta. Kaip apgalvota visa tai 
turi būti. Tačiau... Klausimas, ką turi galvoje sakyda- 
mas „pamišęs“. Sužlugdyta... siela? Taip. Psichiškai 
nesveikas? Vargu. 

— Tačiau žudyti vaikus jam nieko tokio. Ar tai nori 
pasakyti? Kad jam atrodo, jog žudyti vaikus nieko 
tokio, tačiau vis tiek jis nėra psichiškai nesveikas? 

— Taip. Arba ne, tiesą sakant. Gali būti, jog tam 
tikra prasme jam gaila, kad vaikai turi mirti. Tačiau 
jis turi aukštesnį tikslą. Galbūt, galima sakyti, misiją. 
Kažką panašaus į... užduotį? 

— Kieno pavedimu? 

Dėklas slidinėjo pirmyn atgal tarp jo pirštų. Nubliz- 
gintas metalas beveik be garso trynėsi į sausą odą. 

— Nežinau, - tarstelėjo ji. 

Vedžioji mane už nosies,... toptelėjo jai. ...Štai sėdžiu 
ir dėstau savaime suprantamus dalykus, iki kurių jau 
seniai esi prisikapstęs pats. Kiek žmogžudysčių bylų esi 
turėjęs? Su kiek ne visai pakaltinamų žmogžudžių esi 
susidūręs? Apie tai esi perskaitęs storiausius tomus. Tu, 
žvejy. Manai, užkibau ant tavo kabliuko? Dėl vienos ar 
kitos absurdiškos priežasties tau svarbu mane prisivilio- 
ti į savo stovyklą. Nesileisiu vedžiojama už nosies. 

- Kavos? - nerūpestingai paklausė ji ir ėmė pilti 
šaltą vandenį į indą. 

- Žinai, kaip dirba nusikaltėlio psichologinio por- 
treto sudarytojas, - tarė Ingvaras. 

Vanduo tekėjo jos delnu. Ąsotis jau seniai buvo 
pilnas. 

- Pirmiausia būtum perskaičiusi visus mūsų do- 
kumentus, - tęsė Ingvaras. - Viską, ką turime iš tech- 
ninių įrodymų ir objektyvių faktų. Tuomet būtum 
sudariusi kiekvienos aukos portretą. Kas šiuo atveju 
gana paprasta, kadangi tai vaikai. Ir nesuvokiamai 
sudėtinga, nes būtum buvusi priversta sudaryti jų 
tėvų portretus, kad užpildytum paveikslą. Tuomet 
lėtai, nuo pačios pradžios būtum ėmusis mūsų vyro. 
Jei tavo tiesa, aišku. Kad tai vyras, turiu galvoje. Tai 
būtum dariusi. Jei tik būtum sutikusi man padėti. 

Paskutinio sakinio intensyvumas ją išgąsdino. Ji 
užsuko vandenį ir vos neišmetė iš rankų indo. 

— Kodėl? Kodėl? 

Apsisuko ir trinktelėjo laisva ranka į virtuvės spin- 
telę. 

— Ar gali pasakyti man vieną tikrą priežastį, kodėl 
patyręs kriminalinės policijos vyresnysis komisaras 
deda tiek pastangų ir, švelniai tariant, taiko keistus 
metodus, kad priverstų menką mokslininkę jį pa- 
remti byloje, kuri tokia groteskiška, jog vargu ar savo 
šalyje esame matę kažką panašaus? Ar gali? Ar gali 
paaiškinti, kodėl, matyt, neįstengi priimti neigiamo 
atsakymo? 

Stojo tyla. Jis tyrinėjo savo rankas. Inger Johanė 
atsuko jam nugarą. Kavos virimo aparatas burbuliavo. 

Anapus virtuvės lango, mažuoju keliu, kuriuo eismas, 
tiesą sakant, buvo uždarytas, nuo vienos pašto dėžu- 
tės prie kitos lėtai važiavo raudonas golfas. 

- Aš rizikuoju, - tyliai ištarė Ingvaras rinkdamas 


žodžius. — ...kad palaikysi mane lygiai tokiu pačiu 
pamišusiu kaip... Kad pamanysi, jog man pasimaišė 
galvoje. 


Ji vis dar neatsisuko. Vyras raudonajame golfe su- 
stojo priešais šešioliktąjį numerį. 

— Kai buvau jaunesnis, tam tikra prasme tuo 
didžiavausi, - tęsė jis lygiai tokiu pat tyliu balsu. — 
Tiesiog gyriausi tuo. Savo intuicija. Vaikinai vadino 
mane AS. Aiškiaregys Stubio. Aš... Nėra taip, kad iš 
tikrųjų būčiau aiškiaregys. Netikiu tokiais dalykais. 
Negaliu pasakyti, kur yra dingę žmonės. Tačiau aš... 
lioviausi apie tai šnekėjęs. Kolegos ėmė keistai į mane 
žiūrėti. Šnibždėdavosi pakampėmis man už nugaros. 
Aš laikiau liežuvį už dantų. Tačiau'aš turiu šį sugebėji- 
mą... ne, ne sugebėjimą. Tendenciją. Turiu tendenciją 
jausti bylas, su kuriomis dirbu. Tiesą sakant, sunku 
tai paaiškinti. Atsiranda tam tikra perdėto jautrumo 
būsena. Aš sapnuoju savo bylas. Matau dalykus. 

Raudonojo golfo vairuotojas išmetė pro langą 
pristatė, tačiau priešais šešioliktą numerį esančios 
pašto dėžutės dangtis iki galo nebeužsidarė. 

— Tai juk ne taip jau blogai, - nerūpestingai ištarė 
ji. - Visi geri tyrėjai turi turėti intuiciją. 

Čia nėra nieko paranormalaus ar antgamtiško. 
Intuicija - tai ne kas kita, kaip eilė pasąmonės ap- 
dorojamų žinomų veiksnių. Ji duoda tau atsakymus, 

kurių nesugebi rasti pasitelkęs sąmoningus apskai- 
čiavimus. 

Pagaliau ji apsisuko. 

— Kai kas tai vadina išmintingumu, - šyptelėjo 
ji. - Galbūt dėl to tai paprastai laikoma moteriška 
savybe. Tačiau kaip tai susiję su manimi? 

— Mačiau tave per televizorių, - tarė jis. - Ir buvau 
sužavėtas. Šovė mintis su tavimi pakalbėti. Kitą dieną 
visą reikalą pamiršau. Šiek tiek vėliau paskambino 
mano draugas iš JAV. Vorenas Skifordas. 

— Vorenas Ski... 

— Būtent. FTB. 

Ji pajuto, kaip rankų oda pašiurpo - staigiai ir ne- 
maloniai. 

— Kaip paprastai, informavome Interpolą apie pa- 
grobimą. Vorenas, išgirdęs apie jį, prisiminė kitą bylą. 
Paskambino. Nebuvau šnekėjęs su juo daugiau nei 
pusę metų. Pokalbio pabaigoje manęs paklausė, ar 
atsitiktinai nepažįstu moters, vardu Inger Johanė Vik. 
Kai papasakojau, kaip tau sekasi ir kuo užsiimi, jis pa- 
tarė man pasinaudoti tavo paslaugomis. Tai iš tikrųjų 
pati primygtiniausia rekomendacija, kurią kada nors 
esu girdėjęs. Diena praėjo, o aš turėjau daug darbo. Tą 
pačią naktį susapnavau sapną. Arba košmarą, tikriau 
sakant. Nekankinsiu tavęs pasakodamas, apie ką jis. 
Tada tikrai pamanysi, kad aš pamišęs. 

Jis nusijuokė - trumpai ir prisiversdamas. 

- Tačiau tu šiame sapne turėjai vaidmenį, vaidme- 
nį, dėl kurio man svarbu su tavimi pasikalbėti. Turi 
man padėti. Tačiau tu nenori. Aš eisiu. 

— Ne. 

Ji vėl atsisėdo į krėslą, tiesiai priešais Ingvarą. 

- Tikiuosi, Vorenas tavęs nesuklaidino, - paty- 
liukais ištarė ji. - Aš nesu nusikaltėlių psichologinių 
portretų sudarytoja. Aš tik lankiau tuos kursus ir... 

- Ir buvai geriaus... 

- Palauk, - nutraukė ji ir pažvelgė jam tiesiai į 
akis. - Apgavai mane. Pūtei man miglą į akis nepapa- 
sakodamas, kad visą laiką žinojai apie mano praeitį. 
Tai nėra labai geras pamatas tolesniam bendradar- 
biavimui. 

Ji galėjo prisiekti, kad jis paraudo. Silpnas raudo- 
nis tiesiai po akimis. 

— Tačiau aš vis tiek skirsiu penkias minutes, kad 
išgirsčiau, ką galvoji, - tęsė ji ir metė žvilgsnį į dujinės 
viryklės laikrodį. - Penkias minutes. 

— Šis tyrimas - chaosas, - nuoširdžiai tarė jis. — 
Chaose egzistuoja tvarka - kažkur —- tačiau ji slys- 
ta man iš rankų vis greičiau ir greičiau. Po pirmojo 
vaiko, po Emilijos, viskas buvo aišku. Man priklausė 
pagrindinė atsakomybė. Buvome ribota tyrėjų grupė. 
Nuo to laiko visa tai sprogo. Didžiulis informacijos 
priemonių dėmesys, kurį dabar jaučiame, viską iš- 
kėlė į aukštesnį lygmenį. Visi pasisakymai turi būti 
pranešami paties kriminalinės policijos viršininko. 
Kadangi jis kažin ar veikia ką kita kaip tik šneka su 
žurnalistais, niekada nėra kaip reikiant susipažinęs su 
padėtimi. Kartkartėmis jis smarkiai užbėga įvykiams 
už akių, ir mes, esantys sistemos apačioje, gauname 
pylos. Nenoriu kritikuoti. Tikrai ne. Nepavydžiu nie- 
kam pareigos atsakinėti į visuomenės klausimus apie 
bylą, kur vaikai krinta it musės ir... 

Jis žvilgtelėjo į kavos virimo aparatą. Tuomet atsi- 
stojo ir perpylė jo turinį į mėlyną termosą. 

— „mes, po galais, neturime jokio prakeikto pėdsa- 
ko, - užbaigė jis pabrėždamas kiekvieną žodį. 

Inger Johanė niekada nebuvo girdėjusi jo keikian- 
tis. Tam tikra prasme jam tai tiko. 

- Arba - turime milijoną pėdsakų. Tik jie niekur 
neveda. 

Jis pripylė jų abiejų puodelius. 

— Bylą sunkina tai, kad ją tiria ir Oslo vyriausiasis 
policijos komisariatas. Paprastai nepadedame jiems 
taktiniame tyrime. Jie turi daugybę sumanių žmonių, 
reikalas ne tas. Tačiau dabar tokia netvarka kaip vaikų 
darželyje per Liucijos šventę. Daug auklių, vaikas be 
galvos. 

— Tačiau turint tiek auklių, kam tau aš? 

Jis lėtai nuleido puodelį. Ąselė buvo per maža sto- 
riems pirštams. 

— Matau tave kaip patarėją. Kažką, su kuo galėčiau 
diskutuoti. Man būtų lengviau atkreipti dėmesį į tavo 
mintis. Į tave būtų žiūrima gana skeptiškai. 

Nepakenktų tarpininkas. Aš. 

Jis kreivai šyptelėjo, lyg jam būtų atrodę būtina 
pateisinti savo kolegas. 

— Man reikia žmogaus, su kuriuo galėčiau disku- 
tuoti, - nuoširdžiai tarė jis. - Kuris nesimurkdytų toje 
sistemoje. Toje netvarkoje, jei taip nori. 

- Ir kaip gi tu ruošeisi, - sausai pradėjo ji, - ...su- 
pažindinti mane su visais bylos dokumentais, kol aš 
su kriminaline policija neturiu jokių formalių ben- 
dradarbiavimo ryšių? 

— Leisk man už tai prisiimti atsakomybę. 

— Tai mano atsakomybė neleisti man parodyti 
įslaptintos medžiagos. 

Jis nusivylęs papurtė galvą. 

- Gal verčiau galėtum man atsakyti? Paskutinį 
kartą klausiu. Net ir man kada nors gali trūkti kan- 
trybė. Nors taip ir neatrodo. 

Inger Johanė užsidėjo ant liežuvio gabalėlį cu- 
kraus. Šis tirpo ant gomurio, saldumas girgždėjo 
tarp dantų. Dabar jis išeis. Ji matė tai iš jo išraiškos. 
Daugiau niekada jo nebepamatys. 

- Taip, - nerūpestingai ištarė ji, lyg vyras niekada 
anksčiau jos nebūtų klausęs. - Padėsiu tau, jei galė- 
siu. 

Inger Johanė manė, kad jis ims ploti rankomis. 
Laimei, to nedarė. Tiesiog ėmė nukraustinėti stalą, 


lyg čia gyventų. 


KAI INGVARAS STUBIO paliko Inger Johanės Vik 
butą, buvo gerokai po septynių vakaro. Inger Johanė 
jau buvo atidariusi laukujes duris. Nežinojo, kur dėti 
rankas. Ji užsikišo nykščius už kelnių liemens. 

- Tu man taip primeni ją, - ramiai pasakė Ingvaras 
ir užsisagstė švarką. 

- Tavo dukrą? Primenu tau... Trinę? 

- Ne. 

Jis lengvai trinktelėjo sau per krūtinę. 

— Primeni man mano žmoną. 

Linė užbėgo laiptais į viršų. 

— Oo! Sveiki! 

Draugė smalsiai žvilgčiojo į nepažįstamą vyrą. 

- Ingvaras Stubio, - sumurmėjo Inger Johanė. - 
Linė Skyter. 

— Malonu susipažinti! 

— Tuomet iki pasimatymo. 

Ingvaras Stubio atkišo ranką. Prieš Inger Johanei 
spėjant ją paimti, jis nerangiai įsibruko ranką į švarko 
kišenę. Tuomet linktelėjo ir išėjo. 

- Jergutėliau, - sumurmėjo Linė ir uždarė duris. - 
Nieko sau vyriškis! Tačiau tau jis netinka. Visiškai. 

- Čia tu teisi, - susierzinusi atšovė Inger Johanė. - 
Ko atėjai? 

- Jis tau per stiprus, - toliau tarškėjo Linė eidama 
į svetainę. - Po visos tos istorijos su Vorenu Inger 
Johanei iš kietų vyrų jokios naudos. 

Ji klestelėjo ant sofos ir pasikišo po savimi pė- 
das. 

— Turėsi tokius įsakus. Brangute, mažus vyrus, 
kurie ne tokie protingi kaip tu. 

- Liaukis gi. 

Linė uodė kambario orą ir suraukė nosį. 

- Leidai jam... Jam buvo leista čia rūkyti? Kai rytoj 
grįžta Kristianė ir visa kita? 

- Liaukis, Line! Ko nori? 

- Išgirsti apie kelionę į Ameriką, aišku! Priminti 
tau apie literatūrinės grupės susitikimą trečiadienį. 
Praėjęs kartas buvo jau trečias, kaip tu nepasirodai, 
ar supranti? Kitos merginos ima manyti, kad tau ne- 
bepatinka. Po penkiolikos metų! Ką! 

Linė žnegtelėjo ant sofos. 

Inger Johanė pasidavė ir nuėjo paimti butelio vyno 
nuo baro staliuko vėsiame miegamajame. Pirmiau- 

sia pačiupo butelį Barolo. Tuomet atsargiai pastatė 
jį atgal į vietą. Šalia baro staliuko stovėjo plastikinė 
vyno pakuotė. 

Ji vis tiek nepastebės skirtumo, - pamanė ji. 

Grįždama pas Linę, svarstė, ar Ingvaras Stubio 
abstinentas. Jis taip atrodė. Oda buvo lygi ir stangri, 
be stambių porų, o akių baltymai tokie balti. Galbūt 
Ingvaras Stubio apskritai negėrė. 

— Štai tavo vynas, - tarė ji Linei. - Manau, aš pa- 
sitenkinsiu puodeliu arbatos. 

BUVO MALONU VAŽIUOTI. Nors mašina nebu- 
vo geriausia pasaulyje - šešerių metų senumo Opel 
Vectra - jis sėdėjo patogiai. Neseniai pakeitė amor- 
tizatorius. Mašina buvo puiki. Garso aparatūra buvo 
puiki. Muzika buvo puiki. 

- Puiku. Puiku. Puiku. 

Jis nusižiovavo ir pasitrynė kaktą. Negalė- 
jo užmigti. Važiavo be sustojimo ir artinosi prie 
Lavangsdaleno slėnio. Nuo to laiko, kai išriedėjo 
iš garažo namie, buvo praėjusios dvidešimt pen- 
kios valandos. Na taip, garažas skamba galbūt šiek 
tiek perdėtai. Tačiau senoji daržinė buvo puikus 
prieglobstis mašinai ir sandėlys visokiam šlamš- 
tui, kurio išmesti jam neleido širdis. Niekada ne- 
žinai, kada ko prireiks. Dabar, pavyzdžiui, jis labai 

džiaugėsi, kad neatsikratė senųjų benzino kanistrų, 
paliktų buvusio savininko. Iš pirmo žvilgsnio jie 
atrodė surūdiję, tačiau kaip reikiant nušveitus vie- 
liniu šepečiu, pasidarė kaip nauji. Jis kaupė benziną 
daugelį savaičių. Pripildydavo baką įprastiniu būdu 
pas Bobeną prie didžiojo prekybos centro. Ne per 
dažnai, ne per daug, nei daugiau, nei mažiau negu 
nuolat pildavosi nuo to laiko, kai persikėlė į ūkį. 
Grįžęs namo nulašindavo keletą litrų benzino į ka- 
nistrus. Laikui bėgant turėjo du šimtus atliekamų 
litrų. Jam nebereikėjo nieko pirkti pakeliui į šiaurę. 
Jokio sustojimo ten, kur jį galėjo pamatyti. Jokių 
paliktų pinigų su pirštų antspaudais. Jokių vaizdo 
kamerų. Jis važiavo su gerokai purvinu tamsiai mė- 
lynu Opel Vectra, lyg bet kas kitas. Kažkas niekas 
kelionėje. Numeriai buvo murglini, vos buvo galima 
juos įžiūrėti. Visiškai niekas nekrito į akis, šiaurės 
Norvegijoje buvo pavasaris. 

Lavangsdaleno slėnyje purvinai pilkas sniegas vis 
dar gulėjo aplink medžių kamienus. Buvo sekma- 
dienio rytas, septinta valanda. Keletą minučių jis 
nesutiko nė vienos mašinos. Nestaigiame posūkyje 
sumažino greitį. Šunkelis, į kurį įriedėjo, buvo šla- 
pias ir sueižėjęs nuo šalčio. Vis dėlto sekėsi puikiai. 
Prie pliko kalnagūbrio jis sustojo. Išjungė motorą. 
Laukė. Klausėsi. 

Niekas negalėjo jo matyti. Jis nusiėmė laikrodį. 
Didžiulį juodą nardymo laikrodį. Žadintuvo funk- 
cija. Jis pamiegos dvi valandas. 

Dvi valandos buvo viskas, ko jam reikėjo. 

— NIEKO KITA, AIŠKU, nebuvo galima tikėtis. 

Alvhildė Sofienberg pasakojimą apie Akselio Se- 
ierio dingimą išklausė stebėtinai ramiai. Ji šiek tiek 
kilstelėjo plonyčius antakius. Tuomet išsiblaškiusi 
perbraukė pirštu per pūkeliais apaugusią viršutinę 
lūpą ir beveik nepastebimai sučepsėjo, lyg protezai 
būtų laikęsi nevisai tvirtai. 

— Dievai žino, kaip tokia žinia būtų paveikusi mane 
pačią. Be abejo, sunku į kažką panašaus įsijausti. Ne- 
įmanoma. Tačiau atrodė, kad jam sekasi gerai? 

- Be abejonės. Na... Juk sunku pasakyti, kaip jam iš 
tikrųjų sekasi po vieno trumpo mūsų susitikimo. Ta- 
čiau jis gyvena fantastiškoje vietoje. Prie vandenyno. 
Nuostabus paplūdimys. Turi puikų namą. Atrodė, lyg 
jis būtų... įsiliejęs. Į aplinką, turiu galvoje. Kaimynai 
jį pažįsta ir juo rūpinasi. Matyt, tai viskas, ką galiu 
pasakyti. 

— Nuostabu, - sumurmėjo Alvhildė. 

- Bent jau tokiomis aplinkybėmis, - tarė Inger 
Johanė. | 

- Turėjau galvoje visas tas kompiuterines tech- 
nologijas. | 

Alvhildė nereikšmingai sumataravo pirštais. 

-Tik pamanyk, sužinoti, kuriam pasaulio krašte 
Seieris gyvena, užtruko mažiau nei savaitę. Nuostabu. 
Tiesiog fantastiška. 

— Internetas. 

Inger Johanė nusišypsojo. 

— Niekada nepagalvojai prisijungti prie tinklo? Juk 
būtų puiku, kai tu čia... 

— Guli laukdama mirties, - trumpai užbaigė Al- 
vhildė. - To tik ir trūko. Turiu savo IBM rašomąją 
mašinėlę, 1982-ųjų. Ji, deja, sunkoka laikyti ant kelių, 
tačiau jei reikia, tai reikia. 

Ji metė žvilgsnį į prie lango stovintį rašomąjį stalą, 
ant kurio stovėjo aviečių spalvos mašinėlė su paruoš- 
tu tuščiu popieriaus lapu. 

— Neberašau tiek daug laiškų. Taigi tai neturi jo- 
kios reikšmės. Mano gyvenamosios vietos reikalai 
sutvarkyti. Mano vaikai lanko mane kiekvieną die- 
ną. Jie kuo puikiausiai gali savimi pasirūpinti ir, kiek 
galiu spręsti, yra gana laimingi. Vaikaičiai, atrodo, 
tvarkosi puikiai. Tiesą sakant, būna, jog jie užeina, 
ir pernelyg neatrodo, kad juos kas būtų siuntęs per 
prievartą. Man netgi nereikia telefono. Bet jei būčiau 
jaunesnė... 

— Turi tokias nuostabias akis, - tarė Inger Johanė 
ir nurijo seiles. - Jos tokios... mėlynos. Tokios neap- 
sakomai mėlynos. 

Alvhildės šypsena buvo iki šiol nematyta; šypsena, 
kurios Inger Johanė nenusipelnė. Ji nuleido galvą ir 
užsimerkė. Alvhildės pirštai paglostė jai smakrą — 
sausi, kieti it mirusio medžio šakos. 

- Dabar mane pradžiuginai, Inger Johane. Mano 
vyras sakydavo lygiai tą patį. Nuolat. 

Pasigirdo beldimas į duris. Inger Johanė greitai 
atsitiesė ir atsitraukė nuo lovos, lyg būtų pagauta be- 
daranti kažką neleistina. 

- Na štai, manau, laikas poilsiui, - pasakė seselė. 

— Atimama bet kokia apsisprendimo teisė, - su- 
dejavo Alvhildė ir užvertė į viršų akis. 

Inger Johanei nepavyko prisitraukti rankos. Al- 
vhildės plaštaka lyg letena laikė apglėbusi jos riešą. 

— Manei, dabar tiesiog pradingsi? 

Seselė nekantriai stovėjo prie lovos įsisprendusi ir 
nepatenkinta spoksojo į jas. 

— Tik minutėlę, - griežtai ištarė Alvhildė. - Dar 
nebaigiau su šia jauna dama. Jei tik jūs trumpam galė- 
tumėte išeiti į koridorių, būčiau kaip mat pasiruošusi 
pradėti savo popietinį poilsį. 

Moteris baltu chalatu nenoromis išslinko, lyg būtų 
įtarusi Inger Johanę turint piktų kėslų. Jos girdėjo, kad 
ji netoli tenuėjo, durys vis dar buvo praviros. 

— Nemanau, kad galėčiau ką nors daugiau pada- 
ryti, - tarė Inger Johanė užsikirsdama. - Perskaičiau 
popierius. Sutinku su tavimi. Viskas rodo, kad Akse- 
liui teko patirti didžiulę neteisybę. Aš suradau šį vyrą, 
perskridau vandenyną, kalbėjau su juo. Jei galima 
sakyti, kad buvau gavusi užduotį, tai dabar ji baigta. 

Alvhildė juokėsi, tylus kimus juokas, pereinantis 
į sausą kosulį. 

— Taip lengvai mes juk nepasiduosime, Inger Jo- 
hane. 

— Tačiau ką... 

— Turi būti pranešimas apie mirtį. 

— Ką? 

— Toji pagyvenusi moteris, kuri lankėsi policijoje 
1965-aisiais. Ta, kuri sakė, kad jos sūnus, matyt, yra 
kaltas. Įvykis, po kurio Akselis Seieris buvo paleistas! 
Ji apsilankė policijoje, nes sūnus buvo miręs. Viskas, 

ką žinau apie šią moterį yra tai, jog ji gyveno Liles- 
triome. Tu ir tas tavo internetas... Ar sugebėsi rasti 
pranešimą apie mirtį vietos laikraščio 1965-ųjų bir- 
želio numeryje? Tai turėtų būti pranešimas, kuriame 
paminėtas tik vienas artimasis. 

Inger Johanė šnairavo į duris. Kažkas balto nekan- 
triai judėjo pirmyn atgal. 

— Vienas artimasis. Iš kur tai Žinai? 

— Aš nežinau, - tarė Alvhildė. - Aš spėju. Buvo 
kalbama apie suaugusį sūnų, kuris gyveno pas savo 
motiną. Pasak mano vienintelio šaltinio, kalėjimo 
kunigo, sūnus turėjo būti protiškai atsilikęs. Man tai 
primena vieną iš tų liūdnų... 

Ji nutildė pati save. 

— Gana apie tai. Bandyk. Ieškok. 

Seselės kantrybė baigėsi. 

— Dabar turiu įeiti. Poniai Sofienberg reikia ra- 
mybės. 

Inger Johanė švelniai nusišypsojo Alvhildei. 

- Jei turėsiu laiko, tai... 

— Turi laiko, brangioji. Būdama tokio amžiaus, turi 
viso pasaulio laiką. 

Inger Johanei net nepavyko deramai atsisveikinti. 
Tik kai išėjo į gatvę jai toptelėjo, kad Alvhildės miega- 
majame nebedvelkė svogūnu. Be kita ko, ji prisiminė 
kažką, apie ką nebuvo galvojusi nuo to laiko, kai grįžo 
namo iš JAV. Ji matė kažką pas Akselį Seierį, kažką, 
kas patraukė jos dėmesį, tačiau per vėlai. Dėl vienos 
ar kitos priežasties kažkas jai priminė, kas tai buvo, - 
viršuje pas Alvhildę, kalbantis su senute. Kažkas, kas 
buvo pasakyta, arba kažkas, ką ji pamatė. 

Pakeliui namo jai įsiskaudėjo galvą. 


— JO VARDAS Amerikos Karalius. 

— Ką? 

Tai buvo baisiausias žvėris, kokį Inger Johanė kada 
nors buvo mačiusi. Spalva panėšėjo į Kristianės vys- 
tyklų turinį, kai ši sunkiai sirgo, - geltonai ruda su 
tamsesnėmis neaiškiomis dėmėmis. Viena ausis sty- 
rojo ore, kita buvo nukarusi žemyn. Galva, palyginti 
su kūnu, buvo per didelė. Uodega vyniojosi lyg ran- 
kinis plakiklis, ir atrodė it gyvulys juoktųsi. Liežuvis 
kone šlavė grindis. 

— Kuo sakei jis vardu? 

- Amerikos Karalius. Mano šuo. Šuomano. 

Kristianė norėjo nešti gyvulį, kuris atrodė perne- 
lyg didelis, kad būtų tik trijų mėnesių. Šunytis neno- 
rėjo būti keliamas. Baigėsi tuo, kad Kristianė visomis 
keturiomis nusekė jį į svetainę su iš burnos nukarusiu 
liežuviu. 

— Iš kur ji ištraukė tą vardą? 

Isakas truktelėjo pečiais. 

— Šiuo metu skaitome Burtininko skrybėlę. Žinai, 
kur Trolis Mumis paverčiamas Kalifornijos Karaliu- 
mi. Galbūt iš ten. Nė nenumanau. 

— Džekas, - iš svetainės sušuko Kristianė. - Jo var- 
das taip pat ir Džekas. 

Inger Johanė lengvai pasipurtė. 

— Kas tai“ 

Isakas paglostė jai žastą. 

— Kažkas negerai? 

— Ne. Taip. Nenumanau, ką su tuo vaiku daryti. 

— Tai tik vardas. Dėl Dievo meilės, Inger Johane, 
juk nėra nieko, dėl ko... 

— Tiek to. Kaip judviem sekėsi? 

Ji atsuko jam nugarą. Amerikos Karalius prisiusio- 
jo ant svetainės kilimo. Kristianė iš viršutinės spintelės 
virtuvėje buvo betraukianti dribsnių dėžę, ji stovėjo 
ant viršutinio stalčiaus ir galėjo bet kada nukristi. 

— Opapa! 

Inger Johanė ją sugavo ir pamėgino pamyluoti. 

- Džekui patinka dribsniai, - pareiškė Kristianė 
ir ištrūko iš glėbio. 

Dangtis atsidarė. Dėžė iškrito jai iš rankų. Atbėgo 
šuo. Vaikas ir šuo nuvirto į kukurūzų jūrą. Šie traškėjo 
lūžinėdami ant grindų, ir Kristianė kvatojosi. 

- Bent ją tai džiugina, - liūdnai nusišypsojo Inger 
Johanė. - Kodėl išrinkai tokį... tokį baisų?! 

- Šal | 

Isakas priglaudė pirštą jai prie lūpų, ji atsitraukė. 

- Džekas gražus. Kažkas nutiko? Atrodai tokia... 
Kažkas su tavimi negerai. 

- Padėk man, - trumpai atsakė ji ir atnešė siurblį. 

Ji tikrai negalėjo suvokti, kaip Kristianė sugalvojo 
pavadinti šunį Džeku, Amerikos Karaliumi. 

JIS JAUTĖSI KEISTAI nervingas. Galbūt tiesiog 
buvo pavargęs. Dvi valandos miego šalutiniame ke- 
lyje Lavangsdaleno slėnyje, kurį nuo Tromsės skiria 

tik keturiasdešimt penkios minutės kelio, žinoma, 
padėjo. Ypač žvalus jis vis dėlto nesijautė. Maudė 
juosmens raumenis. Akys buvo sausos, jis stipriai 
mirkčiojo ir mėgino išspausti ašaras žiovaudamas. 
Nervingumas pasireiškė kutenimu pirštų galiukuose 
ir nerimo bei tuštumos jausmu pilve. Jis gėrė iš bu- 
telio vandenį dideliais godžiais gurkšniais. Mašina 
stovėjo už studentų bendrabučių prie Prestvaneto 
ežero. Studentai grįžta ir vėl išeina. Skolinasi ma- 
šinas. Pas juos ateina svečių. Būtent čia jam reikėjo 
pasistatyti mašiną. Tačiau jis nebegalėjo joje ilgiau 
sėdėti. Tai patraukia dėmesį, ypač tokioje vietoje, kur 
gyvena daugybė vienišų moterų. Jis užkimšo butelį 
ir giliai įkvėpė. 

Iki mažojo šalutinio keliuko kylant Langnesbake- 
no keliu važiuoti buvo mažiau nei penkios minutės. 
Jis, aišku, tai žinojo, buvo buvęs čia anksčiau. Žinojo 
jos įpročius. Žinojo, kad paskutinį mėnesio sekma- 
dienį ji visada būna namuose. Mama grįš - lygiai 
penktą. Kaip nuolat grįždavo. Kad patikrintų. Apžiū- 
rėtų savo turtą — prisidengusi jaukiais šeimyniniais 
pietumis. Avienos ir kopūstų troškinys, pilna taurė 
raudono vyno ir tiriantis žvilgsnis. Ar užtektinai šva- 
ru? Ar užtektinai gražu? Ar vandens čiaupo sklendė 
vonioje pakeista? 

Jis žinojo, kas nutiks. Pavasarį lankėsi čia tris kar- 
tus. Apsižvalgė. Pasižymėjo. Laikrodis rodė be penkių 
tris. Pasuko už kampo ir žvilgtelėjo per petį. Nieko. 
Lijo, tačiau nesmarkiai. Debesys pasiglemžė Kvalijos 
saloje esančius kalnus, dangus vakaruose juodavo, 
ir oras į vakarą turėjo suprastėti. Lengvai ir greitai 
jis perėjo sodą ir dingo už krūmų. Šie buvo retesni 

nei jam norėjosi. Nors vyras vilkėjo pilkais ir tamsiai 
mėlynais drabužiais, būtų buvę nesunku jį pastebė- 
ti, jei kas būtų pažvelgęs. Nesidairydamas atgal jis 
nurisnojo prie namo sienos. Šiaurės vakarų pusėje 
apatiniame aukšte niekas negyveno. Tik po žiemos 
suvargęs berželis ir purvino pernykščio sniego kaubu- 
rėliai. Jis sunkiai alsavo. Nesijautė taip, kaip paprastai. 
Nervingumas užspaudė gerklę ir vertė jį nuolat greitai 
ryti seiles. Anksčiau taip nebūdavo. Jis įsikibo į mažą 
maišelį, kabantį prie diržo. Pakili nuotaika. Štai kaip 
turėjo būti. Tikrumas, dėl kurio jo vidus džiūgavo. 
Tai buvo jo laikas. 

Tai buvo jo laikas. 

Jis vos ją girdėjo. Nepažvelgęs į laikrodį, žinojo, 
kad šis rodo tris valandas. Sulaikė kvėpavimą. Stojo 
tyla. Pažvelgęs pro namo kampą suprato, kad jam 
pasisekė labiau nei galėjo tikėtis. Ji buvo pastačiusi ve- 
žimėlį gale tako. Terasoje gulėjo senas hamakas, vai- 
kiškam vežimėliui nebuvo vietos. Pasaulyje nebuvo 
jokių kitų garsų, išskyrus greitą jo paties kvėpavimą 
ir lėktuvą, besiruošiantį leistis Langneso oro uoste. Jis 
atidarė maišelį. Pasiruošė. Artinosi prie vežimėlio. 

Šis stovėjo po stogeliu, apsaugotas nuo čiurlenan- 
čio pavasarinio lietaus. Vis tiek vaikas buvo apdangs- 
tytas taip, lyg aplinkui siaustų žiemos pūgos. Vežimė- 
lio viršus buvo užtrauktas. Prie vežimo buvo prisegta 
apsauga nuo lietaus. Be kita ko, motina virš viso to 
buvo ištempusi kažką panašaus į tinklą - galbūt kad 
neprieitų katinai. Jis vargo su tinklu nuo katinų. At- 
sagstė ir nutraukė apsaugą nuo lietaus. Vaikas su ke- 
puryte gulėjo mėlyname miegmaišyje. Buvo gegužės 

pabaiga, ir kūdikis mūvėjo kepurytę! Prigludusią. 
Raišteliai po smakru slėpėsi putlaus kakliuko raukš- 
lėse. Vežimėlyje buvo ankšta. Vaikas kietai miegojo 
pravėręs burną. 

Jam nereikėjo jo žadinti. 

Jam niekada nebūtų pavykę nurengti vaikui visų 
drabužių. 

— Velnias! 

Panika užplūdo lyg banga, iš apačios, nuo pėdų, 
ši užliejo kūną ir užėmė kvapą. Jis pametė švirkštą. 
Jis turėjo turėti su savimi švirkštą. Vaikas žiovavo ir 
gargaliavo. Vaikas buvo didžiulė kvėpuojanti skylė. 
Švirkštas. Jis pasilenkė, pakėlė jį, įsikišo į maišelį, išsi- 
traukė lapelį, rankos drebėjo, pametė plastikinį viršelį. 
Pasilenkė, pakėlė jį, įsikišo į maišelį. Miegmaišis buvo 
pilnas pūkų. Jis pastūmė šiuos ant kvėpuojančios sky- 
lės. Tvirtai suspaudė tamsiai mėlyną medžiagą tarp 
pirštų, tarp pirštiniuotų pirštų, vaikas pasisuko, mė- 
gino ištrūkti, buvo stebėtinai lengva tam sukliudyti, 
jis stipriai laikė, paspaudė ir nepaleido, ir pagaliau 
niekas nebesipriešino po plonyte mėlyna medžiaga. 
Tačiau jis nepaleido. Dar ne. Laikė ir spaudė. Lėktuvas 
nusileido, ir aplinkui buvo tylu. 

Laimei, jis nepamiršo lapelio. 


- NEPAMIRŠAU LAPELIO, - tarė pats sau sėsdama- 
sis į mašiną. - Nepamiršau lapelio. 

Nors jis du kartus prie vairo užsnūdo - pabudo 
slysdamas nuo kelkraščio, tačiau pačiu laiku susi- 
griebė - įstengė nukakti iki pat Majavatno miestelio 
nesustodamas niekur kitur kaip tik nusišlapinti arba 

nuošaliuose keliuose iš kanistrų įsipilti benzino. Jam 
reikėjo pamiegoti. Nuošaliame kelyje prie uždaryto 
kempingo rado slėptuvę mašinai. 

Tai neturėjo nutikti. 

Negalėjo prarasti kontrolės. Tai turėjo būti vyk- 
doma taip, kaip buvo suplanuota. Staiga nebeįstengė 
užmigti, nors buvo silpna nuo miego trūkumo. Jis 
pravirko. Viskas vyko ne taip, kaip turėjo. Tai buvo 
jo laikas. Pagaliau. Jo planas, jo valia. Verksmas sti- 
prėjo ir vertė jį susigėsti, jis keikėsi ir trankė sau per 
veidą. 

- Laimei, nepamiršau lapelio, - sumurmėjo ir nu- 
sišluostė pirštais nosį. 

DURŲ SKAMBUTIS nutraukė jos sapną. Skambėji- 
mas buvo trumpas, lyg kažkas būtų mėginęs pažadin- 
ti ją netrukdydamas Kristianei. Amerikos Karalius 
gailiai inkštė iš Kristianės kambario, ir ji išleido šunį 
prieš nueidama atidaryti durų. Laimei, atrodė, kad 
dukra toliau kietai miega apgaubta sunkaus miego 
ir šuns šlapimo tvaiko. Kalė šokinėjo ant jos, letenos 
skaudžiai braižė nuogas blauzdas. Ji mėgino nustum- 
ti ją šalin, tačiau pakeliui į prieškambarį suklupo ir į 
durų staktą susimušė mažąjį kojos pirštą. Bijodama, 
kad tas kažkas paskambins dar kartą, burnodama 
nušlubčiojo atidaryti laukujų durų. 

Buvo sunku įžiūrėti jo akis. Visa figūra atrodė 
mažesnė, pečiai atsikišę į priekį, ir ji pajuto silpną 
prakaito tvaiką, kai jis tarsi gindamasis pakėlė ranką. 
Po pažasčia laikė portfelį. Rankena buvo nutrūkusi, ir 
jis nešėsi jį kaip dėžę, sudribusį, atviru dangčiu. 

— Neatleistina, - sumurmėjo jis. - Tačiau anksčiau 
ištrūkti nepavyko. 

— Kiek valandų? 

- Pirma. Tai yra, nakties. 

— Supratau, - sausai pasakė ji. - Įeik. Aš tik užsi- 
vilksiu ką kita. 

Jis atsisėdo virtuvėje. Amerikos Karalius kram- 
tinėjo jam delną. Jis seilėjosi inkšdamas ir, matyt, 
buvo alkanas. 

— Vaje! Naujas gyventojas? 

Ji sumurmėjo kažką panašaus į patvirtinimą ir ėmė 
krapštytis prie kavos virimo aparato. Ji turėjo supras- 
ti, kad tai Ingvaras. Pabudusi negalvojo nieko kito, 
tik kad skambinimas turi liautis. Jei Kristianė būtų 
pabudusi vidury nakties, diena jau būtų prasidėjusi. 
Ji timptelėjo nublukusį bliuzoną. Spintoje gulėjo ge- 
resnių megztinių nei šis. 

- Jei išdygtum čia kitą naktį, būtų gerai, jei ne- 
skambintum į duris. Verčiau telefonu. Aparatą sve- 
tainėje naktimis išjungiu. Anas... 

Ji lengvai mostelėjo galva į miegamojo pusę ir at- 
seikėjo į filtrą kavos. 

— Ano prislopintas garsas. Jis pažadina mane ir lei- 
džia Kristianei toliau miegoti. Tai svarbu jai. Ir man. 

Ji mėgino nusišypsoti. Grimasa virto žiovuliu. Su- 
mišusi užsimerkė ir stipriai papurtė galvą. 

- Įsidėmėsiu tai, - tarė Ingvaras. - Atleisk. Jis nu- 
daigojo dar vieną. 

Ji lėtai pakėlė ranką prie plaukų, tačiau vėl nuleido 
ir tvirtai suspaudė stalčiaus rankeną. 

— Ką, - be garso ištarė ji. - Ką turi omenyje, saky- 
damas „dar vieną * 

Ingvaras įsikniaubė veidu į delnus. Balsas tapo 
duslus. 

- Vienuolikos mėnesių berniuką iš Tromsės. Gleną 
Hugo. Vienuolikos mėnesių. Nejau to negirdėjai? 

- Aš... Šįvakar nei televizoriaus žiūrėjau, nei radijo 
klausiausi. Mes... Kristianė ir aš žaidėme su šunimi, 
ėjome pasivaikščioti ir... Vienuolikos mėnesių. Vie- 
nuolikos mėnesių! 

Šūksnis liko kaboti tarp jų, ilgai, lyg beprasmė 
žmogžudystė būtų turėjusi slaptą paaiškinimą, kodą 
arba rebusą, paslėptą mažosios aukos amžiuje. Inger 
Johanė pajuto besikaupiančias ašaras ir sumirksėjo. 

— Bet... 

Ji paleido stalčių ir atsisėdo prie stalo. Jo delnai 
gulėjo sudėti priešais jį, ir ji jautė begalinį poreikį 
ant jų uždėti savąjį. 

— Ar jis jau surastas? 

- Jis nebuvo pagrobtas. Jis buvo uždusintas savo 
vežimėlyje įprastinio popiečio miego metu. 

Šuo gulėjo kampe prie dujinės viryklės, išsitie- 
sęs ant šono. Inger Johanė mėgino sutelkti žvilgsnį į 
siaurą krūtinę, kuri kilo ir leidosi, kilo ir leidosi. Po 
minkštu trumpu kailiu aiškiai matėsi šonkauliai. Akys 
buvo pusiau užmerktos, o tarp viso to šviesaus rudu- 
mo švysteldavo drėgnas ryškiai rožinis liežuvis. 

— Tuomet tai ne jis, - trumpai ir tyliai ištarė ji, ji 
turėjo įkvėpti oro. - Jis nedusina. Jis... Jis grobia ir 
žudo kažkokiu būdu, kurio mes... kurio mes nesu- 
prantame. Jis nedusina miegančių kūdikių. Tai ne tas 
pats vyras. Tromsėje sakei? Sakei Tromsėje? 

Ji lengvai trinktelėjo sugniaužtais kumščiais į stalą, 
lyg geografinis atstumas būtų buvęs įrodymas, kurio 
jai reikėjo: jie susidūrė su tragišku, tačiau vis dėlto 
natūraliu mirties atveju. Staigia mirtimi miręs kūdi- 
kis, žinoma, siaubinga, tačiau vis dėlto su tuo gali- 
ma susitaikyti. Bent jau jai. Visiems, išskyrus šeimą. 
Motiną. Tėvą. 

— Tromsė! Netiesa! 

Ji pasilenkė virš stalo mėgindama pažvelgti jam 
į akis. Jis nusisuko į kavos virimo aparatą. Be jėgų 
lėtai atsistojo. Atidarė viršutinę spintelę ir išėmė du 
puodelius. Akimirką stovėjo juos tyrinėdamas. Ant 
vieno jų šono buvo pavaizduota Ferrari, indų plo- 
vimo mašinos nutrinta iki blyškiai rožinės spalvos. 
Kitas buvo nerangaus drakono su nulūžusiu sparnu 
ir uodega, atstojančia ąselę, formos. Jis pripylė abu 
ir padavė puodelį su mašina Inger Johanei. Kavos 
garai lipo jai prie veido. Ji stipriai laikė puodelį abiem 
delnais, norėdama, kad Ingvaras jai pritartų. Tromsė 
buvo per toli. Neatitiko braižas. Nusikaltėlis nerado 
ketvirtosios aukos. Negalėjo taip būti. Šuo dejavo per 
miegus. 

— Lapelis, - pavargusiu balsu tarė jis ir siurbte- 
lėjo verdančio skysčio. - Jis paliko lapelį. Gavai, ko 
nusipelnęs. 

- Bet... 

— Mes dar nepaviešinome šios detalės. Laikraš- 
čiuose apie tai nebuvo nė žodžio. Faktiškai sugebėjo- 
me iki dabar tai nuslėpti. Tai turėtų būti jis. 

Inger Johanė pažvelgė į laikrodį. 

— Penkios po pusės dviejų, - tarė ji. - Turime ke- 
turias valandas ir trisdešimt penkias minutes iki kol 
tasai žadintuvas ten kambaryje pabus. Pradėkime. 
Spėju, jog tame savo portfelyje kažką turi. Atnešk jį. 
Turime keturias su puse valandos. 


- TAIGI VIENINTELIS BENDRAS BRUOŽAS yra 
žinutė? 

Ji bejėgiškai atšilošė kėdėje ir susinėrė ant sprando 
rankas. Visur aplinkui buvo priklijuota geltonų lape- 
lių. Ant šaldytuvo kabėjo didžiulis plakatas, kažkada 
jis buvo suvyniotas ir turėjo būti pritvirtintas solidžia 
paketams užklijuoti skirta juosta, kad nenukristų. 
Vaikų vardai buvo surašyti stulpelių viršuje kartu su 
informacija apie viską - nuo mėgiamo maisto iki me- 
dicininės istorijos lapo apačioje. Gleno Hugo stulpelis 
buvo menkas. Vienintelė informacija, kurią jie turėjo 
apie mažąjį berniuką, nuo kurio mirties dar nebuvo 
praėjusi para, buvo negalutinė mirties priežastis — 
uždusinimas. Amžius ir svoris. Normalus sveikas 
vienuolikos mėnesių berniukas. 

A4 formato lape virš viryklės, be kita ko, buvo 
matyti, kad tėvų vardai Maja Berit ir Frūdė Benoni- 
sen, jiems atitinkamai 25-eri ir 28-eri metai, kad jie 
gyvena jos gana pasiturinčios motinos name. Jie abu 
dirbo savivaldybėje: jis - šiukšlių išvežėjas, ji - mero 
sekretorė. Frūdė buvo baigęs pagrindinę mokyklą ir 

padaręs vidutiniškai sėkmingą futbolo žaidėjo karjerą 
TIL klube. Maja Berit Oslo universitete metus studi- 
javo religijos istoriją ir ispanų kalbą. Tą dieną suėjo 
beveik dveji metai kaip jie susituokę. 

— Mažoka. Ir kad visi yra vaikai. Ir kad jie visi 
mirę. 

- Ne. Emilija nebūtinai. Apie tai nieko nežinome. 

- Teisingai. 

Jis pasitrynė krumpliais galvos odą. 

— Popierius, ant kurio parašytos Žinutės, yra iš 
dviejų skirtingų bloknotų. Arba blokų, jei dar tiks- 
liau. Įprastinis kopijavimo popierius, toks, kuris guli 
pas visus, kurie namuose turi kompiuterį. Jokių pirštų 
spaudų. Na... 

Jis vėl pasitrynė galvą, stiprioje stovimosios lem- 
pos, kurią ji atnešė iš svetainės, šviesoje buvo galima 
įžiūrėti beveik nematomą pleiskanų debesėlį. 

— Aišku, per anksti sakyti ką nors konkretaus apie 
paskutinįjį raštelį. Jis vis dar tiriamas. Tačiau, manau, 
vargu ar mums reikia turėti per didelių lūkesčių. Šis 
tipas atsargus. Be galo atsargus. Raštas atrodo skirtin- 
gas kiekviename lapelyje, bent jau iš pirmo žvilgsnio. 
Tai gali būti suplanuota. Juos palygins ekspertas. 

- Bet šitas liudininkas... Šis... 

Inger Johanė atsistojo ir ėmė smiliumi vedžioti 
per eilę geltonų lapelių, suklijuotų ant spintos durų 
iki pat lango. 

- Štai. Vyras iš Soltunveieno gatvės pirmojo namo. 
Ką jis iš tikrųjų matė? 

— Į pensiją išėjęs profesorius. Kol kas be galo pa- 
tikimas liudininkas. Problema ta, kad jis... 

Ingvaras prisipylė šeštą puodelį kavos. Prisispau- 
dęs prie burnos kumštį pamėgino užgniaužti rūgštų 
raugulį. 

- Jis nelabai gerai mato. Gana stiprūs akiniai. Ta- 
čiau ... Jis remontavo terasą. Iš ten jam atsiveria pui- 
kus vaizdas į kelią apačioje. 

Ingvaras pasinaudojo mediniu šaukštu kaip ro- 
domąja lazdele ir nukreipė jį į greitosiomis nupieštą 
žemėlapį, kuris buvo priklijuotas ant lango. 

- Jis sako, kad mums rūpimu laiko tarpu atkreipė 
dėmesį į tris žmones. Pagyvenusią moteriškę raudonu 
puspalčiu, kurią jis sakosi pažįstąs. Berniūkštį ant 
dviračio, kurį, matyt, galime pamiršti. Šiedu judėjo 
keliu žemyn, taigi link nusikaltimo vietos. Tačiau jis 
taip pat matė kitą vyrą, vaikiną, kuriam, jo manymu, 
tarp dvidešimt penkerių ir trisdešimt penkerių. Jis 
ėjo priešinga kryptimi... 

Ir vėl medinio šaukšto kotas perbėgo popieriumi. 

— „link Langnesbakeno kelio. Buvo šiek tiek po 
trijų. Liudininkas gali tikrai tai pasakyti, kadangi jo 
žmona iškart po to išėjo į lauką paklausti, kada ge- 
naujuosius turėklus pabaigs iki penkių. 

- Ir kažkas buvo ne taip su eisena.. 

Inger Johanė prisimerkusi pažvelgė į žemėlapį. 

- Taip. Šis profesorius aprašė tai kaip... 

Ingvaras pasirausė popierių šūsnyje. 

- „Kaip kažką, kas skuba, nenorėdamas parodyti, 
jog kaip tik tai ir daro.“ 

Inger Johanė skeptiškai dirstelėjo į užrašą. 

- Ir kaipgi tai matyti? 

- Jis sakė, kad šis tipas ėjo lėčiau, nei jam, tiesą 
sakant, norėjosi, lyg iš tikrųjų būtų norėjęs bėgti, ta- 
čiau nedrįsęs. Akylas pastebėjimas, tiesą sakant. Jei 
jis teisingas. Šią eiseną išmėginau eidamas čionai, 
tai gali būti tiesa. Tave tarsi pagauna staccato ritmas, 
kažkas sustyguota ir nesavanoriška. 

— Arjis gali jį išsamiau aprašyti? 

- Deja. 

Puodeliui-drakonui per naktį nulūžo paskutinis 
sparnas. Dabar jis atrodė apgailėtiniau nei bet kada, 
lyg romus gaidys pakirptais sparnais. Ingvaras įsipylė 
į kavą šlakelį pieno. 

— Nieko, išskyrus apytikrį amžių. Ir kad jis vilkėjo 
pilkus arba mėlynus drabužius. Arba abiejų spalvų. 
Labai neutraliai. 

— Protinga iš jo pusės. Jei tai tikrai buvo mūsų 
vyras... 

— Ir taip pat jis buvo su plaukais. Storais, trumpai 
kirptais plaukais. Daugiau profesorius nenori garan- 
tuoti. Mes, žinoma, paskelbsime raginimą atsiliepti 
tą arba tuos, kurie buvo šioje vietoje. Tuomet žiūrė- 
sim. 

Inger Johanė pasitrynė kryžkaulį ir užsimerkė. 
Atrodė, lyg ji būtų visiškai paskendusi mintyse. Ryto 
šviesa jau buvo pradėjusi pamažu užlieti dangų. Umai 
ji ėmė rinkti lapelius, plėšti plakatus, ardyti žemėla- 
pius ir stulpelius. Kruopščiai rikiavo viską į akivaiz- 
džiai apgalvotą sistemą. Lapelius į vokus. Didžiuosius 
lapus dailiai vienas ant kito. Galiausiai sukišo viską į 
senąjį portfelį ir iš šaldytuvo ištraukė skardinę kolos. 
Klausiamai pažvelgė į Ingvarą, kuris papurtė galvą. 

- Eisiu, - užtikrino jis. - Savaime suprantama. 

— Ne, - tarėji. - Būtent dabar pradėsime. Kas žudo 
vaikus? 

- Šį pratimą jau atlikome anksčiau, - nenoriai 
tarė jis. - Sutarėme, kad tai automobilių vairuoto- 
jai ir seksualiniai nusikaltėliai. Kai pagalvoju, atrodo 
neįtikėtinai kvaila ir įžūlu šiame kontekste minėti 
automobilių vairuotojus. 

- Jie šioje šalyje nužudo ne ką mažiau vaikų, - sau- 
sai pareiškė ji. - Tačiau pamiršk tai. Visa tai susiję su 
neapykanta. Vienokia ar kitokia perdėto teisingumo 
jausmo forma. 

- Iš kur tai Žinai? 

— Aš nežinau. Aš galvoju, Ingvarai! 

Baltumas jo akyse nebebuvo toks akinamas. At- 
rodė, lyg Ingvaras Stubio būtų tris paras gėręs, o nuo 
jo sklindantis kvapas pabrėžė šį įspūdį. 

— Turi labai stipriai nekęsti, kad galėtum pateisinti 
tai, ką šis vyras daro, - tarė Inger Johanė. - Nepa- 
miršk, kad jam reikės sugebėti su tuo gyventi. Jam 
reikės sugebėti miegoti naktimis. Reikės valgyti. Jam, 
matyt, reikės sugebėti gyventi visuomenėje, kur visų 
prakeiksmas klykia iš kiekvieno laikraščio puslapio, 
kiekvienos žinių laidos, parduotuvėje, kurioje jis turi 
apsilankyti, darbovietėje galbūt... 

- Betgi jis negali... Negali nekęsti vaikų! 

- Ššš. 

Inger Johanė pakėlė delną. 

— Mes kalbame apie tokį, kuris atsigriebia. Atsi- 
griebia. 

— Už ką? 

- Nežinau. Tačiau ar Kimas ir Emilija, Sara ir Gle- 
nas Hugo pasirinkti visiškai atsitiktinai? 

— Žinoma, ne. | 

— Dabar darai išvadas, kurioms nėra pagrindo. 
Žinoma, kad jie gali būti pasirinkti atsitiktinai. Tikė- 
tina tai vis dėlto nėra. Kad vyras staiga ir be jokio pa- 
grindo pasakytų sau, kad dabar Tromsės eilė... Vargu. 
Tarp šių vaikų, manau, yra vienoks ar kitoks ryšys. 

— Arba tarp jų tėvų. 

— Būtent, - tarė Inger Johanė. - Daugiau kavos? 

— Tuoj apsivemsiu. 

- Arbatos? 

— Galbūt nepakenktų šiltas pienas. 

- Tuomet tiesiog užmigsi. 

— Nebūtų taip jau kvaila. 

Laikrodis rodė puse šešių. Amerikos Karalius sa- 
pnavo košmarą, mažytės kojos judėjo ore sprukda- 
mos nuo susapnuoto priešo. Visoje virtuvėje tvyrojo 
slogus tvaikas. Inger Johanė atidarė langą. 

— Problema ta, kad nerandame jokio ryšio tarp tų 
prakeik... tarp tėvų. 

Ingvaras beviltiškai skėstelėjo rankomis. 

— Tai, aišku, nereiškia, kad jo nėra, - paprieštaravo 
Inger Johanė ir atsisėdo ant spintelės užsikeldama 
kojas ant pusiau atidaryto stalčiaus. 

- Jei tik akimirkai įsivaizduosime, - tęsė ji. - Kad 
susidūrėme su psichopatu. Tiesiog todėl, kad jo nu- 
sikaltimai tokie žiaurūs, jog tai atrodo tikėtina. Ko gi 
mes iš tikrųjų ieškome? 

— Psichopato, - sumurmėjo Ingvaras. 

Ji nuleido jo žodžius negirdomis. 

— Psichopatai ne tokie jau reti kaip mes manome. 
Kai kas tvirtina, kad jie sudaro apie vieną procentą gy- 
ventojų. Dauguma iš mūsų yra pavartoję šį pasakymą 
apie kažką, kieno marmūzės nemėgstame, ir tai ne taip 
jau toli nuo tiesos kaip mes norėtume tikėti. Nors... 

— Maniau, šiandien tai vadinama antisocialinės 
asmenybės sutrikimu, - tarė Ingvaras. 

— Tai, tiesą sakant, kas kita. Diagnozės kriterijai 
sutampa, tačiau... Pamiršk tai. Nagi padėk man, In- 
gvarai! Aš bandau galvoti! 

- Žinoma. Problema ta, kad aš apskritai nebepa- 
jėgiu galvoti. 

— Tuomet leisk man. Bent jau paklausyk! Agre- 
siją... Agresiją, trumpai tariant, galima padalyti į du 
tipus - instrumentinę ir reaktyvią. 

- Žinau tai, - sumurmėjo Ingvaras. 

— Mūsų bylos, aišku, yra instrumentinės agresijos 
rezultatas, taigi tikslingas, suplanuotas agresijos pa- 
naudojimas. 

— Priešingai nei reaktyvi agresija, - lėtai ištarė In- 
gvaras. - Kuri yra labiau išorinės grėsmės arba įsiūčio 
padarinys. 

- Instrumentinė agresija daug būdingesnė psicho- 
patams nei mums, likusiems. Ji tarsi sąlygojama kaž- 
ko panašaus į... Blogį, galbūt galima pasakyti. Arba 
moksliškiau - trūkstamų empatijos įgūdžių. 

— Taip, tokiais dalykais jis nėra ypač apdovanotas, 
mūsų vyras... 

— Tėvai, - lėtai ištarė Inger Johanė. 

Ji nušoko nuo spintelės ir atidarė sugadintą portfe- 
lį. Tuomet pasiraususi susirado voką su užrašu „tėvai“ 

ir išdėstė jo turinį ant grindų. Džekas pakėlė galvą, 
bet vėl ramiai atsigulė. 

— Kažkas turi čia būti, - įsikarščiavusi pareiškė 
ji. - Tarp šių Žmonių yra kažkoks ryšys. Paprasčiausiai 
neįmanoma jausti tokios stiprios neapykantos ketu- 
riems devynerių, aštuonerių, penkerių ir vos vienerių 
metų vaikams. 

— Kalba, apskritai, nesisuka apie vaikus, - tarė In- 
gvaras pusiau klausdamas ir pasilenkė virš užrašų. 

— Galbūt ne. Galbūt tiek tuos, tiek tuos. Vaikus ir 
tėvus. Tėvus. Motinas. Iš kur man žinoti. 

— Emilijos mama mirusi. 

- Ir Emilija vienintelė, kuri neatsirado. 

Staiga viskas nuščiuvo. Tyla sustiprino ant sienos 
kabančio laikrodžio garsą, šis nenumaldomai tiksėjo 
link šešių. 

— Visi tėvai yra baltieji, - ūmai tarė Inger Johanė. - 
Visi norvegai, taip pat norvegiškos kilmės. Niekas 
vienas kito nepažįsta. Jokių bendrų draugų. Niekas 
nedirba toje pačioje vietoje. Tai, švelniai tariant... 

— Neįprasta. Gal jie paprasčiausiai buvo pasirinkti 
dėl to, kad neturi nieko bendra? 

— Bendra, bendra, bendra... 

Ji be paliovos murmėjo šį žodį, lyg mantrą. 

— Amžius. Amžius apima laiko tarpsnį nuo dvide- 
šimt penkerių metų Gleno Hugo mamos, iki trisde- 
šimt devynerių Emilijos tėvo. Motinų amžius... 

— Tarp dvidešimt penkerių ir trisdešimt vienerių, - 
tarė Ingvaras. - Šešeri metai. Nedaug. 

— Iš kitos pusės, visos moterys yra mažus vaikus 
auginančios motinos. Skirtumas nėra toks didžiulis. 

— Manai, jog yra kažkoks ryšys tarp fakto, kad 
Emilijos mama mirusi, ir tarp to, jog vaikas vis dar 
dingęs? 

Ingvaras sunkiai atsiduso ir atsistojo. Jis žvilgtelėjo 
į popierius ir ėmė nukraustinėti nuo stalo puodelius 
ir kavinuką. 

— Nė nenumanau. Galbūt Emilija su šia byla ne- 
turi nieko bendra. Tikrai, Inger Johane. Nebepajėgiu 
galvoti. 

— Manau, kaip tik dabar jam ne pyragai, - tarė ji 
pati sau. - Manau, Tromsėje jis padarė klaidą. Šitas 
vaikas turėjo būti nugalabytas tokiu pačiu būdu kaip 
ir kiti. Nepaaiškinama. Jis kažkokiu nesuvokiamu 
būdu išrado žudymo metodą, kuris... 

— Nepalieka pėdsakų, - niauriai užbaigė jis. - Ku- 
ris tik verčia trūkčioti pečiais mūsų visą vadinamųjų 
kompetentingų gydytojų armiją. Deja, sako jie. Jokios 
aiškios mirties priežasties. 

Inger Johanė užmerktomis akimis tylomis klūpėjo 
ant kėdės. 

- Jis nesiruošė uždusinti Gleno Hugo, - tyliai iš- 
tarė ji. - Ne taip viskas turėjo vykti. Jis mėgaujasi 
galėdamas dabar kontroliuoti viską ir visus. Jis Žai- 
džia žaidimą. Jis kažkaip jaučia, kad jis... atsiteisia. 
Tromsėje jis buvo išgąsdintas. Prarado kontrolę. Tai 
jį siutina. Galbūt tai privers jį prarasti budrumą. 

— Niekšas, - niauriai sušvokštė Ingvaras. - Pra- 
keiktas niekšas. 

- Jam taip neatrodo, - tarė Inger Johanė, ji vis 
dar klūpėjo atrėmusi sėdynę į kulnus. - Jis yra gana 
puikiai prie aplinkos prisitaikęs vaikinas, bent jau 

išoriškai. Matyt, nepriekaištingos reputacijos. Jam be 
galo svarbi kontrolė. Pas jį visada viskas savo vietoje. 
Tvarkinga. Švaru. Tai, ką jis dabar daro, daro todėl, 
kad tai teisinga. Jis kažką prarado. Iš jo atimta kažkas 
labai svarbaus, kas, jo nuomone, priklauso jam. Mes 
ieškome žmogaus, kuris manosi turįs visišką teisę 
elgtis taip, kaip elgiasi. Pasaulis susimokė prieš jį. 
Viskas, kas jo gyvenime nepasisekė, yra kitų kaltė. 
Jis negavo tų darbų, kuriuos turėjo gauti. Susimovė 
per egzaminą, nes buvo blogai suformuluota užduo- 
tis. Uždirba per mažai, nes viršininkas yra idiotas, 
nesugebantis įvertinti jo darbo. Tačiau jis su tuo su- 
sidoros. Susitaikys su viskuo - moterimis, kurios jį 
atstumia, paaukštinimu pareigose, kurio nesulaukia. 
Kol vieną dieną... 

- Inger Johane... 

— Kol vieną dieną nutinka kažkas, kas... 

- Inger Johane! Liaukis! 

- Kol jis sprogsta. Kol daugiau nebepajėgia taiks- 
tytis su neteisybe. Kol ateina jo eilė atsigriebti. 

- Nejuokauju! Nustok. Tai tėra vien spėliojimai! 

Blauzdos buvo nutirpusios, ir jai įsikibus į stalo 
kampą, kad galėtų pasikelti,veidą iškreipė grimasa. 

— Gali būti. Tai tu atėjai pas mane prašydamas 
pagalbos. 

- Čia smirda. 

Kristianė laikė užspaudusi nosį. Po pažasčia buvo 
pasikišusi Sulamitą. Amerikos Karalius laimingas lai- 
žė jai veidą. 

— Sveika, mieloji. Labas rytas. Turėsime šiek tiek 
pravėdinti. 

— Vyras smirda. 

- Žinau! 

Ingvaras išspaudė šypseną. 

— Dabar eisiu namo ir išsimaudysiu po dušu. Ačiū, 
Inger Johane. 

Kristianė nušlepsėjo atgal į savo kambarį, paskui ją 
nubidzeno šuo. Ingvaras Stubio, vilkdamasis švarką, 
susigėdęs mėgino paslėpti prakaito dėmes pažastyse. 
Priėjęs prie laukujų durų davė ženklą, lyg norėtų ją 
apkabinti. Tačiau tik ištiesė ranką. Ši buvo stebėtinai 
sausa ir šilta. Po prisilietimo jos delnas degė - dar ilgai 
po to, kai jis dingo už posūkio prie raudonojo namo 
pakalnėje. Inger Johanė pamatė, kad reikia nuvaly- 
ti langus, visas stiklas buvo nusėtas lipnios juostos 
paliktomis dėmėmis. Be to, turėjo užsiklijuoti pleis- 
tru mažąjį kojos pirštą. Nors po to, kai prieš penkias 
valandas eidama atidaryti durų susimušė jį į staktą, 
beveik nieko nepajuto, matė, kad jis ištino ir nagas 
buvo beveik atšokęs. Tiesą sakant, skausmas buvo 
gana stiprus. 

— Džekas prikakojo, - triumfuodama iš svetainės 
šaukė Kristianė. 

NORS AKSELIS SEIERIS niekada nesijautė iš tikrųjų 
laimingas, trumputėmis akimirkomis jam pavykdavo 
pajusti gyvenimo džiaugsmą. Tokiomis dienomis kaip 

ši jis jautėsi kažkaip priklausąs, tvirtai suaugęs su šia 
istorija, kuri, nepaisant nieko, jungė jį ir Harvičportą, 
Akselį Seierį ir jo pilką kedro lentomis apkaltą namą 
prie paplūdimio. Duobėtas asfaltas Vandenyno alė- 
joje nuo lietaus patamsėjo. Mašina lėtai dardėdama 
leidosi link namo, lyg vairuotojas vis dėlto nebūtų 
visiškai tikras, kad nori grįžti. Vandenynas papilkėjo 
susiliedamas su dangumi, ir ryški ąžuolų vainikų, 
kurie sunkiai sviro vienas prieš kitą paversdami kai 
kurias kelio atkarpas botanišku tuneliu, spalva su- 
švelnėjo. Akselis mėgo tokį orą. Buvo šilta, ir oro gū- 
sis atrodė gaivus, kai pro atvirą mašinos langą glostė 
veido odą. Jo vežimas tratėdamas įriedėjo pro vartus. 
Kurį laiką vyras sėdėjo atsirėmęs į vairuotojo sėdynę. 
Tuomet čiupo mašinos raktelį ir išlipo. 

Ant pašto dėžutės plevėsavo vėliava. Poniai Deivis 
Akselio pašto dėžutė nepatiko. Jos pačios dėžutę Bjor- 
nas - jo teigimu, švedas, kvailiems turistams pagrin- 
dinėje gatvėje pardavinėjantis netikrus suvenyrinius 
ornamentais puoštus arkliukus iš Švedijos, - buvo 
išmarginęs rožių raštais. Bjornas nekalbėjo švediškai 
ir, be kita ko, turėjo juodus plaukus ir rudas akis. 
Tačiau piešdamas rinkosi mėlyną ir geltoną spalvas. 
Jos buvo nepakeičiamos. Ponios Deivis pašto dėžu- 
tė buvo išdabinta šalpusniais su raitytais mėlynais 
stiebeliais. Akselio dėžutė buvo visa juoda. Vėliavos 
kažkada būta raudonos, tačiau tai buvo seniai. 

- Youre back*! 


* Grįžai! (angl.) 

Kartkartėmis Akselis susimąstydavo, ar tik ponia 
Deivis neturi virtuvėje radaro. Aišku, jau daug metų, 
kaip ji našlė, neturinti darbo, - ji gyveno iš vyro, kuris 
dingo jūroje 1975-aisiais, kuklaus gyvybės draudimo 
poliso - ir todėl galėjo skirti savo laiką visko ir visų 
mažajame miestelyje stebėjimui. Efektyvumas vis dėl- 
to buvo stulbinantis. Akselis negalėjo prisiminti, kad 
kada būtų grįžęs namo ir neišgirdęs širdingo rožiniais 
drabužiais apsirėdžiusios moters pasveikinimo. 

Jis laikė ištiesęs butelį rudame popieriniame mai- 
šelyje. 

- Oh dear! Liguor? For me, honey*? 

- Maple syrup** - trumpai tarė jis. - From Main. 
Thanks for taking care of the cat. How much do I owe 
you 112 

Poniai Deivis nereikėjo pinigų, jokiais būdais. 
Kiek gi jo čia nebuvo. Ar tik nebus nuo jo išvažiavi- 
mo praėjusios vos keturios dienos? Penkios? Jis tu- 
rįs tai paprasčiausiai pamiršti. Malonu buvę su tokiu 
gražiu ir puikiai išauklėtu katinu. Sirupas iš Meino. 
Labai ačiū! Tokia graži valstija Meinas. Gyvybinga ir 
vis dar laukinė. Jai pačiai reikėtų greitu laiku ten nu- 
vykti, praėjo apie dvidešimt metų nuo jos paskutinio 
apsilankymo pas brolienę, gyvenančią Bangore, ten 
ji buvo vienos mokyklos direktorė, be galo sumani 
moteris, nors ją galbūt būtų galima apibūdinti kaip 
šiek tiek lengvabūdiškai besielgiančią su stipriaisiais 
gėrimais. Tačiau bala jos nematė, tai tiesiog ne ponios 


* Omielasis! Likeris? Man, brangusis? (angl.) 
** Klevų sirupas (angl.). 
*** Iš Meino. Ačiū, kad pasirūpinote katinu. Kiek aš skolingas? (angl.) 

Deivis reikalas, o ar, tiesą sakant, jis ruošėsi vykti ne 
į Naująjį Džersį? 

“ Akselis truktelėjo pečiais, šis judesys galėjo reikšti 
bet ką. Iš atviros bagažinės išsiėmė lagaminą ir žengė 
link namo durų. 

- But youve got mail, Aksel! Don't forget to check 
your mailbox! And the young lady who visited you last 
week, she came back. Her card is in the box, I think. 
What a sweet girl! Cute as a button“. 

Tuomet ji dėbtelėjo į dangų ir nutipeno namo. 
Lietaus lašai buvo nusėję jos angoros vilnos megztinį 
lyg perlai, ir senutės šukuosena buvo bepradedanti 
bliukšti. 

Akselis pastatė lagaminą ant slenksčio. Jis nemė- 
go gauti laiškų. Nuolat gaudavo sąskaitas. Buvo tik 
vienas žmogus, kuris rašė laiškus Akseliui Seieriui, 
ir siuntos jį pasiekdavo kas pusmetį - per Kalėdas 
ir liepą - nuolat ir reguliariai kaip ir visada. Jis metė 
žvilgsnį į ponios Deivis namą. Ji stovėjo po stogeliu 
ir energingai mojo link pašto dėžutės. Jis nusileido. 
Dideliais žingsniais nužirgliojo prie juodosios dėžu- 
tės ir atidarė priekinę angą. Vokas buvo baltas. Tai 
nebuvo sąskaita. Jis pasikišo laišką po megztiniu, lyg 
jame būtų buvę kažkas uždrausta. Ant žemės nukrito 
vizitinė kortelė. Jis pakėlė ją, žvilgtelėjo ir įsikišo į 
užpakalinę kelnių kišenę. 


* Bettu gavai laišką, Akseli! Nepamiršk patikrinti pašto dėžutės! Ir ta jau- 
na moteris, apsilankiusi pas tave praeitą savaitę, buvo sugrįžusi. Manau, jos 
vizitinė kortelė guli dėžutėje. Kokia miela mergaitė! Graži lyg paveikslėlis 
(angl.). 

Name oras buvo priplėkęs, salsvas kvapas susi- 
maišęs su dulkėmis, kurios privertė jį nusičiaudė- 
ti. Šaldytuvas buvo įtartinai tylus. Jis lėtai pravėrė 
dureles, tačiau šviesa virš šešių butelių alaus pa- 
kuotės, kuri stovėjo vieniša viršutinėje lentynoje, 
neužsidegė. Apačioje stovėjo lėkštė su troškintomis 
daržovėmis, aptrauktomis žalios šlykščios plėvelės. 
Buvo praėję ne daugiau nei du mėnesiai nuo to lai- 
ko, kai Frenkas Malojus taisė šaldytuvą ir mainais 
už tai parnešė žmonai siuvinėtą pagalvėlę. Greitai 
nebebus ko remontuoti, sakė Frenkas, Akselis turėjo, 
velniai jį rautų, greitu laiku rasti pinigų naujam šal- 
dytuvui. Akselis pasičiupo skardinę alaus. Šis buvo 
drungnas. 

Laiškas buvo nuo Evos. Šiuo metu neturėjo gauti 
laiško nuo Evos. Ne anksčiau nei liepą. Liepos vidu- 
ry ir kelios dienos prieš Kūčias. Šitaip turėjo būti. 
Šitaip visada būdavo. Akselis atsisėdo ant kėdės po 
lempa-rykliu. Alaviniu, vikingų raštais puoštu peiliu 
laiškams atplėšti praplėšė voką. Ištraukė popieriaus 
lapus, išmargintus puikiai pažįstamos rašysenos - ne- 
aiškios ir sunkiai įskaitomos. Linijos kreivai leidosi 
į dešinę. Jis išskleidė laišką, pasidėjo jį ant šlaunies, 
paskui pasikėlė prie akių. 

Ištuštėjus alaus skardinei, jis buvo perskaitęs kie- 
kvieną skiemenį. Kad būtų visiškai tikras, perskaitė 
laišką dar kartą. 

Tuomet liko sėdėti įsmeigęs tuščią žvilgsnį į nie- 
kur. 

IŠ VIENOS PUSĖS Inger Johanė buvo mažumėlę pa- 
tenkinta tuo, jog visi tikėjosi, kad ji pasirūpino tor- 
tu. Ji buvo ta, kuri parūpina tortą, - tiek savo, tiek 
kitų akyse. Ji buvo ta, kuri rūpinasi, kad bendrajame 
poilsio kambaryje netrūktų kavos. Jei Inger Johanės 
nebūdavo darbe daugiau nei tris dienas, šaldytuve ne- 
likdavo gazuotų gaiviųjų gėrimų ir natūralaus mine- 
ralinio vandens Farris, o ant vaisių padėklo gulėdavo 
tik pora sudžiūvusių obuolių ir parudavęs bananas. 
Buvo neįsivaizduojama, kad kas nors iš biuro darbuo- 
tojų rūpintųsi tokiais dalykais. Koridoriuose vis dar 
sklaidė užsilikusi septintojo dešimtmečio nuostatų 
dvasia, ir jai iš esmės tai netrukdė. Dažniausiai. 

Dabar ji buvo smarkiai įsiutusi. 

Jie žinojo apie Fredriko penkiasdešimtmetį visą 
amžinybę. Ne ką mažiau, jis pats pasirūpindavo pri- 
minti jiems apie didžiąją dieną - reguliariai ir užtekti- 
nai garsiai. Daugiau nei prieš tris savaites Inger Johanė 
surinko pinigus, po du šimtus kronų iš kiekvieno, ir 
visiškai viena Ferner Jacobsen drabužių parduotuvėje 
nupirko prabangų kašmyro vilnos megztinį snobiš- 
kiausiam instituto profesoriui. Tačiau tortą pamiršo. 
Niekas jai to anksčiau nepriminė. Vis dėlto visi žvelgė 
į ją nustebę, kai ji grįžo iš universiteto bibliotekos. 
Pietų pertrauka buvo pasibaigusi, ir ant stalo nesto- 
vėjo joks riešutinis tortas. Jokių dainų, jokių kalbų. 
Fredrikas buvo įtūžęs. Kiti atrodė įsižeidę, lyg ji le- 
miamą akimirką būtų išdavusi visus kolegas. 

— Kartais gali juk kažkas kitas perimti iniciatyvą, - 
tarė ji ir įėjusi užsidarė savo darbo kabineto duris. 

Jai buvo nebūdinga pamiršti tokį dalyką. Kiti turėjo 
pagrindo ja pasitikėti. Visada turėdavo, o ji nieko ne- 
pranešė. Jei ji būtų prisiminusi tą prakeiktą gimtadienį, 
juk būtų galėjusi paprašyti Tinės arba Trondo, kad šie 
nupirktų tortą. Vis dėlto tai buvo penkiasdešimtmetis. 
Ingvaro taip pat negalėjo kaltinti. Nors jis atėmė iš jos 
visos nakties miegą, ji juk buvo prie to pratusi. Tai 
buvo užsilikę nuo pirmųjų metų su Kristiane. 

Ji išsitraukė iš rankinės nukopijuotą lapą. Univer- 
siteto biblioteka mikrofilme turėjo visų metų vietinių 
laikraščių numerius. Ji užtruko mažiau nei valandą, 
kol surado anonsą. Tai turėjo būti jis. Lyg likimo iro- 
nija arba galbūt labiau kaip vietinės reikšmės leidėjo 
taktiškumo padarinys, anonsas buvo įdėtas puslapio 
apačioje, kampe - kuklus ir vienišas. 


Mano brangus sūnus 
ANDERSAS MOHAUGAS 
gim. 1938 03 27 
Paliko mane birželio 12-ąją. 
Laidotuvės įvyko tyliai. 
Agnesė Dorotėja Mohaug 


Taigi vyras mirė dvidešimt septynerių. 1956-aisiais, 
kai mažoji Hedviga buvo pagrobta, išprievartauta ir 
nužudyta, jam buvo aštuoniolika. 

— Aštuoniolika metų... 

Nebuvo jokio nekrologo. Inger Johanė ieškojo 
atminimo žodžių, tačiau liovėsi pervertusi keturių 

savaičių po laidotuvių numerius. Niekas neturėjo ko 
pasakyti apie Andersą Mohaugą. Jo motinai netgi ne- 
prireikė prašyti, kad vainikai nebūtų nešami. 

Kiek jai galėjo būti metų? Inger Johanė skaičiavo 
pirštais. Jei jai buvo dvidešimt penkeri, kai gimė sūnus, 
šiandien jai būtų beveik devyniasdešimt. Aštuoniasde- 
šimt aštuoneri. Jei ji dar nemirusi. Galėtų būti vyresnė. 
Berniuko gi galėjo susilaukti ir vėliau. 

— Ji mirusi, - sumurmėjo Inger Johanė ir įdėjo 
mirties anonso kopiją į plastikinę įmautę. 

Vis dėlto ji nusprendė pamėginti. Rasti adresą buvo 
paprasta - 1965-ųjų telefonų knygoje. Iš šios informa- 
cijos buvo aišku, kad senuoju Agnesės Mohaug adresu 
dabar gyveno visai kita moteris. Agnesės Mohaug tele- 
fono numeris daugiau neužregistruotas, tarė metalinis 
balsas paskambinus informacijos telefonu. 

Kas nors vis dėlto galėjo ją prisiminti. Arba jos 
sūnų. Geriausiu atveju galėtų būti žmogus, kuris pri- 
simena Andersą. 

Pamėginti galima, o senasis adresas Lilestriome 
buvo išeities taškas. Tuomet Alvhildė bus patenkin- 
ta. Kažkodėl Inger Johanei tai tapo svarbu. Padaryti 
Alvhildę patenkintą. 

EMILIJA ATRODĖ MAŽESNĖ. Ji kažkaip susitraukė, 
ir tai jį siutino. Jo žandikauliai trynėsi vienas į kitą, 

jis girdėjo girgždant krūminius dantis ir pamėgino 
atsipalaiduoti. Emilija negalėjo skųstis išlaikymu. Ji 
gavo maisto. 

— Kodėl nevalgai? - griežtai paklausė jis. 

Mergytė neatsakė, tačiau pamėgino nusišypsoti. 
Vis šis tas. 

— Turi valgyti. 

Padėklas buvo slidus. Dubenėlis su sriuba slydi- 
nėjo iš vienos pusės į kitą, kai jis pasilenkė pastatyti 
jį ant grindų. 

— Ar gali pažadėti, kad tai suvalgysi? 

Emilija linktelėjo. Ji užsitraukė antklodę iki pat 
smakro galiuko - jis nebematė, kokia ji buvo sulysusi. 
Puiku. Ji dvokė. Prie pat durų jis juto šlapimo tvaiką. 
Nešvaros. Akimirką svarstė nueiti prie kriauklės ir 
patikrinti, ar jai baigėsi muilas. Tuomet nusprendė 
nieko nedaryti. Aišku, ji keletą savaičių vilki tais pa- 
čiais drabužiais, tačiau, nepaisant visko, kalbama ne 
apie mažą vaiką. Ji galėjo išsiplauti kelnaites kada 
panorėjusi. Jei dar buvo likę muilo. 

— Ar prausiesi? 

Ji atsargiai linktelėjo. Nusišypsojo. Šio vaiko 
keista šypsena. Kažkokia nuolanki. Moteriška. Mer- 
gaitei tebuvo devyneri, ir ji jau buvo išmokusi tos 
nuginkluojančios šypsenos. Kuri nieko nereiškė. 
Tik išdavystę. Moteriška šypsena. Jis ir vėl pačiame 
žandikaulio gale pajuto skausmą, turėjo suimti save 
į rankas. Nurimti. Turėjo atgauti kontrolę. Ši aplei- 
do jį Tromsėje. Beveik apleido. Reikalai klostėsi ne 
pagal planą. Tai nebuvo jo klaida. Tai buvo oras. 
Nesitikėjo, kad lis. Bus šitaip šalta. Gegužė! Gegužė, 


210 


o vaikas buvo aptūlotas, lyg būtų gili žiema. Negalėjo 
puikiai sektis. Buvo nebesvarbu - dabar. Vaikas buvo 
miręs. Jis parsirado namo. Tai buvo svarbiausia. Jis vis 
dar kontroliavo. Vyras sunkiai alsavo, mėgindamas 
sudėlioti mintis. Ten, kur buvo jų vieta. Kodėl jis 
laiko čia šitą mergytę? 

- Pasisaugok, - tyliai tarė jis. 

Jis nekentė nuo vaiko sklindančio kvapo. Pats 
prausdavosi po dušu keletą kartų per dieną. Niekada 
nebūdavo nesiskutęs. Drabužiai būdavo rūpestingai 
išlyginti - visada. Kartais, kai slaugė vėluodavo, nuo 
motinos sklisdavo toks pat kvapas kaip nuo Emilijos. 
Jis negalėjo to pakęsti. Žmogaus trūnijimo. Žemi- 
nantys kūno kvapai, atsirandantys dėl kontrolės ne- 
buvimo. Jis sunkiai rijo seiles, burna prisipildė seilių, 
gerklė buvo ištinusi ir skaudėjo. 

— Ar išjungti šviesą? - paklausė jis ir atsitraukė 
per žingsnelį atgal. 

— Ne! 

Ji atgijo. 

— Ne! Tik ne tai! 

— Tuomet turi valgyti. 

Tam tikra prasme šitoks stovėjimas jį dirgino. Ge- 
ležinių durų vyrius jis buvo pritvirtinęs prie sienos 
kabliu. Vis dėlto jos galėtų užsitrenkti. Jei jis būtų 
neatsargus. Jei, pavyzdžiui, nukristų, jei akimirkai 
prarastų pusiausvyrą ir sukluptų priešais duris, tuo- 
met vyriai išsinertų iš kablio ir durys užsitrenktų jam 
už nugaros. Jiems būtų galas. Abiem. Jam ir mergytei. 
Jis greitai alsavo. Galėtų įeiti į kambarį ir pasikliauti 
vyriais. Tai buvo solidus įrenginys, pats jį pagamino. 

Kabę įmontavo giliai sienoje, aplipdė cementu, kad 
kaip reikiant laikytųsi. Kablys. Didžiulis. Jis buvo pa- 
tikimas ir niekada nebūtų pats iššokęs. Jis žengė kelis 
žingsnius į kambarį. 

Kontrolė. 

Oras jį nuvylė. Jis turėjo uždusinti vaiką. Ne taip 
viskas turėjo vykti. Aišku, jis neplanavo berniuko pa- 
grobti, kaip padarė su kitais. Protingiausia kiekvieną 
kartą atlikti viską vis kitaip. Tai glumino. Ne jį, aišku, 
kitus. Jis puikiai žinojo, kad berniukas miega lauke 
kiekvieną popietę mažiausiai dvi valandas. Po valan- 
dos buvo per vėlu. Ne jam, kitiems. 

Būtų buvę geriau, jei Emilija būtų berniukas. 

— Aš turiu sūnų, - tarė jis. 

- Mmm. 

— Jis jaunesnis už tave. 

Mergaitė atrodė sukaustyta baimės. Jis žengė dar 
vieną žingsnį link lovos. Emilija prisispaudė prie sie- 
nos. Iš veido buvo likusios tik akys. 

— Velniškai dvoki, - lėtai ištarė jis. - Nejau ne- 
išmokai prisižiūrėti? Negalėsi užlipti į viršų Žiūrėti 
televizoriaus, jei taip smirdėsi. 

Ji vis dar spoksojo išplėtusi akis. Dabar veidas 
buvo baltas, ne odos spalvos, ne rožinis. Baltas. 

— Tu juk maža moteris. 

Emilijos alsavimas smarkiai pagreitėjo. Jis nusi- 
šypsojo, nurimo. 

— Valgyk, - tarė. - Geriau jau valgyk. 

Tuomet žengė atbulomis link durų. Pirštai lietė 
šaltus vyrius. Jis atsargiai išėmė kablį iš kabės. Tuomet 
durys, skiriančios jį ir vaiką, lėtai užsivėrė. Jis uždėjo 

ranką ant šviesos jungiklio ir pajuto neapsakomą pa- 
sitenkinimą pagalvojęs, kokio apdairaus jo būta, kai 
pritvirtino jį išorinėje pusėje. Jis nuspaudė jungtuką 
žemyn, pats paspaudimas buvo susijęs su ypatingu 
lytėjimu, maloniu pasipriešinimu, privertusiu jį atlik- 
ti tai keletą kartų. Išjungti ir įjungti. Išjungti, įjungti 
ir išjungti. 

Galiausiai jis paliko uždegtą šviesą ir užlipo į viršų 
Žiūrėti televizoriaus. 

- TURIME SĄRAŠUS visų, kurie skrido lėktuvu į 
Tromsę ir iš Tromsės prieš ir po Gleno Hugo nu- 
žudymo. Tromsės policija atlieka milžinišką darbą 
rinkdami vaizdo įrašus iš visų trisdešimties mylių 
spinduliu esančių benzino kolonėlių. Autobusų ben- 
drovės mėgina sudaryti savo keleivių sąrašus - kas 
daug kebliau. Pakrančių keltai dirba su tokiais pat 
sąrašais, tą patį atlieka ir greitųjų laivų bendrovės. 

Sigmundas Berlis pasikasė sprandą ir truktelėjo 
apykaklę. 

- Ir nėra kažin kiek daugiau būdų patekti į Šiaurės 
Paryžių“ ir išjo ištrūkti. Kol kas neprašėme viešbučių 
pagalbos. Abejotina, ar šis tipas apsistojo viešbutyje, 
lyg... Atėmęs kūdikiui gyvybę, turiu galvoje. 


* Tromsės miestas daugelio vadinamas Šiaurės Paryžiumi. 


213 


- Turėtume kalbėti apie... šimtus vardų. 

- Bijau, jog keletą tūkstančių. Vaikinai įtemptai 
dirba, kad šie kuo greičiau atsidurtų duomenų bazėje. 
Jie bus sutikrinti su... 

Berlis metė žvilgsnį į Ingvaro Stubio kamštinę 
skelbimų lentą, kur didžiuliais mėlynais smeigtukais 
buvo prisegtos Emilijos, Kimo, Saros ir Gleno Hugo 
nuotraukos. Tik Kimas nedrąsiai šypsojosi, kiti vaikai 
rimtai spoksojo į objektyvą. 

— „..su tėvų sąrašais, kur surašyti visi, kuriuos jie 
buvo sutikę, pažinojo ar kada buvo turėję ryšių. Vel- 
nias... Šie sąrašai ilgainiui tapo visiškai absurdiški, 
Ingvarai. 

Balsas užkimo, ir jis atsikrenkštė. 

- Žinau, tai būtina. Tiesiog tai taip... 

— Erzina. Daugybė vardų ir jokių ryšių. 

Ingvaras lėtai nusižiovavo ir atsilaisvino kakla- 
raištį. 

— Kaip su vyru, kurį matė... 

Jis užsimerkė mėgindamas susikaupti. 

— Soltunveieno gatvėje, - prisiminė jis. - Vyras 
pilkais arba mėlynais drabužiais. 

— Niekas neatsiliepė, - tarė Sigmundas Berlis, 
dabar balsas buvo mažumėlę žvalesnis. - Situacija 
tampa vis įdomesnė. Pasirodo, kad liudytojas buvo 
teisus - moteris raudonu paltu buvo kaimynė, ji pati 
sako, jog, matyt, ėjusi Langbakeno keliu maždaug 
be dešimt trys. Berniuko su dviračiu tapatybė taip 
pat nustatyta, jis kreipėsi į mus kartu su tėvu šįryt ir, 
akivaizdu, neturi ko slėpti. Nė vienas iš judviejų ne- 
matė ir negirdėjo nieko įtartino. Vyras, kuris skubėjo 

nenorėdamas... to parodyti? Jis neatsiliepė. Taigi tai 
gali būti... 

— Mūsų vyras. 

Ingvaras Stubio atsistojo. 

- Jam buvo kažkur tarp dvidešimt penkerių ir tris- 
dešimt penkerių. Turėjo plaukus. Daugiau? 

Jis atsistojo veidu į vaikų nuotraukas. Akys lakstė 
fotografijų eile - pirmyn ir atgal. 

- Bijau, jog nieko ypatinga. Šis liudytojas, taip 
greitai neprisiminsiu, kuo jis vardu, be abejo, neį- 
prastai saugojosi, kad nepasakytų per daug. Jis aprašo 
eiseną ir povyzą, tačiau atsisako prisidėti prie foto- 
roboto sudarymo. 

- Tiesą sakant, protinga. Jei jis mano, kad jo ne- 
įsidėmėjo. Kodėl jam atrodo, kad vyrui apie trisde- 
šimt? 

— Povyza. Plaukai. Eisena. Energinga, tačiau ne 
visai jaunatviška. Drabužiai. Viskas. Tačiau tarp dvi- 
dešimt penkerių ir trisdešimt penkerių nėra labai 
tikslu. 

Ingvaras Stubio suposi ant kulnų. 

- Bet jei... 

Staiga atsisuko į kolegą. | 

- Jei greitu laiku neatsilieps niekas, kas atitinka 
aprašymą ir kas tą sekmadienio popietę turėjo vie- 
nokių ar kitokių patikimų reikalų, mes, be abejonės, 
mažumėlę būsime pažengę į priekį. 

— Mažumėlę, - pakartojo Berlis ir linktelėjo. - Ta- 
čiau ne ką daugiau. Mes juk visą laiką spėjome, kad 
kalbame apie vyrą. Tiesą sakant, jam galėjo būti tarp 
dvidešimties ir keturiasdešimt penkerių. Norvegijoje 

gyvena gana daug šio amžiaus vyrų. Net ir su plau- 
kais. Be kita ko, tai galėjo būti perukas, sprendžiant 
iš viso to, ką mes žinome. 

Suskambo telefonas. Akimirką atrodė, lyg Ingva- 
ras Stubio nenorėtų atsiliepti. Jis spoksojo į aparatą 
prieš staiga pakeldamas ragelį. 

— Stubio, - trumpai tarė jis. 

Sigmundas Bėrlis atsilošė kėdėje. Ingvaras kalbėjo 
mažai, daugiau klausėsi. Veide nebuvo beveik jokios 
išraiškos - tik šioks toks kairiojo antakio kilstelėjimas 
galėjo išduoti tam tikrą nuostabą dėl to, kas jam buvo 
pasakojama. Sigmundas Berlis braukė pirštais cigarų 
dėklą, gulintį ant priešais jį stovinčio rašomojo stalo. 
Medis buvo lygiai nupoliruotas ir malonus liesti piršų 
galiukais. Umai jis pajuto tuščią ir nemalonų alkio 
jausmą, degino skrandį, nors, tiesą sakant, valgyti 
nenorėjo. Ingvaras baigė pokalbį. | 

— Kas nors naujo? 

Ingvaras, užuot atsakęs, suktelėjo kėdę aplink šios 
ašį, kad vėl galėtų tyrinėti vaikų veidus ant sienos. 

— Kimas turi motiną ir tėvą, kurie gyvena kartu. 
Vedę. Tas pats ir su Glenu Hugo. Saros motina yra vie- 
niša, tačiau mergaitė kas antrą savaitgalį praleisdavo 
pas tėtį. Emilijos motina mirusi. Ji gyveno pas tėtį. 

— Gyvena, - pataisė Berlis. - Emilija vis dar gali 
būti gyva. Kitaip tariant, šie mažyliai puikiai repre- 
zentuoja Norvegijos vaikų vidurkį. Pusės tėvai gyvena 
kartu, pusė gyvena pas vieną iš jų. 

- Tik kad Emilijos tėtė iš tikro nėra Emilijos 
tėtė. 

— Ką? 

Oro kondicionierius staiga sustojo. - 

- Tai. buvo Hermansenas iš Askerio ir Berumo 
nuovados, - tarė Ingvaras ir parodė į telefoną. - Į 
juos kreipėsi vienas gydytojas. Jis nežinojo, kokios 
reikšmės... Arba ar tai, ką jis turi papasakoti, svarbu 
tyrimui. Po to, kas įvyko savaitgalį, pasitaręs su savo 
viršininkais, jis nedelsdamas nusprendė sulaužyti ty- 
lėjimo priesaiką ir atskleisti mums, kad Emilijos tėvas 
nėra jos biologinis tėtis. 

- Ar yra kažką tokio mums sakęs Tėnesas Selbu? 

- Jis šito nežino. 

— Jis nežino, kad... Nežino, kad nėra savo vaiko 
tėvas? . 

Jie abu spoksojo į Emilijos nuotrauką. Ši buvo dides- 
nė nei kitos, padaryta profesionalaus fotografo. Vaikas 
turėjo siaurą smakrą su nežymia duobute. Akys buvo 
didelės ir rimtos. Burna mažytė su putliomis lūpomis, 
o šviesius plaukus juosė šalpusnių vainikas. Vienas 
atsipalaidavęs žiedelis buvo nukaręs ant kaktos. 

— Tėnesas Selbu ir Grėtė Harborg buvo susituokę, 
kai Grėtė pastojo. Tėnesas automatiškai buvo užregis- 
truotas kaip vaiko tėvas. Niekas nė karto nėra suabe- 
jojęs, ar taip yra iš tikrųjų. Išskyrus motiną, nes ji juk 
turi... Bet kuriuo atveju. Prieš dvejus metus Grėtė ir 
Tėnesas nusprendė užsiregistruoti kaip kaulų čiulpų 
donorai. Kažkas su pusbroliu, kuris susirgo, ir visa 
giminė... Taigi didelei gydytojų nuostabai testai pa- 
rodė, kad vargu ar Tėnesas yra vaiko tėvas. Tai buvo 
pastebėta dėl paprasčiausio atsitiktinumo. Gydytojas 
anksčiau buvo atlikęs Emilijai tyrimą, kitomis aplin- 
kybėmis, ir... 

— Bet nejaugi jie nepranešė vyrui? 

— Kokia iš viso to būtų buvusi nauda? 

Dabar Ingvaras stovėjo prie pat Emilijos nuotrau- 
kos, atidžiai tyrinėjo pirštu braukydamas geltonų pa- 
vasarinių gėlių vainiką. 

— Tėnesas Selbu - puikus tėvas. Geresnis nei dau- 
guma, jei pažvelgsime į ataskaitas. Suprantu gydytojus 
kuo puikiausiai. Kodėl gi jie turėtų brukti vyrui infor- 
maciją, kurios jis neprašė? Kurios jam nereikia? 

Sigmundas Berlis nepatikliai spoksojo į devyn- 
metės nuotrauką. 

— Aš būčiau norėjęs žinoti! Po galais, jei Sturė ir 
Snorė ne mano, tuomet... 

— Tuomet kas? Tuomet jų nebenorėsi? 

Berlis vėl užčiaupė burną, tiesiogine šio žodžio 
prasme. Barkštelėjimas privertė Ingvarą sausai nu- 
sijuokti. 

— Dabar pamiršk tai, Sigmundai. Svarbu išsiaiškin- 
ti, ar ši informacija svarbi murns. Tyrimui. 

— Ir kokios gi svarbos tai galėtų turėti? - išsiblaškęs 
tarė jis. 

Snorė buvo tamsus kaip ir pats Sigmundas Berlis. 
Kampuotas. Kaip iš akies trauktas tėvas, sakydavo 
žmonės. Nors jis pats tokiuose dalykuose nelabai 
susigaudė, net ir matė aiškius panašumus tarp savo 
nuotraukų, kai buvo penkerių, ir sūnaus. 

- Šito aš, aišku, nežinau. Susikaupk! 

Ingvaras spragtelėjo pirštais jam prieš veidą. 

- Pirmiausia, turėtume išsiaiškinti, ar tai susiję su 
daugiau vaikų. 


- Ar kiti mažyliai tikrai yra savo tėvų vaikai? Gal 
turime patikrinti tai prieš laidotuves, paskambinti į 
duris ir sakyti: „atleiskite, maloningasis pone, tačiau 
turime įtarimą, kad jūs nesate vaiko, kurį ką tik pra- 
radote, tėvas, ir gal galime gauti kraujo mėginį?“ Na? 
Na? Ar tai turėjai galvoje? 

— Kas tau? 

Ingvaro balsas buvo žemas ir ramus. Sigmundas 
Berlis paprastai kaip tik dėl to juo žavėdavosi - vy- 
resniojo kolegos sugebėjimu tvardytis, visada aiškiai 
mąstyti, tiksliai kalbėti. Dabar Berlis buvo įsiutęs. 

— Po velniais, Ingvarai! Sumanei įkalti paskutinę 
vinį į šių vyrukų karstą, ar ką? 

— Ne. Manau, tai turi būti atlikta diskretiškai. La- 
bai diskretiškai. Visiškai nenoriu, kad Tėnesas Selbu 
sužinotų ką nors iš to, apie ką mes dabar kalbėjome. 
O dėl kitų tėvų, tai čia jau tavo užduotis - sugalvoti 
įtikinamą priežastį kraujo mėginiui gauti. Pronto. 

Sigmundas Berlis giliai įtraukė oro. Tuomet su- 
glaudė pirštų galiukus sukdamas nykščius. 

— Turi pasiūlymų? - trumpai pasiteiravo jis. 

— Ne. Teks spręsti pačiam. 

— Ką gi. 

— Aš tikras, - pradėjo Ingvaras, balse skambėjo 
nuolaidumo gaidelė, lyg tėvo, tiesiančio ranką savo 
nenuoramai sūnui. - Arba, kitais žodžiais - yra du 
dalykai, kuriuos turime kuo greičiau išsiaiškinti. Pir- 
ma - ar vaikai yra savo tėvų vaikai. Antra... 

Sigmundas Berlis atsistojo. 

— Aš nebaigiau, - tarė Ingvaras. 

- Tuomet baik. Turiu daug darbo. 

- Turime išsiaiškinti, nuo ko mirė Kimas ir Sara. 

— Gydytojai sakosi nežiną. 

— Tuomet jiems teks paieškoti atidžiau. Atlikti 
naujus tyrimus. Iš kur man žinoti. Turime sužinoti, 
nuo ko šie vaikai mirė ir ar jie kažkur turi nežinomą 
tėvą. 

— Nežinomą tėvą? 

Sigmundas Berlis dabar buvo sukalbamesnis. Su- 
gniaužti kumščiai atsipalaidavo, ir jis kvėpavo lais- 
viau. 

— Nori pasakyti, kad šie vaikai gali būti... įbroliai 
ir įseserės* 

— Nieko nenoriu pasakyti, - tarė Ingvaras Stu- 
bio. - Turėsi ką nors sugalvoti, kad pavyktų paimti 
mėginius. Sėkmės. 

Sigmundas Berlis kažką sumurmėjo. Ingvarui 
Stubio užteko proto nepaklausti, ką. Sigmundas kar- 
tais pasakydavo tai, ko negalvodavo. Tai yra, praėjus 
šiek tiek laiko po tokio pasakymo, nebegalvodavo. Be 
to, Ingvaras puikiai žinojo, apie ką kolega galvoja. 
Sigmundo Berlio vyriausiasis sūnus buvo šviesus ir 
laibas berniukas. Kaip iš akies traukta motina, daž- 
nai pats sakydavo sunkiai nuslėpdamas pasididžia- 
vimą. 

Kai Sigmundas išeidamas uždarė duris, Ingvaras 
Stubio surinko Inger Johanės darbo telefono numerį. 
Juo niekas neatsakė. Jis skambino ilgai. Tai mažai ką 
tepadėjo. Tuomet pamėgino paskambinti į namus. 
Ten jos taip pat nebuvo, ir jis staiga pasijuto apimtas 
susierzinimo, nes nežinojo, kur ji. 

NAMAS, MATYTI, BUVO pastatytas iškart po karo. 
Galbūt penktajame dešimtmetyje. Blokinis pastatas, 
kuriame buvo keturi butai - iš visko sprendžiant, trijų 
kambarių su vonia ir virtuve. Sklypas buvo užtek- 
tinai didelis - Norvegijos miesteliuose po Antrojo 
pasaulinio karo vietos netrūko. Pastatas buvo ką tik 
atnaujintas. Sienas dengė storas geltonų dažų sluoks- 
nis, o čerpės atrodė kaip naujos. Inger Johanė pastatė 
mašiną ant kelio, tiesiai priešais vartus. Tvora buvo 
taip pat šviežiai nudažyta, žalia spalva taip tviskėjo, 
kad Inger Johanė akimirką suabejojo, ar tvora jau 
nudžiūvusi. 

Atsidavė mažu miesteliu. 

Vieno kito automobilio burzgimas, krykštavimas 
iš darželio už aukštos tvoros, kalimas, sklindantis iš 
statybų kitoje gatvės pusėje, vulgaroki stalių šūksniai, 
staigus moters juokas pro atvirą langą. Mažo miestelio 
garsai. Namuose kepamos duonos kvapas. Jausmas, 
kad yra stebima, kai artinosi prie laukujų namo durų, 
nežinodama, kas spokso, ką jie galvoja ir ar, apskritai, 
suka sau galvą dėl kažko kito, išškyrus tai, kad štai 
ateina svetimas, kažkas, kas čia nepriklauso. 

Inger Johanė Vik buvo gimusi ir užaugusi Osle. 
Apie mažus miestelius ji nieko nenutuokė ir to nenei- 
gė. Vis dėlto kažkas tokiose vietose kaip ši ją traukė. 
Aiškumas. Skaidrumas. Jausmas būti dalimi kažko, 
kas nėra toks didelis ir nenuspėjamas. Vis dažniau 
jai šaudavo į galvą mintis - esant moderniosioms 


221 


kompiuterinėms technologijoms, jai paprasčiausia 
nebereikėjo gyventi Osle. Ji galėjo išsikraustyti. Išsi- 
kraustyti į kaimą, miestelį, kuriame penkios parduo- 
tuvės ir automobilių remonto dirbtuvės, prirūkyta 
kavinė ir autobusų stotelė, pigūs butai ir mokykla 
Kristianei, o klasėje - tik penkiolika mokinių. Aiš- 
ku, ji negalėjo to padaryti - mieste gyvena Isakas ir 
tėvai, Kristianei reikia, kad ją suptų žmonės - kuo 
arčiau ir nuolatos. Vis dėlto šią mintį buvo sunku 
nuvyti. Ji juto žvilgsnius iš antro geltonojo namo 
aukšto, iš panoraminio kitoje gatvės pusėje esančios 
vilos lango, sekančios akys už žaliuzių ir užuolai- 
dų - ją pamatė bei pastebėjo, ir dėl to ji pasijuto 
nepaprastai saugi. 

Lilestriomas! Dieve brangus. Slampinėju čia ro- 
mantizuodama Lilestriomą! 

Skambučiams, matyt,bendrijos renovacijai skirtų 
lėšų nebepakako. Šie atsiknioję kabojo ant sienos, 
nusėti geltonų dažų dėmių. Inger Johanė pamėgino 
paspausti vieną skambutį. Ji turėjo prilaikyti viena 
ranka ir spausti kita. Iš kažkur toli sklido čaižus skam- 
bėjimas. Į jį niekas nereagavo, ir ji pamėgino kitą. 
Moteris antrajame aukšte, kuri stebėjo ją pro virtuvės 
langą nežinodama, kad ji kuo puikiausiai matoma iš 
įvažiavimo, iškišo galvą. 

— Sveiki! 

— Labas! Mano vardas Inger Johanė Vik, norė- 
čiau... 

— Minutėlę! 

Moteris atšlepsėjo laiptais. Pravėrusi duris ji ne- 
pasitikinčiai šypsojosi Inger Johanei. 

- Kokiu reikalu? 

— Kaip jau minėjau, mano vardas Inger Johanė Vik. 
Dirbu Oslo universitete ir, iš tiesų, ieškau ko nors, 
kas galėtų žinoti, kur dingo moteris, kuri čia seniau 
gyveno. Gan seniai, tiesą sakant. 

— O0? 

Moteriai, matyt, buvo gerokai per šešiasdešimt. 
Plaukai buvo pridengti šifono skara. Po mėlyna ir 
žalia, pusiau permatoma medžiaga Inger Johanė įžiū- 
rėjo didžiulius plaukų suktukus - taip pat mėlynos ir 
žalios spalvos. 

- Atsikrausčiau čia 1967-aisias, - tarė ji nerody- 
dama nė ženklo, kad ruošiasi įsileisti Inger Johanę į 
vidų. - Tai gal galiu padėti? Ką turi galvoje? 

— Agnesę Mohaug, - tarė Inger Johanė. 

- Ji mirusi, - pareiškė moteris ir plačiai nusišypso- 
jo, lyg būtų laiminga galėdama pranešti tokią žinią. - 
Ji mirė tais metais, kai aš atsikrausčiau. Iškart po to, 
tiesą sakant, ji gyveno štai ten. 

Moteris tingiai pakėlė ranką. Inger Johanė spėjo, 
kad ji parodė į pirmąjį aukštą kairėje. 

— Ar tu ją pažinojai? 

Moteris nusijuokė. Pilki dantų kakleliai žybtelėjo 
liguistos rožinės spalvos dantenose. 

— Vargu ar kas pažinojo Agnesę Mohaug. Ji gyveno 
čia nuo pat namo pastatymo. Atrodo, nuo 1951-ųjų. 
Vis dėlto niekas jos iš tikrųjų... Ji turėjo sūnų. Ar ži- 
nojai? 

— Taip. Aš ieškau... 

- Toks... kvailelis, jei supranti, ką turiu galvoje. 
Nelabai jį pažinojau, jis taip pat mirė... 

Ji vėl nusijuokė, kimiai ir nuoširdžiai, lyg mažosios 
Mohaugų šeimos išnykimas jai būtų pasirodęs be galo 
linksmas dalykas. 

- Žmonės sako, jis nebuvo geras žmogus. Tas tai 
jau tikrai. Tačiau pati Agnesė Mohaug... Jai, matyt, 
niekas neturėtų ko prikišti. Laikėsi nuošaliai. Visada. 
Liūdna istorija, ir tas berniukas, kuris... 

Moteris nutilo. 

— Berniukas, kuris ką? - atsargiai pasiteiravo Inger 
Johanė. 

— Ne... 

Moteris delsė. Tuomet greitai persibraukė delnu 
per plaukų suktukus. 

- Tai buvo taip seniai. Be to, labai puikiai po- 
nios Mohaug nepažinojau. Ji juk mirė praėjus vos 
keliems mėnesiems nuo mano atsikraustymo. Tuo 
metu nuo sūnaus mirties buvo praėję keletas metų. 
Daug laiko. 

- Būtent... 

— Tačiau... 

Moteris nušvito. Ir vėl nusišypsojo taip, jog atrodė, 
kad siauras veidas tuoj pasidalys pusiau. 

— Paskambink Hansvoldui, buto numeris keturias- 
dešimt ketvirtas! Štai ten! 

Ranka mostelėjo į žaliojo tokio pat pastato pusę. 
Jis stovėjo už šimto metrų nuo keturiasdešimt šeštuo- 
ju numeriu pažymėto namo atskirtas didžiulės vejos 
ir klubus siekiančios metalinės tvoros. 

— Hansvoldas čia gyvena ilgiausiai iš visų. Jis turė- 
tų būti perkopęs aštuntą dešimtį, tačiau galva skaidri 
lyg krištolas. Jei gali truputėlį luktelėti, su džiaugsmu 
tave palydėsiu ir pristatysiu... 

Apsidairiusi ji pasilenkė arčiau nepraverdama 
durų. 

— „kadangi tave jau pažįstu. Tik minutėlę! 

— Tai visai nebūtina, - greitai ištarė Inger Johanė. - 
Susitvarkysiu pati. Ačiū! Širdingai dėkoju. 

Kad moteris su šifono skarele nespėtų persirengti, 
Inger Johanė skubriu žingsniu pasileido link vartų. 
Darželyje garsiai klykė vaikas. Dailidė ant pastolių 
kitoje gatvės pusėje siaubingai keikėsi ir grasino teis- 
mu kostiumuotam vyrui, kuris beviltiškai mosikavo 
rankomis rodydamas į apvirtusį cemento maišytu- 
vą. Inger Johanei išbėgus į gatvę, sucypė automobilio 
stabdžiai, ji krūptelėjo ir panardino koją purvynėje. 

Miestelis buvo pamažu beprarandąs savo žavesį. 


— BET VIS DAR NELABAI suprantu, kodėl norite 
tai Žinoti? 

Haraldas Hansvoldas iškratė pypkę į didžiulę kriš- 
tolinę peleninę. Blizgus paviršius pasidengė plonyčiu 
sudegusio tabako sluoksniu. Senasis puikiai apsiren- 
gęs vyras, matyti, turėjo regos problemų. Dėl blankiai 
pilkos plėvelės vieno vyzdžio kontūrai buvo išsilieję, 
ir jis nebematė reikalo nešioti akinių. Inger Johanė 
įtarė, jog jis aplinkui mato tik šešėlius. Jis leido jai, vi- 
siškai svetimam žmogui, iš virtuvės atnešti vynuogių 
limonado ir sausainių. Šiaip jis atrodė sveikas - ranka 
jam vėl kemšant į pypkę tabaką nedrebėjo. Balsas 
buvo ramus, ir jis be didelio vargo prisiminė Agnesę 
Mohaug - kaimynę, turinčią šiek tiek ribotų gabumų 
sūnų - kaip pats suformulavo. 

- Jį buvo lengva valdyti. Manau, kad visų pirma 
tai ir buvo problema. Jam, aišku, sunkiai rasdavo 

draugų. Turiu omenyje, tikrų draugų. Nepamirškite, 
jog tai buvo visai kiti laikai, laikai, kai... tolerancija 
žmonėms, kurie yra kitokie... 

Jis šyptelėjo. 

— „tiesiog nebuvo kaip dabar. 

Inger Johanė nežinojo, ar vyras mėgina pasirodyti 
ironiškas. Dūrė krūtinę, ir ji patraukė gerą gurkšnį 
limonado. Šis buvo per saldus, ir ji sumišusi išspjovė 
didžiąją dalį atgal į stiklinę. 

- Andersas buvo visai neblogas berniukas, - nieko 
nepastebėjęs tęsė Hansvoldas. - Mano žmona retkar- 
čiais pasikviesdavo jį į namus. Kartais tai keldavo man 
rūpestį, aš daug keliavau. Matote, esu į pensiją išėjęs 
garvežio mašinistas. 

Tai, kad Haraldas Hansvoldas nuolatos kreipėsi 
į ją „jūs, galbūt nebuvo taip keista, atsižvelgus į jo 
amžių. Vis dėlto senasis vyras neabejotinai turėjo 
kažką aristokratiško, kaip ir jo butas su lubas sie- 
kiančiomis knygų stirtomis ir trimis moderniomis 
litografijomis ant sienų. Tai kažkaip nesiderino su 
ilgais darbo geležinkelyje metais. Bijodama, kad jos 
išankstiniai nusistatymai taps pernelyg akivaizdūs, ji 
energingai linkčiojo susidomėjusi, lyg garvežio ma- 
šinistas būtų profesija, apie kurią ji jau seniai nori 
sužinoti daugiau. 

— Kai jis buvo mažas, tai, žinoma, buvo nieko bai- 
saus. Tačiau paauglystėje... Jis išaugo didžiulis vyras. 
Vaikinas iš stuomens ir iš liemens. Bet, žinote... 

Jis padarė daug sakantį judesį - pasukiojo smiliu- 
mi prie smilkinio. 

- Ir dar buvo tas Asbjornas Revheimas. 

- Asbjornas Revheimas? 

— Taip, turbūt girdėjote apie jį? 

Inger Johanė sumišusi linktelėjo. 

- Žinoma, - sumurmėjo ji. 

- Jis užaugo čia netoliese. Nejau to nežinojote? Tą 
biografiją - ji pasirodė praeitų metų rudenį - turė- 
tumėte perskaityti. Nepaprastas vyras. Be galo įdo- 
mi knyga. Suprantate, Asbjornas dar būdamas vaikas 
buvo maištininkas. Rengėsi įžūliai. Elgėsi be galo eks- 
centriškai. Tikrai nebuvo toks kaip visi. 

— Ne, - abejodama tarė Inger Johanė. - Tikrai, 
niekada nebuvo. 

Haraldas Hansvoldas sukikeno ir papurtė galvą. 

— Vieną sekmadienį, tai turėjo būti 1957-ieji arba 
1958-ieji... Tai buvo 1957-ieji! Iškart po karaliaus Ha- 
kono mirties, praėjus vos kelioms dienoms, visoje 
šalyje buvo paskelbtas gedulas ir... 

Jis papsėjo pypkę, kuri nenorėjo kaip reikiant įsi- 
degti. 

— Priešais darželį berniukas surengė egzekuciją. 
Taip, ten anuomet darželio nebuvo. Seniau ten stovėjo 
skautų stovykla. Anuomet. 

— Egzekuciją? Mirties bausmę? 

— Taip. Pagavo laukinį katiną ir aptaisė jį kara- 
liškais drabužiais. Šermuonėlių mantija ir karūna. 
Skraistė buvo padaryta iš seno triušio kailio, išmar- 
ginto taškeliais. Karūną, matyt, buvo taip pat pats 
padaręs. Vargšas gyvulys kniaukė ir blaškėsi, tačiau 
turėjo atsisveikinti su gyvenimu savadarbėse kartu- 
vėse. 

- Tai juk... Tai juk... Gyvūnų kankinimas! 

— O kaipgi! 

Jis vis dėlto negalėjo liautis šypsojęsis. 

— Tai sąmyšis kilo! Atvyko policija, o šios gatvės 
moteriškės sukėlė siaubingą triukšmą. Asbjornas iš 
viso šito padarė tikrą cirką ir teigė, kad tai politi- 
nė demonstracija prieš karališkąją šeimą. Jis norėjo 
sudeginti katino lavoną ir jau buvo užkūręs laužą, 
bet įsikišo tvarkos sergėtojai ir viską nutraukė. Tik 
pagalvokite, iškart po tokio visų mylimo monarcho, 
koks buvo karalius Hakonas, mirties... 

Ūmai šypsena dingo. Pilkoji akis dar labiau apsi- 
blausė, lyg vyras žvelgtų į savo vidų, atgal į praeitį. 

— Baisiausia, matyt, buvo tai, - tyliai tarė jis per- 
simainiusiu balsu. - Baisiausia buvo tai, kad jis per- 
rengė Andersą budeliu. Nuogas iki pusės ir su juoda 
budelio kauke. Agnesę Mohaug įvykis ypač sukrėtė. 
Tačiau buvo kaip buvo. 

Bute spengė tyla. Jokio laikrodžio, jokio radijo, 
kurio niekas nesiklauso. Haraldo Hansvoldo butas 
nepriminė seno žmogaus namų. Baldai neutralūs, 
užuolaidos baltos, o ant palangių nestovėjo gėlių va- 
zonai. 

— Ar skaitėte kada Revheimą? - draugiškai pa- 
klausė Hansvoldas. 

— Taip. Manau, didžiąją daugumą. Jis vienas iš tų, 
dėl kurių esant gimnazinio amžiaus kraustomasi iš 
proto. Bent jau man taip buvo. Jis toks... tiesmukas. 
Maištingas, juk pats taip sakėte. Toks stiprus... savo 
vienatvėje. Visiškai vienas tame, kuo tiki. Tai tokiame 
amžiuje daro įspūdį. 

— Matyt, buvo ir kažkas daugiau, - tarė jis. - Tame, 
ką jis rašė, turiu galvoje. Kas jaudina šio amžiaus jau- 
nimą. Gimnazinio amžiaus. : 

— Taip. Andersas Mohaugas buvo... 

— Kaip jau sakiau, - tarė Hansvoldas ir sunkiai at- 
siduso. - Andersą Mohaugą buvo lengva valdyti. Kiti 
čionykščiai jaunuoliai vengė jo lyg maro, o Asbjornas 
Revheimas buvo draugiškiau nusiteikęs. Arba... 

Ir vėljo žvilgsnis nutolo, lyg būtų bandęs atsukti at- 
minties juostą atgal nelabai žinodamas, kur sustoti. 

- Vis dėlto jis nebuvo draugiškas. Išnaudodavo 
Andersą. Dėl to nekyla jokių abejonių. Be kita ko, jis 
buvo gana piktavalis, ne kartą tai įrodė. Taip pat ir 
savo knygose. Andersas Mohaugas - nerangus, lėtas 
vaikis. Visais atžvilgiais. Tai ne draugystė. 

— Nesakykite taip, - tarė Inger Johanė. 

— Sakysiu. 

Pirmą kartą jo balse suskambo aštresnis tonas. 

— Ar esate kada girdėjęs, - greitai ištarė Inger Jo- 
hanė, - kad 1965-aisiais jis būtų turėjęs reikalų su 
policija? 

— Ka? Policija? 

— Taip. Ar yra Andersas kada turėjęs bėdų su po- 
licija? 

— Na... Jis juk atsidurdavo cypėje kiekvieną kartą, 
kai Asbjornas ką nors sugalvodavo ir vargšelį į visa 
tai įtraukdavo. Tačiau niekada nebuvo kalbos apie 
kažką rimta. 

- Esate tuo tikras? 

- Sakykite... 

Dabar ji galėjo prisiekti, kad jis mato ne prasčiau 
už erelį. Dėl blankiai pilkos ragenos kairioji akis at- 
rodė didesnė nei dešinioji, buvo neįmanoma į jį ne- 
spoksoti. 

— Gal galėtumėtė šiek tiek tiksliau? 

- Turiu pagrindo manyti, kad Anderso motina 
1965-aisiais, po sūnaus mirties, kreipėsi į policiją. Ji 
manė, kad jos sūnus prieš daugelį metų padarė nusi- 
kaltimą. Sunkų nusikaltimą, už kurį buvo nuteistas 
kitas žmogus. 

— Agnesė Mohaug? Kad ponia Mohaug įduotų po- 
licijai savo pačios sūnų? Tai neįmanoma. 

Jis stipriai papurtė galvą. 

— Tačiau sūnus jau buvo miręs. 

- Nesvarbu. Ši moteris gyveno dėl Anderso. Jis 
buvo vienintelis, ką ji turėjo. Ir ji nusipelno didžiulės 
pagarbos už tai, kad prižiūrėjo ir saugojo jį iki pasku- 
tinės dienos. Įduoti jį už kažką... Nors ir po... 

Jis liovėsi bandęs prisidegti pypkę ir padėjo ją ant 
peleninės krašto. 

- Tiesiog negaliu to suvokti. 

- Ir niekada nesate girdėjęs jokių... gandų? 

Hansvoldas prunkštelėjo ir susinėrė rankas ant 
pilvo. 

— Gandų esu girdėjęs daugiau nei reikia. Tai mažas 
miestelis. Tačiau jei turite galvoje gandus apie Ander- 
są, tai... Ne. Nieko, kur link jūs sukate. 

- Ir kurgi aš suku? 

- Kad berniukas bus padaręs kažką daug rimtesnio 
nei leidęsis apkvailinamas ir nugalabijęs katiną. 

— Tuomet ilgiau jūsų nebetrukdysiu. 

- Jūs visai netrukdote. Malonu sulaukti svečių. 

Senuko lydima prie durų, Inger Johanė pastebė- 
jo ant prieškambario sienos kabančią didžiulę kokių 
penkiasdešimties metų moters nuotrauką. Iš akinių 
buvo matyti, kad fotografuota turėjo būti septintaja- 
me dešimtmetyje. | 

— Mano žmona, - tarė Hansvoldas ir lengvai mos- 
telėjo galva link portreto. - Randi. Nuostabi moteris. 
Ji mokėjo savaip elgtis su Andersu. Ponia Mohaug 
Randi visiškai pasitikėjo. Kai Andersas būdavo čia, 
jie galėdavo valandų valandas dėlioti dėliones arba 
žaisti Canasta. Randi nuolatos leisdavo jam laimėti. 
Lyg jis būtų buvęs mažas vaikas. 

- Juk ir buvo, - tarė Inger Johanė. - Kažkuria 
prasme. 

— Taip. Kažkuria prasme jis buvo mažas berniu- 
kas. 

Senukas atsisuko į ją ir persibraukė per nosies 
kuprelę. 

— Tačiau jis taip pat buvo vyras. Augalotas, stiprus 
vyras. Nepamirškite to. 

— Nepamiršiu, - tarė Inger Johanė. - Dėkoju už 
pagalbą. 


VAŽIUODAMA ATGAL Į OSLĄ ji tikrino mobiliojo 
telefono balso pašto pranešimus. Dvi žinutės iš Ingva- 
ro - jis dėkojo už pagalbą praeitą naktį ir teiravosi, 
kur ji esanti. Inger Johanė sulėtino greitį ir saugiu 
atstumu ėmė važiuoti paskui sunkvežimį. Dar kartą 
išklausė žinutes. Paskutiniame pranešime skambėjo 
kažkas panašaus į susierzinimą arba galbūt nerimą. 

Inger Johanė mėgino suprasti, ar jai tai patinka, ar 
galbūt ją provokuoja. 

Mama buvo skambinusi tris kartus. Neatrodė, kad 
ji nurims, taigi Inger Johanė vienu ypu surinko nu- 
merį ir važiavo dešiniąja greitkelio juosta. 

— Sveika, mama. 

— Sveika! Kaip gerai, kad paskambinai. Tavo tėvas 
kaip tik apie tave teiravosi, jis... 

- Tuomet perduok jam, kad tiesiog paskambin- 
tų. 

— Paskambintų? Juk tavęs niekada nėra namie, 
mano mergyt! Mes juk jaudinomės tada, kai keletą 
dienų nieko apie save nepranešei po to, kai išvažiavai, 
ir visa kita. Ar spėjai aplankyti Marion? Kaip jai dabar 
sekasi su tuo naujuoju... 

— Nieko neaplankiau, mama. Tai buvo darbinė 
kelionė. 

— Na taip, bet kadangi jau buvai tuose kraštuose, 
juk galėjai... 

- Tiesą sakant, šiuo metu turiu labai daug darbo. 
Kai tik viską sutvarkiau, grįžau namo. 

— Puiku. Nuostabu, mano mergyt. 

- Palikai žinutę mano atsakiklyje. Keletą. Kažko 
norėjai? 

— Tiesiog sužinoti, kaip tau sekasi. Ir, be kita ko, 
pakviesti jus su Kristiane penktadienį pietų. Juk tu- 
rėtų būti puiku, kai tau nereikia galvoti apie... 

- Penktadienį... Turiu šiek tiek pagalvoti... 

Sunkvežimiui sunkiai sekėsi kilti įkalne link Ka- 
rihaugeno. Inger Johanė pasuko į kairę ir jį aplenkė. 
Ji pametė ausinę. 

— Palauk, - sušuko pati sau. - Nepadėk ragelio, 
mama! 

Mėgindama sugauti laidą, paleido iš rankų vairą. 
Mašina išlėkė į šalia esančią juostą, ir Volvo staiga 
stabdė, kad išvengtų susidūrimo. Inger Johanė sugrie- 
bė vairą abiem rankomis įtemptai žiūrėdama priešais 
save. 

— Nepadėk ragelio, - įniršusi pakartojo ji. 

Nenuleisdama akių nuo kelio susirado ausinę. 

— Kas nutiko? - kitame laido gale sušuko motina. - 
Vairuoji mašiną kalbėdama telefonu? 

— Ne, kalbu telefonu vairuodama mašiną. Nieko 
nenutiko. 

— Vieną gražią dieną šitaip užsimuši. Juk nebūtina 
daryti viską vienu metu! 

— Mes ateisime penktadienį, mama. Ir dar... 

Širdis krūtinėje vis dar daužėsi lyg pašėlusi. Inger 
Johanė prisiminė, kad nuo ryto dar nieko nevalgė. 

— Manai, Kristianė galėtų pabūti pas jus iki šešta- 
dienio popietės? 

- Suprantama! Nejau negalite pernakvoti jūs 
abi? 

- Turiu planų, mama, bet būtų... 

— Planų? Penktadienio vakarą? 

— Ar gali Kristianė pas jus pasilikti - taip ar ne? 

- Aišku, kad gali, brangioji. Ji pas mus visada lau- 
kiama. Tu taip pat. Puikiai tai Žinai. 

- Taip. Tuomet pasimatysime apie šešias. 

Ji išjungė prieš motinai spėjant kažką daugiau pa- 
sakyti. Penktadienio vakarą Inger Johanė neturėjo 
jokių planų. Negalėjo suvokti, kodėl to paklausė, Su 

Isaku jie buvo susitarę, kad prireikus Kristianei au- 
klės, visada paklaus vienas kito. Pirmiausia. 

Ji vėl surinko atsakiklio numerį. Ingvaro žinutės 
buvo ištrintos. Matyt, netyčia bus paspaudusi ne tą 
mygtuką. Jai kalbant su motina skambino Linė. 

Sveika, čia Linė. Tik norėjau tau priminti apie 
skaitymo ratelį trečiadienį. Tavo eilė, nepamiršk. Ir 
tepasigaili tavęs Dievas, jei negali. Tiesiog pagamink 
ką nors paprasto. Mes atsinešime vyno. Pasimatysime 
apie aštuonias. Iki, mergyt! Laukiu nesulaukiu! 

— Velnias! 

Inger Johanė pasižymėjo savybe reikalus tvarky- 
ti vienu metu. Kasdieniai buities darbai sekėsi kuo 
puikiausiai, nes ji galėjo daryti daugelį dalykų vienu 
metu. Galėjo planuoti Kristianės gimtadienį skalb- 
dama drabužius ir tuo pat metu kalbėti telefonu. Ji 
klausėsi radijo skaitydama laikraštį ir paskui viską 
prisimindavo. Važiuodama į darželį ji planuodavo 
pietus ir kuo Kristianė vilkės kitą dieną. Ji valydavo- 
si dantis, virdavo avižinę košę tuo pat metu garsiai 
skaitydama Kristianei. Kartais, susiruošusi prasiblaš- 
kyti su kitais žmonėmis, veždavo dukrą Isakui arba 
tėvams tuo pačiu metu dažydamasi prieš mašinos 
veidrodėlį. Tokios jau tos moterys. Ypač ji. 

Tik ne darbe. 

Inger Johanė pasirinko mokslininkės kelią, nes 
mėgo gilintis. Tačiau ne tik dėl to. Ji niekada nebūtų 
galėjusi tapti advokate arba biurokrate. Tirti reiškė 
galimybę būti nuodugniai. Vienu metu užsiimti vienu 
dalyku. Žvelgti plačiai ir giliai, skirti laiko sąsajoms. 
Tyrinėjimas teikė jai galimybę abejoti. Kasdienybė 

susidėjo iš žaibiškų sprendimų ir pusėtinų išeičių, 
kompromisų ir gudrių triukų, o darbas teikė gali- 
mybę padaryti iš naujo tai, kuo nebūdavo iki galo 
patenkinta. 

Dabar viskas susipainiojo. 

Abejodama ji sutiko pasidomėti galima teisingu- 
mo klaida, kurios auka tapo Akselis Seieris, nes tai 
buvo svarbu jos projektui. Kažkuriuo momentu - ji 
negalėjo tiksliai pasakyti kada - byla ėmė gyventi 
savo atskirą gyvenimą. Ji nebeturėjo nieko bendra 
su jos darbu institute, tyrimu. Akselis Seieris buvo 
paslaptis, kuria ji dalijosi su sena moterimi ir kuri ją 
vieną dieną traukė, o kitą dieną norėjosi po viso to 
padėti didžiulį riebų tašką. 

Tuomet leidosi įtraukiama į Ingvaro darbą. 

Galiu žongliruoti daugybe mažų kamuoliukų vienu 
metu, - pagalvojo ji ir išsuko iš greitkelio prie Tosen- 
loketo. - Tik ne didžiuliais. Tik ne darbe. Tik ne dviem 
sudėtingais projektais iš karto. 

Tik ne penkios moteriškės trečiadienį ateisiančios 
pietų. Ji tiesiog nebepajėgs. 

TEBUVO VIENUOLIKTA VALANDA pirmadie- 
nio, gegužės 29-osios, vakaro, tačiau Inger Johanė 
jau valanda kaip gulėjo lovoje. Ji turėjo būti mirtinai 
pervargusi. Vis dėlto nerimas neleido užmigti, nors ji 


235 


ir nežinojo, iš kur jis. Ji užsimerkė ir įsivaizdavo, kad 
dabar Memorial Day. Menkių kyšulyje šurmuliavo 
pirmas vasariškas savaitgalis. Langinės buvo nuimtos. 
Kambariai išvėdinti. Žvaigždėtos vėliavos plevėsavo 
ant šviežiai dažytų kotų, raudonas, baltas ir mėlynas 
nacionalinis pasididžiavimas plakėsi vėjyje, burlai- 
viams siuvant tarp Martos Vynuogyno ir žemyno. 

Vorenas, matyt, bus buvęs Orleane ir vasarai pa- 
likęs žmoną ir vaikus name, iš kurio vėrėsi vaizdas 
į Nauset Beach paplūdimį. Vaikai jau turėjo būti 
suaugę. Bent jau paaugliai. Visai to nenorėdama, ji 
ėmė skaičiuoti. Tuomet prisivertė galvoti apie Akselį 
Seierį. Ji sėdėjo priešais save pasidėjusi Teisingumo 
ministerijos darbuotojų, dirbusių ten tarp 1964 ir 
1966 metų, sąrašą. Šis buvo ilgas ir nieko jai nesakė. 
Identitetai. Žmonės. Asmenys, kurių ji nepažinojo ir 
kurių vardai jai nieko nereiškė: 

Menkių kyšulyje ji visą laiką dirsčiojo sau per petį. 
Žinoma, kad jie nesusitiks. Pirmiausia, Harvičportą ir 
Orleaną skyrė geros penkiolika minučių mašina. Be 
to, nebuvo jokio pagrindo iš Orleano važiuoti į Har- 
vičportą, eismas judėjo priešinga kryptimi. Orleanas 
buvo didelis. Bent jau didesnis. Daugiau parduotuvių. 
Restoranų. Palyginti su didžiuliu Nauset Beach pa- 
plūdimiu prie Atlanto vandenyno, Nantucket Sound 
panėšėjo į mažytį baseiną. Ji žinojo, kad jo nesutiks. 
Vis dėlto žvilgčiojo per petį. 

Dar kartą perbėgo pirštu puslapius. Jie vis dar 
jai nieko nesakė. Nuo skyriaus vadovo, Alvhildės 
viršininko, mirties 1965-aisiais buvo praėję beveik 
trisdešimt metų. Teks jį pamiršti. Deja. Artimiausi 

Alvhildės kolegos neturėjo ką pasakyti. Alvhildė jau 
seniai pati buvo išsiaiškinusi, ar jie ką pamena, ką 
nors numano apie įtartiną Akselio Seierio paleidimą. 
Teks juos pamiršti. 

Inger Johanei iškrito iš rankų parkeris. Pradingo 
antklodės klostėse. Juoda dėmė sparčiai plėtėsi bal- 
tuose pataluose. Suskambo telefonas. 

Anonimas, rodė ekranas. 

Inger Johanė nepažinojo nieko, turinčio slaptą 
telefono numerį. 

Tai turėjo būti Ingvaras. 

Ingvaras ir Vorenas turėtų būti panašaus amžiaus, 
pamanė ji. 

Jai atsigulus ir užsitraukus ant galvos antklodę, 
telefonas vis dar skambėjo. 

Ryte ji per miglą prisiminė telefoną čirškus dar 
porą kartų. Sunku pasakyti, ji miegojo kietai ir nieko 
nesapnavo - visą naktį. 

NORS DĖL NEPAPRASTOSIOS PADĖTIES persona- 
las buvo sustiprintas dviem jaunomis mergaitėmis iš 
profesinės mokyklos, direktorė nerimavo. Galų gale, 
atsakinga juk buvo ji. Išvyka į Technikos muziejų, jos 
nuomone, buvo lengvabūdiška ir nebūtina. Kiti ją 
perkalbėjo. Buvo netoli, ir vaikai galėjo eiti pėsčiomis, 
o be kita ko, keturiems suaugusiesiems teko dešimt 

vaikų. Vaikai jau seniai džiaugėsi, ir turėjo būti ribos, 
kiek šis beprotis pagrobėjas gali juos varžyti. Buvo 
apypietė, laikrodis dar nebuvo išmušęs vidurdienio. 

Vaikams buvo tarp trejų ir penkerių metų. Jie ėjo 
poromis susikibę rankomis. Direktorė išskėstomis 
rankomis žengė priekyje, lyg šitaip pavyktų labiau 
apsaugoti vaikus. Gale ėjo viena iš naujųjų merginų, 
o vienintelis vyriškosios giminės darbuotojas žengė iš 
krašto traukdamas kareiviškas dainas, kurios padėjo 
vaikams žygiuoti vienu ritmu. Iš kitos pusės šaligatviu 
ėjo Berta, kuri iš tikrųjų buvo virėja. 

— Kairę, dešinę, viens du trys, - staugė vyras. - Ju- 
dink užpakalį tu greičiau, ženk kartu, bus smagiau! 

— Tššš, - sušnypštė direktorė. 

— Užpakalį, - spiegė vaikai. - Jis pasakė užpakalį! 

Berta suklupo ant asfalto duobės ir atsiliko. Vie- 
na iš mažylių, paleidusi draugės ranką, pasileido jai 
padėti. 

— Užpakalis, - kartojo du berniukai. - Užpakalis, 
užpakalis! 

Jie praėjo pro įvažiavimą į prekybos centrą Rema 
1000. Krovininė mašina mėgino išsukti į Kjelsosveie- 
no gatvę. Direktorė pagrūmojo vairuotojui kumščiu, 
o šis atsakė iškeldamas didįjį pirštą. Mašina lėtai rie- 
dėjo į priekį. Staiga suriko Berta - mažoji Elinė kaip 
įbesta stovėjo priešais priekinį buferį. Per gatvę prie jų 
atbindzeno palaidas šuo. Vizgindamas uodegą jis su- 
kosi apie tris vaikus, iš visų jėgų bandančius sugrieb- 
ti žaliąjį kaklasaitį. Šuns šeimininkas subliuvo nuo 
apačioje esančio pėsčiųjų tako prie Akerselvos upės. 
Šuo pastatė ausis ir pasileido bėgti. Sucypė Volvo stab- 

džiai. Dešinysis automobilio sparnas kliudė šunį, ir 
jis staugdamas nušlubčiojo ant trijų kojų. Elinė verkė. 
Krovininės mašinos vairuotojas nuleido langą ir rie- 
biai nusikeikė. Merginos iš profesinės mokyklos laikė 
kiekviena po vaiką už apykaklės ir plačiai išžergusios 
kojas mėgino sukliudyti kitiems mažyliams išspruk- 
ti į gatvę. Berta pakėlė Elinę ant rankų. Krovininė 
mašina lėtai užvažiavo ant šaligatvio ir nurūko link 
Frysjaveieno gatvės. Tolumoje cypė šuo. Šeimininkas 
tupėjo mėgindamas jį nuraminti. Žaliojo Volvo vai- 
ruotoja buvo sustojusi kelio viduryje, ji sėdėjo atida- 
riusi dureles gerai nežinodama, ar turėtų išlipti. Už 
jos jau stovėjo keturios mašinos, dvi iš jų įnirtingai 
signalizavo. 
- Jakobas, - ištarė direktorė. - Kur Jakobas? 


VĖLIAU, KAI darželio vienintelis vyriškos lyties dar- 
buotojas Marius Larsenas turėjo policijai papasakoti, 
kas iš tikrųjų įvyko tą gegužės 31-osios trečiadienio 
popietę priešais prekybos centrą Rema 1000 Kjelsos- 
veieno gatvėje, jis nebegalėjo nusakyti tikrosios įvy- 
kių sekos. Vyras prisiminė tik visas smulkmenas. Ten 
buvo šuo ir Volvo. Krovininės mašinos vairuotojas 
buvo užsienietis. Šuns šeimininkas vilkėjo raudoną 
megztinį. Elinė raudojo, o Berta ant kažko suklupo. 
Kadangi ji turėjo didžiulį antsvorį, šiek tiek užtruko, 
kol vėl atsistojo. Volvo buvo žalias. Jie dainavo ka- 
reiviškas dainas. Ėjo į Technikos muziejų. Tai buvęs 
medžioklinis šuo, pilkos ir rudos spalvos. 

Marius Larsenas atsiminė visas detales, tačiau šios 
nesudarė visumos. Galiausiai jis paprašė jas užrašyti. 

Kantrus tarnautojas davė jam geltonų lipnių lapelių. 
Po lapelį kiekvienam įvykiui. Jis išdėstė juos vienas 
po kito, sukeitė vietomis, svarstė ir laužė galvą, rašė 
naujus sustingusiais sutvarstytais pirštais, mėgino dar 
kartą. 

Vienintelis dalykas, apie kurį jis tvirtai Žinojo, 
buvo įvykio pabaiga. 


—- JAKOBAS, - ištarė direktorė. - Kur Jakobas? 

Marius Larsenas paleido du vaikus. Jis greitai ap- 
sisuko ir išvydo Jakobą už šimto penkiasdešimties 
metrų vyrui po pažastimi, šis atidarinėjo mašinos, 
kuri stovėjo priešais garažus, esančius kylant gatve į 
rytus, dureles. 

Marius pasileido bėgti. 

Bėgdamas pametė vieną batą. 

Kai priartėjo prie mašinos - buvo likę ne daugiau 
kaip dešimt dvylika metrų - užsivedė motoras. Ma- 
šina šoktelėjo iš vietos ir per-šaligatvį išlėkė į gatvę. 
Marius nesustojo. Jakobo nesimatė. Jis, matyt, gulėjo 
ant galinės sėdynės. Marius puolė prie durelių ranke- 
nos. Alaus butelio šukės supjaustė basą pėdą. Auto- 
mobilio durelės su trenksmu atsidarė, Marius prarado 
pusiausvyrą. Vairuotojas nuspaudė stabdžius. Durelės 
daužėsi į abi puses. Jakobas verkė. Marius durų ne- 
paleido, dabar laikėsi įsikibęs lango, stipriai apsivijo 
pirštais nesiruošdamas paleisti. Mašina vėl pajudė- 
jo šokčiodama iš vietos, kol staiga padidino greitį ir 
Marius nuslydo, jis nebejautė rankų, o sužeista pėda 
smarkiai kraujavo. Jis gulėjo ant asfalto, Kjelsosveieno 
gatvės viduryje. 

Jakobas gulėjo šalia raudodamas. 

Kaip vėliau paaiškėjo, krisdamas berniukas susi- 
laužė koją. Šiaip buvo sveikut sveikutėlis. Apskritai 
tariant. 


BEVEIK LYGIAI po penkių valandų, dešimt minučių 
po penktos, trečiadienio popietę, Ingvaras Stubio, Si- 
gmundas Berlis ir keturi tyrėjai iš Askerio ir Berumo 
policijos komisariato stovėjo priešais laukujes Rykino 
kvartale esančio namo buto duris. Laiptinė atsidavė 
drėgnu betonu ir pigiais pietumis. Joks smalsus kai- 
mynas neiškišo galvos pasižiūrėti. Joks vaikas nepribė- 
go prie jų, kai šie pasistatė tris tamsias mašinas tiesiai 
priešais namą - trys vienodos mašinos su prastai pa- 
slėptomis mėlynomis šviesomis ant kapoto. Aplinkui 
buvo tylu. Spynai atrakinti prireikė trijų minučių. 

- Spėju, kad su formalumais viskas tvarkoje, - tarė 
Ingvaras Stubio ir įėjo į butą. 

- Žinai, šią akimirką man į tai nusispjaut. 

Policininkas iš Askerio ir Berumo nuovados nuse- 
kė paskui jį. Ingvaras atsisuko užtverdamas kelią. 

- Kaip tik dabar su tokiais dalykais turėtume būti 
atsargūs, - tarė jis. 

— Gerai jau, gerai. Viskas tvarkoje. Pasitrauk. 

Ingvaras nežinojo, ko jis tikėjosi. Matyt, nieko. 
Šitaip geriausia. Niekas neturėjo jo stebinti, niekada. 
Tokiems atvejams jis turėjo savo ritualą. Trumputė 
susikaupimo valandėlė užmerktomis akimis prieš 
įeinant į vidų - kad išvalytų smegenis, išsivaduotų iš 
išankstinių nuomonių bei daugiau ar mažiau pagrįstų 
spėjimų. 

Dabar norėjo, kad būtų geriau pasiruošęs. 


NORVEGIJOJE NEOFICIALIAI BUVO nepaprastoji 
padėtis. 

Žinia pasklido praėjus jau kelioms minutėms po 
įvykio - bandyta pagrobti dar vieną vaiką. Šįkart 
policija turėjo tiek automobilio numerius, tiek puikų 
nusikaltėlio išvaizdos aprašymą. NRK ir TV2 televi- 
zijos atlaisvino eterio laiką. Daugybė pradžioje pla- 
nuotų trumpučių specialiųjų laidų per trumpą laiką 
virto viena ilga - abiejuose kanaluose. Per stebėtinai 
trumpą laiką redakcijos į studiją sukvietė ekspertus, 
visų sričių specialistus, kurie nors truputį galėjo būti 
susiję su byla. Tik pora iš jų vaidino pagrindinius 
vaidmenis - žymus vaikų psichologas ir į pensiją 
išėjęs kriminalinės policijos viršininkas iš studijos 
beveik neišeidavo, nesvarbu, kokia laida būtų trans- 
liuojama. Be kita ko, redakcijos pasirodė esančios be 
galo išradingos. Kartais per daug išradingos - TV2 
televizija parodė penkiolikos minučių interviu su 
laidojimo biuro agentu. Liesas juodai vilkintis vy- 
ras giliai įsijautęs pasakojo apie tėvų, tragiškomis 
aplinkybėmis praradusių savo vaikus, sielvartą, visa 
tai iliustruodamas daugybe ne visai anoniminių pa- 
vyzdžių. Žiūrovų reakcija buvo tokia audringa, kad 
vyriausiajam redaktoriui teko apgailestauti dar ne- 
spėjus baigtis laidai. 

Liudytojas iš Kjelsosveieno gatvės matė, kad pa- 
grobėjo ranka sugipsuota. 

Pasipiktinęs nepakankamu policijos susidomė- 
jimu - jie pasižymėjo vardą ir adresą ir pasakė, kad 

susisieks su juo po keleto dienų - jis paskambino 
TV2 televizijos informacijos telefonu. Išvaizdos ap- 
rašymas, kurį jis pateikė, buvo toks tikslus ir ypa- 
tingas, kad vienas kriminalinės kronikos reporterių 
prisiminė neseniai Askerio ir Berumo nuovadoje 
įvykusį suėmimą. Protiškai atsilikęs vaikinas, tvirti- 
no jis besirausdamas savo užrašuose. Akylų piliečių 
savigynos būrys sulaužė vyrui ranką, tačiau reikalas 
buvo greitai užmirštas, kadangi šis nenorėjo kalbėtis 
su žurnalistais. Be to, policija buvo šventai įsitikinu- 
si, kad su pagrobimais jis neturi nieko bendra. 

Vaikų žudikas, Norvegiją kamuojantis košmaras, 
iki šiol kainavęs tris, galbūt keturias, vaikų gyvybes, 
buvo suimtas anksčiau! Ir paleistas, kaip niekur nieko, 
praėjus tik kelioms valandoms po suėmimo. Padė- 
tį dar pablogino tai, jog šis tipas ir šįkart išsisuko. 
Policijai apie įvykį mobiliuoju telefonu nedelsdamas 
pranešė nuovokus vairuotojas. Vis dėlto nusikaltėlis 
dingo kaip į vandenį. Neapsakomas skandalas. 

Oslo policijos viršininkas komentuoti atsisakė. 
Trumputėje spaudos konferencijoje teisingumo mi- 
nistras pasiūlė kreiptis į policijos viršininką. Policijos 
viršininkas vis dar sėdėjo savo biure neturėdamas ką 
pasakyti. 

TV2 televizija pirmavo, o NRK nebeturėjo jokių 
galimybių pasivyti. Skambinęs liudytojas pateko į te- 
leviziją. Nors jam ir nebuvo suteikta ketvirčio valan- 
dos eterio garbė, bent jau interviu truko dvi minutes. 
Be kita ko, jis galėjo džiaugtis dešimčia tūkstančių 
kronų, netrukus papildysiančių jo banko sąskaitą. 

Labai greitai, užtikrino kriminalinių kronikų repor- 
teris, tą pačią minutę išjungus kameras. 


BLOGIAUSIA BUVO net ne tie visur besivoliojantys 
žurnalai, pilni brutalių pornografinių nuotraukų. 

Nedaug buvo dalykų, kurių Ingvaras Stubio ne- 
būtų matęs anksčiau. Žurnalai buvo išspausdinti ant 
pigaus popieriaus, tačiau buvo keturių spalvų. Ingva- 
ras žinojo, kad dauguma jų išleisti trečiojo pasaulio 
šalyse, kur vaikai perkami už grašius, o policija už- 
merkia akis už pluoštą dolerių. Blogiausia taip pat 
buvo ne tai, kad vaikai, tuščiu žvilgsniu spoksantys į 
jį iš šlykščių nuotraukų, vargu ar galėjo būti daugiau 
nei dvejų. Ingvaras Stubio savomis akimis buvo matęs 
šešių mėnesių seksualinės prievartos auką ir nebe- 
turėjo jokių iliuzijų. Tai, kad buto savininkas buvo | 
nusipirkęs kompiuterį, stebino labiau. 

— Klydau dėl šio vyro, - sumurmėjo jis ir užsitem- 
pė gumines pirštines, 

Blogiausia vis dėlto buvo sienos. 

Visi straipsniai, susiję su pagrobimais, buvo 
kruopščiai iškirpti ir pakabinti. Pradedant pirmąja 
kuklia žinute apie Emilijos dingimą ir baigiant dviejų 
puslapių Jano Kjerstado esė dienraščio Aftenposten 
rytiniame numeryje. 

- Viską, - tarė Hermansenas. - Velniai mane 
griebtų, jis išsaugojo viską. 

- Ir dar daugiau, - pasakė jauniausias policininkas 
ir galvos mostu parodė į vaikų nuotraukas. 

Tai buvo tos pačios nuotraukos, kurios kabojo pa- 
ties Ingvaro biure. Jis priėjo prie sienos ir prisimerkęs 

pažvelgė į kopijas. Šios buvo sudėtos į plastikinius 
dėklus. Vis dėlto iš karto buvo matyti, kad jos nebuvo 
iškirptos iš laikraščio. 

— Kopijos iš interneto, - niekieno neklaustas pa- 
reiškė jauniausias kolega. 

— Tuomet negali būti visiškas idiotas, - tarė Her- 
mansenas, nepakeldamas akių į Ingvarą. 

— Aš jau tai pripažinau, - griežtai pasakė Ingva- 
ras. 

Svetainė tiesiog priminė kažką panašaus į biurą. 
Centrinį iš vieno žmogaus susidedančios armijos 
štabą. Ingvaras lėtai vaikščiojo po kambarį. Visoje 
šioje beprotybėje buvo kažkas panašaus į sistemą. Net 
ir pornografiniai žurnalai buvo išrikiuoti iškrypusia 
chronologine seka. Jis matė, kad arčiausiai lango buvo 
žurnalai su trylikos keturiolikos metų vaikais. Kuo 
toliau žengė į kambarį, tuo aukos buvo jaunesnės. 
Daug nesirinkdamas jis pačiupo pirmą pasitaikiusį 
žurnalą, gulėjusį ant mažo staliuko prie virtuvės durų. 
Žvilgtelėjęs į nuotrauką pajuto, kad jam užspaudė 
gerklę prieš prisiverčiant padėti jį atgal nesuplėšius 
į skutus. Vienas iš Askerio ir Berumo nuovados po- 
licininkų tyliai kalbėjo mobiliuoju telefonu. Baigęs 
pokalbį, jis papurtė galvą. 

- Jie net nerado mašinos. Ką jau kalbėti apie vyrą. 
Kai čia viduje viskas taip atrodo... 

Jis mostelėjo ranka. 

— „tai šiuo metu neturiu jokio noro eiti į miega- 
mąjį. Šeši policininkai stovėjo tylėdami ir žvalgėsi 
aplinkui. Niekas nepratarė nė žodžio. Priešais namą 
kažkas vyko. Jie girdėjo sustojant mašinas. Šūksnius. 


245 


Kulnų kaukšėjimą į asfaltą. Vis dar visi tylėjo. Poli- 
cininkas, nenorėjęs apžiūrėti miegamojo, priglaudė 
prie akių nykštį bei smilių ir smarkiai paspaudė. Išvy- 
dęs grimasą arčiausiai stovėjęs kolega silpnai patapš- 
nojo jam per petį. Dvokė įsisenėjusiu purvinu seksu. 
Smirdėjo sperma ir nešvariais drabužiais. Trenkė 
nuodėme, gėda ir paslaptimi. Ingvaras žvelgė į ant 
sienos kabančią Emilijos nuotrauką. Ji vis dar buvo 
tokia pat rimta, šalpusniai kuteno kaktą, ir atrodė, 


lyg ji viską žinotų. 
- Tai ne jis, - tarė Ingvaras. 
— Ką? 


Kiti sužiuro į jį. Jauniausiasis kvailai vėpsojo išsi- 
žiojęs, jo akys buvo drėgnos. 

— Suklydau vertindamas šio vyro protinius suge- 
bėjimus, - prisipažino Ingvaras ir atsikrenkštė. 

— Akivaizdu, kad jis moka naudotis kompiuteriu. 
Sugeba susisiekti su viso šito mėšlo tiekėju... 

Jis nutilo mėgindamas rasti tikslesnį žodį, piktes- 
nį, taiklesnį posakį apibūdinti visai tai makulatūrai, 
kurios krūvos aplinkui voliojosi. 

— „„mėšlui, - nusivylęs pakartojo jis. - Jis seka 
visas naujienas. Ir mes beveik šimtu procentų esame 
tikri, kad šį išpuolį Kjelsosveieno gatvėje šiandien 
padarė jis. Jo mašina. Sulaužyta ranka. Aprašymas 
visiškai atitinka. Tačiau tai nėra... Tačiau tai nėra tas 
vyras, kuris pagrobė ir nužudė kitus vaikus. 

— Ir visa tai išsiaiškinai pats vienas. 

Sigmundo Berlio veido išraiška galėjo reikšti, kad 
jis nebelaiko Ingvaro Stubio savo partneriu. Jis buvo 
bepasirenkąs kitą stovyklą - Berumo policiją, kuri 

žinojo, kad bylą ji išaiškino. Jei jie tik rastų vyrą, gy- 
venantį šiame bute tarp laikraščių iškarpų, porno- 
grafijos ir purvinų skudurų. Jie žinojo, kas jis, ir jis 
turėjo būti sučiuptas. 

- Šis vyras kartą leidosi sugaunamas. Dviejų mė- 
gėjų! Šiandien jis ir vėl beveik leidosi sučiumpamas. 
Mūsų vyras, vyras, kurio ieškome, vyras, nužudęs 
Kimą ir Gleną Hugo, ir Sarą... 

Ingvaras nepaleido iš akių Emilijos nuotraukos. 

— „ir kuris galbūt kažkur laiko uždaręs Emiliją... Jis 
nesileis sugaunamas. Ne šitaip. Vidury baltos dienos 
nebandys grobti vaiko, prižiūrimo pulko suaugusių 
sargų, ir dar su savo automobiliu. Ir didžiuliu gipsu 
ant rankos. Negali būti. Jūs taip pat tai žinote. Mes 
tiesiog taip apsėsti minties sučiupti tą kiaulę, kad... 

— Gal tuomet gali man paaiškinti, kas štai čia? — 
nutraukė Hermansenas. 

Policininkas netriumfavo. Balsas buvo duslus, 
beveik beviltiškas. Iš stalčiaus jis buvo ištraukęs ap- 
lanką. Jame gulėjo plonytis pluoštelis A4 formato 
popieriaus lapų. Ingvaras Stubio nenorėjo žiūrėti. Jis 
numanė, kad aplanko turinys apvers aukštyn kojo- 
mis visą tyrimą. Daugiau nei šimtas tyrėjų, kurie iki 
šiol vadovavosi teorija, kad niekas neaišku ir visos 
galimybės turi likti atviros - šaunūs policininkai, 
kurie bent jau mėgino pažvelgti iš skirtingų kampų 
ir žinojo, jog geras policijos darbas yra kantraus ir 
sistemingo tyrimo rezultatas - dabar jie bus lenkiami 
į vieną pusę. 

Emilija, - pagalvojo jis. - Tai susiję su Emilija. Ji 
kažkur yra. Ji gyva. 


— O velnias, - išsprūdo jauniausiajam policinin- 
kui. 

Sigmundas Berlis švilptelėjo. 

Lauke jie girdėjo daugiau automobilių. Šūksniai 
ir pašnekesiai. Ingvaras priėjo prie lango ir atsargiai 
patraukė į šoną žaliuzes. Atvyko žurnalistai. Savaime 
aišku. Jie būriavosi prie įėjimo apačioje. Keli iš jų 
žvilgčiojo į viršų, ir Ingvaras paleido pilkas žaliu- 
zes. Jis atsisuko į kambarį. Kiti penki buvo susirinkę 
aplink Hermanseną, kuris vienoje rankoje vis dar 
laikė raudonąjį plastikinį aplanką. Kitoje turėjo plo- 
nytį pluoštelį popieriaus lapų. Jis atkišo lapą Ingvarui, 
raštas buvo lengvai įskaitomas, net ir nuo lango. 

GAVAI, KO NUSIPELNĘS. 

— Tai parašyta mašinėle, - tarė Ingvaras. 

— Liaukis, - atkirto Sigmundas. - Ingvarai, dabar 
jau privalai liautis. Iš kur turėtų šitas tipas žinoti... 

— Pas vaikus rasti lapeliai buvo parašyti ranka. 
Žmonės, jie buvo parašyti ranka! 

— Tu kalbėsi ar man kalbėti su tais ten, lauke? — 
paklausė Hermansenas ir atsargiai sudėjo lapus atgal 
į aplanką. - Ne kažin ką galime pasakyti, tačiau, iš 
tikrųjų, natūralu, kad aš... Kadangi jau esame Be- 
rume. 

Ingvaras Stubio truktelėjo pečiais. Nepratarė nė 
žodžio skindamasis kelią per žmonių, kurie susispietė 
priešais žemąjį Rykino pastatų kvartalą, minią. 

Pagaliau jis pasiekė mašiną ir įsėdo. Kai jau buvo 
nusprendęs Sigmundo Berlio nebelaukti, uždusęs ko- 
lega klestelėjo ant priekinės keleivio sėdynės. Grįžda- 
mi į Oslą jie vargu ar apsikeitė nors vienu žodžiu. 

- NESUPRANTU, kaip tau viskas pavyksta, - susiža- 
vėjusi tarė Bentė. - Buvo šitaip skanu! 

Kristianė miegojo. Paprastai ji būdavo nerami, 
kai Inger Johanė laukdavo svečių. Jau ankstyvą pa- 
vakarį prasidėdavo ilgai trunkanti nesukalbamumo 
fazė. Mergaitė blaškydavosi iš vieno kambario į kitą, 
nenorėdavo valgyti. Nenorėdavo miegoti. Šį vakarą 
ji, priešingai, soti krito į lovą vienoje rankoje laikyda- 
ma Sulamitą, kitoje - laimingą besiseiliojantį Džeką. 
Amerikos Karalius su Kristiane kažką padarė, Inger 
Johanei teko tai pripažinti. Šįryt dukra išmiegojo iki 
pusės aštuonių. 

— Recepto, - tarė Kristina ir nurijo kąsnį. - Man 
reikia recepto. 

— Jo nėra, - atsakė Inger Johanė. - Tiesiog kažką 
suimprovizavau. 

Vynas jai patiko. Buvo trečiadienio vakaras, lai- 
krodis rodė pusę dešimtos. Galva atrodė lengva. 
Nemaudė pečių. Merginos prie stalo plepėjo viena 
per kitą. Tik Tūnė pranešė neatvyksianti, ji nedrįso 
palikti vaikų esant tokiai padėčiai. Ypač po šiandienos 
įvykių. 

- Ji visada buvo tokia velniškai baili, - pareiškė 
Bentė ir išliejo ant staltiesės vyną. - Juk vaikai turi 
tėvą. Oi! Greičiau, druskos! Mineralinio! Tūnė taip... 
taip perdėtai visko bijo. Turiu galvoje, mes juk nega- 
lime užsimūryti tarp keturių sienų, nors tas monstras 
ir vaikšto laisvėje! 

— Dabar jie jį sučiups, - pasakė Linė. - Dabar juk 
žino, kas jis toks. Nebe kažin kiek ilgai jam dar pavyks 
slapstytis. Toli nepaspruks. Ar matėt, kad policija jau 
paskelbė nuotrauką ir visa kita? Neišpilk viso mine- 
ralinio! 

Ingvaras nepaskambino. Nebepaskambino po to, 
kai Inger Johanė nekėlė telefono ragelio vakar naktį. Ji 
nežinojo, ar gailisi. Nenumanė, kodėl nenorėjo su juo 
šnekėtis. Tada. Ne dabar. Dabar jis galėtų paskambin- 
ti. Galėtų ateiti po kelių valandų, kai merginos jau bus 
iki valiai prisikikenusios ir išsvirduliavusios iš buto. 
Tuomet Ingvaras galėtų ateiti. Jie galėtų valgyti vaka- 
rienės likučius ir gerti pieną sėdėdami prie virtuvės 
stalo. Jis galėtų nusimaudyti po dušu ir pasiskolinti 
senus futbolo marškinėlius iš Amerikos. Inger Johanė 
galėtų žiūrėti į jo rankas, kai jis pasilenktų atsiremda- 
mas jomis į stalo paviršių, marškinių rankovės būtų 
trumpos, ir jo rankos būtų apžėlusios šviesiais plau- 
keliais, lyg jau būtų vasara. 

- „tiesa? 

Inger Johanė staiga nusišypsojo. 

— Ką? 

— Dabar jie jį sučiups, tiesa? 

— Iš kur aš galiu Žinoti?! 

- Betgi šitas vyrukas, - neatlyžo Linė. - Kurį suti- 
kau čia šeštadienį. Argi jis nedirba policijoje? Juk pati 
sakei, nesakei? Ach taip... Iš kriminalinės policijos! 

— Argi neketinome šiandien šnekėti apie knygą, - 
pasakė Inger Johanė ir nuėjo į virtuvę dar atnešti 
vyno - moteriškės kaip visada atsinešė per daug. 

— Kurios tu, aišku, neperskaitei, - pareiškė Linė. 

— Ir aš neskaičiau, - tarė Bentė. - Paprasčiausiai 
neturėjau laiko. Atsiprašau. 

— Aš irgi neperskaičiau, - prisipažino Kristina. - 
Jei nori, kad druska padėtų, turi įtrinti ją į medžiagą. 
Štai taip! 

Ji pasilenkė virš stalo ir įmerkė smilių į druskos ir 
mineralinio vandens košę. 

— Kodėl vadiname tai skaitymo rateliu? 

Linė laikė priekaištingai iškėlusi knygą. 

— „kai tik aš viena skaitau? Pasakykit jūs man, 
susilaukus vaikų, kažkas nutinka? Dingsta skaitymo 
įgūdžiai? 

- Dingsta laikas, - sau po nosimi sumurmėjo Ben- 
tė. - Laikas, Line. Tai jis dingsta. 

- Žinai, tai mane tikrai siutina, - užsivedė Linė. - 
Nuolat kalbate, lyg vienintelis išganymas... Lyg susi- 
laukus vaikų galima... 

— Ar negalėtum geriau šiek tiek papasakoti apie 
knygą? - paskubomis nutraukė ją Inger Johanė. - Man 
įdomu. Tikrai. Kai buvau jaunesnė, skaitydavau visas 
Asbjorno Revheimo knygas. Netgi buvau sugalvojusi 
nusipirkti vieną egzempliorių... „Kaip jis vadinasi? 

— Revheimas. Traktatas apie iš anksto žranėšia 
savižudybę, - perskaitė Haldis. - Be to, manęs nepa- 
klausei. Aš ją kaip tik perskaičiau. 

— Komiška, - tarė Bentė. - Neturi vaikų, Haldis. 

- Tinkamas pavadinimas, - pareiškė Linė balse 
vis dar skambant nepasitenkinimo gaidelei. - Jo po- 
elgiuose ir knygose galima įžvelgti... Mirties ilgesį. 
Taip. Mirties troškimą. 

— Skamba kaip kriminalinis romanas, - tarė Kris- 
tina. - Gal tiesiog nuimkime staltiesę? 

Bentė ir vėl prilaistė. Užuot dar užbėrusi druskos, 
raudoną dėmę nevykusiai paslėpė po servetėle. Taurė 
vis dar gulėjo apvirtusi. Raudona dėmė po popieriumi 
plėtėsi. 

- Spjauk į tai, - tarė Inger Johanė ir pakėlė taurę. - 
Nieko tokio. Kada jis mirė? 

— 1983-iaisiais. Pati dar gerai prisimenu. 

- Hmm. Ir aš. Šiaip ar taip, tai buvo įžūlus būdas 
atimti sau gyvybę. 

— Švelniai tariant. 

— Papasakokite, - tyliai paprašė Bentė. 

- Galbūt tau reikėtų išgerti gurkšnį mineralinio. 

Kristina atnešė iš virtuvės mineralinį vandenį. 
Bentė krapštinėjo dėmę ant staltiesės. Linė įpylė vyno. 
Haldis vartė Asbjorno Revheimo biografiją. 

Inger Johanė jautėsi puikiai. 

Beveik nieko nespėjo, tik-perlėkė per butą su dul- 
kių siurbliu rankose, sugrūdo Kristianės daiktus į di- 
džiąją dėžę jos kambaryje ir iššveitė vonią. Pagaminti 
maistą užtruko pusvalandį. Ji neturėjo jokio noro. Vis 
dėlto laikėsi susitarimo. Merginos linksminosi. Net ir 
Bentė žvelgė laiminga iš po sunkių akių vokų. Inger 
Johanė galėjo kitą rytą į darbą ateiti vėliau. Galėjo 
porą valandų pasivaikščioti su Kristiane ir atsikvėpti. 
Inger Johanė džiaugėsi matydama merginas ir nesi- 
priešino Kristinai pasisiūlius įpilti jai daugiau vyno. 

— Girdėjau, kad visi, kurie žudosi, iš tikrųjų yra 
apimti ūminės psichozės, - pasakė Linė. 

- Kas per nesąmonės, - paprieštaravo Haldis. 

— Ne, tai gryna tiesa! 

— Kad tai girdėjai, gal ir taip. Tačiau tai neteisinga 
informacija. 

— O ką tu apie tai Žinai? 

— Tai galėtų būti tiesa kalbant apie Asbjorną 
Revheimą, - pasakė Inger Johanė. - Iš kitos pusės, 
vyriškis juk bandė keletą kartų. Nejau manote, kad 
kiekvieną kartą jį buvo apėmusi psichozė? 

- Jis buvo kvanktelėjęs, - sumurmėjo Bentė. - Tie- 
siog visiškai kvanktelėjęs. 

— Tai ne tas pats kaip psichotinis, - paprieštaravo 
Kristina. - Pažįstu porą, kuriuos galėčiau pavadinti 
kvanktelėjusiais. Tačiau niekada nesu sutikusi psi- 
chotinių asmenybių. 

— Mano viršininkas yra psichopatas, - garsiai pa- 
reiškė Bentė. - Tikras blogio įsikūnijimas, kad mane 
kur galas! Blogio įsikūnijimas! 

- Štai, išgerk vandens, - pasiūlė Linė ir ištiesė jai 
pusantro litro butelį. 

— Psichopatiškas ir psichotinis ne visai tas pats, 
Bente. Ar kuri iš jūsų yra skaičiusi Nugrimzdęs mies- 
tas, jūra kyla? 

Visos linktelėjo. Išskyrus Bentę. 

- Ji pasirodė praėjus vos keleriems metams po 
nuosprendžio, - tarė Inger Johanė. - Ar ne tiesa? Ir 
dar juk... 

— Ar tik ne šioje knygoje jis aprašinėja savižudy- 
bę? - pertraukė ją Kristina. - Nors knyga ir parašyta 
daugybė metų prieš jam iš tikrųjų nusižudant... Tiesą 
sakant, nemalonu apie tai galvoti. 

Ji dramatiškai nusipurtė. 

- Nagi, atsakykit, - neatlyžo Bentė. - Nejau nega- 
lite paprasčiausiai pasakyti, kas nutiko? 

Visos tylėjo. Inger Johanė ėmė nukraustinėti stalą. 
Visos buvo sočios. 

— Manau, galėtume pašnekėti apie ką nors ma- 
lonesnio, - atsargiai pasiūlė Haldis. - Kokių planų 
turite vasarai? 


KAI DRAUGĖS PAGALIAU išsvirduliavo pro 
duris, laikrodis rodė po pirmos nakties. Bentė buvo 
miegojusi dvi valandas ir atrodė suglumusi, kad rei- 
kės važiuoti namo. Haldis pažadėjo savo taksi pada- 
ryti lankstą ir nuvežti ją į Blinderną, ji saugiai pri- 
statysianti Bentę į lovą. Inger Johanė kaip reikiant 
išvėdino. Paskutinę valandą draudimas rūkyti buvo 
panaikintas, nors ji ir nelabai prisiminė, kas priėmė 
tokį sprendimą. Ji pastatė keturis plokščius dubenis 
su actu. Tuomet išėjo į terasą. 

Buvo antra pirmosios birželio dienos valanda. Va- 
karuose buvo galima įžiūrėti tamsiai mėlyną anksty- 
vos vasaros pašvaistę, porą mėnesių naktimis kaip 
reikiant nebesutems. Oras buvo žvarbus, tačiau vis 
tiek buvo galima stovėti be palto. Inger Johanė atsirė- 
mė į gėlių lovelį. Nuleidusios galvas eilute puikavosi 
našlaitės. 

Per tris dienas jai teko kalbėti apie Asbjorną Re- 
vheimą du kartus. 

Asbjornas Revheimas, aišku, buvo centrinė norve- 
gų literatūros figūra, lygiai kaip ir naujosios Norvegi- 
jos istorijos. 1971-aisiais arba 1972-aisiais, tiksliai ji 
neprisiminė, jis buvo nuteistas už šventvagiško, nepa- 

doraus romano parašymą - praėjus keletui metų po to 
paiko proceso prieš Jensą Bjorneboe, kuris turėjo būti 
padėjęs tašką prokurorų literatūrinėms ambicijoms. 
Revheimas nesileido sužlugdomas ir po dvejų metų 
grįžo su romanu Nugrimzdęs miestas, jūra kyla. Šis 
buvo stačiokiškesnis ir dar labiau niekinantis Die- 
vą nei visi Norvegijoje kada nors prieš tai ir po to 
išspausdinti raštai. Kai kurie kalbėjo apie Nobelio 
premiją. Dauguma manė, kad vyras nusipelnė nau- 
jos teismų karuselės. Prokuratūros darbuotojai vis 
dėlto savo pamoką išmoko, generalinis prokuroras 
po daugelio metų prasitarė, kad, iš tiesų, šios knygos 
niekada nebuvo skaitęs. 

Revheimas buvo svarbus rašytojas. Tačiau miręs, 
ir jau seniai. Inger Johanė negalėjo prisiminti, kada 
paskutinį kartą galvojo apie šį vyrą ir, ką jau kalbėti, 
šnekėjo apie jį. Kai praeitą rudenį pasirodė biografija, 
sukėlusi didžiulį susidomėjimą, ji jos net nenusipir- 
ko. Revheimas rašė knygas, kurios kažką reiškė, kai 
ji buvo daug jaunesnė. Šiandien jis neturėjo jai ką 
pasakyti. Jos gyvenime, koks jis dabar buvo. 

Du kartai per tris dienas. 

Anderso Mohaugo motina manė, kad jis buvo įsi- 
painiojęs į mažosios Hedvigos nužudymą 1956-ai- 
siais. Andersas Mohaugas buvo sutrikusio vystymosi. 
Buvo lengvai paveikiamas ir šlaistėsi kartu su Asbjor- 
nu Revheimu. 

Tai būtų per daug paprasta, - pamanė Inger Joha- 
nė. - Tai pernelyg paprasta. 

Ji šalo, tačiau į vidų nenorėjo. Vėjas pleveno pa- 
laidinės rankoves. Turėtų nusipirkti naujų drabužių. 

Kitos merginos atrodė už ją jaunesnės. Net Bentė, 
kuriai greitu laiku reikėtų kreiptis į gydytojus dėl 
alkoholio vartojimo, į kurį nebebuvo galima nekreip- 
ti dėmesio, ir kuri surūkydavo trisdešimt cigarečių 
per dieną, atrodė geriau už Inger Johanę. Bent jau 
šiuolaikiškiau. Linė jau seniai nebesitempė jos ap- 
sipirkti. 

Buvo pernelyg paprasta. 

Be kita ko - kam rūpėtų apsaugoti Asbjorną Re- 
vheimą nuo persekiojimo ir bausmės. 

1956-aisiais jam tebuvo šešiolika, - pamanė ji ir 
įkvėpė pilnus plaučius nakties gaivos, norėjo, kad 
prieš atsigulant galva praskaidrėtų. 

Tačiau 1965-aisiais? Kai mirė Andersas Mohaugas 
ir motina nuėjo į policiją? Kai Akselis Seieris buvo 
paleistas be jokio kito paaiškinimo, išskyrus tą, kad 
turėtų būti patenkintas? 

Tuo metu Asbjornui Revheimui buvo dvidešimt 
penkeri, ir jis jau buvo pripažintas rašytojas. Dvi kny- 
gos, jei ji gerai prisiminė. Pripažinimas jau po dviejų 
knygų. Abi sukėlė audringas diskusijas. Asbjornas 
Revheimas anuomet kėlė grėsmę. Nebuvo vertas, kad 
jį kas saugotų. 

Inger Johanė vis dar stovėjo laikydama rankose 
biografiją. Ji žvilgtelėjo į knygą, paglostė viršelį. Linė 
užsispyrusi reikalavo, kad ją pasiliktų. Nuotrauka buvo 
graži. Revheimo veidas buvo siauras, bet vyriškas. Jis 
vos šypsojosi. Beveik arogantiškai. Akys buvo mažy- 
tės, tačiau vyras turėjo stebėtinai ilgas blakstienas. 

Ji įėjo į vidų palikdama praviras terasos duris. Nosį 
kuteno silpnas acto tvaikas. Ji pagavo save jaučiant 

nusivylimą, kad Ingvaras nepaskambino. Atsigulusi 
nusprendė pradėti skaityti knygą. Kietai užmigo dar 
nespėjusi padėti galvos ant pagalvės. 

AKSELIS SEIERIS NIEKADA nebuvo greitas priimti 
sprendimus. Paprastai jis norėdavo nuodugniai viską 
apgalvoti. Geriausia savaitę ar dvi. Net ir smulkiems, 
nereikšmingiems sprendimams priimti, kaip antai 
įsigyti naują ar naudotą šaldytuvą senajam sugedus, 
jis skirdavo daug laiko. Viskas turėjo savo pranašumų 
ir trūkumų. Jis turėjo gerai apmąstyti. Būti tikras. 
Sprendimas išvažiuoti iš Norvegijos 1966-aisiais tu- 
rėjo būti priimtas metais anksčiau. Jis turėjo suvokti, 
kad neturi ateities šalyje, kuri nusiuntė jį į kalėjimą 
ir laikė ten devynerius metus be jokios priežasties ir 
kuri buvo tokia maža, jog niekada nebūtų leidusi jam 
ar kitiems pamiršti. Tačiau skubėti jam netiko. Galbūt 
tai buvo ilgų metų kalėjime, kur laikas slinkdavo taip 
lėtai, kad buvo sunku jį išnaudoti, padarinys. 

Jis atsisėdo ant akmeninės sienos pakalnėje tarp 
sodelio ir paplūdimio. Granitas buvo raudonas ir įkai- 
tęs, jis jautė karštį per kelnių užpakalį. Buvo atoslū- 
gis. Jūros krantas buvo nusėtas leisgyviais pasaginiais 
krabais. Vieni gulėjo kiautais į viršų, lyg tankai su 
uodegomis. Kitus bangų mūša buvo apvertusi ant 
nugaros, jie vadavosi mirtimi kepinami saulės, iškėlę 

į orą žnyples. Krabai panėšėjo į miniatiūrinės pir- 
mykštes pabaisas, pamirštą evoliucijos grandį, kuri 
jau seniai turėjo padaryti jiems galą. 

Ir jis pats šitaip jautėsi. 

Visą savo gyvenimą laukė, kad būtų nuplauta ši 
dėmė. 

Patrikas, vienintelis Amerikoje žinojęs apie jo pra- 
eitį, pasiūlė kreiptis į advokatą. Arba galbūt detektyvą, 
pasakė jis ir patrynė paauksuotą arklio apynasrį. Patri- 
ko karuselės buvo pačios puikiausios visoje Naujojoje 
Anglijoje. Amerikoje buvo daugybė detektyvų. Kai 
kurie jų buvo velniškai geri, sakė Patrikas. Jei jau šita 
moteriškė atsibeldė čionai iš pačios Europos papasa- 
koti jam, kad tiki jo nekaltumu - po šitiekos metų, 
tokį kelią iš pačios Norvegijos - taigi tuomet turbūt 
buvo verta sužinoti ką nors daugiau. Advokatai buvo 
brangūs, Patrikas sakėsi žinąs, tačiau nebuvo sunku 
rasti tokių, kurie imdavo pinigus tik laimėję bylą. 

Bėda buvo ta, kad Akselis neturėjo jokios bylos. 

Bent jau ne JAV. 

Jis neturėjo jokios bylos, tačiau, iš tiesų, nuolat 
laukė. Jis visada tyliai ir nuolankiai vylėsi, kad kas 
nors pastebės, kokia neteisybė buvo įvykdyta. Jėgų 
užtekdavo tik tyliai maldai vakare, kad rytojus atneštų 
gerų žinių. Kad kas nors juo tikėtų. Kas kitas, ne tik 
Eva ir Patrikas. 

Inger Johanės Vik apsilankymas šį tą reiškė. 

Pirmą kartą per visus šiuos metus jis svarstė gali- 
mybę važiuoti namo. 

Jis vis dar galvodavo apie Norvegiją kaip apie savo 
namus. Jo gyvenimas buvo Harvičporte. Jo namas, 

kaimynai, tie keli žmonės, kuriuos buvo galima va- 
dinti draugais. Visas jo turimas turtas buvo čia, ma- 
žame miestelyje Menkių kyšulyje. Vis tiek Norvegija 
visada buvo jo namai. 

Jei Eva tąkart jam išvažiuojant būtų paprašiusi 
pasilikti, jis galbūt niekada nebūtų įsėdęs į MS San- 
defjord laivą. Jei ji anksčiau, pirmaisiais metais po jo 
atvykimo į JAV, būtų paprašiusi grįžti, jis būtų šokęs 
į pirmą pasitaikiusį laivą. Būtų dirbęs Norvegijoje 
atsitiktinius darbus ir kukliai gyvenęs. Išsikėlęs į kitą 
miestą, kur būtų buvę įmanoma išsilaikyti darbe vie- 
nus kitus metus, kol praeitis jį pavytų ir stumtų toliau. 
Jei Eva būtų važiavusi kartu, jis būtų galėjęs keliau- 
ti bet kur. Tačiau jis galėjo pasiūlyti tik save patį, o 
Eva nebuvo užtektinai stipri. Akselio gėda buvo per 
didelė. Ne jam - jai. Ji žinojo, kad jis nekaltas. Atro- 
dė, kad ji niekada tuo neabejojo. Tačiau ji nepakėlė 
veriančių aplinkinių žvilgsnių. Draugai ir kaimynai 
varstė akimis ir šnibždėjosi, o motina tik dar labiau 
viską pablogino. Eva nuleidusi galvą pasidavė. Kartu 
su Eva Akselis būtų pakėlęs viską, tačiau Eva buvo 
per silpna dalytis su juo gyvenimu. 

Vėliau, jai išsilaisvinus, jiems jau buvo per vėlu. 

Dabar galbūt buvo pats laikas. Likimas pasisuko 
netikėta kryptimi, ir namuose laukė kažkas, kam jo 
reikėjo. Eva, aišku, tame laiške, kurį atsiuntė jam su- 
laužydama nusistovėjusią tvarką ir įpročius, neprašė 
grįžti. Tačiau ji buvo gilioje neviltyje. 

Akselis turėjo Inger Johanės Vik vizitinę kortelę. 
Jei išvažiuotų, galėtų su ja susisiekti. Patrikas buvo 
teisus: ši moteris sukorė tokį kelią iš Norvegijos, kad 

su juo pašnekėtų, ji, matyt, tikrai juo tikėjo. Svajonė 
apie skriaudos atlyginimą galėjo išsipildyti. Ši min- 
tis jį gąsdino, ir jis nerangiai atsistojo ir pasitrynė 
užpakalį. 

Nekilnojamojo turto agentas buvo kalbėjęs apie 
vieną milijoną. Nuo to karto buvo praėjęs geras laiko 
tarpas. Menkių kyšulys dabar buvo pačiame gražume. 
Kadangi vargu ar galimą pirkėją labai domintų pats 
namas, dėl valymo ir remonto jis per daug nesuko 
sau galvos. 

Akselis Seieris bato galiuku apvertė pasaginį krabą. 
Šis liko gulėti kaip į krantą išmestas vokiečio šalmas 
iš Pirmojo pasaulinio karo. Jis pakėlė krabą už uode- 
gos ir įmetė į vandenį. Nors niekada nenuspręsdavo 
ko nors gerai neapgalvojęs, žinojo, kad tuoj priims 
svarbų sprendimą. Svarstė, ar būtų įmanoma pasiimti 
su savimi katiną. 

— TU klydai, kalbėdamas apie įbrolių ir įseserių teo- 
riją, - pareiškė Sigmundas Berlis. 

- Puiku, - tarė Ingvaras Stubio. - Ar pavyko be 
didesnių rūpesčių gauti kraujo mėginius? 

— Neklausk. Paskutinėmis dienomis melavau dau- 
giau nei per visą savo gyvenimą. Neklausk. Kol kas 
teturime pasenusių tėvystės testų rezultatus. DNR 

tyrimai užtruks ilgiau. Tačiau viskas rodo, kad kiti 
tėvai šioje byloje savo vaikus tikrai pradėjo patys. 

- Puiku, - pakartojo Ingvaras. - Džiaugiuosi tai 
girdėdamas. 

Sigmundas Berlis stovėjo apimtas nuostabos. 

— Ką gi, - tarė jis ir padėjo popierius priešais savo 
viršininką. - Neatrodai labai nustebęs. Kodėl žūtbūt 
norėjai tai patikrinti, jei, tiesą sakant, pats tuo visai 
netikėjai? 

- Jau seniai niekas manęs nebestebina. Abu mes 
lygiai taip pat gerai žinome, kad turime patikrinti vis- 
ką. Tai, kuo tikime ir kuo netikime. Šiuo metu atrodo, 
kad visiems įvyko kolektyvinis trumpas sujungimas, 
viskas sukasi apie... 

- Ingvarai! Liaukis! 

Olafo Lafeno Sėrneso iš Rykino medžioklė buvo 
tapusi nacionaliniu reikalu. Viskas sukosi tik apie 
viena - masinėse informacijos priemonėse, prie pie- 
tų stalų ir darbo vietose. Ingvaras galėjo suprasti, jog 
dauguma žmonių jau nusprendė, kad Lafenas yra vai- 
kų žudikas. Tai, kad Ingvaro kolegos, bent jau nemaža 
jų dalis, taip pat atrodė pagauti tos pačios skubotos 
išvados, jį gąsdino. Akivaizdu, kad Lafenas tebuvo 
vargšas copycat“. Jo byloje buvo kalbama apie iškry- 
pusį seksualumą, kuris tik dabar pasireiškė realiu 
bandymu pagrobti vaiką. Tiek literatūra, tiek nesu- 
skaičiuojamos tikros istorijos pasakojo apie panašius 
atvejus. Kai nusikaltimas sulaukdavo pakankamo dė- 
mesio, kiti taip pat tuojau įsismagindavo. 


* Pamėgdžiotojas (angl.). 

— Turi tai suprasti, - pasakė Ingvaras ir papur- 
tė galvą. - Niekas neatitinka! Pavyzdžiui, paimkime 
Saros pristatymą pasiuntinio automobiliu. Argi būtų 
Lafenas kažką panašaus sugebėjęs? Argi vyras, kurio 
intelekto koeficientas yra aštuoniasdešimt vienas, 
sugebėtų ką nors panašaus sugalvoti? Ką jau kalbėti 
apie įvykdymą! 

Jis trinktelėjo kumščiu į aplanką su Lafeno Sėrneso 
bylomis iš socialinio aprūpinimo skyriaus ir Berumo 
ligoninės, į kurią jis buvo paguldytas ištirti, ar neserga 
epilepsija. 

— Aš buvau susitikęs su šiuo vaikinu, Sigmundai. 
Jis apgailėtina velnio išpera, kuris nuo pat subrendi- 
mo nežino nieko kita, kaip tik smaukytis. Mašinos ir 
seksas. Tai Lafeno Sėrneso gyvenimas. Liūdna, tačiau 
tiesa. 

Sigmundas Berlis čiulpė dantis. 

— Mes juk tuo visiškai neapsiribojome. Liaukis 
gi pagaliau. Vyksta visapusiškas tyrimas. Tačiau pir- 
miausia turi sutikti, jog svarbu šį tipą sustabdyti, jis, 
kad ir kaip ten būtų buvę, mėgino... 

Ingvaras iškėlė rankas ir energingai. palinksėjo 
galva. 

- Kas be ko, - nutraukė jis. - Žinoma, vyrą reikia 
sustabdyti. 

- Beto, - pridėjo Sigmundas. - Kaip paaiškinsi tai, 
jog jis žinojo apie laišką? Tą žinutę su užrašu Gavai, ko 
nusipelnęs? Mes ištyrėme popierių, ir tu buvai teisus. 
Tai ne to paties tipo popierius kaip kai kurių iš tų kitų. 
Tačiau tai jokiais būdais neturi ko nors reikšti. Taip 

pat ir kitos žinutės užrašytos ant skirtingo popieriaus, 
kaip pats žinai. Ir... 

Jis pakėlė balsą, kad sukliudytų Ingvarui jį per- 
traukti. 

— „„Lafeno žinutės buvo parašytos kompiuteriu. 
Kitos - ranka. Bet iš kur jis tai žinojo? Kaip, dėl Dievo 
meilės, galėjo žinoti apie šią groteskišką detalę, jei su 
šia byla neturi nieko bendra? 

Buvo ketvirtadienio, birželio pirmosios, popietė. 
Ūkvedys, matyt, bus vasarai išjungęs centrinį šildymą. 
Lauke pliaupė lietus. Kambaryje buvo vėsu, beveik 
šalta. Ingvaras iš metalinio dėklo neskubėdamas išsi- 
traukė cigarą. Iš viršutinės kišenės lėtai išsiėmė cigarų 
žnyples. 

— Nė nenumanau, - tarė jis. - Bet juk apie tai žino 
daugybė žmonių. Daugybė policininkų. Kai kurie 
gydytojai. Tėvai. Nors ir paprašėme jų neprasižioti, 
nebūtų nieko keista, jei jie papasakojo apie žinutę 
savo artimiesiems. Viską sudėjus išeitų, kad apie ži- 
nutę gali žinoti apie šimtas žmonių. 

Tarp jų ir Inger Johanė, pamanė jis ir prisidegė 
cigarą. 

— Nė nenumanau, - pakartojo ir išpūtė į lubas 
dūmų kamuolį. 

— Ar gali jis... 

Sigmundas vėl čiulpė dantis. Ingvaras ištiesė jam 
dėžutę su dantų krapštukais. 

— Ar gali būti, kad yra du nusikaltėliai? - paklausė 
Sigmundas Berlis. - Gal Lafenas yra kažkas panašaus 
į... kažkieno, kas už jį gudresnis, parankinį? Ne, ačiū. 

Jis pakėlė ranką atsisakydamas dantų krapštukų. 

- Žinoma, visko gali būti, - pripažino Ingvaras. 
Tačiau aš tuo netikiu. Jaučiu, kad tikrasis nusikaltė- 
lis, vaikų žudikas, kurio ieškome, dirba vienas. Taip 
sakant, vienas prieš visą pasaulį. Tačiau toks derinys 
nebūtų nieko nauja. Turiu galvoje, gudruolis ir kvailas 
padėjėjas. Žinomas dalykas. 

— Tiesą sakant, nesuvokiama, kad Lafenas vis dar 
nepagautas. Mašina buvo rasta automobilių stovėji- 
mo aikštelėje Maridaleno gilumoje prie Skaro. Apie 
automobilio vagystę iš ten negurime jokių pranešimų 
ir jeigu jis neturėjo mašinos, su kuria galėtų pabėgti, 
tai... 

— Paspruko į miškus. 

— Tačiau Nordmarkoje šiuo metų laiku... Knibž- 
dėte knibžda žmonių! 

— Dieną jis gali tyliai tūnoti ir išlįsti tik naktį. Miš- 
ke, tiesą sakant, jis gali pasislėpti daug geriau nei tirš- 
tai apgyventoje vietovėje. Ir jis atitinkamai apsirengęs, 
jei galima taip pasakyti. Jei nepersirengė nuo tada, kai 
paskutinį kartą matėmės... 

Jis atsargiai nukratė pelenus į delną. 

— „tai gali kariauti ten partizaninį karą. Kiek gi 
pranešimų sulaukėme? 

Sigmundas šyptelėjo. 

— Daugiau kaip trijų šimtų. Iš Trondheimo ir Ber- 
geno, Sykylveno ir Vosso. Vien Osle jį matė daugiau 
nei penkiasdešimt kartų. Į Grionlando policijos nuo- 
vadą šįryt buvo pristatyti keturi vyrai su sulaužytomis 
rankomis. Priedo vienas su sugipsuota kaire koja. 
Apie visus juos pranešė pareigingieji piliečiai. 

Ingvaras paskubomis dirstelėjo į rankinį laikrodį. 

— Galiu įsivaizduoti. Esu susitaręs. Kas nors dau- 
giau? 

Sigmundas Berlis iš užpakalinės kišenės išsitrau- 
kė kompiuteriu išspausdintą lapą. Šis buvo įgavęs jo 
užpakalio pusrutulio formą, ir vyras, prieš jį išskleis- 
damas, susigėdęs nusišypsojo. 

- Čia tik kopija. Su mano keverzonėmis. Ir tau 
paprašiau vienos švarios kopijos. Pagaliau tarp šeimų 
radome bendrų taškų. Surinkome viską, ką tik turė- 
jome, absoliučiai viską. Štai rezultatas. 

Ingvaras pažvelgė į popieriaus lapą. 


VARDASIR |RYŠYS SU KAIP KADA IR 
PAREIGOS KUR 


Gydytojas Lena Bardsen Ginekologas |Oslas, 
Fridtjofas 1993-1994 
Salvesenas, 

Berumas 


Turid S. Oksėy|Ginekologas |Berumas, nuo |Š. m. kovo 
1995-ųjų 22-ąją 


Fotografas Tėnesas Selbu |Šeimos nuo- |Sandefjordas, 


Helgė Melvar, 
Sandefjordas 
nuo 1995-ųjų |vasara 


Rena 
Oslas, 1995-ųjų 


Jaunimo Draugas | 

socialinis Benonisen 1994-1995 pavasaris 
darbuotojas 

Karstenas 


Oslis, adresas 
nežinomas 


PASKUTINIS | 


KONTAKTAS 


1991-ųjų 
liepos 23-iąją 


Lasė Oksėy |Buvęs kolega |Oslas, 


Santechnikas 
Kato Sylingas, 
Lilestriomas 

Tėnesas Selbu |Profesinis Ryšys telefo- 
ryšys, susi-  |nu ir laiškais, 
jęs su romano |1999-ųjų 
vertimu ruduo 


Seselė Sonja  |Grėtė Harborg |Gera draugė |Keletas vietų, 
Verėy Johnsen, | (pasak našlio 1975-1999 


Tėneso Selbu) 


Turid S. 2 Seselė gims- |1998 Neaišku 
tant dvyniams 
Buvusi gero |Tromsė, 1992 |Neaišku 
draugo 
mylimoji 


— Pats laikas, - tarė Ingvaras. - Kažkokie ryšiai 
tarp šių Žmonių juk turėjo būti. Bet... 

Užtruko kelias minutes, kol dar kartą susikaupęs 
perskaitė kopiją. 

- Šitą Sonją Verioy Johnsen turbūt galime pa- 
miršti, - pagaliau pratarė jis. - Santechnikas taip pat 
neatrodo labai įdomus. Kodėl čia parašyta, kad Kars- 
teno Oslio adresas nežinomas? Neradote jo gyventojų 
registre? 

— Ne, bet tai, matyt, dažniausias nusižengimas, 
kurį mes, norvegai, galime sau priskirti. Turiu galvo- 
je, nepranešti apie persikraustymą. Tiesą sakant, tai 
turėtų būti padaryta per aštuonias dienas. Tai nėra 
didelė bėda. Tiesiog nespėjome pasidomėti šiuo rei- 
kalu išsamiau. 

Ingvaras sulankstė lapą ir įsikišo į švarko kiše- 
nę. 

- Tuomet pasidomėkite. Aš pasilaikysiu šią apž- 
valgą, kol gausiu savo, OK? 

Sigmundas truktelėjo pečiais. 

— Noriu Oslio adreso, - tarė Ingvaras. - Ir noriu 
daugiau žinoti apie tą fotografą. Ir ginekologą.. Be to, 
man reikia... 

Jis įtraukė porą cigaro dūmų ir atsistojo nuo kėdės. 
Išėjęs iš kambario ir užrakinęs duris, lengvai paplekš- 
nojo kolegai per petį. 

— Apie šiuos tris noriu sužinoti viską, kas įmano- 
ma, - pasakė jis. - Jaunimo socialinis darbuotojas, 
fotografas ir ginekologas. Amžius, šeimyniniai san- 
tykiai, teistumo registras... Viskas. O tu... 

Sigmundas Berlis sustojo įsikibęs į savo biuro durų 
rankeną. 

— Ačiū, - padėkojo Ingvaras. - Labai ačiū. Gerai 
padirbėjai. 

- MOKISU JA ELGTIS, - tyliai tarė Inger Johanė. - Ji 
tave mėgsta. Paprastai jai į kitus žmones nusispjaut. 
Išskyrus tuos, kuriuos pažįsta iš anksčiau. 

- Ji tikrai keistas vaikas, - pasakė Ingvaras ir geriau 
užklojo Kristianę, Sulamitą ir Amerikos Karalių. 

Inger Johanė sustingo. Jis pridūrė: | 

— Keista ir nuostabi mažylė. Ji neįtikėtinai sumani! 

— Pirmiausia žmonės apie ją sako ką kita. Bet tu 
teisus. Pagal savo galimybes ji sumani ir guvi. Tik ne 
visada lengva tai pastebėti. 

Ingvaras vilkėjo jos marškinėlius. New England 
Patriots, mėlynus su didžiuliu skaičiumi 82 priekyje 

ir nugaroje ir baltomis raidėmis VIK ties mentėmis. 
Jis atėjo tiesiai iš darbo. Klausdamas, ar gali nusi- 
prausti po dušu, į ją nežiūrėjo. Užuot atsakiusi, ji 
atnešė rankšluostį. Ir futbolo marškinėlius, kurie jai 
buvo per dideli. Jis iškėlė juos ir nusijuokė. 

— Vorenas sako, kad galėjau tapti geru žaidėju, - 
tarė jis. 

- Vorenas daug ką sako, - pasakė Johanė ir padėjo 
ant stalo lėkštes. - Už penkiolikos minučių maistas 
bus gatavas. Turėtum pasiskubinti. 


DOKUMENTAS BUVO IŠTEPLIOTAS ir išmar- 
gintas keverzonių, kurių ji nesuprato. Vis dėlto nebu- 
vo sunku įskaityti lentelės turinį. Jis sėdėjo šalia jos 
ant sofos pasilenkęs virš lapo, gulinčio jai ant kelio, 
kelio, kuris vos lietė Ingvaro šlaunį. Abu laikė po ga- 
ruojantį puodelį. 

— Randi ką nors įdomaus? - paklausė jis. 

— Ne kažin ką. Išskyrus tai, jog taip pat manau, kad 
seselė nėra mums labai svarbi. 

— Kadangi ji moteris? 

— Galbūt. Taip. Santechnikas taip pat. Išskyrus... 

Jos nugara perbėgo šiurpas, ir moteris uždėjo ranką 
sau ant sprando. Santechnikas gyveno Lilestriome. 

Susiimk, - pamanė ji. - Tai, žinoma, paprasčiausias 
sutapimas. Lilestriome gyvena daugybė žmonių. Jis yra 
prie pat Oslo. Šitas santechnikas neturi nieko bendra 
su Akselio Seierio byla. Suimk save į rankas! 

— Kas nutiko? - pasiteiravo jis. 

- Nieko, - sumurmėjo ji. - Šiuo metu tiesiog ty- 
rinėju kitą bylą, sena kriminalinė byla... Pamiršk tai. 

Tai tikrai su tuo neturi nieko bendra. Santechniką, 
spėju, gali pamiršti. 

- Ir man taip atrodo, - linktelėjo jis. - Mūsų nuo- 
monės sutampa. Kodėl, tiesą sakant? 

— Gerai nežinau. 

Ji dar kartą perbėgo pirštu per popieriaus lapą. 
Sustojo ties stulpeliu „Ryšys su“. 

- Galbūt todėl, kad jis reikalų turėjo tik su tėvais. 
Jis vienintelis iš šių žmonių, turėjęs ryšių tik su tėvais. 
Tėnesas Selbu, Emilijos tėvas. Lasė Oksėy, Kimo tė- 
vas. Kažkodėl man šviečiasi, kad šios bylos, iš tikrųjų, 
susijusios su motinomis. Arba... Nežinau... Štai paž- 
velk. Jis padėjo Tėnesui Selbu versti romaną, jie net 
nebuvo susitikę. Gana miglotas ryšys. 

— Keistoka kalbėti su santechniku apie romaną, — 
tarė Ingvaras pasilenkęs prie puodelio. 

— Galbūt pagrindinis veikėjas yra santechnikas, - 
sausai paaiškino ji. - Kas žino. Bet pažvelk čia! 1991- 
ųjų liepos 23-ioji! 

— Kas gi? Kur? 

- Lena Bardsen nurodė, kad 1991-aisiais Karste- 
nas Oslis buvo jos mylimasis. Tai turėjo būti stiprų 
įspūdį palikę santykiai. Ji prisimena tikslią datą, kada 
paskutinį kartą jį matė, nors nuo to laiko prabėgo 
beveik dešimt metų! 1991-ųjų birželio 23-ioji! Ar tu 
prisimeni tokius dalykus? 

Jis sėdėjo per arti. Ji juto jo alsavimą sau į veidą, 
kavos su šiltu pienu garus. Ji atsisėdo tiesiai. 

— Iš tikrųjų, niekada neturėjau kitų moterų, iš- 
skyrus savo žmoną, - pasakė jis. - Dar gimnazijoje 
pradėjome draugauti. Taigi... 

Jis nusišypsojo, ir ji daugiau nebegalėjo ten sė- 
dėti. 

— „apie tokius dalykus, iš tiesų, neturiu suprati- 
mo, - tęsė jis nulydėdamas ją akimis į virtuvę. 

— Tačiau tokias detales visada geriau įsidėmi mo- 
terys. Drįsčiau spėti. 

Kai ji grįžo taip nieko ir neatnešusi, atsisėdo ant 
kėdės iš kitos stiklinio stalo pusės. Jo veido išraiška 
buvo neįskaitoma. 

Ji jo nesuprato. Iš vienos pusės, jis rodė beveik įky- 
rų norą, kad jie šiandien susitiktų. Tai negalėjo būti 
vien tik profesiniai sumetimai. Sprendžiant iš to, kaip 
jis nedavė jai ramybės - iš pradžių vos ne prievarta 
liepęs atgabenti ją į savo biurą, vėliau suradęs JAV, o 
paskui užklupęs ICA prekybos centre. Jis buvo susi- 
domėjęs. Bet kadangi jis niekada nieko nesiėmė, tik 
ateidavo, aplankydavo ją, kalbėdavo, ji jautėsi... 

„kvailai, - pamanė ji. - Nesuprantu tavęs. Pa- 
kviečiu tave pietų. Vaikštai po mano butą vilkėdamas 
mano marškinėlius su mano vardu, apklostai mano 
vaiką. Tau leista būti su mano vaiku, Ingvarai. Kodėl 
nieko neįvyksta? 

— Manau, jog tai keista, - nerūpestingai ištarė ji. - 
Prisiminti tokią datą. 

Lapas gulėjo tarp jų. 

— Aš niekada nepasitikėjau fotografais, - nusi- 
šypsojo Ingvaras. - Jie iškreipia tikrovę ir vadina ją 
tikra. 

- O aš ginekologais, - tarė ji nepakeldama į jį 
akių. - Dažnai jiems trūksta elementaraus žmogiško 
supratimo. Ypač vyrams. 

— Iš tavo lūpų tai skamba kaip išankstinis nusis- 
tatymas. Ką manai apie jaunimo socialinius darbuo- 
tojus? 

Jie abu nusijuokė. Gerai, kad ji sėdėjo toliau. Jis 
į tai nelabai kreipė dėmesį. Tik patogiau įsitaisė, lyg 
džiaugtųsi, kad sofa liko tik jam. 

- Ar kiek pasistūmėjote į priekį su Kimo ir Saros 
mirties priežastimi? 

- Ne. 

Jis ištuštino puodelį. 

— Jei remsimės tuo, kad mirties priežastis tikrai 
yra, - tarė Inger Johanė, - tuomet... 

- Žinoma, kad yra! Kalbame apie du sveikus, sti- 
prius vaikus! 

Kai jis suraukdavo kaktą, atrodydavo vyresnis. 
Daug vyresnis. Už ją. 

- Ar galėjo jie būti... mirtinai išgąsdinti ar kažkas 
tokio? 

— Ne. Kiek man žinoma. Nejau manai, kad taip 
galėjo būti? Mirtinai išgąsdinti sveiką širdį turinčius 
žmones“ 

— Nė nenumanau. Tačiau jei mūsų vyras rado žmo- 
nių žudymo būdą, kuris nepalieka jokių pėdsakų... 

Sprandu vėl perbėgo šiurpas. Ji pasikėlė plaukus 
ir perbraukė pirštais per kirpčiukus. 

— „tai reiškia, kad jis turi griežtą kontrolę. Tai 
tinka jo psichologiniam portretui. 

— Kokiam portretui? 

— Luktelk. 

Ji spoksojo į lapą. Jis gulėjo atsuktas į Ingvarą, 
šriftas buvo toks smulkus, kad ji negalėjo jo šitaip 

įskaityti. Moteris laikė iškėlusi į viršų pirštą, lyg už- 
baigti minčiai jai būtų reikėję visiškos tylos. 

- Šis vyras yra... keršytojas, - įsitempusi tarė ji. - 
Jis turi rimtą antisocialinį asmenybės sutrikimą arba 
yra psichopatas. Jis šitaip elgiasi, nes mano esant tai 
tinkama. Arba teisinga. Jis mano turįs į kažką preten- 
zijų. Šį bei tą. Kažką, ko niekada negavo. Arba kažką, 
kas iš jo buvo atimta. Kažką, kas yra jo. Jis atsiima... 
Tai, kas jo! 

Jos pirštas styrojo tarp jų lyg šauktukas. Ingvaro 
veidas buvo sustingęs. 

— Ar gali jis būti... Ar tik žudikas, iš tiesų, nėra šių 
vaikų tėvas? 

Jos balsas drebėjo, ji girdėjo tai pati ir atsikrenkštė. 
Ingvaras buvo išbalęs. 

— Ne, - pagaliau ištarė jis. - Jis nėra tėvas. 

Inger Johanė lėtai nuleido pirštą. 

- Jūs patikrinote, - tyliai ištarė ji. - Ar vaikai yra 
savo tėvų vaikai. 

— Taip. 

— Būtų buvę malonu tai sužinoti, - tarė ji. - Jei 
manai, kad turėčiau tau padėti. 

- Tiesiog dar nespėjau papasakoti. Žinome, kad 
Tėnesas Selbu nėra Emilijos biologinis tėvas. Mano- 
me, kad jis pats to nežino. Kiti vaikai... 

Jis lėtai atsilošė sofoje ir skėstelėjo rankomis. 

- Panašu, kad su tėvystės reikalais viskas tvarkoje. 

Inger Johanė nepaleido iš akių lapo. Amerikos 
Karalius aimanavo prie uždarytų durų Kristianės 
kambaryje. Inger Johanė neatsistojo. Šuns inkštimas 
stiprėjo. 

— Gal man... - pradėjo Ingvaras. 

— Vakar pas mane vyko kažkas panašaus į merginų 
vakarėlį, - nutraukė ji. - Pabaigoje visos buvom šiek 
tiek įkaušusios. 

Džekas buvo pradėjęs kaukti. 

— Išleisiu jį laukan, - pasisiūlė Ingvaras. - Jis ti- 
kriausiai nori siusioti. 

- Jis dar neįpratęs atlikti savo reikalų lauke, - pa- 
vargusiu balsu tarė ji. - Jam tik reikia draugijos. Da- 
bar pabus Kristianė. Dabar jau per-vėlu. 

Ji vis tiek nesistojo. Ingvaras išleido šunį iš vaikų 
kambario. Šis prisiusiojo ant grindų. Ingvaras atnešė 
kibirą ir šluostę. Visa svetainė kvepėjo Ajax, kai jis 
nuėjo atgal į vonią ir grįžo nešinas šunimi. 

— Vakarėlis, - apsimestinai Žvaliai tarė jis. - Tre- 
čiadienį. 

- Iš tiesų, tai toks skaitymo ratelis. Nors ir retai 
kada turime laiko skaityti. Bent jau ne tas pačias kny- 
gas. Tačiau laikomės šios tradicijos nuo pat gimna- 
zijos laikų. Kartą per mėnesį. Ir, kaip jau sakiau, mes 
truputį... 

Ji paraudo. Ne todėl, kad vakar vakare būtų per 
daug išgėrusi. Ingvaras neturėjo nieko bendra su tuo, 
ką ji veikė. Jis įsitaisė jos bute, sėdėjo ant jos sofos ant 
kelių laikydamas jos šunį. Jo rankos vis dar buvo šla- 
pios nuo jos vandens ir jos valomosios priemonės. 

— Įsibėgėjus vakarui viena iš mūsų žūtbūt užsima- 
nė sužinoti, su keliais kitos yra... 

Ingvaras nėra turėjęs kitų, išskyrus savo žmoną. 
Inger Johanė, matyt, nebuvo sutikusi vyro, kuris ga- 
lėtų taip pasakyti. 

Ar sakai tiesą? - pamanė ji. - O gal ir tai tėra mė- 
ginimas padaryti įspūdį? Išsiskirti iš kitų? 

— „„miegojusios, - užbaigė ji. 

— Dabar nesu... 

— ..tinkamas klausytojas? 

Ji iškart pasigailėjo. 

— Pasakoju tai ne šiaip sau, - greitai pridėjo ji. - 
Aišku, daug juokėmės ir kvailiojome. Tai toks žaidi- 
mas, kurį kartais Žaidžia geros draugės. Kažkas pa- 
našaus, kai vaikinai turi išvardyti penkis visų laikų 
geriausius roko albumus. Dešimt geriausių puolėjų. 
Kažkas tokio. 

Ingvaras turėjo plačius kelius. Šlaunys buvo sti- 
prios, ir tarp jų tilpo visas Amerikos Karalius. Šuo 
gulėjo žiovaudamas pusiau pramerkęs akis. Jis jautėsi 
puikiai. 

— Mes, aišku, visos šiek tiek melavome. Reikalas 
tas... 

— Ką gi, dabar mane tikrai suintrigavai! 

Žodžiai nuskambėjo sarkastiškai. Balsas buvo 
draugiškas. Ji nežinojo, ką manyti. 

— Mes visi kažką nutylime, - tarė ji. - Visi turime 
kažką, ko nelabai norime prisipažinti. 

Jis pakėlė nuo šuns akis ir pažvelgė tiesiai į ją. 

— Na taip, ne visi, - pasitaisė ji ir parodė į valgo- 
mojo stalą, lyg būtų norėjusi paaiškinti, ką kalbėdama 
turėjo galvoje. - Bet mes. Mes, kurios čia vakar bu- 
vome. Mes nutylėjome. Per daugelį metų susidūrėme 
su žmonėmis, kuriuos sutikusios gana greitai supra- 
tome, kad jų nemėgstame arba paprasčiausiai mums 
tiesiog nemalonu galvoti, kad apskritai... su jais kartu 


274 


buvome. Laikas bėga, ir mes visa tai pamirštame. Są- 
moningai arba nesąmoningai. Nors paprastai kažkur 
giliai galvoje glūdi keli vardai, mes jų neminime. Net 
ir geroms draugėms. 

Jis atsargiai pastatė šunytį ant žemės. Šis inkštė 
prašydamasis atgal ant kelių. Ingvaras nustūmė jį į 
šalį ir prisitraukė arčiau ant stalo gulintį lapą. Šuo 
nubidzeno į kampą ir dunkstelėjo ant žemės. 

- Čia tėra vienas „mylimasis“, - tarė jis. - Karste- 
nas Oslis. Jis nurodytas kaip draugas arba dar vienos 
buvęs draugas. Manai, kad šitas Oslis iš tikrųjų buvo 
kartu su daugiau motinų? 

— Nebūtinai. Gali būti ir kažkas kitas. Kažkas, kas 
nebuvo paminėtas. Todėl, kad jos vaikiną išstūmė iš 
atminties, arba todėl, kad nenori pripažinti, jog... 

- Bet juk šios motinos supranta reikalo rimtumą, - 
nutraukė jis. - Jos žino, kaip svarbu sakyti teisybę, kad 
sąrašai, kurių prašome, turi būti teisingi. 

— Taip, - linktelėjo ji. - Jos nemeluoja. Jos nenori 
prisiminti. Norėtum ko nors išgerti? Viskio? Džino 
su toniku? 

Kai jis pažvelgė į laikrodį, tai atrodė automatiška, 
lyg negalėtų atsakyti į pasiūlymą išgerti prieš tai nepa- 
tikrinęs, koks paros metas. Galbūt Inger Johanė buvo 
teisi, gali būti, kad Ingvaras apskritai negėrė. 

— Aš vairuoju, - abejodamas atsakė jis. - Taigi ne, 
ačiū. Nors skamba gerai. 

— Mašiną gali palikti, - nerūpestingai pasiūlė ji ir 
paskubomis pridėjo: - Nenoriu versti. Aš juk nežinau, 
ar šios moterys galėjo turėti bendrą meilužį. Tiesiog 
kilo tokia mintis. Šio vyro nusikaltimai kažkaip susiję 

su įniršiu. Kartėliu. Pykčiu! Lengviau įsivaizduoti, kad 
kažkas tokio kyla atstūmus moteriai, keletui moterų, 
galbūt visoms moterims nei nirštant ant... mokesčių 
inspekcijos, pavyzdžiui. 

- Nesakyk, - tarė Ingvaras. - JAV... 

„- JAV gali rasti pavyzdžių, kur žmonės žudo dėl 
atvėsusio mėsainio, - tarė Inger Johanė. - Manau, 
turėtume nenukrypti nuo vietinio konteksto. 

— Kas iš tiesų nutiko su tavimi ir Vorenu? 

Inger Johanė nustebo, kad nereagavo stipriau. Ji 
laukė šio klausimo nuo pat to laiko, kai Ingvaras iš- 
sidavė pažįstąs Voreną. Kadangi jis iki šiol delsė, ji 
nusiramino manydama, jog jam tai neįdomu. Tai ją 
nuvylė ir kartu džiugino. Ji nenorėjo kalbėti apie Vo- 
reną. Tai, kad Ingvaras nepaklausė anksčiau, vis dėlto 
rodė abejingumą, kuris jai nelabai patiko. 

— Nenoriu kalbėti apie Voreną, - ramiai pasakė 
ji 

— Puiku. Jei tave kažkaip įžeidžiau, atsiprašau. 
Nenorėjau. 

— Tu manęs neįžeidei, - tarė ji ir išspaudė šypseną. 

— Manau, vis dėlto išgersiu. 

— Kaip grįši namo? 

— Taksi. Džino su toniku, jei turi. 

— Juk sakiau. 

Ledo gabaliukai garsiai tarškėjo jai iš virtuvės ne- 
šant du stiklus su džinu ir toniku. 

— Deja, neturėjau citrinos, - tarė ji. - Vorenas 
mane smarkiai išdavė. Kalbu apie profesiją ir jaus- 
mus. Kadangi buvau tokia jauna, man svarbiau buvo 

pastarieji. Šiandien mane labiausiai siutina dėl pir- 
mosios dalies. 

Gėrime buvo per daug džino. Ji susiraukė ir pri- 
dėjo: 

— Jei apie tai, apskritai, dar galvoju. Nuo to laiko 
praėjo visa amžinybė. Ir, kaip jau sakiau, nenoriu apie 
tai kalbėti. 

- Į sveikatą! Galbūt kitą kartą. 

Jis pakėlė stiklą į pečių aukštį ir nugėrė. 

— Ne, - paprieštaravo ji. - Nenoriu apie tai kalbėti. 
Nei dabar, nei kitą kartą. Baigiau su Vorenu. 

Atsiradusi tyla kažkodėl nebuvo nemaloni. Sode 
triukšmavo paaugliai, ieškodami nuspirto futbolo ka- 
muolio. Ankstyvos vasaros garsai vertė juos šypsotis, 
nors ir ne vienas kitam. Laikrodis rodė pusę dešimtos. 
Inger Johanė jautė džiną mušant į galvą. Lengvas ir 
malonus svaigulys jau po vieno gurkšnio. Ji pastatė 
gėrimą į šalį. Atsipalaidavo. Tuomet tarė: 

- Jei jau žaidžiame mintimi, jog ieškome ankstes- 
nio meilužio arba to, kuris norėjo būti vienos iš šių 
moterų meilužis, tai šis lapelis tinka kuo puikiausiai. 
Gavai, ko nusipelnęs. Moteriai nėra baisesnės bausmės 
nei netekti vaiko. 

— Vyrui taip pat. 

Inger Johanė pažvelgė į jį išsiblaškiusi. Tuomet ji 
suprato. 

- Oo... Atleisk. Atsiprašau, Ingvarai, nepagalvo- 
jau... 

- Nieko tokio. Panašu, kad žmonės tai pamirš- 
ta. Matyt todėl, kad nelaimė tokia... groteskiška. 

Maždaug prieš metus mano kolega neteko sūnaus 
automobilio avarijoje. Visi apie tai su juo kalba. Au- 
tomobilio avarija yra kažkas, apie ką galima kalbėtis. 
Nukristi nuo kopėčių, užsimušti ir užmušti savo mo- 
tiną, yra labiau... 

Jis šyptelėjo ir gurkštelėjo gėrimo. 

— „primena Džono Irvingo romaną. Todėl visi ir 
tyli. Kas, tiesą sakant, nėra blogai. Tu norėjai kažką 
pasakyti. 

Ji nebenorėjo tęsti. Kažkas jo žvilgsnyje vis dėlto 
privertė ją pasakyti: 

— Tarkime, mes kalbame apie išoriškai normalų 
žmogų. Galbūt gražų. Simpatišką. Jis gali būti žavin- 
gas vyras, kuriam nesunku susipažinti su moterimis. 
Kadangi jis moka puikiai manipuliuoti, kurį laiką jos 
su juo būna. Tačiau neilgai. Jis turi viduje kažką blogo, 
kažką nesubrendusio ir egoistiško, kas kartu su grei- 
tai pasireiškiančia paranoja verčia moteris jo vengti. 
Pralaimėjimas po pralaimėjimo. Jis mano, kad tai ne 
jo kaltė. Jis viską daro gerai. Tai moterys jį nuvilia. 
Jos gudrios ir viską apskaičiuojančios. Jomis negalima 
pasitikėti. Tuomet kas nors nutinka. 

- Pavyzdžiui? 

Jis buvo bebaigiąs ištuštinti stiklą. Inger Johanė 
nežinojo, ar turėtų pasiūlyti jam daugiau. Vietoj to 
ji tęsė: 

- Nežinau. Dar vienas atstūmimas? Galbūt. Ma- 
tyt, kažkas rimtesnio. Kažkas, kas priverčia jį sprogti. 
Ar apie tą vyrą, kurį matė Tromsėje, žinote ką nors 
naujo? 

— Ne. Niekas neatsiliepė. Tai gali reikšti, kad tai 
mūsų ieškomas vyras. Taip pat tai gali reikšti, jog 

tai buvo visai kas kitas. Kažkas, kas su šia byla visai 
nesusijęs, tačiau turėjo kitų reikalų ir neturi jokio 
noro, kad policija ką nors apie jį suuostų. Tai gali būti 
kažkas tokio nekalto, kaip apsilankymas pas meilužę. 
Taigi toli tai mūsų nenuves. 

— Emilija sumaišo visas kortas, - tarė ji. - Nori 
daugiau? 

Jis paėmė stiklą ir ilgai tyrė jį žvilgsniu. Iš ledukų 
buvo likęs vanduo. Staiga jis susipylė viską į burną 
ir tarė: 

— Ne, ačiū. Taip. Emilija - paslaptis. Kur ji yra? 
Kadangi mama jau beveik metai kaip mirusi, vargu 
ar galime Emilijos pagrobimą vadinti išpuoliu prieš 
ją. Tavo teorija subyra. 

- Taip... 

Ji delsė. 

- Ji negrąžinta, kaip kiti vaikai. Bent jau ne tėvui. 
Bet ar jūs... 

Jų žvilgsniai susidūrė. 

— Kapinės, - tyliai, beveik šnabždėdamas, tarė 
jis. - Ji gali būti grąžinta savo motinai. 

— Taip. Ne! 

Inger Johanė užsitraukė ant delnų rankoves. Ji šalo 
ir beveik suriko: 

— Nuo jos dingimo greitai bus praėjusios ketu- 
rios savaitės! Kas nors būtų tai pastebėjęs! Šiuo metu 
Askerio kapinėse turėtų lankytis daug žmonių. 

— Aš net nežinau, ar Grėtė Harborg tikrai ten pa- 
laidota, - pasakė jis dusdamas. - Velnias. Kodėl gi 
mes apie tai nepagalvojome? 

Staiga jis atsistojo. Klausiamai linktelėjo į Inger 
Johanės darbo kambarį. . 

- Aišku, skambink, - tarė ji. - Bet dabar galbūt 
šiek tiek vėloka tai tirti? 

— Per vėlu, - pasakė jis ir įėjęs į kambarį uždarė 
duris. 


JIE BUVO PERSIKRAUSTĘ į terasą. Tai jis to norė- 
jo. Buvo jau po vidurnakčio. Kaimynams pagaliau 
pavyko parsivaryti vaikus namo. Iš rytų atsklido sil- 
pnas grilio kvapas. Vėjo kryptis buvo patogi, mašinų, 
važiuojančių Store Ringvei greitkeliu, garsas buvo 
tolimas ir silpnas. Inger Johanė pasiūlė jam mie- 
gmaišį, kai pati prieš vienuoliką atsinešė antklodę. 
Jis mandagiai atsisakė, tačiau vėliau sutiko ant pečių 
užsimesti vilnonį pledą. Ji matė, kad jam šalta. Šlau- 
nys ritmingai daužėsi viena į kitą, ir kartkartėmis jis 
susišildydavo rankas savo paties kvėpavimu. 

— Nuostabi istorija, - tarė jis ir ketvirtą kartą pa- 
tikrino, ar mobilusis telefonas tikrai įjungtas. - Pa- 
prašiau jų paskambinti šituo... Kad ne... 

Jis mostelėjo galva atgal. Kristianė kietai miegojo. 

Inger Johanė papasakojo jam apie Akselį Seierį. 
Ją, tiesą sakant, stebino, kad nepadarė to anksčiau. 
Mažiau nei per savaitę Ingvaras ir ji kartu praleido 
visą dieną, ilgą vakarą ir bemiegę naktį. Keletą kartų 
ji norėjo su juo pasidalyti šia istorija. Iki šiol kažkas 
ją stabdė, galbūt amžinas nenoras maišyti darbinius 
ir privačius reikalus. Ji nebežinojo, kaip turėtų vadinti 
Ingvarą. Jis vis dar vilkėjo jos marškinėlius. Klausėsi 
susidomėjęs. Jo trumpi reti klausimai buvo tikslūs. 
Protingi. Jai reikėjo papasakoti tai anksčiau. Kažkodėl 
Asbjorną Revheimą ir Andersą Mohaugą ji praleido. 

Kelionės į Lilestriomą apskritai nepaminėjo. Atrodė, 
jog pirmiausia nori visa tai ramiai apgalvoti. 

— Manai, - susimąsčiusi tarė ji. - ...kad Norvegijos 
teismai kai kuriais atvejais gali būti... 

Atrodė, kad ji nedrįsta pavartoti šio žodžio. 

- Korumpuoti, - pagelbėjo jis. - Ne. Jei sakyda- 
ma „korumpuoti“ turi galvoje, kad kai kurie teismų 
sistemos darbuotojai ima pinigus, kad paveiktų bylos 
eigą, Mano manymu, tai neįmanoma. 

- Tai mane nuramino, - sausai ištarė ji. 

Ant mažo tikmedžio staliuko tarp jų stovėjo ter- 
mosas su arbata ir medus. Kamštis erzinamai zvimbė, 
ir ji pamėgino jį užsukti. 

— Tačiau egzistuoja daugybė žmogiškųjų ydų 
rūšių, - pridūrė jis glausdamas puodelį, kad sušil- 
tų. - Korupcija šioje šalyje beveik neįsivaizduojama. 
Dėl daugelio priežasčių. Pirmiausia neturime tokios 
tradicijos. Gali skambėti keistai, tačiau korupcija iš 
tikrųjų yra tam tikros šalies tradicijos padarinys. Pa- 
vyzdžiui, daugelyje Afrikos šalių... 

- Atsargiai! 

Jie abu nusijuokė. 

— Per pastaruosius metus matėme aukšto lygio 
korupcijos pavyzdžių Europoje, - tarė Inger Johanė. - 
Belgijoje. Prancūzijoje! Tai ne taip jau toli. Nereikia 
važiuoti į Afriką. 

- Tas tiesa, - pripažino Ingvaras. - Tačiau mes 
esame mažytė šalis. Čia viskas kaip ant delno. Pro- 
blema ne korupcija. 

— Tai kas tada? 

— Neišmanymas ir prestižo siekimas. 

- Jergutėliau. | 

Ji paliko termosą ramybėje. Šis vis dar zirzė - plo- 
nytis zyzimas. Ingvaras atidarė termosą ir susipylė li- 
kusią arbatą į puodelį. Tuomet atsargiai padėjo kamštį 
į šoną ir paklausė: 

- Kur lenki? | 

- Aš... Ar apskritai įmanoma, Akselis Seieris kaž- 
kada buvo nuteistas, nors kažkas sistemoje iš tikrųjų 
žinojo, kad jis nekaltas? 

— Jį nuteisė teisėjų kolegija, - tarė Ingvaras. - Tei- 
sėjų kolegija susideda iš dešimties narių. Man be 
galo sunku įsivaizduoti, kad dešimt žmonių galėjo 
būti susitarę padaryti tokią niekšybę ir tai niekada 
neiškilo į dienos šviesą. Turiu galvoje, per šiuos visus 
metus. 

— Taip. Tačiau įrodymus pateikė prokuratūra. 

— Tas tiesa. Manai, kad vienas... 

— Kol kas nieko nemanau. Klausiu tavęs, ar, tavo 
manymu, galėjo nutikti, kad.policija ir prokuroras 
1956-aisiais nuteisė Akselį Seierį už tai, ko, jie žinojo, 
jis nepadarė. 

— Ar žinai, kas buvo byloje kaltintojas? 

— Astoras Kongsbakenas. 

Ingvaras patraukė nuo lūpų puodelį ir nusijuokė. 

— Sprendžiant iš laikraščių aprašymų, jis, švelniai 
tariant, buvo byla labai susidomėjęs, - tęsė Inger Jo- 
hanė. 

— Galiu tai įsivaizduoti! Aš per jaunas... 

Dabar jis plačiai nusišypsojo ir pažvelgė tiesiai į 
ją. Ji tyrinėjo arbatos dėmę ant antklodės ir tvirčiau 
ja susisiautė. 

— „kad būčiau sutikęs jį teisme, - tęsė jis. - Tačiau 
jis buvo legenda. Tikra televizijos žvaigždė, galima 
sakyti. Atsidavęs darbui ir be galo sumanus. Prie- 
šingai nei kai kurie didieji advokatai, Kongsbakenas 
susiprato laiku viską baigti. Gerai neprisimenu, kur 
jis pasidėjo. 

- Jis turėtų būti jau seniai miręs, - tyliai tarė ji. 

— Taip, arba miręs, arba senas kaip pasaulis. Ir 
manau, viena galiu tau tikrai pasakyti: prokuroras 
Kongsbakenas niekada nebūtų prisidėjęs prie nekalto 
žmogaus nuteisimo. 

— Tačiau 1965-aisiais... Kai Akselis buvo kaip nie- 
kur nieko paleistas... 

Mobilusis telefonas ėmė groti skaitmeninę Elizai 
versiją. Ingvaras prisidėjo jį prie ausies. Pokalbis tru- 
ko mažiau nei minutę, ir jis kažin ar ištarė ką kitą, 
išskyrus „taip“, „ne“ ir „ačiū“. 

— Nieko, - garsiai pareiškė jis ir išjungė telefoną. — 
Grėtė Harborg palaidota Ėstre Gravlundo kapinėse, 
čia, Osle, šalia savo senelių. Trys patruliai iš Oslo 
policijos iššukavo plotą aplink kapą. Nieko. Jokių 
įtartinų paketų, jokių žinučių. Jie ieškos toliau rytoj, 
kai prašvis, tačiau vaikinai beveik tikri, kad ten nieko 
nėra. 

- Ačiū Dievui, - sušnabždėjo Inger Johanė, ji jautė 
fizinį palengvėjimą. - Visa laimė. Tačiau... 

Jis pažvelgė į ją. Nakties tamsoje jo akys atrodė 
tamsios, beveik juodos. Jam reikėjo nusiskusti barzdą. 
Pledas buvo nuslydęs jam nuo pečių. Jam atsisukus 
jo pakelti, ant plačios nugaros ji pamatė savo vardą. 
Nurijo seiles ir nenorėjo žiūrėti į laikrodį. 

— „tačiau tai taip pat reiškia, kad mes vis dar nega- 
lime būti visiškai tikri, jog Emilija pagrobta to paties 
nusikaltėlio kaip ir kiti vaikai, - tarė ji. - Tai gali būti 
visai kitas žmogus. 

- Taip, - linktelėjo jis. - Tačiau aš to nemanau. Tu 
to nemanai. Aš labai tikiuosi, kad taip nėra. 

Paskutinio šūksnio intensyvumas ją nustebino. 

— Kodėl... Ką turi galvoje... 

- Emilija gyva. Ji gali būti gyva. Jei ją laiko pagro- 
bęs mūsų ieškomas vyras, tai jis turi priežastį jos nenu- 
žudyti. Todėl tikiuosi, kad tai jis. Mums tik reikia... 

— ...jį surasti. 

— Man reikia eiti, - pareiškė Ingvaras. 

— Turbūt reikia - atsakė Inger Johanė. - Pakviesiu 
taksi. 

Ingvaras buvo tvirtai sudėtas, o džiną su toniku 
gėrė prieš tris valandas. Jis, aišku, galėjo vairuoti, ir 
jie abu tai žinojo. 

— Ateisiu pasiimti mašinos rytoj, - tarė jis. - Tuo- 
met pasilieku ir tavo marškinėlius. Jei nieko tokio, 
kad prieš grąžindamas jų neišplausiu. | 

Prie laukujų durų jis dar kartą paglostė Džeką. 

Tuomet palietė kaktą, nusišypsojo ir nuėjo prie 
laukiančio taksi. 

PRIE VASARNAMIO SIENOS susigūžė vyras. Šiam 
metų laikui jis buvo šiltai apsirengęs. Vis dėlto vyras 

drebėjo. Kaleno dantimis mėgindamas tvirčiau su- 
sisiausti striukę. Jis nė nenumanė, kur esąs. Atvirą 
aikštelę priešais mažytį apgriuvusį pastatą supo tan- 
kiai suaugę medžiai. Jis galėjo be jokio vargo įsilauž- 
ti vidun. Net nebuvo aišku, ar namukas užrakintas. 
Rytuose dangumi nusidriekė plonytė rožinė šviesos 
linija. Jam reikėjo rasti slėptuvę. Vasarnamiai nebuvo 
labai gera mintis. Į vasarnamius galėjo atvykti žmo- 
nių. Šis atrodė negyvenamas. Atsidavė pasenusia der- 
va ir lauko tualetu. 

Vyras pamėgino atsistoti. Atrodė, lyg kojos jo ne- 
klausytų. Jis svirduliavo ir suprato, kad greitu laiku 
turi rasti ką nors pavalgyti. 

- Valgyt, - murmėjo jis. - Valgyt. 

Durys buvo vienas juokas. Jos buvo padarytos iš 
kelių silpnai sukaltų lentų, kurios daužėsi ant vyrių. 
Jis įgriuvo vidun. 

Buvo tamsu, dar tamsiau nei lauke. Kažkas buvo 
užkalęs langus. Vyras apgraibomis slinko palei sieną. 
Ranka užkliudė spintą. Laimei, jis turėjo žiebtuvėlį. 
Rūkalai jau seniai buvo pasibaigę. Alkis skaudžiai 
griaužė krūtinę. Rūkalai ir maistas. Jam reikėjo rūkalų 
ir maisto, ir vyras nė nenumanė, iš kur jų gauti. Pa- 
sišvietęs žiebtuvėliu jis atidarė spintą. Ši buvo tuščia. 
Šalia stovinti taip pat. Tik voratinkliai ir kelioninis 
radijo imtuvas. 

Namuką sudarė vienas didelis kambarys. Ant stalo 
stovėjo kažkas panašaus į puodynę. Didžiulė peleni- 
nė. Joje gulėjo keturios nuorūkos. Drebančiais pirštais 
jis paėmė vieną iš jų. Tabakas buvo toks sausas, kad 
išbyrėjo iš popierėlio. Jis atsargiai sukišo atgal tabako 

nuotrupas. Tai užtruko. Turėjo laikyti nuorūką anga 
į viršų. Prisidegęs atlošė galvą. Po keturių nuorūkų 
jau nebebuvo toks alkanas. Tik juto silpną šleikštulį. 
Buvo geriau. Jis susirangė po prastai nuobliuotu stalu 
ir užmigo. 

GALĖJO PASIRODYTI, kad mergaitė nusprendė 
mirti. Jis negalėjo suvokti kodėl. Ji gaudavo užtektinai 
maisto. Užtektinai vandens. Užtektinai oro. Ji gauda- 
vo viską, ko reikia gyvybei palaikyti. Vis tiek ji tiesiog 
gulėjo paslika. Nebeatsakinėjo, kai jis su ja kalbėdavo. 
Tai jį erzino. Buvo įžūlu. Kadangi jis negalėjo pakęsti 
nuo jos sklindančio kvapo, paėmė porą senų savo 
paties trumpikių ir užsiuvo prorėžas. Jis juk negalėjo 
nupirkti mergaitei poros kelnaičių neatkreipęs į save 
dėmesio. Kaime jį pažinojo. Aišku, galėjo nuvažiuoti į 
miestą, tačiau geriausia buvo nerizikuoti. Jis niekada 
nerizikuodavo. Jie niekada jo neras, ir jis nenorėjo 
visko sugadinti vien dėl to, kad kažkam galėtų pasi- 
rodyti keista, kad vaikų neturintis vyras perka mer- 
gaičių kelnaites. Žmones buvo apėmusi tikra isterija. 
Jie apie nieką kitą nebešnekėjo. Prekybos centre, pas 
Bobeną benzino kolonėlėje. Darbe galėdavo užsidėti 
apsaugines ausines ir nekreipti į kitus dėmesio, tačiau 
per pietų pertraukas jis buvo priverstas klausytis jų 
zirzimo. Porą kartų jis sudorojo savo sumuštinius 

prie pjūklo. Tuomet pasirodė viršininkas ir paklau- 
sė, kas jam darosi. Pietūs jiems visiems buvo šventas 
reikalas. Valgoma turėtų būti barake. Taip jau yra. Jis 
nusišypsojo ir nusekė iš paskos. 

Kai jis prieš porą dienų išvertė ją iš lovos nusi- 
prausti, mergaitė atrodė sustingusi lyg robotas. Tačiau 
ji padarė kaip liepta. Nulingavo prie kriauklės. Nuogai 
išsirengė. Nusitrynė su skudurėliais, kuriuos jis at- 
nešė. Užsimovė švarias kelnaites - nuskalbtas žalias 
su įžūliu drambliu priekyje. Jis nusijuokė. Kelnaitės 
nesilaikė, ir mergaitė atrodė be galo juokingai, kai į jį 
atsisuko - sulysusi ir išbalusi dešinėje rankoje spaudė 
straublį ir gerą gabalą kelnaičių medžiagos. 

Tuomet jis išplovė jos drabužius. Sukišo juos į 
skalbimo mašiną ir įpylė minkštiklio. Jis, aišku, ne- 
turėjo jokio noro viska lyginti, tačiau ji galėjo paro- 
dyti šiek tiek daugiau dėkingumo. Mergaitė vis dar 
gulėjo vien tik su kelnaitėmis. Sulankstyti drabužiai 
gulėjo prie lovos. 

— Sveika, - šiurkščiai pasisveikino jis stovėdamas 
prie durų. > Dar gyva? 

Buvo tylu. 

Mergiūkštė nenorėjo jam atsakyti. 

Ji priminė jam mergaitę, su kuria kartu lankė 
pradinę mokyklą. Jie turėjo pastatyti spektaklį. Tu- 
rėjo ateiti jo motina. Ji buvo pasiuvusi kostiumą. Jis 
turėjo vaidinti pilkąjį žąsiną ir jam reikėjo pasakyti 
tik porą sakinių. Kostiumas nebuvo labai gražus. 
Sparnai buvo iš kartono, o vienas buvo gerokai įply- 
šęs. Kiti juokėsi. Gražioji mergaitė vaidino gulbę. Ji 
skendėjo plunksnose - baltose it sniegas plunksnose 

iš šilkinio popieriaus. Ji už kažko užkliuvo ir nukrito 
nuo scenos. 

Motina nepasirodė. Jis niekada nesužinojo kodėl. 
Jam parėjus namo, ji sėdėjo virtuvėje ir skaitė. Net 
nepakėlė galvos, kai vaikas palinkėjo labos nakties. 
Močiutė padavė jam sumuštinį ir stiklinę vandens. 
Kitą dieną ji privertė jį aplankyti ligoninėje gulbę ir 
atsiprašyti. 

- Sveika, - pakartojo jis. - Gal atsakysi! 

Po antklode kažkas sukrutėjo, tačiau nepasigirdo 
nė garso. 

- Žiūrėk tu man, - iškošė jis pro dantis ir užtrenkė 
geležines duris. 


BUVO VISIŠKAI TAMSU. 

Emilija žinojo, kad ji nėra akla. Vyras buvo išjun- 
gęs šviesą. 

Tėtė dabar, matyt, bus liovęsis ieškoti. Galbūt jie 
jau buvo surengę laidotuves. 

Turbūt ji buvo mirusi ir palaidota. 

— Mama, - nebyliai ištarė ji. 

PENKTADIENIO RYTĄ Krisitianė pabudo karš- 
čiuodama. Tai yra, ji nepabudo. Kai pažadinta Džeko 
Inger Johanė atsikėlė dešimt minučių po aštuonių, 
mergaitė vis dar miegojo. Išsižiojusi ir su iš burnos 

sklindančiu nemaloniu kvapu, skruostai buvo parau- 
dę, o kakta karšta. 

— Skauda, - sumurmėjo, kai Inger Johanė ją paža- 
dino. - Troškina pilvą. 

Tiesą sakant, Inger Johanė per daug nenusiminė, 
kad teks būti namie. Ji užsimetė seną sportinį kos- 
tiumą ir paskambinusi į darbą pranešė, kad neateis. 
Tuomet surinko motinos telefono numerį. 

- Mama, susirgo Kristianė. Šįvakar negalėsime 
ateiti. 

— Kaip gaila. Taip gaila! Gavau pačios geriausios 
sūdytos lašišos, tavo tėvas juk pažįsta... Ar nori, kad 
ją prižiūrėčiau? 

— Ne, nebūtina. Nors... 

Inger Johanei reikėjo vienos dienos namie. Ga- 
lėtų savaitgaliui išsivalyti butą. Galėtų sutaisyti tą 
vieną kėdę virtuvėje - ji neatlaikė Ingvaro svorio. 
Kristianė buvo nepaprastas vaikas. Ji išmiegodavo 
ligą, tiesiogine šio žodžio prasme. Kai paskutinį 
kartą sirgo gripu, ji išmiegojo beveik be pertraukos 
keturias paras, kol vieną naktį, antrą valandą, atsi- 
kėlė ir pareiškė: 

— Sveika. Ridikas sveikas. 

Inger Johanė pagaliau galėjo panaudoti tą plaukų 
kaukę, kurią gavo iš Linės. Galėjo ramiai pagulėti 
vonioje. Tačiau prieš savaitgalį turėjo atlikti porą 
darbų. 

— Ar gali ateiti vėliau? Taip... apie dvi? 

- Žinoma, kad galiu, brangioji. Kristianė juk tokia 
rami, kai serga. Atsinešiu savo siuvinį ir vaizdo kasetę, 
kurią neseniai padovanojo tavo sesuo, senas filmas, 

kuris, pasak jos, turėtų man labai patikti. „Plieninės 
magnolijos“ su Shirley McLaine ir... 

— Mama, čia mėtosi visa krūva vaizdo kasečių. 

- Taip, bet tavo toks... rafinuotas skonis! 

Inger Johanė užsimerkė. 

— Mano skonis visai nerafinuotas! Turiu filmų... 

- Gerai jau, mieloji. Turi šiek tiek neeilinį sko- 
nį. Turi tai paprasčiausiai pripažinti. Jau nusikirpai 
plaukus? Tavo sesuo dabar taip dailiai atrodo, ji buvo 
pas tą naują, karštą kirpėją Prinseno gatvės apačioje, 
jo vardas... 

Motina sukikeno. 

- Jis juk truputį... Jie juk dažnai tokie, tie kirpėjai. 
Tačiau Dieve, Marie atrodo tiesiog nuostabiai. 

— Be abejo. Tai tu ateisi prieš dvi? 

- Lygiai antrą. Ar nupirkti ką nors pietums mums 
trims? 

— Ne, ačiū. Šaldiklyje turiu daržovių sriubos. Ją 
vienintelę pavyksta įsiūlyti Kristianei, kai serga. Ir 
mums užteks. 

— Puiku. Tuomet iki pasimatymo! 

- Iki pasimatymo. 


VANDUO VONIOJE BUVO lygiai dviem laipsniais 
per karštas. Inger Johanė atrėmė galvą į plastikinę 
pagalvėlę ir giliai alsuodama traukė į save garus. Ci- 
trina ir ramunėlės iš brangaus stiklinio buteliuko, kurį 
Isakas parvežė iš Prancūzijos. Jis vis dar parveždavo 
jai dovanų, kai lankydavosi užsienyje. Inger Johanė 
nelabai suprato kodėl, tačiau jai buvo malonu. Jis tu- 
rėjo gerą skonį. Ir daug pinigų. 

— Ir aš turiu gerą skonį, - sumurmėjo ji. 

Ant kabliukų kabėjo trys nusitrynę frotiniai rankš- 
luosčiai. Ant vieno buvo didžiulis Tigro iš Mikės Pū- 
kuotuko pasaulio paveikslėlis, kiti du buvo taip nu- 
skalbti, kad priminė rožinę pastelę. 

— Nauji rankšluosčiai, — ištarė pati sau. - Šian- 
dien. 

Draugės pavydėjo jai motinos. Linė ją dievino. Ji 
tokia maloni, sakė kitos merginos. Ji visur ir visada 
tau padeda. Ji taip viskuo domisi! Skaito, vaikšto į 
kiną ir teatrą, o kaip ji rengiasi! 

Motina buvo maloni. Per daug maloni. Motina 
buvo geros valios ambasadorė, rūpinosi kaliniais ir 
buvo Norvegijos moterų sveikatos ir paramos orga- 
nizacijos garbės narė, ji buvo naginga ir nesugebėjo 
tiesiai kalbėti. Galbūt taip buvo todėl, kad ji niekada 
neturėjo darbo. Jos gyvenimas susidėjo iš vyro, vai- 
kų ir savanoriavimo - nesuskaičiuojamos daugybės 
neapmokamų pareigų ir užduočių, kurios reikalavo 
nuolatinio draugiško nusistatymo visada ir visų at- 
žvilgiu. Motina buvo apsigimusi diplomatė. Ji beveik 
nesugebėdavo suformuluoti sakinio, kurio turinys iš 
tikrųjų atitiktų tai, ką ji nori pasakyti. Tavo tėvui dėl 
tavęs neramu reiškė nerimas nuvarys mane į kapus. 
Marie paskutiniu metu atrodo pritrenkiančiai buvo 
motinos būdas pasakyti Inger Johanei, kad ji primena 
šiukšlių krūvą. Motinai atsinešus šūsnį moteriškų žur- 
nalų, Inger Johanė iš anksto žinodavo, kad kalba suksis 
apie naujas madas ir dvidešimt būdų susirasti vyrą. 

— Turi įtemptą darbą, - sakydavo motina ir pa- 
plekšnodavo jai ranką. 

Tuomet Inger Johanė žinodavo, kad džinsai, spor- 
tiniai nertiniai ir ketverių metų senumo akiniai mo- 
tinai nekelia didelio susižavėjimo. 

Linės plaukų kaukė iš tiesų buvo gan maloni. Ku- 
teno galvos odą, ir Inger Johanė beveik jautė, kaip 
nušiurę plaukų galiukai po plastikine kepure siur- 
bia maistingąsias medžiagas. Vanduo buvo raudonai 
nudažęs jos odą. Džekas miegojo, o Kristianės kam- 
baryje buvo tylu. Ji buvo palikusi duris atdaras - dėl 
viso pikto. 

Knyga apie Asbjorną Revheimą vos neįkrito į van- 
denį. Ji išgelbėjo ją paskutinę minutę ir paėmusi kavos 
puodelį nuo vonios krašto pastatė jį ant grindų. 

Pirmajame skyriuje buvo pasakojama apie Revhei- 
mo mirtį. Inger Johanės manymu, tai buvo keisto- 
kas būdas pradėti biografiją. Ji nebuvo tikra, ar nori 
skaityti apie Revheimo pasitraukimą ir paskubomis 
vertė puskapius toliau. Antrajame skyriuje buvo pa- 
sakojama apie vaikystę. Lilestriome. 

Knyga įkrito į vandenį. Ji žaibiškai ją ištraukė. Kai 
kurie puslapiai sulipo. Ji šiek tiek užtruko, kol surado. 
skaitytą vietą. 

Štai. 

Dar būdamas trylikos Asbjornas Revheimas iš- 
sikovojo, kad jam būtų leista pasikeisti pavardę. 
Biografui prireikė pusantro puslapio išreikšti savo 
nuostabai, kaip 1953-iaisiais tėvai galėję geltonsna- 
piui paaugliui leisti atsisakyti savo pavardės. Tačiau 
jo tėvai irgi nebuvo paprasti žmogeliai. 

Asbjorno Revheimo tikroji pavardė buvo Kongs- 
bakenas. Motina, Uni Kongsbaken, buvo pripažinta 

kilimų meistrė, o tėvas, Astoras Kongsbakenas, - žy- 
mus, jei ne blogai pagarsėjęs, prokuroras. 

Vanduo atvėso. Ji vos nepamiršo išskalauti plaukų 
kaukės. Kai antrą valandą atėjo motina, Inger Johanė 
beveik nebeturėjo laiko papasakoti, kad po valandos 
Kristianė turi išgerti pusę tabletės šiltoje koloje ištirp- 
dyto aspirino ir kad jai leista gerti, ką nori. 

— Grįšiu apie penktą, - tarė ji. - Gali pririšti Džeką 
sode. Ir labai tau ačiū, mama! 

Ji visiškai pamiršo paaiškinti, kodėl ant virvelės, 
ištemptos tarp dviejų valgomojo kėdžių, kabo pa- 
džiauta biografija. 


ALVHILDEI PABLOGĖJO. Svogūno kvapas buvo 
grįžęs. Senoji moteris gulėjo lovoje, o slaugė Inger 
Johanę griežtai perspėjo per ilgai neužsibūti. 

— Grįšiu po penkiolikos minučių, - pagrasino ji. 

— Sveika, - pasisveikino Inger Johanė. - Tai aš. 
Inger Johanė. 

Alvhildė vargo mėgindama atmerkti akis. Inger 
Johanė prisitraukė arčiau kėdę ir atsargiai uždėjo savo 
ranką ant josios. Ši buvo šalta ir sausa. 

— Inger Johanė, - pakartojo Alvhildė. - Laukiau 
tavęs. Pasakok. 

Ji sausai kosėjo mėgindama nusisukti. Pagalvė 
buvo per minkšta, galva atrodė kaip surakinta, ir ji 
spoksojo į lubas. Iš dėžutės, stovinčios ant naktinio 
stalelio, Inger Johanė pačiupo popierinę servetėlę ir 
nušluostė jai burną. 

— Nori gurkšnio vandens? 

— Ne. Noriu išgirsti, ką radai Lilestriome. 

- Ar esi tikra, kad... Galiu ateiti rytoj... Dabar esi 
per daug pavargusi, Alvhilde. 

— Tai sprendžiu aš! 

Ji ir vėl sunkiai nusikosėjo. 

- Pasakok, - paliepė Alvhildė. 

Inger Johanė papasakojo. Akimirką suabejojo, ar 
Alvhildė nemiega. Tuomet senosios damos lūpose 
pasirodė šypsena - Inger Johanė turinti tiesiog pa- 
sakoti toliau. 

- Ir tada šiandien, — pagaliau tarė ji. - Šiandien 
sužinojau, kad Astoras Kongsbakenas yra Asbjorno 
Revheimo tėvas. 

- Aš tai žinojau, - sušnabždėjo Alvhildė. 

— Tu tai žinojai? 

- Taip. Kongsbakenas buvo ryški figūra. Penkta- 
jame dešimtmetyje ir šeštojo dešimtmečio pradžioje 
tarp teisininkų jis buvo tikrai svarbus asmuo. Buvo 
nemažai šnabždamasi apie tai, kaip jam, matyt, esą 
gėda turėti tokias knygas rašantį sūnų. Jis... Bet juk 
aš nė nenutuokiau, kad Revheimas kažkaip gali. būti 
susijęs su Seierio byla. 

— Juk nėra aišku, ar jis tikrai susijęs. 

Alvhildė vargo su pagalve. Ji norėjo atsišėsti. Ran- 
ka apgraibomis ieškojo mažyčio pultelio, reguliuojan- 
čio lovos padėtį. 

— Ar tau taip gerai? - pasiteiravo Inger Johanė ir 
atsargiai paspaudė žalią mygtuką. 

Alvhildė silpnai linktelėjo ir tuomet dar kartą, kai 
jau buvo patenkinta. Prakaito lašai spindėjo kaktos 
raukšlėse. 

- Kai Drebulys pasirodė... 

— 1961-aisiais, - tarė Inger Johanė, ji buvo spėjusi 
perskaityti didžiąją dalį biografijos. 

— Gali būti. Juk tai buvo tikra sensacija. Ne tik 
dėl atviros pornografijos, tačiau galbūt ir kaip aršių 
puolimų prieš bažnyčią padarinys. Tai turėtų būti tie 
patys metai, kai Astoras Kongsbakenas paliko proku- 
ratūrą ir tapo departamento viršininku. Jis... 

Alvhildė gaudė orą. 

— „vanduo plaučiuose, - šyptelėjo ji. - Luktelk. 

Grįžo slaugė. 

— Dabar jau rimtai sakau, - tarė ji, sunkios krūtys 
kilnojosi vienu ritmu su žodžiais. - Alvhildei tai nėra 
gerai. 

— Astoras Kongsbakenas, - sunkiai sušniokštė Al- 
vhildė. - Buvo mano skyriaus viršininko draugas. To, 
kuris liepė man... 

- Eikite, - paprašė slaugė ir parodė į duris, įgudu- 
siais pirštais ruošdama švirkštą. 

- Einu, - tarė Inger Johanė. - Jau einu. 

- Jie buvo studijų laikų draugai, - sukuždėjo Al- 
vhildė. - Ateik ir vėl, Inger Johane. 

- Taip, - pratarė Inger Johanė. - Grįšiu, kai tau 
bus geriau. 

Slaugės žvilgsnyje buvo galima įskaityti, kad grei- 
čiau pragaras užšals, nei taip nutiks. 


INGER JOHANEI GRĮŽUS, namai kvepėjo švara. 
Kristianė vis dar miegojo. Svetainė buvo išvėdinta, o 
užuolaidos nukabintos. Net ir knygų lentyna buvo su- 
tvarkyta - knygos, kurios skubant buvo numestos ant 
viršaus, dabar buvo rūpestingai sukaišiotos į vietas. 

Didžiulė senų laikraščių šūsnis, kuri gulėjo prie lau- 
kujų durų, buvo dingusi. Kaip ir Džekas. 

— Tavo tėvui reikėjo išeiti pasivaikščioti, - pareiškė 
motina. - Jie išėjo visai neseniai. Užuolaidas papras- 
čiausiai reikėjo išskalbti. O čia... 

Ji ištiesė jai Asbjorno Revheimo biografiją. Ši atro- 
dė nuskaityta ir nusitrynusi, tačiau puslapiai nebuvo 
išbyrėję, o pati buvo visiškai sausa. 

— Su fenu, - tarė motina ir nusišypsojo. - Tiesą 
sakant, buvo gana smagu pabandyti ją išgelbėti. Ir 
be to... 

Ji beveik nepastebimai pakreipė galvą ir kilstelėjo 
vieną antakį. 

— Buvo atėjęs kažkoks vyras. Ingvaras Stubio. Jis 
atidavė marškinėlius. Jie, akivaizdu, priklauso tau, nes 
ant nugaros užrašyta „Vik“. Ar jis juos iš tavęs buvo 
pasiskolinęs? Kas jis toks? Mano manymu, galėjo juos 
bent jau išskalbti. 

PATOLOGAS DARBE BUVO vienas. Atėjo sekma- 
dienis, birželio 4-oji, o jis beviltiškai atsiliko darbe. 
Jam tuoj sueis šešiasdešimt penkeri, ir vyras jautė, 
kad daugeliu atžvilgiu daug kur atsilieka. Per visus 
tuos metus jis susitaikė su prastomis darbo sąlygo- 
mis - per daug darbo ir atlyginimas, jo manymu, 
neatitinkantis atliekamo darbo, - tačiau dabar tai jį 

ėmė erzinti. Darbo krūvis visada buvo didžiulis. Da- 
bar, artinantis pensiniam amžiui, jis norėtų atsigręžęs 
atgal pamatyti padoresnį atlyginimą. Vyras uždirbo 
šiek tiek mažiau nei šešis šimtus tūkstančių per me- 
tus, įskaitant pamokas ir visus viršvalandžius. Jų jis 
jau nebeskaičiavo. Žmona sakė, kad turėtų susidaryti 
tūkstantis valandų per metus. Tai, jog daugeliui kitų 
jo atlyginimas paprastai atrodė įspūdingas, jo nedo- 
mino. Brolis dvynys, kuris taip pat buvo gydytojas, 
pasirinko chirurgiją. Turėjo nuosavą kliniką, namą 
Provanse ir, pasak paskutinės mokesčių deklaraci- 
jos, apmokestinamą daugiau nei septynių milijonų 
turtą. 

Sekmadienis buvo skaitymo diena. Jo darbe, tiesą 
sakant, turėtų būti galimybė atnaujinti profesines ži- 
nias įprastu darbo metu. Vargu ar per paskutiniuosius 
dešimt metų jis buvo perskaitęs bent vieną straipsnį 
tarp devintos ir ketvirtos valandos. Jis keldavosi su 
aušra sekmadienio rytą, užsidėdavo ant nugaros ku- 
prinę su sumuštiniais bei termosu ir sukardavo gero 
pusvalandžio kelią iki darbo. Nuotaika visai subjuro, 
kai jis surūšiavo žurnalus ir daktaro disertacijas į dvi 
krūveles - vieną reikia perskaityti, kita gali palaukti. 
Antroji buvo mažytė. Pirmoji kilo nuo grindų beveik 
iki kelių. Jis nerangiai pasičiupo vieną leidinį, kuris 
atsitiktinai gulėjo viršuje, ir įsipylė puodelį stiprios 
it smala kavos. 

Exitation-contracion coupling in normal and failing 
cardiomyocytes.* 


* Sveiko ir pažeisto kardiomiocito dirginimas ir susitraukimas (angl.). 

Daktaro disertacija buvo parašyta 1999-ųjų sausį 
ir gulėjo čia jau kurį laiką. Jis nepažinojo doktoranto. 
Tiesą sakant, buvo sunku nuspręsti, ar disertacija tiko, 
jos išsamiau nepaskaičius. Jį viliojo mintis iš krūvos 
pasiimti kitą leidinį. Tuomet vyras suėmė save į ran- 
kas ir pradėjo skaityti. 


PATOLOGO RANKOS DREBĖJO. Jis padėjo diser- 
taciją į šalį. Visa tai buvo taip siaubinga ir kartu taip 
akivaizdu, kad jis išsigando tikrąja šio žodžio prasme. 
Atsakymo disertacijoje nebuvo. Ji tiesiog privertė jį 
susimąstyti. Vyras juto kylantį adrenaliną - pulsas 
padažnėjo, ir užėmė kvapą. Jam reikėjo rasti far- 
macininką. Telefonų knyga nukrito ant grindų, jam 
mėginant rasti žmonos geriausios draugės, vaistinės 
Tosene savininkės, numerį. Ji buvo namie. Pokalbis 
truko dešimt minučių. Patologas pamiršo padėkoti 
už pagalbą. 

Ingvaras Stubio buvo palikęs savo kortelę. Patolo- 
gas rausėsi tarp palaidų lapų ir lipnių lapelių, pieštuki- 
nių ir ataskaitų - kortelė buvo dingusi kaip į vandenį. 
Pagaliau vyrui toptelėjo, kad prisegė ją ant kamštinės 
skelbimų lentos. Jis turėjo rinkti mobiliojo telefono 
numerį du kartus. Pirštai buvo kaip sustingę. 

- Stubio, - pasigirdo kitame laido gale. 

Patologui prireikė minutės, kad paaiškintų, kodėl 
skambina. Stojo tyla. 

— Klausau? 

— Aš vis dar čia, - pratarė Stubio. - Kokia ta me- 
džiaga? 

— Kalis. 

— Kas yra kalis? 

— Tai pagrindinė medžiaga, sudaranti mūsų ląs- 
teles. 

- Šito aš paprasčiausiai ir nesuprantu. Kaip... 

Patologas jautė, kad vis dar dreba. Jis mėšlungiškai 
suspaudė telefono ragelį ir paėmė jį į kitą ranką, kad 
pamėgintų atsipalaiduoti. 

— Pasakysiu tai taip paprastai, kad beveik nebea- 
titiks tiesos, - pradėjo jis ir atsikrenkštė. - Žmonių 
ląstelėse yra tam tikras kiekis kalio. Mums tai gyvy- 
biškai svarbu. Kai mirštame, galima sakyti, jog ląstelės 
ima... prakiurti. Per vieną ar kelias valandas kalio 
kiekis skystyje, kuris supa ląsteles, smarkiai padidės. 
Tai tiesiog ženklas, kad tu... miręs. 
ir pamėgino kvėpuoti lėčiau. 

— Tai, kad kalio kiekis aplink kiekvieną ląstelę 
ištikus mirčiai padidėja, nėra nieko keista. Tai nor- 
malu. 

— Bet? 

— Klausimas tas, kad šis kiekis taip pat padidės, 
jei kažkas suleis kalio. Turiu galvoje, gyvam esant. Ir 
tada... Mirštama. Dėl padidėjusio kalio kiekio sustoja 
širdis. 

— Bet juk tuomet neturėtų būti sunku tokią me- 
džiagą aptikti! 

Patologas pakėlė balsą: 

- Bet ar negirdi, ką tau sakau? Jei mirštama su- 
leidus kalio, mirties priežasties neįmanoma įrodyti, 
nebent obdukcija bus atlikta nedelsiant! Pakanka pa- 
vėluoti vieną valandą. Tuomet padidėjęs kalio kiekis 

bus priskiriamas pačiai mirčiai! Obdukcija neparodys 
nieko kita, išskyrus tai, kad žmogus nebegyvas ir kad 
nėra jokios aiškios mirties priežasties. 

- Dieve brangus... 

Stubio taip garsiai nurijo seiles, kad patologas tai 
išgirdo. 

— Bet kurgi gaunama šių nuodų? 

— Tai ne nuodai, po galais! 

Patologas beveik šaukė. Kai jis vėl išsižiojo, balsas 
drebėjo ir buvo tylus: 

— Pirmiausia, mes abu gauname kalio kiekvieną 
mielą dieną. Su savo įprastu maistu. Nedidelius kie- 
kius, aišku, bet vis dėlto... Kalio galima nusipirkti 
vaistinėse vieno kilogramo dėžėse! Tai reiškia - nu- 
sipirkti galima kalio chlorido. Įšvirkštus jo į kraują, 
jis išsiskaidys į kalio ir chloro jonus, vis dar paprastai 
kalbant. Kalio chloridas turi būti įmaišytas į tirpalą, 
kuris neturi būti per stiprus, nes kitaip gali pažeisti 
audinius arba kraujagysles. 

— Galima nusipirkti vaistinėje... Bet kas... 

— Be recepto. 

- Be recepto. 

— Taip. Tačiau, kiek žinau, tai labai mažai vaisti- 
nių jo turi sandėlyje. Jo galima užsisakyti. Be to, yra 
kalio chlorido tirpalas, kurio galima nusipirkti pagal 
receptą. Juo gydomi kalio trūkumų turintys pacientai. 
Spėju, kad dauguma intensyviosios priežiūros skyrių 
turi kažką panašaus. 

— Ar teisingai tave suprantu? - lėtai paklausė Stu- 
bio. - Jei kas nors suleis man švirkštą su pakankamu 
kiekiu praskiesto kalio, aš mirsiu. Jei atsidursiu ant 

tavo stalo daugiau nei po valandos, tegalėsi konsta- 
tuoti, kad aš miręs, o ne tai, nuo ko miriau. Ar tai 
nori pasakyti? 

— Taip. Bet juk būčiau pamatęs švirkšto žymę. 

- Švirkšto žy... Ant Kimo ir Saros kūnų juk nebuvo 
jokių švirkšto žymių? 

— Ne, aš bent jau nemačiau. 

— Tu bent jau nematei? Juk patikrinai, ar vaikų 
kūnuose nematyti švirkšto žymių? 

- Žinoma. 

Patologas jautėsi išsekęs. Vis dar per greitai mušė 
pulsas, ir jis sunkiai alsavo. 

— Tačiau turiu prisipažinti, jog jų nenuskutau. 

— Nenuskutai? Juk kalbame apie du mažus vaikus! 

— Galvos. Skrodimo metu mėginame daryti kuo 
mažiau įsikišimų. Artimųjų neturi atstumti ar įžeis- 
ti tai, ką privalome atlikti. Galima suleisti švirkštą į 
smilkinį. Nelengva, tačiau įmanoma. Turiu prisipa- 
žinti... 

Jis girdėjo Stubio alsavimą kitame laido gale. 

— .„neieškojau švirkšto žymių smilkiniuose. Pa- 
prasčiausiai nepagalvojau. 

Jie abu galvojo apie tą patį. Nė vienas nepajėgė 
ko nors pasakyti. Saros kūnas patologui vis dar buvo 
prieinamas. Kimas jau buvo palaidotas. 

— Dėkui Dievui, jog uždraudėme kremaciją, - pa- 
galiau ištarė Ingvaras. 

— Man labai gaila, - tarė patologas. - Man tikrai 
labai gaila. Iš visos širdies. 

- Ir man, - pasakė Ingvaras. - Kaip suprantu, tu 
ką tik aprašei idealią žmogžudystę. 

- MANO ŽENTAS Kopenhagoje, - pasakė Ingvaras ir 
pastatė ant grindų mažą berniuką. Vaikui galėjo būti 
tarp dvejų ir trejų metų. Jis buvo rudakis ir tamsia- 
plaukis, ir nedrąsiai šypsojosi Inger Johanei stipriai 
įsikibęs seneliui į blauzdą. 

- Jis grįš rytoj priešpiet. Paprastai prižiūriu Amun- 
dą kiekvieną antradienį ir kas antrą savaitgalį, bet 
paskutiniu metu šitaip klostantis reikalams ...Netu- 
rėjau galimybės juo rūpintis. Dabar ištiko bėda, taigi 
negalėjau atsisakyti. 

Jis atsitūpė. Berniukas nenorėjo nusivilkti striukės. 
Ingvaras atitraukė užtrauktuką ir leido vaikui su ja 
būti. Tuomet lengvai pliaukštelėjo jam per sėdynę 
ir tarė: 

- Inger Johanė, aišku, turi įdomių žaislų. Esu tuo 
tikras. 

Kodėl nepaprašei, kad ateičiau pas tave, - pagalvo- 
joji.- Niekada nesu pas tave buvusi, ir jau po aštuonių. 
Žinojai, kad Kristianė pas Isaką, o šis vaikas turėtų 
būti lovoje. Būčiau galėjusi pas tave ateiti. 

— Pažvelk, - tarė ji ir paėmė berniuką už rankos.- 
Pažiūrėsime, ką rasime. 

Amundas visas švytėjo lydimas prie dėžės su ma- 
šinomis. Vaikas pasičiupo traktorių ir iškėlė jį. 

— Raudonas traktorius, - pareiškė jis. - Raudonas 
sunkvežimis. Raudonas autobusas. 

— Pastaruoju metu jį labai domina spalvos, - tarė 
Ingvaras. 

- Tuomet jam čia bus nuobodu, - pasakė Inger Jo- 
hanė ir padėjo Amundui užmauti priekinius buldoze- 
rio ratus, kurie buvo nukritę. - Nuo Emilijos dingimo 
praėjo lygiai mėnuo. Ar apie tai pagalvojai? 

— Ne, - atsakė jis. - Tačiau tu teisi. Mergaitė dingo 
gegužės ketvirtąją. Kur Džekas? 

— Manau, - pradėjo Inger Johanė; numetęs buldo- 
zerį berniukas tyrinėjo greitosios pagalbos automobi- 
lį, kurį Isakas buvo nulakavęs ryškiai raudonai. 

— Raudona greitoji, -skeptiškai pareiškė berniu- 
kas. 

Inger Johanė atsisėdo prie valgomojo stalo. 

— Manau, esmė ta, kad ši kalė turi Kristianę visur 
lydėti. Ir puiku, tiesą sakant. Man prireikė valandos, 
kol susidorojau su šunies ir šlapimo smarve. Bijau, 
kad ne visai sėkmingai. 

Ji įtraukė oro ir suraukė nosį prieš pridėdama: 

— Atrodo, lyg kažkas tave kamuotų. 

Ingvaras Stubio atrodė didesnis. Tai negalėjo būti 
tik įsivaizdavimas, per šias dvi savaites jis papilnėjo. 
Skruostai buvo apvalesni, o marškiniai veržė kaklą. Jis 
nuolat kaišiojo už apykaklės pirštą. Kaklaraištis kybojo 
tiesus it laikrodžio rodyklė. Inger Johanė buvo pastebė- 
jusi, kad jis visada valgydavo per daug ir per greitai. 

- Gal galiu paklausti, ar turi ko nors valgomo? - 
pavargusiu balsu pasiteiravo jis. - Aš toks alkanas. 


AMUNDAS GULĖJO Inger Johanės lovoje. Praėjo 
valanda, kol pavyko jį užmigdyti. Pagaliau Ingvaras 
išėjo iš miegamojo. Dabar buvo susikišęs kaklaraištį 
į kišenę, o dvi viršutinės marškinių sagos prie kaklo 

buvo prasegtos. Jis atsiraitojo rankoves ir susmuko 
ant sofos. Ši suvaitojo po juo. Nuo stiklinio padėklo 
vyras pasičiupo bandelę ir prarijo ją trimis greitais 
kąsniais. 

- Ši kalio teorija iš tiesų bauginanti, - tarė jis ir 
nusibraukė nuo lūpų kampučių trupinius. - Turiu 
galvoje, ji pakankamai kraupi mūsų byloje, tačiau jei 
žmonės sužinos apie tai... 

— Problema yra švirkšto Žymė, - susimąsčiusi tarė 
Inger Johanė. - Tačiau jei auka iš anksčiau turi... Jei 
asmuo serga arba yra narkomanas arba dėl kitos prie- 
žasties gali turėti švirkšto Žymių nesukeliant įtarimo, 
tai be galo... 

— Nemalonu. 

- Bet tu sakei, kad šią injekciją sudaro kalis ir dar 
kažkas? 

— Kalio chloridas, kuris kraujyje susiskaido į kalį 
ir chloridą. 

Inger Johanė suraukė nosį. 

— Argi tuomet neturėtų likti chlorido žymių? 

Atrodė, kad Ingvaras tuoj paims dar vieną bandelę. 
Tuomet jis nusišluostė rankas vieną į kitą ir susinėrė 
jas ant sprando. | 

— Nesu tikras, kad viską iki galo perpratau, tačiau 
esmė ta, jog chlorido kiekis kūne yra daug didesnis 
nei kalio. 

Ingvaras užmerkė akis ir susimąstė. Tuomet atsi- 
merkė, pasilenkė į priekį ir ėmė vedžioti pirštu ant 
stiklinio padėklo. 

— Gali būti, jog neteisingai įsidėmėjau skaičius, 
tačiau jie bent jau paaiškina esmę. Sakykime, kad 

kalio kiekis tavo organizme yra trys kažkokio mato 
vienetai. 

— Puiku. Trys mato vienetai kalio. 

— Be to, tavo organizme yra šimtas mato viene- 
tų chlorido. Chlorido kiekio padidėjimas iki šimto 
penkių mato vienetų Žmogui nei pavojingas, nei pas- 
tebimas. Toks pat kalio kiekio padidėjimas nuo trijų 
iki aštuonių, priešingai, yra mirtinas. Tai tikrai yra 
idealios žmogžudystės planas. 

— Tai paaiškina, kodėl jis turėjo pagrobti vaikus, — 
tarė Inger Johanė. - Jis turėjo nugabenti juos kažkur, 
kur galėtų nuraminti juos sugirdęs valiumo ir tuomet 
suleisti į smilkinį švirkštą. 

- Jei tikrai būtent taip jis ir padarė. 

- Hmmm. Jei tikrai būtent taip jis ir padarė. Kada 
žinosime daugiau? 

— Patologas pirmiausia rytoj anksti ryte ištirs Sarą. 
Padarysime viską, ką galime, kad nereikėtų atkasti 
Kimo kapo. 

Jie abu žvilgtelėjo į miegamojo pusę. Durys buvo 
praviros. 

- Jei tai tiesa, apie žudiką jau žinome daugiau. 

— Ką gi? 

- Žinome, kad jis galėjo gauti kalio. 

— Tai, tiesą sakant, galime mes visi. 

- Bet tu sakei, kad tik nedaugelis vaistinių turi 
kalio. 

— Mes, žinoma, patikrinsime visas šalies vaisti- 
nes. Pasak patologo, kalio užsakymas nėra įprastas 
dalykas, taigi kas nors būtų galėjęs tai pastebėti. Ta- 
čiau žudikas galėjo jo nusipirkti užsienyje. Dievaži, 


305 


jis labai atsargus. Ir taip pat turime tikrą problemą 
su ligoninėmis. Intensyviosios slaugos skyriai turi 
šios medžiagos. Norvegijoje gana daug intensyviosios 
slaugos skyrių. 

- Tačiau mes žinome daugiau, - lėtai ištarė Inger 
Johanė. - Žinome, kad mūsų žudikas yra ne tik su- 
manus vyras. Jis taip pat turi žinių apie žudymo būdą, 
kuris, kaip sakei, apskritai žinomas tik nedaugeliui 
gydytojų.. 

Ingvaras ją nutraukė: 

— Patologas buvo tikrai priblokštas. Jam maždaug 
šešiasdešimt penkeri, ir jis sako, kad niekada nė kar- 
to nėra pagalvojęs apie tokį žmonių žudymo būdą. 
Niekada. O jis juk patologas! 

Jis šiek tiek kilstelėjo sėdynę nuo sofos kelnių ki- 
šenėje ieškodamas lentelės su Sigmundo Berlio ke- 
verzonėmis. Ši buvo įplyšusi ir nesidavė ištiesinama 
ant stalo. 

— Dėl to mūsų ginekologas tampa tik dar įdomes- 
nis, - tarė jis susimąstęs ir parodė į gydytojo vardą. - 
Seselė, tiesą sakant, taip pat. Nors ji ir moteris. Tai 
verčia abejoti kai kuriomis mūsų... 

- Mes ieškome ne moters, - tarė Inger Johanė. - Ir 
vargu ar gydytojo. 

Ingvaras greitai žvilgtelėjo į viršų ir paklausė: 

— Kodėl esi tokia tikra? 

— Ši nauja informacija neturi priversti mūsų pa- 
miršti visko, apie ką galvojome iki šiol, - tvirtai pa- 
reiškė ji. - Mes vis dar kalbame apie sužalotą asmeny- 
bę. Psichopatą arba Žmogų, turintį aiškių psichopato 
bruožų. Manau, ieškome vyro, kuris praeityje patyrė 

daugybę nenusisekusių santykių. Taip pat kalbant ir 
apie išsilavinimą. Visai gali būti, kad jis studijavo, 
tačiau kažin ar yra pajėgus baigti universitetą turint 
galvoje visas tas pareigas ir sunkumus, kurie yra 
neatskiriama viso šito dalis. Jis gali būti užtektinai 
protingas, galbūt net labai protingas ir taip sugebėti 
pasinaudoti įgytomis žiniomis. Pastaraisiais metais 
internete atsivėrė visas informacijos pasaulis. Ten 
gali rasti bombų gaminimo instrukcijų ir savižudžių 
klubų, manęs nė kiek nenustebintų, jei egzistuotų 
puslapis, pateikiantis rafinuotų žudymo metodų. Be 
to, mūsų vyras gali būti toks sumanus, kad pats tai 
sugalvotų - vien tik remdamasis nesuskaičiuojamų 
medicininių puslapių informacija. Jis, be abejonės, 
protingas. Tačiau niekada negalėtų išlaikyti baigia- 
mųjų egzaminų. O kiek laiko dabar užtrunka baigti 
aukštesniąją medicinos mokyklą? Ketverius metus? 
Manau, šiam vyrui beveik neįmanoma kažką pana- 
šaus įveikti. 

— Bet kam tas rafinuotumas? 

-— Turi galvoje kalį? 

- Taip. Kodėl toks... įmantrus žudymo būdas? Jis 
būtų galėjęs juos uždusinti, nušauti, kad ir nuskan- 
dinti? 

— Kontrolė, - tarė Inger Johanė. - Pranašumas. 
Jis trokšta pasirodyti suverenus. Nepamiršk, kad tai 
vyras, kuris jaučiasi esąs įžeistas. Giliai įžeistas. Ne 
vieno žmogaus, ne vieno įvykio. Jis turi surinkęs visą 
arsenalą pralaimėjimų, už kuriuos turi būti atkeršyta. 
Žudyti vaikus, mums net nesuprantant, kaip jis tai 
daro, yra... 

- Seneli, - supypsėjo plonytis balselis. 

Tai, kad neišgirdo berniuko, Inger Johanę išgąsdino. 
Jis jau stovėjo svetainės viduryje su meškinu po pažas- 
timi. Ant marškinėlių buvo didžiulė pomidorų padažo 
dėmė, Ingvaras atmetė pasiūlymą pasiskolinti vieną iš 
senų Kristianės pižamų. Naktinių berniuko sauskelnių 
juosmuo buvo nusmukęs žemiau bambos, ir su niekuo 
nesumaišomas kvapas privertė Inger Johanę atsistoti ir 
palydėti jį į vonią. Kažkodėl ji tikėjosi, kad Ingvaras iš 
paskos neatseks. Amundas buvo neįprastai patiklus. Jai 
atsisėdus ant klozeto dangčio ir nutraukus berniukui 
nešvarias sauskelnes, jis plačiai šypsojosi. 

- Ingejonė, - tarė jis ir perbraukė putliu delniuku 
jai per skruostą. 

Ingvaras vonioje buvo padėjęs krepšį su neutraliu 
muilu, trejomis sauskelnėmis ir čiulptuku. 

Tikėjaisi, kad berniukas čia užmigs, - pagalvojo 
ji. - Atsinešti pižamą būtų buvę per daug akivaizdu. 
O kaip su trejomis sauskelnėmis? 

— Senelis tikras gudruolis, - tarė ji ir įkėlė berniuką 
į kriauklę. 

— Dabar užpakaliuko neplauti, - pareiškė Amun- 
das mataruodamas kojomis. - Neplauti. 

- Aišku, plauti, - paprieštaravo Inger Johanė. - Tu 
visas apsikakojęs. Nuplausim kakalus! 

Ji pliaukštelėjo skudurėliu per apvalų užpakaliuką. 
Amundas juokėsi. 

— Neplauti, - sukūkčiojo jis drungnam vandeniui 
srūvant oda. 

- Turi būti švarus ir gražus, kad galėtum gerai 
miegoti. 

— Greitoji balta, - pasakė Amundas. - Ne rau- 
dona. 

— Tu visiškai teisus, Amundai. Greitosios yra 
baltos. 

- Greitosios galbos mašina, - tarė jis. 

— Greitosios pagalbos mašina. Koks tu sumanus! 

Berniukas įsisupo į rankšluostį. 

— Baigta su miegu, - pareiškė jis ir nusijuokė. 

— Man taip tikrai neatrodo, - atsiliepė iš tarpdurio 
Ingvaras. - Ateik, senelis tave paguldys. Ačiū tau, 
Inger Johane. 


NIEKO NEIŠĖJO. Po pusvalandžio Ingvaras išėjo iš 
miegamojo nešinas vaiku. 

— Jis miegos čia, - tarė jis pusiau atsiprašydamas ir 
piktai dėbtelėjo į berniuką, kuris šypsodamasis įsikišo 
į burną čiulptuką. - Jis galės miegoti man ant kelių. 

Mažylio beveik nebesimatė ant senelio rankų. Tik 
nosies galiukas kyšojo iš žalio pledo. Akys užsimerkė 
vos po kelių minučių, o ritmingas čiulpimas susilpnė- 
jo. Ingvaras patraukė jam nuo veido antklodę. Tam- 
sūs plaukai atrodė beveik juodi prie baltų Ingmaro 
marškinių. Vaiko blakstienos buvo-drėgnos ir tokios 
ilgos, kad buvo susipynusios. 

— Vaikai, - patyliukais ištarė Inger Johanė negalė- 
dama paleisti Amundo iš akių. - Manęs neapleidžia 
mintis, kad raktas į šią bylą yra vaikai. Pirmiausia... 
Pirmiausia maniau, jog tai visų pirma kažkaip susiję 
su paties žudiko vaikyste. Su praradimu. Ilgesiu. Savo 
paties vaikystės ilgesiu. Ir galbūt... 

Ji giliai įkvėpė ir iškvėpė. 

- Galbūt aš teisi. Tačiau yra kažkas daugiau. Kaž- 
kas, kas susiję su šiais vaikais. Nors jie ir ne jo. Atrodo 
lyg... 
Ji paskendo mintyse. 

Ingvaras nieko nesakė. Amundas kietai miegojo. 
Inger Johanė staiga pakratė galvą, lyg norėdama iš- 
trūkti iš savo minčių, ir tarė: 

— Ar gali būti, kad jis turi vaiką, kurio negali pa- 
matyti? 

— Manau, eini šiek tiek per toli, - tarė Ingvaras 
ir pataisė berniuko galvą. - Kuo remdamasi šitaip 
kalbi? 

— Tai kaip ir atitinka. Viską. Tarkime, tai vyras, 
turintis pasisekimą tarp moterų, bet niekada nesu- 
gebantis jų išlaikyti. Viena iš šių moterų pastoja. Ji 
pasirenka vaiką gimdyti. Mintis leisti jam būti su 
vaiku ją gąsdina. Ji galėtų... 

— Bet kodėl būtent šie vaikai? Jei esi teisi saky- 
dama; jog Glenas Hugo, Kimas, Sara ir Emilija nėra 
atsitiktinai pasirinkti, kodėl gi jie? Jei šitas tipas būtų 
metų metus užtaisinėjęs vaikus atsitiktinėms mote- 
riškėms, ir visos aukos būtų jo vaikai, tai... Bet jie gi 
nėra jo vaikai. Kiek man žinoma. Kas gi tuomet lemia 
jo pasirinkimą? 

- Aš nežinau, - pavargusiu balsu tarė ji. - Žinau 
tik, kad yra priežastis. Šis vyras turi planą. Jo veiks- 
muose yra kažkokios absurdiškos logikos. Nors jis ir 
daugeliu atžvilgių skiriasi nuo tipiško serijinio žudi- 
ko. Pavyzdžiui, tai, kad nėra jokio aiškaus pagrobimų 
ciklo. Jokio ritmo, jokios aiškios sistemos. Mes net 
nežinome, ar jis baigė. 

Vėl abu nutilo. Ingvaras apkaišė antklode Amundą 
ir priglaudė lūpas prie tamsios galvos. Vaikas kvėpavo 
lengvai ir ritmingai. 

- Būtent to aš labiausiai ir bijau, - sumurmėjo 
Ingvaras. - Kad jis dar nebaigė. 


Į BALTAI DAŽYTĄ NAMĄ pamiškėje, pusantros va- 
landos kelio mašina nuo Oslo, pabėgiojęs buvo ką tik 
grįžęs žudikas. Jo kelis kraujavo. Lauke buvo tamsu, 
ir jis suklupo ant medžio šaknies. Žaizda nebuvo gili, 
tačiau vis tiek smarkiai kraujavo. Pleistras paprastai 
gulėdavo trečiame stalčiuje prie kriauklės. Pakuotė 
buvo tuščia. Susierzinęs iš medicininės spintelės vo- 
nioje jis išsitraukė sterilų tvarstį. Turėjo apvynioti jį 
marle, medicininio binto ritinėlis taip pat buvo pasi- 
baigęs. Aišku, jam nederėjo taip vėlai bėgioti. Tačiau 
jautėsi toks neramus. Vyras nušlubčiojo į svetainę ir 
įjungė televizorių. 

Šiandien nebuvo rūsyje. Dabar Emilija kėlė jam 
pasibjaurėjimą labiau nei kada nors. Jis norėjo ja 
atsikratyti. Problema buvo ta, kad neturėjo kur to 
prakeikto vaiko dėti. 

- Birželio devynioliktą, - pusbalsiu tarė jis ir grei- 
tai junginėdamas perbėgo kanalais. 

Tuomet visa tai bus pasibaigę. Nuo Emilijos dingi- 
mo buvo praėjusios šešios savaitės ir keturios dienos. 
Jis smogs, pagrobs penktąjį vaiką ir grąžins jį tą pa- 
čią dieną. Data buvo pasirinkta neatsitiktinai. Nieko 
nebuvo atsitiktinio šiame pasaulyje. Už visko slypėjo 
planas. Penktadienį viršininkas jį buvo pasikvietęs į 
biurą. Įteikė raštišką įspėjimą. Viskas, ką jis padarė, 

tai tik pasiėmė namo kelis įrankius. Net nesiruošė 
jų vogti. Visų pirma, įrankiai buvo seni. Be to, būtų 
grąžinęs juos atgal. Viršininkas juo netikėjo. Matyt, 
kažkas bus išplepėjęs. 

Jis žinojo, kas jį susekė. 

Viskas buvo plano dalis. 

Tačiau ir jis mokėjo kurti planus. 

- Birželio devyniolikta. - pakartojo vyras ir įjungė 
teletekstą. 

Iki tol turės atsikratyti Emilija. Galbūt ji jau miru- 
si. Kad ir kaip būtų, jis nebeduos jai maisto. 

Neapsakomai skaudėjo kelį. 


- LAIŠKAI, - GARSIAI IŠTARĖ JI ir nutilo sakinio 
viduryje. 

Ingvaras vis dar laikė ant kelių Amundą, lyg po- 
kalbis būtų neleidęs jo paguldyti. 

— Laiškai, - pakartojo ji ir lengvai trinktelėjo sau 
per kaktą. - Ant Akselio šachmatų lentos! 

— Dabar jau nelabai suprantu... | 

Inger Johanė pagaliau papasakojo Ingvarui apie 
kelionę į Lilestriomą. Apie ryšį tarp sutrikusio vysty- 
mosi Anderso Mohaugo ir rašytojo Asbjorno Revhei- 
mo - jauniausiojo Astoro Kongsbakeno, kaltintojo 
Akselio Seierio byloje, sūnų. Ingvaro reakcija buvo 
sunkiai nuspėjama, tačiau Inger Johanė vaizdavosi 
kaktoje matanti raukšlę, kuri rodė, kad ir jam sutapi- 
mai atrodė per daug krintantys į akis, kad būtų galima 
nekreipti į juos dėmesio. 

— Laiškai, - pakartojo jis su nuostaba balse. 

— Taip! Po apsilankymo pas Akselį Seierį man 
nedavė ramybės mintis, kad mačiau kažką, kas ten 

netiko. Dabar žinau, kas tai buvo. Laiškų krūvelė ant 
šachmatų lentos. 

— Bet laišk... Juk visi kartais gauname laiškų. 

— Pašto ženklai, - tarė Inger Johanė. - Jie buvo 
norvegiški. Krūvelė buvo surišta špagatu. 

— Kitaip tariant, matei tik viršutinį laišką, - pataisė 
Ingvaras. 

- Taip. 

Ji linktelėjo ir tęsė: 

— Bet esu tikra, kad šie laiškai buvo nuo vieno ir 
to paties asmens. Jie buvo iš Norvegijos, Ingvarai. 
Akselis Seieris gauna laiškų iš Norvegijos. Su kažkuo 
čia palaiko ryšį. 

- Ir ką? 

— Jis nieko apie tai man nesakė. Atrodė, lyg aps- 
kritai neturėtų nieko bendra su tėvyne nuo to laiko, 
kai išvažiavo. 

- Tiesą sakant... 

Ingvaras persidėjo vaiką ant kitos rankos. Amun- 
das sušnarpštė, vis dar kietai miegodamas. 

— Juk su vyruku kalbėjaisi labai trumpai! Nieko 
keista, kad jis su kažkuo palaiko ryši = draugu, šei- 
mos nariu.. 

— Jis neturi šeimos Norvegijoje. Kiek man žino- 
ma. 

- Išpūti didžiulį burbulą iš kažko, kam, matyt, yra 
visai paprastas paaiškinimas. 

— Ar jis gali... Ar jis gali iš ko nors gauti pinigų? 
Ar jam mokama, kad nekeltų triukšmo? Ar todėl jis 
niekada nesiekė teisingumo? Ar galima tuo paaiškinti 
tai, kad jis paspruko, kai norėjau jam padėti? 

Ingvaras šypsojosi. Inger Johanei nepatiko jo akių 
išraiška. 

— Pamiršk tai, - pasiūlė jis. - Sukurpei tikrą suo- 
kalbio teoriją. Turiu tau papasakoti daug įdomesnių 
dalykų. Astoras Kongsbakenas gyvas. 

— Ką? 

- Taip. Jam devyniasdešimt dveji ir jis gyvena kar- 
tu su žmona Korsikoje. Jie turi ten ūkį, kažką pana- 
šaus į vynuogyną, kiek suprantu. Taip ir maniau, kad 
jis nemiręs, tokį dalyką būčiau įsidėmėjęs. Taigi šiek 
tiek pasidomėjau. Jis visiškai pasitraukė iš viešumos 
daugiau nei prieš dvidešimt metų ir nuo to laiko gy- 
vena ten, pietuose. 

— Man reikia su juo pasikalbėti! 

- Gali pamėginti paskambinti. 

- Ar turi jo numerį? 

Ingvaras prunkštelėjo. 

— Kažkur turi būti ribos. Ne. Paskambink informa- 
cijai. Mano žiniomis, jis šviesaus proto, tačiau silpnų 
kojų. 

Ingvaras lėtai atsistojo nepažadindamas berniuko. 
Geriau apkamšė jį užklotu ir klausiamai pažvelgė į 
Inger Johanę. Ji abejingai linktelėjo ir atnešė iš mie- 
gamojo Amundo daiktus. 

— Grąžinsiu užklotą rytoj, - tarė jis mėgindamas 
paimti visus daiktus vienu kartu. 

- Grąžink, - abejingai atsakė ji. 

Jis stovėjo priešais ir spoksojo į ją. Amundas gulėjo 
jam ant peties ir murmėjo per miegus. Čiulptukas buvo 
nukritęs ant grindų, ir ji pasilenkė jo pakelti. Kai ištiesė 
jį Ingvarui, šis pačiupo jos ranką ir nenorėjo paleisti. 

— Tiesą sakant, nėra nieko keista, kad Astoras 
Kongsbakenas ir Alvhildės skyriaus viršininkas buvo 
geri draugai, - primygtinai tarė jis. - Daugelis teisi- 
ninkų pažįsta vienas kitą. Juk žinai, kaip šiandien yra! 
Norvegija - maža šalis. Dar mažesnė buvo penktaja- 
me ir šeštajame dešimtmetyje. Visi teisininkai, matyt, 
vienas kitą pažinojo! 

— Tačiau visi teisininkai nebuvo įsimaišę į neįtikė- 
tiną teisingumo skandalą, - paprieštaravo ji. 

— Ne, - pasidavė Ingvaras. - Tačiau taip pat neži- 
nome, ar šiedu buvo. 

Ji palydėjo jį iki mašinos ir padėjo atidaryti duris. 
Jie neapsikeitė nė žodžiu, kol Amundas buvo tvirtai 
pririštas vaiko kėdutėje ir daiktai padėti šalia jo. 

- Iki, - nerūpestingai ištarė Ingvaras. 

- Hmmm, - numykė Inger Johanė ir grįžo į tuščią 
butą. 

Norėjo, kad bent Amerikos Karalius būtų buvęs 
namie. 

INGVARAS STUBIO JAUTĖSI apgailėtinai. Kelnių 
liemuo buvo įsirėžęs į pilvą, o saugos diržas veržė. 
Jam buvo sunku kvėpuoti. Prieš dešimt minučių jis 
išsuko iš Europos kelio. Šis kelias buvo siaurutis, ir 
vyrą posūkiuose šiek tiek pykino. Privažiavęs auto- 
busų sustojimo aikštelę, įsuko į ją ir sustojo. Atpalai- 
davo kaklaraištį, atsisegė viršutines marškinių sagas 

ir atsilošė ant galvos atramos. Ingvarui Stubio buvo 
keturiasdešimt penkeri, ir jis jautėsi senas. 

Šešiolikos jis sutiko Elizabetą. Jie susituokė iškart 
sulaukę pilnametystės, ir tuoj pat susilaukė Trinės. Po 
daugelio metų grįžęs namo iš darbo rado miegantį kū- 
dikį tuščiame name. Buvo vidurvasaris. Virš nuosavų 
namų kvartalo Nordstrande sklaidėsi jazminų kvapas. 
Trinės automobilis, sena Fiesta, kurią gavo iš senelių, 
stovėjo pastatytas priekiniais ratais ant vejos - tai jį 
supykdė. Jis buvo susierzinęs, kai įėjo į vidų. Alka- 
nas. Buvo pažadėjęs grįžti namo iki penkių, tačiau 
laikrodis jau rodė be penkiolikos šešias. Tyla pasirodė 
keista, tai privertė jį sustoti prieškambaryje ir suklusti. 
Namas buvo tuščias - jokių garsų, jokių žmonių. Nei 
pietų kvapo, nei lėkščių bei taurių žvangesio. Jis paga- 
vo save sėlinant toliau, lyg jau tada būtų žinojęs, kas 
jo laukia. Dieną ant kelnių iš kažkur buvo atsiradusi 
rašalo dėmė. Prie pat kišenės - jis čiupinėjo sulūžusį 
rašiklį. Elizabeta prieš dvi dienas buvo nupirkusi jam 
drabužių. Jam besimatuojant, ji purtė galvą sakydama, 
kad tiesiog juokinga pirkti chaki spalvos kelnes tokiam 
kaip Ingvaras. Ji pabučiavo jį ir nusijuokė. 

Jis sustojo svetainėje. Net negirdėjo paukščių čiul- 
besio sode - pažvelgęs pro langą, pamatė juos skrai- 
dant aplinkui, tačiau nieko negirdėjo, nors stiklinės 
durys ir buvo atdaros. 

Antrajame aukšte gulėjo Amundas. Jam buvo du 
mėnesiai ir jis miegojo. 

Suradęs Elizabetą ir Trinę, Ingvaras sustojo kaip 
įbestas. Nebandė užčiuopti jų pulso. Trinė spoksojo 
į jį. Rudosios akys buvo aptrauktos blausia plėvele. 

Elizabeta gulėjo išsižiojusi po popietiniu dangumi - 
priekiniai dantys buvo įmušti į vidų, o nosies beveik 
nesimatė. 

Ingvaras krūptelėjo. Signalizavo autobusas. Jis lė- 
tai užvedė automobilį ir išriedėjo iš aikštelės. Turėjo 
rasti naują vietą sustoti. Jį pykino. 

Prie kelio atšakos jis atidarė dureles ir ištuštino 
skrandį, mašinai dar kaip reikiant nesustojus. 

Laimei, butelyje turėjo vandens. 

Visą aną naktį jis išsėdėjo skalbimo kambaryje. 
Rašalo dėmė nenorėjo pasiduoti. Jis išbandė viską. 
Spiritą, dėmių valiklį, žaliąjį muilą. Galiausiai, kai 
ėmė švisti, pačiupęs žirkles iškirpo dėmę. Keletas 
kolegų pasisiūlė pas jį pasilikti. Jis tiesiog siuntė juos 
rankos mostu tolyn. Žentas buvo Japonijoje ir grįžo 
daugiau nei keturiasdešimčia valandų per vėlai. In- 
gvaras tvirtai apkabino Amundą ir pagaliau pravirko. 
Jis nenorėjo atiduoti vaiko. Žentas atsikraustė pas jį 
ir gyveno ten daugiau nei metus. 

Vandens butelis buvo tuščias. Ingvaras mėgino 
kvėpuoti lygiai ir giliai. 

Jis nė nenumanė, kaip turėtų elgtis su Inger Joha- 
ne. Nežinojo, kaip tokiais atvejais elgiamasi. Jis jos 
nesuprato. Pasiimdamas su savimi Amundą vylėsi, 
kad kažkas įvyks, kad ji pamatys, kas jis toks, ir gal- 
būt paprašys likti. Kartą viena kolegė jam pasakė, jog 
labai miela, kad jis šitaip rūpinasi vaikaičiu. Seksualu, 
nusišypsojo ji beveik priversdama jį parausti. 

Jam nereikėjo tiek daug valgyti. Delnu perbraukė 
per pilvą, nuo vėmimo skaudėjo diafragmą. Jis pa- 
mažu darėsi storas. 

Atrodė, lyg Inger Johanė manytų, kad jam šešias- 
dešimt. 

Ingvaras išgėrė paskutinį gurkšnį vandens ir vėl 
užvedė mašiną. Jis nepajėgė užsisegti saugos diržo. 
Saros Bardsen apžiūra patvirtino nemaloniąją pato- 
logo teoriją apie žudymą kaliu. Prie smilkinio, prie 
pat plaukų, jis rado beveik nematomą žymę. Švirkšto 
žymę. Apdairiai padirbėta, nusiminęs konstatavo jis 
ir padėjo ragelį. Dar nebuvo nutarta, kas bus daroma 
su Kimu, kuris jau buvo palaidotas. 

Ginekologas, kuris, matyt, mokėjo leisti švirkštus, 
vis dėlto nebuvo labai įdomus. Jis buvo paslaugus. Su- 
prato, kodėl Ingvaras atėjo. Atsakė į visus klausimus. 
Žvelgė tiesiai jam į akis, atsiprašančiai purtė galvą. 
Balsas buvo žemas ir dainingas — šiek tiek primirš- 
to dialekto likučiai privertė Ingvarą prisiminti savo 
žmoną. Gydytojas buvo vedęs, turėjo tris vaikus ir du 
vaikaičius. Pusę etato ligoninėje ir privačios praktikos 
kabinetą. | 

Kato Sylingas, santechnikas iš Lilestriomo, dirbo 
Fetsunde. Kalbantis telefonu jis buvo malonus ir 
draugiškas. Po dienos galėjo atvykti į Oslą. Jokių 
problemų. Byla esanti tiesiog siaubinga - jis užjau- 
čiąs Lasę ir Turid bei mielai padėsiąs, jei tik galė- 
siąs. 

- Žinai, pats turiu vaikų. Po galais. Nugalabyčiau 
tą tipą savo paties rankomis, jei tik jį rasčiau. Pasi- 
matysim rytoj pirmą valandą. 

Rasti Karsteno Oslio adresą tebuvo vienas juokas. 
Jis turėjo telefoną ir buvo registruotas Telenore. Daug 
sunkiau buvo rasti patį namą. Ingvaras turėjo sustoti 

ir pasiklausti kelio tris kartus. Pagaliau jis rado ben- 
zino kolonėlę, kurioje jam pagelbėjo keistas storulis 
su ugnies raudonumo plaukais. 

— Trečias posūkis nuo čia, - parodė jis. - Pirmiau- 
sia į dešinę, tuomet du kartus į kairę. Dar šeši septyni 
šimtai metrų ir pamatysi namą. Bet važiuok atsargiai. 
Kitaip apgadinsi mašinos apačią! 

— Ačiū, - sumurmėjo Ingvaras ir užvedė motorą. 


KARSTENAS OSLIS KAIP TIK apsisprendė paskuti- 
nį kartą nunešti Emilijai maisto. Tai nieko nereiškė. Ji 
daugiau nieko nebevalgė. Ar ką gėrė, jis nenutuokė. 
Ji nepaliesdavo nieko, ką vyras jai atnešdavo, tačiau 
iš čiaupo juk bėgo vanduo. 

Šlaitu kilo automobilis. 

Karstenas Oslis nužvelgė pro virtuvės langą duo- 
bėtąjį vieškelį. 

Automobilis buvo mėlynas, tamsiai mėlynas. Kiek 
galėjo įžiūrėti, tai buvo Volvo. Čia niekada niekas 
nepasirodydavo. Tik laiškanešys, ir jis vairavo baltą 
Toyotą. 

IŠ ANKSTO JI MANĖ ŽINANTI, ką pasakys ir kaip 
suformuluos klausimus. Vis tiek pritrūko žodžių As- 
torui Kongsbakenui atsiliepus. Staiga jis pasigirdo 
ten, kitame laido gale, ir Inger Johanė nesugalvojo, 
nuo ko turėtų pradėti. 

Jis kalbėjo garsiai. Tai galėjo reikšti, kad prastai 
tiek per greitai paminėjusi Akselio Seierio vardą, ji 
buvo tikra, kad vyras numes ragelį. Jis šito nepadarė. 
Tačiau pokalbis rutuliojosi tokia linkme, kurios ji 
paprasčiausiai nenumatė - jis klausė, ji atsakinėjo. 

Astoro Kongsbakeno nuostata buvo visiškai aiški. 
Jis šios bylos beveik neprisiminė ir nė nesiruošė dėl 
Inger Johanės Vik perkratyti atminties. Jis tris kartus 
priminė jai apie savo garbingą amžių ir baigė grasin- 
damas advokatu. Ką tokiu atveju advokatas turėtų su 
ja daryti, buvo nelabai aišku. 

Inger Johanė vartė knygą Asbjornas Revheimas. 
Traktatas apie iš anksto praneštą savižudybę. 

Astoro Kongsbakeno įniršio priepuolis galėjo tu- 
rėti daugybę priežasčių. Jam buvo devyniasdešimt 
dveji, ir jis galėjo būti tiesiog senas niurzglys. Dar 
penktajame dešimtmetyje buvo pasakojami anekdo- 
tai apie vyriškio temperamentą. Dvi jo nuotraukos 
biografijoje vaizdavo kresną vyrą plačiais pečiais ir 
atsikišusiu žandikauliu, - ištįsėlis sūnus nuo jo smar- 
kiai skyrėsi. Vienoje nuotraukoje žymusis prokuroras 
stovėjo su juodu apsiaustu ir dešinėje rankoje iškeltu 
įstatymų rinkiniu, lyg būtų ruošęsis šveisti jį ant tei- 
sėjo stalo. Po styrančiais antakiais juodavo akys, ir 
atrodė, lyg jis šauktų. Astoras Kongsbakenas buvo 
ugningas vyras. Ne visi su amžiumi sušvelnėja. Buvo 
ir brolis - vyresnysis Astoro ir Uni sūnus. Inger Jo- 
hanė paseilėjo pirštą ir atsivertė reikalingą knygos 
puslapį. Geiras Kongsbakenas buvo advokatas ir 
Viršutinės pilies gatvėje turėjo kontorą. Jam tebuvo 

skirtos vos penkios eilutės. Inger Johanė nuspren- 
dė jam paskambinti. Galbūt sūnus galėtų padėti jai 
dar kartą pasikalbėti su tėvu. Pamėginti, bet kuriuo 
atveju, verta. 

Ji paskambino sekretorei ir susitarė antradieniui, 
birželio šeštajai, dešimtai valandai. Moteriai paklau- 
sus, apie kokią bylą kalbama, Inger Johanė akimirkai 
suabejojo ir atsakė: 

- Apie kriminalinę bylą. Tai turbūt neužims daug 
laiko. 

— Rytoj, - patvirtino draugiškas moteriškas bal- 
sas. - Rezervuosiu tau pusvalandį. Linkiu geros die- 
nos! 

KARSTENAS OSLIS SULAIKĖ kvėpavimą. Per dvi- 
gubus langus girdėjo Volvo pereinant nuo antro bė- 
gio į pirmą, vairuotojui įveikiant paskutinę įkalnę 
iki vartų. | 

Karstenas Oslis gyveno Snaubu beveik metus. 
Ūkis daug nekainavo, jam dar galiojo būsto apgy- 
vendinimo įstatymas*, nors ir nebuvo galima pra- 
gyventi iš mažyčio sklypo ir jam priklausančių ke- 
liolikos arų miško. Tačiau jam ši vieta tiko idealiai. 


* Tai Norvegijos teisinis fenomenas, reiškiantis, kad ūkis arba namas turi 
būti gyvenamas visus metus. 


Pirmieji mėnesiai prabėgo pertvarkant rūsį, kuris, 
tiesą sakant, buvo ne kas kita kaip erdvus seno- 
jo bulvių sandėlio priestatas. Kadangi rūsys buvo 
apatinėje namo dalyje prie stataus šlaito, nebuvo 
sunku įrengti užtektinai didelį ir, be to, po pačiu 
rūsiu esantį kambarį. Jis didžiavosi savo darbo re- 
zultatais. Niekada niekas jo neklausė, ką veiks su 
visais tais pirkiniais - cementu ir betonu, medžiu 
ir įrankiais, vamzdžiais ir laidais. Namas buvo ap- 
griuvęs. Jis pakeitė poros išorinių sienų plokštes 
ir ėmėsi lieti naujo garažo pamatus, jei kas užeitų. 
Snaubu buvo atokioje vietoje, penkiolika minučių 
kelio nuo kaimo. 

Gyveno laisvas ir nevaržomas, visai kaip ir norėjo. 
Niekas čia neapsilankydavo. Kol nepasirodė šis tam- 
siai mėlynas Volvo, dabar sustojęs kieme. Karstenas 
Oslis liko stovėti virtuvėje. Jis neatsitraukė, nemėgino 
pasislėpti. Tiesiog tyliai stovėjo stebėdamas atsida- 
rančias automobilio dureles. Išlipo vyras. Jis atrodė 
sustingęs. Nerangus. Pirmiausia jis stipriai pasitry- 
nė veidą. Tuomet pamėgino išsitiesti. Veidą iškreipė 
grimasa, lyg būtų važiavęs visą dieną. Automobilis 
turėjo Oslo numerius, kelionė truko vos kelias va- 
landas. Vyras apsidairė. Karstenas Oslis vis dar tyliai 
stovėjo. Nepažįstamajam akivaizdžiai pastebėjus jį 
pro lango stiklą - jis kilstelėjo ranką neryžtingai pa- 
sisveikindamas - Karstenas Oslis išėjo į prieškambarį. 
Nuo vagies nusikabinęs raudoną megztinį, apsivilko. 
Tuomet atidarė laukujes duris. 

— Sveiki, - ištarė jis. 

— Labas! 

Nepažįstamasis artinosi ištiesęs ranką. Jis buvo 
augalotas. Storas, pamanė Karstenas Oslis. Pavargęs 
ir storas. 

— Ingvaras Stubio,- prisistatė vyras. 

— Karstenas, - pasakė Karstenas Oslis ir pagalvojo 
apie betoną, kurio liko pabaigus darbus rūsyje. 

Įrankiai. Niekada niekas neužeidavo į svečius. Iš- 
skyrus šį vyrą. 

— Puiki vieta, - pagyrė nepažįstamasis ir apsidai- 
rė. - Nepakartojamas vaizdas. Ar ilgai čia gyveni? 

— Kurį laiką. 

— Turi pranešti apie persikraustymą. Buvo sunku 
tave rasti. Ar galiu užeiti? 

Viduje nieko nebuvo. Karstenas Oslis mintimis 
perbėgo kambarius. Nieko. Jokių vaikų drabužių. 
Jokių žaislų. Jokių nuotraukų ar laikraščių iškarpų. 
Tvarkinga. Švaru. Nepriekaištinga. 

- Gerai. 

Jis ėjo pirmas. Girdėjo už nugaros nepažįstamojo 
žingsnius - sunkius, pavargusius. Vyras buvo pavar- 
gęs. Karstenas buvo puikios formos ir jaunas. 

- Jergutėliau, - išsprūdo Stubio. - Turiu pasakyti, 
laikaisi tvarkos! 

Karstenui Osliui nepatiko vyro akys. Jos visur bė- 
giojo. Atrodė, lyg šio tipo galvoje būtų įmontuotas 
fotoaparatas, ir niekas neliktų nepastebėta. Nei sofa, 
nei televizorius, nei plakatas iš atostogų Graikijoje 
su Elen, prieš santykiams pradedant irti. 

— Ko iš tikrųjų nori? 

- Esu iš policijos. 

Karstenas Oslis truktelėjo pečiais ir atsisėdo ant 
kėdės. Policininkas vis dar vaikštinėjo po kambarį jį 
tyrinėdamas. 

Jis nieko neras. Nebuvo ko rasti. 

- Ir kuo gi galiu tau padėti? Gal nori puodelio 
kavos ar dar ko nors? 

Vyras stovėjo atsukęs nugarą. Galbūt jis stebėjo 
vaizdą pro langą. Galbūt galvojo. 

— Ne, ačiū. Aišku, svarstai, kodėl aš čia. 

Karstenas Oslis nesvarstė. Jis žinojo. 

— Taip, - patvirtino jis. - Kodėl tu čia? 

— Tai susiję su tais vaikų pagrobimais. 

- Šit kaip? 

— Siaubinga byla, - tarė policininkas ir staiga at- 
sisuko. 

Aparato akys nufotografavo Karsteną. 

- Sutinku, - tarė jis ir lėtai linktelėjo. - Be galo 
žiauru. 

Jis išlaikė akių kontaktą. Ramiai kvėpavo. Kars- 
tenas žinojo, kad tai įvyks. Jis buvo tai numatęs. Tai 
buvo nepavojinga. Visiškai. Be to, policininkas buvo 
už jį vyresnis. Senas. Ne kokios formos. 

— Tyrimas be galo sudėtingas, ir mes turime pa- 
tikrinti kiekvieną smulkmeną. Šitaip ir tu atsidūrei 
žaidime. 

Policininkas per daug šypsojosi. Jis buvo nuolat 
išsišiepęs. 

- Dviejų vaikų giminaičiai sakosi tave kadaise 
pažinoję. 

Du. Du! 

Karstenas Oslis silpnai papurtė galvą. 

- Tiesą sakant, nelabai visu tuo domėjausi, - tarė 
jis. - Aišku, neįmanoma nesužinoti pagrindinių da- 
lykų, bet... Kas gi sakosi mane pažįstąs? 

- Turid Sande Oksėy. 

Turid niekada nebūtų to papasakojusi. Niekada. 
Net ir dabar. Karstenas matė tai iš Stubio išraiškos — 
policininko kairioji akis norėjo mirksėti, tačiau vyras 
susilaikė. Šis priverstinis judesys išdavė melą. 

Jis vėl papurtė galvą. 

— Tikrai sakau, kad šito vardo nežinau, - patvir- 
tino jis ir palietė smilkinį nenuleisdamas nuo Stubio 
akių. - Tačiau... 

Jis spragtelėjo dešiniosios rankos pirštais. 

- Juk esu girdėjęs apie ją per televizorių. Kaip jau 
minėjau, labai įdėmiai visų įvykių nesekiau, manau, 
būtų šiek tiek per daug, bet... Taip. Tai mama... To 
berniuko mama. Vyresniojo berniuko. Ar aš klystu? 

— Ne. 

— Tačiau aš jos nepažįstu. Kodėl ji turėtų šitaip 
kalbėti? 

— Lena Bardsen. 

Policininkas vis dar buvo įsmeigęs į jį žvilgsnį. 
Kairioji akis dabar buvo rami, nejudanti. 

- Lena Bardsen, - lėtai pakartojo Karstenas Oslis. — 
Lena. Kartą turėjau mylimąją, vardu Lena. Ar jos pa- 
vardė buvo Bardsen? Šito, tiesą sakant, neprisimenu. 

Jis šypsojosi policininkui. Stubio jam nebesišyp- 
sojo. 

— Tai turėjo būti... prieš dešimt metų. Mažiausiai! 
Ir aš pažinojau dvi ar tris mergaites, vardu Lenė. Su 

„Ė“. Vienos mano kolegės iš lentpjūvės vardas Linė. 
Tačiau tai nėra taip svarbu. 

— Ne. 

Policininkas pagaliau atsisėdo ant sofos. Jis iškart 
pasirodė mažesnis. 

— Kuo užsiimi? - nerūpestingai paklausė jis, be- 
veik be jokio susidomėjimo, lyg jie ką tik būtų susitikę 
alinėje besiurbčiodami kiekvienas iš savo bokalo. 

— Dirbu lentpjūvėje. Medžio perdirbimo fabrike. 
Kaime. Ten, apačioje. 

— Maniau, jog esi jaunimo socialinis darbuotojas. 

— Buvau. Dirbau visko po truputį. Daug įvairių 
darbų. 

— Išsilavinimas? 

- Įvairus. 

- Koks gi? 

- Ach, taip pat viskas po truputį. Esi tikras, kad 
nenori kavos? 

Stubio linktelėjo ir pakėlė ranką. 

— Ar nieko, jei pats atsinešiu puodelį? 

— Labai prašom. 

Karstenas nenorėjo jam leisti pasilikti svetainėje 
vienam. Nors čia nieko ir nebuvo, išskyrus įprastus 
svetainei daiktus: baldus, porą knygų ir šiaip kelias 
mielas smulkmenas, atrodė, lyg vyras suterštų visą 
namą. Jis buvo svetimas ir nekviestas. Policininkas 
turėjo dingti. Karstenas tvirtai įsikibo į stalo kraštą, 
jis norėjo gerti. Liežuvis lipo prie gomurio ir vidinės 
dantų pusės. Vanduo tekėjo iš čiaupo. Jis pasilenkė 
ir godžiai atsigėrė. Rūsyje turėjo betono ir įrankių ir 
greitai atsikratys Emilijos. Troškulys nesileido nu- 


326 


malšinamas. Priekiniai dantys buvo jautrūs šalčiui. 
Jis tyliai sudejavo ir vis gėrė. Nepaliaudamas. 

— Ar tau negera? 

Policininkas ir vėl šypsojosi - atstumiantis plyšys 
jo veide. Karstenas negirdėjo jo ateinant. Lėtai atsi- 
stojo, labai lėtai, susvyravo ir įsikibo į stalą. 

— Ne. Tiesiog ištroškau. Ką tik buvau pabėgioti. 

— Neprarandi formos. 

— Taip. Ar yra dar kas nors, ką galėčiau... Turi dau- 
giau klausimų? 

- Tiesą sakant, atrodai truputį įsitempęs. 

Policininkas susinėrė ant krūtinės rankas. Akys 
vėl virto fotokamera. Kambaryje buvo girdėti blyks- 
tės garsas. Objektyvas buvo nukreiptas į viršutines 
spinteles. Kavos virimo aparatą. Peilį duonai pjauti. 
Iji 

— Visai ne, - paprieštaravo Karstenas Oslis. - Tie- 
siog esu truputį pavargęs. Bėgiojau pusantros valan- 
dos. 

- Įspūdinga. Aš pats jodinėju. Turiu nuosavą žirgą. 
Jei būčiau šitaip gyvenęs... 

Stubio mostelėjo ranka į langą. 

— Tuomet būčiau turėjęs jų keletą. Ar pažįsti Mają 
Berit? 

Jis nusisuko kalbėdamas. Policininko profilis sve- 
tainės šviesoje patamsėjo. Kairioji akis, melo detekto- 
rius, buvo paslėpta. Karstenas nurijo seiles. 

— Kokią Mają Berit? - paklausė jis ir nusišluostė 
lūpas. 

— Benonisen. Prieš tai jos pavardė buvo Sėther. 

— Aš paprasčiausiai neprisimenu. 

Troškulys nesiliovė. Atrodė, jog burna pilna gry- 
bų - gleivinė buvo lipni, ištinusi ir neleido prasiveržti 
žodžiams, kuriuos jis norėjo pasakyti. 

— Tavo gana trumpa atmintis, - tarė vyras vis dar 
nuo jo nusisukęs. - Matyt, esi turėjęs daugybę mo- 
terų. 

— Keletą. 

Skiemuo po skiemens. Ke-le-tą. Pavyko. 

— Osli, ar turi vaikų? 

Liežuvis atsipalaidavo. Pulsas sulėtėjo. Jis jautė 
tai - girdėjo, girdėjo savo paties širdį, vis lėčiau besi- 
daužančią krūtinėje. Vyras laisviau atsikvėpė, gerklę 
suspaudę gniaužtai atsipalaidavo ir, plačiai šypsoda- 
masis, jis išgirdo save sakant: 

- Taip. 

Šis vyras nebuvo blogesnis už kitus. Jis buvo lygiai 
toks pat blogas. Jis buvo vienas iš jų. Policininkas 
Stubio stovėjo čia vaidindamas labai svarbų, o vai- 
kas, kurio jis ieškojo, tebuvo už penkiolikos metrų, 
galbūt dešimties? Šis tipas nieko nenutuokė. Matyt, 
jis tik važinėjo iš vienos vietos į kitą, iš namo į namą 
ir uždavinėjo kvailus klausimus, jausdamasis labai 
svarbus ir iš tikrųjų neturėdamas apie nieką jokio 
supratimo. Jie vadino tai rutina. Tikrovėje tai tebuvo 
būdas užmušti laiką. Sąraše, kurį jis turbūt laikė vi- 
dinėje kišenėje, turėjo būti daug vardų - vyras nuolat 
liesdavo kišenę ant krūtinės, lyg būtų svarstęs jam 
kažką parodyti. 

Jis buvo kaip visi kiti. 

Jo veido bruožuose Karstenas galėjo įžiūrėti mote- 
ris ir vyrus, senus ir jaunus. Nosis, tiesi ir gana didelė, 

priminė seną mokyklos mokytoją, kuris inksminda- 
vosi užrakindamas jį spintoje su kamuoliais ir smėlio 
maišeliais, kol berniukui dulkės užgniauždavo kvapą 
ir jis verkdamas maldaudavo išleidžiamas lauk. Stubio 
plaukai buvo sušukuoti į viršų, visai kaip skautų va- 
dovo - vyruko, atėmusio iš Karsteno visus ženklelius, 
nes, pasak jo, vaikas sukčiavęs. Stubio burna priminė 
moteris, daugybę moterų. Putlios lūpos, rožinės ir 
švelnios. Mergaitės. Moterys. Kekšės. Jo akys buvo 
mėlynos, kaip močiutės. 

— Turiu sūnų, - tarė Karstenas ir įsipylė kavos. 

Jo rankos dabar buvo ramios - masyvūs kumš- 
čiai su rakštimis odoje. Karstenas jautėsi stiprus. Jis 
perbraukė pirštu per duonpjovio peilio kotą - aš- 
menimis, siekiant jas apsaugoti, peilis buvo įkištas į 
medinį stovą. 

- Šiuo metu jis su savo motina yra užsienyje. Atos- 
togos. 

- Šit kaip. Ar jūs susituokę? 

Karstenas Oslis truktelėjo pečiais ir pakėlė prie 
lūpų puodelį. Kartus skonis jam padėjo. Grybas din- 
go. Liežuvis atrodė plonas. Aštrus. 

— Ne. Mes net ne kartu. Žinai... 

Jis nusijuokė. 

Suskambo Stubio mobilusis telefonas. 

Pokalbis ilgai nebetruko. Policininkas užvožė te- 
lefono dangtelį. 

— Turiu eiti, - trumpai pareiškė jis. 

Karstenas palydėjo jį į lauką. Ant žolės spindėjo 
mažyčiai lietaus lašai - naktis ir vėl bus šalta. Galbūt 
net pašals, silpnas vėjas buvo aštrus, o tai, bent jau 

kalnuose, pranašavo šaltį. Ankstyvos vasaros kvapas 
gniaužė nosį. Karstenas giliai įkvėpė oro. 

— Ne visai galiu pasakyti, kad buvo malonu tave 
matyti, - nusišypsojo jis. - Tačiau linkiu tau geros 
kelionės namo. 

Stubio atidarė mašinos dureles ir atsisuko į jį. 

- Mielai pasikalbėčiau su tavimi mieste, - tarė 
jis. 

— Mieste? Turi galvoje Oslą? 

- Taip. Kuo greičiau. 

Karstenas Oslis susimąstė. Jis vis dar laikė ranko- 
se kavos puodelį. Jis žvilgčiojo į jo vidų, lyg jį būtų 
stebinę, kad šis tuščias. Tuomet pakėlė akis ir spok- 
sodamas į Stubio tarė: 

- Šią savaitę nieko nebus. Bet galbūt kitos pradžio- 
je. Nieko negaliu pažadėti. Gal turi vizitinę kortelę? 
Tuomet galėčiau paskambinti. | 

Stubio nepaleido jo žvilgsnio. Karstenas nemirk- 
sėjo. Tarp jų zvimbė pasimetusi musė. Aukštai virš 
debesų buvo girdėti lėktuvo garsas. Musė nuskrido 
į dangų. 

— Aš susisieksiu, - pagaliau ištarė Stubio. - Gali 
būti tikras. | 

Tamsiai mėlynas Volvo išdardėjo pro atvirus vartus 
ir ėmė lėtai leistis šlaitu. Karstenas Oslis nulydėjo jį 
akimis iki pat pamiškės, kur žinojo, jog kelias pasida- 
lija. Negalėjo prisiminti, kada paskutinį kartą slėnis 
buvo toks gražus, toks švarus. 

Slėnis buvo jo. Tai buvo jo vieta. Debesų proper- 
šoje jis išvydo lėktuvo, skrendančio į šiaurę, paliktą 
žymę. 

Vyras įėjo vidun. 


INGVARAS STUBIO SUSTOJO iškart, kai tik manė, 
kad jo nebesimato. Jis stipriai įsikibo į vairą. Jausmas, 
jog netoliese yra vaikas, buvo toks stiprus, toks in- 
tensyvus, kad tik dvidešimt penkerių metų patirtis 
jam neleido sudraskyti visos vietos į skutelius. Tam 
jis neturėjo įgaliojimų. Nieko neturėjo. 

Nieko, išskyrus nuojautą. Visoje Norvegijoje ne- 
buvo teisininko, kuris būtų jam davęs kratos orderį 
remdamasis instinktu. 

- Galvok, - sušnypštė pats sau. - Galvok, po ga- 
lais. 

Kelionė atgal į Oslą užtruko mažiau nei aštuonias- 
dešimt minučių. Jis sustojo priešais namą, kur gyveno 
Lena Bardsen. Buvo pirmadienio, birželio penktosios, 
vakaras, o laikrodis jau rodė šiek tiek po pusės devy- 
nių. Jis baiminosi, kad jam nebeliks laiko. 

AKSELIS SEIERIS STOVĖJO svetainėje priešais 
dėmėtą veidrodį. Jis persibraukė ranka per plaukus. 
Kvepėjo apelsinais. Kirpčiai buvo dingę, o ant sprando 
esantys plaukeliai badė pirštus, jam lėtai jais braukiant 
priešplaukiui. Ponia Deivis tvirtino, kad jis pagaliau 
turi atrodyti kaip žmogus iš civilizuotos visuomenės. 
Kad ir kaip ten būtų, jo laukia ilga kelionė į šalį, kur 


331 


žmonės, kaip ponia Deivis spėjo, į amerikiečius žvel- 
gia kaip į vulgarius barbarus. Tie europiečiai dažnai 
taip sako. Ji skaičiusi tai National Enguirer žurnale. 
Jis turįs parodyti jiems, kad yra pagarbos vertas vy- 
ras. Tie ilgi pilki stagarai galbūt pritiko čia, Harvič- 
porte, tačiau dabar jis susipažins su kitu pasauliu. Ji 
smarkiai įkirpo jam į ausį, tačiau kirpimas bent jau 
atrodė užtektinai lygus. Trumpai apkirpti plaukai. 
Apelsinų aliejus buvo atlikęs nuo vieno iš šešių Žentų. 
Jis turėjo puikiai tikti galvos odai. Akselis nemėgo 
citrusinių vaisių kvapo. Jis išvažiuos tik po dienos, 
todėl nusprendė išsiskalauti aliejų prieš važiuodamas 
autobusu į tarptautinį Kogano oro uostą Bostone. Me- 
tas Delaware pasisiūlė pavėžėti jį iki stotelės Barns- 
teiblyje. Kur gi ne, galų gale vaikinas juk nusipirko 
sunkvežimį ir valtį už juokingai mažą kainą. 

O sklypą su namu Vandenyno alėjoje Akselis par- 
davė už 1,2 milijono dolerių. 

Tokį, kaip stovi. 

Jis užtruko tik valandą, kol išrūšiavo tai, ką norė- 
jo pasiimti su savimi. Stiklinius kareivėlius, kuriuos 
pagaminti jam prireikė keturių žiemų, turėjo perimti 
ponia Deivis. Rizika, kad jie kelionėje per jūrą suduš, 
paprasčiausiai buvo per didelė. Ji susijaudino iki ašarų 
ir pažadėjo, kad nė vienam vaikaičiui nebus leista 
su jais Žaisti. Katiną mylėsianti kaip savo nuosavą, 
garsiai pareiškė senutė. Metas nežinojo kur dėtis iš 
dėkingumo, kai Akselis pasiūlė jam šachmatų lentą ir 
didžiulį sieninį kilimą, kabojusį virš sofos. Su sąlyga, 
kad šis atsiųsiąs jam statulą, kai tik Akselis įsikursiąs 
Norvegijoje. 

Statula priminė Evą, o daugiau nebuvo dėl ko sukti 
sau galvą. 

Akseliui nepatiko naujoji šukuosena. Ji sendino. 
Išryškėjo veidas. Raukšlės, poros ir sugedę dantys, 
kuriuos jau seniai reikėjo susitaisyti dabar, atrodė, 
labiau matėsi, kai nebebuvo ilgųjų kirpčių, ir veidas 
buvo nuogas ir neapsaugotas. Jis pamėgino pasislėpti 
už poros senų akinių su rudais rėmeliais. Stiklai ne- 
betiko, ir jam ėmė svaigti galva. 

Jis buvo banke. Pardavimo suma buvo apie de- 
šimt milijonų norvegiškų kronų. Šerilė, kuri užaugo 
Harvičporte ir tik prieš keletą mėnesių buvo pradė- 
jusi dirbti banke, plačiai nusišypsojo ir sušnabždėjo 
you lucky son of a gun* prieš jam paaiškindama, kad 
likusius pinigus pirkėjas išmokės dalimis per šešias 
savaites. Akselis turėjo susisiekti su banku Norvegi- 
joje, ten atsidaryti sąskaitą ir, jei valdininkai nekels 
problemų, viskas bus kuo puikiausia. Viskas eisis kaip 
sviestu patepta, patikino ji ir vėl nusijuokė. 

Dešimt milijonų kronų. 

Akseliui šis skaičius atrodė astronominis. Jis mė- 
gino save įtikinėti, kad jau visa amžinybė, kaip jis 
nebežino kronos vertės, ir Norvegija, nepaisant visko, 
yra labai brangi šalis. Šitiek jis dar suprato iš kartkar- 
tėmis gaunamų straipsnių apie savo senąją tėvynę. 
Tačiau geras milijonas dolerių bet kurioje pasaulio 
vietoje buvo geras milijonas dolerių. Net ir Beacon 
Hile Bostone už šią kainą gautų pastogę. Osle negalėjo 
būti brangiau nei Beacon Hile. 


* Tu, laimės kūdiki (angl.). 

Ponia Deivis palydėjo jį į Hyanį nusipirkti drabu- 
žių. Nebuvo jokios galimybės išsisukti. Akselis Seie- 
ris nelabai ja pasitikėjo, ypač tos languotos kelnės iš 
K*mart atrodė nepatogios.Ponia Deivis tvirtino, kad, 
vilkėdamas languotus ir pastelinių spalvų drabužius, 
jis atrodys turtingesnis, koks jis, aišku, jau buvo, ir 
basta. Kai jis kažką sumurmėjo apie Cape Cod Mall, 
ji vis tiek užvertė akis ir paaiškino, jog parduotuvės 
ten nulupa nuo savo klientų paskutinius marškinius 
šiems vos peržengus slenkstį. O, ko nėra K*marte, 
visai neverta pirkti. Dabar jo lagaminas buvo pri- 
grūstas naujų drabužių, kurie jam nepatiko. Ponia 
Deivis konfiskavo senuosius flanelinius marškinius 
ir džinsus - ji norėjo juos išplauti prieš viską atiduo- 
dama Gelbėjimo armijai. 

Jis turėjo nepamiršti paskambinti Patrikui. Ak- 
selis žengė nuo veidrodžio žingsnį atgal. Nuo lango 
skersai krintant šviesai, jam buvo sunku save atpa- 
žinti dėmėtame stikle. Ne tik plaukai atrodė svetimi. 
Jis pamėgino išsitiesti. Kažkas sprande ir pečiuose 
jam trukdė. Daug metų jis žvelgė į žemę. Akselis 
tapo toks praleidęs tūkstančius dienų palinkęs prie 
sunkaus darbo, nusisukęs nuo visų kitų ir po ilgų 
vakarų, praleistų palenkus galvą prie smulkių rankų 
darbų ir savo paties minčių. Jis ir vėl pakėlė galvą. 
Diegė kažkur tarp menčių. Dabar jis atrodė lieses- 
nis. Jis privertė save šitaip stovėti. Tuomet lengvai 
perbraukė ranka per rudąjį švarką svarstydamas, ar 
kelionėje nereikėtų ryšėti kaklaraiščio. Kaklaraištis 
sukeldavo pagarbos jausmą. Čia tai ponia Deivis 
buvo teisi. 

Jei pasirodytų, kad pinigų užteks, jis apmokėtų 
Patrikui kelionę per vandenyną. Nors bičiulis vasaros 
sezonu uždirbdavo puikiai, didžiąją dalį išleisdavo 
karuselių priežiūrai ir pragyvenimui ilgais žiemos 
mėnesiais neturėdamas jokių ypatingų pajamų. Patri- 
kas niekada nebuvo grįžęs į Airiją. Jis galėtų atvykti į 
Oslą, pasisvečiuoti kelias savaites ir per Dubliną grįžti 
namo, jei panorėtų. Staiga Akselis pajuto baimę. Vis 
dar buvo daug reikalų, kuriuos jis turėjo sutvarkyti 
prieš išvažiuodamas. Jis turėjo suimti save į rankas. 

Vyras niekad nebuvo skridęs lėktuvu, tačiau ne 
tai jį gąsdino. 

Galbūt Eva nenorėjo, kad jis atvažiuotų. Tiesą sa- 
kant, ji jo šito neprašė. Akselis Seieris nusimetė naują- 
jį švarką ir ėmė pakuoti stiklinius kareivėlius į šilkinį 
popierių, kurio parūpino ponia Deivis. Jis įsipjovė 
pirštą į mažytę mėlyną šukę. Tai buvo generolo, kurį 
sutraiškė Inger Johanė, likučiai. Akselis įsikišo pirštą 
į burną. Galbūt jaunoji moteris paliovė juo domėtis, 
kai jis tiesiog paspruko. 

Jis šitaip nebijojo nuo 1993-iųjų, kai košmaras apie 
policininką drėgnomis akimis, laikantį raktus, paga- 
liau liovėsi jį kamavęs. 

- JIS BUVO VISAI PAMIŠES, - tarė ji. - Paprasčiau- 
siai visai išprotėjęs. 

Lena Bardsen atrodė išsigandusi, kai jis paskam- 
bino į duris, nors ir nebuvo labai vėlu. Akys buvo už- 
verktos, maišeliai po jomis beveik violetinės spalvos 
blyškiame veide. Butas atrodė apleistas ir nevėdintas, 
nors buvo matyti, kad ji mėgino palaikyti tam tikrą 
tvarką. Moteris jam nieko nesiūlė, tačiau pati sėdėjo 
su nemažu stiklu, kuriame, kaip Ingvaras spėjo, buvo 
raudonas vynas. Lyg būtų atspėjusi jo mintis, ji pakėlė 
stiklą ir tarė: 

— Gydytojas rekomendavo. Dvi taurės prieš einant 
miegoti. Jis tvirtina, kad tai geriau už bet kokius mig- 
domuosius. Tiesą sakant, nė viena priemonė nepade- 
da. Tačiau vynas bent jau skanesnis. 

Ji išgėrė viską vienu gurkšniu. 

— Karstenas yra žavus. Bent jau buvo. Mokėjo asis- 
tuoti. Tąkart buvau labai jauna. Nepratusi prie tokio 
išskirtinio dėmesio. Aš paprasčiausiai... 

Akys prisimerkė. 

— „įsimylėjau, - lėtai ištarė ji. 

Šypsena, matyt, turėjo būti ironiška. Ji tik buvo 
liūdna, ypač moteriai atmerkus akis. 

— Tačiau kai mes tapome pora, jam pasimaišė. Jis 
tapo velniškai pavydus. Ligotai savininkiškas. Nieka- 
da manęs nemušė, tačiau pabaigoje vis tiek būdavau 
mirtinai išsigandusi. Jis... 

Moteris parietė kojas po savimi ant sofos ir nusi- 
purtė, lyg jai būtų buvę šalta. Bute turėjo būti beveik 
trisdešimt laipsnių šilumos. 

- Aš greitai supratau, kad jam šiuo atžvilgiu ne 
viskas gerai. Jis pabusdavo naktį man vien tik nuėjus 
į tualetą. Ateidavo į vonios kambarį ir žiūrėdavo, kaip 

šlapinuosi. Lyg būtų manęs, kad aš... paspruksiu. Mes 
juk kartu negyvenome. Ne visai. Aš turėjau kambarį 
bendrabutyje, per mažą dviem. Jis pats gyveno tam 
tikroje komunoje, bet manau, kad žmonės, su ku- 
riais jis dalijosi butu, nelabai galėjo jį pakęsti. Taigi 
jis, galima sakyti, atsikraustė pas mane. Nesiklausęs. 
Daiktų nebuvo pasiėmęs su savimi, jiems nebuvo vie- 
tos. Tačiau viską perėmė į savo rankas. Tvarkė, plo- 
vė ir viską kontroliavo. Jis visai pamišęs dėl tvarkos. 
Buvo, turiu galvoje. Dabar juk jo nepažįstu. Jis buvo 
beprotiškai egoistiškas. Aš, aš, aš. Visą laiką. Šiandien 
šito nepakęsčiau. Tačiau jis buvo gražus. Ir užtektinai 
dėmesingas, bent jau iš pradžių. O aš tuomet buvau 
mažvaikė. 

Ji šyptelėjo, lyg būtų norėjusi atsiprašyti. 

- Žinai, - tarė Ingvaras ir pradėjo iš naujo: - Ar 
ką nors žinojai apie santykius jo šeimoje? 

- Santykiai šeimoje, - tyliai pakartojo Lena Bard- 
sen. - Jis tikrai turėjo motiną. Buvau sutikusi ją porą 
kartų. Miela. Lyg ir. Be galo nuolanki. Karstenas kar- 
tais ją kaip reikiant pašokdindavo. Nors ir atrodė, 
lyg... lyg ją iš tikrųjų mylėtų. Bent jau kartais. Vie- 
nintelė, kurios, atrodo, jis bijojo, buvo močiutė. Jos 
niekada nemačiau, bet, velniai mane griebtų, jis man 
pasakojo tokių dalykų... 

Staiga ji pasirodė nustebusi. 

- Žinai, tiesą sakant, nebepamenu, kas ten buvo. 
Jokių pavyzdžių. Keista. Labai puikiai prisimenu, kad 
jis jos nekentė. Bent jau man taip atrodė. Kaip reikiant 
nekentė. 

- O kaip su tėvu? 

— Tėvu? Nee... Atrodo, jis niekada nešnekėdavo 
apie tėvą. Iš tiesų jis nemėgo kalbėti apie praeitį. 
Apie vaikystę ir panašiai. Man susidarė įspūdis, kad 
jis užaugo pas mamą ir močiutę. Tai turėjo būti mo- 
tinos mama. Tačiau nesu visiškai tikra. Tai buvo taip 
seniai. Karstenas buvo pamišęs. Pasistengiau šį tipą 
pamiršti. | 

Ji ir vėl sudėjo lūpas, lyg šypsotųsi. Ingvaras spok- 
sojo į didžiulę nuotrauką, stovinčią svetainės staliuko 
viduryje - Saros nuotrauka sidabriniuose rėmeliuose. 
Šalia stovėjo žema rožinė žvakė ir mažytė rožė plo- 
nytėje vazelėje. 

— Negaliu užmigti, - sušnabždėjo Lena. - Labai 
bijau užpūsti šią žvakę. Noriu, kad ji degtų visą laiką. 
Visada. Šiuo metu atrodo, kad kol žvakė dega, visa 
tai nėra tiesa. 

Ingvaras beveik nepastebimai linktelėjo. 

- Žinau, - ramiai tarė jis. - Žinau, kaip jautiesi. 

— Ne, - įnirtingai paprieštaravo ji. -Nežinai, kaip 
aš jaučiuosi! | 

Jos sukritusiame veide, ūmai įniršio iškreiptuose 
bruožuose jis matė, kad Lena Bardsen susitvarkys. 
Ji pati to dar nesuvokė. Dukters mirtis buvo nesu- 
vokiama, ir taip bus dar ilgai. Lena Bardsen laikėsi 
įsitvėrusi skausmo, kuris buvo visur visą laiką. Jos 
būtis nebepriklausė realiam pasauliui, kadangi tikro- 
vė dabar buvo nepakeliama. 

Bus dar blogiau. Kažkada, atėjus laikui, ji vėl galės 
gyventi. Tuomet užgrius tikrasis skausmas. Tas, kuris 
niekada nepraeina ir kuriuo su niekuo nepasidalysi. 
Tas, kuris leis jai juoktis ir gyventi, galbūt netgi su- 

silaukti daugiau vaikų. Tačiau kuris vis tiek niekada 
nepaleis iš savo gniaužtų. 

- Taip, - patvirtino Ingvaras. - Žinau, kaip jau- 
tiesi. 

Buvo per šilta. Jis atsistojo ir atidarė mažyčio bal- 
kono duris. 

— Arjis tai padarė? 

Ingvaras pasisuko. Jos balsas buvo išvargęs, lyg 
greitu laiku jis visai išnyktų. Jam reikėjo eiti. Lena 
Bardsen susitvarkys. Jis gavo atsakymus, kurių jam 
reikėjo, 

— Tu prisiminei datą, kada paskutinį kartą jį ma- 
tei, - tarė jis. 

- Aš pasprukau, - pasakė Lena. - Išvažiavau į 
Daniją. Atsakiau butą, kai j jis. buvo darbe, visus savo 
daiktus nuvežiau namo pas mamą ir išvykau nenusta- 
tytam laikui. Kelias savaites jis buvo užkūręs mamai 
tikrą pragarą. Paskui liovėsi. Aš taip spėju. Ar tai jis... 
Ar jis nužudė Sarą? 

Ingvaras taip smarkiai sugniaužė kumščius, kad 
nagai įsirėžė į delną. 

- Šito aš nežinau, - tarstelėjo jis. 

Palikęs verandos duris praviras, jis žengė į prieš- 
kambarį. Perėjęs per pusę svetainės, sustojo ir dar 
beveik nuvytusi, stovėjo nunarinusi galvą, jai reikėjo 
daugiau vandens. 

Grįžęs prie automobilio jis atsisuko ir atskaičiavo 
septynis aukštus nuo apačios. Lena Bardsen stovėjo 
balkone apsigaubusi pečius pledu. Ji nemojavo. Jis 
palenkė galvą ir įsėdo į vidų. Pasukus raktelį, įsijungė 


339 


radijas. Pravažiavęs Hėviką suvokė, kad laidoje pasa- 
kojama, kaip juodoji mirtis siaubė šalį. 


SU MIELU NORU BUTŲ skėlęs jai antausį. Turid 
Sande Oksėy buvo prasta melagė. Matyt, dėl to ji 
kruopščiai slėpė veidą nuo sutuoktinio kartodama: 

— Niekada nesu girdėjusi apie jokį Karsteną Oslį. 
Niekada. 

Sublokuotą namą Berume gaubė kitoks skausmas 
nei mažąjį butą Torshove. Čia buvo gyvų vaikų. Ant 
grindų mėtėsi žaislai, ir kvepėjo pietų likučiais. Tiek 
Turid, tiek Lasė Oksėy buvo iškankintos nemigos 
ir verksmo, tačiau šiuose namuose laikas tam tikra 
prasme ėjo į priekį. Taip ir turėjo būti, dvyniams te- 
buvo dveji. Turid Oksėy buvo bandžiusi pasidažyti - 
paskambinęs iš mobiliojo Ingvaras klausė, ar nieko 
tokio, jei užsuks tokiu-vėlu metu. Akių tušas kam- 
pučiuose buvo sušokęs į juodus gumulus. Padažytos 
lūpos atrodė per didelės blyškiame veide. Išsiblaškiusi 
ji krapštė žaizdelę tarpuakyje. Ši ėmė kraujuoti, ir 
moteris pravirko. 

- Garbės žodis, - sukūkčiojo ji. - Turi manimi 
patikėti. Niekada nepažinojau žmogaus, vardu Kars- 
tenas. 

Ingvarui reikėjo pasišnekėti su ja akis į akį. Aplan- 
kyti ją namuose buvo didžiulė klaida. Lasė, jos vyras, 
aišku, nenorėjo jos palikti vienos - jis laikė stipriai 
apkabinęs jos pečius, net ir moteriai nuo jo nusisu- 
kus. Ingvarui reikėjo palaukti rytojaus ir pasikviesti 
ją į biurą. Vieną, be sutuoktinio. Jam reikėjo daugiau 
kabliukų, kad galėtų prispausti Karsteną Oslį. Kažko 

daugiau nei nuojautos, kad vyras pavojingas, kažko, 
kas suteiktų pagrindo tolesniam tyrimui. Pasitelkęs 
savo patyrimą ir gerą vardą, Ingvaras galbūt gautų 
kratos orderį, jei pavyktų įrodyti, kad Karstenas Os- 
lis buvo vienintelis žmogus, pažinojęs visas su byla 
susijusias motinas. Ypač kai jis pats tai neigia. Šitai 
jis galėtų paaiškinti Turid Oksėy ir tada priversti ją 
prisipažinti. 

Ji buvo mirtinai išsigandusi. Ingvaras negalėjo 
suvokti kodėl. Jos sūnus buvo miręs - nužudytas pa- 
mišusio vyro, kurį ši moteris stengėsi apsaugoti. In- 
gvarui norėjosi jai trenkti. Labiau už viską jis norėjo 
persisverti per stalą, sučiupti ją už juokingo rožinio 
megztinio ir trenkti antausį. Jis norėjo išmušti tiesą iš 
šio lieso kūno. Ji buvo atstumianti. Sustabarėję plau- 
kai, nutekėję dažai. Nosis per didelė, o akys per arti 
viena kitos. Turid Sande Oksėy panėšėjo į maitvanagį, 
ir Ingvaras būtų mielai nugremžęs nuo jos tuos šlykš- 
čius dažus ir iškapstęs iš šių vištos smegenų tiesą. 

— Esi visiškai tuo tikra? — ramiai pasiteiravo jis ir 
persibraukė ranka per plaukus. 

- Taip, - patikino ji ir užvertusi akis persibraukė 
nykščiu per paakius. 

— Tuomet atsiprašau už sutrukdymą, — tarė jis. — 
Išėjimą rasiu pats. 


- VELNIAS. VELNIAS! 

Ingvaras taip smarkiai vožė kumščiu į medžio ka- 
mieną, kad ėmė kraujuoti krumpliai. Sprando rau- 
menys įsitempė. Jis drebėjo - buvo sunku surinkti 
reikiamus skaičius mobiliojo telefono klaviatūroje. 

Vyras pamėgino giliau kvėpuoti, tačiau plaučiai strei- 
kavo. Šią akimirką jis jau nebežinojo, kas buvo labiau 
išsigandęs - jis pats ar Turid Sande Oksėy. 

Jis atsirėmė į pušies kamieną, kad galėtų geriau 
atsipalaiduoti. Name, iš kurio ką tik išėjo, viena po 
kitos užgeso šviesos. Galiausiai pro žaliuzes antra- 
me aukšte prasišvietė tik blankus ruoželis geltonos 
šviesos. 

— Klausau. 

— Sveika. 

— Pažadinau tave? 

— Taip. 

Jis neatsiprašinėjo. Išgirdęs jos balsą, ėmė kvėpuo- 
ti laisviau. Dešimt minučių pasakojo, kaip prabėgo 
diena. Šį bei tą jis pakartojo, tačiau tada suėmė save į 
rankas ir pamėgino nusiraminti. Suteikti pasakojimui 
chronologijos. Pasakoti dalykiškai. Tiksliai. Pagaliau 
vyras nutilo. Inger Johanė nieko nesakė. 

— Klausau? 

— Taip, aš čia, - išgirdo jis iš toli atsklindantį bal- 
są. 

Jis prisispaudė telefoną arčiau prie ausies. 

— Kodėl? - paklausė jis. - Kodėl ji meluoja? 

— Aišku kaip dieną, - tarė Inger Johanė. - Ji turbūt 
buvo Karsteno Oslio meilužė jau gyvendama san- 
tuokoje su Lase. Negali būti jokios kitos priežasties. 
Nebent ji sako tiesą. Kad tikrai niekada nebuvo su- 
tikusi šio vyro. 

- Ji meluoja! Melavo! Žinau, kad ji meluoja! 

Jis ir vėl trinktelėjo kumščiu į šiurkščią žievę. Del- 
nu tekėjo kraujas. 

— Ką man daryti? Ką, po galais, man dabar da- 
ryti? 

— Nieko. Ne šiąnakt. Važiuok namo, Ingvarai. Da- 
bar turi išsimiegoti. Pats tai žinai. Rytoj galėsi pamė- 
ginti prakalbinti Turid akis į akį. Galėsi išjudinti dan- 
gų ir žemę, kad išsiaiškintum viską, ką tik įmanoma 
sužinoti apie Karsteną Oslį. Galbūt ką nors rasi. Kaž- 
ką, ką, pasitelkęs šiek tiek išmonės, galėsi panaudoti, 
kad gautum kratos orderį. Rytoj. Važiuok namo. 

— Tu teisi, - pratarė jis. - Paskambinsiu tau rytoj 
dieną. 

— Paskambink, - pasakė ji. - Iki. 

Tuomet ji padėjo ragelį. Kelias sekundes jis spok- 
sojo į telefoną. Maudė dešinę plaštaką. Inger Johanė 
neprašė jo ateiti. Ingvaras nulingavo prie mašinos ir 
klusniai nuvažiavo namo į Nordstrandą. 

PAGALIAU JIS rado maisto. Lafenas jau buvo įsilau- 
žęs trijose vietose, tačiau nesėkmingai. O štai šiame 
namelyje keliose spintelėse buvo konservų. Ne taip 
seniai čia kažkas lankėsi, duoninėje mėtėsi pamiršta 
duona. Pirma jis pamėgino nugramdyti melsvai bal- 
tą plutą. Ne kažin kas liko. Tuomet vyras apžiūrėjo 
mažytį, kietą gabalėlį ir susigrūdo jį į burną. Jis atsi- 
davė tamsa. Malkos gulėjo gražiai sudėtos prie židi- 
nio. Ugnį įžiebti nebuvo sunku. Pro svetainės langą 

puikiai matėsi kelias, jis galėjo pasprukti pro galinį 
langą, jei kas pasirodytų. Nuo iš židinio sklindančios 
šilumos vyrą apėmė miegas. Pirmiausia jis norėjo 
daugiau užkąsti, galbūt šiek tiek sriubos - taip buvo 
paprasčiausia. Tuomet jis norėjo pamiegoti. Laikro- 
dis rodė ketvirtą ryto, greitai visiškai prašvis. Jam tik 
reikėjo šiek tiek užvalgyti. Ir parūkyti - ant židinio 
gulėjo pusė pakelio Marlboro. Vyras nulaužė vienos 
cigaretės filtrą, prisidegė ją ir giliai įtraukė. Jis nega- 
lėjo atsigulti, kol ugnis dar nebuvo užgesusi. 

Pomidorų sriuba su makaronais. Puiku. 

Iš čiaupo bėgo vanduo. Puikus namelis. Vieta, 
kur galėjo mėgautis ramybe. Ne taip kaip Rykino 
kvartale, kur kaimynai pasiusdavo jam vos užmiršus 
šeštadienį išvalyti laiptinę. Nors jis niekada nieko ne- 
įsileisdavo į butą, nuolat jautėsi stebimas. Tokia vieta 
kaip ši būtų kas kita. Jie jis pasitrauktų gilyn į miš- 
kus, galbūt rastų vietą, kur galėtų mėgautis vienatve 
visą vasarą. Vasarą Žmonės, turintys vasarnamius, 
paprastai važiuodavo prie jūros. Tuomet jis galėtų 
pabėgti į Švediją. Rudenį. Tėvas pabėgo į Švediją per 
karą. Už atliktus žygdarbius jis gavo medalių. Jokiu 
būdu jis neturėtų leisti policijai jį vėl sučiupti. 

Cigaretė buvo velniškai skani. Skaniausia jo kada 
nors rūkyta cigaretė. Šviežia ir daili. Pavalgęs pri- 
sidegė dar vieną. Tuomet išsitraukė iš pakelio li- 
kusias ir suskaičiavo. Vienuolika cigarečių. Reikėjo 
taupyti. 

Policija manė, kad jis idiotas. Jį sučiupę, visi kal- 
bėjosi, lyg jis būtų buvęs kurčias. Žmonės dažnai taip 
elgdavosi. Jie manydavo, kad jis negirdi. 

Tas tipas, pagrobęs vaikus, buvo išmoningas. Raš- 
teliai buvo išmoningi. Gavai, ko nusipelnęs. Tie du 
policininkai kalbėjo apie tai stovėdami šalia jo. Lyg jis 
būtų buvęs idiotas be ausų. Lafenas iš karto įsidėmėjo 
tekstą. Gavai, ko nusipelnęs. Puiku. Nuostabu. Kiti 
buvo kalti. Jis nebuvo tikras, kas gavo, ko nusipelnęs. 
Tačiau tai buvo kiti, ne jis. Vaikinas, pagrobęs tuos 
vaikus, turėjo būti gudruolis. 

Lafenas buvo uždarytas į cypę anksčiau. 

Jie nuolat elgėsi su juo kaip su mėšlo krūva. 

Vaikams bėgiojant nuogiems po paplūdimį, nie- 
ko kita nebuvo galima tikėtis. Patys prisiprašydavo. 
Ypač mergaitės. Jos maivydavosi ir kraipydavosi. 
Demonstruodavo viską, ką turi. Tačiau būtent jam 
atitekdavo visa kaltė - visada. Iš tos pusės, internetas 
buvo geriau. Socialinės rūpybos skyrius sumokėjo už 
kompiuterį. Apmokėjo kursus ir visa kita. 

Malūnsparniai buvo pavojingi. 

Jis vis dar buvo per arti Oslo ir girdėjo malūnspar- 
nius visą dieną. Kadangi būdavo šviesu iki pat vėlaus 
vakaro ir nuo ankstyvo ryto, laisvai judėti jis galėjo tik 
kelias valandas vidurnaktį. To nepakako. Jam reikėjo 
judėti į priekį, tas buvo aišku. Vyras norėjo pavogti 
automobilį. Šitai jis sugebėjo, tai buvo vienas pirmų jo 
išmoktų dalykų. Policija manė, kad jis kvailys, tačiau 
pavogti mašiną jam užtekdavo trijų minučių. Aišku, ne 
tas naująsias, tų su moderniomis apsaugos sistemomis 
jis neliestų. Bet galėtų rasti senesnį modelį. Pavažiuo- 
tų gerą kelio gabalą. Į šiaurę. Nebuvo sunku nuspėti, 
kurioje pusėje šiaurė. Dieną tereikėjo pažvelgti į saulę. 
Naktį žinojo, kur yra Šiaurinė žvaigždė. 

Pavalgius jį apėmė snaudulys. Šiluma susikaupė 
priešais židinį lyg siena. Jis negalėjo miegoti, kol ugnis 
dar nebuvo visai užgesusi. Vyrui buvo nusispjaut į 
galintį kilti gaisrą, tačiau kol kas nors galėjo užeiti 
pamatęs dūmus, jis turėjo būti budrus. Pasiruošęs. 

— Būk pasiruošęs, - sumurmėjo Lafenas ir už- 
snūdo. 

KARSTENAS OSLIS KIEK GALĖDAMAS mėgino 
save įtikinti, kad nėra ko baimintis. 

— Rutina, - suurzgė įpykęs ir vos nepargriuvo. - 
Rutina. Ru-ti-na. Ru-ti-na. 

Sportiniai bateliai buvo šlapi, o į akis žliaugė pra- 
kaitas. Jis pamėgino nusišluostyti kaktą megztinio 
rankove, tačiau ši jau buvo sudrėkusi nuo medžių, 
pro kuriuos vyras brovėsi, rasos. 

Ingvaras Stubio nieko nematė. Nieko negirdėjo. Jis 
apskritai negalėjo pastebėti ko nors, kas būtų galėję 
sukelti įtarimą. Po velniais, juk tas tipas pats sakė: jis 
atvyko, nes, kaip įprasta, turėjo patikrinti visus, ku- 
rie kaip nors buvo susiję su kuriuo nors iš artimųjų. 
Aišku, kad tai buvo rutina. Juk policija jau manė ži- 
nanti, ko ieško. Laikraščiai apie ką kita beveik nerašė, 
išskyrus „didžiąją medžioklę“. 

Karstenas Oslis paspartino žingsnį. Jis buvo be- 
prarandąs kontrolę. Ingvaras Stubio buvo gudrus. 

Nors jis ir nemokėjo taip puikiai meluoti, kaip Kars- 
tenas įsivaizdavo, kad policininkai turėtų mokėti, jis 
buvo gudrus. Turid anuomet buvo siaubingai išsigan- 
dusi. Mirtinai bijojo, kad Lasė ką nors sužinos. Bijojo 
motinos. Bijojo uošvės. Bijojo visko. Tvirtindamas, 
jog Turid sakiusi, kad jie vienas kitą pažinojo, Ingva- 
ras melavo. Vis dėlto Karstenas buvo beprarandąs 
kontrolę. 

Ingvarui Stubio niekada nederėjo klausti, ar jis 
turi vaikų. 

Iki šios akimirkos Karstenas jautėsi, lyg tuoj nu- 
skęstų. Stubio paklausus apie vaiką, atrodė, lyg kas 
būtų numetęs gelbėjimosi ratą. Jūra nurimo. Pasimatė 
žemė. 

Vaikas. Berniukas. Karsteno sūnus. Birželio devy- 
nioliktąją jam sueis treji. Tą dieną visa akcija turėtų 
būti baigta. Nieko atsitiktinio šiame pasaulyje nėra. 

Upelis dabar buvo pavasariškai patvinęs, virtęs 
beveik mažyte upe. 

Jis sustojo gaudydamas orą. Nusimetė kuprinę ir 
išėmė indą su kaliu. Prieš tai buvo įpylęs kelis gra- 
mus į mažytį plastikinį maišelį - daugiau nei reikėjo 
paskutinei užduočiau atlikti. Žinoma, tai darė lauke. 
Karstenas Oslis puikiai žinojo, kad net mažytis šios 
medžiagos lašelis galėjo jį išduoti. Policija galbūt vi- 
sai nesiruošė to tikrinti, tačiau Karstenas nusprendė 
apsidrausti. Visą kelią. Jis niekada nebuvo atidaręs 
dėžutės viduje. 

Milteliai susimaišė su vandeniu. Pieno spalvos 
skystis. Skystis sruvo, darėsi skystesnis, vandenin- 
gas, permatomas. Galiausiai už pusantro metro nuo 

jo nieko nebeliko. Jis atsargiai padaužė dėžę į akme- 
nį. Tuomet užkūrė mažytį lauželį. Sausų žabų turėjo 
kuprinėje. Kartoninė dėžė degė prastai, tačiau jam 
suplėšius visą laikraštį ir įmetus skutus į laužą, ji pa- 
galiau kaip reikiant užsiliepsnojo. Galiausiai jis viską 
sutrypė. 

Vyras pirko kalį Vokietijoje daugiau nei prieš sep- 
tynis mėnesius. Dėl viso pikto tris savaites augino- 
si barzdą prieš apsilankydamas vienoje Hamburgo 
priemiesčio vaistinėje. Barzdą nusiskuto tą patį va- 
karą pigiame motelyje prieš Kylyje įsėsdamas į namo 
plaukiantį keltą. 

Dabar kalio nebebuvo. Nieko, išskyrus tai, ko jam 
prireiks birželio devynioliktąją. 

Karstenas Oslis jautė palengvėjimą. Parbėgti namo 
jam teprireikė penkiolikos minučių. 

Ant laiptų betempiant raumenis jam dingtelėjo 
mintis, kad jau keletą dienų nebuvo pas Emiliją. Va- 
kar, prieš pasirodant Stubio, jis buvo nusprendęs nu- 
nešti jai paskutinę vakarienę. Reikėjo jos atsikratyti. 
Jis dar nebuvo nusprendęs kaip. Po Stubio apsilanky- 
mo turėjo būti dar atsargesnis nei planavo. Emilijai 
teks palaukti. Bent jau keletą dienų. Ten, apačioje, 
mergaitė turėjo vandens, o valgyti ir taip nieko ne- 
valgė. Nebuvo jokios priežasties eiti į rūsį. 

Visiškai jokios priežasties. Jis nusišypsojo ir pasi- 
ruošė eiti į darbą. 

VYRAS BUVO DINGĘS. Jo nebebuvo. 
Ją visą laiką troškino. Čiaupe buvo vandens. Mer- 


gaitė pamėgino atsikelti. Kojos buvo tokios liesos. Ji 
pamėgino eiti. Nesisekė, nebent pasiremiant į sieną. 

Vyras buvo dingęs. Galbūt tėtė jį nužudė. Tėtė, 
matyt, jį rado ir supjaustė į mažyčius gabalėlius. 

Tačiau tėvelis nežinojo, kad ji čia. Jis niekada jos 
nesuras. 

Ją siaubingai troškino. Emilija nušliaužė iki kriau- 
klės. Tuomet atsirėmė į sieną ir atsuko čiaupą. Kel- 
naitės nusmuko iki čiurnų. Tai buvo berniukiškos 
kelnaitės, nors prorėža ir buvo užsiūta. Emilija gėrė. 

Sulankstyti jos drabužiai vis dar gulėjo prie lo- 
vos. Ji nusverdėjo atgal, dabar jau galėjo pasilaikyti 
ant kojų. Kelnaitės liko gulėti prie kriauklės. Iš pilvo 
liko didžiulė duobė, kurioje nebebuvo alkio. Vėliau ji 
užsivilks savo drabužius. Tai buvo jos drabužiai, ir ji 
norėjo juos vilkėti. Pirmiausia reikėjo pamiegoti. 

Geriausia buvo miegoti. 

Tėtė supjaustė vyrą ir įmetė gabalėlius į jūrą. 

Ją vis dar siaubingai troškino. 

Galbūt tėtė taip pat buvo miręs. Jis juk taip ir ne- 
atėjo. 

PIRMA INGER JOHANEI ŠOVUSI mintis buvo ta, 
kad jis visada buvo kaip šuniui penkta koja. Jau po 
pirmų pasisveikinimo frazių tai tapo aišku. Geiras 
Kongsbakenas neturėjo jokios charizmos, jokio ža- 
vesio. Nors Inger Johanė niekada nebuvo sutikusi 
nei brolio, nei tėvo, puikiai įsivaizdavo, kad šiedu 
buvo žmonės, nė vieno nepaliekantys abejingo, ge- 
raja arba blogąja prasme. Asbjornas Revheimas buvo 

arogantiškas kiršintojas, didis menininkas, ekscen- 
triškas ir bekompromisis žmogus iki pat savižudy- 
bės. Astoras Kongsbakenas vis dar gyveno gaubiamas 
anekdotų apie suinteresuotumą ir išradingumą auros. 
Geirui, vyriausiajam sūnui, priklausė mažytė advoka- 
tų kontora Viršutinėje Pilies gatvėje, mažytis biuras, 
apie kurį Inger Johanė nieko nebuvo girdėjusi. Sienos 
buvo apmuštos medžio imitacijos plokštėmis. Knygų 
lentynos buvo sunkios ir rudos. Pats vyras už milži- 
niško rašomojo stalo buvo sunkus, nors ir nestoras. 
Jis atrodė aptakus ir neįdomus. Išretėję plaukai. Balti 
marškiniai. Nuobodūs akiniai. Monotoniškas balsas. 
Atrodė, lyg visas žmogus būtų sudarytas iš dalių, ku- 
rių niekas šeimoje nenorėjo turėti. 

— Ir kuo gi galiu poniai padėti? - pasiteiravo jis ir 
nusišypsojo. 

— Aš... 

Inger Johanė atsikrenkštė ir pradėjo iš pradžių: 

— Ar pameni Hedvigos bylą, advokate Kongsba- 
kenai? 

Jis susimąstė. Primerkė akis. 

- Ne... 

Jis delsė. 

— O turėčiau? Gal gali papasakoti daugiau? 

— Hedvigos byla, - pakartojo ji. - 1956-ieji. 

Jis vis dar atrodė šiek tiek sutrikęs. Tai buvo aki- 
vaizdu. Užsiminusi apie bylą motinai, visiškai paša- 
liniam Žmogui, nepaminėdama jokių detalių, Inger 
Johanė buvo nustebinta, iki kokių smulkmenų motina 
atsiminė mažosios Hedvigos nužudymą. 

- Ach taip! | 

Jis kilstelėjo smakrą. 

— Žiauri byla. Kalbi apie tą mažą mergytę, kuri 
buvo išprievartauta, nužudyta ir vėliau surasta... mai- 
še? Ar taip? 

— Būtent. 

— O kaipgi. Prisimenu. Tuo metu buvau visai 
jaunas... Sakei, 1956-ieji? Man buvo ne daugiau nei 
aštuoniolika. Tokio amžiaus juk nelabai skaitai lai- 
kraščius. 

Jis nusišypsojo, lyg atsiprašydamas dėl savo menko 
domėjimosi. 

— Gal ir neskaitai, - pritarė Inger Johanė. -Turbūt 
truputį priklauso nuo aplinkybių. Kadangi tavo tėvas 
buvo kaltintojas byloje prieš spėjamą nusikaltėlį, ma- 
niau, prisiminsi bylą kuo puikiausiai. 

- Paklausyk, - tarė Geiras Kongsbakenas ir per- 
sibraukė ranka per pakaušį. - 1956-aisiais man buvo 
aštuoniolika. Lankiau paskutinę gimnazijos klasę. 
Buvau užsiėmęs visai kitais reikalais nei mano tėvo 
darbas. Santykiai tarp mūsų, tiesą sakant, taip pat 
nebuvo patys nuoširdžiausi. Nelabai suprantu, kaip 
tai susiję su tavimi. Kur, iš tikrųjų, lenki? 

Jis metė žvilgsnį į rankinį laikrodį. 

— Leisk man iš karto eiti prie reikalo, - išbėrė 
Inger Johanė. - Turiu pagrindo manyti, kad tavo 
brolis... 

Eiti tiesiai prie reikalo nebuvo taip paprasta, kaip 
ji manė, Ji užkėlė vieną koją ant kitos ir pradėjo iš 
„pradžių. 

— Manau, kad Asbjornas Revheimas kažkaip buvo 
susijęs su Hedvigos mirtimi. 

Geiro Kongsbakeno kaktoje išryškėjo trys gilios 
raukšlės. Inger Johanė tyrinėjo jo veidą. Nepaisant 
tos nustebusios išraiškos, šis buvo stebėtinai neutra- 
lus, ji abejojo, ar atpažintų šį vyrą, jei vėliau sutiktų 
jį gatvėje. 

— Asbjornas, - tarė jis ir pasitaisė kaklaraištį. — Iš 
kur, dėl Dievo meilės, visa tai ištraukei? 1956-aisiais? 
Dieve brangus, jam buvo... tada jam buvo šešiolika 
metų! Šešiolika! Be to, Asbjornas niekada negalėtų... 

— Ar pameni Andersą Mohaugą? - nutraukė ji. 

- Aišku, kad pamenu Andersą, - atsakė jis aiškiai 
susierzinęs. — Silpnaprotis. Šiandien ne visai korek- 
tiška vartoti tokius pasakymus, tačiau jį taip vadi- 
no. Anuomet. Aišku, kad prisimenu Andersą. Vienu 
metu jis praleisdavo daug laiko su mano broliu. Kodėl 
klausi? 

— Anderso motina, Agnesė Mohaug, 1965-aisiais 
kreipėsi į policiją. Iškart po Anderso mirties. Nežinau 
nieko daugiau, išskyrus tai, kad ji teigė, jog vaikinas 
1956-aisiais nužudė Hedvigą. Ji dangstė sūnų visus 
tuos metus, tačiau panoro palengvinti sąžinę, kai jos 
sūnaus jau nebebuvo galima nubausti. 

Geiras Kongsbakenas atrodė kaip reikiant sutri- 
kęs. Jis atsisegė viršutinę marškinių sagą ir pasilenkė 
virš stalo. 

— Ką gi, - lėtai tarė jis. - Bet kaipgi tokia infor- 
macija susijusi su mano broliu? Ar ponia Mohaug ką 
nors minėjo, kad į tai įsipainiojęs mano brolis? 

- Ne. Šito ji nesakė. Kiek man žinoma. Apskritai, 
žinau be galo mažai, ką ji iš tiesų sakė ir... 

Jis prunkštelėjo ir stipriai papurtė galvą ją nu- 
traukdamas: 

— Ar suvoki, ką darai? Tie kaltinimai, kuriais švais- 
taisi, šiurkščiai pažeidžia ir... 

— Aš nieko niekuo nekaltinu, - ramiai tarė Inger 
Johanė. - Atėjau čia užduoti tau kelių klausimų ir 
paprašyti pagalbos. Kadangi, kaip įprasta, susitariau 
dėl priėmimo, žinoma, esu pasiruošusi sumokėti už 
tavo laiką. 

- Sumokėti? Sumokėsi man už tai, kad atėjai čia 
ir pateikei kaltinimus artimam mano šeimos nariui, 
kuris, be kita ko, yra miręs ir negali apsiginti? Su- 
mokėsi! 

— Galbūt būtų paprasčiau, jei tiesiog paklausytum, 
ką turiu pasakyti, - pasiūlė Inger Johanė. 

— Girdėjau daugiau nei reikia, ačiū! 

. Aplink jo nosies sparnelius išryškėjo balti ratilai. 
Jis vis dar šnarpštė sukrėstas. Vis dėlto ji sužadino 
vyro viduje kažką panašaus į smalsumą. Matė tai išjo 
akių, kurios dabar buvo budrios, aštresnės nei tada, 
kai ji atėjo, ir jis, nekreipdamas ypatingo dėmesio, 
pasiūlė atsisėsti. 

— Vargu ar Andersas Mohaugas būtų sugebėjęs 
veikti savarankiškai, - tvirtai pareiškė ji. - Spren- 
džiant iš to, ką apie vaikiną girdėjau, nepadedamas jis 
sunkiai nusigautų iki Oslo. Puikiai žinai, kad jis buvo 
įtrauktas į porą... nemalonių situacijų. Tavo brolio. 

— Nemalonių situacijų? Ar supranti, ką kalbi? 

Ant stalo nutiško mažyčiai seilių lašeliai. 

- Asbjornas Andersui buvo malonus. Malonus! 
Visi kiti vengė to gorilos kaip maro! Asbjornas buvo 
vienintelis jį visur priėmęs. 

- Kaip į katino egzekuciją protestuojant prieš ka- 
rališkąją šeimą? 


Geiras Kongsbakenas smarkiai užvertė akis. 

— Katino. Katino! Aišku, negerai kankinti vargšą 
gyvulį, tačiau jis buvo sučiuptas ir jam buvo uždėta 
bauda. Gavo savo bausmę. Po šio įvykio Asbjornas 
niekada nieko nebenuskriaudė. Net ir katino. Asbjor- 
nas buvo... 

Atrodė, kad iš pilkojo advokato išėjo visas oras. 
Jis subliuško, ir Inger Johanei pasirodė, kad jo akys 
sudrėko. 

- Žinoma, sunku suprasti, - tarė jis ir nerangiai 
atsistojo. - Tačiau aš tikrai mylėjau savo brolį. 

Jis stovėjo prie knygų lentynos. Pirštai lakstė še- 
šiomis knygomis odiniais viršeliais. 

— Niekada neskaitydavau, ką jis rašė, - tyliai ištarė 
Geiras Kongsbakenas. - Visa tai buvo per skaudu. 
Visos tos žmonių kalbos. Vis dėlto šiuos pirmuosius 
leidimus liepiau įrišti. Gražūs pažiūrėti, tiesa? Gražūs 
išore ir, kiek suprantu, gana šlykštaus turinio. 

- Nepasakyčiau, - paprieštaravo Inger Johanė. - 
Kai juos skaičiau, man jie reiškė daug. Ypač Drebulys. 
Nors jis ir peržengė visas ribas ir... 

— Asbjornas buvo ištikimas savo įsitikinimams, - 
nutraukė ją Geiras Kongsbakenas. | 

Atrodė, lyg jis kalbėtų pats sau. Rankoje laikė vie- 
ną knygą. Ši buvo didelė ir sunki, Inger Johanė spėjo, 
kad tai Nugrimzdęs miestas, jūra kyla. Aukso spalvos 
briauna spindėjo lempos šviesoje. Viršelių oda buvo 
tamsi, beveik kaip poliruotas medis. 

- Baisiausia buvo tai, kad jam nebeliko kuo tikė- 
ti, - tarė jis. - Nebeliko kam būti ištikimam. Tuomet 
jis daugiau ir nebeištvėrė. Tačiau iki tol... 

Jis beveik sukūkčiojo ir išsitiesė. 

— Asbjornas niekada nebūtų galėjęs nuskriausti 
kito žmogaus. Ne fiziškai. Niekada. Nei būdamas še- 
šiolikos, nei vėliau. Galiu tai užtikrinti. 

Jis atsisuko į ją. Smakras buvo atsikišęs į priekį. 
Vyras spoksojo jai į akis uždėjęs dešinįjį delną ant 
knygos, lyg tai būtų buvusi Biblija, ant kurios pri- 
siekiama. 

Kaip puikiai pažįstame artimiausius žmones, - pa- 
galvojo Inger Johanė. - Kalbi tiesą. Žinai, kad Asbjor- 
nas negalėjo nieko nuskriausti, nes jį mylėjai. Nes jis 
buvo vienintelis tavo brolis. Manai, kad žinai. Žinai, 
jog žinai. Tačiau aš nežinau. Aš jo nepažinojau. Tik 
skaičiau tai, ką jis parašė. Mūsų visų viduje slypi ke- 
letas žmonių. Asbjornas galėjo būti žudikas, nors tu 
niekada to nepripažinsi. 

— Mielai pakalbėčiau su tavo tėvu, - tarė ji. 

Geiras Kongsbakenas įkišo knygą atgal į lentyną. 

— Kalbėk, jei nori, - abejingai atsakė jis. - Bet tada 
turėsi vykti į Korsiką. Abejoju, ar jis kada grįš namo. 
Šiuo metu nekaip jaučiasi. 

— Vakar jam skambinau. 

— Skambinai? Dėl šių nesąmonių? Ar žinai, kiek 
jam metų? 

Ir vėl aplink nosies sparnelius ėmė ryškėti balti 
ratilai. 

— Nieko nesakiau apie Asbjorną, - paskubomis 
pasakė Inger Johanė. - Tiesą sakant, mažai pavyko ką 
pasakyti. Jis supyko. Teisybę pasakius, įsiuto. 

- Visai suprantama, - sumurmėjo Geiras Kongsba- 
kenas ir vėl žvilgtelėjo į rankinį laikrodį. Inger Johanė 

pastebėjo, kad jis nenešioja vestuvinio žiedo. Ruda- 
jame biure taip pat nebuvo matyti jokių nuotraukų. 
Kambaryje nebuvo matyti jokių kitų asmeninių sąsa- 
jų, išskyrus mirusį brolį, rašytoją, kuris buvo gražiai 
įamžintas brangiai įrištose, niekada neskaitomose 
knygose. 

— Pamaniau, galėtum su juo pakalbėti, - tarė In- 
ger Johanė. - Paaiškinti jam, kad nesiruošiu niekam 
pakenkti. Tenoriu žinoti, kas iš tikrųjų įvyko. 

— Ką turi galvoje sakydama iš tikryjų įvyko? Kiek 
pamenu, už Hedvigos nužudymą buvo nuteistas vie- 
nas vyras. Nuteistas komisijos! Turėtų būti visiškai 
akivaizdu, kas nutiko! Vyras buvo kaltas. 

— Nemanau, - paprieštaravo Inger Johanė. - Ir jei 
man būtų leista per tas dešimt minučių, kurios man 
liko iš pusvalandžio, papasakoti tau, kodėl aš... 

— Tau nebeliko dešimties minučių, - tvirtai pareiš- 
kė jis. - Man šitas pokalbis baigtas. Gali eiti. 

Jis pasičiupo aplanką ir ėmė skaityti, lyg Inger Jo- 
hanė jau būtų dingusi. 

— Tikriausiai anuomet buvo nuteistas nekaltas vy- 
ras, — tarė ji. - Jo vardas Akselis Seieris ir jis prarado 
viską. Jei ne dėl ko kito, tai tave tai turėtų dominti 
kaip advokatą. Kaip teisininką. 

Nepakeldamas galvos nuo popierių jis tarė: 

- Šiais savo spėjimais gali padaryti nepataisomos 
žalos. Prašyčiau išeiti. 

— Kam gi galiu pakenkti? Asbjornas mirė! Prieš 
septyniolika metų! 

- Išeik. 

Inger Johanei nebeliko nieko kita, tik jam paklusti. 
Nieko daugiau nesakydama ji atsistojo ir žengė link 
durų. 

— Pamiršk užmokestį, - griežtai paliepė Geiras 
Kongsbakenas. - Ir daugiau negrįžk. 


OSLĄ GLAMONĖJO šiltas vėjelis. Inger Johanė aki- 
mirką delsė priešais Geiro Kongsbakeno kontorą, kol 
nusprendė pėsčiomis eiti į darbą. Nusivilkusi švarkelį 
pastebėjo, kad suprakaitavo pažastys. 

Šią bylą jau seniai reikėjo išaiškinti. Dabar buvo 
per vėlu. Ją užliejo silpnumas. Kas nors turėjo ištei- 
sinti Akselį Seierį, kai tai dar buvo įmanoma. Kol 
su byla susiję asmenys dar buvo gyvi. Kol žmonės 
nebuvo pamiršę. Dabar ji tiesiog daužė galvą į sieną 
visur, kur tik mėgino. Visa ši byla jai buvo atsibodusi. 
Galų gale, Akselis Seieris pats ją atstūmė. Pagalvojusi 
apie Alvhildę Sofienberg, pajuto duriant krūtinę, ta- 
čiau greitai nustūmė nuo savęs beužplūstantį kaltės 
jausmą. Inger Johanė neturėjo jokių rimtų įsiparei- 
gojimų - nei Akseliui, nei Alvhildei. 

Ji tikrai padarė daugiau nei užtektinai - daugiau 
nei kas galėjo reikalauti. 

— IR TAI VISKAS, ką turime? - nepatenkintas pasi- 
teiravo Ingvaras Stubio. 

— Taigi. 

Sigmundas Berlis šniurkštelėjo ir rankove nusi- 
šluostė nosį. 

— Bijau, kad ne kažkin kas. Anksčiau teistas ne- 
buvo. Jei kada apie jį ir buvo pranešta policijai, tai 
turėjo būti seniai. Jis nelaikė jokių universiteto eg- 
zaminų nei čia, nei kur kitur Norvegijoje, taigi tuos 
mokslus, apie kuriuos jis tauškė, turėjo būti baigęs 
užsienyje arba... 

— Nebaigtos studijos. Ji teisi. 

— Kas? 

— Pamiršk tai. 

Sigmundas vėl šniurkštelėjo ir iš ankštos džinsų 
kišenės išsitraukė popierines servetėles. 

- Persišaldžiau, - sumurmėjo jis. - Visai prastai. 
Karstenas Oslis dažnai keldavosi iš vienos vietos į 
kitą, bent jau tiek galiu pasakyti. Nieko keista, kad 
pamažu jis pradėjo nebesivarginti užsiregistruoti gy- 
ventojų registre. Šioks toks bastūnas. Be kita ko, jis 
turi taksi vairavimo pažymėjimą. Oslo miestui. Jei tik 
galima vadinti tai išsilavinimu. 

— Vargu. Kas tai? 

Ingvaras parodė į lipnųjį lapelį. 

— Kas gi? 

Sigmundas pasilenkė virš stalo. 

— Aa. Šitai. Prieš kelerius metus jis lankė greitosios 
pagalbos vairuotojų kursus. Juk sakei, turiu surinkti 
visas mažiausias smulkmenas. 

— Kaip reikalai su berniuku? 

Ingvaras vargo plėšdamas naujos cigarų dėžutės 
pakuotę. 

— Prie to dar dirbu. Bet kodėl gi turėtume abejoti, 
ar vaikinas būtent šiuo atveju tikrai sako tiesą? Ar jis 
turi realaus pagrindo išsigalvoti sūnų? 

Ingvaras atsargiai įdėjo cigarą į sidabrinę dėžutę 
ir įsikišo ją į švarko kišenę. 

— Nemanau, kad jis meluoja, - tarė jis. - Tenoriu 
žinoti, kiek jie su berniuku iš tikrųjų artimi. Neatro- 
dė, kad jo namuose dažnai gyventų vaikas. Kaip su 
Tromse? Ar jis ten buvo? 

Sigmundas Berlis žvilgtelėjo į šviesaus balzam- 
medžio dėžutę. 

- Vaišinkis, - linktelėjo Ingvaras. 

- Geriausia juk būtų buvę paklausti Karsteno 
Oslio! Patikrinau visus sąrašus, ir tuo laiku nė vie- 
name iš lėktuvų jo nebuvo. Nebent būtų pasivadinęs 
kitu vardu. Gavau jo paso nuotraukos kopiją. Ji išsiųs- 
ta į Tromsę. Pažiūrėsime, ką pasakys tas profesorius. 
Turbūt nieko. Jis tvirtai įsitikinęs, kad ne visai gerai 
matė veidą. Šis tyrimas. 

Ore jis piktai nupiešė kabutes ir paėmė cigarą. 

— „netaps paprastesnis, jei reikės dirbti taip, kad 
Karstenas Oslis nieko nepastebėtų. Nejau negalime 
surengti paprasčiausios apklausos? Dieve brangus, 
juk taip elgiamės su kiekvienu ir bet kuriuo... 

— Karstenas Oslis nėra bet kas, - nutraukė jį In- 
gvaras. - Jei aš teisus, jis kažkur uždaręs laiko vaiką. 
Nenoriu, kad vyrui kiltų bent mažiausias įtarimas, 
jog jį sekame. 

Sigmundas Berlis prisikišo cigarą prie nosies. 

- Klausyk, Ingvarai, - tarė jis nežiūrėdamas ko- 
misarui į akis. 

— Taip. 

— Ar buvo dar kas nors, kažkas kita nei šis... šis... 
Ar buvo kas konkretaus, kas nors daugiau nei... 

— Ne. Tik jausmas. Be galo stiprus jausmas. 

Kambaryje įsivyravo tyla. Koridoriuje buvo girdėti 
greiti žingsniai, ir kažkur toli suskambo telefonas. 
Kažkas pakėlė ragelį. Už durų garsiai juokėsi moteris. 
Ingvaras spoksojo į Sigmundo cigarą, kurį jis vis dar 
laikė tarp nosies ir viršutinės lūpos. 

- Intuicija - tai ne kas kita kaip pasąmonės per- 
dirbami žinomi faktai, - tarė jis ir tik tada suprato, 
iš kur šie žodžiai. 

Jis staigiai pasilenkė virš stalo. 

— Vyras buvo mirtinai išsigandęs, - susierzinęs 
tarė Ingvaras. - Jis buvo tiesiog priblokštas, kai ten 
pasirodžiau. Aš beveik... 

Jis iškėlė smilių ir nykštį, vienas nuo kito nutolu- 
sius per centimetrą. 

— „beveik priverčiau jį palūžti. Tuomet kažkas 
įvyko, nežinau kas, bet jis... 

Jis lėtai atsisėdo atgal ant kėdės. 

- Jis tarsi vėl atgavo savikontrolę. Nežinau nei kaip, 
nei kodėl. Tik žinau, kad jis elgėsi kažkaip... Po velniais, 
Sigmundai! Tu... Iš visų čia esančių bent jau tu turėtum 
pasitikėti mano instinktais! Tas vaikas yra ten! Karste- 
nas Oslis laiko uždaręs Emiliją, o mes siuvame aplink 
malūnsparniais, ir vienas Dievas žino, kiek žmonių ir 
mašinų šukuoja miškus ieškodami atsilikusio kvailio! 

Sigmundas nusišypsojo, beveik droviai. 

- Tačiau tu negali būti tikras, - tarė jis. - Turi tai pri- 
pažinti. Negali būti visiškai tikras. Tai neįmanoma. 

— Ne, - pagaliau pripažino Ingvaras. - Visiškai 
tikras, aišku, negaliu būti. Bet sužinok apie tą sūnų 
daugiau. Labai prašau. | 

Sigmundas linktelėjo ir išėjo. Cigaras liko gulėti. 
sviedė į popieriui skirtą šiukšliadėžę, o jam toptelėjo 
mintis, kad turi paskambinti santechnikui iš Lilestrio- 
mo. Nebuvo jokios priežasties Kato Sylingą varginti 
nereikalinga kelione į Oslą. 

Iš Turid Sande Oksėy vis dar nebuvo nieko girdėti. 
Nors jis buvo skambinęs tris kartus ir autoatsakiklyje 
palikęs Žinutę. 

AKSELIS SEIERIS SĖDĖJO Teatro kavinėje tyrinė- 
damas dailų sumuštinį, kurį priešais jį ant stalo buvo 
padėjęs padavėjas. Buvo visiškai pamiršęs, kad su- 
muštiniai Norvegijoje susideda tik iš vienos riekelės 
duonos ir gerai nežinojo, kaip turėtų jį valgyti. Pasi- 
lenkęs atsargiai apsidairė aplinkui. Vyresnė moteris 
prie gretimo stalelio naudojosi peiliu ir šakute, nors 
jos sumuštinis ir nebuvo toks storas kaip jo. Abejoda- 
mas jis paėmė stalo įrankius. Pomidoras nukrito ant 
lėkštės. Vyras atsargiai ištraukė iš po kepenų pašteto 
salotų lapą. Akselis Seieris nemėgo salotų. Tačiau su- 
muštinis buvo skanus. Alus taip pat - jis godžiai išgėrė 
ir užsisakė dar vieną bokalą. 

— Mielai atnešiu, - tarė padavėjas. 

Akselis Seieris mėgino atsipalaiduoti. Palietė švarko 
kišenę. Iki šiol kredito kortele naudojosi du kartus. 
Pavyko puikiai. Jis niekada gyvenime neturėjo kortelės. 
Šerilė iš banko primygtinai ją siūlė. Visa ir American 
Express. Šitaip jis bus apsidraudęs, sakė ji. Matyt, ži- 
nojo, apie ką kalba. Visa kortelė buvo sidabro spalvos. 
Platininė, sušnibždėjo Šeril. You“re rich, you know*! 
Paprastai visa tai sutvarkyti prireikdavo daugiau nei 
savaitės, tačiau jai pasisekė mažiau nei per parą. 

Viskas įvyko taip greitai. 

Jam sukosi galva. Pusantros paros nebuvo mie- 
gojęs. Kelionė lėktuvu praėjo puikiai, tačiau motoro 
triukšmas neleido užmigti. Keflavike kurį laiką buvo 
patikėjęs, kad jau atvyko. Pradėjus ieškoti bagažo, 
maloni uniforma vilkinti moteris palydėjo jį į kitą 
etapą. Jis žvilgtelėjo į rankinį laikrodį, kurį Hyannise 
išrinko ponia Deivis. Lėtai atskaičiavo šešias valandas 
atgal. Dabar Menkių kyšulyje buvo devinta valanda 
ryto. Saulė buvo aukštai pakilusi virš Nantaketo salos 
ir buvo atoslūgis. Esant gražiam orui pietvakariuo- 
se ties horizontu buvo galima įžiūrėti ištįsusias Mo- 
nomojaus salas. Puiki diena žvejybai. Galbūt Metas 
Delaware jau buvo išplaukęs valtimi. 

— Pageidausite dar ko nors? 

Akselis papurtė galvą. Apgraibomis ėmė ieškoti 
kredito kortelės, tačiau kai pagaliau iš vidinės kišenės 
išsitraukė piniginę, padavėjas jau buvo dingęs. Jis dar 
sugrįš. 


* Dabar tu turtingas! (angl.) 

Jis turėjo pamėginti atsipalaiduoti. 

Niekas į jį nespoksojo. Niekas jo neatpažino. 

Būtent to jis labiausiai bijojo. Kad kažkas supras, 
kas jis toks. Nusileidęs Gardermoeno oro uoste, ėmė 
gailėtis. Mieliausiai būtų sėdęs į pirmą pasitaikiusį 
atgal skrendantį lėktuvą. Atšaukęs pardavimą. Grįžęs 
namo, atsiėmęs katiną, valtį ir stiklinius kareivėlius. 
Viskas galėjo būti kaip anksčiau. Tiesą sakant, jis gy- 
veno puikiai. Bent jau saugiai, ypač po to, kai vieną 
1993-iųjų kovo naktį išnyko košmarai. 

Norvegija buvo pasikeitusi. 

Taip pat ir žmonės kalbėjo kitaip. Keli jaunuoliai, 
sėdėję priešais jį autobuse, važiuojančiame į Oslą, 
šnekėjo kalba, kurią jis vos suprato. Viskas pagerė- 
jo, kai tik jis įžengė į Continental viešbutį. Akselis 
Seieris prisiminė tik du gerų viešbučių Osle pavadi- 
nimus - Grand ir Continental. Pastarasis skambėjo 
geriau už pirmąjį. Jis, aišku, buvo žvėriškai brangus, 
tačiau vyras turėjo pinigų ir platininę kortelę. Jam 
pateikus savo amerikietiškąjį pasą, moteris ėmė su 
juo kalbėtis angliškai. Kai jis atsakė norvegiškai, 
ji nusišypsojo. Moteris buvo draugiška. Visi buvo 
draugiški, o čia, Teatro kavinėje, padavėjas kalbėjo 
tokia norvegų kalba, kurią Akselis Seieris prisiminė 
ir suprato. 

-— Ar jūs laikinai čia apsistojęs? - pasiteiravo lie- 
sasis vyras ir padėjo ant stalo sąskaitą. 

— Taip. Ne. Laikinai. 

— Turbūt gyvenate viešbutyje, - tarė padavėjas pa- 
imdamas kortelę. - Norėčiau palinkėti jums maloniai 
paviešėti. Pamažu tikrai ateina vasara. Nuostabu. 

Akselis Seieris norėjo eiti į kambarį ir porą valan- 
dų numigti. Turėjo apsiprasti, kad yra čia. Tuomet 
pasivaikščios po miestą. Atėjus vakarui. Jis norėjo 
išsiaiškinti, kiek visko pamena. Norėjo pajusti Nor- 
vegiją. Išsiaiškinti, ar Norvegija jį atpažins. Akseliui 
taip neatrodė. Viskas buvo taip seniai. Taip labai se- 
niai. Rytoj jis aplankys Evą. Bet tik rytoj. Norėjo būti 
pailsėjęs, kai ją sutiks. Žinojo, kad ji serga, ir buvo 
viskam pasiruošęs. 

Prieš užmigdamas norėjo paskambinti Inger Joha- 
nei Vik. Tebuvo trečia valanda po pietų. Ji tikrai vis 
dar buvo darbe. Galbūt moteris vis dar pyko, kad jis 
paspruko. Bet vis dėlto ji atkeliavo į pačią Ameriką 
susitikti su juo! Ji paliko savo vizitinę kortelę, įmetė 
į pašto dėžutę ir užkišo už laukujų durų. 

Tikrai turėtų sutikti su juo pasikalbėti. 

INGER JOHANĘ BUVO apnikęs keistas jausmas, lyg 
jau būtų penktadienis. Antrą valandą išėjusi iš biuro 
su pusiau atitinkančia tiesą dingstimi, kad reikia nu- 
eiti į knygyną, ji turėjo keletą kartų priminti sau, jog 
savaitė nebuvo pasistūmėjusi toliau nei iki trečiadie- 
nio, birželio septintosios. Norli knygyne susirado Nu- 
sidėjimas, lapkričio keturioliktoji, knygą popieriniais 
viršeliais, paskutiniąją iš šešių Asbjorno Revheimo 
romanų. Inger Johanė manė, jog buvo skaičiusi ją 

anksčiau. Perskaičiusi tryliką puslapių suprato ap- 
sirikusi. Knyga priminė ateities romaną, ir moteris 
nebuvo tikra, ar tikrai jai patinka. 

Tuoj turėjo rodyti žinias. Ji įjungė televizorių. 

Lafeną Sėrnesą matė pagrindiniame kelyje į šiau- 
rės rytus nuo Oslo. Jis ėjo pėsčiomis. Trijų nepri- 
klausomų liudytojų aprašymai atitiko iki menkiausių 
smulkmenų - pradedant kamufliažiniais drabužiais 
ir baigiant sugipsuota ranka. Prieš kam nors spėjant 
sustabdyti bėglį, šis vėl paspruko į miškus. Policija 
į pagalbą pasitelkė du lokių medžiotojus iš Suomi- 
jos. TV2 televizija į įvykio vietą buvo išsiuntusi ma- 
lūnsparnius, o NRK laikinai pakluso primygtiniams 
policijos prašymams likti ant žemės. Užtai sukiojosi 
penkios skirtingos televizijos komandos, iš kurių, tie- 
są sakant, nė viena neturėjo ką papasakoti. 

Inger Johanė drebėjo iš pasibaisėjimo junginėda- 
ma šiuos du kanalus. 

Suskambo telefonas. Prieš pakeldama ragelį ji pri- 
tildė televizoriaus garsą. Balsas kitame laido gale buvo 
nepažįstamas. 

— Ar kalbu su Inger Johane Vik? 

- Taip... | 

— Atleisk, kad trukdau tave vakare. Mano vardas 
Uni Kongsbaken. 

— Taip. 

Inger Johanė nurijo seiles ir paėmė ragelį iš dešinės 
į kairę ranką. 

— Pirmadienį kalbėjaisi su mano vyru, tiesa? 

— Taip, aš... 

- Priešpiet Astoras mirė, - pranešė balsas. 


365 


Inger Johanė mėgino išjungti televizorių, tačiau 
nuspaudė garso mygtuką. Laidos vedėjas užriaumo- 
jo, jog visa 21-oji redakcija bus skirta „didžiajai me- 
džioklei. Inger Johanė pagaliau pataikė į reikiamą 
mygtuką, ir stojo tyla. 

— Atsiprašau, - sumikčiojo ji. - Už... užjaučiu. 

— Ačiū, - tarė balsas. - Skambinu, nes labai norė- 
čiau su tavimi susitikti. 

Uni Kongsbaken balsas buvo nepaprastai ramus, 
turint omenyje tai, kad vos prieš kelias valandas tapo 
našle. 

- Su manim susitikti... Taip. Ką... Žinoma. 

— Mano vyras po tavo skambučio be galo susijau- 
dino. Vakar paskambino mano sūnus ir papasakojo, 
kad lankeisi jo kontoroje. Astoras... Ką gi. Jis mirė 
šiandien anksti ryte. 

— Tikrai labai atsiprašau, jei... Turiu omenyje, kad 
niekada nenorėjau... 

— Tai nebūvo dramatiška mirtis, ponia Vik. Nesi- 
jaudink. Astorui buvo devyniasdešimt dveji, ir svei- 
kata buvo labai silpna. 

— Na taip. Bet aš... 

Inger Johanė iš tikrųjų nežinojo, ką turėtų pasa- 
kyti. 

- Ir aš nebe pirmos jaunystės,- tarė Uni Kongsba- 
ken. - Rytoj parvešiu vyrą namo. Jis pageidavo būti 
palaidotas Norvegijoje. Būtų malonu, jei rastum laiko 
pasikalbėti jau rytoj priešpiet. Lėktuvas nusileis dvy- 
liktą. Ar galėtume susitikti trečią valandą? 

- Bet... Tai gali palaukti! Bent jau iki tol, kol įvyks 
laidotuvės. 

— Ne. Tai laukė užtektinai. Būk gera, ponia Vik. 

- Inger Johanė, - sumurmėjo Inger Johanė. 

- Tuomet trečią valandą. Grand viešbutyje. Ar tin- 
ka? Ten paprastai galima ramiai pasikalbėti. 

- Puiku. Trečią. Grand Cafe. 

- Iki pasimatymo. Viso geriausio. 

Senoji dama padėjo ragelį Inger Johanei nespėjus 
atsakyti. Ji ilgai sėdėjo su rageliu rankoje. Sunku pasa- 
kyti, kas privertė ją kvėpuoti greitai ir negiliai - kaltės 
jausmas ar smalsumas. 

Ko, dėl Dievo meilės, iš manęs nori, - pamanė ji ir 
padėjo ragelį į vietą. - Kas gi per ilgai laukė? 

Tuomet ji pajuto skruostus užliejantį raudonį. 

— Aš nužudžiau Astorą Kongsbakeną! 


INGVARAS STUBIO SĖDĖJO VIENAS biure ir 
antrą kartą skaitė elektroninį laišką. Tromsės policijai 
iš Majos Berit Benonisen pavyko išpešti tiek, kad ji 
kadaise pažinojo Karsteną Oslį, gana paviršutiniškai, 
kaip jau buvo sakiusi anksčiau. Elektroninis laiškas 
buvo trumpas ir sausas. Akivaizdu, kad policininkas 
nesuprato Ingvaro prašymo rimtumo. Apklausa buvo 
atlikta telefonu. 

Tėnesas Selbu niekada nebuvo girdėjęs apie jokį 
Karsteną Oslį. 

Grėtė Harborg buvo mirusi. 

Turid Sande Oksėy buvo nepasiekiama. Kai In- 
gvarui vėlyvą popietę pagaliau pavyko prisiskambinti 
šeimai, Turid buvo išvažiavusi į vasarnamį. Be telefo- 
no. Telemarke, šiurkščiai ir neišsamiai paaiškino Lasė 
ir paprašė palikti juos ramybėje, kol policija neturės 

konkrečių rezultatų. Sigmundas apie Karsteno Oslio 
sūnų vis dar nebuvo nieko daugiau išsiaiškinęs. In- 
gvaras įtarė, kad jis šią užduotį atlieka ne su pačiu 
didžiausiu užsidegimu. Nors Sigmundas ir buvo jo 
artimiausias patikėtinis darbe, atrodė, kad ir jis pa- 
mažu tolsta. 

Po nelaimės viskas pasikeitė. Elizabetos ir Trinės 
netektis jį tarsi paženklino - uždėjo stigmą, kuri ki- 
tus žmones trikdė. Jam atsisėdus prie pietų stalo, visi 
nutildavo. Turėjo praeiti daugybė mėnesių, kol kažkas 
leido sau juoktis jam esant šalia. Tam tikra prasme jam 
buvo rodoma pagarba, tačiau jo intuicija, kuria anks- 
čiau buvo žavimasi ir apie kurią buvo pasakojamos 
legendos, dabar buvo nuvertinta iki keistos likimo 
išbandymų patyrusio ir nelaimingo vyro savybės. 

Ingvaras nebuvo nelaimingas. 

Jis prisidegė cigarą ir mėgaudamasis įtraukė 
dūmą. 

- Aš nesu nelaimingas, - pusbalsiu tarė jis ir išpūtė 
į kambarį dūmų kamuolį. 

Cigaras buvo per sausas, ir jis susierzinęs jį už- 
gesino. 

Jei jis iki rytojaus darbo dienos pabaigos nesurinks 
prieš Karsteną Oslį užtektinai įrodymų, kad gautų 
kratos orderį, važiuos ten pats vienas. Ten buvo Emi- 
lija. Jis nė neabejojo. Galbūt jį išmes iš darbo. Tačiau 
jis galėtų išgelbėti mergaitę. 

- Liko beveik viena para, - pamanė jis ir išėjo iš 
biuro. - Ilgiau laukti nebegaliu. 

JIE PAŽINO VIENAS KITĄ iš karto. 

Beveik prieš pusę amžiaus ji išlydėjo jį prieplauko- 
je. Jis mėgino nepaleisti jos iš akių, kai ji tvirčiau ap- 
sisiautusi skraiste vedėsi dviratį krantine išplaukiant 
MS Sandefjord laivui. Vėjas kilnojo jos sijoną. Dviratis 
buvo naujai nudažytas raudona spalva. Ji buvo liekna 
ir turėjo mėlynas akis. Dabar Eva jau vienuoliktus 
metus buvo prikaustyta prie lovos. 

Suglebusios rankos gulėjo ištiestos prie šonų. Ji 
lėtai pakėlė dešiniąją ranką ir ištiesė jam, Akseliui, 
įėjus į palatą. Laiške ji rašė, jog Dievas suteikė jai ma- 
lonę, leisdamas valdyti būtent dešiniąją ranką. Ji vis 
dar galėjo rašyti laiškus. Kojos buvo suparalyžiuotos. 
Kairioji ranka niekam tikusi. 

— Akseli, - tyliai ir ramiai ištarė ji, lyg būtų jo lau- 
kusi. - Mano Akseli. 

Jis prisistūmė prie lovos kėdę. Tuomet droviai 
persibraukė ranka per trumpai apkirptus plaukus 
ir pamėgino nusišypsoti. Jos pirštai buvo šalti, kai 
palietė jo skruostą. Paprastai jie būdavo šilti - sausi, 
lengvučiai ir šilti. Vis dėlto tai buvo tas pats delnas - 
jis jį atpažino ir pravirko. 

- Akseli, - pakartojo Eva. - Tu atvažiavai pas 
mane. 

NUO PIRMADIENIO Karstenas Oslis miegojo blo- 
gai. Dieną nebuvo sunku save įtikinti, kad nėra jokio 
pagrindo nerimauti. Ingvaras Stubio nebegrįžo. Kai- 
me viskas atrodė normalu. Ten niekas apie jį nieko 
neklausinėjo. 

Daug prasčiau buvo atėjus nakčiai. Nors jis ilgai ir 
sunkiai bėgiodavo kiekvieną vakarą, kad nuvargintų 
kūną, iki aušros nesudėdavo bluosto. Šiandien rytą 
darbe pranešė sergąs. Ir pasigailėjo. Daug blogiau 
slampinėti namuose. Jis neturėjo ko nusitverti. Bir- 
želio devynioliktosios planas buvo aiškus. Nebebuvo 
ką veikti, tereikėjo įvykdyti planą. 

Galėjo nudažyti vakarinę sieną. 

Važiuoti į kaimą pirkti dažų nebuvo galima, kas 
nors iš lentpjūvės galėjo jį pamatyti. Geriausia buvo 
važiuoti iki paties Elverumo. Jei ten su kuo nors su- 
sidurtų, kas buvo visai neįtikėtina, galėtų pasakyti, 
kad buvo pas gydytoją. 

Tai buvo tikrai puiki idėja. Įsėdęs į mašiną, jautėsi 
ramesnis. 


LAFENAS SĖRNESAS pagaliau rado automobilį, 
kurį pavyko pavogti. Mazda 323, 1987-ųjų modelis. 
Kažkas jį buvo tiesiog palikęs ant miško keliuko, pu- 
siau įvažiavusį į griovį. Netgi durelės buvo atviros. 
Lafenas nusišypsojo. Bake buvo benzino. Motoras 
šiek tiek sukosčiojo, bet pagaliau užsivedė. Laimei, 
pavyko išvažiuoti ant kelio. Pavažiavus mišku kelis 

šimtus metrų, išniro mažytė kelio atšaka, jis turėjo 
apsisukti. 

Geriausia buvo iškart važiuoti į Švediją. 

Visur skraidė malūnsparniai. Lafenas lėtai judėjo 
pėsčiomis pridengtas medžių. Tiesą sakant, jis norėjo 
eiti tik naktį, tačiau per mažai pasistūmėjo į priekį ir 
turėjo keliauti ir dieną. Kelis kartus matė žmonių, kai 
iš kvailumo kurį laiką ėjo keliu. Jis buvo toks pavar- 
gęs, o lygiu asfaltu eiti buvo paprasčiau. Tuomet vėl 
įlindo į miškus, ir malūnsparniai atsitraukė. Atvirų 
vietų reikėjo vengti. Kartkartėmis jis visai paklysdavo 
ir turėdavo ilgiau pailsėti. 

Mašinoje buvo saugiau, tačiau vis tiek buvo svarbu 
nusigauti kuo toliau. Švedija buvo rytuose. Kadangi 
švietė saulė, jis lengvai susigaudė, kur važiuoti. 

Grotuve gulėjo Sputnik kasetė. Lafenas dainavo 
drauge. Netrukus jis išsuko į platesnį kelią. Dabar 
buvo ramesnis. Atsisėdęs už vairo jautėsi gerai. Praė- 
jusį kartą jie sulaužė jam ranką. Šįkart tikrai užmuštų. 
Jei iki to laiko nenusigaus į Švediją. Būtent tai jis ir 
padarys. Negalėjo būti labai toli. Tik kelios valandos 
kelio. Daugių daugiausia. Kai paskutinį kartą buvo 
Švedijoje, pakelės užeigoje sudorojo apkepą su ančiu- 
viais. Tai buvo vienas skaniausių jo kada nors ragautų 
patiekalų. 

Be to, rūkalai ten buvo pigūs. Bent jau pigesni nei 
Norvegijoje. 

Jis padidino greitį. 


KARSTENAS OSLIS stengėsi nevažiuoti per greitai. 
Buvo svarbu neatkreipti į save dėmesio. Penki šeši 

kilometrai per valandą daugiau nei leistina greičio 
riba buvo pats tas. Beveik normalu. 

Jis gailėjosi išsiruošęs į šią kelionę. 

Bobenas, matyt, bus pamatęs jį, jam pravažiavus 
pro benzino kolonėlę. Jis įnirtingai mojavo, nors 
Karstenas ir apsimetė to nepastebįs. Maža tikimybė, 
kad Bobenas ką užsimintų kam nors iš lentpjūvės, 
tačiau Karstenui visa tai nepatiko. Po raštiško įspė- 
jimo už vagystę nedaug trūko, kad jis būtų išmestas 
iš darbo. Pranešti, jog sergi, kad galėtum nuvažiuo- 
ti į Elverumą apsipirkti, nebuvo labai protinga. Jis, 
aišku, galėjo pasiteisinti apsilankymu pas gydytoją, 
tačiau viršininkas buvo panašus į tokį, kuriam reikia 
įrodymų. Viršininkas buvo baisus šunsnukis ir būtų 
padaręs bet ką, kad tik juo atsikratytų. 

Mašina lėkė šimto aštuoniasdešimties kilometrų 
per valandą greičiu, ir Karstenas Oslis iš lėto nusikeikė 
atleisdamas greičio pedalą ir sumažindamas greitį. 

Galbūt jam paprasčiausiai reikėjo apsisukti. 


- ĮTARIAMASIS VAIRUOJA tamsiai mėlyną Mazda 
323, - garsiai ir aiškiai pranešė malūnsparnio pilo- 
tas, balsas buvo įgavęs labai dramatišką atspalvį. - 
Mašinos numeriai vis dar nežinomi. Turime jį sekti? 
Kartoju: turime jį sekti? 

— Per atstumą, - ausinėse pasigirdo girgždesys. - 
Sekite per atstumą. Trys mašinos jau važiuoja. 

- Priimta, - tarė pilotas ir pasuko malūnsparnį 
lanku virš medžių viršūnių prieš pakildamas į septy- 
nių šimtų metrų aukštį. 

Jis nepaleido automobilio iš akių. 

INGER JOHANĖ JAU penkiolika minučių sėdėjo 
Grand Cafe. Ji nervinosi ir mėgino nekramtyti nagų. 
Vienas pirštas jau kraujavo. Lygiai trečią senoji mo- 
teris įžengė į restoraną. Prie jos priėjus padavėjui, ji 
tarsi gindamasi ištiesė ranką ir apsidairė. Inger Johanė 
kilstelėjo iš vietos ir pamojavo. 

Uni Kongsbaken, aukšta ir tvirtai sudėta, priėjo 
prie jos. Ji vilkėjo spalvotą megztą švarkelį ir segėjo 
čiurnas siekiantį sijoną. Jai priėjus prie stalo, Inger 
Johanė taip pat pastebėjo porą solidžių tamsių batų. 

— Tai tu esi Inger Johanė Vik. Laba diena. 

Delnas buvo sunkus ir sausas. Ji atsisėdo. Iš pir- 
mo žvilgsnio buvo nesuvokiama, kad šiai moteriai 
daugiau nei aštuoniasdešimt. Judesiai buvo ramūs, o 
rankos nejudėdamos gulėjo priešais ją ant stalo. Tik 
įdėmiau pažvelgusi, Inger Johanė galėjo įžiūrėti, kad 
akyse atsispindėjo nežymus nuovargis, kuris pasirodo 
žmogui sulaukus tokio amžiaus, kai jau niekas nebe- 
gali jo nustebinti. 

- Esu dėkinga, kad neatsisakei su manimi susitik- 
ti, - ramiai padėkojo Uni Kongsbaken. 

- Kąjūs, juk tai savaime suprantama, - tarė Inger 
Johanė ir ištuštino vandens stiklinę. - Užsisakysime 
ko nors pavalgyti? 

— Išgersiu tik puodelį kavos, ačiū. Esu šiek tiek 
pavargusi po kelionės. 

- Du puodelius kavos, - paprašė Inger Johanė 
padavėjo tikėdamasi, kad jis primygtinai nesiūlys 
užsisakyti valgyti. 

— Papasakok apie save, - paprašė Uni Kongsba- 
ken. - Prieš pateikdama tau savo istoriją, norėčiau 
plačiau žinoti, kas tu tokia. Astoras ir Geiras buvo 
truputį... 

Ji šyptelėjo. 

— „netikslūs, sakyčiau. 

- Taigi mano vardas Inger Johanė Vik, - pradėjo 
Inger Johanė. - Esu universiteto mokslininkė. 


INGVARO STUBIO biure buvo įjungtas televizorius. 
stovėdami prie durų. Pats Ingvaras sėdėjo užsikė- 
lęs kojas ant stalo čiulpdamas nepridegtą cigarą. Iki 
darbo pabaigos buvo likę daug laiko. Jam tik reikėjo 
kažką pakramtyti. Kažką nekaloringo. Išspjovęs sausą 
tabaką vyras pasijuto mirtinai išbadėjęs. 

— Tai primena Ameriką, - tarė Sigmundas ir pa- 
purtė galvą. - Televizijos transliuojamos Žmonių gau- 
dynės. Groteskiška. Nejau negalime nieko padaryti, 
kad tai sustabdytume? 

— Ne daugiau nei jau padarėme, - pasakė Ingva- 
ras. 

Jam reikėjo užvalgyti. Nors tik prieš valandą buvo 
prarijęs dvi didžiules bandeles su saliamiu ir pomi- 
doru, jo skrandį svilino alkis. 

— Tai gali baigtis tragedija, - tarė biuro darbuo- 
toja ir parodė į televizoriaus ekraną. - Tas laukinis 
važiavimas ir dar visi žurnalistai iš paskos... Gerai 
baigtis negali! 

TV2 televizijos vaizdai iš malūnsparnio rodė, kad 
Mazda padidino greitį. Posūkyje užpakalinė mašinos 

dalis ėmė slysti, o žurnalisto balso tembras suplonėjo 
ir pakilo. 

- Lafenas Sėrnesas mus pastebėjo, - susijaudinęs 
sušuko vyras. 

- Iš viso penki policijos automobiliai ir pora lokių 
medžiotojų, - sumurmėjo Sigmundas Berlis. - Vai- 
kinas turėtų būti mirtinai išsigandęs. 

Ir vėl posūkyje Mazda ėmė čiuožti. Kelkraštis 
nebuvo atitvertas, į kairįjį mašinos šoną pasipylė 
akmenys ir žvyras. Akimirką atrodė, kad automobilis 
nuvažiuos nuo kelio. Per kelias sekundes vairuotojas 
suvaldė mašiną ir dar labiau padidino greitį. 

- Na, mašiną vairuoti jis sugeba, - sausai pareiškė 
Ingvaras. - Ar sužinojai ką nors daugiau apie Karste- 
no Oslio berniuką? 

Sigmundas Berlis neatsakė. Jis bukai spoksojo 
į televizoriaus ekraną. Nebyliai pravėrė burną. At- 
rodė, lyg būtų mėginęs išspausti įspėjimą, tačiau 
kartu būtų žinojęs, kad nėra jokios prasmės ką nors 
sakyti. 

- Dieve brangus, - sudejavo biuro darbuotoja. - 
Kas... 


KAIP VĖLIAU PASIRODĖ, TV2 tiesiogiai transliuo- 
tyni šimtai tūkstančių žiūrovų. Daugiau nei septyni 
šimtai tūkstančių žmonių - dauguma buvo darbe, 
kadangi laikrodis rodė dvylika minučių po trijų — 
stebėjo, kaip tamsiai mėlyna 1987-ųjų Mazda 323 
slysdama posūkyje atsitrenkė į priešais važiuojantį 
Opel Vectra, šis taip pat buvo tamsiai mėlynas. 

Mazda beveik pasidalijo į dvi dalis ir apvirto. Ji 
vertėsi per opelio stogą, kuris vis dar lėkė į priekį. 
mazda susijungė su opeliu absurdiškame metaliniame 
apsikabinime. Apsauginė kelkraščio tvora suknežino 
šonines dureles, ir atšokusi mašina nuskriejo į prie- 
šingą kelio pusę vis dar su mazda ant stogo. Kelio 
pakraštyje buvusi uolos atplaiša padalijo opelio ka- 
potą į dvi dalis. 

Septyni šimtai keturiasdešimt du tūkstančiai žiū- 
rovų sulaikė kvėpavimą. 

Visi laukė sprogimo. Jo nebuvo. 

Vienintelis iš televizorių garsiakalbių sklindantis 
garsas buvo malūnsparnio zvimbimas, kuris dabar 
sklandė tik penkiasdešimt metrų atstumu nuo nelai- 
mės vietos. Vaizdo kameros iš arti filmavo vyrą, kuris 
vos prieš kelias sekundes spruko nuo policijos vogtu 
automobiliu. Lafenas Sėrnesas karojo pro išdužusį 
šoninį langą. Veidas žvelgė į dangų, nugara, atrodo, 
buvo sulaužyta. Jo ranka, sugipsuota kairioji ranka, 
ties petimi buvo nutraukta ir mėtėsi už keleto metrų 
nuo sumaltų mašinų liekanų. 

- Velnias! - subliuvo žurnalistas. 

Tuomet garsas visai dingo. 


- TAI NUTIKO VAKARE prieš pagrindinį procesą, - 
tarė Uni Kongsbaken ir įsipylė pieno į pustuštį kavos 
puodelį. - Ir nepamiršk, kad... 

Tankūs žili plaukai buvo susukti į laisvą kuodą, 
sutvirtintą juodomis lakuotomis japoniškomis laz- 
delėmis. Viena sruoga šone buvo atsipalaidavusi. Įgu- 
dusiais pirštais ji vėl ją prisegė. 

- Astoras manė, kad Akselis Seieris tikrai kaltas, - 
tęsė ji. - Buvo visiškai tuo tikras. Nepaisant visko, daug 
kas liudijo Akselio nenaudai. Be to, nuo pat suėmimo 
pradžios jis pats sau prieštaravo ir nerodė didelio noro 
bendradarbiauti. Nesunku tai pamiršti... 

Ji stabtelėjo ir įkvėpė. Inger Johanė matė, kad Uni 
Kongsbaken yra pavargusi, nors jos tesikalbėjo pen- 
kiolika minučių. Dešiniosios akies krašteliai buvo pa- 
raudę, ir Inger Johanei pirmą kartą susidarė įspūdis, 
kad Uni Kongsbaken dvejoja. 

— ..po tiek metų, - atsiduso ji. - Astoras buvo... 
tikras. Taip, kaip viskas susiklostė, kaip aš... Ne, dabar 
tikrai viską supainiojau. 

Šypsena buvo drovi, beveik sutrikusi. 

- Paklausyk, - tarė Inger Johanė ir pasilenkė prie 
Uni Kongsbaken. - Tikrai manau, kad turėtume pa- 
laukti. Galime susitikti vėliau. Kitą savaitę. 

- Ne, - netikėtai griežtai paprieštaravo Uni 
Kongsbaken. - Esu sena. Nesu bejėgė. Leisk man 
tęsti. Astoras sėdėjo savo mažyčiame darbo kam- 
baryje. Baigiamosioms procesų kalboms jis visada 
skirdavo daug laiko. Niekada jų neužsirašydavo. Tik 
atskiras mintis, kažką panašaus į santrauką ant atski- 
rų kortelių. Daugelis manė, kad jis sakydavo kalbas 
spontaniškai... 

Ji sausai inisiidikės 

— Astoras niekada nedarydavo nieko spontaniš- 
kai. Menkas malonumas trukdyti jį dirbantį. Bet aš 
buvau skalbimo kambaryje. Giliai kampe, už vamz- 
džių, radau Asbjorno drabužius. Megztinį, kurį pati 
numezgiau, dar prieš... Dar nebuvau pagarsėjusi kaip 

kilimų menininkė. Megztinis buvo kruvinas. Kaip 
reikiant permirkęs krauju. Aš įsiutau. Įsiutau! Aišku, 
pamaniau, kad vėl ėmėsi savo senų darbelių, nužudė 
gyvulėlį. Ką gi. Užlipau į jo kambarį. Ir nežinau, kas 
privertė Mane... 

Atrodė, lyg ji ieškotų tinkamų žodžių, lyg būtų jau 
seniai repetavusi, tačiau vis tiek neradusi tinkamo 
pasakymo. 

— Tai tebuvo jausmas. Aš užlipau laiptais. Galvojau 
apie tą vakarą, kai dingo mažoji Hedviga. Tai yra, 
galvojau apie dieną po to. Tada auštant, taip... Tuo 
metu mes, aišku, apie Hedvigą nieko nežinojome. 
Kad mažoji mergaitė dingo, paaiškėjo po dienos ar 
kelių. 

Moteris prilietė pirštais smilkinius, lyg jai būtų 
skaudėję galvą. 

— Nubudau penktą ryto. Dažnai nubundu. Taip 
buvo visą gyvenimą. Tačiau būtent tą rytą, kuris, 
kaip vėliau paaiškės, buvo rytas po Hedvigos nužu- 
dymo. Man pasirodė, kad kažką išgirdau. Aš, aišku, 
išsigandau. Asbjornas išgyveno savo sunkiausią ma- 
niakinį laikotarpį ir išsigalvodavo dalykų, kurie toli 
gražu pralenkdavo visus mano įsivaizdavimus apie 
tai, ką paauglys berniukas gali iškrėsti. Aš išgirdau 
žingsnius. Pirma mintis buvo atsikelti ir išsiaiškin- 
ti, kas nutiko. Tačiau aš paprasčiausiai nepajėgiau. 
Jaučiausi tiesiog išsekusi. Kažkas mane sulaikė. Ne- 
žinau, kas. Vėliau prie pusryčių stalo Asbjornas buvo 
labai tylus. Toks niekada nebūdavo. Šis berniukas 
nepaliaujamai tauškėdavo. Net ir rašydamas plepė- 
davo. Kalbėdavo ir gestikuliuodavo. Nuolat. Turėjo 

tiek daug įsitikinimų. Jis turėjo per daug įsitikinimų, 
jis... 

Ir vėl veidu nuslydo drovi šypsena. 

- Pakaks apie tai, - nutraukė ji pati save - jis, tiesą 
sakant, buvo tylus. Geiras, priešingai, buvo žvalus ir 
linksmas. Aš... 

Moters akys prisimerkė, ir ji sulaikė kvėpavimą. 
Atrodė, lyg bandytų visa tai atkurti, įsivaizduoti tą 
rytą prie pusryčių stalo mažame miestelyje prie Oslo 
seniai, 1956-aisiais. 

— Supratau, jog kažkas bus įvykę, - lėtai ištarė 
Uni Kongsbaken. - Geiras būdavo tylus berniukas. 
Paprastai rytais nieko nešnekėdavo. Tiesiog sėdėdavo 
vienišas... Jis visada būdavo Asbjorno šešėlyje. Nuo- 
lat. Taip pat ir tėvo. Nors Asbjornas buvo neįprastai 
konfliktiškas jaunuolis ir net nenorėjo vadintis tėvo 
pavarde, atrodė, lyg Astoras... būtų juo žavėjęsis. 
Manau, berniuke jis įžvelgė dalį savęs. Savo paties 
stiprybę. Atkaklumą. Pasitikėjimą savo jėgomis. Ši- 
taip buvo visada. Geiras buvo tarsi... šuniui penkta 
koja - visada. Tą rytą, priešingai, jis buvo linksmas 
ir kalbus, ir aš supratau, kad kažkas negerai. Apie 
Hedvigą, aišku, nepagalvojau. Kaip jau sakiau, apie 
mažosios mergytės likimą tuo metu nieko nežino- 
jome. Tačiau kažkas berniuko elgesyje mane taip 
išgąsdino, kad nedrįsau paklausti. Ir kai vėliau, po 
daugelio savaičių, paskutinį vakarą prieš Astorui 
sakant kaltinamąją kalbą prieš Akselį Seierį dėl He- 
dvigos Gosioy nužudymo... Kai drebėdama iš įniršio 
užlipau laiptais nešina kruvinu Asbjorno megztiniu, 
ir kai staiga... 

Ji vėl sudėjo rankas. Sunkūs žili plaukai krito ant 
vieno peties. Iš paraudusios akies tekėjo ašaros. 

Inger Johanė nesuvokė, ar senoji moteris verkia, 
ar jai akies uždegimas. 

- Tuomet aš supratau, lyg būčiau išvydusi kažką 
panašaus į viziją, - įsitempusi pasakė Uni Kongsba- 
ken. - Įėjau į Asbjorno kambarį. Jis rašė, kaip pa- 
prastai. Kai numečiau jam megztinį, jis truktelėjo 
pečiais ir toliau rašė. Netardamas nė žodžio. Hedviga, 
pasakiau aš. Ar tai Hedvigos kraujas? Jis vėl truktelėjo 
pečiais ir rašė toliau labai greitai. Maniau, kad mirsiu. 
Čia ir dabar. Ėmė svaigti galva, turėjau tiesiogine šio 
žodžio prasme atsiremti į sieną, kad nenukrisčiau. Šis 
berniukas man kainavo nesuskaičiuojamą daugybę 
bemiegių naktų. Jis nuolat vertė mane jaudintis. Ta- 
čiau aš niekada, niekada... 

Ji trinktelėjo delnu į balta staltiese aptiestą stalą, 
Inger Johanė krūptelėjo. Sudžerškėjo indai, ir atsku- 
bėjo padavėjas. 

— „niekada netikėjau, kad jis sugebės kažką pana- 
šaus padaryti, - baigė Uni Kongsbaken. 

— Ne, ačiū, - tarė Inger Johanė padavėjui, kuris 
abejodamas pasitraukė. - Ką... Ką gi jis pasakė? 

— Nieko. 

— Nieko? 

— Ne. 

— Bet... Ar jis prisipažino... 

- Jis neturėjo ko prisipažinti, kaip vėliau paaiš- 
kėjo. 

— Bijau, kad dabar ne... 

- Aš tiesiog stovėjau ten atsirėmusi į sieną. As- 
bjornas rašė ir rašė. Ir šiandien negaliu pasakyti, kiek 
laiko ten buvome vieni. Galbūt pusvalandį. Aš jau- 
čiausi, lyg... Lyg prarasčiau viską. Gali būti, kad dar 
kartą jo paklausiau. Bet jis neatsakė. Tik rašė ir rašė, 
lyg aš būčiau buvusi oras. Lyg... 

Dabar ji tikrai verkė. Ašaros liejosi iš abiejų akių, 
ir ji ieškojo rankovėje nosinaitės. 

— Tuomet atėjo Geiras. Neišgirdau jo. Staiga jis 
išdygo ten, šalia manęs, ir įsispoksojo į ant grindų 
nukritusį megztinį. Jis pravirko. „Aš šito nenorėjau. 
Nenorėjau.“ Kaip tik tuos žodžius jis ištarė. Jam buvo 
aštuoniolika, ir jis verkė tarsi vaikas. Asbjornas pa- 
šoko ir puolė prie brolio. „Užsičiaupk!“ klykė jis be 
paliovos. 

- Geiras? Geiras sakė, jog to nenorėjo, kad jis... 

- Taip, - tarė Uni Kongsbaken ir išsitiesė - ji at- 
sargiai spaudė nosinaitę prie akių prieš susikišdama 
ją atgal į rankovę. - Tačiau daugiau pasakyti jis ne- 
spėjo. Asbjornas trenkė, ir jis paprasčiausiai prarado 
sąmonę. 

- Bet ar tai reiškia, kad... Nelabai suprantu, ką... 

- Asbjornas buvo mieliausias žmogus, kokį tik 
gali įsivaizduoti, - pasakė Uni Kongsbaken - dabar 
jau ramiau, ji kvėpavo laisvai ir nebeverkė. - Asbjor- 
nas buvo švelnus berniukas. Viskas, ką vėliau parašė, 
visi tie siaubingi, nešvankūs dalykai... Šventvagystės. 
Užsipuolimai. Tai tebuvo žodžiai. Asbjornas tik rašė. 
Tikrovėje jis buvo be galo malonus vyras. Ir labai 
mylėjo savo brolį. 

Gumulas gerklėje privertė Inger Johanę nuryti 
seiles. Buvo nelengva. Ji norėjo kažką pasakyti, nė 
nenumanė ką. 

— Tai Geiras nužudė mažąją Hedvigą, - tarė Uni 
Kongsbaken. - Esu tuo pakankamai tikra. 


GELBĖJIMO KOMANDOS UŽTRUKO tris ke- 
tvirčius valandos, kol ištraukė vyrą iš mėlynojo opelio 
nuolaužų. Jo šlaunis buvo skersai nupjauta. Kairio- 
sios akies obuolys sutraiškytas - kruvinas gniutulas, 
išlėkęs iš akiduobės, suglebęs karojo ant skruosto. 
Mašinos vairas mėtėsi už šimto metrų, prie eglės, o 
vairo kolonėlė buvo giliai įsmigusi vyrui į pilvą 

- Jis gyvas, - sušvokštė gelbėtojas. - Po perkūnais! 
Vaikinas gyvas! 

Po valandos mėlynojo opelio vairuotojas gulėjo 
ant operacinio stalo. Reikalai atrodė nekokie, tačiau 
vis dar buvo vilties. 

Tuo metu Lafenas Sėrnesas-bežadėmis akimis vis 
dar žvelgė į dangų puse kūno išlindęs pro šoninį vog- 
tos mazdos 323 langą. Nepatyręs policininkas atvirai 
verkė pasilenkęs prie upelio. Virš nelaimės vietos vis 
dar siuvo trys malūnsparniai, tik vienas iš jų priklausė 
policijai. TV2 televizija buvo besumušanti popietinės 
laidos žiūrimumo rekordą. 


UŽ DIDŽIŲJŲ Grand Cafe langų pro šalį ėjo žmo- 
nės. Kai kurie skubėjo. Kiti galbūt išėjo iš namų be 
jokio tikslo - jie turėjo viso pasaulio laiką, ir Inger 
Johanė sekė juos akimis. Ji mėgino sudėlioti mintis. 
Uni Kongsbaken atsiprašiusi atsistojo ir nuėjo nuo 

staliuko, nepranešdama kur. Rankinė, didžiulis rudas 
odinis krepšys su metaliniais aptaisais, gulėjo palik- 
tas. Matyt, ji tik nuėjo į tualetą. 

Inger Johanė jautėsi visai nusikamavusi. 

Ji mėgino įsivaizduoti Geirą Kongsbakeną. Jo vei- 
das buvo neryškus. Nors su vyru buvo susitikusi vos 
prieš gerą parą, neprisiminė nieko kita, išskyrus tai, 
kad jis atrodė nuobodus. Apkūnus ir sunkus kaip ir 
abu tėvai. Ji prisiminė grindų vaško ir rudo medžio 
kvapą. Matė neutralųjį kostiumą. O advokato veidas 
tebuvo neaiškūs kontūrai atmintyje. 

Grįžo Uni Kongsbaken. Netarusi nė žodžio, ji vėl 
atsisėdo. 

— Ką turi galvoje sakydama „Esu tuo pakankamai 
tikra“? - paklausė Inger Johanė. 

- Kaip? 

— Tu sakei... Sakei, jog esi pakankamai tikra, kad... 
kad Geiras nužudė Hedvigą. Kodėl tik pakankamai 
tikra? 

— Aš juk negaliu žinoti, - sausai paaiškino Uni 
Kongsbaken. - Bent jau ne juridine prasme. Jis nie- 
kada nieko neprisipažino. 

- Bet... 

— Leisk man tęsti. 

Ji pakėlė puodelį. Šis buvo tuščias. Inger Johanė 
pamojo ranka padavėjui. Šis buvo nepatenkintas, 
daugiau pieno atnešė tik tada, kai Uni Kongsbaken 
jau buvo paprašiusi kelis kartus. 

- Taigi Geiras nuo smūgio neteko sąmonės, - 
pagaliau ištarė ji. - O Asbjornas buvo nebylus lyg 
akmuo. Po kelių minučių Geiras atsigavo. Tada lygiai 

taip pat tylėjo kaip ir jo brolis. Aš pasikviečiau Astorą. 
Kaip tau jau pasakojau, jis sėdėjo savo darbo kamba- 
ryje, buvo gana vėlu. 

Ji ir vėl žvelgė išsiblaškiusiu žvilgsniu, lyg būtų 
mėginusi atsukti atgal laiką. 

— Astoras įsiuto. Pirmiausia, aišku, dėl sutrukdy- 
mo. Tuomet dėl to, ką turėjau jam pasakyti. Tai vi- 
siškos nesąmonės, šaukė jis. Kvailystės. Svaičiojimai, 
šaukė man į veidą. Pasisodinęs berniukus ant sofos, 
užvertė juos klausimais. Nė vienas jų neištarė nė žo- 
džio. Jie... jie paprasčiausiai neatsakinėjo. Nė į vieną 
klausimą. Man tai buvo visiškai aiškus atsakymas. 
Nors Asbjornas ir buvo maištininkas, savo tėvui vi- 
sada jautė tam tikrą pagarbą. Niekada anksčiau ne- 
buvau jo tokio mačiusi. Berniukas įžūliai žvelgė tėvui 
į akis ir tylėjo. Geiras spoksojo į rankas. Ir jis buvo 
nebylus, net tada, kai Astoras skėlė skambų antausį. 
Galiausiai Astoras pasidavė. Jis nusiuntė juos į lovą. 
Buvo gerokai po vidurnakčio. 

Jis drebėjo, kai atsigulė šalia manęs tamsoje. Papa- 
sakojau jam, ką manau. Jog Geiras nužudė Hedvigą 
ir pasikvietė Asbjorną, kad šis padėtų atsikratyti... 
lavono. Mes turėjome tik vieną telefoną ir jis stovė- 
jo tiesiai priešais Asbjorno kambarį. Geiras galėjo 
paskambinti naktį mums nieko negirdint. Štai ką aš 
pasakiau. Astoras neatsakė, tik tyliai verkė. Niekada 
nebuvau mačiusi savo vyro verkiant. Galiausiai jis 
pasakė, kad aš suklydau. Tai esą neįmanoma. Akselis 
Seieris nužudė Hedvigą, ne kas kitas. Jis atsuko man 
nugarą ir nieko daugiau nebesakė. Aš nepasidaviau. 
Dar kartą viską pergalvojau. Kruvinas megztinis. Įtar- 

tinas berniukų elgesys. Tą vakarą, kai dingo Hedviga, 
Geiras buvo Osle, jaunųjų socialistų susitikime. As- 
bjornas buvo namie. Paryčiais išgirdau... Šitai jau pa- 
sakojau. Atleisk. Kartoju. Bet Astoras nenorėjo nieko 
girdėti. Pagaliau išaušus dienai, jis atsikėlė. Nusiprau- 
sė po dušu, apsirengė, išėjo į darbą. Kiek perskaičiau 
laikraščiuose, jis išrėžė ugningą baigiamąją kalbą. Jam 
grįžus, pietavome tylėdami. Visi keturi. 

Uni Kongsbaken lengvai trinktelėjo delnu per sta- 
lą, tarsi būtų padėjusi tašką. 

— Nelabai žinau, ką apie visa tai turėčiau pasaky- 
ti, - tarė Inger Johanė. 

- Tiesą sakant, neprivalai nieko sakyti. 

— Bet Andersas Mohaugas, tai jis... 

— Andersas taip pat pasikeitė. Anksčiau neatkrei- 
piau į tai dėmesio, šis vaikis buvo keistuolis. Tačiau 
po ano vakaro pastebėjau, kad jis tapo tylesnis. San- 
tūresnis. Tam tikra prasme bailesnis. Nebuvo sunku 
susigaudyti, kad Asbjornas, matyt, buvo kartu su sa- 
vimi pasiėmęs Andersą. Žinai, jis buvo labai augalo- 
tas vaikinas. Stiprus. Pasitaikius progai pamėginau 
pašnekėti su ponia Mohaug. Ji priminė išgąsdintą 
žvėrį. Nenorėjo kalbėti. 

Uni Kongsbaken akys vėl patvino ašaromis. Ašaros 
ritosi raukšle palei nosį, ji lyžtelėjo viršutinę lūpą. 

- Ji, aišku, manė, kad Andersas šį nusikaltimą pa- 
darė vienas pats, - tyliai tarė ji. - Turėjau neatlyžti. 
Turėjau... Ponia Mohaug niekada nebeatsigavo po 
tos Žiemos. 

— Kai Andersas mirė, - pradėjo Inger Johanė ir 
buvo vėl nutraukta. 

— Po tos siaubingos nakties mes su Astoru daugiau 
niekada nebešnekėjome apie Hedvigą. Atrodė, lyg visa 
ši baisi para būtų buvusi patalpinta viename atminties 
stalčiuje - uždaryta ir užrakinta, paslėpta amžiams - 
aš... Bėgant laikui, atrodė, lyg viskas būtų beveik dingę. 
Geiras tapo teisininku, kaip ir jo tėvas. Jis mėgino 
prilygti Astorui visose srityse, nors jam niekada taip 
ir nepavyko. Asbjornas buvo pradėjęs rašyti tas savo 
knygas. Kitais žodžiais, pakako kitų rūpesčių. 

Ji giliai atsidūsėjo, kai vėl prakalbo, balsas dre- 
bėjo. 

— Vieną dieną, tai turėjo būti vasara, 1965-aisiais, 
Astoras grįžo namo iš biuro... Taip, tuo metu jis jau 
buvo tapęs departamento vadovu. 

— Man tai Žinoma. 

— Jį aplankė jo geras draugas, skyriaus viršininkas, 
Einaras Danielsbergas. Klausinėjo apie Hedvigos bylą 
ir Akselį Seierį. Buvo gauta naujos informacijos, kuri 
rodė, kad... 

Dabar ji įsikniaubė veidu į delnus. Vestuvinis žie- 
das, plonytis ir nusitrynęs, buvo beveik įaugęs į deši- 
niosios rankos bevardį pirštą. Jo beveik nebesimatė 
odos raukšlėje. 

— Astoras tik pasakė, kad viskuo pasirūpinta, - 
sukuždėjo ji. - Man nereikėjo baimintis. 

- Baimintis? 

- Jis ištarė tik šiuos žodžius. Aš nežinau, kas nu- 
tiko. 

Staiga ji pakėlė veidą. 

- Astoras buvo sąžiningas žmogus. Garbingiausias 
vyras, kokį tik pažinojau. Vis dėlto jis leido nekaltam 

žmogui patekti į kalėjimą. Tai man kai ką pasakė. Šitai 
mane išmokė, kad... 

Ji giliai įkvėpė, beveik sušniokštė. 

— Dėl to, kas mūsų, darome viską. Taip jau mes, 
žmonės, sutverti. Rūpinamės tuo, kas mūsų. Tuomet 
ji atsistojo, labai sena moteris, sunkiai ir lėtai. Plaukai 
buvo visai išslydę iš japoniškų lazdelių. Akys buvo 
patinusios. 

— Kaip supranti, niekada negalėjau nieko įrodyti. 

Atrodė, lyg per popietę rankinė tapo per sunki. 
Moteris mėgino užsidėti ją ant peties, tačiau ši slydo 
žemyn. Galiausiai ji pačiupo krepšį abiem rankomis 
ir pamėgino išsitiesti. 

- Ilgai tuo guodžiausi. Juk negalėjau niekuo būti ti- 
kra. Berniukai nenorėjo kalbėti. Megztinis buvo sude- 
gintas, tuo pasirūpino Astoras. Mirus Asbjornui, pirmą 
kartą perskaičiau jo knygas. Knygoje Nusidėjimas, lap- 
kričio keturioliktoji pagaliau radau patvirtinimą. 

Suprantu, kad saugojai savo vyrą, - pamanė Inger 
Johanė, ieškodama žodžių, kurie nebūtų įžeidžiantys. - 
Bet dabar išduodi savo pačios sūnų. Atiduodi jį kitų 
malonei. Po visų tų mety, savo pačios sūnų. Kodėl? 

- Geiras gavo daugiau nei keturiasdešimt metų 
laisvės, - tyliai tarė Uni Kongsbaken - Jis gavo ketu- 
riasdešimt metų, kurie jam nepriklausė. Manau, jog 
jis... Spėju, kad jis daugiau nebenusikalto. 

Šypsena buvo susigėdusi, lyg moteris nelabai būtų 
tikėjusi tuo, ką sako. 

— Negalėjau papasakoti šito anksčiau. Astoras 
būtų... Astoras būtų šito nepakėlęs. Pakako Asbjorno. 
Tų siaubingų knygų, skandalų, savižudybės. 

Ji silpnai atsiduso. 

— Ačiū, kad radai laiko mane išklausyti. Turėsi 
pati nuspręsti, ką daryti su tuo, ką sužinojai. Savo 
dalį aš padariau. Aišku, per vėlai, bet vis dėlto... Kas 
turi nutikti Geirui, nuspręsi tu. Turbūt negalėsi nieko 
pakeisti. Jis, žinoma, viską neigs. Ir kadangi nieko ne- 
įmanoma įrodyti... Tačiau tai galbūt gali padėti tam... 
Akseliui Seieriui. Turiu galvoje, jei jis sužinos, kas iš 
tikrųjų įvyko. Viso geriausio. 

Inger Johanė sekė akimis sulinkusią nugarą, iš- 
nykstančią pro didžiąsias Grand Cafe duris. Jai topte- 
lėjo mintis, kad net ir švarkelio spalvos atrodo išblu- 
kusios. Atrodė, kad senoji dama vos gali pakelti kojas. 
Pro langą ji matė, kaip kažkas padėjo moteriai įsėsti 
į taksi. Užsitrenkiant durelėms, iš rankinės iškrito 
plaukų šepetys, Inger Johanė dar ilgai į jį spoksojo, kol 
mašina su Uni Kongsbaken pagaliau dingo iš akių. 

Šepetys buvo pilnas mirusių plaukų. Inger Johanė 
stebėjosi, kokie jie ryškūs, net ir iš tokio atstumo. 
Plaukai buvo žili ir priminė jai Akselį Seierį. 

INGVARAS STUBIO SĖDĖJO pats vienas savo biure 
mėgindamas nuvyti netaktišką palengvėjimo jaus- 
mą. 

Lafenas Sėrnesas mirė taip, kaip ir gyveno - bėg- 
damas nuo visuomenės, kuri jį niekino. Tai buvo 

tragiška. Ingvarui vis dėlto niekaip nepavyko nu- 
stumti į šalį pasitenkinimo. Iš žaidimo iškritus La- 
fenui Sėrnesui, galbūt buvo galima priversti daugiau 
žmonių susitelkti prie tikrojo nusidėjėlio, tikrosios 
medžioklės. Ši mintis leido Ingvarui lengviau atsi- 
kvėpti. Jis jautėsi stipresnis, energingesnis nei daugelį 
kitų dienų. 

Vyras jau buvo seniai išjungęs televizorių. Buvo 
tiesiog šlykštu žiūrėti, kaip žurnalistai zuja kraujo 
klane nė nesusimąstydami apie tragedijos, kuri ką 
tik įvyko priešais televizorių ekranus, rimtumą. Jis 
pasibaisėjęs nusipurtė ir ėmė rūšiuoti dokumen- 
tus. 

Į kambarį įvirto Sigmundas Berlis. 

Ingvaras pakėlė akis ir suraukė antakius. 

— Ramiau, - sausai tarė jis, pabeldė smiliumi į stalą 
ir linktelėjo galva durų pusėn. - Nejau visai pamir- 
šome geras manieras? 

— Avarija, - sušniokštė Sigmundas Berlis. - La- 
fenas Sėrnesas mirė, tikriausiai jau girdėjai. Bet tas 
kitas... 

Jis gaudė orą ir atsirėmė delnais į kelius. 

— Tas kitas... Vyras kitoje mašinoje... 

- Atsisėsk, Sigmundai. 

Ingvaras parodė į svečių kėdę. 

- Tas kitas, velniai mane griebtų, buvo... Karstenas 
Oslis! 

Atrodė, lyg jo smegenyse būtų įvykęs trumpas su- 
jungimas. Viskas nuščiuvo. Jis mėgino sutelkti žvilgs- 
nį, tačiau akys buvo įsmigusios Sigmundui į krūtinę. 
Jo kaklaraištis buvo įlindęs tarp dviejų marškinių 

sagų. Jis buvo pernelyg raudonas, su paukšteliais. 
Geltonos žąsies uodega kyšojo iš po marškinių kraš- 
to. Ingvaras net nežinojo, ar vis dar kvėpuoja. 

- Ar girdėjai, ką pasakiau, - suriaumojo Sigmun- 
das. - Karstenas Oslis susidūrė su Lafenu! Jei esi tei- 
sus, tai reiškia, kad Emilija... 

— Emilija, - pakartojo Ingvaras, balsas lūžinėjo, jis 
pamėgino atsikrenkšti. 

— Karstenas Oslis taip pat vaduojasi mirtimi! In- 
gvarai, kaip, po galais, rasime Emiliją, jei tu teisus? Jei 
Karstenas Oslis ją paslėpė ir dabar pakratys kojas? 

Ingvaras lėtai atsistojo nuo kėdės. Turėjo atsiremti 
į stalo kraštą. Turėjo galvoti. Turėjo susikaupti. 

— Sigmundai, - tarė jis, dabar balsas buvo aukš- 
tesnis. - Nuvažiuok į ligoninę. Padaryk viską, ką gali, 
kad vyrą prakalbintum. Jei tai įmanoma. 

- Kvaily, jis be sąmonės! 

Ingvaras išsitiesė. 

— Aš tai suprantu, - lėtai tarė jis. - Būtent todėl 
turi ten būti. Jei jis kartais pabustų. 

— O ką tu? Ką tuo metu veiksi tu? 

- Aš važiuosiu į Snaubu. 

— Bet Ingvarai, juk šiandien neturi prieš vaikiną 
daugiau įrodymų, nei turėjai vakar. Nors Karstenas 
Oslis ir yra sunkiai sužeistas, juk negali be leidimo 
tiesiog įsiveržti į jo nuosavybę! 

Ingvaras užsimetė švarką ir metė žvilgsnį į lai- 
krodį. 

— Man į tai nusispjaut, - ramiai tarė jis. - Būtent 
dabar į būtent tai man nusispjaut. 

AKSELIS SEIERIS STEBĖJOSI, kad mažajame kam- 
barėlyje, kur gyveno Eva, jaučiasi kaip namie. Sienos 
buvo nudažytos šilta geltona spalva, ir nors lova buvo 
metalinė, o ant patalynės puikavosi užrašas Oslo savi- 
valdybė, tai vis tiek buvo Evos kambarys. Jis atpažino 
kelis daiktus iš Brugatos gatvėje buvusio bendrabučio, 
kur ji vieną 1965-ųjų vakarą jodu jam valė žaizdas 
pakaušyje. Porcelianinį sparnus išskleidusį angelą, 
blyškiai mėlyną su aukso spalvos dažų likučiais, ji 
buvo gavusi konfirmacijos proga. Jis prisiminė tai iš 
karto, tik perbraukęs pirštais per vėsią figūrėlę. Pa- 
veikslą, kuris vaizdavo Hovedojos salą besileidžiant 
saulei buvo pats jai padovanojęs. Dabar jis kabėjo 
virš lovos, spalvos buvo blyškesnės, nei tada, kai jis 
sendaikčių parduotuvėje, ant stalo padėjęs penkiolika 
kronų, pasiėmė paveikslą, įpakuotą į pilką popierių 
ir aprištą virvele. 

Eva taip pat atrodė sunykusi. 

Tačiau ji vis dar buvo jo Eva. 

Delnas buvo susenęs ir subjaurotas ligos. Veidas 
atrodė susenęs, išraiška buvo perkreipta niekada ne- 
nuslūgstančio skausmo. Kūnas tebuvo nepaslankus 
kiautas, gaubiantis moterį, kurią Akselis Seieris vis 
dar mylėjo. Jis kalbėjo mažai. Eva užtruko, kol pa- 
pasakojo savo istoriją. Kartkartėmis jai reikėdavo 
pailsėti. Akselis klausė tylėdamas. 

Šiame kambaryje jis jautėsi kaip namie. 

- Jis taip pasikeitė, - sukuždėjo Eva. - Viskas su- 
dužo. Jis neturėjo pinigų, kad galėtų visa tai išsiaiš- 
kinti. Jei būtų išleidęs paskutinius motinos palikimo 
pinigus, nebūtų turėjęs kur gyventi. Ir tada nebebūtų 
buvę jokios vilties. Tai jį sugniuždė, Akseli. Per pas- 
taruosius mėnesius jis manęs net neaplankė. 

Viskas susitvarkys, sakė Akselis. Jis turėjo korteles. 
Platininė, paaiškino jis rodydamas žvilgantį plastikinį 
daiktą. Tokios kortelės duodamos tik pasiturintiems 
žmonėms. Jis buvo pasiturintis. Jis viską sutvarkys. 

Viskas, aišku, susitvarkys dabar Akseliui pagaliau 
atvykus. 

- Būčiau galėjęs atvažiuoti anksčiau. 

Tik ji jo neprašė. Akselis tai žinojo - atvykti į 
Norvegiją nebuvo jokių galimybių, kol Eva to neno- 
rėjo. Nors ji iš tikrųjų jo ir nekvietė, jos parašytuose 
žodžiuose glūdėjo meldimas padėti. Laiškas atėjo 
gegužę, ne liepą kaip paprastai. Tai buvo nevilties 
kupinas laiškas, ir jis atsakė jai viską mesdamas ir 
grįždamas namo. 

Akselis atsigėrė sulčių iš didžiulės stiklinės, sto- 
vinčios ant naktinio stalelio. Skonis buvo šviežias. 
Norvegijos skonis - serbentų sirupas ir vanduo. Ti- 
kras gėrimas. Norvegiškos sultys. Jis nusišluostė lūpas 
ir nusišypsojo. 

Akselis kažką išgirdo ir pasisuko. Baimė persmel- 
kė kūną. Jis paleido Evos delną ir pats to nepastebė- 
damas sugniaužė kumščius. Policininkas drėgnomis 
akimis su raktais, norėjęs priversti Akselį prisipažinti 
tai, ko šis nebuvo padaręs, ir nuo to laiko lankęs jį 
sapnuose, tąkart vilkėjo kitais drabužiais. Galbūt se- 

namadiškesniais. Anas vyras vilkėjo platesnį švarką 
ir kelnes su šachmatų ornamentu ant atvartų. Tačiau 
jis buvo policininkas. Akselis suprato tai iš karto ir 
pažvelgė pro langą. Evos kambarys buvo pirmajame 
aukšte. 

— Eva Osli? - paklausė vyras prieidamas arčiau. 

Eva pašnibždomis tai patvirtino. Vyras atsikrenkš- 
tė ir priėjo dar arčiau prie lovos. Akselis juto odos ir 
mašinų tepalo kvapą, sklindantį nuo jo drabužių. 

— Man labai gaila pranešti, kad tavo sūnus pateko į 
rimtą avariją. Karstenas Oslis. Tai tavo sūnus, tiesa? 

Akselis atsistojo ir išsitiesė. 

— Karstenas Oslis yra mūsų sūnus, - lėtai ištarė 
jis. - Evos ir mano. 

INGER JOHANĖ BE TIKSLO slankiojo gatvėmis. 
Žvarbus vėjas šlavė gatveles tarp daugiaaukščių namų 
Ibseno kvartale, ir išsiblaškiusi ji pastebėjo, jog eina 
į biurą. Ten eiti ji nenorėjo. Nors ir buvo šalta, mote- 
ris norėjo būti lauke. Ji paspartino žingsnį ir pakeliui 
nusprendė aplankyti Isaką su Kristiane. Visi trys jie 
galėtų surengti iškylą į Bygdioy. Inger Johanei dabar 
to reikėjo. Po ketverių metų, per kuriuos atsakomybę 
už Kristianės auklėjimą ji dalijosi su Isaku, ji pagaliau 
susigyveno su tokia tvarka. Kai ilgesys tapdavo per 
stiprus, ji tiesiog galėdavo aplankyti dukrą pas Isaką. 

Jis džiaugdavosi jai atėjus ir visada būdavo draugiškas. 
Inger Johanė prie to priprato. Prie ko nors priprasti ne- 
buvo tas pats kaip ką nors mėgti. Ji jautė nuolatinį norą 
mergaitę apkabinti, prispausti prie savęs, prajuokinti. 
Kartais jausmas būdavo nepakeliamai stiprus, kaip 
dabar. Kartais padėdavo galvojimas, kad Kristianė 
pas tėvą jaučiasi gerai. Kad jis lygiai toks pat svarbus 
dukrai kaip ir ji. Kad taip tiesiog turėjo būti. 

Kad Kristianė nebuvo jos nuosavybė. 

Iš vienos akies bėgo ašaros. Galbūt dėl vėjo. 

Jie galėjo sugalvoti ką nors linksmo, visi trys. 

Uni Kongsbaken atrodė tokia stipri, kai atėjo į 
Grand Cafe, ir tokia pavargusi bei sugniuždyta, kai 
išėjo. Jauniausias sūnus jau seniai buvo miręs. Vakar 
ji neteko savo vyro. Šiandien tam tikra prasme atidavė 
viską, kas jai buvo likę, - ilgai saugotą pasakojimą 
apie vyresnįjį sūnų. 

Inger Johanė susikišo rankas į kišenes ir nuspren- 
dė eiti pas Isaką. 

Suskambo mobilusis telefonas. 

Matyt, skambino iš biuro. Nuo vakar ji nebuvo ten 
pasirodžiusi. Šį rytą, aišku, paskambino ir pranešė, 
kad dirbs namie, tačiau ji net nebuvo prisijungusi 
prie interneto patikrinti, ar yra kokių žinučių. Ji ne- 
norėjo su niekuo šnekėti. Šią akimirką norėjo būti 
palikta ramybėje su tiesa apie Hedvigos nužudymą 
1956-aisiais. Turėjo apmąstyti galutinę tiesą - kad 
Akselis Seieris atliko bausmę už kitą žmogų. Ji nė 
nenumanė, ką turėtų daryti, su kuo kalbėtis. Šią aki- 
mirką netgi nebuvo tikra, ar nori eiti pas Alvhildę su 
visu tuo, ką žino. 

Telefonas liko gulėti krepšyje. 

Skambutis nutilo. 

Tuomet vėl ėmė skambėti. 

Susierzinusi ji rausėsi rankinėje. Ekrane švietė 
Anonimas. Moteris paspaudė reikiamą mygtuką ir 
prisidėjo telefoną prie ausies. 

— Pagaliau, - su palengvėjimu atsiduso Ingvaras. - 
Kur tu esi? 

Inger Johanė apsidairė. 

— Rosenkrantzo gatvėje, - tarė ji. - O iš tikrųjų 
tai CJ Hambroso aikštėje. Tiesiai priešais teismo rū- 
mus. 

— Stovėk ten. Nejudėk iš vietos. Už trijų minučių 
būsiu. 

— Bet... 

Jis jau buvo padėjęs ragelį. 


ATRODĖ, LYG POLICININKAS jaustųsi nejaukiai. 
Spoksojo į lapelį, kurį laikė delne, nors ten ir nebuvo 
parašyta nieko, kas būtų galėjęs pagerinti padėtį. Mo- 
teris lovoje tyliai verkė ir neturėjo jokių klausimų. 

Akselis Seieris liks Norvegijoje. 

Vėliau susituoks su Eva. Tyli ceremonija be svečių 
ir dovanų, išskyrus puokštę gėlių nuo Inger Johanės 
Vik. Kai jis stovėjo savo būsimos žmonos šilta geltona 
spalva dažytame kambaryje su sugniaužtais kumščiais, 
trumpai kirptais plaukais bei languotomis rožinės bei 
turkio spalvos golfo kelnėmis, to dar nežinojo. Nors 
vyrui niekada oficialiai nebus panaikinti kaltinimai, 
nusiuntę jį į kalėjimą, laikui bėgant jis atsities, nes 
žinos, kas iš tikrųjų įvyko. Žurnalistas iš Aftenposten 

parašys straipsnį. Šis balansuos ties šmeižto riba, ir 
nors Geiro Kongsbakeno vardas laikraštyje paminėtas 
nebus, šešiasdešimt dvejų metų advokatui to pakaks, 
kad iškart po to uždarytų savo mažytę kontorą Viršu- 
tinės Pilies gatvėje. Po šio straipsnio bei Inger Johanės 
Vik kreipimosi Akselis Seieris iš valstybės gaus žalos 
atlyginimą, kuris jam beveik prilygs išteisinimui. Kar- 
tu atsiųstą laišką vyras įsirėmins, šis kabės virš Evos 
lovos iki pat jos mirties praėjus keturiolikai mėnesių 
po vestuvių. Akselis Seieris niekada nesutiks vyro, už 
kurį atliko bausmę, o ir niekada nenorės jo sutikti. 
Akselis Seieris apie tai nieko nežinojo, kai stovėjo ieš- 
kodamas žodžių, klausimų vyrui su šachmatų langelių 
ornamentu aplink blauzdas. Jis tepajėgė galvoti apie 
vieną 1969-ųjų liepos dieną. Jis buvo persikraustęs iš 
Bostono į Menkių kyšulį, ir oras buvo puikus. Vyras 
grįžo iš žvejybos. Pašto dėžutė buvo atidaryta. Buvo 
atėjęs Evos laiškas, liepos laiškas. Lygiai taip pat kaip 
ir praeitą vasarą. Per kiekvienas Kalėdas, kiekvieną 
vasarą nuo pat 1966-ųjų, kai Akselis Seieris išvyko iš 
Norvegijos nežinodamas, kad Eva po petkių mėnesių 
pagimdys sūnų - Akselio Seierio berniuką. 

Tik 1969-aisiais ji papasakojo apie Karsteną. 

Akselis Seieris sėdėjo ant raudono akmens pa- 
plūdimyje, jo rankos drebėjo, kai sužinojo, kad turi 
beveik trejų metų vaiką. 

Jam nebuvo leista važiuoti namo. Eva gyveno pas 
motiną, mažame miestelyje prie Oslo, ir niekas ne- 
turėjo pasikeisti. Motina ją užmuštų, rašė ji. Motina 
atimtų iš jos berniuką, jei jis sugrįžtų namo. Jis ne- 
gali atvykti, sakė Eva, ir buvo matyti, kad ji verkė. 

Jos ašaros buvo įsigėrusios į popierių - išdžiūvusios 
išsiliejusio rašalo dėmelės, dėl kurių buvo beveik 
neįmanoma įskaityti žodžių. Akselis Seieris niekada 
nesuprato, kodėl Eva taip ilgai laukė. Jis net nepajėgė 
paklausti. Ir dabar nepajėgė, čiupinėjo kelnių siūlę 
nežinodamas, ką pasakyti. 

- Ką gi, - skeptiškai tarė policininkas ir dar kartą 
įdėmiai pažvelgė į mažąjį lapelį. - Čia nieko nepara- 
šyta apie jokį tėvą... 

Tuomet jis truktelėjo pečiais. 

- Bet jeigu... 

Gulinčiai lovoje moteriai jo mestas žvilgsnis buvo 
kupinas abejonių, lyg jis būtų manęs, kad Akselis Se- 
ieris meluoja. Eva Osli vargu ar galėjo užginčyti vyro 
tvirtinamą tėvystę. Ji tik nemaloniai tyliai verkė, ir po- 
licininkas pasiteiravo, ar turėtų pakviesti gydytoją. 

— Nuvežk mane pas Karsteną, - paprašė Akselis 
Seieris ir persibraukė per pakaušį. 

Policininkas vėl truktelėjo pečiais. 

- Ką gi, - sumurmėjo jis ir vėl žvilgtelėjo į Evą. - 
Jei su tuo sutinki, tuomet... 

Jam pasirodė, kad ji sujudėjo atsakydama. Galbūt 
linktelėjo. | 

- Eime,- pasakė Akseliui. - Nuvešiu tave. Gali 
būti, kad tai skubu. 


— TAI SKUBU, - PIKTAI sušuko Ingvaras. - Be galo 
skubu! Nejau nesupranti! 

Tris kartus Inger Johanė jo prašė sumažinti greitį. 
Ingvaras kiekvieną kartą atsakė tik dar labiau spaus- 
damas greičio pedalą. Paskutinį kartą jis uždėjo ant 

stogo magnetinį švyturėlį - posūkyje iškišęs ranką 
pro langą ir lėkdamas didžiuliu greičiu. Inger Johanė 
užsimerkė tikėdamasi geriausio. Jie vargu ar apsikeitė 
bent vienu žodžiu, kai jis paskubomis paaiškino, kur 
jie važiuoja ir kodėl. Daugiau nei valandą jie važiavo 
tylėdami. Turėjo būti nebetoli. Inger Johanė pastebėjo 
benzino kolonėlę, kurioje nutukęs vyras su raudonais 
it ugnis plaukais dengė brezentu malkų stirtą. Jiems 
darant posūkį, vyras automatiškai kilstelėjo ranką 
pasisveikindamas. 

— Kur, po galais, buvo tas keliukas? 

Ingvaras beveik šaukė ir nuspaudė stabdžius išvy- 
dęs mažytį nepažymėtą keliuką, kylantį šlaitu. 

— Iš pradžių į dešinę, tada du kartus į kairę, - ban- 
dė prisiminti jis ir pakartojo: - Dešinę, du kartus į 
kairę. Dešinę. Du kartus į kairę. 

Snaubu stovėjo ant kalvos viršūnės, nuo ten vė- 
rėsi vaizdas į slėnį - saulėtą ir ramų. Iš toliau namas 
atrodė apgriuvęs. Jiems priėjus arčiau, Inger Johanė 
pamatė, kad viena siena buvo apkalta naujomis len- 
tomis ir nudažyta. Pradėti lieti pamatai, matyt, buvo 
garažo. Arba lauko namelio. Mašinai sustojus, ji jautė 
pulsą mušant ausų būgneliuose. Vėjas kalnuose vis 
dar buvo žvarbus, ir ji aiktelėjo lipdama lauk. 

— Tikrai manai, kad ji čia? - pasiteiravo virpėdama 
nuo šalčio. 

— Aš nemanau, - tarė Ingvaras bėgdamas prie 
namo. - Aš žinau. 


AKSELIS SEIERIS sėdėjo ant kėdės kraštelio susidėjęs 
rankas. 

Karstenas Oslis buvo be sąmonės. Vidinis kraujavi- 
mas buvo sustabdytas. Gydytojas Akseliui paaiškino, 
jog būtinos kelios operacijos, tačiau reikia palaukti, 
kol paciento būklė taps stabilesnė. Iš gydytojo akių 
Akselis suprato, kad vilties maža. 

Karstenas mirs. 

Respiratoriai dūsavo sunkiai ir mechaniškai. Ak- 
selis mėgino nekvėpuoti tuo pačiu ritmu kaip šios 
didžiulės dumplės, jam svaigo galva. 

Karstenas buvo panašus į Evą. Net ir su vamzde- 
liais nosyje, vamzdeliais burnoje, apraizgytas vamz- 
delių ir apvyniota galva - Akselis tai matė. Tie patys 
bruožai, didelė burna ir akys, kurios tikriausiai buvo 
mėlynos po sužalotais ištinusiais vokais. Akselis per- 
braukė smiliumi per sūnaus delną. Šis buvo šaltas it 
ledas. 

- Tai aš, - sukuždėjo jis. - Your Dad is here“. 

Karsteno kūną nupurtė traukulys. Tuomet jis vėl 
gulėjo visiškai tyliai kambaryje, kuriame vienintelis 
garsas sklido iš švokščiančio respiratoriaus ir širdies 
ritmo monitoriaus, kuris pypsėjo ir blyksėjo raudona 
šviesa virš Akselio galvos. 


— JOS ČIA NĖRA. Tiesiog turime tai pripažinti. 
Inger Johanė mėgino suimti jį už alkūnės. Ingva- 
ras išsilaisvino ir nužingsniavo prie rūsio laiptų. Jie 
jau buvo ten nulipę tris kartus. Buvo ir palėpėje. Jie 
išieškojo kiekvieną kertę ir spintą. Ingvaras netgi iš- 
montavo dvigulę lovą, kad patikrintų visas tuščias 


* Tavo tėtė yra čia (angl.). 

net ir skalbiamąją mašiną buvo porą kartų atidaręs. 

— Dar kartą, - nevilties kupinu balsu paprašė jis ir 
nudundėjo rūsio laiptais nelaukdamas atsakymo. 

Inger Johanė liko stovėti svetainėje. Ingvaras įsi- 
laužė. Jie be leidimo įsilaužė į kito žmogaus nuosavy- 
bę. Reikia, sumurmėjo vyras, kai jam pagaliau pavyko 
atidaryti laukujes duris. Nesąmonė, atsakė ji ir nusekė 
paskui jį į vidų. Tačiau Emilijos name nebuvo. Dabar, 
kai Inger Johanė pagaliau turėjo laiko pagalvoti, su- 
prato, kad visa tai beprotybė. Ingvaras kažką jautė. Jis 
jautė, kad Emilija kalinama šiame ūkyje vyro, kuris 
anksčiau nebuvo padaręs jokių nusižengimų ir kurio 
su šiuo nusikaltimu nesiejo niekas, išskyrus daugiau 
ar mažiau atsitiktines pažintis su pora iš artimųjų. 

Šitai jautė Ingvaras, ir šituo pagrindu ji stovėjo šią 
akimirką nekviesta svetimoje ir nejaukioje svetainėje, 
mažame name kalnuose toli nuo žmonių. 

- Inger Johane! 

Ji nenorėjo dar kartą ten eiti. Rūsyje buvo drėgna ir 
dulkina. Moteriai buvo sunku kvėpuoti ir ji kosėjo. 

— Taip,- atsiliepė ji nesiartindama prie rūsio laip- 
tų. - Kas nutiko? 

— Ateik čia! 

Ji nenoriai nusileido plačiais laiptais. Jis buvo tei- 
sus. Jiems abiem visiškai tyliai stovint ant nelygių 
betoninių grindų, buvo girdėti silpnas ūžesys. Me- 
chaniškas garsas, tolygus ir tylus. 

- Beveik kaip mano kompiuteris, - sukuždėjo In- 
ger Johanė. 

- Arba... vėdinimo sistema. Tai galėtų būti... 

Ingvaras ėmė belstis į sieną. Keletoje vietų nuby- 
rėjo tinkas. Didžiulė drabužių spinta be durų stovėjo 
prie trumposios sienos, kuri, pasak Inger Johanės, 
turėjo būti rytinėje pusėje. Ingvaras pamėgino pažiū- 
rėti, kas yra už jos. Atsitūpęs tyrė grindis. 

— Padėk man, - paprašė jis mėgindamas nustumti 
didįjį baldą. - Ant grindų yra žymių. Spinta buvo 
stumiama keletą kartų. 

Jam nereikėjo jos pagalbos. Spinta lengvai atsistū- 
mė nuo sienos. Pasimatė mažytės durelės, siekiančios 
Ingvarui iki klubų. Jos buvo akivaizdžiai naujos su 
blizgančiais vyriais, be spynos. Vyras jas atidarė. Už 
durelių skersai žemyn vedė siauras koridorius, vietos 
vos pakako suaugusiam vyrui. Ingvaras įšliaužė viso- 
mis keturiomis, Inger Johanė nusekė susilenkusi. Už 
dviejų trijų metrų pasirodė mažytis kambarys, kuria- 
me jie abu jau galėjo stovėti, su betoninėmis sienomis, 
nušviestas ryškios šviesos, sklindančios iš lempos nuo 
lubų. Jie abu tylėjo. Vėdinimo sistemos garsas dabar 
buvo aiškesnis. Abu sužiuro į duris sienoje - sunkias 
ir blizgančias plienines duris. Iš švarko kišenės In- 
gvaras išsitraukė nosinę ir atsargiai priglaudė ją prie 
rankenos. Tuomet lėtai pravėrė duris. 

Vyriai buvo sutepti, vėrėsi tyliai. 

Pajutus aštrų nešvaraus žmogaus kūno dvoką, In- 
ger Johanę ėmė pykinti. 

Ir viduje švietė ryški šviesa. Kambarys buvo maž- 
daug dešimties kvadratinių metrų dydžio, jame - 
kriauklė, unitazas ir siaurutė pušinė lova. 

Lovoje gulėjo vaikas. Vaikas buvo nuogas. Jis nesi- 
judino. Ant grindų gulėjo dailiai sulankstytų drabužių 

krūvelė, o prie kojūgalio mėtėsi purvina neapvilkta 
antklodė. Inger Johanė įėjo į kambarį. 

— Būk atsargi, - perspėjo Ingvaras. 

Jis pastebėjo, jog iš vidaus duryse nebuvo rankenos. 
Duris buvo galima pritvirtinti prie sienos kabliu, ta- 
čiau dėl viso pikto jis liko stovėti jas prilaikydamas. 

- Emilija, - sukuždėjo Inger Johanė ir atsitūpė 
priešais lovą. 

Vaikas buvo mergaitė, ir ji atmerkė akis. Jos buvo 
žalios. Ji porą kartų sumirkčiojo nesugebėdama su- 
telkti žvilgsnio. Ant sulysusios krūtinės gulėjo lėlė 
Barbė su išskėstomis kojomis ir kreivai užmaukšlinta 
kaubojiška skrybėle. Inger Johanė atsargiai paėmė 
mergaitės ranką ir tarė: 

— Mano vardas Inger Johanė. Atvažiavau čia nu- 
vežti tave pas tėvelį. 

Inger Johanė nužvelgė nuogą mergaitės kūną - 
perkarusį, su didžiuliais šašais ant kelių. Dubens 
kaulai buvo du aštrūs peiliai, atrodė, kad jie bet kada 
gali išlįsti pro plonytę permatomą odą. Inger Johanė 
verkė. Ji nusivilko švarkelį, megztinį, apatinius marš- 
kinėlius - stovėjo vien su liemenėle vyniodama į savo 
drabužius bežadę būtybę. 

— Ant grindų guli drabužiai, - lėtai tarė Ingva- 
ras. 

- Nežinau, ar jie jos, - tarė Inger Johanė, ji sukūk- 
čiojo ir iškėlė Emiliją iš lovos. Mergaitė buvo lengvutė 
kaip pūkelis. Inger Johanė ją atsargiai prisiglaudė prie 
savo nuogos odos. 

— Tai gali būti jo daiktai. Jo drabužiai. Tai gali būti 
to prakeikto... 

- Tėvelis, - tarė Emilija. - Mano tėvelis. 

— Dabar važiuosime pas tėvelį, - pasakė Inger Jo- 
hanė ir pabučiavo vaiką į kaktą. - Dabar ir vėl viskas 
bus gerai, brangioji. | 

Lyg kas nors dar galėtų po viso šito būti gerai, - 
pagalvojo ji eidama link plieninių durų, kur Ingvaras 
jai ant pečių atsargiai užmetė savo šiurkštų švarką. — 
Lyg tu kada nors galėtum pamiršti, ką išgyvenai šiame 
kapo rūsyje. 

Eidama iš kambario lėtai ir atsargiai, kad neišgąs- 
dintų vaiko, ji pastebėjo ant grindų prie durų gulin- 
čias vyriškas kelnaites. Šios buvo nuskalbtos, žalios 
su nupieštu drambliu, įžūliai iškėlusiu drūtą straublį 
ties prorėža. 

— Dieve brangus, - sudejavo Inger Johanė įsikniau- 
busi į sulipusius Emilijos plaukus. 

BUVO ANTRA VALANDA PENKTADIENIO, 2000- 
ųjų birželio devintosios, nakties. Iš žemų Oslą den- 
giančių debesų krapnojo lengvas lietus. Meteorologai 
buvo žadėję saulėtą orą ir šiltesnes naktis, tačiau lauke 
negalėjo būti daugiau nei penki laipsniai šilumos. 
Inger Johanė uždarė balkono duris. Atrodė, lyg ji būtų 
nemiegojusi savaitę. Kai moteris pabandė akimis sek- 
ti svetainės langu besiritančius lašus, jai įsiskaudėjo 
galvą. Mėginant išsitiesti maudė juosmenį. Vis dėlto ji 

tiesiog negalėjo eiti į lovą. Ant svetainės lango stiklo, 
maždaug klubų aukštyje, priešais blankų vandens raš- 
tą iš kitos pusės, ji išvydo ryškų Kristianės delniuko 
atspaudą. Minkšti pirštukai, išplėsti lyg gėlės žiedla- 
pis. Inger Johanė paglostė atspaudą. 

— Ar Emilija kada nors galės tai pamiršti? - tyliai 
paklausė ji. 

— Vargu. Tačiau dabar ji namie. Jie norėjo palaikyti 
ją ligoninėje, tačiau teta nesutiko. Ji pati gydytoja ir 
sakė, kad vaikas turėtų būti namie. Emilija saugiose 
rankose, Inger Johane. 

— Bet ar ji kada galės tai pamiršti? 

Lengvai braukdama per lygų stiklą, labai atsargiai, 
ji manė jaučianti Kristianės delniuko šilumą. 

— Ne. Nenori atsisėsti? 

Inger Johanė pamėgino nusišypsoti. 

— Man skauda nugarą. 

Ingvaras pasitrynė veidą ir plačiai nusižiovavo. 

— Tai turėjo būti siaubinga santykių drama, - pra- 
dėjo jis žiovaudamas. - Karstenas Oslis mėgino pama- 
tyti savo sūnų nuo pat jo gimimo, o motina paspruko 
iš ligoninės dieną prieš ją išrašant. Karstenas Oslis ne- 
sugebės rūpintis vaiku, tvirtino ji trims instancijoms 
ir penkių susitikimų teisme metu. Pavojingas vyras, 
užsispyrusi tvirtino ji. Šią popietę Sigmundas gavo 
visas dokumentų kopijas. Karstenas Oslis laimėjo vi- 
sus teismo procesus, tačiau vaiko motina, tempdama 
laiką, pateikė apeliacinį skundą... Galiausiai ji tiesiog 
dingo. Matyt, į užsienį. Panašu, kad Karstenas Oslis 
nežinojo kur. Jis susisiekė su detektyvų biuru... 

Ingvaras liūdnai nusišypsojo. 

— „po to, kai policija tik skėsčiojo rankomis sa- 
kydama, kad nieko negali padaryti. Detektyvų biuras 
pateikė šešiasdešimt penkių tūkstančių sąskaitą už 
kelionę į Australiją, kuri nedavė jokios kitos naudos, 
išskyrus trijų puslapių ataskaitą apie tai, kad Elen 
Kverneland ir jos berniuko, matyt, nėra ir ten. Biu- 
ras norėjo ištirti kelis pėdsakus Lotynų Amerikoje, 
tačiau Karstenas Oslis nebeturėjo pinigų. Tai viskas, 
ką iki šiol sužinojome. Po kelių dienų galbūt galėsime 
susidaryti išsamesnį vaizdą. Bjauri byla. 

— Visi santykių konfliktai yra bjaurūs, - abejingai 
tarė Inger Johanė. - Kodėl, tavo manymu, aš sutikau 
su bendra globa? 

— Maniau, jog galbūt... 

Ji nutraukė: 

— Kitaip tariant, ši Elen Kverneland buvo teisi. Nie- 
ko keista, kad ji paspruko. Karstenas Oslis, matyt, 
nepasirodė esąs svajonių tėvas. Tokių dalykų beveik 
neįmanoma įrodyti teismo salėje. Anksčiau vyras 
nebuvo padaręs jokių nusižengimų ir akivaizdu, kad 
žinojo, kaip gerai pasirodyti. 

— Tačiau pati istorija, pati santykių drama juk ga- 
lėjo... 

— Padaryti jį psichopatu? Ne. Aišku, kad ne. 

— Galbūt tai ir yra blogiausia, - tarė Ingvaras. — 
Kad niekada nesužinosime, kodėl jis... Kas toks iš 
tikrųjų buvo Karstenas Oslis. Kas jis buvo. Kodėl 
padarė tai, ką... 

Inger Johanė lėtai papurtė galvą. Lango stiklas, 
kurį lietė pirštų galiukai, dabar buvo šaltas, ji susikišo 
rankas į kišenes. 


405 


-— Blogiausia, kad mirė trys vaikai, - tarė ji. Ir kad 
Emilija, matyt, niekada negalės... 

Ji nebegalėjo verkti. Ašaros vis tiek ritosi skruos- 
tais, o pilve pajuto tokius traukulius, kad turėjo pa- 
silenkti į priekį - moteris priglaudė kaktą prie lango 
ir pamėgino kvėpuoti ramiai. 

— Nežinai, kaip susiklostys Emilijos likimas, - 
tarė Ingvaras ir atsistojo. - Laikas užgydo daugumą 
žaizdų. Bent jau suteikia mums jėgų su jomis susi- 
gyventi. 

— Nejau jos nematei, - įsikarščiavusi atrėžė Inger 
Johanė ir nusipurtė ant dešiniojo peties uždėtą ran- 
ką. - Nejau nematei, kokios būklės ji buvo? Ji niekada 
nebebus tokia, kokia buvo. Niekada! 

Ji apkabino save rankomis. Suposi nuleidusi galvą, 
lyg rankose vis dar būtų laikiusi vaiką. 

- Damaged goods* -- kartą pasakė Vorenas apie 
berniuką, kurį rado praėjus penkioms dienoms po 
jo pagrobimo. - Those kids are damaged goods, you 
know**. 


Berniukas tapo nebyliu, tačiau gydytojai sakė, jog 
yra vilties, kad vieną gražią dieną jis atgaus kalbos 
dovaną. Tiesiog reikia šiek tiek laiko. Taip pat esą jie 
pasirūpins ir tiesiosios žarnos žaizdomis. Tam irgi 
reikės laiko. Vorenas abejingai papurtė galvą, truk- 
telėjo pečiais ir vėl pareiškė: 

- Damaged goods. 


* Sugadintos prekės (angl.). 
** Šie vaikai yra sugadintos prekės (angl.). 

Anuomet ji buvo per jauna, jauna, įsimylėjusi ir 
kupina ambicijų padaryti karjerą FTB. Taigi nieko 
nesakė. | 

— Ar galiu pas tave pernakvoti? - paklausė In- 
gvaras. 

Ji pakėlė akis. 

— Jau vėlu,- tarė Ingvaras. 

Ji pamėgino įkvėpti. Kažkoks gumulas gniaužė 
gerklę, ir buvo šalta. 

— Ar galiu, - pakartojo Ingvaras. 

- Ant sofos, - tarė Inger Johanė ir nurijo seiles. - 
Gali miegoti ant sofos, jei nori. 


JĄ PAŽADINO SAULĖS spindulys, prasiskverbęs pro 
tarp žaliuzių ir palangės esantį plyšelį. Kurį laiką ji 
gulėjo klausydama. Kaimynystėje buvo tylu, tik vienas 
kitas paukštelis jau buvo pradėjęs dieną. Žadintuvas 
rodė be dešimt šešias. Ji miegojo vos tris valandas, ta- 
čiau vis tiek atsikėlė. Tik nuėjusi į vonią prisiminė, kad 
gretimame kambaryje guli Ingvaras. Ji lėtai įslinko į 
svetainę. Jis miegojo ant nugaros išsižiojęs. Kvėpavo vis 
dėlto tyliai, iš po pusiau atklotos antklodės kyšojo stipri 
šlaunis. Jis mūvėjo mėlynomis ilgomis kelnaitėmis ir 
vilkėjo jos futbolo marškinėlius. Ranka buvo užmesta 
ant sofos atkaltės, pirštai įsikibę į šiurkščią medžiagą, 
lyg vyras būtų laikęsis, kad nenukristų ant grindų. 

Išore buvo toks panašus į Voreną. Ir toks skirtingas 
kituose dalykuose. 

Vieną dieną papasakosiu tau apie Voreną, - pama- 
nė ji. - Vieną dieną papasakosiu, kas nutiko. Bet dar 
ne dabar. Manau, turime laiko. 

Jis sušnarpštė, nuo tylaus knarkimo kilojosi Ado- 
mo obuolys. Miegodamas pasirąžė. Antklodė nuslydo 
ant grindų. Moteris atsargiai jį užklojo - sulaikiusi 
kvėpavimą apdangstė raudonu languotu pledu. Tuo- 
met nuėjo į darbo kambarį. 

Akinami saulės spinduliai plūdo pro rytų pusės 
langą. Ji nuleido žaliuzes ir įjungė kompiuterį. Sekre- 
torė buvo atsiuntusi elektroninį laišką su penkiomis 
žinutėmis. Tik viena iš jų buvo svarbi. 

Akselis Seieris buvo Norvegijoje. Norėjo su ja su- 
sitikti ir buvo palikęs du telefono numerius. Vienas 
iš jų buvo Continental viešbučio. 

Inger Johanė negalvojo apie Akselį Seierį nuo to 
laiko, kai rado Emiliją. Uni Kongsbaken istorija išny- 
ko Snaubu ūkio kapo rūsyje. Be tikslo klaidžiodama 
Oslo gatvėmis, prieš Ingvarui nuvežant ją į kalvos 
viršūnėje, keliolika kilometrų į šiaurės rytus nuo Oslo 
namų sąlygomis iškastą bunkerį, ji svarstė, ką turėtų 
daryti su senosios moters pasakojimu. Ar galėjo ką 
nors padaryti. Abejonės dingo. 

Istorija apie Hedvigos Gosioy nužudymą buvo Ak- 
selio Seierio istorija. Ji priklausė jam. Inger Johanė 
norėjo su juo susitikti, atiduoti tai, kas jam priklau- 
so, o paskui nusivesti pas Alvhildę. Tik tada Akselio 
Seierio istorijoje galės padėti tašką. 

Inger Johanė atsisuko. Tarpduryje basomis stovėjo 
Ingvaras. Jis pasikasė pilvą ir kreivai šyptelėjo. 

- Otuankstyva. Velniškai ankstyva. Išvirti kavos? 

Nelaukęs atsakymo priėjo artyn ir suėmė delnais jos 
veidą. Nebučiavo, tik vis dar šypsojosi, dabar plačiau, 
o Inger Johanė jautė, kaip pro pravirą langą sklindanti 

ryto vėsa glamonėja blauzdas po pižamos kelnėmis. 
Pagaliau meteorologų spėjimai pasitvirtino. 

— Bus puiki diena, - tarė Ingvaras nepaleisdamas 
jos iš rankų. - Kad mane kur velniai, Inger Johane, 
atėjo vasara. 

PENKTADIENIO, BIRŽELIO DEVINTOSIOS, rytą 
susitikusi su Akseliu Seieriu viešbučio Continental 
priimamajame, Inger Johanė vos jį atpažino. Harvič- 
porte jis atrodė kaip žvejys ar paprastas mažo mies- 
telio Naujojoje Anglijoje darbininkas su džinsais ir 
languotais flaneliniais marškiniais. Dabar vyras pri- 
minė kruiziniu laivu plaukiantį turistą iš Floridos. Be 
kita ko, plaukai buvo nukirpti, vyras nebeturėjo už ko 
slėpti akių. Veidas buvo rimtas. Net ir pasisveikinus 
jis nenusišypsojo ir nepasiūlė atsisėsti. Atrodė, lyg jis 
nenorėtų švaistyti laiko. Pasakodamas apie sūnų, gu- 
lintį ligoninėje po sunkios avarijos, kalbėjo angliškai. 
Liko kelios valandos, bereikšmiu balsu tarė jis. Turėjo 
važiuoti. 

— Gal tave, - pradėjo Inger Johanė ir sustojo visai 
sutrikusi dėl to, kad Akselis Seieris turi sūnų, sūnų, 
gyvenantį Norvegijoje, sūnų, kuris dabar gulėjo li- 
goninėje ir galbūt mirs. - Gal tave palydėti? Do you 
want me to come? Keep you company“? 


* Gal nori, kad važiuočiau kartu? Palaikyčiau tau draugiją? (angl.) 

Jis linktelėjo. 

- Yeah. I think so. Thanks“. 

Ji suprato tai tik sėdėdama taksi. 

Vėliau, prabėgus daug dienų ir savaičių, kiekvieną 
kartą jai iš naujo mėginant suvokti, kas įvyko taksi, 
važiuojančiame į ligoninę, kur merdėjo Karstenas Os- 
lis, ji prisimindavo savo senąjį matematikos mokytoją 
iš gimnazijos. 

Kažkodėl ji pasirinko realinę pakraipą. Galbūt to- 
dėl, kad gerai mokėsi - realinė pakraipa buvo skirta 
stropiausiems. Inger Johanė niekada nesuprasdavo 
matematikos. Didžiuliai skaičiai bei matematiniai 
ženklai jai nesakė nieko kaip ir hieroglifai - nebylūs 
simboliai, nepasiduodantys atkaliems Inger Joha- 
nės bandymams juos suprasti. Antrosios gimnazi- 
jos klasės egzaminų metu Inger Johanė patyrė tai, 
ką vėliau suvokė kaip tam tikrą apreiškimą. Staiga 
skaičiai jai ėmė kažką reikšti. Atsivėrė lygtys. Tai 
buvo lyg žvilgsnis į nepažintą pasaulį, griežtos logi- 
kos erdvę. Dailiose skaičių ir ženklų eilėse glūdėjo 
atsakymai. Mokytojas stovėdavo pasilenkęs virš jos 
peties, nuo jo dvelkė senyvu vyru bei ledinukais, ir 
šnibždėdavo: | 

— Tik pažvelk, Inger Johane. Tik pažvelk. Jaunoji 
panelė išvydo šviesą! 

Būtent taip ir buvo. 

Akselis kalbėjo apie Karsteną. Ji nereagavo. Jis pa- 
sakojo apie Evą. Ji klausėsi. Tuomet vyras paminėjo 
judviejų pavardę - atsitiktinai, beveik tarp kitko, taksi 


* Taip. Manau, kad taip. Ačiū (angl.). 

privažiavus prie ligoninės. Atrodė, kad daugiau nie- 
kas nebegali jos nustebinti. 

Ji juto, kaip pašiurpo rankų oda. Daugiau nieko. 

Lygtis išsisprendė. Karstenas Oslis buvo Akselio 
Seierio sūnus. 

— Tik pažvelk, Inger Johane, - sušnabždėjo mate- 
matikos mokytojas čiulpdamas savo ledinuką. 

- Jaunoji panelė išvydo šviesą! 


KORIDORIUJE STOVINIAVO du civiliais drabužiais 
vilkintys policininkai, tačiau Akselis Seieris nieko 
nepastebėjo. Inger Johanė suprato, kad vyras dar ne- 
žino, ką padarė jo sūnus. Ji tyliai meldėsi, kad tai taip 
ir liktų, kol viskas pasibaigs. 

Ji uždėjo delną Akseliui Seieriui ant peties. Jis su- 
stojo ir pažvelgė jai į akis. 

- Turiu papasakoti tau vieną istoriją, - tyliai tarė 
ji. - Vakar... Sužinojau galutinę tiesą apie Hedvigos 
nužudymą. Tu esi nekaltas. 

- I know that“, - sukuždėjo jis nė nemirksėda- 
mas. 

— Papasakosiu tau viską, - tęsė Inger Johanė. - Kai 
visa tai... | 

Paskubomis žvilgtelėjo į Karsteno Oslio palatą. 

— Kai visa tai bus įveikta. Tuomet papasakosiu tau, 
kas nutiko. 

Akselis uždėjo delną ant durų rankenos. 

- Ir dar vienas dalykas, - sulaikė ji. - Yra viena 
sena moteris. Ji labai serga. Tai jos nuopelnas, kad 


* Žinau (angl.). 

tiesa pagaliau iškilo į paviršių. Jos vardas Alvhildė 
Sofienberg. Noriu, kad kartu su manimi ją aplanky- 
tum. Po to, kai visa tai bus pasibaigę. Ar gali man tai 
prižadėti? 

Jis linktelėjo ir įėjo į vidų. 

Inger Johanė nusekė iš paskos. 

Karsteno Oslio veidas buvo mėlynas, ištinęs ir vos 
atpažįstamas tarp baltos patalynės, tvarsčių bei garga- 
liuojančių mašinų, kurios dar kelias valandas turėjo 
palaikyti jo gyvybę. Akselis atsisėdo ant vienintelės 
kambaryje esančios kėdės. Inger Johanė priėjo prie 
lango. Pacientas jos nedomino. Atsisukusi ji žvelgė 
tik į Akselį Seierį ir tik apie jį galvojo. 

Atlikai bausmę už sūnų, Akseli. Atkentėjai už sū- 
naus nuodėmes. Tikiuosi ir tau pavyks taip galvoti. 

Akselis Seieris sėdėjo nuleidęs galvą, delnais ap- 


glėbęs dešinįjį Karsteno delną. 

LUBOS PAMĖLO. Vyras parduotuvėje tvirtino, 
kad dėl tamsios spalvos kambarys atrodys mažesnis. 
Jis klydo. Lubos pakilo, jos beveik išnyko. Tokios, 
kokių norėjau pats, kai buvau mažas, - naktinis 
skliautas su žvaigždėmis ir siauru mėnulio pjautuvu 
tiesiai virš lango. Tąkart už mane pasirinko močiutė. 
Močiutė ir mama - berniuko kambarys geltonos ir 
baltos spalvos. 

Atrodo, lyg kažkas čia būtų. 

Kažkas laiko mane už rankos. Tai ne mama. Ji pa- 
imdavo mano ranką kartais užėjusi pas mane naktį, 
kai močiutė jau būdavo atsigulusi. Mama taip mažai 
kalbėdavo. Kiti vaikai užmigdavo klausydamiesi pasa- 
ky. Aš užmigdavau klausydamasis savo paties balso - 
visada. Mama taip mažai kalbėdavo. 

Laimė yra kažkas, ką aš vos pamenu, lyg lengvas 
prisilietimas nepažįstamųjų būryje, išnykęs tau nespė- 
jus atsisukti. Kai kambarys buvo baigtas, o iki Prebeno 
atėjimo tebuvo likusios dvi paros, aš buvau patenkin- 
tas. Laimė yra kažkas vaikiška, o man, kad ir kaip 
ten būtų, greitai trisdešimt ketveri. Tačiau aš, žinoma, 
buvau laimingas. Aš džiaugiausi. 

Kambarys buvo paruoštas. Apsižergęs mėnulį sė- 
dėjo berniukas. Šviesiaplaukis su meškere, bambukine 
lazda su virve ir plūde, o apačioje ant kabliuko užka- 
binta žvaigždė. Atliekamos aukso spalvos lašas nutįso 

plonyte linija iki pat palangės, lyg dangus būtų ėmęs 
tirpti. 

Pagaliau turėjo ateiti mano sūnus. 

Man skauda. 

Maudžia visą kūną, didžiulis skausmas be pradžios 
ir pabaigos. 

Manau, kad mirštu. 

Negaliu mirti. Birželio devynioliktąją turiu baigti 
savo planą. Per Prebeno gimtadienį. Praradau Prebe- 
ną, tačiau susigrąžinau jį atseikėjęs kitiems tai, ko jie 
nusipelnė. Tiems, kurie mane išdavė. 

Visi mane išduodavo - nuolat. 

Susitarėme, kad jo vardas bus Joakimas. Jis turėjo 
vadintis mano pavarde. Jo vardas turėjo būti Joakimas 
Oslis, ir aš nupirkau traukinį. Elen įsiuto, kai atsine- 
šiau jį į ligoninę. Manau, ji tikėjosi papuošalo, lyg būtų 
nusipelniusi medalio. Perbraukiau Marklin garvežiu 
jam per veidą ir tikrai - jis atmerkė akis ir nusišypsojo. 
Nusisukusi Elen pasakė, jog tai tebuvo grimasa. 

Būčiau tapęs puikiu tėvu. Toks jau esu. 

Esu mažas berniukas ir stoviu ant virtuvės stalo 
apsivilkęs kombinezonu, kurį man kažkas atsiuntė. 

Vėliau mamos paklausiau, ar tėtė atsiuntė man 
dovaną. Ji niekada neatsakė. Nors man tada tebuvo 
ketveri, puikiai pamenu pašto ženklus - didžiulius ir 
nematytus, storas popierius mirgėjo antspaudais ir 
pašto ženklais. Kombinezonas buvo mėlynas ir lengvas 
kaip pūkas, ir aš norėjau žaisti sniege. Močiutė nuplėšė 
jį nuo manęs. Kombinezonas atiteko kažkam kitam. 

Kiti gaudavo tai, kas priklausė man - nuolat. 

Elen ir vaikas dingo. Ji net nenurodė manęs kaip 
tėvo. Tik po keturių mėnesių sužinojau, kad berniuko 
vardas Prebenas. | 

Turiu baigti, ką pradėjęs. Turiu gyventi. 

Kažkas laiko mane už rankos. Tai ne mama. Tai 
vyras. 

Aš niekada neturėjau tėvo. Vos man paklausus, mo- 
čiutės akys susiaurėdavo. Mama nusukdavo akis. 

Mažame miestelyje betėviui tenka tūkstančiai tėvų. 
Vis nauji vardai šnabždami pakampėse, mokykloje, 
susibūrimų vietose, žaidžiant. Tai buvo nepakeliama. 
Viskas, ko norėjau, - tai žinoti. 

Man nereikėjo tėvo, bet norėjau žinoti. Vardas buvo 
viskas, ko man reikėjo. 

Emilija. Ji mirs rūsyje. Ji mano, visai kaip Prebenas. 
Grėtė raudojo ir neigė, norėjo pas savus. Tą kartą bu- 
vau toks jaunas ir leidau jai eiti. Vaikas man nerūpėjo. 
Ji man nerūpi. Tai Prebeno man reikėjo. 

Emilija gali mirti, man vis tiek. 

Kiti vaikai taip pat galėjo būti mano. 

Man priklausė jų motinos. Bet jos to nesuprato. 

Kažkas laiko mane už rankos, o užlietas šviesos prie 
lango stovi angelas. 

Autorės pabaigos Žodis 


2000-ųjų pradžioje išgirdau tikrą istoriją. Joje 
buvo pasakojama apie Ingvaldą Hanseną, vyrą, ku- 
ris 1938-aisiais buvo nuteistas iki gyvos galvos. Jis 
buvo kaltinamas išprievartavęs ir nužudęs septynerių 
metų mergaitę Mary. Istorija, kurią man papasakojo 
restorane prie stalo, buvo be galo įdomi. Daug kas 
rodė, kad vyras buvo nekaltai nuteistas. 

Man iškart šovė į galvą mintis artimiau pasido- 
mėti šia byla. Ji įkvėpė mane sukurti kitą figūrą kitu 
laiku, šios knygos Akselį Seierį. Hanseno ir Seierio 
likimai kai kuriais svarbiais aspektais vienas į kitą 
panašūs, tačiau šie du žmonės, aišku, nėra vienas ir 
tas pats asmuo. Viską, ką žinau apie Ingvaldą Han- 
seną, perskaičiau teisės daktaro Anderso Bratholmo 
straipsnyje, išspausdintame žurnale Įstatymas ir tei- 
singumas (2000) ir Aftenposten dienraščio numerio, 
pasirodžiusio šeštadienį, lapkričio ketvirtąją, 2000-ai- 
siais, reportaže. Ten, be kita ko, paaiškėja, kad Han- 
senas mirė praėjus porai metų po netikėto ir niekaip 
nepaaiškinamo paleidimo. 

Skaitytojai, skiriantys laiko tokiems straipsniams, 
pastebės, kad ir kitu aspektu leidausi įkvepiama ti- 
krovės - kai Ingvaldas Hansenas 1950-aisiais prašė 
suteikti jam malonę, jo byla rūpinosi jauna teisininkė. 

Šiai moteriai, buvusiai administracinio teismo pirmi- 
ninkei, Anai Louisei Beer, tenka didžioji dalis garbės 
už tai, kad istorija apie Ingvaldą Hanseną vėl tapo 
aktuali. Ši moteris niekada nepamiršo šios bylos, nors 
to meto aplinkybės neleido jai patvirtinti savo įtarimo, 
kad vyras patyrė didžiulę neteisybę. Pasak jau minėtų 
straipsnių, devintajame dešimtmetyje ji mėgino gauti 
bylos dokumentus. Jie buvo dingę be pėdsakų. 

Aš nepažįstu teisėjos Beer ir, kiek pamenu, nieka- 
da nebuvau jos sutikusi. Todėl šios knygos Alvhildė 
Sofienberg - panašiai kaip ir visi kiti šiame roma- 
ne - yra išgalvota. Alvhildės išgyvenimai, kuriuos ji 
patyrė rūpindamasi Akselio Seierio byla, vis dėlto kai 
kuriais aspektais primena tai, ką patyrė teisėja Beer 
su Ingvaldo Hanseno byla. 

Šiame romane atskleisdama Akselio Seierio „pa- 
slaptį“ remiuosi tik savo fantazija. Neturiu jokio pa- 
grindo ką nors pasakoti apie tai, kas įvyko, kai In- 
gvaldas Hansenas buvo nuteistas ir vėliau keistomis 
aplinkybėmis paleistas. 

Rašydama šią knygą sulaukiau neįkainojamos dau- 
gelio žmonių pagalbos. Pirmiausia norėčiau paminėti 
savo brolį Eveną, kuris tuo metu rašydamas medici- 
ninę disertaciją, pateikė man gąsdinantį žmogžudys- 
tės receptą. Berit Reiss-Andersen yra puiki draugė 
ir protinga kritikė. Taip pat dėkoju redaktorei Evai 
Groner, mano svarbiausiai patarėjai, ir savo leidė- 
jai Ann-Marie Skarp iš Švedijos už entuziastingą ir 
vertingą paramą. Dar norėčiau padėkoti Oysteinui 
Malandui už naudingus komentarus. Ypač esu dėkin- 
ga Linei Lundei, savo ištikimai pagalbininkei nuo pat 

Aklosios deivės. Ji papasakojo man šią įdomią istoriją, 
kuria ir paremtas romanas Tai, kas mano. 
Ir žinoma, labai dėkoju tau, Tine. 


Menkių kyšulys, 2001, balandžio 18. 
Anne Holt 

„Baltų lankų serijoje 
„Savaitgalio detektyvas“ išleista: 


MĖLYNŲ 
SKRITULIŲ 
ŽMOGUS 


Komisaras Adamsbergas, žymusis prancūzų rašytojos 
Fred Vargas (Fred Varga, g. 1957) detektyvų serijos herojus, 
yra netradicinis policijos tyrėjas. Tai intravertiškas tipas, kuris 
užuot rėmęsis šalta logika, vadovaujasi intuicija, o nusikalti- 
mus tiria paskendęs paslaptinguose apmąstymuose. Keistasis 
komisaras išgarsino šią seriją visame pasaulyje, o jos autorė 
imta vadinti prancūzų detektyvų karaliene (Le Figaro). 

Paryžiuje dedasi keisti dalykai: beveik kiekvieną naktį tai 
vienoje, tai kitoje gatvėje kažkas piešia apskritimus mėlyna 
kreida. Jų viduryje guli koks nors senas daiktas, rastas šiukš- 
lyne ar tiesiog gatvėje. Paryžiečiai mano, kad tai nepavojingo 
bepročio išdaigos. Niekas, išskyrus komisarą Adamsbergą, 
nemano, kad visas šitas reikalas reiškia ką nors rimta. Ir štai 
vieną naktį tokio rato viduryje randamas žiauriai nužudytos 
moters kūnas. Pasirodo, tai tik pradžia... 


Iš prancūzų kalbos vertė Valdas Papievis 
2007, Baltos lankos 


Jean-Christophe Grangė (Žanas-Kristofas Granžė, g. 1961) - 
žymus žurnalistas, rašytojas, scenaristas. Prancūzų Stephe- 
nu Kingu pramintas autorius kiekvienu romanu prikausto 
skaitytojo dėmesį savo žiauriomis, mistinėmis intrigomis, 
kupinomis netikėtumų ir kruvinų nusikaltimų. 

Kai žavi trisdešimtmetė paryžietė mokslininkė Diana 
Tiberž Tailande įsisūnija berniuką, ji nė nenumano, kokie 
košmarai jos laukia. Kraupi autoavarija, kiti paslaptingi 
įvykiai, keistos ir žiaurios žmogžudystės. Tiesos paieškos ją 
nuveda į Mongolijos taigą, pas šamanus. Į akmenų sinodą. 
Atsiveria siaubinga Atominio centro praeitis... Žmogaus 
ir gamtos dvasios vienis. Kokį vaidmenį tame siaubingame 
chaose vaidina jos įsūnis? Akmenų sinodas nukelia skaity- 
toją prie fantastikos krantų, tačiau išsaugo kvapą gniau- 
žiančią detektyvo su žmogžudystėmis ir keistais reiškiniais 
estetiką. 


Iš prancūzų kalbos vertė Jūratė Karazijaitė 
2008, Baltos lankos 


Policininkai žinojo, kas yra 
prievarta ir mirtis. Tačiau su- 
sidūrė su tuo, ko dar nebuvo 
matę. Makabriška mirties Žy- 
mė - purpurinės upės. Kas 
jie, atlikę šį kruviną darbą: 
velnio apsėstųjų sekta, o gal 
pamišusių žudikų gauja? 
Realybė, su kuria susidurs 
bylos tyrėjai, bus baisesnė, 
negu galima įsivaizduoti. 
Grangė skaitytoją apgaubia 
subtiliu nežinomybės šydu, 
iš kurio sunku išsivaduoti... 
Filmas pagal romaną Pur- 
purinės upės pelnė rašytojui 
pasaulinę šlovę. 
Iš prancūzų kalbos vertė 
Nijolė Simona Pukinskaitė 


2007, antroji laida, Baltos lankos 


Pagrindinis Juodosios linijos 
veikėjas - prancūzų bulva- 
rinio laikraščio Žurnalistas 
Markas, susidomėjęs Malai- 
zijoje sulaikyto žudiko Žako 
Reverdi byla. Jis nori išsiaiš- 
kinti žudymo motyvus ir 
parengti skandalingą repor- 
tažą, todėl užmezga ryšį su 
žudiku, kalinčiu Malaizijoje. 
Šis liepia atvykus į Malaiziją 
sekti žmogžudysčių pėdsa- 
kais ir įspėti žudymo ritualo 
paslaptį. Tačiau Marko išsi- 
aiškinta tiesa netrunka atsi- 


gręžti prieš jį patį. 


Iš prancūzų kalbos vertė 
Jūratė Karazijaitė 
2006, Baltos lankos 

cEišišiji 
| GROBUONIS 


„Grobuonis“ - slaptas mokslinis projektas, kuriame tiriama 
ir lyginama serijinių žudikų bei normaliais laikomų žmonių 
smegenų veikla. Tikimasi atrasti kažką - atsiminimus, mintis, 
fantazijas ar dar daugiau, - kas atskleis „grobuoniškus polin- 
kius“ lemiančius veiksnius. Tyrime dalyvauja Bazilis Dženre- 
tas - psichopatas bei sociopatas, įsivėlęs į žmogžudystę. Gal net 
ne į vieną, gal ne vien jis?.. 

Pagrindiniai romano veikėjai: teismo medicinos ekspertė, 
rašytojos pamėgta ir biografinėmis detalėmis paryškinta 
veikėja Kei Skarpeta, jos dukterėčia Liusė, biheviorizmo spe- 
cialistas Bentonas ir buvęs policininkas Marinas. Kas sieja 
visus šiuos personažus, kas slypi Grobuonies smegenyse ir 
kokių neįtikėtinų siužetinių vingių dar gali tikėtis Patricia 
Cornwell (Patricija Kornvel, g. 1956) skaitytojas?.. 


Iš anglų kalbos vertė Ina Rosenaitė 
2008, Baltos lankos 


Detektyvo Visi įkalčiai dė- 
mesio centre - paini rašyto- 
jos Berilės Medison nužu- 
dymo byla. Laboratorinė jos 
įkalčių analizė užmena daug 
mįslių. Žingsnis po žingsnio 
atskleidžiamas nužudytosios 
gyvenimo pabaigos košma- 
ras netrukus virsta pačios 
ekspertės Kei Skarpetos koš- 
maru - ji irgi atsiduria Žudi- 


ko akiratyje. 


Iš anglų kalbos vertė 


Elena Macevičiūtė 


2006, Baltos lankos 


Kai už žmogžudystę nuteis- 
tam Roniui Džo Vadeliui 
įvykdoma mirties bausmė, 
aptinkamas berniuko kūnas. 
Trylikametis nužudytas pa- 
našiai, kaip žudė Vadelis. Ar 
kalinys galėjo įvykdyti dar 
vieną žmogžudystę jau po 
savo mirties? 

Pasirodo, mįslės tik pra- 
sideda. Tyrėja Kei Skarpeta 
pati tampa įtariamąja, me- 
džiojama žiniasklaidos prie- 
monių. Maža to, paaiškėja, 
kad kažkas vagia ir nutekina 
informaciją iš jos kompiu- 
terio... 

Iš anglų kalbos vertė 


Rita Pilkauskaitė 
2007, Baltos lankos 

TARANTULAS 


Rišaras Lafargas - garsus plastinės chirurgijos specialistas, 
kurio gyvenimą gaubia tamsios paslaptys. Jo pilies rūsy- 
je - operacinė, o savo partnerei Evai, įkalintai kambaryje, 
nurodymus jis duoda per įrengtus garsiakalbius. Negana to, 
Lafargas verčia Evą atsiduoti nepažįstamiems vyrams, o pats 
slapta stebi šiuos aktus. Vėliau istorijoje pasirodo nauji per- 
sonažai - mergina psichiatrinėje ligoninėje, nuo teisėsaugos 
besislapstantis žudikas ir rūsyje grandinėmis sukaustytas jau- 
nuolis, kankinamas paslaptingo vyro, kurį jis vadina Tarantu- 
lu. Visi jie yra įsipainioję į apgaulingą vorantinklį ir neišvengs 
savo lemties. 

Thierry Jonguet (Tieri Žonkė, g. 1954) dirbo su specialiųjų 
poreikių vaikais, gyvenimo suluošintais žmonėmis. Į savo ro- 
manus Jonguet perkelia šių dienų žiaurumo, neapykantos ir 
keršto troškimo persmelktą visuomenę. Tarantulas tapo nau- 
jausio šiuo metu kuriamo ispanų kino meistro Pedro Almo- 
dėvaro filmo įkvėpimo šaltiniu. 

Iš prancūzų kalbos vertė Liucija Černiuvienė 
2008, Baltos lankos 

Kai Eva supranta, kad vyras 
turi kitą moterį, sielvartas ir 
pyktis tampa jos keršto akci- 
jos pradžia. Kaip tik tuomet ji 
sutinka kitą išdavystės nuviltą 
žmogų - Juną, pastaruosius 
dvejus metus ligoninėje slau- 
gantį komos būklės draugę. 
Slegiamas nešvarios praeities, 
jis tikisi viską pradėti iš nau- 
jo - su Eva... Romane Išdavystė 
pasakojama, kokias baisias pa- 
sekmes gali sukelti neištikimy- 
bė. Kur prasideda išdavystės 
kelias, kaip auka staiga tampa 
nusikaltėliu? Kada nusikaltėlis 
nustoja buvęs auka? 

Iš švedų kalbos vertė 


Leonas Petravičius 
2006, Baltos lankos 


Romano Dingusi herojė Sibila 
Forsenstriom, buvusi vienin- 
telė turtuolių dukrelė, neeg- 
zistuoja. Ji viena iš daugelio 
Stokholmo benamių. Visa jos 
nuosavybė telpa kuprinėje. 
Bet vieną naktį ji atsiduria 
ten, kur įvyksta kraupi žmog- 
žudystė. Daug įkalčių rodo, 
kad tai Sibilos darbas. Pen- 
kiolika metų ji niekam ne- 
rūpėjo, o dabar staiga tampa 
labiausiai Švedijoje ieškomu 
asmeniu. Ji ilgainiui išmoko, 
kaip išgyventi iki rytdienos. 
Bet to nebeužtenka. Jai reikia 
bėgti... 
Iš švedų kalbos vertė 


Leonas Petravičius 
2006, Baltos lankos 


dingusi 


TERAKOTINIS 


Mafija, su kuria glaudžiai siejama Sicilijos žemė, vis nerimsta. 
Komisaras Montalbanas, Vigatos miestelio teisingumo akys 
ir protas, tiria bylas ir randa nusikaltėlius, sakytume, dėl savo 
tapatumo su aplinka, vadovaudamasis tobulai sicilietiška logi- 
ka. Bet šį kartą mafijos nusikaltimas dengia kitą nusikaltimą: 
oloje surandami prieš penkiasdešimt metų nužudytų dviejų 
jaunuolių - merginos ir vaikino - kūnai, nuogi, apsikabinę lyg 
meilės guolyje. Kokią paslaptį saugo terakotinio šuns skulp- 
tūra, rasta prie mylimųjų guolio?.. | 

Garsaus italų rašytojo Andrea Camilleri (Andrea Kamil- 
jeri, g. 1925) sicilietiškas detektyvas Terakotinis šuo patrau- 
kia pietietiška lėta pasakojimo tėkme, sodria kalba, subtiliu 
humoru ir, žinoma, sicilietiškos virtuvės skanėstais, kuriems 
negali atsispirti komisaras Montalbanas, skaitytojams jau 
pažįstamas iš leidyklos „Baltos lankos“ išleisto romano Van- 
dens forma (2001). 


Iš italų kalbos vertė Inga Tuliševskaitė 
2008, Baltos lankos 


Į pietų Prancūziją sugrįžusius vilkus džiugiai imasi globoti 
draustinio darbuotojai. Tačiau kai stulbinamo dydžio - spren- 
džiant iš paliktų dantų žymių - žvėris įsisuka į avių bandas, o 
netrukus griebiasi ir žmonių, ore kibte pakimba neapykanta ir 
pasklinda baugūs gandai ....Vilkolakis? Pragaro išpera?.. 
Sunerimsta ir Lorensas, gamtininkas, atkakęs iš Kanados 
stebėti vilkų, o jam įkandin ir Kamilė, paryžietė, besistengianti 
paskandinti užmarštyje savo širdies žaizdas ir komisarą Adams- 
bergą. Tačiau, regis, be Adamsbergo čia nebeišsiversti. Kas kitas, 
jei ne „ypatingasis faras“ sugebės išnarplioti tą kraupią ir painią 
mįslę?.. Kas įstengs surasti jaunojo Solimano įmotės žudiką?.. 
Dar vienas prancūzų rašytojos Fred Vargas romanas, kuriame 
sutinkame „labai ypatingą“ komisarą Žaną Batistą Adamsber- 
gą ir jo draugę, ne mažiau originalią Kamilę Forestje, mums 
jau pažįstamus iš serijoje “Savaitgalio detektyvas" išleisto ro- 
mano Mėlynyjų skritulių žmogus (Baltos lankos, 2007). 


Iš prancūzų kalbos vertė Jonė Ramunytė 
2008, Baltos lankos 

Osio gyventojus sukrečia žiauri vaikų grobimo istorija. Devyn- | 
metė Mergaitė vejo dingsta grįždama iš mokyklos, | 
nužudyto penkiamečio kūnas grąžinamas tėvams... Lapelis su 
užrašu „gavai, ko nusipelnęs" - vienintelis pėdsakas, kurį palie- | 
ka kruopščiai pagrobimu alsnyojanė: Šaoei i | 


| 
Didėjanti įtampa ir plintar-ti baimė, Arno vadovaujantį po- 
licijos komisarą Ingvarą ke verčia ieškoti netradicinių pro- 
blemos sprendimo būdų. pagalbą is kviečiasi teisininkę ir 

psichologinį bortretą, k 


t ir atgaivina su pastaraisiais Ain) | 
deeMą prieš keletą d 


tmečių sis pagrobimo bylą. 


| 
ir Intriguojaritis norvegų detektyvų Ų 


k. s 
Tai, a mano - Iseiti 
meistrės, teisininkės ir žurnalistės Anne Holt (Anės Ho!t, g. 1958) 

2 pasakojimas. Tai pirmo! trilogijos knyga, kurios centre nepri- 

